
\/uum  consilium  inissem  libros  evulgare,  quibus 
Guido  Pancirolivs , civis  noster  juris  disciplina 
doctissimus  idemque  eruditione  varia  ornatissi- 
mus, historiam  rerum  Regiensium  est  comple- 
xus, nec  saepe  nec  diu  mecum  ipsi  cogitandum 
fuit,  cujus  honori  et  meritis  eos  potissimum  di- 
carem. Nam  tu  statim  occurristi , Vir  Clarissime, 
qui  caritatis  in  patriam  ac  munificentiae  piae 
exemplar  calamitosorum  hominum  vindex,  fau- 
torque artium  bonarum  et  egregii  cujusque  fa- 
cinoris auspex , digna  profecto  agis,  quae,  si  quis 
Pancirolii  opus  in  haec  tempora  deducendum 
susciperet,  posteris  imitanda  proderentur;  eoque 
magis,  quo  tu  studiosius,  gloriae  contemptor  et 
ab  omni  levitate  alienus,  tua  recte  facta  luce 
atque  oculis  civium  prohibere  contendis.  Accedit 


huc,  quod  mihi  non  semel  maximis  tuis  bene- 
ficiis affecto , erat  occasio  arripienda,  qua  studii 
mei  grataeque  voluntatis  testimonium  darem. 

Habe  igitur,  tibi  hoc , qualecumque  demum 
est,  memoris  animi  pignus;  nec  sine  delecta- 
tione majorum  nostrorum  virtutes  recognosce, 
eorumque  aemulator  perge  semper,  ut  facis,  di- 
gnitatem et  decus  civitatis  sustinere,  deque  pa- 
tria et  omnibus  bene  mereri. 

P raeclara  multorum  illustrium  virorum,  genuumque 
facta,  optimi  Cives,  duabus  potissimum  de  causis  diu 
sepulta  jacuisse  comperio;  vel  quod,  nescio  quo  misero 
fato,  nullos  rerum  gestarum  scriptores  habuere,  vel 
quod  si  aliqua  nonnunquam  eorum  monumenta  exti- 
tere,  saevis  externorum  hostium  incursionibus,  aut  lu- 
ctuosis intestinarum  seditionum  injuriis,  deleta  fuerunt. 
Hanc  cladem,  etsi  omnes  fere  orbis  regiones  non  semel 
senserint,  nulla  tamen  terrarum  pars  crebrius,  acer- 
biusve,  quam  Italia  pertulit;  quae,  Romanorum  cadente 
imperio,  velut  insignis  scopus,  saevis  barbarorum  telis 
semper  exposita,  non  modo  aliquod  scribendi  otium 
non  habuit,  sed,  si  qua  litteris  mandata  erant,  non 
paucis  urbibus  funditus  eversis,  miserabiliter  amisit. 
Caeterae,  quae  Dei  benignitate  hostium  furori  super- 
fuerunt , civitates  domesticis  et  ipsae  discordiis  ad  exi- 
tialem insaniam  usque  exagitatae  ferro,  igneque  se  se 
crudeliter  consumpserunt.  Ita  factum  est,  ut  nullis,  aut 

paucis  earum  annalibus  extantibus,  omnem  rerum  ge- 
starum memoriam  amiserint.  Inter  alios  autem  oppressos 
populos  praecipue  lugenda  Regiensium  calamitas  fuit, 
qui  Gallorum  in  primis  potentia  subacti,  deinde  Ro- 
manorum armis  deleti,  tamdiu  jacuere,  donec  a M. 
/Emilio  Lepido  Cons.  cujus  nomen  etiam  nunc  reti- 
nent, colonia  isthuc  deducta,  restituti  fuere.  Verum  non 
multo  post  subortis  civilibus  bellis,  saepius  vexati,  di- 
versisque  imperantium  factionibus  attriti,  tandem  in 
Erulorum,  ac  Gothorum,  mox  Graecorum  principum 
potestatem  pervenere.  Cum  vero  Longobardi  a Narsete 
acciti  cum  tota  Gallia  Togata  etiam  nostram  patriam 
diu  subditam  tenuissent,  ea  postea  a Germanis  occu- 
pata fuit:  quorum  jugo  vicinarum  civitatum  conspira- 
tione feliciter  excusso,  cum  jucundam  libertatem  acqui- 
sivisset,  quo  tempore  paullulum  oculos  attollere,  et  ali- 
quantulum respirare  debuisset,  intestinis  seditionibus 
misere  lacerata  ac  pene  extincta,  rursus  principum  Ita- 
lorum imperio  se  subiecit.  Interea  crebris  Gallorum, 
Hispanorum,  aliarumque  gentium  irruptionibus  fatigata 
vix  unquam  quiescendi  aliquod  spatium  invenit.  His 
malis  effectum  est,  ut  nullis  vetustarum  rerum  Regii 
extantibus  monumentis,  etiam  qui  posterioris  aetatis 
gesta  scriberent  vix  reperiri  potuerint.  Primus  quidem  ^ 
Sagarius  Mutus  cognomento  Gazadius  non  pauca  suorum 
temporum  usque,  ad  annum  humanae  salutis  mcccliii, 
quo  jam  nonagenarius  oculos  amisit,  non  penitus  inu- 
tili historia  composuit;  quam  postea  Petrus  ejus  nepos, 
insigni  relligione,  ac  doctrina  Monachus,  continua  ali- 
quot annorum  serie  est  prosecutus.  Sed  uterque  dum, 


Digitized  by  Google 


PRAEFATIO 


7 

omissis  rerum  initiis,  concisa  narratione,  quae  latius 
explicanda  erant  breviter  perstringit,  multorum  legen- 
tibus desiderium  reliquit.  Alii  vero,  quae  novissime 
contigerunt,  plenius  quidem  exposuerunt,  sed  aliquot 
dumtaxat  dierum  facta  complexi,  paucorum  notitiam 
tradiderunt.  Itaque  non  solum  verus  nostrae  urbis  na- 
talis hucusque  est  ignoratus,  sed  etiam  caetera  vetu- 
stiora tempora  usque  ad  Fridericum  Aenobarbum  ob- 
scurissima permansere.  Cumque  complures  in  prima 
ejus  exquirenda  origine  enixe  laboraverint,  in  re  pe- 
nitus incerta,  quod  quisque  vel  levi  conjectura,  soloque 
inditio  suspicatus  esset,  id  pro  certo,  exploratoque 
posuit.  Qui  apud  Trogurn,  et  Livium  annis  ante  Virginis 
partum  sexcentis  et  duo  de  triginta  a Celtis  Medio- 
lanum, Novum  Comum,  Brixiam,  Bergomum,  et  Ve- 
ronam urbes,  Belloveso  duce,  Thuscis  antiquis  sedibus 
expulsis,  conditas  fuisse  legerunt,  ab  iisdem  Regium 
quoque  aedificatum  fuisse  opinantur.  Alii  a Brenno, 
qui  annis  post  Bellovesum  ducentis  apud  Alliam  flu- 
vium Romanorum  fuso  exercitu,  etiam  urbem,  excepto 
Capitolio,  cepit,  nostram  civitatem  originem  trahere 
contendunt,  antiquissimique  apud  nos  lapidis,  in  quo, 
quamvis  exesis  vetustate  litteris,  Brenni  tamen  usque 
adhuc  nomen  scriptum  apparet,  testimonio  moventur. 
Praeterea  portam,  quamque  hodie,  sicut  rerum  vicissi- 
tudine omnia  mutantur,  obstructam,  etiamnum  ejusdem 
Brennonis  nomen  retinentem,  ad  fidem  dicti  compro- 
bandam citant.  Plurimi  vero  nos  a Romanis  ortos  ob 
id  solum  fuisse  crediderunt,  quod  Regium  Lepidi  vo- 
cari de  claris  scriptoribus  didicerunt,  quem  non  primum 

nostrae  civitatis  auctorem,  sed  restitutorem  fuisse  suo 
loco  apertius  demonstrabo.  Quae  autem  post  urbem  con- 
ditam per  multa  saecula  a majoribus  nostris  gesta  sunt, 
ut  penitus  abstrusa,  nullus  unquam  eruere  ausus  fuit. 
Ego  in  tanta  opinionum  varietate,  et  obscuritate  tem- 
porum, etsi  institutum  opus  ad  exitum  perduci  posse 
non  semel  animum  despondi,  ut  meam  tamen  singu- 
larem erga  vos  benevolentiam  declararem,  quo  diffi- 
cilius res  vestras  scribendi  negotium  videbatur,  eo  au- 
dacius  mihi  tentandum  esse  existimavi.  Cum  enim  in 
Jure  civili  docendo  Patavii  occupatus,  non  magno  me 
vobis  usui  futurum  animadverterem,  aliquo  facto  meam 
in  patriam  pietatem  testatam  relinquere  cupiebam,  ad 
id  me  etiam  accendebat  praeclarum  Alberti  parentis 
mei  exemplum,  qui  cum  in  conservandis,  augendisque 
rebus  vestris  omne  suum  studium,  operam,  ac  totam 
denique  vitam  indefessus  posuerit,  ab  eo  non  medio- 
criter degenerasse  visus  essem,  si  nulla  patriae  meae 
navata  opera,  segniter  decessissem.  Statui  itaque  quid- 
quid ex  veterum  historiis,  et  nostris,  ac  vicinarum  ur- 
bium annalibus  undique  conquisitis,  de  rebus  gestis 
civitatis  nostrae  eruere  potui,  id  totum  ad  ipsius  gloriam 
illustrandam  actaque  explicanda  proferre.  Hoc  quidem 
mihi  aliis  continuis  negotiis  detento  difficillimum  opus 
fuit,  sed  dum  subsecivas  horas  in  hoc  omnes  impendo, 
divino  favente  Numine,  aliquid  me  effecisse  confido; 
qui  tametsi  non  universam  ab  ovo,  quod  ajunt,  ad  mala, 
Regii  historiam  contexuero,  plura  tamen,  aut  certe 
quidquid,  pro  ingenii  mei  tenuitate,  inveniri  potuit, 
prima  origine  repetita,  ordine  explicabo:  maximumque 

tunc  benefitium  me  assecutum  esse  arbitrabor,  si  ali- 
quam, ut  Trasybulus  dicebat,  pro  multis  quas  Patriae 
debeo,  gratiam  retulisse  videbor.  Primum  igitur,  qui 
ante  jacta  urbis  nostrae  fundamenta  eam  terram  inco- 
luerint, exponemus;  tum  ipsius  primordiis  indicatis 
quaecumque  ad  hanc  diem  de  Regiensium  rebus  nosse 
potuimus  ex  historica  fide  integra  referentur.  Verum  in 
prima  nostrae  urbis  aetate  exponenda,  ut  in  re  vetu- 
stissima quae  vix  ad  hujus  saeculi  hominum  notitiam 
pervenit,  pauca,  nec  fere  nisi  toti  provinciae  communia 
narrari  poterunt.  In  quo  geographos  imitabor,  qui  in 
longinquis,  nec  plane  cognitis  regionibus  describendis, 
cum  locorum  particulas  vel  situs  exacte  exprimere  ne- 
queant, quae  sola  norunt,  longa  littora,  aut  cum  mon- 
tibus planitiem  referunt.  Ita  mihi  nostrae  civitatis  pri- 
mordia, quorum  vix  aliqua  extat  memoria,  rudius  erunt 
adumbranda.  Sequentem  vero  aetatem,  ut  notiorem, 
vetustis  annalibus  semper  inhaerens  cum  suis  partibus, 
veris,  quoad  ejus  fieri  poterit,  coloribus  expressam  in- 
tegre depingam.  Opus  igitur  liberali  animo  vobis  ob- 
latum benigne  suscipite,  ut  majorum  originem,  gesta, 
ac  vos  denique  ipsos,  velut  vestra  imagine  in  speculo 
inspecta,  cognoscatis.  Valete. 

Patavii  xvn  Kal.  Febr.  mdlx. 

Vetustissima  origo,  et  potentia  Hetruscorum,  qui,  prius- 
quam in  immensum  Romanorum  vires  crescerent,  imperio, 
opibusque  florentes,  pluribus  in  omnes  finitimas  regiones 
coloniis  deductis,  nostram  regionem  incoluisse,  ac  demum 
Regium  condidisse  creduntur,  ante  omnia  altius  est  repe- 
tenda. Hi  ab  Jano,  Japheti  filio,  Noe  nepote,  orti  esse 
feruntur,  qui  annis  post  ingens  diluvium  ducentis  sexa- 
ginta,  jam  aucto  genere  humano,  ex  Armenia,  ubi  ani- 
mantium conservatrix  Arca  supra  Gordianum  montem 
consederat,  cum  pluribus  suorum  in  Italiam  navigavit, 
Tyberimque  ingressus,  duodecim  urbibus  conditis,  totam- 
que  usque  ad  Arnum  Hetruriam  primus  occupavit.  De- 
nique ob  astrorum,  atque  aliarum,  quas  docuit,  artium 
peritiam,  velut  praeterita,  futuraque  prospiceret,  Bifrons 
effictus  summos  honores  promeruit.  Ac  inter  alia,  quae 
adhuc  extant,  ejus  monumenta  asses  aereos  nummos  ab 
una  parte  Janum  geminum,  ab  altera  rostrum  navis  ha- 
bentes spectamus:  quo  magno  vetustatis  argumento  ipse 

ad  Italiam  primus  appulisse  significatur.  Cum  vero  ad 
dccccl  aetatis  annum  pervenisset,  qui  fuit  post  diluvium 
cccl,  moriens  Crano  filio,  quem  postremum  genuerat, 
Italiae  imperium  reliquit.  Is  Coritus  vocatus,  quo  nomine 
prisca  lingua  regem  appellabant,  cum  quinquaginta  octo 
annos  imperasset , et  ipse  Aurunum  filium  coritum  creat, 
qui  anno  regni  circiter  vigesimo  ex  Armeniis  Griphoniis 
in  Italiam  navigantibus  suam  adhuc  exiguam  gentem  plu- 
rimum adauxit.  Ausoni  quoque  non  multo  post  ad  He- 
truscum  littus  appellenti  orientalem  Italiae  plagam,  quae 
ab  eo  Ausonia  est  appellata,  benigne  concessit.  Ea  est 
pars,  quam  nunc  Calabriam,  et  Apuliam  nominant.  Auruno 
cum  annis  quadraginta  quinque  regnasset,  Malotos  Tageti 
filius  in  regno  succedens,  anno  post  sceptrum  susceptum 
secundo,  Phaetontem  ad  se  cum  multitudine  venientem, 
caeteris  jam  Italiae  regionibus  occupatis,  in  Liguriam,  et 
nostros  agros  transmisit.  Tum  rudes  populi  colendis  potius 
agris  unde  viverent,  quam  luxui  intenti,  nondum  lapideos 
muros  aut  aliam  nobilium  aedificiorum  magnificentiam 
noverant;  sed  humilibus  tectis,  quae  ex  arida  stipula  com- 
ponebant, contenti,  agrestem  vitam  degebant.  Cum  igitur 
circa  sinuosas  Eridani  ripas  ob  opportunum  fluentis  usum, 
et  ad  loca  Istris  proxima  late  se  extendissent,  continuis 
mapalibus  ex  arundine  erectis  forte  evenit , ut  orto  in- 
cendio, et  igne  in  proximas  casas  se  effundente,  multis 
diebus  tota  regio  conflagraverit ; inde  postea  universus 
ille  tractus  Palensana,  idest  regio  combusta,  sua  lingua 
a Janigenis  est  nominata.  Hinc  nata  fabula,  Phaetontem, 
impetratis  a sole  equis,  regendi  currus  imperitum  coelesti 
igne  terram  exussisse,  et  ob  temerarium  ausum  a Jove 
ictum  fulmine  in  Padum  cecidisse.  Primus  ergo  loca  agro 
nostro  finitima,  anno  post  diluvium  cccclv  Phaeton  tenuit. 

Post  eum  Sicano,  Malotis  filio,  Hetruscis  imperante,  Ligur 
Phaetontis  filius  cx  Liguria  Cydnum  et  Eridanum  a quo 
postea  Padus  est  appellatus  nostras  regiones  occupaturos 
cis  alpes  misit,  qui  latius  effusi  etiam  caetera  usque  ad 
Istriam  loca  tenuerunt. 

Creverant  interim  nonnulli  vasti  corporis  viri , gi- 
gantes  appellati , qui  robore  caeteris  praestantes  in  Mace- 
donia et  Palensana,  quae  postea  Gallia  Cisalpina  fuit, 
saevam  tyrannidem  latrociniaque  crudeliter  exercebant. 
Horum  plurimos  cum  Osiris  ex  Rhea  et  Camesene  Li- 
biae  Principe  genitus  occidisset,  eo  egregio  facto  maxi- 
mum apud  omnes  populos  nomen  consecutus,  ad  Istriam 
cum  plerisque  colonis,  et  ingenti  gloria  pervenit.  Id  ubi 
ad  Palensanos  nostram  regionem  incolentes  perlatum  est, 
virum  ad  expellendos  gygantes,  regno  pro  mercede  pro- 
misso, vocant,  qui  fortissimis  stipatis  sociis  cum  ad 
opem  oppressis  ferendam  venisset,  atroci  praelio  fusis 
tyrannis  totam  Italiam  pacato  imperio  obtinuit}  ac,  cum 
decem  annos  feliciter  regnavisset,  Laestrygonem  gygan- 
tem  ex  filio  Neptuno  susceptum  nepotem  Janigenis, 
anno  post  diluvium  circiter  dlx  regem  reliquit.  Ipse  in 
/Egyptum  profectus,  quae  per  universum  fere  terrarum 
orbem  inclyta  fama  gesserat , ut  aeternam  ad  posteros 
memoriam  transmitteret,  in  columna  ambitiosius  descripsit. 
Sed  postea  a Typhone  fratre  dolo  peremptus,  filium  Her- 
culem Lybicum,  non  imperii  modo,  sed  etiam  proprias 
virtutis  haeredem  reliquit ; qui  cum  plures  tyrannos  va- 
rias provincias  affligentes  pari  felicitate  domuisset,  etiam 
ad  liberandam  Italiam  a Laestrygonis  liberis  impotenti 
tyrannide  oppressam  conversus,  eos  per  continuum  decen- 
nium bello  attritos  delevit.  Ibi  cum  annis  viginti  pacate 
regnavisset , ad  Celtiberos  discessurus  , Thuscum  , unde 

Thusci  nomen  traxerant,  ex  Araxa  susceptam  lilium  regem 
Hetruriae  constituit.  Thusco  Hesperus  filius  succedens, 
Italiam  a se  Hesperiam  nominavit,  qui  cum  annis  ix  im- 
perasset , a fratre  Cytim , quem  sua  lingua  Janigenae 
Atlantem  Italum  vocabant,  ex  Sicilia,  vel  ut  alii  malunt 
Celtiberia  in  Hetruriam  veniente  (0,  expulsus  regno  cessit. 
Italus  fraterna  ditione  potitus,  ut  cum  novo  principatu 
omnia  commutaret,  antiquis  cognominibus  extincds,  uni- 
versam regionem  a se,  quod  nomen  hodie  quoque  retinet, 
Italiam  nuncupavit,  quam  alii  remotiores  populi  ab  anti- 
quo ejus  nomine  Cytim  terram  dixerunt.  Italo  naturae 
ordine  Morges  filius,  postea  Jasius  successerunt,  qui  omnes 
priscorum  Hetruscorum  lingua  Coriti,  boc  est  reges  sunt 
appellati.  Sed  ut  dominandi  libido  raram  quoque  fratrum 
gratiam  efficit , intestina  lite  pro  regno  inter  Jasium  et 
Dardanum  exorta,  cum  diu  concoctum  odium  Dardanus 
amplius  ferre  non  posset,  Jasium  dolo  interceptum  occidit. 
Ejus  filius  Coribantus,  ut  patris  caedem  vindicaret,  populo 
ob  parricidium  ad  arma  vocato,  adhuc  sanguine  maden- 
tem patruum  in  Sarmatiam,  nunc  Poloniam  dictam,  omni 
regnandi  spe  relicta,  fugere  compulit.  Ibi  cum  diu  la- 
tuisset, demum  in  Asiam  transiens  ab  Aty  agri  Maeonii 
parte  donatus,  regnum  Trojanum  condidit.  Sed  cum  par- 
va, et  tunc  sterilis  provincia  exuberantem  multitudinem 
alere  non  posset  (») , alterque  ex  duobus  Atydis  liberis, 
aut  Lydus  aut  Tyrrhenus  ad  novas  sedes  quaerendas  egredi 
cogeretur,  Tyrrheno  sorte  exeundi  necessitas  obtigit;  Dar- 
danus, vel  ut  acceptum  benefitium  rependeret,  vel  ut  fra- 
tris filium  aliquo  modo  ulcisceretur,  Italiae  juribus  hospiti 


(i)  Beros  lib.  5 et  Fabius  Pictor  lib.  i. 
(a)  Erod.  iib.  i. 

condonatis,  ipsam  ed  opulentam  terram  occupandam  hor- 
tatur. Nec  felix  votis  exitus  defuit.  Cum  enim  ad  Itali- 
cum littus  appulisset,  tamquam  Herculis  nepos  a Cori- 
banto,  qui  postea  cum  uxore  Cybele  in  Phrygiam  navi- 
gavit , Hetruriam  obtinuit,  et  Tyrrhenam  a se  regionem 
nominavit.  Universa  haec  gens  a rege  Tyrrheno  primo 
Tyrrheni,  postea  a sacrifico  ritu,  Graecorum  lingua  qui 
3«0O*  sacrificare  dicunt,  Thusci  sunt  cognominati  (').  Vanae 
enim  idolorum  superstitioni  praeter  alios  populos  dediti, 
etiam  in  Deorum  honorem  spectacula  invenerunt,  unde 
et  a Lydis  Ludos  dictos  fuisse  in  libro  de  spectaculis  gra- 
vissimus apud  Christianos  auctor  Tertullianus  affirmat. 
Iidem  pyraticam  diu  exercuerunt,  et  ob  maris  imperium, 
quod  sibi  vendicarunt , delphini  appellati,  postea  Graecis 
hominibus  fabulandi  occasionem  dederunt,  qui  eos  in 
delphinos  versos  navibus  alludere  et  antiquam  (*)  cum 
hominibus  societatem  retinuisse  finxerunt.  Tantum  deni- 
que opibus,  et  populorum  multitudine  excreverunt,  ut 
ante  Romanorum  ortum  ab  infero  mari  ad  superum,  qui- 
bus Italia  peninsulae  modo  cingitur,  ditionem  late  exten- 
derint. Ac  prius  in  Hetruria  duodecim  opulentissimis  ur- 
bibus constitutis,  cum  affluentem  multitudinem  angusta 
regio  capere  non  posset,  cis  Apenninum  totidem  coloniis 
cum  gentis  cujusque  Capitibus  ad  nos  missis , excepto 
Venetorum  angulo,  qui  sinum  maris  incolunt,  omnia  loca 
usque  ad  Alpes  tenuere  ((i) * 3).  Cujus  rei,  praeter  clarissimos 
Auctores , etiam  nomina  magnum  praebent  argumentum; 
cum  mare  inferum  communi  gentis  vocabulo  Thuscum, 


(i)  Piin.  lib.  3 e 5. 

(*)  Mars.  Lesb.  lib.  De  arig.  Ital. 

(3)  Polib.  lib.  3.  Hiat. 

superam  vero  Adriaticum  ab  Adria  Tuscorum  colonia  eo 
missa,  fuerit  appellatum  (*).  Ante  alios,  qui  ex  his  cis 
Alpes  in  eam  regionem,  quae  nunc  est  Longobardia,  di- 
versas sub  variis  ducibus  colonias  deduxerunt , Bonus 
Bononiam,  et  Verunus  Veronam  urbem  condidit.  Post 
eos  Regius , et  ipse  suae  coloniae  dux  Apenninum  trans- 
gressus oppidum  a se  Regium  vocatum  aedificavit.  Sed 
an  haec  nostra  sit  civitas  nonnulli  maxime  dubitant,  cum 
liujus  rei  auctor  Portius  Cato  loca  aperte  non  demonstrans 
tantum  Regios  apud  Alpes  a Regio  duce  descendere  me- 
moret (*),  nec  clare  quam  gentem  significet  exprimat . 
Aliquae  tamen  non  desunt  conjecturae,  a quibus  Regium 
primum  Regiensium  auctorem  fuisse  non  absurde  credi 
potest;  cum  Livius,  ac  caeteri  nobiles  historiographi  Gal- 
liae Cisalpinae  municipia  primum  a Thuscis  condita  fuisse 
consentiant.  Quod  vero  de  alia  ejusdem  nominis  urbe  in 
Calabria  posita  Catonem  sensisse  quidam  arbitrantur,  fal- 
sum est.  Siquidem  quo  tempore  Sicilia,  quae  olim  cum 
reliqua  Italia  conjuncta  fuisse  fertur,  maris  impetu  a Ca- 
labria est  dirempta,  illi  Rhegio  ab  abscissione  Graecum 
nomen  impositum  fuit  (}).  His  accedit , quod  cum  sub 
Alpibus  Italiae  Regium  ducem  consedisse  Cato  referat 
non  de  alio  in  extrema  Italiae  ora  sito,  et  ab  Alpibus 
remotissimo,  sed  potius  de  nostro  non  ita  longe  ab  illis 
distante  dixisse  credendum  est.  Deinde  cum  Veronensi, 
Comensi  et  aliis  propinquioribus  Regii  coloniam  recenseat, 
ut  minime  verisimile  sit , his  Catonem  remotissimos  Rhe- 
ginos  annumerare  voluisse.  Cum  vero  ad  novam  nostrae 


(i)  Lir.  lib.  5,  Dec.  i. 

(a)  Da  Orig.  Iui.  lib.  7,  HisL  t. 

(3)  J ostia,  lib.  4,  ia  p-  ct  Fliu.  lib.  3,  c.  8. 

urbis  ponendam  sedem  cum  Thuscis  Regius  veniret,  non 
sine  ratione  a quibusdam  hanc  viam  tenuisse  existimatur. 

In  summo  Apennini  jugo,  ubi  mons  Letus,  nunc  s. 
Peregrini  dictus,  extollitur,  non  amplius  duorum  stadiorum 
planities  iacet,  quam  Pratum  Rheni  vulgus  appellat.  Ibi 
duorum  fluviorum  fontes  scaturiunt,  quorum  alter  per 
Hetruriam  ad  portum  Via-cgium  in  mare  Tyrrhenum  cur- 
sum dirigit,  Auser  ab  antquis,  ut  Blondus  opinatur  (') , 
nunc  Sergius  vocatus ; alter  ad  nos  primo  in  occidentem , 
deinde  in  septentrionem  conversus  olim  Gabellus,  nunc 
Situla  dictus,  descendit.  Secundum  Auseris  ripas  ad  Apcn- 
ninum  Tbusci  ascendentes,  Gabello  trajecto,  in  agrum  no- 
strum descendisse  dicuntur.  Portusque  Viaregius,  ubi  Auser 
Tyrrhenum  mare  influit,  ad  horum  confirmandam  opinio- 
nem non  omnino  absurdum  argumentum  suppeditat.  Nam 
unde  Regius  discedens  viam  incepit , Viaregium  locum 
appellatum  fuisse  putant;  quamvis  portum  illum  corrupto 
vocabulo  Viregium  antea  vocatum  fuisse  Blondus  existi- 
met (») ; adduntque  in  medio  itinere  Regium  in  loco,  quem 
etiamnum  Campum  Regianum  in  Carphiniana  valle  no- 
minant, in  quam  partem  se  verteret  diu  deliberabundum 
constitisse,  ac  postea  in  agrum  nostrum  iter  direxisse. 
Quo  vero  tempore  id  acciderit,  nullus  est  qui  prorsus 
affirmare  audeat.  Si  Virgilium  sequamur,  ante  Trojae 
ruinam  Thuscos  Alpes  transmisisse  dicendum  erit , cum 
is  (3)  Ocnum  Hetruscum  Mantuae  conditorem,  et  proxima- 
rum gentium  principem  flEneac  Trojano  adversus  Latinum 
regem  auxilium  tulisse  fingat.  Sed  quamquam  maximum 


(i)  Ita).  Illustrat,  lib.  i,  ia  a rcg. 
(a)  Ibidem. 

(3)  Lib.  io  Eneid. 

antiquitatis  auctorem  fuisse  Virgilium  non  ignoro,  non 
tantum  ei  in  omnibus  tribuo,  ut  ipsum  poetam  fuisse 
non  meminerim.  Leonardus  vero  Aretinus  in  quadam  ad 
Jo.  Franciscum  Gonzagam  epistola,  annis  ante  Romam 
conditam  trecentis , et  natum  Christum  millesimo  quin- 
quagesimo primo  Mantuam  conditam  fuisse  autumat,  quo 
tempore  Thuscis  certatim  cis  Alpes  confluentibus  etiam 
Regium  aedificatum  fuisse  credi  potest.  Qui  ante  cis  Alpes 
venerunt  populi  agrestium  more  pagis  passim  constructis, 
nulloque  munito  oppido  ad  arcendam  injuriam  aedificato, 
degebant.  At  Tyrrheni  novis  urbibus  earum  instar,  quas 
in  Hetruria  opulentissimas  incolebant,  conditis,  cultiorem 
vitam  agentes,  etiam  incolas  ad  mitiorem  vivendi  ratio- 
nem traduxerunt.  Siquidem  latis  legibus , magistratibus- 
que ad  continendos  in  offitio  homines  institutis,  humiliores 
a potentium  injuria  protegi  voluerunt.  Ac  quantam  quis- 
que gentis  dux  regionem  cum  novo  populo  occupavisset, 
desertis  tum  cultoribus  terris,  tantam  imperio  suo  subji- 
ciebat. Porro  coloniae,  etsi  ut  latiorem  agrum  caperent  in 
plures  pagos,  vel  oppida  dividebantur,  uni  tamen  principi, 
tamquam  regi,  paruisse  videntur.  Sunt  qui  Ocnum  Biano- 
rum  , quem  Virgilius  poetica  fictione  veritatem  inumbrans 
Tyberis  et  Mantus  fatidicae  filium  fuisse  dicit,  Mantua 
condita,  a Parma  torrente  ad  Scultennam  universae  regioni, 
quae  tum  ab  eo  Bianora  dicebatur,  late  imperavisse  exi- 
stimant, et  ei  Regium  urbis  nostrae  Praefectum  obtempe- 
ravisse: ac  sicut  duodecim  populorum  Lucumones,  idest 
Praefecti,  in  Hetruria  uni  summo  parebant  regi,  idem  cis 
Alpes,  ubi  omnia  ad  vetustarum  Tyrrhenarum  urbium 
exemplum  regebantur,  observatum  fuisse  memorant.  Po- 
stea vero  Felsina,  quae  nunc  Bononia  dicitur,  Cisalpino- 
rum Iletruscorura  princeps  facta  universae  regioni  nostrae 

imperavit  (*).  Caeterum  sub  Hetruscorum  Lucnmonibus, 
hoc  est  Praefectis,  et  regibus  Thuscis,  tamdiu  Tyrrheni 
vixerunt,  donec  repentino  Gallorum  adventu  patrio  solo 
expulsi,  novas  sibi  sedes  quaerere  coacti  fuere.  Primi  anno 
ante  salutem  Christianam  circiter  sexcentesimo , Romae 
Tarquinio  Prisco  regnante,  Bituriges,  Arverni,  atque  alii 
Celtarum  populi,  Alpibus  superatis,  in  Italiam,  ut  Liviusf») 
prodit,  ob  hanc  causam  descenderunt.  Celtis,  quae  Galliae 
tertia  pars  fuit,  ex  Biturigibus  Ambigatus  virtute  et  for- 
tuna potens  imperabat,  qui  cum  immensam  multitudinem 
hominum  regere  non  posset,  turba  praegravante  regnum 
exonerare  cupiens,  Bellovesum,  et  Sigovesnm  cum  magnis 
equitum  peditumque  copiis  ad  novas  sedes  quaerendas 
mittit.  Sigoveso  sorte  Hercyneis  saltibus  datis,  Belovesus 
Julias  transgressus  Alpes,  a nemine  adhuc,  nisi  forte  nb 
Hercule,  si  fabulis  credimus  ((i) * 3 4I,  superatas,  in  Taurinos 
descendit,  Thuscisque  haud  procul  Ticino  flumine  fusis, 
qui  Doriam  tenebant,  agrum  cuidam  Heduorum  pago 
Insubri  dicto  cognominem  esse  audivit,  et  Insubrem  vocari. 
Omen  secuti  Galli,  urbe  Mediolano  condita,  ibi  consedere. 
Sed  aliam  eorum  adventus  causam  in  Italiam,  quam  nec 
Livius  improbat,  Plutarchus  (41  tradit.  Arnus  Tyrrhenus 
vitae  splendore  et  natura  praestantissimus , nobilissimi 
pueri,  qui  Lucumo  vocabatur,  in  Doria  apud  Insubres 
tutelam  gesserat.  Pupillas  a prima  pueritia  apud  tutorem 
educatus,  cum  adolevisset,  domestica  consuetudine  irre- 
titus , Aruntis  uxorem  flagrantissime  deperiit : demum 


(i)  PHn.  Hb.  3,  c.  4-  1°  post  Cat.  orig.  lib.  CajuiSempr.de  Ducib.  Iui. 

(a)  Lib.  5,  Dcrad.  i. 

(3)  Just.  lib.  *4- 

(4)  Io  Camillo. 

amoris  impatiens  mulierem  speciosissima  sui  forma  captam 
abduxit.  Maritus  gravem  ab  impudico  juvene  illatam  in- 
juriam ulturus,  Lucumonem  in  jus  vocat,  qui  gratia  et 
opibus  apud  judices  potens  absolvitur.  Aruns  injusta  sen- 
tentia commotus,  simulque  ob  facti  atrocitatem  ira  accen- 
sus, ad  Gallos  cis  Alpes  deducendos,  in  Galbas  contendit, 
quos,  ut  ad  pellendos  Italia  Tyrrhenos  facilius  invitaret, 
generosissima  vina,  quae  secum  ex  Italia  attulerat,  pri- 
mum eis  degustanda  proposuit.  Galli  qui,  vitibus  nondum 
trans  Alpes  allatis,  usque  ad  ea  tempora  aquae  potu  usi 
fuerant,  novi  liquoris  dulcedine  illecti,  et  Aruntis  beatam 
sedem  promittentis  amplissimis  verbis  impulsi,  regionem, 
ubi  omnium  rerum  et  Bacchi  copiam  haberent,  petere 
constituunt.  Nec  mora,  uno  consensu  Alpibus  superatis, 
primo  Insubriam , mox  alias  proximas  terras  ingressi  , 
duo  de  viginti,  quae  tum  ad  eum  numerum  excreverant, 
opulentissimas  Tyrrhenorum  urbes,  easque  celeberrimas, 
omnia  Ariminum  usque  occupantes  ceperunt.  Ita  Thus- 
corum  iniquitas,  et  impuniti  adulterii  facinus  divina  ul- 
tione acerbius  vindicatum  fuit.  Plinius  ('I  vero  Eliconem 
quemdam  ex  Helvetiis  civem  fabrilem  artem  Romae  exer- 
cuisse, et  in  patriam  remeantem,  ficum  siccam,  uvam, 
oleum,  ac  vinum  secum  domum  retulisse  scribit;  quae 
cum  Galli  primo  admirarentur,  mox  summopere  optarent, 
Alpibus  coercitam  , et  inextricabili  munimento  septam 
Italiam  invaserunt.  Caeterum  prima  Gallorum  origo  ex 
Scythia  Armenica  provenire  dicitur.  Nam  cum  auctis  gen- 
tibus ob  exuberantem  multitudinem  simul  habitare  plurimi 
non  possent , eorum  pars , Riphaeis  montibus  superatis, 
ad  paludem  Maeotidem,  nunc  Zabaccam  vocatam,  uni- 


ti) Lih.  ia,  cap.  i. 

versa  loca  tenuit;  alii  longius  progressi  inter  montes  Py- 
reneos et  Alpes  nostras,  provinciam  Galliam  dictam  occu- 
paverunt!*). Nonnulli  Comerum  (»)  Gallum  primo  in  Ita- 
liam venisse  , mox  Alpes  trangressum , provinciam  , ubi 
sedem  posuit,  a se  Galliam  vocavisse  scribunt.  Sed  ut- 
cumque haec  se  se  habeant,  constat  primum  ex  Gallis 
Bellovesum  anno  post  Romam  conditam  circiter  clx,  et 
ante  salutem  humanam  ferme  oc,  et  c quam  a Gallis 
Roma  caperetur,  pulsis  Thuscis,  Mediolanum,  Comum, 
et  Bergomum  iu  Insubria  tenuisse  ((i) * 3 4).  Alia  deinde  manus 
ab  eodem  Bello veso  accersita,  Elicovio  duce,  ubi  nunc 
Brixia  et  Verona  opulentissimae  urbes  florent,  loca  occu- 
pavit. Hos  Saluvii,  qui  Salutiorum  oppido  nomen  dede- 
runt , sunt  secuti . Lingones  denique  et  Boii  vicinorum 
exemplo,  et  ipsi  montium  juga  transcendentes,  antiquis 
Regiensium  et  Felsinae  Thuscis  colonis  ejectis,  nostrum 
agrum  tenuerunt.  Id  ex  aliorum,  et  Livii  (4)  verbis  aper- 
tissime depraehenditur , qui  Mutinae  et  Parmae  praedia 
ante  Thuscorum,  postea  Boiorum  fuisse  scribunt.  Quin 
et  villa  hodie  apud  nos  a Boiorum  nomine  ( si  tam  ve- 
tustae originis  monumenta  extare  credendum  est ) sub 
Scandiani  oppido  Boionum  appellata,  antiquae  gentis  me- 
moriam conservare  dicitur.  Tanta  eorum  fuit  multitudo, 
ut  a Laude  Pompeja,  quam  ipsi  etiam  condiderunt,  usque 
in  Urbinates,  auctoribus  Catone,  et  Plinio  (5) , per  centum 
et  duodecim  tribus,  sive  hae  urbes,  sive  clariora  oppida 
fuerint,  late  diffunderentur.  Primo  adventu  cum  indigenis 


(i)  Plin.  ubi  sup. 

(a)  Beros.  ubi  »np. 

(3)  Plin.  lib.  3,  cap.  G. 

(4)  Lib.  5,  Dccad. 

(3)  Plin.  lib.  3,  cap.  ia  ct  i5. 

novos  hospites  non  recipientibus  pugnare  compulsi , a 
Bianora  et  Felsina,  proximisque  regionibus  Tyrrhenis  ex- 
pulsis , etiam  Umbros,  quorum  trecenta  antea  oppida 
Thusci  expugnaverant  (*),  prospera  fortuna  ejecere;  quam- 
quam non  exiguum  subactorum  Tyrrhenorum  numerum 
apud  se  Gallos  retinuisse  Polybius  memoret  (*).  His  re- 
gionibus a Gallis  occupatis  cum  gente  etiam  vetusta  pro- 
vinciarum nomina  sunt  immutata.  Antiquato  enim  Doriae, 
Bianorae  et  Felsinae  vocabulo , universa  provincia  ab 
Alpibus  usque  ad  Rubiconem  vetustum  Italiae  limitem 
Gallia  Cisalpina  a nova  Gallorum  gente  est  appellata. 
Eadem  postea  etiam  togata,  quod  hi  populi  Romanorum 
more  civili  toga  in  pace  uterentur,  vocata  fuit.  Novo 
imperio  potitos  Gallos,  clarioribus  locis  ducibus  datis, 
Thuscorem  more,  regem  supremum  sibi  constituisse  tra- 
dunt. Caeterum  , cum  diu  Galbam  Cisalpinam  Boii  te- 
nuissent , ducentis  post  annis  quam  iu  Itabam  Bellovesus 
venerat,  sub  Brennone  duce  alia  trecenta  Senonum  Gal- 
lorum millia  , Alpibus  superatis , in  nostras  regiones  de- 
scenderunt, qui  primis  conjuncti,  omnia  ab  Athesi  usque 
ad  Ufentem  fluvium  loca  occupaverunt  ((i) * 3).  Hi,  cum  exu- 
berante multitudine  patrio  solo  non  continerentur , ad 
novas  sedes  quaerendas  cum  numerosa  gente  domo  profecti 
fuisse  feruntur.  Ex  quibus  centum  millia  in  Italia  con- 
sidentia, postea  Roma  capta,  et  incensa  Capitolium  ob- 
siderunt , oppidumque  Senogalliam , quasi  Senonum  Gal- 
liam ad  hodiernum  diem  vocatum,  condiderunt.  Alii  et 
ipsi  ad  centum  millia  Graeciam  ingressi  ad  Parnassum 


(i)  Plio.  lib.  3,  cap.  «4- 

(a)  Lib.  a.  Hi*t 

(3)  Liv.  lib.  i5,  Dccaii.  i. 

montem,  ubi  Delphici  Apollinis  templum  erat,  misere 
sunt  trucidati , eorumque  dux  Brennus  graviter  sauciatus 
pugione  transfosso  pectore  infelici  exitu  vitam  finivit  ('). 
Reliqui  a Bithiniae  rege  vocati , et  in  proxima  regione 
locati  eam  a se  Gallograeciam  mox  Galatiam  dixerunt. 
Praeter  eum  qui  a Graecis  profligatus  est,  alius  Brennus 
regulus  genere  Britannus,  et  Dumualli  regis  filius,  cum 
a Bellino  fratre  domestica  ob  regnum  discordia  dissentiret, 
maternis  precibus  fratri  reconciliatus,  in  Galliam,  stipendia 
facturus,  trajecit;  postea  gentis  caput  creatus,  in  Italiam 
venit  et  Romae  Capitolio  obsesso,  a Camillo  ad  ultimum 
excidium  est  profligatus.  Sed  alii  hunc  apud  Allobroges, 
et  cisalpinos  Gallos  diu  consedisse , ab  hisque  in  honorem 
habitum  fuisse  narrant.  Nec  desunt  qui  eum  Regii  sedem 
habuisse,  aut  Baltem  aliquandiu  in  nostra  urbe  fuisse 
affirment,  cum  unius  Brenni  Regii  portam  apertam  fuisse 
antiquum  marmor  testetur,  et  porta  etiam  ipsa,  quae  hodie 
quoque  Brennonis  vocatur,  hujus  rei  fidem  facere  videatur. 
Ea  nunc,  ut  quotidie  in  nova  vetusta  mutari  solent,  obtu- 
rata non  apparet;  priscae  tamen  formae  faciem,  et  arcum, 
antequam  ab  Hercule  secundo  Atestino  urbs  muniretur,  et 
ipse  vidi , et  plures  adhuc  meminerunt,  marmor  in  fronte 
stabat,  quod  vetustate  exesis  litteris  quae  vix  legi  poterant, 
Brenno  Duce  portam  illam  conditam  fuisse  continebat.  Sed 
quis  ille  Brennus  fuerit  non  apud  omnes  plane  constat. 
Ponticus  Britannum  eum  fuisse,  quam  alium  credere  ma- 
vult, a quo  Regium  dirutum,  et  postea  restitutum  fuisse 
cujusdam  orationis  funebris  in  Helisabetham  Vicedominam 
habitae  testimonio  affirmat.  Sed  ego  apud  vetustissimos 
annales  a Brennone  tertio  Saxonum  rege,  qui  cum  Odoacre 


(i)  Just.  lib.  a4*  et  Paul.  Diae.  lib.  a.  de  gentib.  Longobardis. 


Digitized  by  Google 


HERUM  REGIENSIUM 


*4 

Erulorum  rege,  post  annum  salutis  quadragentesimum 
sexagesimum  in  Italiam  venit,  portam  illam  dictam  fuisse 
legi,  prout  hanc  infra  difusius  suo  loco  historiam  prosequar. 

Sed  ut  ad  Boios  nostra  regione  potitos  revertar , mae- 
nibus  tunc  temporis  omnes  Galliae  Cisalpinae  urbes  ca- 
rebant, ut  in  V Geographiae  libro  Strabo,  et  Polybius 
in  ii  scriptum  reliquerunt,  qui  Mediolanum  Insubrium 
metropolim,  aliarum  Gallicarum  urbium  instar,  quae  sine 
muris  erant , villae  formam  habuisse  memorant : unde 
munitiores  portas,  quibus  propugnaculorum  vice  uterentur, 
ad  vim  propellendam  Galli  extruere  cogebantur.  Iidem 
apparatuum  omnium  penitus  expertes,  humi  super  strato 
gramine  dormiebant.  Plurimum  carnibus  vescentes,  bel- 
licas solummodo  res  atque  agriculturam  exercere,  nullas 
omnino  litteras  eas  scivisse  aut  vidisse,  nisi  quas  Graeci 
advenae  pro  miraculo  habiti  vel  pauculas  ostendissent. 
Nullis  scientiis,  aut  certis  artibus  operam  dantes,  divitias 
in  auro  et  pecudibus  habere,  quod  haec  sola  alio  mi- 
grare coacti,  quocumque  liberet  facile  transferre  possent. 
Amicitiis  vero  comparandis  ingens  quisque  studium  adhi- 
bebat, quippe  quanto  plures  quis  asseclas  post  se  trahebat, 
tanto  apud  eos  potentior  existimabatur.  Praeclaro  corporis 
habitu  exculti,  torquibus  aureis  sagulisque  ruffis  («),  et 
auro  virgatis  praesertim  pugnantes  utebantur ; unde  ma- 
gnus tunc  temporis  Gallorum  splendor,  caeteris  in  Italia 
populis  adhuc  sordentibus,  fuisse  dignoscitur:  ensibus  quo- 
que longis  et  gravibus,  sed  obtusa  cuspide  utebantur  i1) . 
Clypeos  item  longos  gerebant,  qualibus  Romani  curvis 
instar  tegularum,  longitudinis  quatuor  pedum,  et  latitu- 


(i)  Martial.  Epig.  17,  lih.  14« 
(»)  Polib.  ubi  sup. 

dinis  duorum  et  semis  utebantur.  Porro  grandia  horum 
scuta  fuisse  etiam  inde  conjicitur,  quod  Octaviano  Caesare 
apud  Myconium  montem  sine  tentorio  ullo  pernoctante, 
cum  autumnali  tempore  ingens  exortus  imber  fuisset, 
scutum  (')  Gallicum  supra  eum  tota  nocte  armigeri  tenuere. 
Unde  caeteris  illud  clypei  genus  grandius  fuisse  depre- 
henditur. Plurimus  vero  tum  in  Regiensibus  ager  sub 
Boiis  sylvis  obsitus,  et  incultus  fuit;  quod  et  aliorum, 
et  Livii  testimonio  comprobatur , qui  ob  colonias  Cremo- 
nam, et  Placentiam  missas  a Boiis  Mutinam  confugentibus 
Lucii  Manlii  Praetoris  exercitum  in  sylvis  inviis,  quae 
circa  viam  erant,  plerisque  tunc  ibi  squallentibus  locis, 
caesum  fuisse  scribit!*):  et  alibi  deviarum  sylvarum,  quae 
nostris  in  locis  frequentes  erant,  saepius  meminit.  Nos  hodie 
quoque  latissimam  villam  a vetustis  illis,  densisque  ne- 
moribus nomen  retinentem  habemus.  Caeterum  sub  Boio- 
rum imperio  plurimis  annis  cum  proximis  regionibus  Re- 
gienses fuerunt , donec  ipsis  saepius  praelio  victis , et 
tandem  subactis  universa  Italia  Romani  sunt  potiti.  Anno 
enim  ab  urbe  condita  trecentesimo  sexagesimo  quinto,  quo 
urbem  captam  Galli  victores  incenderunt , a L.  Furio 
Camillo  primum  fusi,  iterum  in  agro  Albano  post  annos 
unum  et  viginti,  vel,  ut  Polybius  I(i) * 3)  mavult,  triginta, 
quam  urbs  capta  fuerat,  eodem  Dictatore,  profligati  fuere. 
Rursus  quinquennio  post  a T.  Quinctio  Poeno  Dictatore 
ad  quartum  ab  urbe  lapidem  in  via  Salaria  prope  Anienem 
fluvium,  ubi  T.  Manlius,  Gallo  singulari  certamine  inter- 
fecto, et  torque  spoliato,  Torquati  nomen  meruit,  sunt 


(i)  Appian.  lib.  5 dc  Bell.  Gall. 

(»)  Lib.  4»  dec.  3. 

(3)  Ubi  supra. 

superati . Mox  sequenti  anno  non  procul  a Porta  Collina 
a Q.  Servilio  Hala,  deinde  a C.  Sulpitio  Dictatore  cruento 
praelio  caesi  (0,  tandem  pace  cum  Romanis  inita,  intra 
suos  fines  diu  se  continuerunt.  Interea  intestinis  praeliis 
afflicti,  cum  Subalpinis  vicinorum  gloriae  et  opibus  inviden- 
tibus, nonnullis  factis  incursionibus,  conflixerunt.  Denique 
omnibus , qui  'luctuosum  cum  Romanis  bellum  experti 
fuerant,  jam  defunctis,  aut  aetate  ingravescentibus,  insana 
succedens  juventus  in  vetustos  paterni  nominis  hostes  belli- 
cam virtutem  ostendere  gestiebat:  sed  ut  majoribus  aucti 
copiis,  certiorem  victoriam  haberent,  prius  cognatos  suae 
gentis  populos,  quibuscum  praeliabantur,  sibi  adiungendos 
esse  censuerunt,  quos  Boii  simul  et  Senones  tandem  precibus 
victos,  opimisque  muneribus  placatos,  communia  arma  in 
populum  Romanum  convertere  compulerunt.  Anno  igitur 
ab  urbe  condita  quadrigentesimo  quarto,  et  ejectis  Regibus 
centesimo  sexagesimo,  plurimis  sociorum  copiis  sibi  ad- 
scitis,  repentinam  in  agrum  Romanum  incursionem  faciunt. 
Praeda  ingenti  facta,  domum  reversi,  dum,  orta  in  bono- 
rum divisione  discordia,  altercantur,  primum  a M.  Popilio 
Lenate  Consule  caesi,  (*)  deinde  a L.  Furio  Camillo  Con- 
sule in  Pontino  agro  profligati,  et  imperii  parte  privati 
fuere  (3) . Boii  cum  Senones  propriis  finibus  expulsos  vi- 
derent, eamdem  et  ipsi  vim  veriti,  coacto  exercitu  Tyrrhe- 
nisqne  omnibus  in  subsidium  vocatis,  Romanis  bellum  in- 
ferunt, quibuscum  (anno  ab  urbe  condita  quadrigente- 
simo septuagesimo  quinto,  qui  fuit  post  Pyrrhi  in  Italiam 
transitum  tertius,  et  quintus  post  cladem,  quam  apud 


{■)  Lir.  lib.  7,  decade  i. 
(a)  Folib.  ubi  supra. 

(3)  Liv.  lib.  7,  dec.  i. 

Delphos  alios  Gallos  accepisse  supra  memoravi ) commisso 
praelio,  magnaque  Tyrrhenorum  parte  caesa  et  ipsi  fere 
omnes  sunt  trucidati.  Hac  ingenti  clade  accepta,  cum  se 
funesto  certamine  attritos  esse  cernerent,  pacem  cum  Ro- 
manis inire  compulsi,  ad  quadraginta  quinque  annos  tran- 
quillo in  otio  quieverunt.  At  Senones  Samnitibus  conjun- 
cti, redivivo  bello  cum  plures  Romanos  occidissent,  postea 
ab  A.  Cornelio,  et  aliis  acie  saepius  victi,  anno  ab  U.  C. 
circiter  quingentesimo  decimo  octavo,  quatuordecim  mil- 
libus amissis,  universam  usque  ad  Boios  provinciam  ami- 
serunt (*)  . Tum  Romani  Arimino  prius  in  Umbria,  et  Be- 
nevento in  Samnio  urbibus  ad  continendos  in  officio  po- 
pulos, conditis,  Senogalliam,  quam  in  Adriatici  maris  lit- 
tore  antea  Galli  extruxerant,  coloniam  deducunt.  Boii  etsi 
potentes  hostes  finitimos  aegre  paterentur,  eorum  tamen 
arma  non  semel  experti  vel  inviti  quiescebant.  Sed  cum 
primum  senes  qui  dubia  bellorum  pericula,  et  luctuosum 
Martem  saepius  sustinuerant,  naturae  concessere,  ingenio 
feroces  juvenes,  transalpinis  in  auxilium  vocatis,  novas 
res  moliri  caeperunt.  Duces  id  inconsulta  plebe  tractave- 
rant, quae  ut  Ariminum  pervenit,  se  contra  Romanos  duci 
intelligens.  Regulis  interfectis,  cum  superstitibus  nobilibus 
conflixit.  Caeterum  quinto  post  anno,  quam  haec  acta 
fuerant,  M.  Lepido  Consule,  Cajus  Flaminius  Romae  legem 
tulit,  ut  Senonum  regio,  antea  Picenum,  nunc  Marchia 
Anconi tana  vocata,  inter  milites  divideretur;  quae  res  cae- 
teris  Gallis,  et  praecipue  proximis  Boiis,  qui  se  omnibus 
bonis,  et  universo  agro  jam  spoliatum  iri  arbitrabantur, 
ingentem  timorem  incussit.  Nec  multo  post  inhumanum 
Romae  patratum  facinus,  conceptum  metum  non  raedio- 

(i)  Eutrop.  tib.  a. 

criter  adauxit.  Consilio  enim  Pontificum,  qui  eo  modo  ex 
libris  sybillinis  urbem  expiandam  dicebant,  Gallus  vir, 
et  Galla  femina  cnm  muliere  Graeca  simul  in  Foro  Boario 
vivi  defossi  (')  implacabile  Romanorum  in  Gallos  odium 
ostendisse  videbantur.  Quamquam  alio  tempore  post  cladem 
apud  Cannas  acceptam  id  contigisse  Livius  (»)  prodit. 
Horrendum  hoc  factum  ubi  ad  Boiorum  aures  pervenit, 
jam  nihil  humanum  a saevo  ho8te  expectare  posse,  fre- 
mere: se  velut  hostias  immani  feritate  pro  gentis  odio 
publico  mactari;  eum  jam  non  imperio  contentum,  Gal- 
licum sanguinem  sitire ; nisi  obviam  eatur,  se  non  agris 
modo  cunctis  cessuros,  «ed  furori  immanium  hominum 
objectos  pecudum  more  trucidandos.  Haec  vociferantes 
anno  ab  urbe  cond.  quingentesimo  vigesimo  nono  simul 
Senones,  Boii,  et  Insubres  conspirant.  Verum  cum  Roma- 
norum potentiae  impares  se  crederent,  trans  alpes  legatio- 
ne missa  Congolitannm,  et  Aneroestem  Gallorum  reges, 
aliosque  ejus  provinciae  ad  Rhodanum  habitantes  populos, 
et  Gessatas,  quorum  lingua  mercede  militantes  ita  appel- 
lantur, ad  bellum  contra  Romanos  gerendum  magnorum 
praemiorum  spe  sollicitant.  Illi  ingenti  opimae  praedae 
spe  allecti  tanto  apparatu  venerunt,  ut  nunquam  neque 
majore,  neque  validiore  exercitu  in  Italiam  Galli  descen- 
derint. Hoc  nuntio  Romam  perlato.  Senatus,  ut  tanto 
hosti  resisteret,  prius  cum  Carthaginensibus , quibusenm 
bellum  gerebat,  foedere  percusso,  universis  viribus  in  Gallos 
incubuit.  Ac  ut  subjectorum  populorum  vires  exploratas 
haberet  ex  Italia  delectu  undequaque  habito  omnium  co- 
piarum, quae  cogi  potuerunt  numerum  ad  se  referri  jussit; 


(i)  Flutare,  ia  Marccll. 
(»)  Lik.  a,  dee.  3. 

quae  equitum  octoginta,  et  peditum  septingenta  millia 
fuere  (*) . Galli,  coacto  circa  Rhodanum  ingenti  exercitu 
et  alpibus  superatis,  ad  Padum  Boiis  et  Insubribus  con- 
junguntur, copiarumqne  parte,  praesidii  causa  domi  reli- 
cta, reliquum  exercitum  circiter  quinquaginta  millia  pedi- 
tum, equitum  ac  bigarum  fetme  bis  millium  ferro,  igneque 
omnia  vastantes  versus  Hetruriam  ducunt.  Cum  ad  Clu- 
sium pervenissent,  Romanis,  qui  ibi  in  praesidio  erant  ob- 
viam facti,  equitibus  ad  fallendos  hostes  in  ima  valle  inter 
densas  arbores  collocatis,  et  simulata  fuga  pedites  Fesulas 
versus  celeriter  retrahunt.  Romani  veram  hanc  Gallorum 
trepidationem  arbitrati,  eos  effuso  agmine  sequuntur.  Cum 
in  insidias  venissent,  sex  millibus  amissis,  caeteri  in  fugam 
conversi,  tumulum  situ,  et  natura  munitum  occupavere. 
Galli  transactae  noctis  vigiliis,  et  diei  labore  defessi , cum 
difficilem  adversi  collis  pugnam  temere  tentaudam  esse 
non  censerent,  in  posterum  diem  praelium  distulerunt; 
interim  relicta  ad  hostium  obsidionem  equitum  custodia, 
ad  curanda  corpora  vertuntur.  Erant  eo  anno  Consules 
L.  Aemilius  Paulus,  et  Attilius  Regulus,  quo  in  Sardiniam 
cum  classe  profecto,  ASmilius,  cui  Gallica  expeditio  ob- 
eunda erat,  quod  per  Umbriam  transituros  Gallos  crederet, 
Ariminum  cum  exercitu  iverat;  sed  cognito  hostium  in 
Hetruriam  itinere,  confestim  opportunum  obsessis  sociis 
auxilium  laturus  venit ; qui  in  adverso  colle  a Gallis  cu- 
stoditi, consuli,  cujus  adventum  ex  nocturnis  ignibus  in- 
tellexerant, per  nuntios  rei  gestae  infelicitatem  nuncia- 
verunt.  Contra  Aneroestes  Boiorum  dux,  ubi  hostes  venisse 
cognovit,  convocata  concione,  ingentem  se  omnium  rerum 
praedam  coegisse  memorat ; fatuos  eos  esse  si  res  jam  tot 


(>)  Plin.  lib.  63,  cap.  ao. 

laboribus  quaesitas  dubio  rursus  praelio  velint  committere; 
primo  patriam  repetendam  suadet,  ut  ibi  impedimentis  re- 
lictis  expeditiores  postea  adversus  Romanos  revertantur. 
Consilio  ab  omnibus  probato,  ante  lucem  praeda  onusti, 
per  inferi  maris  littus  Galliam  repetunt.  iEmilius  receptis, 
quae  in  collem  confugerant,  copiis  confligendi  occasionem 
expectaturus,  hostem  insequitur.  Eodem  forte  tempore 
C.  Attilius  alter  Consul  ex  Sardinia  cum  exercitu  Pisas 
profectus,  expositis  in  terram  copiis  Romam  iturus,  Gallis 
apud  Aretium  occurrit.  Ex  quibusdam  captivis,  hostium 
iter,  et  ASmilium  pone  sequi  audit.  Itaque  statim  ad  in- 
tercludendos Gallos  legionibus  per  anfractuosum  tramitem 
praemissis,  ipse  imminentem  collem  cum  equitatu  occupat. 
Galli,  qui  Attilii  adventum  ignorabant,  ut  praecedentes 
copias  viderunt,  primo  AJmilium  nocte  cum  equitatu  prae- 
cessisse existimarunt;  sed  re  postea  ex  captivis  certius 
comperta,  se  interclusos  cernentes  a fronte  et  tergo,  aciem 
instruunt,  Gessatis  et  Insubribus  jEmilio,  Taurinis  vero 
et  Bois  circa  Padum  habitantibus  Attilio  oppositis,  curri- 
busque cum  impedimentis  extra  aciem  collocatis,  reliquam 
praedam  cum  equorum  praesidio  in  proximo  colle  expo- 
nunt. iEmilius,  qui  socios  venisse  nondum  cognoverat, 
ut  ex  clamore  suorum  et  armis  certamen  intelligit,  mi- 
litibus, qui  in  colle  servati  fuerant,  subsidio  missis,  ipse 
a tergo  hostes  circumvenit.  Boii  Insubres  aureis  torquibus 
et  virgatis  auro  sagulis  fulgentes  inter  omnes  insignes  se 
ostendebant.  Verum  Gessatae  nudi  ante  aciem  cum  armis 
pugnantes  horrendam  aspectu  pugnam  faciebant.  Tantus 
vero  erat  classicorum  sonitus,  quibus  universa  Gallorum 
multitudo  dissonum  clamorem  inter  inconditum  ululatum 
attollebat,  ut  omnia  proxima  loca  terrifico  sonitu  undique 
circumstreperent.  Aspera  in  primis  ad  collem  pugna 

commissa,  C.  Attilius  Consul  fortissime  dimicans  occiditur, 
cujus  capite  ad  reges  Gallorum  delato,  Romaoi  non  solum 
animis  non  cecidere,  sed  atrociore  praelio  renovato  collem 
tutati  etiam  hostium  equitatum  spectata  virtute  fuderunt. 
Cessatae,  qui  scuto  Gallico  nuda  corpora  protegere  non 
poterant,  cum  a sagittariis  Romanam  aciem  praecedentibus 
graviter  vulnerarentur,  animum  desponderunt.  Alii  in  hostes 
temere  irruentes  trucidabantur;  nonnulli,  ad  suos  pedem 
referentes,  universos  ordines  perturbabant.  Solis  vero  In- 
subribus cum  Boiis  et  Taurinis  praelium  excipientibus, 
pilis,  et  gladiis  cominus  certari  coeptum.  Gallorum  enses 
graves,  sed  obtusa  cuspide,  scuta  vero  ad  ictus  sustinendos 
debiliora  erant;  contra  Romani  clypeis  ad  tegenda  cor- 
pora validioribus,  et  brevioribus  gladiis,  sed  acutis  ute- 
bantur. Dispari  itaque  armorum  apparatu  cum  equites 
Romani  e colle  impetum  fecissent,  Galli  fusi,  profligatique 
fuere.  Caesa  sunt  in  eo  conflictu  hostium  quadraginta 
millia,  decem  millia  cum  rege  Congolitano  capta;  equo- 
rum celeritas  equites  se  fugae  committentes  servavit.  Alter 
Gallorum  rex  Aneroestes,  cum  in  propinquum  locum  fu- 
gisset, non  multo  post  doloris  acceptae  cladis  'm patiens 
sibi  mortem  conscivit.  AJmilius  re  feliciter  peracta,  reliquis 
spoliis  Romam  transmissis,  praedam  abactam  prioribus 
dominis  restituit.  Inde  cum  omnibus  copiis  per  Liguriam 
in  nostrum  agrum  profectus,  crebris  incursionibus  popu- 
labundus, nemine  obstante,  omnia  diripuit.  Hinc  domum 
reversus,  specioso  acto  triumpho,  fulgentibus  armis  au- 
reisque torquibus  Capitolium  exornavit.  Juraverant  in  ea 
expeditione  obeunda  Galli,  non  prius  balthea  se  deposi- 
turos, quam  Capitolium  intrassent;  ob  id  iEmilius  victos 
per  ignominiam  in  Capitolio  discinxit.  Quod  suo  quoque 
Marti  de  Romano  milite  aureum  torquem  Aneroestes 

devovisset,  de  Gallicis  torquibus  aureum  Jovi  trophaeum 
est  constitutum. 

Sequenti  anno,  qui  fuit  ab  U.  cond.  dxxx  et  ante 
nostram  salutem  ccxxi  T.  Manlius  Torquatus,  et  Quin- 
tus Fulvius  Flaccus  Consules  cum  ingenti  exercitu,  et 
ipsi  Boiorum  fines  ingressi,  nullo  fere  negotio,  pluribus 
oppidis  eversis,  universos  eorum  agros  in  populi  Romani 
ditionem  redegerunt.  Nostra  itaque  regio  multo  effuso  san- 
guine tunc  primum  Romanis  parere  coepit.  Sub  id  tempus 
urbem  Regii  a quadam  legione  ducis  jussu  solo  aequatam 
fuisse  Blondus  memorat;  quod  factum  cum  Senatus  gra- 
viter ferret,  quatuor  millia  eorum  militum  necari  jussa, 
etiam  sepeliri,  lugerive  prohibuit;  idque(*)Sex.  Jul.  Fron- 
tinum tradere  scribit.  Sed  Rhegio  Calabriae,  non  nostro 
id  evenisse  ex  Orosio  (a)  satis  liquet.  Ego  tamen,  quamvis 
nulla  certa  de  hoc  extet  memoria,  eo  bello  Regium,  cujus 
nulla  iu  tot  Boiorum  gestis  fit  memoria,  a Romanis  di- 
rutum fuisse  existimo,  quod  postea  M.  jEmilius  Lepidus 
restituit.  Neque  ipsum  a Gallis  solo  aequatum  fuisse  cre- 
dendum est,  quia  si  tam  longo  tempore  jacuisset  Regii 
nomen,  jam  omni  ejus  abolito  monumento,  longo  post 
tempore  facile  recipere  non  potuisset.  Cum  vero  reliqui 
subinde  Galli  vi  imbrium,  et  pestilentia  eodem  tempore 
subigi  non  potuissent,  postea  C.  Quintius  Flaminias,  et 
P.  Furius  Philus  Insubribus,  qui  Mediolanum  tenebant, 
profligatis,  ingentem  captivorum  multitudinem,  spoliaque 
in  urbem  insigni  pompa  detulere.  Tantis  cladibus  Insubres 
afflicti,  pacem  a Romanis  victorum  arbitrio  per  legatos 


(>)  Itat.  Itloatr.  in  sept.  region. 
(a)  Lib.  4,  cap.  3. 

supplices  petiere.  Caeteruin  M.  Claudius  Marcellus  et  Gn. 
Cornelius  Scipio  Calvus  in  sequentem  annum  coss.  designati, 
cum  haud  mediocrem  gloriam  ex  futuro  bello  sperarent, 
eam  in  Senatu  dissuasere  (').  Quare,  desperatis  rebus,  Galli 
extremam  aleam  subituri,  triginta  millibus  Cessatarum 
conductis,  statim  Aceras  urbem  supra  Padum  positam  mu- 
niunt, quam  Consules  ineunte  vere,  copiis  eductis,  arcta 
obsidione  cinxerunt.  Viridomarus  rex  decem  millibus  de- 
lectorum Gessatarum  assumptis,  prius  nostram  circumpa- 
danam regionem  nuper  Romanorum  imperio  adjectam  de- 
populatus, et  ipse  Clastidium  oppidum  in  Gallia  Cisal- 
pina Romanorum  obsedit.  Qua  re  cognita,  Marcellus,  col- 
lega ad  Aceras  relicto,  cum  expedita  manu  praelium  com- 
missurus, hostibus  occurrit.  Primo  congressu  Viridomaro 
hasta  transfixo,  reliquisque  Gallis  profligatis,  opima  Jovi 
Feretrio  spolia  postea  dedicavit.  Adversae  rei  fama  socii 
perterriti,  relictis  Aceris,  trepidi  Mediolanum  confugerunt, 
quos  oppido  jam  Cornelius  potitus  insequitur.  Mox  intra 
paucos  dies  Marcellus  Mediolano,  Insubriae  metropoli,  ac 
caeteris  oppidis  captis,  reliquam  Galliam  Cisalpinam  eo 
anno  victricibus  armis  subactam  Romanorum  ditioni  ad- 
didit. Eorum  mos  erat  in  terras  bello  partas,  inde  ejectis 
regibus,  Praetores  cum  imperio  jus  dicturos,  et  Quaestores 
tributa  exacturos  mittere,  cujus  imperii  specie  regiones 
in  provinciae  formam  redigere  dicebantur.  Cum  id  primo 
in  Sicilia,  mox  in  Sardinia,  et  caeteris  deinde  captis  re- 
gionibus observatum  (*)  fuisset,  evenit,  ut  quot  in  ditio- 
nem veniebant  provinciae,  totidem  in  eas  mittendi  Prae- 
tores crearentur.  In  subactam  itaque  Galliam  Cisalpinam 


(i)  Flutare,  ubi  sup. 

(a)  C.  Pompon.  lib.  a de  orig.  dumis. 

incipiente  bello  punico  cum  duabus  legionibus  Romanis ,- 
et  quatuordecim  millibus  sociorum,  ac  mdc  equitibus  L. 
Manlium  praetorem  (■)  missum  fuisse  invenio:  nec  multo 
post  ad  continendos  in  offitio  populos  Romani  Placentia 
citra  Padum , et  ultra  Cremona  aedificata  in  singulas 
sena  millia  colonorum  deduxerunt  (*) . Eam  gentem  colo- 
niam appellabant  quod  pauperiores  Romanos  ad  novum 
agrum  colendnm  alio  habitatum  mitterent.  Id  non  tam 
ad  sublevandam  civitatem  infimis  hominibus  urbi  onerosis 
inventum  fuit,  quam  ut  propugnaculis  imperii  collocatis, 
quasi  frenum  iis  injicerent,  qui  aliquid  contra  Rempubli- 
cam  essent  molituri.  Plerumque  etiam  iisdem  manentibus  .. 
incolis  jus  Latii  dabatur,  quod  tunc  plerisque  in  Galliae 
Cisalpinae  locis  factum  fuisse  Polybius  innuit.  Triumviri 
earum  coloniarum  deducendarum  causa  creati  fuere  C.  Lu- 
tatius, A.  Servilius,  et  T.  Annius.  Boii  ob  veteres  injurias 
adhuc  Romanis  infensi,  cum  novam  gentem,  velut  jugum 
sibi  impositum,  aegre  ferrent,  sollicitatis  ad  defectionem 
Insubribus,  infestis  armis  in  novos  colonos  impetum  fa- 
ciunt. Ea  impressione  non  agrestis  modo  multitudo  per- 
territa, sed  ipsi  etiam  Triumviri,  qui  ad  agrum  assignan- 
dum venerant,  Placentiae  moenibus  diffisi,  Mutinam  confu- 
gerant. Eam  urbem  a C.  Fabri tio  Luscino  in  loco,  qui  Mu- 
culena  vocabatur,  fabricatam,  indeque,  mutato  vocabulo, 
Mutinam  dictam  fuisse  quidam  ferUnt.  Boii  eos  persecuti, 
urbe  arcta  obsidione  undique  cincta,  in  speciem  ineundae 
pacis  evocatos  Romanorum  legatos  contra  jus  gentium 
comprehenderunt : quos  cum  Romani  repeterent,  ita  de- 
mum se  restituturos  promiserunt  si  a se  dati  obsides 


(i)  Liv.  lib.  i,  dcc.  3. 
(>)  Polib.  lib.  3 hiat. 

redderentur.  Hac  re  cognita,  L. Manlius  Praetor,  qui  tunc  in 
proximis  locis  versabatur,  obsessis  auxilium  laturus,  cum 
expeditis  cohortibus  advolat.  Eo  loco  viae  proximam  syl- 
vam  fuisse  jam  diximus,  ubi  insidiis  inter  densas  arbores 
positis,  venientem  Praetorem  Boii  repentino  impetu  ag- 
gressi, magnam  Romanorum  partem  caedunt.  Manlius  ex 
invio  nemore  tandem  in  apertos  campos  exiens  Canetum 
confugit.  Erat  vicus  hic  inter  Regium  et  Brixillum  non 
longe  a Pado  positus  (0,  ubi  comeatu  per  ilumen  trans- 
misso, Cenomanorum  auxilio  se  adversus  crescentem  in 
dies  hostium  multitudinem  fortiter  defendit.  Nuntio  ac- 
ceptae cladis  Romam  perlato,  alius  Praetor  Cajus  Atilius 
cum  una  legione,  et  quinque  millibus  sociorum  ad  fe- 
rendum Lucio  Manlio  auxilium  missus  est.  Galli  Roma- 
norum adventu  cognito,  metu  discedentes,  Atilio  Canetum 
venienti  liberum  iter  reliquerunt.  Lucius  vero  Manlius, 
qui  vitam  servasse  pro  magno  benefitio  habuit,  excitata 
etiam  seditione  militari,  aedem  Concordiae  vovit  quae 
postea  in  Arce  a Duumviris,  dum  L.  Scribonius  Libo  Tri- 
bunus Plebis,  et  Triumvir  mensalis  esset,  dedicata  fuit. 
Ob  id  hodie  quoque  in  quibusdam  argenteis  nummisma- 
tibus  in  altera  parte  nomen  Aemilii  Pauli  Lepidi,  qui 
tum  Pontifex,  et  Consul  in  Cannensi  pugna  occubuerat, 
et  aedis  Concordiae  in  altera  Lucii  Scribonii  Libonis  cum 
sui  putealis  imagine  scriptum  nomen  legitur. 

Dum  haec  apud  Boios  geruntur,  Poenus  Annibal  ex 
Hispania  in  Galliam  adversus  Romanos  pugnaturus  venit. 
Rhodanum  vix  trajecerat  cum  a regulis  transpadanis  con- 
ventus, ut  in  Italiam  transeat,  magnis  pollicitationibus 
invitatur.  Ipsi  se  socios,  caeterosque  Galliarum  accolas 

(>)  Blond-  IUI.  illust.  lib.  i,  Rrgioo.  7. 

auxilio  futuros  promittunt.  Tanta  spe  excitatus  Poenus, 
•ne  quam  bene  gerendae  rei  occasionem  praetermitteret, 
quindecim  diebus  Alpibus  emensis  in  circumpadanos  cam- 
pos late  se  dimisit.  Publius  vero  Cornelius  Scipio  Consul, 
ut  hosti  maturius  occurreret , fratre  in  Hispaniam , quam 
sortitus  fuerat,  cum  exercitu  adversus  Asdrubalem  profecto, 
Pisas  quanta  potest  celeritate  navigavit.  Inde  Alpibus  su- 
peratis, a Manlio  et  Atilio  Praetoribus  militem  ad  resi- 
stendum Boiis  paratum  accepit.  Mox  cruento  praelio  com- 
misso vulneratus  superatusque  confestim  per  pontem , quo 
Padum  junxerat,  transmisso  milite,  Placentiam  contendit. 
Eum  biduo  post  Annibal  insecutus  ad  sextum  ab  ea  urbe 
lapidem  castra  munit.  Sequenti  nocte  ad  bis  mille  pedites, 
et  fere  ducentos  equites  Gallos,  qui  vigilibus  Romanorum 
ad  portas  obtruncatis , ad  se  transierant,  in  suas  quemque 
civitates  ad  caeteros  sollicitandos,  ut  a Romanis  deficerent, 
punica  calliditate  dimisit.  Boiorum  quoque  legati,  trium- 
viris, quos  Mutinae  obsessos  supra  diximus,  captis,  et 
Annibali  traditis,  illi  se  cum  tota  gente  conjunxerant. 
Scipio  tot  repentinis  malis  circumventus,  cum  totius  Gal- 
liae defectionem  timeret,  motis  castris  ad  Trebiam  amnem 
ex  Sicilia  collegam  in  emincntioribus  tumulis  munitus 
expectavit,  quem  secutus  Annibal  non  longius  quinque 
millibus  passuum  ab  eo  consedit.  Interim  Clastidium,  ubi 
magna  vis  frumenti  inventa  est,  Praefecto  quadrigentis 
aureis  corrupto,  occupavit.  Titus  vero  Sempronius  alter 
Consul  ex  Sicilia,  ubi  rem  adversus  Carthaginenses  prospere 
gesserat,  cum  copiis  Ariminum  profeptus,  inde  maturato 
ad  Trebiam  itinere,  collegae  conjungitur.  Primo  adventu 
mille  et  quingentos  Numidas,  qui  suspectorum  Gallorum 
agrum  diripiebant,  in  castra  fugavit.  Ea  inani  victoria 
elatus,  etsi  dissentiente  collega,  cum  omnibus  legionibus 

ad  confligendum  exiit.  Pugnandi  copiam  faciente  Poeno 
primo  ingente  strage  fusus,  postea  aequo  Marte  congressus, 
ipse  Lucam  petiit,' et  Annibal  in  Ligures  concessit;  quem 
Calli  ab  utriusque  partis  exercitu  oppressi,  in  eum  odio 
a Romanis  converso,  saepius  per  insidias  tollere  tentave- 
runt.  Sed  ille  crimine  per  indices  cognito,  nunc  vestibus 
mutatis,  nunc  crinibus,  quos  diversarum  aetatum  componi 
jusserat,  alium  se  mentiendo,  punica  arte  elusis  sicariis 
se  incolumem  servavit.  Demum , ne  perpetuo  timore  inter 
infidos  homines  teneretur,  suspectis  sociis  relictis,  in  He- 
truriam  bellum  transtulit.  Caeterum  Gn.  Servilius  Consul, 
qui  Sempronio  successerat f levibus  praeliis  cum  Gallis  per- 
actis, et  ignobili  quodam  oppido  expugnato,  cum  cladem 
suorum  ad  Trasimenum  lacum  acceptam  intellexisset, 
patriae  moenibus  metuens , Romam  revertitur.  Plerisque 
vero  Gallis  Poenos  in  Hetruriam  secutis,  L.  Posthumius 
Albinus  Praetor  creatus,  cum  exercitu  ad  subigendam 
Galliam  Cisalpinam  mittitur,  qui  mox  Consul  absens 
Romae  dictus,  dum  regreditur  in  insidias  lapsus  inopinato 
casu  a Gallis  cum  copiis  est  deletus  (').  Per  silvam  no- 
mine Litanam,  qua  exercitum  erat  traducturus,  laeva, 
dextraque  arbores  Galli  ita  inciderant,  ut  levi  impulsu 
extremis  in  proximas  labentibus,  facile  omnes  prosterne- 
rentur: ipsi  in  ultima  sylva  circumfusi,  ingresso  Posthu- 
mio  succisas  arbores  magno  impetu  deiiciunt,  quae  alta 
proceritate  eminentes  alia  in  aliam  cadente  tanta  ruina 
Romanos  obruerunt,  ut  ex  viginti  quinque  millibus  arma- 
torum vix  decem  fugere  potuerint : plerisque  enim  ab 
arborum  truncis,  ramorumque  fragmentis  necatis , caeteros 
repentino  malo  oppressos  Galli  facile  trucidarunt.  Posthu- 


(i)  Liv.  lib.  3,  ilccod.  3.  Folib.  Ili  st.  lib.  3 in  fia. 

mius  cum  paucis  in  proximo  ponte,  ad  quem  fugerat, 
interclusus,  dum  ne  vivus  capiatur,  fortiter  pugnat,  occisus 
est.  Boii  Praetoris  ejusdemque  designati  Consulis  capite 
praeciso,  primum  templo,  ut  ipsis  mos  erat,  oblato,  ex 
eo  purgatum  cranium  auro  caelarunt,  ut  ad  Deorum  liba- 
mina , ritu  barbaro  poculum  esset.  Universa  quoque  praeda 
potiti  ex  hostium  spoliis  simul  amicissimi  quique  hilariter 
sunt  convivati.  Hac  strage  Romam  nuntiata,  clausis  ta- 
bernis velut  nocturna  solitudo  in  urbe  fuit;  donec  circu- 
meuntes iEdiles  ubique  officinas  aperiri,  et  moestitiae  pu- 
blicae speciem  abiici  jusserunt.  Aliam  apud  Cannas  ma- 
ximam cladem  eodem  tempore,  ferme  octoginta  millibus 
amissis,  Romani  acceperant.  Quare  Punico  bello  intenti , 
Gallorum  ultione  in  aliud  tempus  opportunius  dilata  ('), 
nullum  ad  nostram  regionem  eo  anno  Praetorem  mi- 
serunt. Ex  quatuor  enim  tunc  creatis  Praetoribus,  duo 
Romae  jus  dixerunt,  alius  in  Siciliam,  quartus  in  Sardi- 
niam est  profectus.  Cum  primum  vero  respirare  caeperunt, 
viribus  receptis,  M.  Pomponius  in  agrum  Gallicum  cum 
duabus  legionibus,  ad  continendos  ut  poterat  in  offitio 
populos,  venit.  Pomponio,  T.  Sempronius  Graecus  tura 
aedilis  successit  (ille,  qui  Cannensi  praelio  profligatis 
omnibus  per  medios  hostes  vi  eruperat)  duabusque  a 
Pomponio  legionibus  acceptis,  septuaginta  amplius  millia 
hominum  cepit,  et  Cliternum  oppidum  expugnavit,  cui 
ob  rem  prospere  gestam  cum  exercitu  in  biennium  Galliae 
prorogatum  est  imperium  (»). 

Sequenti  anno  L.  Veturio  in  Galliam  misso,  Cremo- 
nensis et  Placentina  coloniae,  quae  adhuc  in  fide  mane- 


(i)  Liv.  obi  sup. 

(a)  Liv.  lib.  5 et  6,  deead.  3. 

bant,  se  cum  sexdecim  aliis  coloniis,  milites,  pecuniam- 
que, ut  moris  erat,  daturas  Romanis  per  legatos  liberaliter 
promiserunt.  Veturius  in  sequentem  annum  prorogato  im- 
perio sibi  pro  Praetore  provinciam  tenuit:  non  enim  am- 
plius Praetores  permanebant , qui  legitimum  anni  tempus 
excesserant;  sed  ne  legibus  fraus  fieri  videretur,  pro  Praeto- 
ribus erant.  Huic,  cum  Lucius  Portius  Licinius  Praetor 
successisset,  nunciatum  est  Asdrubalem  magno  cum  ap- 
paratu in  Italiam  Annibali  fratri  auxilium  laturum  de- 
scendere, qui  etsi  omnium  opinione  celerius  Alpes  trans- 
gressus, dum  tamen  in  obsidenda  Placentia  tempus  con- 
terit, M.  Livio  Consuli,  cui  ea  provincia  obvenerat,  in- 
stituendi exercitus  spatium  dedit.  Demum  et  ipse  circa 
munitum  locum  operam  perdi  sentiens,  fratri  se  ei  in 
Umbria  occursurum  scribit.  Litteris  interceptis,  alter  Con- 
sul C.  Claudius  Nero,  priusquam  hostis  moveretur,  col- 
legae se  conjunxit,  prosperaque  pugna  fusis  Poenis,  quin- 
quaginta sex  millia' occisa,  et  capta  quinque  millia  et 
cccc,  Asdrubalis  caput  magna  diligentia  servatum , postea 
in  fratris  castra  ad  terrendos  hostes  projectum  fuit.  Hac 
memorabili  victoria  potiti  Consules,  deductis  ex  Gallia 
legionibus,  L.  Portium  cum  veteranis  ad  ejus  provinciae 
praesidium  reliquerunt.  Romae  in  aerarium  tricies  octo- 
ginta millia  aeris  illata,  et  quinquageni  seni  asses  inter 
milites  liberaliter  divisi. 

Sequenti  anno  Q.  Manlius  Praetor,  nostrae  Galliae 
cum  exercitu  Praefectus,  Gallorum,  qui  ad  Asdrubalem 
defecissent,  agros  jussus  est  populari.  Huic  postea  in 
Gallia,quam  Romani  Ariminum  vocabant,  Sp.  Lucretius 
successit,  cui  cum  M.  Livio  et  Sp.  Lucretio  in  sequen- 
tem annum  prorogato  imperio,  reliqua  Gallia  L.  Scri- 
bonio Liboni  est  decreta.  Quo  tempore,  etsi  ob  Mago- 

nem  Poenum  Amilcaris  filium  Gallos  sollicitantem  magni 
motus  timebantur,  nihil  tamen  memoria  dignum  actum 
fuit.  Liboni  M.  Cornelius,  qui  praecedenti  anno  Consul 
fuerat , in  Ariminensi  Proconsul  , et  Sp.  Lucretio  P. 
Quintilius  Varus  Praetor  successit.  Hi  conjunctis  exer- 
citibus pugnantes  Magonem  in  agro  Insubrium,  quinque 
millibus  caesis,  fuderunt.  Cum  vero  res  Carthaginensium 
maxime  laborarent,  eo  cum  Annibale  fratre  ad  patriam 
defendendam  revocato,  Gallia  Manlio  Sextio  Sabino  Prae- 
tori est  demandata.  Interea  Boiis  incursiones  in  agro  so- 
ciorum Romanorum  facientibus,  P.  Aelius  Petus  et  ipsum 
C.  Appium  per  Umbriam  agrum  hostium  invadere  jubet, 
qui  dum  incaute  frumentatur,  cum  septem  millibus  in- 
genti clade  caeditur.  Caeteri  ex  hostium  manibus  elapsi 
per  saltus  invios  fugientes  ad  consulem  pervenerunt.  Postea 
L.  Furio  Purpurioni  in  Galliam  misso,  quinque  millia 
sociorum  Latinorum  , qui  Galliae  praesidio  essent , sunt 
concessa.  Amilcar  Poenus , reliquus  de  Asdrubalis  exercitu 
dux , adhuc  in  Gallia  substiterat , qui  ex  Boiis,  et  caeteris 
Gallis  quadraginta  millium  armatorum  collecto  exercitu, 
repentino  impetu  Placentiam  invasit.  Direpta  urbe,  et 
magna  ex  parte  incensa  ut  vix  duo  millia  hominum  ex 
funesta  ea  ruina  sint  relicta , trajecto  Pado , statim  Cre- 
monam aggreditur.  Lucius  Furius  Purpurio.  tum  Arimini 
cum  quinque  millibus  latini  nominis  subsidebat;  qui,  cum 
ad  tantam  vim  arcendam  exiguis  copiis  non  sufficeret , 
alio  exercitu  a C.  Aurelio  Consule,  qui  Italiae  praeerat, 
accepto,  magnis  itineribus  Cremonam  contendit.  Ibi  cum 
hostibus  praelio  commisso  tantam  eorum  stragem  facit, 
ut  supra  triginta  quinque  millia  caesa , captaque  fuerint, 
et  Amilcar  dux  ceciderit.  Placentini  captivi  ad  duo  millia 
liberorum  capitum  redditi  colonis.  Triumphavit  Praetor, 

in  aerarium  trecentis  millibus  aeris,  argenti  centum  se- 
ptuaginta millibus  pondo  relatis.  Consul  C.  Aurelius  Cotta 
invidia  rei  bene  gestae  tactus,  cum,  bello  prope  confecto, 
in  Galliam  profectus  victorem  exercitum  a Praetore  rece- 
pisset, reliquum  anni  tempus  in  populandis  hostium  agris 
indignabundus  consumpsit.  Ab  hoc  Consule  nostram  re- 
gionem, quae  prius  a Parma  ad  Bononiam  Bianora  dice- 
batur, postea  Aureliam  vocatam  fuisse,  cum  C.  Sempronio 
in  libro  de  Divisione  Italiae  non  pauci  autumant. 

Praetor  deinde  in  Galliis  C.  Bebius  Pamphilius  creatus, 
etsi  exercitum  ibi  retinere  jussus,  donec  cum  novo  exer- 
citu Consul  provinciam  ingrederetur,  omnes  tamen  postea 
praeter  quinque  millia  sociorum  Latinorum  S.  C.  exaucto- 
ravit.  Demunt  cum  lines  Insubrium  temere  ingressus  esset, 
supra  sex  millia  et  sexcentos  milites  amisit.  Consul  L. 
Cornelius  Lentulus  fama  rei  male  gestae  excitus,  cum  eo 
pervenisset,  graviter  Praetorem  reprehensum  Romam  re- 
misit. Caeterum  et  ipse  nulla  memorabili  re  gesta  reli- 
quum anni  tempus  ignaviter  transegit . Ab  hoc  Sex.  Aelius 
Petus  Consul  cum  C.  Allio  Praetore  exercitum  accepit, 
qui  nullo  facto  insigni  secuto  totum  ipse  quoque  annum 
cunctanter  in  cogendis  Cremonam  et  Placentiam  colonis 
contrivit. 

Eo  tempore  etsi  finem  difficillimum  bellum  Punicum 
habuisset,  qui  tamen  in  Italia  relicti  erant  Poeni  ad  de- 
fectionem Gallos  sollicitare  non  desistebant.  Ut  veteres 
igitur  Romani  nominis  hostes  tollerentur,  sequenti  anno 
Gn.  Com.  Cethego,  et  Q.  Minutio  Ruffo  Coss.  tota  Gallia 
Cisalpina  subigenda  est  demandata.  Qui  Senatus  jussa 
facientes,  divisis  copiis,  ut  Gallorum  vires  distraherent, 
alter  per  Hetruriam,  alter  per  jEmiliam  convertitur.  Con- 
tra Galli,  qui  simul  utrumque  Consulem  bellum  gesturum 

crediderant,  Boiis,  Insubribus  et  Cenomanis  se  conjunxe- 
rant. Sed  ubi  Minutium  in  Liguriam  profectum , et  suum 
agrum  devastari  Boii  intellexerunt,  relictis  sociis,  ad  sua 
tutanda  properanti  agmine  sunt  reversi.  Cum  aliis  vero, 
qui  super  Mincii  amnis  ripas  consederant,  congressus  Cor- 
nelius Consul  triginta  quinque  millibus  hostium  caesis, 
quinque  millia,  et  septingentos  cum  Amilcare  Poeno,  qui 
bellum  suscitaverat,  feliciter  cepit.  Minutius  quoque,  non- 
nullis oppidis  in  Liguribus  expugnatis,  ac  omnibus  cis 
Padum  praeter  Boios  subactis,  hostium  agrum  passim  est 
populatus.  Sed  cum  ipsos  ad  sua  defendenda  reversos  esse 
audiret,  acie  cum  hoste  dimicandum  ratus,  castris  se  tenuit. 
Nec  pugnam  Boii  erant  detrectaturi,  sed  ut  victos  Insubres 
cognoverunt,  viribus  diffisi , ad  suos  quiqne  vicos  tutandos 
se  receperunt;  ita  ut  nihil  aliud  a Minutio  praeter  popu- 
lationes actum  fuerit.  Cornelius  septuagenos  asses  inter 
milites,  duplex  equiti,  et  triplex  Centurioni  divisit:  io 
triumpho  ex  Callorum  spoliis , aeris  ducenta  triginta 
septem  millia  et  quingentos,  argenti  bigati  septuaginta 
novem  millia  speciosa  pompa  praetulit.  Minutius  vero  ex 
praeda  aeris  ducenta  quinquaginta  quatuor  millia,  argenti 
bigati  quinquaginta  tria  millia,  et  cc  in  aerario  condidit, 
et  idem  quod  collega  militibus  donavit.  Lucio  deinde 
Furio  Purpurione,  et  Mario  Claudio  Marcello  ad  subi- 
gendam reliquam  Galliam  transmissis,  Corolanus  regulus 
castra  munientem  Marcellum  repentino  impetu  adortus , 
tribus  fere  millibus  hominum  interfectis,  in  propinqua 
castella,  vicosque  cum  suis  exultans  recessit.  Marcellus 
v hac  clade  accepta,  post  aliquot  dies  in  Insubres,  qui  sibi 
Comenses  adjunxerant , profectus  , quadraginta  millibus 
hostium  secundo  praelio  caesis,  insignem  victoriam  retu- 
lit; deinde  castris  eorum  expugnatis  cum  etiam  Comum 

oppidum  cepisset,  castella  viginti  octo  ad  victorem  defe- 
cerunt. Furius  vero  alter  Consul  in  Boios  veniens  Marcello 
se  conjunxit,  et  universum  nostrum  agrum,  usque  ad 
Felsinam,  quae  nunc  Bononia  dicitur,  populatus,  Boios 
in  devias  sylvas  se  abdere  compulit.  Sed  cum  urgente 
fame  frumentatum  incautius  exiissent,  vix  nuntio  cladis 
relicto,  universi  sunt  trucidati.  Itaque  hostibus  deletis, 
Felsina,  caeteraque  Castella  et  omnes  fere  Boii  facile  in 
Romanorum  potestatem  venerunt.  Annus  is  fuit  ab  U.  C. 
dlvii  et  ante  humanam  salutem  centesimus  nonagesimus 
quintus.  Marcellus  in  singulos  pedites  octingentis  aeris  tri- 
plici equiti  et  Centurioni,  liberaliter  donatis,  aeris  cccxx 
millia,  argenti  bigati  ccxxxiv  millia  clarissimo  triumpho 
ex  hostium  spoliis  praetulit. 

Decreto  sequenti  anno  facto,  ut  alter  Constal  Hispa- 
niam citeriorem,  alter,  in  Italia  imperans,  Galliam  obti- 
neret, L.  Valerius  Flacfcus  ad  nos  cum  duabus  legionibus 
profectus  ad  Litanam  sylvam  cum  Boiis  prospera  pugna 
conflixit.  Octo  enim  millibus  hostium  caesis , et  reliquis 
in  vicos  suos  dilapsis,  ipse  ad  restituenda,  quae  Placentiae 
et  Cremonae  diruta  essent , se  convertit . Idem  posteriore 
anno  Proconsul  decem  millia  Boiorum  et  Insubrium,  alio 
commisso  praelio,  circa  Mediolanum  interfecit.  Nondum 
tamen  tot  cladibus  consternatis  Boiis,  cum  totam  gentem 
eorum  regulus  ad  bellum  concitasset,  Titi  Sempronii  Longi 
Consulis  armis  victus,  duodecim  millia  hominum  amisit  (0. 
Lucius  quoque  Cornelius  Scipio  alter  Consul  omnes  Bo- 
iorum agros  usque  ad  sylvas  et  paludes , opima  facta 
praeda,  est  depopulatus.  Lucius  postea  Cornelius  Merula 
Galliam  sortitus,  rebellantibus  adhuc  Boiis , sed  pugnandi 

(1)  Liv.  lib.  4,  decad.  4* 

potestatem  non  facientibus,  eorum  agrum  non  longe  a 
Regiensibus  praedatus,  dum  Mutinam  petit,  Boios  in  in- 
sidiis collocatos  esse  cognovit.  Cum  his  eongressus  qua- 
tuordecim  millia  profligavit,  et  mille  nonaginta  duo  vivos 
non  incruenta  victoria  cepit. 

Sequenti  anno  ad  Gn.  Domitium  iEnobarbum  et  Lu- 
cium Quintum  Consules  in  Galliam  exercitum  ducentes 
non  pauci  Boiorum  transfugerunt ; sed  quinam  hi  fuerint, 
quove  in  oppido  morarentur  non  satis  constat.  Ego  eos 
in  propinquis  nostrae  urbis  locis  habitasse  arbitror,  cum 
citra  Mutinam,  quae  in  Romanorum  potestate  erat,  agros 
incolentes  Boii  semper  ipsis  ad  id  tempus  infesti  fuerint. 
Demum  P.  Cornelius,  Gn.  F.  Scipio  Consul  alio  anno 
duo  de  triginta  millibus  caesis,  et  tribus  millibus  qua- 
dringentis captis,  reliquos  omnes  Boios  in  deditionem 
accepit  (*).  Mos  erat  vetus  Romanorum,  populum,  quem 
debellassent,  non  prius  pro  pacato  habere,  quam  opportu- 
nis urbibus  praesidiis  impositis  omnia  divina,  humanaque 
jura , et  obsides  in  potestatem  accepissent.  Tunc  ergo 
Cornelius  obsidibus  acceptis,  Boios  etiam  agri  parte  fere 
dimidia  mulctavit , ut  si  populus  Romanus  voluisset , 
eo  commode  coloniam  posset  deducere.  Tantam  vero  ex 
nostra  provincia  pecuniam  coegit,  ut  militibus,  qui  eum 
in  triumpho  secuti  sunt,  centenis  vicenis  quinis  assibus, 
duplici  Centurioni,  et  triplici  equiti  donatis,  etiam  mille 
quadringentos  septuaginta  aureos  torques  et  auri  pondo 
ccxlv,  argenti  infecti,  factique  in  vasis  Gallico  cultu  non 
ineleganter  caelatis  cccxl  pondo , bigatorum  nummo- 
rum ducentorum  triginta  quatuor  aerario  intulerit.  Post 
haec  C.  Laelius  Consul  Galliam  provinciam  sortitus  cum 

(i)  Liv.  lib.  6,  decad.  4. 

pluribus  ex  colonia  Cremonensium,  et  Placentinorum  ab- 
sumptis in  supplementum  novos  colonos  conscripsisset, 
etiam  ut  duae  novae  in  agrum  Boiis  ademptum  deduceren- 
tur obtinuit.  Bononiam  itaque  pro  Latina  colonia  tribus 
millibus  deductis  equitibus  septuagena,  caeteris  vero  quin- 
quagena jugera  sunt  assignata.  Si  ex  bis  minimum  tre- 
centos, ut  par  est,  equites  fuisse  dixerimus,  simul  omnibus 
circiter  centum  quinquaginta  sex  millia  jugera  divisa 
fuisse  invenimus.  C.  Laelio  Proconsuli  in  alium  annum 
prorogato  imperio,  Galliam  postea  C.JLdvius  cognomento 
Salinator  suscepit.  Demum  pacatis  rebus,  cum  placuisset, 
ut  duo  in  Italia  Praetores,  alter  in  Gallia,  Tarenti  alter 
jus  dicerent,  M.  Furius  Crassus  Praetor  ad  nos  est  pro- 
fectus. Creati  erant  Consules  M.  jEmilius  Lepidus,  et  C. 
Flaminius,  qui  Liguribus  quibusdam  perdomitis,  ne  otio- 
sum militem  haberent,  via  Bononia  Aretium  perducta, 
cum  ea  universam  etiam  provinciam,  quae  nunc  Roman- 
diola  dicitur,  Flaminius  a se  Flaminiam  appellavit.  Viae 
non  congesta  terra  aut  invecta,  ut  nunc  solent,  glarea  a 
Romanis  extruebantur,  sed  durissimis  lapidibus,  qui  a cur- 
ribus frangi  non  poterant,  ad  unguem  commissis,  magno 
euntium  commodo  sternebantur.  Marcus  vero  jEmilius 
montem  Balistam,tum  Ligurum,  nunc  Regiensium  factum, 
oppugnare  adortus  est.  Ferunt  insignem  latronem  Balistam 
nomine,  qui  antea  ludimagister  fuerat,  illi  jugo,  ubi  ho- 
minum vitae  insidiari  consueverat,  nomen  dedisse ; id  nunc 
corrupto  vocabulo  Valestram  vocant;  fama  est  in  eum, 
qui  ab  incolis  lapidibus  obrutus  fuerat,  a Virgilio  adhuc 
puero  postea  hoc  Epitaphium  conditum  fuisse. 

Monte  sub  hoc  lapidum  tegitur  Balista  sepultus: 
Nocte,  dieque  tuum  carpe,  Viator,  iter. 

ASmilius  eo  monte,  jugis  nostris  subactis,  aliisque  po- 
pulis, qui  tunc  Ligures  erant,  perdomitis,  et  ipse  Placentia 
viam,  quae  Flaminiae  committebatur,  Ariminum  usque 
stravit,  et  totam  provinciam  a se  ASiniliam  vocavit  (*) . 
Nostra  planitie  tum  paludibus,  aut  densis  nemoribus  oc- 
cupata, via  ad  collium  radices  est  deducta,  quae  agris 
postea  exsiccatis  et  excultis,  in  eum  locum,  ubi  nunc 
visitur,  translata  fuit.  Deinde  M.  Philippus  in  Ligures 
Apuanos  Bononiensium  juga  colentes  profectus,  quatuor 
militum  millia  insidiis  circumventus  amisit.  A strage  saltus 
ille  postea  Martius  est  vocatus.  Sed  eam  injuriam  M. 
Sempronius  Tuditanus  sequens  Consul,  caesis  hostibus,  et 
vicis  castellisque  eorum  incensis,  vindicavit.  His  annis,  vel 
sequentibus  duobus,  quibus  bellum  prope  has  regiones 
gerebatur,  Praetores  ad  nos  venisse  non  invenio.  Lucio 
vero  Julio  in  Galliam  Praetore  misso,  Parmam  et  Muti- 
nam binorum  millium  Civium  Romanorum  colonias  in 
eum  agrum,  qui  ante  Thuscorum  postea  Boiorum  fuerat, 
missas  fuisse  Livius  scribit.  Octona  jugera  duobus  mil- 
libus qui  Parmam  tenuerunt  assignata  fuere , quae  sex- 
decitn  millium  jugerum  summam  efficiunt.  Aliis,  qui 
Mutinae  collocati  sunt,  quina  jugera,  idest  omnibus  simul 
decem  millia  sunt  divisa.  Colonias  Triumviri  M.  ADmilius 
Lepidus  antea  Consul , T.  Ebutius  Carus  , L.  Quintius 
Crispinus  deduxerunt. 

Rebus  provinciae  ita  dispositis  Lepidus  miseranda  ruina 
jacentem  Regii  urbem,  restitutis  aedificiis  instauravit.  Id 
praecipue  ex  vetustis  Valerii  Probi,  inter  illustres  Gram- 
maticos a Tranquillo  (*)  celebrati , notis  probatur  qui  his 


(i)  Strab.  lib.  5 Georg. 
(»)  Strab.  de  Viria  illust. 

litteris  m.  lep.  o.  rec.  inst.  M.  Lepidum  Civitatem  Regii 
instaurasse  significari  tradit ; unde  etiam  non  oppidulum , 
sed  civitatem  Regium  fuisse  deprehenditur.  Nec  dubitan- 
dum est  Probum  in  vetusto  marmore  illa  verba  legisse, 
quae  si  nullibi  extitissent,  illas  notas  temere  interpretatus 
non  esset.  Hinc  Blondi  («)  error  deprehenditur,  qui  a Lepido 
Triumviro  posteriore  aetate  Regium  restitutum  fuisse 
absurde  affirmat.  Antequam  enim  Lepidus  Triumvir  esset, 
jam  Regium  urbem  nostram  stetisse  ad  C.  Cassium  scri- 
bens Cicero  (»)  manifestum  facit , qui  praeter  Bononiam , 
Regium  Lepidi,  Parmam,  totam  Galliam  studiosam  Rei- 
publ.  fuisse  memorat.  D.  quoque  Bruti,  ejus,  qui  C.  Ju- 
lium Caesarem  interfecit,  epistola  data  Regio  Lepidi , ubi 
castra  habebat,  reperitur  hodie.  Quare,  quin  ante  insignem 
illum  Triumviratum  urbs  nostra  restituta  fuerit  non  est 
dubitandum.  Alium  etiam  M.  jEmilium  Lepidum,  post 
aliquot  annos,  quam  is,  cuius  supra  memini.  Consul  fuit: 
Galliam  Cisalpinam  Consulem  sortitum  fuisse  apud  Appia- 
num ((i) * 3 4)  legitur ; sed  urbem  nostram  ab  illo  instauratam 
fuisse,  ut  opinemur,  nulla  nos  movere  ratio  potest.  Annus 
igitur  ab  urbe  condita  dclxvii  et  ante  salutem  humanam 
centesimus  octogesimus  quartus  fuit , quo  M.  iEmilius 
Lepidus,  quem  supra  cum  C.  Quinctio  Flaminio  Consulem 
fuisse  dixi.  Civitatem  nostram  a se  Aemiliam  vocatam  in- 
stauravit (i).  Unde  etiam  in  aeris  bigatis,  qui  abhinc  centum 
annis  cudebantur,  adhuc  scriptum  legitur,  Regium  olim 
jEmilia ; quod  nomen,  antiquissimo  retento,  paullatim  fre- 
quentari desiit.  Eumeliam  vero  quod  bellicosum  significat, 

(i)  Lib.  I,  reg.  7. 

(a)  Epist.  Famil.  lib.  io,  cpist.  5. 

(3)  Lib.  x cie  bel.  civ. 

(4)  Caes.  Cesarianus  Mecliulan.  lib.  x. 

hanc  urbem  vocatam , et  alio  a Lepido  translatam  fuisse 
temere  Ponticus  fabulatur,  cum  nulla  hujus  opinionis  vel 
auctoritas,  vel  certa  afferatur  ratio.  Tantam  vero  resti- 
tuendi Regii  curam  Lepidus  habuit,  ut  totius  Calliae 
Cisalpinae  ibi  forum  habuerit,  quod  praecipuus  negotia- 
tionis, et  litium  locus  haberetur.  Cum  enim  per  hyemis 
saevitiam  a bello  gerendo  Romani  revocarentur,  pluribus 
Judicibus  constitutis,  quos  Recuperatores  vocabant,  cer- 
tum etiam  locum  ad  dirimendas  provinciae  lites  eligebant. 
Comitia  illa  Conventus,  Judicii  vero  locus  Forum  dice- 
batur. Quare  sicut  Flaminii,  Livii,  Aurelii,  Cornelii,  et 
Sempronii  Forum  vocabatur,  ita  et  Regium  Forum  Le- 
pidi appellatum  fuit.  Vicum,  ubi  ipse  resedit,  ab  eo 
/Emilium  nuncupatum  fuisse  tradunt,  qui  etiamnum  Bur- 
gus rEmiliolus  vocatur ; nostramque  urbem  Romanam 
coloniam  fecit.  Ea  nobilior , quam  Latina  censebatur. 
Cum  qui  ex  Romanis  deducebantur,  jure  civitatis  gau- 
derent, ac  ne  virgis  turpiter  caederentur,  pro  summo  be- 
nefitio  haberent:  ex  suo  relinquere,  et  alieno  testamento 
bona  capere  poterant;  agnatos,  tutelas,  familiae  sepulcra, 
patriam  potestatem , et  cactera  civium  jura  retinebant. 
His  vero  carens  Latina  colonia  suam  nudam , velut  populi 
romani  socia,  libertatem  conservabat ; ac  solo  hoc  munere 
honestabatur,  ut  in  exercitu  una  cum  Romanis  Centu- 
rionis , Tribuni , et  Praefecti  offitio  fungeretur ; si  tamen 
ex  se  stirpem,  idest  liberos,  Latini  domi  reliquissent,  po- 
stea cives  romani  fieri  poterant.  Regii  vero  positam  co- 
loniam Romanam  fuisse,  praeter  Livii,  et  Ptolomaei  te- 
stimonium , inde  etiam  satis  comprobari  potest , quod  ex 
agris,  qui  tunc  colonis  assignati  fuere,  quidam  adhuc 
Romanorum  nomen  retinent.  Ubi  enim  Cajo  ager  assi- 
gnatus fuit  nunc  ignobile  castellum  est,  quod  etiamnum 

vetusti  possessoris  nomine  retento,  Campus  Cajtnus  vo- 
catur : cum  a dominis  nomina  agris  imponi  solita  fuisse 
ex  jurisconsultorum  lectione  manifeste  percipiatur.  Quem 
enim  Grazzanium,  Paternum,  et  Cassianum  vulgo  vocant, 
ab  illis  Gretianus,  Paternus  et  Cassianus  fundus  dicitur. 
Pleraque  etiam  alia  locorum  nunc  obscura  vocabula  ab 
antiquis  illis  possessoribus  descendere  feruntur;  ut  Clodia 
Porta,  postea  Brennonis  dicta,  quae  a quodam  Romano 
ita  vocata  fuisse  creditur.  Sic  Bebiani  castellum  ab  agro 
Bebiis  assignato,  Gabiani , quod  nunc  S.  Pauli  Yocatur, 
a Gabiis:  Ciani  , quod  Sejanum  erat  dicendum,  a Seiis 
dictum  plures  opinantur.  Ab  Albiniis  Albineam,  a Vectiis 
Vectianum,  a Liviis  Livianum,  quod  corrupto  vocabulo 
Livizzanum  nominatur ; a Sessiis  Sessum  villam  alii  de- 
rivant , cum  Dercilii  Sessae  ( qui  pro  Triumviris  contra 
C.  Cassium  , et  M.  Brutum  cum  C.  Norbano  in  Mace- 
doniam profectus  est ) Dion  aliique  luculenti  scriptores 
mentionem  fecerint.  Scandianum  etiam  Romanum  nomen 
esse  dubitandum  non  est , cum  inter  malorum  genera 
Scandianum  sylvestre  Macrobius  recenseat.  Ovianum,  quod 
nunc  Vianum  est,  ab  Oviniis;  Sergianum,  nunc  Sarzanum, 
a Sergiis ; Scurranum  ab  aliquo  qui  cognomento  Scurra 
dicebatur:  Portianum,  nunc  Borzanum , a Portiis,  et  alia 
hujusmodi  locorum  nomina  a Romanis  descendere  plerique 
autumant.  Certe  villam  hodie  Covioli  vocatam  a Cluviis, 
Guincii  a Quintiis  appellatam  fuisse  vetusta  marmora 
attestantur.  Romanorum  vero  coloniae  in  oppido,  ubi  re- 
sidebant, Campum  Martium,  Forum , Circum , Theatrum 
et  alia  Romae  propria  aedifitia  ponentes,  quandam  patriae 
urbis  effigiem  formabant,  ut  locus  tantum  non  urbs  mu- 
tata videretur;  sicut  Varro,  et  Gellius  illustres  aHctores 
referunt,  qui  colonias  Romae  instar  conditas,  atque  inde, 

quae  prius  erant  oppida,  postea  ab  urbe  Roma,  urbes 
vocatas  fuisse  tradunt.  Colonorum  etiam  decimam  partem 
Senatus  vice  functuram  conscribere  solebant,  unde  De- 
curiones, qui  postea  Curiales,  et  graece  (tovAsvrtipss  dicti 
sunt,  velut  Reipublicae  consulentes  appellati  fuere.  Re- 
gium igitur  Roma  deducti  coloni  praeter  Forum,  Thea- 
trum , et  alia  quae  in  patria  habere  consueverant  loca  , 
etiam  ad  habenda  comitia  Campum  Martium  condiderunt. 
Is  locus  tunc  extra  urbem  fuit,  qui,  mutatis  saepius  statu, 
et  civitatis  aedificiis,  tandem  iutra  moenia  receptus  adhuc 
Campus  Martius  vocatur  : quod  , praeter  ea  quae  supra 
diximus,  Regienses  Romanorum  coloniam  fuisse,  magnum 
argumentum  praestat.  Fuerat  autem  olim  Romae  Campus 
Martius  inter  Urbem  et  Tiberim  Tarquiniorum  ager,  qui 
Regibus  expulsis  Marti  consecratus,  Campus  postea  Martius 
est  nominatus  , eoque  ad  creandos  magistratus  , et  alia 
negotia  publica  obeunda,  Comitiis  indictis,  intra  quaedam 
septa  convocatus  populus  conveniebat. 

Colonia  Regium  deducta,  M.  Claudius  Marcellus,  qui 
proximo  anno  cum  Q.  Fabio  Labeone  Consul  fuerat, 
Galliam  Proconsul  obtinuit.  Is  septem  millibus  peditum, 
et  quadringentis  equitibus  ob  tutandam  regionem  acceptis, 
jam  attritis  hostibus  terribilis  factus,  duo  millia  Ligurum 
ad  se  confugientium  armis  ademptis  per  deditionem  recepit. 
Hujus  successor  Q.  Fabius  Buteo  Praetor  cum  Istris,  qui 
Aquilejam  deduci  coloniam  prohibebant,  bello  prospere 
gesto,  eandem  provinciam,  prorogato  sibi  in  alterum  an- 
num imperio,  pro  Praetore  feliciter  rexit.  Quo  tempore 
tria  millia  Gallorum , alpibus  superatis , cum  in  Italia 
colendum  agrum  a Senatu  frustra  petiissent,  trans  alpes 
rediere.  Bello  deinde  Istris  illato,  Placentina  cohors  eo 
missa , et  milites  vetusto  Romano  more  nobis  sunt  im- 

perati ; sed  rebus  prospere  succedentibus  Aulus  Manlius 
Volso  Consul,  cui  Gallia  provincia  obvenerat,  sine  socio* 
rum  auxilio,  levibus  praeliis  hostes  superavit. 

Sequenti  anno  in  duas  provincias  nostra  regione  divisa , 
duo  etiam  in  eas  missi  Praetores  fuere  C.  Cornelius  Scipio, 
et  C.  Valerius  Levinus.  Eodem  fere  tempore  C.  Claudius 
Pulcher  Consul,  cum , Istris  domitis,  in  Ligures  transiret, 
ad  Scultennam  fluviuiq,  nunc  Panariam  nuncupatum, 
obviam  hostibus  factus  , plus  septingentis  captis,  xv  m. 
acie  cecidit.  Sed  eo  Romam  ad  triumphum  profecto, 
exercituque  dimisso,  Ligures  per  transversos  tramites,  mon- 
tibus emensis,  agrum  populati  repentino  impetu  Mutinam 
occuparunt.  Quare  Caius  Claudius  Proconsul  in  Galliam 
provinciam  suam  cum  delectis  copiis  reversus,  octo  mil- 
libus Ligurum  caesis,  triduo  post  Mutinam  recepit  ; aliis 
circiter  millibus  quingentis  in  agro  amissis,  reliqui  Ligures 
in  Montem  Laetum,  nunc  Alpes  Sancti  Peregrini  vocatas, 
et  in  jugum  Balistam  se  receperunt;  ubi  omnes  captivos, 
et  pecora,  quae  ex  Mutinensibus  abduxerant  barbarica 
rabie  trucidarunt.  Caetera  quae  fragiliora  invenerunt, 
parietibus  templorum  collidentes  attrivere.  His  auditis 
Quintus  Petilius  Consul  in  Galliam  properans,  exercitum 
a Marcello  Proconsule  in  Campis  Macris  accepit.  Hunc 
locum  in  Gallia  Cisalpina  circa  Mutinam  et  Parmam, 
Livii,  et  Columellae  testimonio,  esse  comprobatur;  qui 
earum  ovium  vellera  maxime  ex  iis  pascuis  commendat, 
quae  circa  Mutinam  et  Parmam  Macris  in  Campis  stabu- 
lari consueverunt.  Hinc  eos  manifesto  errore  decipi  con- 
stat, qui  ultra  Bononiam,  Ravennam  versus.  Campos  Ma- 
cros fuisse  opinantur ; cum  etiam  prope  eos  Siciminam 
et  Papinum  montes  in  Mutinensibus  fuisse  Livius  scribat, 
ubi  tamen  jaceant,  omnium  fermc  locorum  nominibus 

tot  gentium  et  temporum  varietate  commutatis,  nobis 
liquido  non  apparet.  Forte,  ubi  nunc  Macreda  vetustum 
nomen  retinet,  fuisse,  non  absurde  defendi  posset.  Eos 
Campos  crebra  negotiantium  mercimonia  nobilitarunt,  cum 
undique  mercatoribus  ad  frequentes  nundinas  convenien- 
tibus quotannis  celebre  forum  ibi  fuisse  Strabo  meminit. 
Caeterum  Petilius  dum  Balistam  montem,  et  Laetum  oc- 
cupare nititur,  missili  trajectus  occpbuit.  Id  ante  ipse  sibi 
ominatus  fuerat,  qui,  ambiguitatis  verbi  immemor,  jacta- 
bundus eo  die  se  Laetum  capturum  gloriatus  fuerat. 
Pugnans  exercitus,  cum  adhuc  Consulis  casum  ignoraret, 
quinque  millibus  Ligurum  occisis,  omnia  eorum  montium 
juga  bellica  virtute  superavit.  Hac  funesta  victoria  omnis 
Gallicus  Ligusticusque  tumultus  non  magno  negotio  brevi 
est  sopitus. 

Sequenti  anno  in  Gallico  nostrae  provinciae  agro,  dum 
araretur , sub  glebis  pisces  magno  prodigio  emersisse  di- 
cuntur. Posterioris  deinde  temporis  saeculo  centum  prope 
annis  Gallia  Cisalpina  in  otiosa  pace , sub  Consulibus  et 
Proconsulibus  administrata  , cum  nihil  memorabile  gestura 
fuisse  reperiatur , eorum  etiam  nomina  ad  evitandum 
taedium  praetereunda  esse  censui.  Illud  tamen  ommitten- 
dum  non  fuit,  quod  regione  nostra,  ut  plurimum  a sca- 
tentibus paludibus  deformata , ita  ut  inde  magnum  in 
Thusciam  transiens  Annibal  negotium  habuerit,  Scaurus 
deductis  ex  Pado  usque  in  Parmensium  agrum  latioribus 
ad  navigandum  emissariis  stagnantia  loca  exsiccavit.  Fos- 
sam cam  esse  plerique  opinantur,  cujus  etiam  vetusta 
hodie  vestigia  apparent,  et  quae  postea  navigandi  usum 
praebuit.  Sed  quo  anno  facta  fuerit  non  constat.  Aliud 
etiam  in  Galliae  Cisalpinae  honorem  tentatum,  exitum 
sortiri  non  potuit.  Cum  enim  ea  extra  Italiam  quae 

Rubiconem  fluvium  non  excedebat , provincia  censeretur, 
anno  ab  U.  C.  sexcentesimo  vigesimo  Lucio  Opimio,  et 
Quinto  Fabio  Maximo  Coss.,  Cajus  Gracchus  decennio  post 
fratris  obitum  legem  agrariam  laturus , ne  quis  ultra 
ncxxxm  jugera  possideret,  etiam  illud  addidit,  ut  usque 
ad  alpes  Italia  extenderetur.  Sed  eo  importuna  nobilium 
factione  interfecto,  nihil  agi  potuit.  Tentavit  deinde  Cajus 
Fulvius  Flaccus,  omissa  agrorum  divisione,  ut  in  civitatem 
Romanam  Itali  adscriberentur  ; quod  cum  Senatus  reje- 
cisset , tumultuantibus  populis  , sociale  bellum  exarsit. 
Demum  ad  tollendas  exitiales  discordias  Italis  civibus 
factis  , etiam  universa  Gallia  Cisalpina , quae  adversus 
socios  ardente  studio  Romanis  afluerat,  si  Straboni  cre- 
dimus, in  civitatem  recepta  fuit.  Sed  ea  nondum  Italia 
fuit,  quia  quo  tempore  a Marco  Antonio  obsidebatur  Mu- 
tina, Rubicone  Italiam  a Gallia  discretam  fuisse  Appianus 
scribit;  quam  etiam  paulo  ante  Cajo  Julio  Caesare  apud 
nos  Proconsule  eosdem  fines  habuisse,  nec  nisi  sero,  ne 
praefecturae  nomine  onerosos  milites  aleret,  Italiae  ad- 
scriptam  fuisse  Dion  memorat.  His  Lucani  accedit  aucto- 
ritas, qui  etiam  posterioribus  Neronis  temporibus  Galliam 
nostram  ab  Italia  divisam  fuisse  memorat.  Sociali  autem 
bello  vix  tandem  sedato  Cn.  Papirius  Carbo  nostram  Gal- 
liam anno  ab  U.  C.  dclxix  Consul  rexit,  cujus  Quaestor 
Cajus  Verres  sordidissimae  avaritiae  homo,  et  Marci  Tullii 
Ciceronis  actionibus  insignis,  cum  omne  rapinarum  genus 
exerceret,  etiam  stipendium  militibus  solvendum,  et  pecu- 
niam ad  emendum  frumentum  sibi  commissam  intervertit. 
Cum  vero  Cajus  Marius  Mithridaticum  bellum  Lucio  Cor- 
nelio Syllae  decretum  affectaret,  internecinum  bellum  inter 
eos  suscitatum  totam  Galliam  Cisalpinam  misere  vexavit: 
quae  turbolentis  factionibus  lacerata  diu  in  armis  stetit. 

donec  Sylla  tyrannide  arrepta  se  Dictatorem  creavit. 
Sub  ejus  imperio  provinciis  omnibus  gravibus  tributis 
oneratis,  etiam  liberi  socii,  et  foedere  populo  romano  con- 
juncti immensam  pecuniam  conferre  coacti  sunt.  Eo  vero 
non  multo  post  dictaturam  depositam  pediculari  morbo 
consumpto  ob  vetustas  altercationes  rursus  inter  Q.  Luc- 
tatium  Catullum  Syllanarum  partium  hominem,  et  Mar- 
cum zEmilium  Lepidam  Coss.  funesta  suborta  est  contentio. 
Is  cum  Galliam  nostram  sortitus  Praetorem  Perpennam 
cum  exercitu  apud  se  habebat  , et  cum  nova  moliturus 
crederetur,  a Senatu  vocatus,  instructis  copiis  Romam 
proficiscitur.  Ibi  ante  Campum  Martium  cum  Catullo 
praelio  superatus,  postea  in  Sardiniam  navigio  delatus 
periit.  Brutus  alius  Marianarum  partium  dux  Mutinam 
versus  fugit,  ubi  a Pompejo,  anno  qui  fuit  ab  U.  C. 
dclxxvi,  apud  Regium  nostrum  pugnans  est  interfectus. 
Blondus  eum  Scipionem  Lepidi  filium  fuisse  scribit.  Hoc 
primum  tempore  qui  fuit  annus  dclxxx  ante  humanam 
salutem  lxxv  urbis  nostrae  postquam  restituta  est  apud 
Historiographos  mentionem  fieri  invenio.  Quadriennio  post 
Lucius  Lucullus  Consul  Galliam  sortitus,  cum  in  pacata 
provincia  nihil  memoria  dignum  sperare  posset,  Octavio 
tunc  Ciciliae  Proconsule  forte  mortuo,  ad  eam  administra- 
tionem  ambitiosius  aspirare  coepit.  Denique  opera  Praeciae 
meretricis,  quae  a nobilibus  frequentata  plurimum  Romae 
poterat,  Cethego  sibi  adversario  conciliatus,  eam  provin- 
ciam, et  bellum  contra  Mithridatem,  postea  feliciter  ge- 
stum, obtinuit. 

Sequenti  anno  Cassius  nostrae  provinciae  Praetor  in- 
signem a Spartaco  cladem  accepit.  Is  ex  Thracia  oriundus 
ad  gladiatoriam  artem  exercendam  cum  aliis  servis  ad  id 
munus  emptis  a quodam  Lentulo  Batiato  detinebatur. 

Hi  ut  ad  arenam  inviti  cogebantur,  ferme  numero  cc 
fugiendi  consilium  iniere.  Re  detecta  duo  de  octoginta, 
qui  domini  manus  evasere,  ex  coquinaria  taberna  primo 
verubus,  et  bipennis,  ut  sors  obtulit,  postea  ferro  gladia- 
torio invento,  militum  more  se  armaverunt.  Eminebat 
inter  eos  Spartacus  vir  aetate  integra,  manu  promptus, 
et  ingenio  ferox : quo  duce  electo  et  facinorosissimis  qui- 
busque postea  ad  eos  confluentibus,  ignobilia  oppida,  et 
villas  diripere  coeperunt.  Ita  paullatim  rerum  omnium 
copiam  nacti,  et  in  numerosam  multitudinem  aucti,  for- 
midandi exercitus  speciem  habuerunt.  Missus  primo  con- 
tra eos  Claudius,  deinde  Publius  Varenus,  amissis  castris 
turpiter  fusi  fuere.  Deinde  Lucius  Gallus  Poblicola  et  Cn. 
Cornelius  Coss.  minus  prospere  et  ipsi  pugnantes  Spartaci 
nomen  celebre  et  timendum  fecerunt,  qui  prospera  hac 
fortuna  elatus  in  Galliam  Cisalpinam  alpes  superaturus 
contendit.  Illi  obviam  circa  Padum  factus  cum  decem 
millibus  armatorum  Cassius  Praetor,  conserta  infeliciter 
pugna,  et  pluribus  amissis  vix  ipse  incolumis  evasit.  Tan- 
dem ejus  belli  cura  Marco  Licinio  Crasso  tradita,  cum 
Romanos-  saepius  Spartacus  elusisset,  demum  in  pugna 
occisus  ingenti  sollicitudine  populum  romanum  liberavit. 

Varii  deinde  Praefecti  Galliam  Cisalpinam  obtinuerunt, 
donec  eloquentiae  principi  Marco  Tullio  Ciceroni  Consuli , 
anno  ab  U.  C.  dcxc,  pro  Macedonia,  quam  sortitus  Antonio 
collegae  ob  quasdam  controversias  concesserat , ea  pro- 
vincia est  commissa.  Sed  Catilina  apud  Fesulas  contra 
Rempublicam  exercitum  tumultuose  cogente,  Romae  ipse 
manere  coactus,  in  Galliam  nostram,  ne  a facinorosis 
occuparetur,  Metellum  Celerem  Praetorem  misit.  Catilina 
vero  a Cajo  Antonio  Fesulis  feliciter  caeso,  et  ceteris  ejus 
factionis  seditiosis  sero  extinctis,  magna  jam  consulatus 

parte  exacta  in  decretam  provinciam  non  venit.  Sexto 
post  anno  cum  legibus  in  plebis  gratiam  latis  et  speciosis 
ludis  magnifice  editis,  atque  omni  lenocinio  Cajus  Julius 
Caesar  cives  sibi  conciliasset , in  quinquennium  Galbae 
nostrae  Praetor  cum  tribus  legionibus  a populo,  et  Trans- 
alpinae cum  alia  legione  a Senatu  praeficitur : quibus 
instructus  copiis  plures  Romanorum  ditioni  populos  su- 
biecit.  Deinde  in  aliud  quinquennium  Crassi  et  Pompei 
opera  prorogato  imperio  universam  trans  alpes  Galliam 
domuit.  Demum  orto  inter  eum  et  Pompejum  dissidio 
Romam  profectus,  Licinio  Crasso  nostram  provinciam  re- 
gendam commisit.  Milites  qui  circa  Placentiam  erant,  ubi 
sua  opera  ad  novum  bellum  opus  esse  intelligunt,  a nona 
legione  orta  seditione  quinas  singulis  antea  sibi  Brundusii 
promissas  minas  solvi  petebant,  ducemque  ruptae  fidei 
licentiosius  accusabant.  Id  audiens  Caesar  Massilia  magna 
celeritate  Placentiam  contendit,  ubi  concione  advocata  de 
importuna  libidine  et  avaritia  militum  conquestus  nonae 
legionis  decimum  quemque  pro  veterum  more  supplicio 
allici  jussit.  Tandem  supplicis  exercitus,  et  Praetorum 
lacrimis  flexus  ex  centum  et  viginti  seditionis  auctoribus 
duodecim  tantum  occisis  omnia  pacavit.  Cum  vero  non 
imslto  post  Pompejo  superato  adversam  factionem  sustu- 
lisset, rerum  potitus,  militibus,  quos  fideles  et  strenuos  ha- 
buerat in  Italia  et  provinciis,  adversariorum  agros  divisit: 
sed  Galliam  nostram  cujus  praecipua  opera  in  bebo  con- 
tra Pompejum  gesto  fuerat  usus,  ab  ea  iniuria  immunem 
fecit.  Caeterum  in  tam  laeto  rerum  successu  Caesar  post 
quintum  mensem , quam  urbem  ingressus  fuerat , pluribus 
in  eum  coniurantihus  patritiis  idibus  martiis  occisus  fuit. 
Tum  Decimus  Brutus  unus  ex  ejus  percussoribus  in  Gal- 
bam Cisalpinam,  quae  ei  Cousub  designato  etiam  a vivente 

Caesare  decreta  fuerat,  se  contulit.  Verum  Marcus  Anto- 
nius Consul,  qui  tyrannidi  superbe  inhiabat,  Macedonia, 
quam  provinciam  sortitus  erat,  Cajo  Fratri  Praetori  con- 
cessa, Galliam  Cisalpinam  Bruto  assignatam,  velut  consiliis 
suis  opportunam  invadere  cogitavit.  Sed  cum  «ad  eam 
occupandam  armis  opus  esse  cerneret,  exercitum,  qui  in 
Macedonia  ad  bellum  Parthicum  instruebatur,  ad  se  vocat. 
Decimus  Brutus  venienti  obviam  factus  praelio  superatur, 
in  quo  non  paucis  amissis,  ubi  in  campo  se  parum  tutum 
videt , cum  tribus  legionibus , pluribusque  gladiatoribus 
Mutinam  se  contulit.  Antonius  eum  secutus  urbem  muro 
et  fossa  cinctam  arctius  obsedit.  Bononia,  Regium  Lepidi, 
et  Parma  Antonio  favebant ; caetera  Gallia  pro  Decimo 
stabat. 

Interea  Cajus  Octavius  cx  Actia  Cai  Julii  Caesaris 
sorore,  vel  ut  alii  malunt  nepte,  genitus  se  ab  avunculo 
haeredem  scriptum,  et  adoptatum  intelligens  opulentam 
haereditatem  adiverat,  arrogationeque  a Populo  Romano 
confirmata  plures  qui  sub  patruo  militaverant  quotidie 
excipiens,  magnum  jam  exercitum  contraxerat.  Quare 
hostibus  formidabilis  factus  adversus  Marcum  Antonium, 
a quo  velut  puer  neglectus  fuerat,  acceptas  iniurias  ultum 
proficiscitur.  Senatus  quoque  labentis  Reipublicae  rebus 
consulturus  Antonio  denunciat,  ut  dimisso  exercitu  ex 
Gallia  in  Macedoniam  sibi  ante  creditam  provinciam  pro- 
ficiscatur. Sed  cum  ad  dominatum  impotenter  anhelans 
imperata  facere  nollet,  Hirtio  et  Pansa  aliis  Coss.  creatis, 
hostis  Reipublicae  declaratur.  Praeter  spretam  Senatus 
auctoritatem  id  pi  etiam  objiciebatur,  quod  Galliam  alii 
commissam  sine  decreto  violenter  invasisset;  et  legionibus, 
quae  in  Parthos  ducendae  erant,  in  Italiam  traductis  do- 
mum Romae  armis  contra  leges  instructam  tenuisset . 

Octavio  praeterea , qui  Reipublicae  partes  tueri  videbatur, 
Praetori  creato,  statua  erecta,  et  sententiae  inter  Consu- 
lares viros  dicendae,  decennioque  antequam  per  legem 
liceret  obtinendi  consulatus  jus  datum,  et  bellum  contra 
Antonium  decretum  fuit.  Marcum  quoque  Aemilium  Le- 
pidum, qui  et  ipse  tamquam  Cai  Caesaris  magister  equi- 
tum non  mediocrem  exercitum  tenebat,  et  L.  Munatium 
Plancum  tunc  in  ulteriore  Gallia  Praetorem  in  ea  expe- 
ditione ejus  socios  esse  voluerunt.  Decimus  vero  Brutus 
a Marco  Antonio  Mutinae  obsessus,  quamquam  incredibili 
prudentia,  et  singulari  virtute  diu,  fortiterque  se  defen- 
disset, muro  undique  ab  hoste  cinctus  omnem  exeundi 
facultatem  amiserat.  Octavius,  qui  apud  Forum  Cornelii, 
nunc  Imolam  vocant,  se  per  aliquot  dies  continuerat.de 
ejus  salute  sollicitus,  dum  Vibius  Pansa  Romae  delectum 
habet,  cum  Hirtio  altero  consule  contra  Antonium  pu- 
gnare constituit.  Ex  hibernis  igitur  primo  quoque  tem- 
pore educto  milite  Bononiam  praesidio  destitutam  nullo 
negotio  capit.  Mox  nonnullis  equitibus  hostium  fusis  ad 
Scultennam  Mutinae  flumen,  nunc  Panariam  vocatum, 
perveniens  ob  praesidia  ubique  in  ripa  torrentis  ab  Antonio 
disposita,  ultra  progredi  non  potuit.  Quare  de  Bruti  de- 
ditione jam  dubitans,  ut  eum  in  defendenda  urbe  con- 
firmaret, nocte  ex  proceris  arboribus  igne  praelato  adventus 
sui  signum  ostendit.  Id  cum  ille  non  intellexisset,  rursus 
in  tenui  plumbi  lamina  litteras  scriptas,  et  in  epistolae 
formam  complicatas  urinatori  clam  sub  aquis  perferendas 
tradit.  Itaque  sociorum  auxilio  cognito  Brutus  eadem  arte 
rescribens  Octaviano  omnem  rerum  statum  declaravit.  Ob 
novum  copiarum  adventum,  difficilem  Mutinae  deditionem 
fore  videns  Antonius,  Lucio  fratre  ad  ejus  obsidionem 
cum  exercitus  parte  relicto,  ipse  cum  expeditis  cohortibus 

contra  Caesarem  et  Hirtium  contendit.  Levioribus  primo 
utrinque  certaminibus  commissis,  Celtarum  equites,  quos 
cum  elephantis  sibi  Octavius  adjunxerat,  ad  Antonium 
defecerunt.  Postea  vero  coepto  universis  viribus  praelio 
cum  utrique  aciem  diu  sustinuissent,  tandem  penes  An- 
tonium victoria  fuit.  Eo  tempore  Vibius  Pausa  sociis 
auxilium  laturus  Roma  cum  exercitu  adventabat,  quem, 
ne  aliis  hostibus  conjunctus  magnum  rebus  suis  incom- 
modum afferret,  Antonius  intercipere  statuit.  Dum  pro- 
ficiscitur, ne  militum  paucitate  absens  esse  proderetur, 
partem  exercitus  late  per  vacua  castra  diffundi , leviori- 
busque  praeliis  quotidie  hostes  distineri  jubet.  Ipse  obscura 
nocte  cqm  duabus  legionibus  clam  discedens  insidiis  inter 
palustres  arundines  collocatis  Vibium  apud  Bononiam 
sauciatam  feliciter  fudit.  Verum  revertens  in  itinere  ab 
Hirtio,  qui  Caesare  ad  castrorum  custodiam  relicto  socio- 
rum iniuriam  ultnrus  properanti  agmine  veniebat,  pugnare 
coactus,  superatus  fuit.  Re  prospere  gesta  tanta  fuit  vic- 
torum laetitia,  ut  non  tantum  Hirtius  Consul,  sed  et 
Caesar,  qui  certamini  non  interfuerat,  et  Vibius,  quam- 
quam victus,  laeta  acclamatione  ab  exercitu  et  Senatu 
imperatores  sint  salutati.  Qui  in  eo  praelio  pro  republica 
ceciderant , publica  impensa  humati , et  stipendia , quae 
viventibus  dabantur,  etiam  liberis,  et  parentibus  pia  libe- 
ralitate  assignata  fuere. 

Alia  clades,  quam  Mutinae  Pontius  Aquila,  unus  ex 
Cai  Julii  percursoribus,  et  tunc  Decimi  Bruti  Propraetor, 
Munatio  Planco  Antonii  legato  intulit,  felicius  gaudium 
fecit.  Caesari  et  Hirtio  ex  prospera  pugna  adeo  animus 
crevit  ut  sub  ipsis  hostis  castris  Antonium  ad  certamen 
audacter  provocaverint.  Sed  is  in  adversis  casibus  fortu- 
nam tentare  non  ausus  tamdiu  se  intra  munitiones  con- 

tinuit,  donec  novi  subsidii  occasionem  invenit.  Per  eos 
enim  dies  Marcus  ./Emiliua  Lepidus  Iberiae  Praefectus, 
Senatus  jussu,  Marcum  Syllanum  cum  exercitu  in  Italiam 
miserat,  quem  parum  reipublicae  fidum  Antonius  inve- 
niens opportune  sibi  adiunxit,  novisque  auctus  viribus 
hostes  invasit.  Plurimi  hinc  inde  cecidere,  inter  quos 
Hirtius  Consul  fuit;  tandem  in  fugam  versus  Antonius, 
ut  superstites  copias  colligeret,  ad  alpes  contendit.  Itaque 
Mutina  obsidione  soluta,  Vibius  alter  Consul  non  multo 
post  ex  vulneribus  ante  acceptis  decessit.  Ob  eam  victo- 
riam Octavianus,  qui  Romanis  de  regno  concupito  suspe- 
ctus esse  coeperat,  consulatus  spe  frustratus  fuit,  et  D. 
tantum  Bruto  triumphus  decretus.  Pontio  quoque^Aquilae, 
qui  in  praelio  occubuerat,  statua  erecta,  universaque  pe- 
cunia , quam  in  conscribendo  Decimi  exercitu  impenderat, 
ejus  haeredibus  liberaliter  est  persoluta.  Sexto  Pompejo 
Gnei  filio  classis , Marco  vero  Bruto  Macedonia , et  Cassio 
Syria,  bellumque  contra  Dolabellam  est  mandatum.  Ea 
contumelia  commotus  Caesar,  nec  parum  etiam  indignatus, 
quod  Romae  per  ignominiam  puerum  se  vocari  intellexerat 
de  concordia  maturo  consilio  cum  Marco  Antonio  et  Le- 
pido agitare  coepit:  quibuscum  Certo  foedere  inito,  et 
Lepido  ad  confirmandas  vires  ex  Iberia  accersito,  cum 
exercitu  terribilis  Romam  proficiscitur.  Praesentium  co- 
piarum vim  veritus  populus,  quem  sponte  dare  noluerat, 
invitus  adhuc  adolescenti,  quod  nulli  antea  contigerat, 
consulatum  concessit.  Ei  Q.  Paedius  inani  collegae  titulo, 
sed  re  Propraetor,  additus  fuit.  At  D.  Brutus  Triumvi- 
rorum conjuratione  cognita  per  Illyricos  in  Macedoniam 
ad  Marcum  Brutum  transire  decrevit.  Sed  dum  in  com- 
ponendis nonnullis  negotiis  in  Italia  retinetur,  qui  prae- 
missi fuerant  milites,  perfide  ad  Caesarem  transeunt.  Ipse 

a caeteris  paullatim  derelictus,  demum  in  medio  itinere 
captus  jugulatur.  Itaque  in  Gallia,  quam  in  suam  pote- 
statem redegerant,  Marcus  Antonius  et  Marcus  ASmilius 
Lepidus  Propraetoribus  relictis,  velut  in  patriam  redituri 
Romam  cum  expeditis  copiis  contendunt.  Inter  eundum 
cum  Octaviano,  ut  opportunum  de  occupanda  republica 
consilium  inirent,  in  insulam  quamdam  Labinii  fluminis 
prope  Bononiam  soli  in  amnis  ripa,  omni,um  spectantibus 
legionibus  conveniunt.  Prius  invicem  scrutati , an  occulta 
sub  veste  arma  gererent,  pacatas  romani  orbis  provincias 
in  quinquennium  inter  se  diviserunt.  Nominatim  Caesari 
utraque  Lybia , Sardinia  et  Sicilia  attributa ; Lepidus 
Hispaniam  cum  Narbonensi  Gallia,  Marcus  Antonius  Gal- 
liam Cisalpinam  et  Comatam  obtinuit.  Sociis  ad  belli , 
quod  cum  Caesaris  percussoribus  ineundum  erat,  expedi- 
tionem profecturis,  Lepido  in  D.  Bruti  locum  Consule 
designato,  Roma,  universaque  Italia  est  commissa.  Haec 
cum  jurejurando  confirmassent,  militibus  etiam  ipsis  ve- 
lut testibus  audientibus,  palam  publicarunt.  Itaque  Gallia 
Cisalpina  a Marco  Antonio  tum  regi  capta,  et  postea  Cajo 
Cassio  et  Marco  Bruto  occisis,  cum  alia  novae  divisionis 
conventio  inita  esset , eidem  iterum  est  attributa.  Haec 
regnorum  societas,  quae  ab  insita  animis  l/ominum  ambi- 
tione raro  conservatur,  non  diu  inter  triumviros  permanere 
potuit.  Fulvia  enim  Marci  Antonii  uxore,  impotente  fe- 
mina, et  Lucio  Antonio  Consule  ejusdem  fratre  cum 
Caesare  diffidentibus,  redivivum  inter  eos  bellum  est  su- 
scitatum. Et  cum  tot  alendis  legionibus  tributa  non  suf- 
ficerent, donariis  templorum  ex  tota  Gallia  togata  direptis, 
Marcus  Antonius  ingentem  pecuniae  vim , et  magnam 
militum  manum  contraxit.  Galliam  vero  nostram  Q.  Rufo 
Caleno  Senatori  a Marco  Antonio  commissam  primo  per 

legatos  occupare  irritis  conatibus  Octavianus  tentavit, 
postea  ipse  valido  exercitu  irrumpens  Caleno  opportune 
morbo  consumpto,  Antouianisque  militibus  ad  se  tran- 
seuntibus nullo  negotio  obtinuit.  Defuncta  interim  Fulvia, 
cujus  etiam  mortis  causam  in  Marcum  Antonium  plerique 
retulerunt,  Triumviri  denuo  sunt  conciliati,  novaque  orbis 
divisione  facta  utramqne  Lybiam  Lepidus,  et  Siciliam 
Sex.  Pompejus  possedit;  Asia  et  Graecia,  et  supra  mare 
jonium  reliquae  provinciae  Marco  Antonio  obtigerunt. 
Octavianus  vero  Galliis  retentis,  quarum  postea  auxilio 
adversus  Marcum  Antonium  non  mediocriter  adiutus  est, 
Dalmatiam,  Hispaniam  et  Sardiniam  habuit.  Et  cum  po- 
stea agros  militibus  divideret , praeter  paucas  civitates 
perduellionis  reas,  Gallia  nostra,  quam  etiam  velut  nominis 
sui  studiosam  antea  Cajus  Julius  Caesar  immunem  fece- 
rat, hoc  onus  minime  sensit.  Demum  Marco  Antonio 
apud  Actium  terrestri  et  navali  bello  superato,  orbis  Ro- 
mani imperium  Octavianus  adeptus , anno  ab  U.  C.  nccxxv 
octavo  idus  januarii  urbem  triplici  triumpho  victor  est 
ingressus,  et  Augustus  appellatus.  Quo  primum  tempore 
Gallia  togata  cum  ceteris  orbis  partibus  imperatoribus 
Romanis  subjici  coepit. 

Eo  extincto,  aliisque  post  enm  Caesaribus  defunctis, 
cum  ad  imperium  Nero  pervenisset,  Petrus  Apostolus  plu- 
ribus in  diversas  Italiae  regiones  ad  Christianam  religio- 
nem late  propagandam  discipulis  dimissis,  Apollinarem 
Ravennae  Antistitem  praefecit;  qui  multis  editis  miraculis 
primo  eum  populum  ad  divinum  cultum  traduxit,  ac 
postea  circiter  annum  Domini  lx  Regium  profectus , sae- 
viente in  pios  tyranno,  non  paucos  nostrae  urbis  cives  ad 
veram  religionem  clam  convertisse  dicitur.  Ipse  in  salu- 
bri tradenda  disciplina  cum  diu  laborasset,  saevo  hoste 

Ecclesiam  persequente,  primo  flagellatas,  deinde  equnleo 
tortus,  post  septimum  diem  quam  virgis  caesus  est,  ut 
Ambrosius  memorat,  gloriose  occubuit.  Caeterum  Nerone 
occiso,  quo  cum  Caesarum  stirps  defecit,  et  Sergio  Galba 
ejus  successore  Romae  trucidato,  a praetorianis  Marcus 
Salvius  Otho  Imperator  est  appellatus.  Ab  altera  parte 
Germaniae  exercitus  et  ipse  avari  principis  scommate  of- 
fensus, qui  ne  donativum  a tribunis  legionibus  promissum 
solveret , se  legere  militem , non  emere  consuevisse  dicti- 
tabat, solemni  cal.  januarii  sacramento  pro  Galba  recu- 
sato, A.  Vitellium  suum  Praefectum,  Augustum  salutavit. 
Is,  ut  alterum  Romap  imperantem  principatu  deturbaret, 
dum  validum  ad  tantam  expeditionem  exercitum  instrueret, 
A.  Caecinam  patria  Vicentinum  cum  copiis  legatum  in 
Italiam  praemisit,  qui  opulentissima  Italiae  regione,  quan- 
tum inter  Padum  et  Alpes  jacet,  occupata,  Pannoniorum- 
que  cohorte  apud  Cremonam  domita,  alios  centum  equites 
et  milites  classiarios  inter  Placentiam  et  Ticinum  intercepit. 
Contra  Vestrucius  ab  Othone  ad  arcendum  ab  Eridano 
hostem  cum  expeditis  legionibus  missus,  Placentiae  se 
munivit.  Caecina  eam  urbem  frustra  expugnare  nixus, 
trajecto  Pado,  Cremonam  proficiscitur,  ubi  a Svetonio 
Paulino  praelio  est  profligatus.  Bebriaci  vero,  qui  vicus 
est  inter  Veronam  et  Cremonam  duabus  cladibus  Romanis 
insignis,  conversa  fortuna  superati  Othoniani  fuerunt. 
Demum  Fabio  Valente  cum  Batavorum  cohortibus  Cae- 
cinae conjuncto,  Otho  cum  praetorianis  supervenit,  qui 
cum  praeter  omnium  opinionem  cum  potenti  hoste  con- 
fligere decrevisset,  amicis  orantibus,  ne  ancipitis  pugnae  se 
periculo  committeret,  certaminis  exitum  expectaturus  Bri- 
xillum  concessit.  Signis  itaque,  patente  inter  Padum,  et 
viam  campo,  collocatis,  prope  Bebriacum  adverso  Marte 

pugnantes  Othoniani  fusi  fuere.  Cladis  nuntio  allato, 
quamvis  milites  invicto  animo  se  aciem  renovaturos  pro- 
mitterent, animum  despondens  Otho  morte  finem  bellis 
civilibus  afferre  statuit.  Adveniente  igitur  vespere,  primo 
gelidae  aquae  haustu  sitim  sedavit,  deinde  duorum  pu- 
gionum , qui  allati  fuerant , prius  acie  tentata  alterum 
capiti  subdidit.  Tota  nocte  cum  arctissimo  somno  quie- 
visset, sub  lucem  expergefactus  uno  ictu  se  intra  laevam 
papillam  trajecit.  Die,  quo  Bebriaci  certatum  fuit,  inusi- 
tata specie  avis  apud  Regium  nostrum  celebri  in  luco 
consedit,  quae  in  coetu  hominum  circumvolitans,  donec 
Otho  extinctus  fuit,  nullo  telo  terreri  abigive  unquam 
potuit.  Eo  demum  temporis  momento  quo  princeps  ex- 
piravit,  alitem  ex  oculis  hominum  sponte  discessisse,  hora 
diligenter  explorata,  constitit.  Ubi  Othonis  obitus  inno- 
tuit, magno  ejulatu  et  lacrimis  vulnus  manusque  surdi 
Angusti  saepius  osculatae  praetoriae  cohortes , tandem 
cadaver  cum  omni  funeris , et  pompae  honore  deploratum 
extulerunt.  Quidam  etiam  nimia  erga  imperatorem  cha- 
ritate  commoti  juxta  ejus  rogum  se  interfecisse  dicuntur. 
Sepulcrum  humile,  sed  diu  mansurum  ei  extructum  fuisse, 
nullo  certo  loco  demonstrato,  Cor.  Tacitus  memorat ; mihi 
tamen  nonnulli  magnae  auctoritatis  viri,  Othonis  monu- 
mentum extra  urbem  nostram,  ubi  contra  arcem  nobile 
Divi  Prosperi  templum  olim  fuit,  se  vidisse  testantur, 
quod  postea  ruina  cadentis  aedifitii  oppressum  nusquam 
apparuit.  In  ejus  belli  expeditione,  ubi  Vitelliani  trans 
Padum  castra  habuerant,  incolae  munitum  locum  et  mi- 
litaribus tectis  refertum  nacti , oppidum  a victoris  nomine 
Vitellianam  dictum  condiderunt.  Ea  est,  quae  nunc  cor- 
rupto vocabulo  Viadana  dicitur.  Nobili  hac  parta  victoria, 
Cremonae  Caecina  ct  Bononiae  Fabius  Valens  Vitellii 

legati  gladiatorum  spectacula  edituri,  tertiae  decimae  le- 
gionis opera  utrobique  amphitheatris  extructis,  magna 
pompa  celebratos  ludos  Vitellio  exhibuerunt.  Dum  lii 
principes  in  Italia  pugnant,  Flavius  Vespasianus  a Syriacis 
legionibus  imperator  eligitur;  cujus  exercitus,  fusis  apud 
Bebriacum  Vitellianis,  hostium  partes  faventem  Cremo- 
nam, quae  mox  tamen  restituta  est,  anno  postquam  con- 
dita fuerat  cclxxxvi  crudeliter  diruit.  Extincto  Vitellio, 
Vespasianus  et  qui  postea  secuti  sunt  imperatores  cum 
universa  Romanorum  ditione  nostram  quoque  provinciam 
usque  ad  Maximiani  et  Constantii  tempora  rexerunt  ('). 
Interea  circa  annum  salutis  exet , Commodo  Sex.  et 
Marco  Petronio  Septiniano  Coss .,  Centonarii  Regienses 
Julianum  sibi  patronum  crearunt,  ut  aerea  tabula  ann. 
mdxc  in  aedibus  Cassolorum  non  longe  a Foro  inventa 
indicat.  Erant  autem  Centonarii  a Curia  ad  exigenda 
tributa  electi.  Tabulae  inscriptio  est  sequens. 

1MP  . CAES  . M . AVRELIO  . ANTONINO  . AVC  . PIO 
FELICE  . VI  . M . PETRONIO  . SEPTINIANO  . COS  . 

ET  . C . AVF1DIO  . DIALOGO  . QVAESTORIB  . V . F . TVTILIVM  . JVLIANVM  . VIRVM 
ET  . VITA  . ET  . MODESTIA  . ET  . INGENITA  . VBRECVNDIA  . ORNATVM 
ET  . LIBERALEM  . OPORTERE  . COLLEGI  . NOSTRI  . PATRONVM  . COOPTARI 

COGITATIONIS  . NOSTRAE  . NECESSITAT  . PETENDVMQ  . AB  . EO 

Postea  vero  Maximianus  et  Constantius  Constantini 
pater  a Diocletiano  et  Maximiano  Herculeo  imperatoribus 
primum  Caesares  creati,  hoc  est  principes  designati,  et 
illis  imperium  deponentibus,  etiam  Augusti  declarati,  in 
duas  partes  Romanorum  orbem  primi  diviserunt.  Maxi- 
miano Illyricum  et  cum  Oriente  Asia  ; Constantio  cum 
Africa,  Italia,  Gallia,  Hispaniaque  obtigit:  sed  vir  mode- 
stissimus Gallia  Hispaniaque  contentus,  reliqua  Gallerio 
concessit.  Caeterum  Maxentio  Herculei  Maximiani  filio 
Romae  a tumultuantibus  praetorianis  Augusto  creato, 
Constantinus,  qui  ex  Constantio  in  Britannia  genitus  prae- 
clara in  Galliis  facinora  gesserat,  a Senatu  adversus  ty- 
rannum accitus,  in  Italiam  venit.  Ac  cum  imminentis 
belli  periculum  animo  saepius  volveret  sublatisque  in 
coelum  oculis  divinum  auxilium  supplex  imploraret,  per 
quietem  ad  orientalem  plagam  Crucem  igneo  fulgore 
rutilantem  sibi  cernere  visus  est.  Eo  aspectu  exterritus, 
novaque  visione  perturbatus.  Angelos  ad  se  clamantes 
audivit:  Constantine, tv  iovto  rixa:  hoc  eit,  per  hoc  vince. 
Ob  id  ingenti  gaudio  perfusus,  ac  jam  de  victoria  minime 
dubitans,  Crucis  signum , quod  in  coelo  viderat,  in  fronte 
prius  notatum,  etiam  in  signa  militaria  transtulit.  In  pri- 
misque labaro,  quod  erat  aureum  totius  exercitus  vexil- 
lum, unionibus  gemmisque  exornatum  alta  Cruce  praefixo, 
ac  dextera  manu  eodem  signo  munita , ad  pugnandum 
proficiscitur.  Contra  Maxentius,  divino  impellente  numine, 
pontem  Milvium  ingressus,  quem  subjectis  machinis  ad 
submergendum  hostem  paraverat,  repente  solutis  navibus 
substratis,  in  profundum  est  demersus,  et  bello  finis  im- 
positus. Victoria  nullo  districto  gladio  parta,  Constantinus 
Christum  totius  triumphi  auctorem  omnibus  lata  lege 
colendum  praescripsit.  Tum  pii  homines,  qui  tyrannorum 

metu  eo  usque  latuerant,  ubi  christianos  regnare  audi- 
verunt, incredibili  omnes  laetitia  perfusi,  libere  in  pu- 
blicum prodire,  idolorum  templa  diruere,  supplices  im- 
mortali Deo  gratias  agere,  quod  Filii  sui  venerandum  no- 
men ab  omni  iniuria  tutum  fecisset.  Regii  insigne  Baccho 
erectum  fanum  a feminis  fluxo  crine  thyrsum  ad  orgia 
celebranda  quatientibus  vesano  furore  frequentabatur : 
quod  a civibus,  ad  rectum  Dei  cultum  palam  revocatis, 
populo  certatim  ad  tollendam  superstitionem  concurrente, 
uno  impetu  effracto  Dionysii  simulacro,  solo  aequatum 
fuit.  Id  postea,  ut  esset  maxima  civitatis  aedes,  ubi  Divae 
Genitricis  in  coelum  susceptae  memoria  coleretur,  ingenti 
omnium  studio  est  restitutam.  Aliis  quoque  daemonum 
aedibus  dirutis,  Divi  Apollinaris  nomine,  qui  primus  ad 
Christianam  pietatem  Regienses  converterat,  templum, 
quod  nunc  Divi  Augustini  dicitur,  conditum  fuit.  Maxi- 
mino vero,  qui  in  Oriente  imperabat,  primum  praelio 
fuso,  mox  insanabili  morbo  consumpto,  et  Licinio  sororis 
viro,  qui  in  pios  saeviebat,  expulso,  Constantinus  solus 
imperium  tenuit.  Is  cum  decennio  regnavisset,  votis  pro 
ejus  salute  publice  susceptis,  quae  Decennalia  vocabantur, 
Constantinum  primogenitum,  Caesarem  creatum,  Italiae 
principem  fecit.  Haec  Decennalium  consuetudo  ab  Augusto 
originem  trahit,  qui  tamquam  imperium  reipublicae  resti- 
tuturus, gestorum  rationarium  Senatui  et  magistratibus 
tradidit;  sed  curia,  vel  metu,  vel  ex  composito  reclamante, 
principatum  usque  ad  decennium  tantum  se  retenturum 
denuntiavit.  Eo  tempore  elapso,  cum  rursus  ejurare  im- 
perium vellet,  Senatus  in  alios  atque  iterum  in  alios  decem 
annos,  quibus  mortem  obiit,  imperium  prorogavit.  Inde 
postea  observatum  est,  ut  ejus  successo  res,  quamvis  per- 
petui Augusti  essent,  tamen  decimo  quoque  anno  velut 

principatum  renovantes,  celeberrimos  ludos  ederent.  Ea 
festa  decennalia,  vicennalia  et  tricennalia,  quae  in  pro- 
ximos decem  annos,  viginti  et  triginta  pro  salute  principis 
vovebant,  dicta  fuere.  Itaque  etiam  in  vetustis  numisma- 
tibus scriptum  legitur  Vot.  X,  Vot.  XX:  hoc  est  votis 
decennalibus  et  vicennalibus. 

Interea  Helena  Constantini  mater,  singulari  pietate 
mulier,  inquirendae  Dominicae  Crucis  gratia  Hierosolymam 
petit.  Nominis  christiani  hostes,  ut  omnem  Servatoris  me- 
moriam abolerent.  Crucem  in  puteo  alte  suffosso  condi- 
derant, superque  congesta  terra  Veneris  templum  erexe- 
rant. Fano  dejecto,  et  ruderibus  purgato  loco,  cum  Domini 
monumentum  apparuisset , tres  confuso  ordine  repertae 
sunt  cruces,  quarum  una  Christi , duae  latronum  fuerant, 
sed  eam,  quae  Dominum  sustinuisset,  triplex  titulus,  et 
mortuae  mulieri  vita  reddita  et  alteri  aegrotae,  cui  ad- 
mota est,  sanitas  restituta,  palam  fecit.  Ejus  particulam 
postea  Regium  delatam,  et  in  majore  templo  conditam 
fuisse  ferunt.  Caeterum  tantum  Ecclesiae  tranquillitatem 
et  concordiam  Arius  Alexandriae  sacerdos  perturbavit,  qui 
vesano  et  pestilenti  dogmate  summi  Dei  Filium,  velut  a 
Patre  diversum,  etiam  aeternum  esse  negabat.  Sed  in 
Nicaena  synodo  aliisque  damnatus , cum , favente  Constan- 
tio, rursus  ad  sacram  aedem  sententiam  suam  defensurus 
accederet,  ventris  exonerandi  gratia  secedens,  cum  inte- 
stinis sceleratam  animam  emisit.  Ei  succedens  Macedonius 
impiam  sectam  tanta  pertinacia  sustinuit,  ut  execrabile 
dogma  etiam  a principibus  receptum  amplius  ducentis 
annis  Christianos  infecerit.  Inter  haec  Constantinus,  ve- 
niente Vicennalium  celebritate,  Constantium  alium  filium 
Caesarem  creatum  Orienti  praefecit.  Interea  anno  salutis 
cccxiv,  et  cccxx  Regii  jura  condidit,  nec  multo  post 

Bysantium  urbem  ad  fauces  Bosphori  Thracii  clarissimam 
anno  cccxxxm  imperii  sedem  transtulit,  et  a se  Constan- 
tinopolim  nominavit.  Tricennalibus  vero  adventantibus, 
cum  alium  filium  Constantem  Caesarem  fecisset,  e vita 
cessit.  Moriens  praeter  liberos  etiam  Dalmatium,  Dalmatii 
fratris  defuncti  filium,  et  Gallum  morbo  implicitum,  Julia- 
numque  infantem  alterius  fratris  Constantii  filios  reliquit. 
Ex  defuncti  Augusti  liberis,  Constantinus  natu  maximus 
Gallias,  Hispanias,  Britanniamque  obtinuit;  Constanti  Italia 
cum  Illyrico  et  Graecia  est  concessa.  Constantius,  aliis 
patruelibus  neglectis,  cum  Dalmatio  Orientem  habuit,  qui 
post  duos  annos,  quam  imperare  coeperat  militari  factione 
oppressus  saevam  inter  superstites  de  principatu  conten- 
tionem reliquit.  Constantinus  enim  Constantis  regno  in- 
videns, ut  fratrem  imperio  impie  deturbet,  ingenti  con- 
tracto exercitu  alpes  superat;  sed  dum  prope  Aquilejam 
cruento  praelio  pugnat,  in  factiosum  conversa  poena,  mi- 
sere occiditur.  Itaque  extincto  fratre  in  Italia, 1 pacatum 
totius  Italiae  imperium  Constans  est  consecutus.  Verum 
non  multo  post  eo  quoque  Magnentii,  qui  principatum 
affectabat,  dolo  interfecto,  ac  parricida  supplitio  affecto, 
Constantius  ubique  solus  imperavit.  Cum  vero  se  prole 
carere  cerneret,  Gallum  fratrem  patruelem , cui  Constantii 
nomen  indidit,  Caesarem  creat;  qui  cum  ad  Augustam 
dignitatem  praemature  anhelaret,  a principe  occisus,  Ju- 
lianum successorem  habuit.  Is,  Barbaris  apud  Rhenum 
feliciter  superatis,  superbus  et  ipse  ambitiosius  se  Augu- 
stum appellavit,  Constantio  apoplexia  eo  tempore  sublato, 
solus  rerum  est  potitus.  Demum  Christiano  nomini  semper 
infestus,  dum  contra  Persas  pugnat,  incerto  jaculo  trans- 
fixus, anno  imperii  tertio,  et  vitae  trigesimo  primo  interiit. 
Moriens,  ad  coelum  sanguine  projecto,  clamasse  dicitur: 

vicisti  tandem,  Gallilee:  ita  enim  Christum  appellabat. 
Post  hunc  Jovianus  genere  Pannonius,  qui  legionis  Prae- 
fectus fuerat,  vir  pius,  deinde  Valentinianus,  et  ipse  Pan- 
nonius ex  urbe  Cibala,  imperarunt.  Is  Valenti  fratri  Asia, 
et  ASgypto  traditis,  Hesperiam  sibi  retinuit.  Cum  vero  ex 
Severa  conjnge  Gratianum,  quem  Caesarem  fecit,  susce- 
pisset, contra  divina,  humanaque  jura  Justinam  aliam 
uxorem  superinduxit.  Haec  virgo  antea  in  palatio  fami- 
liarius versabatur,  postea  Magnentio  nupta  viro  defuncto, 
et  cum  in  balneo  cum  Augusta  lavaretur,  Severa  virginis 
formam  admirata,  puellae  pulchritudinem  apud  maritum 
inconsultius  laudavit,  ut  etiam  se  mulierem  ejus  amore 
captam  esse  fateretur.  Ad  haec  verba  intemperantius  com- 
motus Valentinianus,  lege  lata,  qua  duas  uxores  habere 
permittebatur,  nefarium  cum  Justina  matrimonium  con- 
traxit, ex  quo  Valentinianus  junior,  Justa,  Grata  et  Galla 
filiae  natae  fuere.  Illis  innuptis  permanentibus,  Galla 
Theodosio  majori  nupsit.  Sed  non  multo  post  Valentinia- 
nus pater  erumpente  ex  venis  sanguine  anno  imperii  un- 
decimo extinctus,  intemperantiae  suae  poenas  dedit.  Sed 
alii  verius,  Severa  jam  mortua,  Valentiniano  Justinam 
nupsisse  sentiunt.  Praetoriani  Valentinianum  filium  Gra- 
tiano fratri,  id  aegre  ferenti,  imperii  socium  addiderunt. 

Inter  haec  Gothi,  qui  ex  Gothia  ultra  Hyperboreos 
montes  insula  descenderant,  et  cum  innumeris  mortalibus 
trans  Istrum  sedes  posuerant,  Romanorum  principum  tran- 
quillitatem turbaverunt.  His  duo  erant  duces  Fridigernus 
et  Atbalaricus,  inter  quos  orto  cruento  praelio,  superatus 
Fridigernus  ad  Valentem  in  Oriente  imperantem  confugit; 
cujus  opibus,  atque  armis  adiutus,  renovato  certamine, 
hostem  vicit.  Sed  non  multo  post  Gothi  ab  Hunnis  pulsi, 
cum  novas  sedes  quaerere  cogerentur,  a Valente  Thraciam 

impetrarunt,  qui  novarum  gentium  utilem  sibi  in  bello 
operam  fore  arbitratus,  exinde  negligere  milites  coepit. 
In  ea  sententia  id  etiam  stolidum  principem  confirmavit, 
quod  Farnobio  cum  Thaiphalis  Thracias  populante,  Fri- 
digernus,  conserta  manu,  plures  barbaros  trucidaverat,  nec 
paucos  in  potestatem  vivos  redegerat,  quos  Valens  autum- 
no jam  in  hiemem  vergente,  anno  ferme  ccclxxix  circa 
Mutinam,  Regium  et  Parmam  ad  rura  colenda  dispersit. 
Hanc  Thaiphalorum  gentem  obscenam,  et  abominandis 
impudicae  vitae  flagitiis  pollutam  fuisse  Ammianus  Mar- 
cellinus  scribit.  Nefando  enim  concubitu  puberibus  com- 
mixti, eos  nisi  vel  irruentis  apri  impetum  fortiter  susti- 
nuissent, vel  immanem  ursum  soli  interfecissent,  a nefariae 
libidinis  jugo  non  liberabant.  Non  desunt  etiam,  qui  no- 
stros rusticos,  quamquam  honestiorem  vitam  amplexos, 
ab  illis  procreatos  fuisse  autument.  Postea  vero  Gothis 
infesta  arma  in  Valentem  perfide  convertentibus,  dum  ille 
in  propinquo  vico  pugnae  exitum  incautius  expectabat, 
ab  hostibus  praeventus  in  humili  casa  anno  imperii  de- 
cimo sexto,  et  vitae  quinquagesimo  vivus  concrematur. 
Tum  Gratianus,  Valentiniano  fratre  in  Italia  relicto. 
Orientis  regnum  cepit,  et  Theodosium  Hispanum,  cujus 
opera  Gothos  profligaverat,  imperii  consortem  fecit.  Cum 
vero  Maximus  ex  Britauniis  se  imperatorem  appellasset, 
Andragatius  ejus  dux  lectica  delatus  se  Gratiani  uxorem 
esse  simulat,  et  principem  ad  se  velut  ad  conjugem  ve- 
nientem, e strato  prosiliens,  anno  imperii  decimo  quinto, 
et  vitae  xxiv  interfecit.  Nec  multo  post  in  Italiam  ir- 
rumpens Maximus , Placentiam , Regium,  Claternam, 
Mutinam,  Bononiam,  et  alias  urbes  dire  afflixit,  abdu- 
ctisquc  in  captivitatem  civibus,  diripuit  et  incendit,  ut 
auctor  est  Pacatus,  et  Divus  Ambrosius.  Theodosius  tan- 

tum  facinus  ulturus,  Mediolanum , ubi  tyrannus  erat,  cum 
expeditis  copiis  contendit,  cui  milites,  non  expectato  con- 
flictu, Maximum  vinctum  tradiderunt.  Opima  victoria  citra 
sanguinem  potitus  Theodosius,  Romae  cum  Valentiniano 
celebri  acto  triumpho,  Constantinopolim  revertitur.  Nec 
multo  post,  quod  Eugenius  Grammaticus,  vir  eruditus, 
sed  factiosus,  qui  relictis  scholis,  principi  ab  epistolis  ser- 
viebat, per  Eunucos  Valentiniano  dormiente  necato,  se 
imperatorem  appellavisset,  in  Italiam  regredi  coactus  est: 
ubi  commisso  praelio  superatus  Grammaticus,  dum  ad 
principis  pedes  advolutus  sceleris  veniam  supplex  petit , 
a militibus  est  obtruncatus . Tot  tumultuosis  factionibus 
vexata  Gallia  Cisalpina,  cum  finitimis  urbibus  nostram 
quoque  civitatem  ruina  deformem  fuisse  Ambrosius  testa- 
tur, qui  in  quadam  epistola,  Quadernam,  Bononiam,  Re- 
gium, Mutinam,  Brixillum  et  Placentiam  urbes  semidirutas 
se  vidisse  memorat.  Caeterum  Theodosius  anno  imperii 
decimo  sexto,  et  aetatis  sexagesimo  Mediolani  decedens. 
Orientis  principatum  Arcadio  et  Hesperiae  Honorio  liberis 
ex  Placilla  susceptis  reliquit.  Ea  tantae  probitatis  mulier 
fuit,  ut  quotidie  in  nosocomiis  insigni  charitate  valetudi- 
nariis ministrare,  et  vilissima  quaeque,  servis  imperari 
solita,  suis  manibus  exequi  non  erubuerit.  Arcadius,  cum 
annis  tresdecim  post  patris  obitum  regnavisset,  Theodosio 
filio  annorum  octo  sub  Anthemii  Praefecti,  et  Isdigerdis 
Persarum  Regis  tutela  relicto , anno  aetatis  trigesimo  primo 
immatura  morte  ereptus  decessit.  Eo  vivente  Gothi,  qui 
trans  Istrum  relicti  fuerant,  flumine  trajecto,  Romanorum 
terram  incoluerunt.  Hi  multitudine  innumerabili  iisdem 
moribus  linguaque  utentes,  in  quatuor  gentes  divisi  fuere: 
Gothos,  Hypogothos,  Gepidas,  et  Vandalos.  Cum  Hypo- 
gotbis  Gothi  primo  Pannoniam,  deinde  anno  imperii  Theo- 

dosii  junioris  decimo  nono  Thraciae  villas  annis  quinqua- 
gincta  octo  incoluerunt,  donec  sub  Theodorico  Italiae  di- 
tionem tenuere  Gepides,  a quibus  postea  Longobardi  et 
Avares  sunt  divisi,  circa  Sirmium  et  Singidonem  Pan- 
noniae inferioris  urbes,  prope  Danubium  villas  habuerunt. 
Porro  Vandali,  Alanis  et  Francis  Germaniae  populis  sibi 
adseitis,  et  Modiglisco  duce,  Rheno  superato,  in  Hispaniam 
irrupere.  At  Hypogothi  Romam  populati  sub  Alarico  in 
Gallias  abierunt.  Is  in  bello  paucis  ante  annis  contra 
Eugenium  gesto,  egregiam  virtutem  sub  Theodosio  osten- 
derat, et,  cum  magno  se  apud  omnes  in  honore  esse  cer- 
neret, puero  principe  neglecto,  barbara  feritate  Illyriam 
in  primis  devastavit,  mox  Romam  profectus  urbem  biennio 
postquam  obsideri  coepta  esset,  dolo  cepit  atque  diripuit. 
Sed,  cum  Honorius,  qui  Ravennae  degebat,  magno  cum 
exercitu  adventare  diceretur,  discedens,  matura  fuga  sibi 
consuluit.  Sunt  qui  a Stilicone  Honorii  socero,  imperium 
in  se  transferre  cogitante,  eum  accitum  ferant.  Tandem, 
dum  Honorii  permissu  Gallias  Alaricus  petit,  ad  Polentiam 
prope  Astam  in  subalpinis  oppidum,  quo  die  reviviscentis 
Domini  memoria  renovatur,  Saulem  Judaeum  Stiliconis 
ducem,  a quo  ex  insidiis  circumventus  fuerat,  infracto 
animo  confecit.  Hac  victoria  tumidus  Barbarus,  ob  ac- 
ceptamque  injuriam  ira  praefervidus,  totam  iEmiliam,  et 
una  Regium,  et  Mutinam  vastasse,  mox  in  Gallias  con- 
cessisse dicitur.  Demum  Honorio  extincto,  Theodosius  Va- 
lentiniano tertio  ex  Galla  Placidia  amita  consobrino,  cui 
admodum  puero  Eudoxiam  filiam  nuptui  collocaverat, 
Hesperiae  principatum  commisit.  His,  augusta  sede  Ra- 
vennae posita,  anno  circiter  a salute  humana  ccccxl  ei 
tresdecim  urbium  episcopos,  et  cum  his  etiam  Regiensem 
subjecit.  Eas  civitates,  cum  longo  usu  nulli  Archipraesuli 

posteriori  tempore  parerent,  pritno  Aripertus  Longobardo- 
rum rex,  deinde  Pipinus,  et  postremo  Carolus  cognomento 
Magnus  iterum  sub  jus  Ravennatis  pontificis  revocarunt. 
Ob  id  diversarum  provinciarum  Regium  et  Cremonam 
fuisse  non  obscuro  errore  aliqui  etiam  celebres  viri  credi- 
derunt. Anno  antequam  haec  fierent , sub  Xisto  III  Con- 
cilium generale  celebratum  fuisse  invenio.  Quo  tempore 
Atila  genere  Scytba  superbo  titulo  flagellum  Dei  se  vo- 
cans, Bdella  seniore  fratre  ejecto,  solus  eorum  Scytarum, 
quos  Hunnos  vocant,  imperium  tenuit:  atque  hostili  ani- 
mo Italiam  ingressus,  Aquileia,  Vicentia,  Brixia,  Bergo- 
mo, Mediolano,  aliisque  in  nostra  regione  civitatibus  quae 
Ariana  secta  infectae  erant  eversis,  etiam  Bononiam  diri- 
puit. Nonnulli  eum  quoque  Regium  pervenisse  putant, 
sed  nulla  de  hoc,  quam  viderim,  extat  auctoritas.  Is 
deinde  infestis  signis  Romam  iturus,  ad  Mincii  ostium  a 
Leone  Pontifice  Maximo,  vel  minis  vel  precibus  in  Pan- 
noniam reverti  compulsus  est.  Eo  enim  loquente,  duos 
viros  ensibus  strictis  Barbaro,  ni  retrocederet,  minitantes 
visos  fuisse  ferunt,  et  eum  ultra  alpes  redire  coegerunt. 
Hi  Petrus  et  Paulus  Apostoli  fuisse  credebantur.  Interea 
Maximus,  Maximi  tyranni  nepos,  Valentiniano  occiso, 
Eudoxiaque  ejus  uxore  sibi  coniuncta,  Hesperiae  imperium 
occupavit.  Augusta  attritis  Orientis  opibus  nullum  a patre 
auxilium  sperans,  Gensericum  Vandalorum  regem,  qui 
Libyam  invaserat,  ad  liberandam  ab  impotenti  tyranno 
Italiam  vocat.  Is  Romam  veniens,  Maximo  occiso,  atque 
urbe  auro  gemmisque  spoliata,  et  templorum  ornamentis 
ablatis,  etiam  vasa,  quae  Titus  Vespasianus,  captis  Hye- 
rosolimis,  Romani  detulerat,  cum  Eudoxia,  et  filiabus  in 
Africam  transportavit. 

Hactenus  paucis  Regiensium  rebus,  quas  ex  obscura 
vetustate  eruere  potuimus,  breviter  relatis,  plura  ad  pro- 
vinciam Galliam  Cisalpinam  pertinentia,  quam  urbis  no- 
strae propria,  exposui.  Nunc  Regii  gesta  plenius  explica- 
turus a Divo  Prospero  civitatis  nostrae  patrono  et  episcopo 
religiosissimo  (quod  ejus  honori  sit  tributum)  exordiar. 
Septem  ante  eum  antistites,  Protasius,  Cromatius,  Anto- 
ninus, Helias,  Santinus,  Carosius,  et  Elpidius  nostram 
ecclesiam  rexisse  feruntur.  His  additur  Faventius , qui 
Regiensis  episcopus  nominatur  in  provinciali  synodo 
Mediolanensi,  cui  anno  salutis  quadringentesimo  quadra- 
gesimo primo  subscripsit,  nec  de  alio  Regio,  quam  Lepidi, 
potest  intelligi,  qui  Metropolitano  Mediolani  suberat. 
Hos  secutus  Prosper  octavus  praesul  Regiensibus  praefuit, 
vir  omni  vitae  sanctitate  insignis,  genere  Aquitanus,  quem 
tum  ob  summam  eruditionem  ex  scriptis,  quae  etiamnum 
extant,  satis  declaratam  in  magno  praetio  fuisse  Platina 
in  vitis  Pontificum  prodidit  (').  Is  ex  Lemovicena  urbe 
nobilibus  ortus  parentibus,  cum  sacris  esset  initiatus,  pa- 
ternum patrimonium  pauperibus  elargitus,  Romam  Petri 


(i)  Io  Leone  i. 

et  Pauli  limina  veneraturus  venit;  ubi  doctrina,  et  incor- 
ruptis moribus  clarus  apud  Leonem  Pontificem  summa 
cum  laude  scribae  offitio  ab  epistolis  functus  est.  Mox  ad 
Nicaenam  synodum  missus  Eutichianorum , Nestoriano- 
rumque  amentiam  cum  disputando  acerrime  refutasset, 
altiori  gradu  dignus  est  judicatus,  eumque  mirifice  juvit 
in  confutandis  Manicheorum,  Pelagii,  aliorumque  haere- 
sibus.  Erat  tum  Elpidius  Regii,  vel  ut  alii  volunt  Fa- 
ventius , antistes  in  extrema  senecta  difficili  aegritudine 
adeo  implicitus  ut  intra  paucos  dies  moriturus  crederetur. 
Deficienti  igitur  seni  Prosper  a Leone  laborum  socius  ad- 
ditus anno  ccccxliv,  etiam  Regiensium  episcopus  designa- 
tur. Iamque  ut  traditum  munus  susciperet,  iter  ingressus 
erat,  cum,  Elpidio  mortuo,  populus  optimi  pastoris  cura 
destitutus  de  successore  sollicitus  esse  coepit.  Tum  spec- 
tatae vitae  sacerdos  omnem  curam  ademit,  divinitus  se 
monitum  asserens  sanctissimum  adventare  antistitem,  qui 
exemplo  et  doctrina  destitutam  ecclesiam  sit  instituturus. 
Litteris  vero  a summo  Pontifice  de  Prosperi  electione  ac- 
ceptis, cives,  quibus  viri  probitas  nota  erat,  squalore  de- 
posito, universi  in  venientis  praesulis  occursum  effusi  eum 
laetis  acclamationibus  susceperunt.  Urbem  ingressus,  et  in 
cathedra  collocatus  hujusmodi  orationem  habuit.  “ Video, 
„ F rates  carissimi,  quantum  meis  imbecillibus  humeris 
„ onus  impositum  fuit,  neque  enim  major,  quam  anima- 
„ rum  cura  demandari  cuiquam  potest,  quod  quidem  onus 
,,  eo  certe  gravius  est,  quo  qui  regendi  sunt  majora  et 
„ paucis  concessa  expectant.  Judiciis  enim  hujusmodi  et 
„ concitatis  sui  opinionibus  respondere  difficillimum  est. 
„ Videre  jam  videor,  quid  ex  pectet  is,  et  quid  de  me  vobis 
„ polliceamini.  Quare  dandam  mihi  enixe  operam  intelligo, 
„ ne  quid  a me  praetermittatur,  quod  ad  verum  animarum 

„ Pastorem  pertineat.  Verum  quia  scio  quantum  fiat  le- 
„ vior  sarcina , quam  plurium  colla  sustentant,  meoum  hoc, 
„ Filii,  onus  dividite,  et  sanctum  opus  partimini ; quod 
„ erit  facile,  si  vestrae  salutis,  si  mandatorum  Dei  me- 
n mores  mutuam  charitatem  amplexabimini:  de  qua  velut 
„ dc  quodam  uberrimo  fonte  mirifice  virtutes  emanabunt, 
„ scilicet  humilitas,  proximi  dilectio,  pax  certa,  et  ani- 
„ morum  concordia  : quibus  quidem  bonis  si  non  carebitis, 
,,  sicut  carere  vos  minime  decet,  nusquam  a nobis  Christus 
„ aberit,  et  prospera  vobis  omnia  cedere  videbitis.  Hoc 
„ erit  quod  modo  dixi,  quodque  in  primis  opto  meum  onus 
„ dividere : faciliora  enim  sic  mihi,  et  leviora  fient  omnia. 
„ Nihil  enim  tam  durum,  ac  tam  laboriosum  regenti  est, 
„ quam  in  perversa  hominum  incidere  ingenia,  quae  quo 
„ longius  a recti  semita  abierint,  hoc  difficilius  a faci- 
„ noribus  et  improbitate  sua  retrahuntur.  Subditorum  vir- 
„ tutes  ac  vitia  aut  suavem,  aut  duram  faciunt  regentis 
„ administrationem . V os  quidem,  dilectissimi , populus 
„ Dei,  et  oves  pascuae  illius  estis.  Quare  si  tales  eritis, 
,,  quales  vos  maxime  futuros  spero,  et  opto,  cessura  vobis, 
„ et  mihi  feliciter  omnia,  praesente  Deo,  minime  dubito, 
y,  Ut  autem  tales  esse  possitis,  Deum  vobis  in  rebus 
„ omnibus  proponite,  illum  in  primis  colite,  et  illum  ut 
„ aequissimum  dictorum,  et  factorum  omnium  nostrorum 
„ judicem  veremini;  justum  retributorem,  si  recta  seque- 
„ mini,  districtum  vindicem,  si  mandatorum  illius  con- 
„ temptores  inveniemini.  Haec  sunt  quae  in  hujus  nostrae 
„ pastoralis  curae  primordiis  vobis  dicenda  putavimus, 
„ quibus  et  bene  currentes  in  cursu  contineamus , et  se- 
yj  gniores,  si  qui  sunt,  ad  tardam  metam , tamquam  sub- 
„ ditis  calcaribus  excitemus  „ . Cum  vero  Prosper  piis 
sermonibus  frequenter  populum  institueret,  quasdam  etiam 

contra  Cassianum  haereticum,  etsi  auctoris  titulo  liber 
careat.  et  ad  Leonem  eruditas  epistolas  conscripsit.  Plu- 
ribus aliis  carmine,  ac  pedestri  oratione,  ex  christiana 
doctrina  exaratis,  etiam  Divi  Hieronimi  chronica  a Valen- 
tiniano usque  ad  Theodosium  secundum  supplevit.  Eccle- 
siasticam quoque  historiam,  quae  nusquam  tamen  appa- 
ruit usque  ad  ea  tempora,  ab  eo  scriptam  fuisse  ferunt. 
Caeterum  Ariana  labe  jam  universum  orbem  occupante, 
quosdam  Regii  impium  dogma  docentes , nec  paucos  in 
divi  Thomae  templo,  quod  ab  ipsis  conditum  fuisse  ferunt, 
sibi  aggregantes  populi  consensu  Prosper  urbe  eiicere  coa- 
ctus est.  Turrim  quamdam  ad  Gabellum,  unde  amnis 
aqua  in  urbem  derivatur,  ad  omnem  eorum  qui  aquae- 
ductum impedirent  vim  arcendam , antea  Regienses  erexe- 
rant. Ibi  Ariani  aedibus  extructis  locum  in  castelli  for- 
mam redegerunt.  Quod  tum  ab  Arianis  castrum  Ariano- 
rum,  et  nunc  corrupto  vocabulo  Castellaranum  vocatur. 
Inde  ad  fana  in  Martyrum  honorem  aediiicanda  conversus 
Antistes  templum  extra  muros  contra  arcem  in  Beati 
Apollinaris  memoriam,  qui  primus  Regienses  Christianos 
fecerat,  aedificavit;  quod  intra  septa  coenobii  Divi  Prosperi 
postea  conclusum  vidimus ; sed  inj  uria  temporum  et  bel- 
lorum calamitate  omnibus  suburbiis  eversis,  etiam  vene- 
randum illud  sacellum  dirutum  fuit.  Cum  vero  continuo 
jejunio  afflictus  viginti  tribus  annis  singulari  disciplina 
Regiensem  ecclesiam  Prosper  rexisset,  ubi  vitae  finem 
prope  esse  sensit,  sacratos  viros,  urbisque  primates  con- 
vocat, quos  pia  oratione  ad  divinum  cultum  constanter 
retinendum  exhortatur.  “ Video,  dilectissimi,  quantus 
y,  pectora  vestra  moeror  occupaverit,  quia  meae  vitae  finem 
„ adventasse  cernitis : nec  miror ; scio  enim  quam  mole- 
„ stum  sit  amantibus  disjungi , cum  praesertim  sic  ab 

„ aspectibus  invicem  separentur,  ut  visuri  eos  amplius  non 
„ sint,  quorum  praesentia  maxime  delectentur.  Vehemens 
„ istud  desiderium  vera  charitas  gignit , sed  moderate 
„ illud  ferendum  est,  ubi  credunt,  qui  remanent,  multo 
„ utilius  esse  discedentibus  proficisci,  quam  hic  diutius 
„ esse.  Sic  mihi  quidem  contingit,  qui  cum  Apostolo  cupio 
„ dissolvi,  et  esse  cum  Christo:  ea  est  meta  ad  quam 
„ jamdiu  propero , et  ad  quam  semper  omnia  mea  contuli 
„ vota.  Quare  a vobis  sic  discessurus  sum , ut  multo 
„ magis  imposterum  sim  vobiscum  futurus . Neque  velim 
„ discessum  hunc  a vobis  meum  arbitremini , sed  ad  longe 
„ meliorem  statum  accessum,  ubi  multo  utilior  vobis  sum 
„ futurus,  si  in  dilectione,  ad  quam  vos  semper  hortatus 
„ sum,  permanseritis ; si  mutuae  charitatis  et  mandatorum 
„ Dei  memores  eritis.  Si  enim  putatis  me  potuisse  vobis 
„ hucusque  prodesse,  qualem  me  futurum  erga  vos  dein- 
„ ceps  credere  debetis,  ubi  inexaustum  bonorum  omnium 
„ thesaurum  attigero  ? Igitur  abstergite  jam  lacrimas,  et 
„ finem  flendi  facite,  et  gaudendum  magis  hac  in  re  vobis 
„ quam  dolendum  existimate  „ . Haec  cum  dixisset  et 
sacerdotibus , et  quam  plurimis  de  populo  qui  frequentes 
advenerant  benedixisset,  oculos  et  manus  ad  coelum  su- 
stulit, et  cum  mire  ejus  facies  exhilarata  resplendisset , 
omnibus  qui  aderant  stupentibus,  ac  psalmis,  hymnisque 
ad  feliciorem  vitam  migrantem  animam  comitantibus, 
demum  anno  cccclxviii  septimo  cal.  Julias  decessit,  qui 
dies  apud  nos  magna  celebritate  festus  agitur.  Cadaver, 
populo  tanti  viri  excessum  deplorante,  in  Apollinaris  aede, 
ut  ipse  praeceperat,  religiosissime  conditum  fuit:  plurimar 
que  tunc  miracula  edita  fuisse  dicuntur.  Ejus  gesta  J van- 
nes Antonius  Flaminius  collegit,  et  ab  eo  scripta  fertur 
famosissima  ad  Flavianum  epistola  de  Incarnatione  Verbi, 

Coss.  Olibrio  et  Rustico.  Iisdem  temporibus  fuit  alter 
Prosper  in  Gallis  episcopus  Aurelianensis  D.  Aniani 
successor,  ad  quem  epistola  Sydonii  Apollinaris.  Petrus 
scribit  Divum  Prosperum  obiisse  anno  cccclxv.  Ei  postea 
successit.  Thotnas  nonus  antistes,  si  Divum  Prosperum 
octavum  ponamus,  vir  religione  praeclarus,  sedente  Romae 
Hilario  I Summo  Pontifice  anno  cccclxx  . Is  dum  ex  more 
in  templo  oraret  subito  sopore  oppressus,  et  a Divo  Pro- 
spero monitus  esse  fertur,  ut  sacellum  ampliaret:  quare 
expergefactus  magnificum  Divi  Prosperi  coenobium  cum 
templo  eodem  in  loco  aedificavit  ; ejusque  reliquias  sua- 
vissime redolentes  priore  extractas  tumulo,  hymnos  con- 
cinentibus religiosis , atque  universo  spectante  populo 
sub  maxima  novi  templi  ara  octavo  calendas  decembris 
honorifice  collocavit.  Fama  est  tum  caecos  visum  et  surdos 
auditum  recepisse,  plurimos  quoque  a deploratis  morbis 
sanatos,  ac  immundis  spiritibus  liberatos  fuisse:  eam  ob 
rein  is  dies  festus  apud  nos  translationis  nomine  solem- 
nius  celebratur.  Alii  tradunt  translationem  hanc  a Tho- 
ma  antistite  e Mutorum  familia  factam  fuisse  anno  700. 

Caeterum  Valentiniano  occiso  intra  paucos  annos  di- 
versi principes  successerunt,  donec  Costantinopoli  Flavius 
Valerius  Zeno,  Romae  vero  Orestes  cum  Augustulo  filio 
Imperatores  creati  fuere . Horum  principum  tempore 
Odoacer  cum  Erulorum,  et  Turingorum,  aliarumque  gen- 
tium comitatu  ab  extremis  Pannoniae  finibus  venit,  et 
Oreste  Placentiae  interfecto,  totam  Italiam  occupavit.  Is 
primus  fuit,  qui  ex  barbaris  Romanorum  rex  appellatus 
apud  nos  sedem  collocavit.  Augustulus  in  tam  adversa 
fortuna,  patre  amisso,  animum  despondens  ultimus  Romae 
imperator  principatum  deposuit.  Nos  vero  prius  pluribus 
hostium  incursionibus  vexati,  his  tandem  Barbaris  tertia 

etiam  agrorum  parte  mulctati  turpiter  servire  coepimus  ('). 
Eruli  multas  suo  furori  resistentes  urbes  barbara  feritate 
ad  solum  demolitas , in  his  etiam  Mutinam  anno  cccclxxii 
funditus  evertisse  dicuntur.  Sed  ea  biennio  post  incredibili 
celeritate  unius  anni  spatio  a civibus,  ut  in  eorum  an- 
nalibus continetur,  non  modo  pristino  splendori  restituta 
sed  etiam  ampliata  fuit.  Regium  vero  non  dirutum,  sed 
Brennonis  tertii  Saxoniae,  vel , ut  alii  malunt,  Pannoniae 
regis,  quem  cum  Odoacre  in  Italiam  venisse  in  vetustis- 
simis annalibus  legi,  benefitio  conservatum  fuisse  invenio. 
Cum  enim  ingenti  instructus  exercitu  Galliam  Cisalpi- 
nam ingressus  Mutinam  vastasset,  vicinorum  casu  perterriti 
Regienses  ad  Petram  Situlam,  quae  nunc  Bismantua  dici- 
tur, trepidantes  confugerunt.  Locus  is  est  in  alto,  et 
praerupto  saxo  ad  Gabellum  fluvium  amplius  ducenta 
frugifera  jugera  continens,  ad  quem  angusto  et  difficili 
calle  ascenditur.  Ibi  erecta  turris  confragosum  aditum 
occupans  efficit,  ut  soli  tres  viri  inaccessi  montis  natura 
muniti  se  ab  innumero  exercitu  facile  tueri  possint.  Ob 
id  inter  memoranda  Galliae  Cisalpinae  loca,  illa  eminens 
Petra  ponitur.  Aliam  huic  similem  in  Sogdianis  fuisse 
Quintus  Curtius  memorat  (»),  quam  Alexander  magnus 
expugnavit.  Eo  saxo,  velat  munitissima  arce,  a Regien- 
sibus occupato,  Brenno  Regium  ingressus  neminem  praeter 
duos  sacerdotes  ad  aedis  majoris  custodiam  relictos  offen- 
dit. Tantae  solitudinis  causam  sciscitatus  ab  bis,  populum 
timore  novarum  gentium  secessisse  intelligit.  Ut  igitur 
turpem  de  se  conceptae  crudelitatis  notam  deleret,  cives 
ad  patrium  solum  recipiendum  per  nuntium  clementer 


(■)  Procop.  in  i tlc  Ixll.  Golh.  et  Paul  Diae.  lib.  xvi. 
(a)  Lib.  vn. 

invitat,  et  omni  se  humanitate  usurum  pollicetur.  His 
adhortationibus  metum  solventes  Regienses  instructa  acie, 
explicatoque  albo  vexillo,  cui  intexta  erat  rubens  aquila 
olim  a Caesare  civibus  donata,  revertuntur.  Brenno  ve- 
nientes ad  portam  Clodiam  humaniter  amplexus  in  suam 
quemque  habitationem  restituit : ad  confumandosque  ter- 
ritorum animos,  instaurato  semiruptae  portae  muro,  eam 
quae  tuno  Clodia  ab  aliquo,  ut  arbitror , Clodio  Romano 
vocabatur,  a se,  quod  nomen  hodie  quoque  manet,  Bren- 
nonis  portam  appellavit;  saxumque  incisis  litteris  rem 
gestam  indicantibus  cum  sua  effigie  ad  facti  memoriam 
conservandam  pro  moenibus  posuit.  Urbe  postea  libertatis 
tempore  amplificata,  porta  in  ulteriorem  locum  translata, 
ac  demum  nostris  temporibus  obstructa  fuit.  Litteris  ve- 
tustate corrosis  in  saxo,  quod  ego  depositum  inveni , vix 
Brcnnonis  nomen  legi  poterat.  Is  forte  est  Brennus,  quem 
Divus  Hierortimus  in  epistola  ad  Demetriadem,  de  conti- 
nentia virginali  servanda,  Brennum  sui  temporis  nominat. 
Alii  non  a Brennone,  sed  a Cambiatoribus  eam  portam 
restitutam,  et  a recenti  regis  benignitate  Brennonis  dictam 
fuisse  autumant.  Cum  enim  ut  aliae  Galliae  Cisalpinae 
urbes,  Regium  moenibus  careret,  et  semidirutum  pagi 
formam  haberet,  discedente  barbarorum  exercitu  de  mu- 
nienda civitate  inter  Decuriones  agitatum  fuit.  Interea 
acclamante  populo  id  opulentiorum  munus  esse,  hoc  ne- 
gotium primatibus  est  demandatum.  Florebant  tum  genere 
et  opibus  in  urbe  supra  caeteras  quatuor  familiae  Scla- 
tarii,  et  qui  a cbaritate  nominabantur,  Roglerii  et  Cam- 
biatores,  qui  ab  albo  patriae  vexillo,  quod  custodiebant, 
scutum  album  a rubente  fascia  divisum  pro  domus  insi- 
gnibus tulisse  dicuntur.  Ex  his  quatuor  corporis  forma 
germani  fratres  praestabant,  Nicolaus,  Anginulphus,  Albri- 

conus  et  Tarasconus:  sed  primus  tantum  Cambiatorum 
appellationem  retinuit ; tres  postremi  equestri  etiam  di- 
gnitate honestati  in  diversi  nominis  stirpes  abierunt.  Ex 
illis  enim  Anginulphi,  Albriconi,  qui  album  scutum  in 
glaucum  commutarunt,  et  Tarasconi  nunc  Parmae  incolae 
descendunt.  Primi  igitur  Cambiatores,  ut  munus  sibi  a 
populo  injunctum  explerent,  non  longe  a suis  aedibus 
Divi  Stephani  et  Divi  Gosmerii  apud  Sanctum  Thomam, 
ubi  antiquns  urbis  ambitus  finiebatur,  et  Brennonis  cujus 
supra  meminimus,  portas  reparavisse  feruntur.  Gentiles 
vero  a charitate  Divi  Nazarii  ubi  nunc  arx  spectatur  por- 
tam condiderunt.  Aliam  Castelli  a proximo  urbis  castello 
vocatam  apud  Divum  Georgium , ubi  tum  civitas  termi- 
nabatur, Roglerii  suis  aedibus  proximam  erexerunt.  Scla- 
tarii  vero  Divi  Petri,  et  Pontis  Livonii  prope  Divi  Prosperi 
templum  portas  aperuerunt,  quae  numero  septem  undi- 
que extructis  aggeribus  ab  externorum  injuria  cives  tutos 
faciebant . 

Caeterum  Eruli  cum  sociis  totam  Italiam  usque  ad 
Gothorum  adventum  tenuerunt.  Leonis  vero  Augusti  tem- 
pore cum  Dlyricum  vastavissent,  demum  inita  pace  Cae- 
sari Theodoricum  Thiodemeri  filium  obsidem  dederunt, 
quem  ob  morum  elegantiam , et  generis  claritatem  a Leone 
ad  se  liberaliter  remissum,  postea  regem  creaverunt.  Eidem 
Consuli  declarato  ad  imperium  evectus  Zeno,  ut  barbaros 
sibi  devinciret,  etiam  aeneam  equestrem  statuam  ante 
palatium  collocavit,  ac  demum  Italiam  a barbaris  deten- 
tam concessit.  Is  igitur  ex  Thracia  egressus  primo  praelio 
apud  Aquilejam , deinde  altero  apud  Veronam  Odoacrem 
anno  ccccxciv  magna  felicitate  superat;  postremo  Ravenna 
per  triennium  obsessa  hostem , quindecim  annis  postquam 
regnare  coeperat,  cum  tota  gente  profligatum  occidit.  Eo 

modo  opulento  regno  potitus  Theodoricus  Italiae  rex  ap- 
pellatur, qui  Odoacris  exemplo  tertia  agrorum  parte  Go- 
this concessa,  in  reliquis  summa  aequitate  populos  guber- 
navit (•).  Caeterum  omnia  praeclare  gesta  studio  pravitatis 
Arianae,  et  nece  Symmachi,  Boetii,  Joannis  Pontificis, 
aliorumque  clarorum  hominum  foedavit.  Quos  proditionis 
insimulatos  ferro  temere  percussit:  nec  ita  longo  intervallo 
sceleris  poenas  luit.  Coenanti  enim  piscis  caput  mira  ma- 
gnitudine appositum  Symmachi  torve  aspicientis,  et  gravia 
minantis  vultum  visum  fuisse  ferunt;  eoque  monstro  per- 
territum in  cubiculum  secessisse  ; nec  multo  post  anno 
regni  xxxvn  ex  hac  vita  migrasse.  Alii  eum  Arianis  hae- 
reticis faventem  subita  morte  correptum , mox  apud  Li- 
param ADolidum  insulam  inter  Joannem  Pontificem  et 
Symmachum  in  vulcani  ollam  demergi  a viro,  qui  in  soli- 
tudine rebus  divinis  vacaret,  conspectum  fuisse  tradunt!»). 

Sed  quicumque  ejus  vitae  finis  fuit,  mox  Italiae  re- 
gnum Athalaricus  ejus  filius,  vel  nepos,  suscepit:  quem 
adhuc  impuberem  Amalasuntha  mater,  ingentis  animi 
mulier,  sub  custodia  trium  seniorum  inter  Gothos  pruden- 
tia, et  probitate  prestantium  etiam  liberalibus  artibus 
imbui  praecepit.  Sed  puer  ob  ineptias  a matre  in  publico 
colapho  caesus  apud  proceres  plorans  se  verberatum 
fuisse  conquestus  est.  Ibi  barbari  conviciis  Amalasuntham 
compellere,  de  illata  regi  injuria  graviter  incusare,  prin- 
cipem inter  viros,  et  fortia  arma,  non  libros  sub  peda- 
gogis  timide  educandum  esse  clamitare.  Itaque  ex  matris 
tutela  ereptus-  Athalaricus  cum  inter  procaces  intempe- 
rantius vivendo  intestina  corrupisset,  nec  dum  expleto 


(i)  Procop.  I.  i cie  bell.  Goth. 
(a)  Paul.  Diae.  lib.  xvu. 

post  patris  obitum  quadriennio,  immatura  morte  prae- 
reptus decessit.  Amalasuntha  mater  in  imperium  suffecta, 
Theodatum  cognatum  conjugem  factum,  etiam  regni  con- 
sortem fecit ; sed  is  se  avaritiae , et  sordidae  rapacitatis  a 
conjuge  argui  aegre  ferens , incautam  mulierem  in  balneo 
ingrato  animo  strangulavit.  Haec  tanta  aequitate  subditos 
rexisse  fertur,  ut  nemini  a Gothis  hominibus  injuriam 
inferri  passa;  nullumque  etiam  Romanorum  vel  corporis, 
vel  pecuniae  poena  unquam  afflixerit  (').  Jam  Constanti- 
nopoli  ad  imperium  Justinianus  pervenerat,  qui  Amala- 
sunthae,  quam  in  tutela  habuerat,  casum  aegre  ferens, 
Belisarium  multis  bellis  inclitum  ducem  cum  exercitu  ad 
liberandam  a barbaris  Italiam  misit.  Is  capta  primo  Sici- 
lia, postea  etiam  Neapolim,  et  Romam  felici  expeditione 
occupavit.  Gothi  ob  novi  regis  inertiam  id  evenisse  arbi- 
trati , Theodato  interfecto , Vitigcm  sufficiunt ; sed  eum 
itidem  praelio  superatum,  et  captum,  vivum  Constanti- 
nopolim  Belisarius  opima  victoria  potitus  perduxit.  In  his 
motibus  nec  Regienses  impotentem  finitimorum  audaciam 
repressuri  quieverunt,  qui  paulo  ante  Mutinensibus  con- 
juncti-, Mantuanis  Padi  dominium  invidioso  titulo  sibi 
vindicantibus,  grave  bellum  intulerant.  Ac  ut  hostium 
impetum  facilius  sustinerent , ad  omnem  vim  arcendam 
duas  in  ripa  Eridani  munitiones,  Riparegium  quasi  Tipam 
Regii , postea  Reverum  vocatum , et  Mirasolem  aedifica- 
runt; nec  multo  post  signis  collatis  a Mantuanis  et  Bri- 
xianis, qui  foedere  coujuncti  pugnabant,  nostros  praelio 
fusos  fuisse  Aliprandus  scribit.  Demum  Parmensibus  et 
Ferrariensibus  amicis  se  interponentibus  Padum  Mantuanis 
permissum , lactamque  pacem  secutam  fuisse  memorat. 


(i)  Suillas. 

Id  bellum  ab  anno  dxx  coeptum,  et  noveni  mensibus 
gestum  esse  dicitur:  sed  si  Justiniano  imperante  haec  dis- 
sensio evenit  ante  annum  dxxviii,  quo  primum  tempore 
ipse  imperare  coepit,  id  esse  non  potuit:  quare  PlatinatO 
id  factum  fuisse  omnino  negat. 

Per  haec  tempora  Regiensi  Antistite  vita  functo,  Maxi- 
mum origine  Cogiensem  virum  sanctitate  morum  clarissi- 
mum a civibus  ecclesiae  praefectum  esse  tradunt.  Is  a 
puero  virtutibus,  sacrisque  literis  imbutus,  relicta  patria 
in  Lirinensem  insulam,  ut  monasticam  ageret  vitam,  se 
contulerat.  Ibi  in  beati  Honorati  locum  Abbas  cooptatus, 
cum  in  severa  disciplina  religiosos  contineret,  daemonis 
praestigia,  et  artes  divina  virtute  saepius  solvisse  dicitur. 
Cum  vero  septennio  Lirinensi  coenobio  summa  cum  laude 
praefuisset,  illustri  viri  probitatis  fama  latius  pervagata, 
a pluribus  episcopus  expetitus,  ut  ab  ea  molestia  se  libe- 
raret, in  solitudinem  fugit;  ubi  cum  per  triduum  perpetuo 
imbre  madefactus  delituisset,  tandem  a Regiensibus  in- 
ventus, ut  suae  ecclesiae  administrationem  accipiat  pre- 
cibus exoratur.  Urbem  ingressus  populum  in  primis  in 
pia  doctrina  retinere  conatus  est.  Mox  Divi  Albani  aedem, 
quae  nunc  Sancti  Prosperi  dicitur,  religiose  construxit. 
Ferunt  columnam  ad  opus  paratam,  insidente  daemone, 
ad  templum  nullis  jumentis  trahi  potuisse,  donec  super- 
veniens Maximus,  fugato  hoste,  facilem  ejus  motum  fe- 
cisset. Nec  multo  post  duos  cives  qui  jam  animam  effla- 
verant, ad  vitam  revocavit,  quorum  alter  Ausani  diaconi 
ex  fratre  nepos  fuit:  quemdam  etiam  a bove  saucium,  et 
plurcs  a rabido  cane  laesos  sanatos,  et  caeco  lumina  ab 
eodem  restituta  fuisse  narrant.  Postremo  cum  Divi  Petri 


(i)  In  lib.  Chroii. 

templum  aedificasset,  ultimum  vitae  diem  instare  sentiens 
se  in  eo  humari  praecepit.  Obiit  tertio  calendas  octobris, 
civibus  in  publico  luctu  relictis,  a quibus  in  aede,  ut 
jnsserat,  ab  eo  extracta  sepultus.  Deinde  furto  sublatus 
Venetias,  vel,  ut  alii  malunt,  in  Gallias  translatus  fuisse 
dicitur.  Sed  alii  ipsum  Regio  discessisse  et  in  Gallia  trans- 
alpina in  Teruanensi  territorio,  ubi  colitur,  decessisse  vo- 
lunt. Huic  Faustus  antistes  successit,  qui  post  eum  edam 
Lirinensi  coenobio  praefuerat,  quod  et  Sidonii  Apollinaris 
ad  Faustum  scribens  hoc  carmine  significat: 

Fuerit  quis  Maximus  ille 
Urbem  tu  cujus  monachosque  antistes  et  abbas 
Bis  successor  agis. 

Is  circiter  anno  salutis  ccccxc  in  Pelagianomm  errorem 
incidit,  sed  emendatus  a Fulgendo,  de  Ubero  arbitrio  et 
Dei  gratia  scripsit;  hic  liber  tamen  caute  legendus  est. 
Fausto  Urbicus  successit , ad  quem  Dinamius  Patricius 
de  gestis  D.  Maximi  scripsit. 

Interea  Gothi,  absente  Belisario,  viribus  instauratis, 
ac  duobus,  quos  creaverant,  intra  paucos  menses  regibus 
funere  elatis,  Todlae  opera  maximam  ItaUae  partem  recu- 
perant. Adversus  illos  iterum  a Justiniano  anno  dliv 
Narses  eunucus  inclitus  dux  missus  decem  millia  Longo- 
bardorum , quos  ex  Pannonia  acciverat , in  Brixilli , et 
Caneti  praesidio  posuit:  per  eosdem  agrum  Parmensem 
praedatus,  demum  Totilam  prope  Canetum  feliciter  op- 
pressit; nec  multo  post  Tejam  a reliquis  Gothorum  ducem 
declaratum  magna  strage  delevit.  Locus  conflictus  ab 
hostibus  victis  Gothegia  est  vocatus  (■).  Itaque  Gothis  qui 
annis  nxx  Italiam  tenuerant  expulsis,  nos  Constantino- 


(1)  Blond-  lib.  vii,  f dcc. 

politano  imperio  rursus  subjecti  fiximus.  Defuncto  Justi* 
niano,  imperium  adeptus  Justinus  filius  Sophiae  uxoris 
consilio  Narsetem  non  sine  injuria  Constantinopolim  re- 
vocavit. Cunctantem  eunucum,  quod  primum  mandatis 
non  paruisset,  etiam  in  gynaeceum  ad  lanificium  exercen- 
dum se  compulsuram  procax  femina  importune  est  com- 
minata. At  ille  nuntio:  quando  quidem,  inquit,  lanificii 
sum  optimus  artifex,  telam  ab  Augusta  nunquam  rete- 
xendam , brevi  ordiar.  His  dictis  ira  fremens  Neapolim 
secessit,  et  Longobardos,  quos  belli  adversus  Gothos, 
socios  habuerat,  ad  Italiam  occupandam  invitat.  Varia 
insuper  pomorum  genera,  aliasque  ad  pelliciendos  barbaros 
rerum  species,  quibus  abundat  Italia,  transmittens,  eos  ad 
fertilissimam  regionem  occupandam  impellit.  Hi  Winili 
antea  vocati,  nimia  excrescente  multitudine,  cum  in  pro- 
prio solo  incommode  habitarent,  ad  novas  sedes  quaerendas 
egredi  sunt  coacti.  Tertia  eorum  pars,  cui  exeundi  sors 
obtigerat,  sub  Ibore  et  Agione  ducibus,  qui  Gainbaram 
matrem  magni  consilii  feminam  secum  adduxerunt,  plu- 
rimis apud  Germanos  factis  praeliis,  tandemque  Comundo 
Gepidorum  rege  caeso,  Pannoniam,  unde  Odoacer  Eru- 
lorum  rex  discesserat,  quadraginta  duobus  annis  obtinuit. 
Inde  alpes  sub  Alboino  rege  transgressi,  totam  cum  Ve- 
netia , Etruria , Liguria,  et  Flaminia  praeter  Brixillum 
primo  impetu  Galliam  cisalpinam  occuparunt  (‘) ; et  quod 
longas  et  inusitato  Italis  habitu  barbas  nutrirent , Longo- 
bardi sunt  vocati:  posteriore  capitis  parte  abrasa,  ante 
cos  capillos  in  summo  capite  recto  discrimine  divisos  usque 
ad  mentum  dimittebant.  Vestes  ex  lino,  aut  canape  la- 
xiores induti,  supra  pallium  variis  intextum  coloribus. 


(i)  Paul.  Diae,  dc  gest.  Loog.  I.  in. 

aut  lato  limbo  fimbriatum  gerebant.  Colligas  albis  vin- 
culis ad  tibias  constringebant:  calceos  usque  ad  summum 
pollicem  apertos,  quibusdam  loris  circa  talos  circumductis, 
constringebant  (').  Horum  armis  assiduis  bellis  vexata 
Italia,  plurima  oppida  et  munitissimas  civitates  dirutas 
fuisse  Blondus  scribit  (»):  adeoque  desertam  Italiam  exti- 
tisse,  ut  secundum  Padi  fluminis  ripas  inter  Placentiam 
et  Ravennam  nullum,  praeter  Brixillum  quod  in  potestate 
Caesaris  orientalis  continebatur,  oppidum  relictum  fuisse 
memoret.  Inter  haec  Narsetis  successor  Longinus,  et  ipse 
Theodoricum  imitatus,  ut  alii  fecerant  exarchi  praetoriam 
Ravennae  sedem  constituit.  Reliqua  vero  Italia  in  novam 
formam  conversa,  Alboinus  non  ex  majorum  instituto  re- 
gionum, provinciarum  ve  praesides,  sed  omnium  clariorum 
urbium  jus  dicturos  duces  creavit;  quin  ipsi  etiam  Romae 
olim  orbis  reginae,  consulibus,  et  senatu  sublatis,  ducem 
praefecit.  Caeterum  Alhoino  rege  Rosimundae  conjugis 
insidiis  perempto,  Papiae  Clephem  Longobardi  suffecerunt, 
qui  Canetum  nobis  proximum,  quod  obsidente  Ticinum 
Alboino  se  dedere  noluisset,  barbaro  furore  anno  dlxxvi 
solo  aequavit  (3):  sed  eo  quoque  intra  annum  et  dimidium 
postquam  imperare  coeperat,  a familiari  caeso,  Longobardi 
intermisso  rege  suum  cuique  civitati,  Longini  exemplo, 
perpetuum  ducem  praeposuerunt.  Hi  numero  triginta  sex 
creati  fuisse  reperiuntur ; inter  eos  proprium  quoque  du- 
cem Regienses  habuerunt  (4),  quem  Rodanum  vocatum, 
et  ab  eo  proximum  urbi  torrentem  nomen  habuisse  ferunt; 


(1)  Cor.  in  prima  parte. 

(a)  Lib.  vii,  1 dcc. 

(X)  Bloud.  lib.  vili,  dcc.  1. 
( 'j ) Coriu»  ub.  sup. 


RERUM  REGIENSIUM 


90 

sed  alii  enm  Anassolum  dictum  fuisse  putant;  qui  moriens 
Auicheto  familiari  impuberum  filiorum  tutelam  commen- 
davisse traditur.  Is  singulari  probitate  ac  diligentia  se  erga 
pupillos,  et  populum  gessit,  adultisque  patroni  Uberis  sincera 
fide  imperio  restituto  summam  ex  administratione  laudem 
promeruit.  Sed  quo  anno  id  evenerit  non  satis  constat. 

Interim  a ducibus  Longobardis  universa  fere  Italia, 
praeter  urbem  Romam,  subacta,  Longinus,  quem  a Justi- 
no II’  Italiae  praefectum  fuisse  supra  dixi,  dum  barbari 
rege  carebant, -opportunam  proferendi  imperii  occasionem 
esse  arbitratus  est.  Itaque  Taurisio  primum,  deinde  Pa- 
tavio, mox  Vicentia,  Mantua,  Cremona  et  Placentia  oc- 
cupatis, audax  factus  etiam  Mediolanum  contendit.  Urbis 
dux  Peridius  cum  valida  militum  manu  exiens,  undecim 
millibus  hostium  caesis,  exarchum  Ravennam  turpiter 
fugere  compulit.  Ac  rursus  Flotharium  Pannoniae  regem, 
qui,  quadraginta  millibus  hominum  cis  alpes  adductis, 
Longino  opem  tulerat,  cum  toto  exercitu  delevit.  Hanc 
injuriam  ulturus  Florisius  vir  inter  Pannoniae  principes 
insignis,  magnis  militum  copiis  et  ipse  Italiam  ingressus, 
primo  impetu  Mantuam,  Cremonam,  Mutinam,  Regium 
et  Placentiam  occupavit.  Sed  eo  intra  paucos  dies  com- 
mutata voluntate  domum  reverso,  Mantuam,  Brixiam, 
Bergomum  et  Regium  Peridius  invasit.  Demum  tanta 
felicitate  elatus  in  eam  spem  venit,  ut  etiam  ad  totius 
Italiae  regnum  spectaret.  Sed  haec  consilia  exarchi  vigi- 
lantia dissipavit;  qui  per  L.  Cornelium  et  Fulvium  Flac- 
cum Coss.  intra  Padum  brevi  omnia  recepit.  Demum 
Peridio  cum  altero  consule  in  singulari  certamine  mutuis 
vulneribus  extincto,  Romanorum  exercitus  cum  universa 
provincia,  capto  Mediolano,  etiam  Regium  Constantino- 
politani  imperatoris  ditioni  subjecit. 

Caeterum  Loaginus  immensis  Longobardorum  viribus 
haud  diu  se  resistere  posse  arbitratus,  securam  cum  his 
pacem  hac  lege  composuit;  ut  quae  quisque  occupasset, 
positis  in  finibus  terminis,  sibi  retineret.  At  Longobardi, 
qui  decem  annis  ab  infirmioribus  ducibus  recti  fuerant, 
cum  ob  principum  multitudinem  distracti  res  sibi  minus 
prospere  succedere  viderent,  ad  reges  reverti  constituerunt. 
Authari  itaque  Clephis  nepote,  vel  filio , quem  supra  re- 
gnasse diximus,  rege  creato,  ut  novo  principi  aucta  pecunia 
vires  adderent,  dimidiam  omnium  fortunarum  portionem 
singuli  duces  contulerunt.  Tanta  inerat  his  aequitas,  ut 
propriis  mallent  facultatibus  privari,  quam  subiectos  gra- 
vibus tributis  populos  onerare.  Nec  pietati  justitia  deerat; 
siquidem  per  multa  saecula,  ipsis  regnantibus,  nemini  vim 
illatam,  nullum  insidiis  petitum,  non  immodicis  vectigali- 
bus oppressum,  aut  re  familiari  inique  privatum  fuisse 
ferant  (').  Caeteris  regi  se  ducibus  subjicientibus,  solus 
Dociruphus  Brixilli  regulus  ex  Suevorum  gente  oriundus, 
cum  Graecis  sentiens,  ejus  imperio  parere  abnuit.  Is  a 
Longobardis  antea  puer  captus  forma  apud  omnes  com- 
mendatus creverat,  et  illius  praefecturae  honorem  prome- 
ruerat. Tura  vero  veteris  ulciscendae  injuriae  occasionem 
nactus,  fluxa  fide  ad  Caesarem  a sociis  defecit.  Autharis 
ejus  perfidiam  ulturus,  undique  contractis  copiis,  Brixil- 
lum  diu  obsessum  tandem  cepit,  Dociruphoque  Ravennam 
ad  Smaragdum  Longini  successorem  fugiente,  nobile  op- 
pidum anno  dlxxxviii  solo  inhumaniter  aequavit  <»). 
Ingens  eo  anno  decimo  sexto  kalendas  novembri  aquarum 


(i)  Paul.  Diae.  lib.  m. 

(a)  Paul.  Diae,  hiat  lib.  xvm,  de  bello  Longobard.  lib.  m,  tt  Dloml 
lib.  viit,  dee.  i. 

inundatio  in  universa  Italia  secuta  cum  integris  villis 
armenta  abduxit,  et  Romae  muros  superavit.  Deformatis 
ubique  aediliciis,  devastatisque  viis,  et  agris  in  lacunas 
conversis,  magnus  etiam  hominum  et  brutorum  numerus 
interiit,  ut  a Noe  temporibus  tantum  diluvium  fuisse  non 
credatur.  Tot  praeterea  coruscantia  fulgura,  atque  toni- 
trua, quot  nullo  tempore  aestivo  esse  solent,  terrifico  so- 
nitu omnium  animos  consternarunt.  Hanc  vastam  inun- 
dationem gravis  subsecuta  pestilentia,  maxima  homi- 
num strage  in  tota  Europa  facta,  paucissimos  superstites 
reliquit  (■). 

Interea  Theodolinda,  Authari  marito  veneno  crudeliter 
necato,  Agilulpho  Taurinensium  duci  nupsit,  qui  ob  no- 
vum matrimonium  rex  creatus  vario  marte  saepius  cum 
exarchis  conflixit.  Tandem  cum  montis  Cassinensis  coeno- 
bium impie  exussisset,  Gallinicius  quartus  a Narsete  Ra- 
vennae exarchus,  quem  antea  Mauritius  imperator  in 
Italiam  Romani  Patricii  successorem  miserat , coacto  exer- 
citu Parmam  vi  expugnavit;  ubi  Agilulphi  regis  filia  cum 
Godescalcho  marito  capta,  copias  aliquamdiu  apud  Re- 
gienses tenuit;  quos  tunc  urbem  dirutam  habuisse  non 
adeo  firma  ratione  Blondus  opinatur  (»).  His  Gregorius 
Pontifex  sub  haec  tempora  Bonifatium  episcopum  dedit, 
qui  cum  plura  pauperibus  elargiretur,  ab  eo  laudatus 
est,  sed  reprehensus,  quod  benefacta  predicaret:  id  fuit 
anno  dxcv.  Defuncto  Agilulpho,  Adalvaldus  filius,  deinde 
Ariovaldus  ordine  successerunt.  Demum  Rotharus  rex 
creatus  Theodorum  exarchum  apud  Scultennam  fluvium, 
nunc  Panariam  vocatum,  octo  millibus  hostium  caesis, 


(i)  Paul.  Diae.  hiat.  lib.  xvm. 

(a)  Blond.  et  Paul.  Diae.  ub.  sup. 

superavit,  ac  plures  Romani  imperii  urbes  occupavit.  Sed 
cum  omnes,  nulio  tum  scripto  jure  apparente,  inveterata 
consuetudine  uterentur,  depositis  armis,  ad  condendas  leges 
convertitur.  Post  annum  igitur  lxxvi  quam  in  Italiam 
Longobardi  venerant,  jura,  quae  apud  ipsos  longo  usu 
observata  fuerant,  in  scripta  redegit,  quae  edictum  nomi- 
navit: id  Longobardum  plerique  vocaverunt,  unde  insanum 
duellum,  et  plurima,  quae  jurisconsultorum  voluminibus 
repugnant,  Italiae  jura  emanarunt.  Ab  eo  tempore  pau- 
latim  Constantinopolitanorum  principum  et  exarchorum 
diminui  auctoritas  coepit,  donec  ob  sordidam  avaritiam 
omnibus  invisi,  et  Romae,  et  aliarum  denique  urbium 
imperium  amisere.  Anno  enim  salutis  dccxxxvii  cum  gra- 
viora tributa  a Paulo  exarcho  imperata  exigi  Gregorius  II 
prohibuisset,  in  Pontificem  Graeci  impie  conjurarunt.  Re 
patefacta  de  quibusdam  noxiis  tanto  facinore  dignum 
sumptum  est  supplicium.  Leo  vero  III,  qui  tunc  impe- 
rabat , ut  Gregorium  alia  calliditate  ulcisceretur,  tollendae 
idolatriae  praetextu  sanctorum  martyrum  et  angelorum 
statuas  e templis  locisque  omnibus  publicis  tolli,  eorum- 
que  etiam  imagines  abradi  jussit.  Verum  deCTCtum  in  mille 
prope  episcoporum  coacta  synodo  damnato,  tanta  ira  Ita- 
liae populi  exarsisse  dicuntur,  ut,  Paulo  occiso,  primi 
Ravennates,  mox  Venetiae,  ac  deinde  eorum  exemplo 
reliquae  Italiae  gentes  imperatoris  jugum  excusserint, 
expulsisque  veteribus  ducibus  singulae  civitates,  alios  sibi 
magistratus,  duces  itidem  vocatos  creaverunt  (').  Regienses 
vero  sub  Longobardorum  imperio  vixerunt,  qui  ab  eorum 
militibus  cum  jam  duobus  annis  iniquis  exactionibus  et 
rapinis  afflicti  fuissent,  Nicolaum  Sessium  ad  Luitprandum 

(1)  Flat,  in  Greg.  II. 

regem  Ticinum  miserunt , ut  oppressam  civitatem  libera- 
ret. Non  publicam  tantum,  sed  et  privatam  causam  Ni- 
colaus agebat,  qui  etiam  vallem  Sancti  Pellegrini  et  castra 
Sessii  et  Rolli,  ditioni  suae  supposita,  ab  iisdem  oneribus 
liberari  cupiebat.  Itaque  diligenter  negotio  tractato  mili- 
tibus imperatum  est,  ut  intra  octiduum  a Regiensium 
finibus  discederent.  Id  fuit  anno  nccxn  nono  kalendas 
octobris  ut  vetustissimum  adhuc  Vicentiae  in  Sessiorum 
aedibus  conservatum  monumentum  fidem  facit. 

Nondum  tamen  penitus  ejecti  exarchi  modicam  in 
Italia  ditionem  tenuerunt,  donec  Ravenna  a Pipino  ec- 
clesiae concessa  post  annum  clxxv  quam  praesse  coepe- 
rant, tandem  in  Italiam  mitti  desiere.  Cum  enim  Aistul- 
phus  Longobardorum  rex  praeter  iniquum  tributum , quod 
imperaverat,  plures  etiam  Romanorum  pagos  et  oppida 
aut  cepisset,  aut  graviter  vexavisset,  Stephanus  II,  vel, 
ut  aliis  placet,  Gregorius  III , ut  ab  hac  injuria  populum 
tueretur,  in  Galliam  per  medios  hostes  ad  Pipinum  con- 
fugit. Ibi  de  iniqui  hominis  tyrannide  conquestus  aequis- 
simi principis  fidem  implorat,  ut  afflictis  Italiae  gentibus 
opem  ferat.  Ille  justis  Pontificis  precibus  motus , cum 
valido  exercitu  superatis  alpibus  in  Italiam  venit,  Aistul- 
phumque  Papiae  obsessum  armorum  vi  compulit,  ut  ab- 
lata Romanis  restitueret:  iisdem  Ravennae  exarchatum 
concessit,  et  quidquid  inter  Padum  et  Apenninum  a Pla- 
centinis usque  ad  Venetorum  stagna  interjacet,  atque 
omnia,  quae  inter  Isaurum  flumen,  et  Adriaticum  mare 
continentur,  anteaque  virium  exarchatus  fuerant,  pia  libe- 
ralitate  Romano  Pontifici  donavit  (0.  Nostra  itaque  civitas, 
quae  diu  Longobardis  paruerat,  tunc  primum,  ut  quibusdam 

(i)  Piat,  in  Stcpb  II  ct  Blond.  ub.  sup. 

videtur,  in  ecclesiae  jura  transivit.  Alii  tamen  penes  Lon- 
gobardos Regium  permansisse  autumant,  quod  tum  nostri 
tractus  regionem  Pontifici  cessisse  non  inveniant.  Aistulpho 
defuncto,  regnum  Desiderius  occupavit,  ac  Faventiam  et 
Ferrariam,  ut,  Pontifice  placato,  tutius  regnaret,  maligna 
largitione  velut  transigens  ecclesiae  tradidit.  Caeterum 
non  multo  post  neglecto  foedere , exarcatus  partem , atque 
una,  ut  nonnullis  placet,  Regium  cepit.  Quare  Carolns 
Pipini  filius  cum  formidabili  exercitu,  alpibus  emensis, 
perfidum  bominem  felici  expeditione  regno  expoliavit,  et 
captum  Lugdunum  misit.  Itaque  Longobardi  post  an.  ccm 
quam  in  Italiam  venerant  opulentissimo  regno  excidere. 
Tum  Liguria,  Corsica,  Picenum,  Venetia,  Istria,  Forum 
Julii , et  quidquid  inter  Lucam  et  Parmam  interjacet, 
Beneventum  et  Spoletum  cum  universo  Ravennae  exar- 
chatu  Romanae  ecclesiae  tradita  fuere  i1).  Aliqui  vero  non 
contemnendae  auctoritatis  viri  Regium  a Carolo,  qui  po- 
stea Pipinum  nostrae  provinciae  Italiaeque  regem  creavit, 
retentum  fuisse  non  injuria  existimant,  cum  ASmiliam 
Pontifici  concessam  fuisse  non  constet.  Tot  bellis  ac  bar- 
barorum factionibus  nostra  civitas  vexata,  publico  etiam 
tabulario  exusto,  cum  episcopatus  sui  fines  amisisset,  a 
Carolo  obtinuit,  ut  qui  nunc  extant  termini,  vetustis 
finibus  cognitis,  ponerentur.  Hujus  rei  publicum  in  tabu- 
lario cum  vera  Caroli  imagine  expressa  monumentum 
cernitur:  quod  et  ante  Regiensium  jurium  municipalium 
volumen  adhuc  impressum  spectatur.  Nostro  praeterea  an- 
tistiti ea  data  est  potestas,  ut  princeps  dictus  intra  quin- 
tum ab  urbe  lapidem  jus  redderet:  hinc  eo  celebrante 
cum  galea  gladius,  quo  in  facinorosos  animadvertere 


(■)  Platina  in  Adr. 

poterat,  ad  vetasti  imperii  memoriam  renovandam,  etiam- 
num  super  ara  populo  visendus  exponitur.  Ac  sicut  hodie 
Ducatus  Regii  dicitur,  tunc  temporis  ad  imperii  titulum 
significandum  Regii  episcopatus  vocabatur,  prout  in  Ma- 
tildae  annalibus  legitur,  Actium  Lucae  comitem  agris  et 
mancipiis  emptis  in  Regiensi  episcopatu  sedem  posuisse. 
His  rebus  gestis,  Carolus  anno  humanae  salutis  dccci  a 
Leone  111  imperator  creatus  Longobardiae  provinciae  fini- 
bus, Nicea  fluvio  terminatis,  exinde  Romam  versus  Ro- 
mandiolam  tamquam  ad  romanos  regionem  pertinentem 
nominari  voluit.  Sed  alii  Bononiam  usque  extensam  fuisse 
Longobardiam  vulgo  opinantur.  Hesperiae  igitur  imperator 
declaratus  Carolus,  cum  principe  Constantinopolitano,  im- 
perio diviso,  pepigit,  ut  omnes  ultra  Sypontum,  quae  nunc 
urbs  Manfredonia  vocatur,  provinciae  cum  Sicilia  ad 
orientis  Caesarem  spectarent;  reliqua,  praeter  ea  quae  ec- 
clesiae donata  fuerant,  ad  se  pertinerent.  Pipino  vero  filio, 
quem  Italiae  regem  creaverat,  Mediolani  extincto,  Bernar- 
dum  nepotem  substituit ; sed  et  eo  postea  a Ludovico  Pio 
patruo  praelio  superato,  Lotharius,  Ludovici  primogenitus, 
cum  Italiae  regno  nostrae  urbis  imperium  obtinuit. 

Interim  anno  dcccxvi  a Ludovico  Caesare  Caroli  Magni 
filio  Norbertus,  vel  ut  alii  volunt  Norpertus  Regiensium 
antistes,  et  Comes  Ricomius  Constantinopolim  ad  Michae- 
lem  orientis  principem  ob  confirmanda,  quae  inter  parentes 
percussa  fuerant , foedera  missi  , vetustis  conventionibus 
comprobatis,  laetam  inter  principes  pacem  retulerunt  (*). 
Ab  eodem  episcopo  Divi  Venerii  corpus  eodem  anno  Re- 
gium delatum  fuisse  memorant.  Alii  vero  non  Norperto, 
sed  Apollinari  id  attribuunt,  quem  aliquot  annis  post 


(1)  Bloud.  lib.  11,  dcc.  a. 

ecclesiae  nostrae  praefuisse  invenio.  Ita  autem  bona  Re- 
giensium fortuna  Divi  hominis  sepulcrum  repertum  fuisse 
dicitur.  Diruta  a Saracenis  Lunae  civitate,  cum  quotidie 
ex  Hetruriae  oris  a piratis  homines  abducerentur,  Ludovicus 
Pius  finitimis  episcopis  imperavit,  ut  quisque  statis  men- 
sibus eam  urbem  tueretur.  Apollinaris  cui  custodiae  vicis- 
situdo obtigerat,  dum  ea  loca  perlustrat,  forte  inventas 
beati  Venerii  reliquias  incredibili  gaudio  Regium  attulit, 
et  in  Divi  Prosperi  coenobio  decimo  kalendas  decembris 
condidit.  Fuerat  Venerius  in  Palmaria  Lunensi  insula  ex 
nobilibus  parentibus  ortus,  qui,  Gregorio  I circiter  an- 
num dxg  sedente,  mundi  relictis  deliciis,  in  Tyro  majore 
( ea  est  insula  octo  millibus  passuum  Luna  distans ) sil- 
vestrem vitam  duxit,  herbisque  et  vilibns  pomis  vescens, 
multa  miracula  edidit;  et  saevo  dracone,  qui  ingentem 
hominum  numerum  necaverat,  ejecto,  etiam  mortuos  ad 
vitam  revocavit.  Tandem  plurimis  supra  humanam  natu- 
ram gestis  illustratus,  lidibus  septembris  occubuit.  Apol- 
linari Vitalis  in  urbis  nostrae  episcopatu  successit,  qui 
Masenzaticum,  cujus  agros  beneficiario  jure  postea  privatis 
concessit,  et  Luzariam  oppida  n Ludovico  Pio,  anno  a 
dcccxxvui,  Regiensis  ecclesiae  nomine  emit.  Caeterum 
Lotharius  post  Ludovici  patris  mortem  cum  annos  quin- 
decim Italiam  et  Regitirg  rexisset,  monacorum  sumpto 
habitu,  Ludovico  secundo  genito  Italiae  regnum  commisit. 
Post  hunc  Carolus  III,  cognomento  Calvus,  duobus  annis 
imperavit,  a quo  Paulus  noster  antistes  emptam  Suzariam 
insulam  ad  Padum  prope  Luzariam  Regiensi  ecclesiae 
acquisivit.  Mox  cum  Ludovicus  Balbus  ejus  filius  rex 
Galliae  biennio  Longobardiam  tenuisset,  postea  evenit, 
ut  circiter  annum  dccclxxx  Italiam  Saraceni  devastarent, 
quos  Carolus,  cognomento  Crassus  Germanus  in  Italiam 

vocatus  feliciter  profligavit.  Is  imperator  sequenti  anno 
declaratus,  urbis  etiam  nostrae  imperium  obtinuit.  A Lon- 
gobardis itaque  ad  Gallos,  a Gallis  ad  Germanos  deve- 
nimus. Carolus  cum  annis  duodecim  imperasset,  ob  corporis 
pinguedinem  laboribus  impar,  Arnulphum  fratris  filium, 
qui  et  ipse  annis  duodecim  imperavit,  Caesarem  creat. 
Huic  Ludovicus  filius  in  imperio  est  subrogatus.  Demum 
Berengarius  Fori  Julii  princeps  ex  Longobardis  ducibus 
adhuc  superstes,  et  ex  Adelperga  Desiderii  regis  filia  pro- 
gnatus, avitum  imperium  armis  repetere  constituit.  Ingenti 
igitur  coacto  exercitu  Ludovicum  primo  praelio  superavit, 
mox  renovata  acie  apud  Veronam  captum,  oculis,  et  Ita- 
liae imperio  misere  spoliavit.  Alii  tradunt  Ludovicum 
hunc  a Berengario  captum  Bosonii  Provinciae  regis  filium 
fuisse , et  ea  conditione  dimissum , ut  in  Italiam  amplius 
non  rediret.  Quamobrem  post  annum  c quam  Carolus 
Magnus  Italiae  regno  potitus  fuerat,  rursus  in  Longobar- 
dorum ditionem  reversi  sumus  (0.  Berengarius  Italiae  re- 
gnum, quod  ab  anno  salutis  circiter  dccccviii,  ut  Mat- 
thaeus Palmerius  arbitratur,  vel,  ut  Blondus  existimat, 
• ab  anno  dcccxci  occuparat,  secundo  Berengario  reliquit. 
Imperabant  tunc  temporis  sub  Marchionis  titulo  Albericus 
in  Hetruria  et  Albertus  sub  ducis  nomine  Spoleti,  qui 
Berengarii  vim  timentes,  Rodulphum  Heduorum  et  Sequa- 
norum, quos  nunc  Burgundiones  vocant,  ducem  ad  impo- 
tentis tyranni  libidinem  frenandam  acciverunt.  Is,  Berenga- 
rio vi  expulso,  pro  eo  integro  triennio  in  Italia  regnavit  W. 
Postea  vero  Berengarius  ex  Pannonia  inferiore,  sub  duce 
Salardo  novis  copiis  adductis,  ad  paternum  regnum  bellica 


(1)  PlaL  in  Fortn.  et  Blond.  ub.  sujv. 
(1)  Piat,  in  Laad.  et  Stcph.  VII. 

virtute  recuperandum  reversus  est.  Nemine  obviam  eunte 
passim  opulentiores  vicos  diripuit,  et  cum  plurimis  oppidis 
etiam  Ticinum  magna  ex  parte  devastavit.  Incolae  exigua 
Rodulphi  militum  manu  diffisi,  Ugonem  in  Narbonensi 
provincia  Arelatensem  Comitem  ad  opem  sibi  ferendam 
accersunt:  qui,  Rodulpho  nulla  belli  tentata  fortuna  do* 
mum  ignaviter  redeunte,  velut  ad  regnum  vocatus  cum 
formidando  exercitu  universa  nostra  regione  potitus  est, 
et  ad  confirmandum  regnum  omnes  Italiae  principes,  quos 
conatibus  suis  obviam  ituros  suspicabatur,  ultra  montes 
relegavit.  Nec  multo  f>ost  Arnaldum  Ducem  Norici,  quae 
nunc  Bavaria  dicitur,  ab  illis  cis  alpes  missum  profligavit. 
Dum  Berengariorura  factionibus  perturbatur  Italia,  Sigis- 
bertus,  qni  ex  Longobardorum  stirpe  superstes  Lucae  im- 
perabat anno  dcccciu,  Petro  urbis  nostrae  praesule  exi- 
stente,  Parmam  et  Regium  a nemine  defensas  civitates 
occupavit.  Cum  vero,  Sigisberto  II,  Actio  et  Gherardo 
tribus  post  se  refletis  liberis,  decessisset,  fratribus  extinctis, 
superveniens  Actius  anno  dccccxxviii  paternum  imperium 
solus  obtinuit,  Canussiumque  in  Regiensibus  munitum 
oppidum  cum  opibus  sedem  transtulit. 

Interea,  defuncto  Bereogario  secundo,  tertius  ejusdem 
nominis  Berengarius  primi  ex  filia  nepos  circiter  anno 
salutis  dccccxxxv  (') , magno  apud  Hungaros  exercitu  com- 
parato, avitum  repetiturus  imperium  in  Italiam  venit. 
Dubio  bello  se  committere  Ugo  non  ausus,  aequo  foedere 
hosti  Lotharium  filium  Italici  regni  socium  dedit,  qui 
cum  post  biennium  in  fata  concessisset,  Berengarius  Alun- 
dam  ejus  uxorem,  et  Rodulphi  filiam,  ne  Papiam  urbem 
dotalem  repeteret,  cum  Martino  sacerdote  ei  sacra  mini- 


(1)  Bloadus  a Palmerio  in  tempore  non  multum  discrepat. 

strante,  et  ancilla  captam  apnd  lacum  Benacum  Gardae 
in  carcerem  conjecit,  Albcrtoque  filio,  cui  Longobardiam 
concesserat,  Italiae  rege  declarato,  se  imperatorem  appel- 
lavit. Indignum  hoc  factum  Agapitus  II  Pontifex  aeger- 
rime tulit,  atque  ideo,  Italis  proceribus  suadentibus,  Otho- 
nem Germaniae  principem  ad  pellendum  tyrannum  vocavit. 
Is  per  Forum  Julii  cum  quinquaginta  millibus  hominum 
ingressus  praelio  Berengarium  superavit,  et  Alundam, 
quam  effractis  carceribus  Actius  cum  Adelardi  Regiensium 
episcopi  consensu  Canussium  deduxerat,  postea  uxorem 
accepit.  Demum  Agapiti  precibus  Longobardia,  ac,  praeter 
Veronam  et  Aquilejam,  Venetia  Bercngario  concessa  anno 
dccccxlvii  cum  conjuge  triumphans  in  Germaniam  re- 
meavit (').  Inter  hos  motus  Adelardus  antistes  DD.  Chry- 
santi  et  Dariae  martyrum  reliquias,  ne  a barbaris  impie 
dispergerentur,  Ticino  Regium  delatas,  in  majore  templo 
condidit.  Genitus  erat  Chrysantus  ex  Pollemio  Alexandrino 
viro  illustri , qui  circiter  an.  cclxxxv  Romam  profectus, 
et  a Numeriano  Caesare  inter  senatores  lectus,  filium  in 
philosophiae,  artiumque  liberalium  studiis  erudiri  curavit. 
Sed  cum  eum  a Carpophoro  ad  christianam  fidem  tra- 
ductum atque  etiam  baptizatum  audivisset,  quinque  vir- 
ginum forma  praestantium  illecebris  adolescentem  ad  su- 
perstitionem revocare  tenta vit.  Quae  cum  divina  virtute 
in  profundum  somnum  incidissent,  veneficiis  soporem 
puellis  injectum  pater  credidit,  ac  rursus  Dariam  lectis- 
simam virginem  Vestae  destinatam  misit,  quae  nuptiarum 
specie  juvenem  subverteret;  sed  ea  ad  Christum  conversa, 
et  sacro  lavacro  clam  emundata,  dum  matrimonium  simu- 
lant, plurimos  ab  idololatria  ad  divinum  cultum  adole- 


( ■)  Blond.  lib.  a ad  Gn.  et  lib.  3 in  prine,  dee.  a et  Flat,  in  Agap.  II. 

Beentes  revocaverunt.  Tandem  cum  cives  apud  Celerinum 
urbi  Praefectura  de  liberis  ab  antiqua  Deorum  religione 
seductis  quotidie  conquererentur,  Chrysantus  tenebroso, 
squallidoque  carcere  sub  Claudii  Centurionis  custodia 
inclusus  tenui  cibo  sustentabatur.  Verum  Claudius  cum 
septuaginta  militibus  pii  adolescentis  doctrina  Christianus 
factus,  sociis  capite  mulctatis,  cum  liberis  ad  saxum  allisus 
et  in  profundum  demersus  gloriosam  constantiae  suae 
palmam  promeruit.  At  Pollemins  extractum  filium  omni- 
bus lenociniis  a christiana  pietate  retrahere  conabatur, 
quem  cum  formosissimarum  puellarum  blanditiis  corrum- 
pere non  potuisset,  iterum  tetro  carceri  cruciandum  red- 
didit. Daria  vero,  quae  firma  fide  sponsa  Christo  dicata 
minis  terreri  non  poterat,  ut  infamiae  saltem  nota  mo- 
veretur, lupanari  includitur.  Agebantur  tum  forte  in 
amphiteatro  ludi  Circeoses,  a quibus  leo  divino  impulsu 
erumpens  ad  custodiendum  postribuli  ostium  venit:  ibi, 
correpto  viro  qui  ad  violandam  puellam  temere  ingredi 
ausus  fuerat,  quid  de  eo  agendum  esset  a Daria  significari 
expectabat,  sed  a pia  virgine  dimitti  jussus  ob  miraculum 
ab  insana  superstitione  ad  veram  religionem  est  revocatus. 
Alii  ad  capiendum  leonem  missi  omnes  capti , et  virginis 
humanitate  servati,  ejus  doctrina  ad  Christi  cultum  con- 
versi fuere.  Cum  nulla  denique  puellae  injuria  inferri 
posset,  igne  ostio  admoto,  leo  Dariae  jussu  discessit.  His 
auditis  Numerianus  Cbrysantum  et  Dariam  arreptos  tor- 
queri praecepit:  sed  fractis  instrumentis  cum  se  nihil  agere 
sensisset,  tandem  in  foveam  missos  lapidibus  obruit.  Rei 
gestae  fama  quod  plurimi  ad  martyrum  sepulcrum  vene- 
rabundi confluerent , tyrannus  inducto  cryptae  muro  etiam 
instratae  arenae  tumulum  injecit.  Posterioribus  vero  diebus 
Berengarius  primus  Romam  profectus  a Joanne  IX  tum 

forte  inventa  Sanctorum  corpora  in  templo,  quod  Ticini 
aedificabat,  condenda  obtinuit;  nbi  tamdiu  conservata 
fuere,  donec  tertius  Berengarius  acie  ab  Othone  profligatus, 
quod  se  imperio  spoliatum  iri  crederet,  ea  Adelardo  Re- 
giensi  episcopo  commendavit.  Ipse  martyrum  reliquias 
magna  veneratione  acceptas,  occurrente  cum  cereis  populo, 
Regium  detulit,  et  in  majore  basilica,  arca  laminis  ar- 
genteis nobili  opere  constructa,  condidit.  In  itinere  ab 
imbribus,  qui  densi  cadebant,  martyrum  cadavera  nun- 
quam tacta,  et  plurcs  infirme»  sanatos  fuisse  ferunt. 

Caeterum  Berengarius  cum  primum  Othonis  I metu 
est  liberatus  proferendi  imperii  cupidus  Actium  Canussii 
triennio  obsedit;  sed  ille  mille  hominum  manu  sub  Litul- 
pho,  qui  postea  in  prato  Antoniano  apud  Carpinetum 
pugnans  occubuit,  sibi  ab  Othone  in  subsidium  missa, 
hostem  fortiter  repulit.  Inter  haec,  defuncto  Agapito, 
alium  suo  arbitrio  Pontificem  Berengarius  creavit:  quare 
a Romanis  praesulibus  iterum  Otho  accersitus  ipsum,  et 
Albertum  captos,  hunc  Constantinopolim , illum  Bamber- 
gam  in  superiore  Pannonia,  quae  nunc  Austria  dicitur, 
anno  circiter  dcccclv  relegavit.  Actius  vero  Regii  alia- 
rumque  urbium  princeps  relictus  duos  filios  suscepit, 
Thedaldum  et  alium  ab  avi  et  parentis  nomine  Sigisber- 
tactium,  et  postea  Albertactium  vocatum.  Is  Alda  naturali 
Othonis  filia  uxore  ducta,  Caleonem,  Montagnanam,  Mon- 
tem Silicium , Arquatum  et  Ateste  oppida  cum  Marchionis 
titulo  accepit:  demum  moriens  duos  filios  reliquit,  Ful- 
cum  qui  in  Germania  permansit,  ab  coque  Saxoniae  Dran- 
svicensesqne  Duces  descendunt;  et  Ugoncm  qui  apud 
Patavium  paterni  imperii  haeres,  postea  inclitos  Atestinos 
procreavit.  Teodaldus  vero  in  reliquis  patris  bonis  succes- 
sit, ac  praeter  Lucam,  Regium  et  Parmam  ab  Othone  II 

etiam  Mulinam  et  Mantuam  regia  liberalitate  obtinuit. 
Eidem  Joannes  XII  circa  annum  dcccclx  etiam  Ferra- 
riam concessit,  ubi  arcem  a se  castellum  Thedaldum 
usque  adhuc  appellatum  aedificavit.  Cum  vero  Othoni 
filio  tertius  ejusdem  nominis  nepos  successisset,  Herme- 
naldus  in  RegieDsi  ecclesia,  defuncto  Adelardo,  suffectus 
fuit:  ipsi  Mariae  uxoris  precibus  plura  jura  concessit. 
Is  Divi  Prosperi  ossa,  donec  in  ima  aede  Bcaturientes 
aquas  exsiccaret,  templo  extraxit,  et  in  urbem  delata 
anno  dcgccxcvii  in  majore  fano  deposuisse  fertur.  Caete- 
rum  in  medio  opere  extincto  praesuli  Theuzon  successit, 
qui  Divi  Albani  aedem , quam  a Divo  Maximo  in  urbis 
castello  aedificatam  esse  supra  memoravi,  quod  ruinam 
minaretur , ad  solum  diruit : aliamque  praeterito  Albani 
nomine  in  Divi  Prosperi  memoriam  longe  nobiliorem  cum 
crypta  restituit.  Haec  postea  Divi  Prosperi  a castello,  ubi 
extructa  fuerat,  nomen  tenuit.  Ad  augendam  vero  templi 
dignitatem  eo  octo  primariae  aedis  canonicos  transtulisse 
dicitur,  qui  non  omnino  a priore  collegio  separati  in  illo 
etiam  eligendi  episcopi  jus  retinuerunt  (*) ; et  hodie  quo- 
que ad  pristinum  jus  conservandum  lituum  antistiti  prae- 
ferunt, et  sabato  magno  suam,  hoc  est  tertiam,  lectionum 
partem  cum  aliis  sexdecim  majoris  templi  canonicis  re- 
citant. Evenit  forte  his  diebus  Gregorium  V genere  Saxo- 
nem nominis  Germanici  invidia  a seditiosis  Romanis  sede 
deturbari,  et  Ticinum,  quo  synodum  indixerat , proficisci. 
In  itinere  Regium  ingressus  cum  decem  et  octo  Cardina- 
libus, multisque  praesulibus,  et  Joanne  Ravennae  Archi- 
praesule  apud  nostrum  antistitem  divertit,  ac  populi  pre- 
cibus nono  kalendas  februarii  restauratum  templum  con- 


(i)  Dominicus  de  s.  Gemiaiano  in  c.  quis  $.  ult.  de  praeben.  in  6. 

secravisse  dicitur;  cujus  rei  monumentum  a Theuzone  in 
anteriore  templi  lapide  inconditis  carminibus  scriptum, 
usque  ad  annum  mccccxcviii,  quo  fanum  ob  imminentem 
ruinam  iterum  restitutum  fuit,  non  paucis  vetustate  exesis 
litteris,  ad  posteriorum  notitiam  vix  potuit  pervenire.  Eo 
tempore  Divi  Prosperi  ossa  in  ara  novae  aedis  sub  crypta 
condita  fuisse  iisdem  versibus  Theuzonem  testatum  reli- 
quisse nonnulli  autumant,  quae  postea,  aquis  ex  humido 
novi  templi  solo  scaturientibus,  extracta  et  sub  majore 
ara  a Sigisfredo  Theuzonis  successore  locata  fuisse  ferunt. 
Sed  alii  a questuariis  nebulonibus , qui  veris  falsa  miscere 
solent,  ad  fulem  mendacio  faciendam,  adulterina  carmina 
veteribus  addita  fuisse  affirmant,  et  eas  reliquias  post 
cccuxx  annos  apud  monacos  inventas  fuisse  in  verioribus 
annalibus  reperiri  tradunt  ; quas  in  hanc  usque  diem  Divi 
Prosperi  coenobitae  semper  penes  se  conservatas  tanta 
asseveratione  contendunt,  ut  in  magnas  altercationes  res 
devenerit. 

At  Thedaldus  Regiensium  princeps  anno  millesimo 
septimo  decedens  Bonifatio  filio  imperium  reliquit.  Is  Bea- 
trice  Henrici,  qui  Caesar  creatus  fuerat,  sorore  uxore 
ducta  duos  filios  Thedaldum  postea  Regii  episcopum  fa- 
ctum et  Corradum,  Mathildaraque  filiam  a matris  Othonis 
nomine  vocatam  suscepit:  et  ad  pia  opera  conversus  inter 
alia  nobile  Divi  Benedicti  coenobium  non  longe  a Pado 
condidit.  Beatrix  quoque  Divi  Andreae  templo  Mantuae 
aedificato,  etiam  Guardastallum,  postea  Guastallam  di- 
ctam ad  Padum  fabricasse  fertur:  sed  cum  oppidum  longe 
ante  stetisse  non  obscuri  auctores  referant,  id  ab  ea  re- 
stitutum potius  quam  conditum  fuisse  creditur.  Bonifa- 
tius,  masculis  liberis  amissis,  anno  mlii  nonis  maii  mo- 
riens  Mathildam  filiam  nobilis  ingenii  feminam  Mantuae, 

Mutinae,  Regii  Lepidi,  Lucae,  Parmae,  Ferrariae,  et  ejus 
Hetruriae  partis,  quae  nunc  Divi  Petri  patrimonium  vo- 
catur, haeredem  reliquit  ('I.  Sed  ea  infans  annorum  quin- 
que sub  Beatricis  matris  lectissimae  mulieris  tutela  usque 
ad  aetatem  adultam  vixit , donec  Gothifredo  Spoleti  Duci 
matrimonio  est  collocata. 

Eo  tempore  Henrico  Corradus  Francus,  deinde  Corradi 
gener  Henricus  II,  anno  circiter  mlviii  ab  insolito  apud 
Germanos  homines  barbae  nigrae  habitu  Niger  appellatus, 
iu  imperio  successit,  qui  auream  coronam  accepturus  Ro- 
mam venit,  pluresque  Mediolanenses,  quos  antea  ob  con- 
tumaciam Corradus  custodiae  tradiderat,  secum  vinctos 
duxit.  Sed  ii  precibus  summi  Pontificis  in  libertatem  di- 
missi, cum  carceris  poena  resipuerunt,  ac  petulantia  in 
sanam  sobrietatem  conversa,  religionem  omnes  professi 
fuere.  Templa  enim  ex  amplis  fortunis  aedificantes,  albis 
vestibus  sumptis.  Fratres  se  Humiliatos,  velut  divino  fla- 
gello ad  humile  vitae  genus  revocatos,  vocaverunt;  et 
cum  in  diversis  Italiae  regionibus  germinarent,  etiam  Regii 
sub  moenibus  prope  portam,  quae  Pontis  Livonii  appel- 
labatur, sub  nomine  D.  Bernardi  coenobium  multis  prae- 
diis ditatum  extruxeruDt;  id  postea  a laxioris  vitae  sacer- 
dotibus sub  comrnendatitio  titulo  impetratum,  tandem 
superioribus  annis,  nostris  suburbiis  solo  aequatis,  diru- 
tum fuit. 

« 

Anno  vero  salutis  mlxi  cisalpini  praesules,  Nicolao  II 
Pontifice  defuncto,  Alexandrum  II'  suffectum  fuisse  aegre 
tulerunt:  quare,  Henrico  permittente,  ex  suo  uumero 
Cadolaum  episcopum  Parmensem  adversus  majorum  statu- 
ta Antipontificem  creaverunt,  cui  praeter  Matildam,  et 

virum,  fere  omnes  in  Gallia  Cisalpina  insanam  seditiosorum 
electionem  secuti  adhaeserunt.  Tandem  ut  ortum  schisma 
pro  communi  Christianae  reipublicae  salute  tolleretur, 
concilio  Mantuam  indicto,  sicut  temere  creatus,  ita  pru- 
denter Pseudopontifex  depositus  fuit.  Nato  deinde  inter 
Gregorium  VII,  et  Henricum  dissidio,  quod  Pontifici  su- 
perbus Caesar  subjici  indignaretur,  perniciosissima  Guel- 
forum  et  Ghibellinorum , quae  Italiam  multis  annis  ad 
excidium  afflixit,  factio  est  suscitata.  Henricus  a Gregorio 
diris  subjectus  et  imperio  privatus  a pluribus  desertus 
fuit:  demum  si  Gregorius  in  Germaniam  venisset,  se  er- 
roris veniam  petiturum  promisit.  Id  se  facturum  humanus 
Pontifex  pollicitus,  ut  Caesarem  Augustae  Praetoriae  con- 
veniret, Vercellas  contendit : ibi  a loci  antistite  Italiae 
cancellario  certior  factus  hostili  animo  contra  se  Henricum 
venire,  revocato  itinere,  Canussium  in  agro  Regiensi  Ma- 
thildae  sedem  reversus  est.  Eum  propere  cum  expedito 
exercitu  secutus  Caesar  occlusis  portis  eluditur.  Verum 
ut  erat  ingenio  callidus  composito  vultu  mirabundus,  se 
non  hostem,  sed  amicum,  non  acceptae  injuriae  ultorem, 
sed  ad  sacros  Pontificis  pedes  humilem  accessisse  simulat. 
Gregorius  surdis  auribus  nullas  Henrici  preces  admisit; 
itaque  ad  aliam  artem  conversus , media  hyeme , cum 
omnes  glacie  rigerent  terrae,  regalibus  ornamentis  depositis, 
ac  nudis  pedibus,  ad  commovendum  Pontificem  supplex 
se  intromitti  obsecrat;  negatum  tum  etiam  aditum,  dum 
aequo  animo  se  ferre  simulat  triduo  in  suburbiis  quoti- 
die errati  veniam  petens  commoratur,  donec  Mathildae, 
et  quorundam  praesulum  opera  admissus,  tandem  ecclesiae 
est  conciliatus  (').  Ad  declarandamque  animi  integritatem 


(i)  PUt.  in  Grcg.  VII,  et  Blond.  ub.  sup. 

chirographo,  cui  Mathilda,  Adelaus  Sabaudiensis  Comes, 
et  Cluniacensis  Abbas  subscripserunt,  se  Pontificis  man- 
data facturum  professus  est.  Caeterum  paucis  post  diebus, 
ut  Gregorium  insidiis  interciperet  ad  Canussii  fines,  quasi 
aliud  agens,  cum  copiis  est  remoratus;  sed,  illo  cautius 
discedente,  ubi  se  frustratum  vidit,  palam  explicatis  ve- 
xillis Romam  profectus  Gibertum  Parmensem  Ravennae 
Archipraesulem  Antipontificem  declaravit,  et  Gregorium 
velut  minus  rite  creatum  vi  expulit.  Mox  in  Mathildam 
pro  Pontifice  sentientem  immani  rabie  conversus,  primo 
Montebellum,  ubi  etiam  filium  in  praelio  amisit,  armata 
vi  expugnavit,  deinde,  cum  Regii  sc  aliquamdiu  conti- 
nuisset, Parmam  se  iturum  simulans,  Gabianum,  nunc 
Sancti  Pauli  oppidum  vocatum,  hostiliter  est  adortus: 
sed,  veniente  Mathilda,  acie  superatus  tandem  anno  circiter 
mlxxx  in  Germaniam  redire  coactus  est.  Quo  tempore 
Regienses,  Gandulpho  praesule  defuncto,  Eribertum  an- 
tistitem habuerunt.  Post  biennium  quam  victoria  potita 
est  Mathilda,  primo  Beatricem  matrem,  et  post  annum 
etiam  Gothifredum  maritum,  nulla  suscepta  prole,  imma- 
ture amisit.  Quare,  non  multo  post,  ut  liberis  operam 
daret,  Actio  Atestino,  etsi  ob  cognationis  impedimentum 
irritae  factae  sunt  nuptiae,  conjungitur. 

Interea,  extincto  Henrico,  ejusdem  nominis  filius  pa- 
ternos mores  imitatus,  sequenti  anno,  ut  Clementem  Anti- 
pontificem quem  pater  creaverat  contra  Gregorium  VII 
confirmaret,  in  Italiam  venit,  contra  quem  profecta  cum 
Actio  Mathilda  apud  Parmam  levi  praelio  superata  fuit. 
Ubi  vero  maritum  prioris  viri  consanguineum , ac  sibi  in 
tertio  cognationis  gradu  conjunctum  esse  cognovit,  ab 
eo,  suadente  Gregorio,  discessit.  Thedaldus  enim,  cx  quo 
Mathilda  neptis,  et  Albertactius,  cx  quo  Actius  nepos 

descendebat,  fratres  fnerant,  et  lege  pontificia  tertii  gradus 
liberi  conjungi  prohibebantur.  Mortuo  biennio  post  Gre- 
gorio,  eique  Victore  III  suffecto,  Ilenricus  Ferrariam, 
Mantuam  et  Parmam,  aliaque  Mathildae  loca  occupavit. 
At  virili  animo  mulier  confestim  coacto  exercitu  hostem 
acie  victum  Italia  turpiter  excedere  coegit,  et  bellica  vir- 
tute amissas  urbes  recepit.  Ei  vero  postea  conciliatus 
Hernicus,  ut  a Pasquali  Pontifice  coronam  acciperet,  in 
Italiam  venit,  ubi  Novariensibus  sibi  portas  occludentibus 
gravia  damna  intulit.  Mox  cum  Mathildam  in  Regiensibus 
humanius  salutasset,  Hetruria  graviter  afflicta,  Romam 
pervenit:  sed  quod  antiquum  aliorum  principum  ritum 
erga  sedem  Apostolicam  servare  superbius  recusasset,  au- 
reum diadema  obtinere  non  potuit.  Id  ob  contumeliam 
factum  Caesar  arbitratus,  ira  praefervidus  , direpta  urbe, 
caplisque  pluribus  praesulibus,  etiam  Pasqualem  in  vin- 
cula conjecit,  quem  tandem  precibus  Mathildae  die  Do- 
minicae Resurrectionis  anno  mcxiii  mitigato  furore  libe- 
ravit. Exinde  pridie  nonas  maii  Bebianellum  a Mathilda 
conditum  veniens  triduo  apud  eam  regio  exceptus  appa- 
ratu divertit.  Quatuor  enim  in  contiguis  collibus  singula 
castella  prudens  mulier  aedificaverat,  quae  nunc  a vicini- 
tate Quatuor  Castella  vocantur.  Horum  unum  Bebianel- 
lum, a vicino  Bebiano  agro  antea  Bebiis  colonis,  ut  supra 
nominavi,  assignato,  dictum  fuisse  plerique  autumant,  in 
summoque  ejus  portae  lapide  auctoris  nomen  in  hanc 
diem  his  verbis  scriptum  spectatur:  Castrum  Bebianelli 
Comitissae  Mathildae  opus.  Alterum  est  in  tumulo,  qui 
Lucius,  et  ipse  a Luciis  Romanis  colonis  nominatus  esse 
existimatur.  Tertium  habet  Mons  Vitrius ; ultimum  vero 
qui  Janus  est  appellatus.  Sed  biennio  post  Henrici  disces- 
sum, qui  fuit  salutis  mcxv,  Bonuegio  antistite  nostro 

sedente,  Mathilda  annum  agens  lxv  nono  calendas  augusti, 
haerede  instituta  Ecclesia,  vitam  cum  morte  beatius  com- 
mutavit. Praeter  urbes  Mantuam,  Regium,  Parmam  et 
Ferrariam , quidquid  a Pixia  amne  , et  Sancto  Quirico 
Senensis  agris  usque  ad * Coeperanum , et  Tyberim  inter 
apenninum,  et  mare  pertinet,  ad  Pontificem  pervenit.  Unde 
quae  in  Hetruria  bona  possiderat,  postea  Patrimonium 
Ecclesiae  usque  in  hanc  diem  est  vocatum,  et  tunc  pri- 
mum omnium  consensu  in  Pontificis  potestatem  nostra 
civitas  pervenit.  Mantuae  defuncta  in  D.  Benedicti  coeno- 
bio, quod  Bonifacius  ejus  pater  condiderat,  humili  tumulo 
humata  fuitC).  Sequenti  anno  cum  Ravennas  Archipraesul 
Romano  Pontifici  parere  nollet,  Paschalis  II  synodo  apud 
Guardastallum  habita,  Placentiam,  Parmam,  Regium,  Mu- 
tinam et  Bononiam  a Ravennati  ecclesia  liberas,  et  im- 
munes  esse  decrevit.  Ipsum  quoque  Guardastallum , quod 
Regiensi  episcopo  subjectum  erat,  tum  nullius  dioecesis 
est  pronuntiatum.  His  diebus  de  Divi  Prosperi  ossibus, 
diversis  ea  apud  se  conservari  contendentibus,  ingens  orta 
est  altercatio.  Albericus  igitur  Regiensis  antistes,  ut  omne 
dissidium  tolleret,  nocte,  quae  octavo  calendas  decembris 
praecessit,  fani  a Castello  majore  ara  effossa,  ignota  ossa, 
quae  nullius  nomen  descriptum  habebant,  pro  D.  Prosperi 
reliquiis  populo  ostendit;  contra  D.  Prosperi  Abbas  Araizo, 
qui  eas  apud  se  servari  contendebat,  sequenti  mane,  sacris 
peractis,  praerupta  et  ipse  sui  templi  majore  ara,  inven- 
tum corpus,  quod  vetusta  monumenta  D.  Prosperi  esse 
significabant , plurimis  spectantibus  protulit.  Eadem  de 
Beati  Venerii  et  Jucundae  D.  Prosperi  discipulae  orta  con- 
troversia, idem  episcopus  perforatis  quibusdam  aris,  quae 

in  templo  D.  Prosperi  a Castello  in  eorum  memoriam 
consecratae  erant,  incerta  item  ossa  sine  titulo  reperit. 
At  Amizo  et  ipse  in  sua  aede  aperta  candidissimi  mar- 
moris arca,  cadaver,  quod  in  D.  Venerii  sacello  conser- 
vabatur, cum  publicarum  literarum  testimonio  invenit. 
Beatae  quoque  Jucundae  corpus  in  ejusdem  ara  comperiit, 
et  omnes  reliquias  in  pristina  loca  religiose  relatas  Moysis 
Ravennatis  Archiepiscopi  auctoritate  reposuit,  ut  in  la- 
minis plumbeis  singulis  arcis  alligatis  inscriptum  apparere 
dicitur.  Id  anno  mcxlviii,  Eugenio  III  sedente,  et  Corrado 
imperante,  fuisse  ferunt  (>). 

Quadriennio  post  decimoquinto  calendas  septembris  a 
factiosis  Ghibellinis  excitati  Parmenses  in  Regiensium 
agrum  hostiliter  irruperunt , et  omnia  usque  ad  Gabellum 
flumen  igne  ferroque  devastarunt ; qua  injuria  commoti 
Regienses  tumultuario  exercitu  hostes  ulturi  exiere;  praelio 
commisso,  ac  nostrorum  pluribus  captis,  alios  intra  moenia 
redire  compulsos  fuisse  ipsi  in  suis  annalibus  scriptum 
reliquerunt.  Sub  id  tempus  Eugenius,  Mutinensibus,  qui 
cum  Caesare  sentiebant,  episcopali  dignitate  privatis,  adja- 
centia loca  Bononiensi,  Regiensique  praesuli  adjudicavit. 
Quare  tunc  Castrum  Vetus,  PriDianum,  Saxolum  , aliaque 
Mutinae  proxima  loca  nostro  antistiti  subjecta  fuisse  tra- 
dunt. Post  quatuor  annos  quam  haec  acta  sunt,  in  urbe 
Achilles  Taculus  Regiensis  Archidiaconus  D.  Jacobi  Ze- 
bedaei  templum  prope  arcem  plurimis  ditatum  praediis 
aedificavit.  Id , cum  in  media  fere  urbe  conditum  fuisset, 
ad  alterius  ejusdem  nominis  fani  extra  moenia  erecti 
differentiam , D.  Jacobi  a civitate  aedes  appellata  fuit. 
Biennio  post  Fridericus  iEnobarbus  Caesar,  quod  sibi  iti 

Italiam  venienti  Dertonenses,  Cremonensesque  portas  clau- 
dere ausi  essent,  Roncaleam  omnibus  Italiae  principibus, 
ac  cti jusque  urbis  consulibus  concilium  indixit.  Eo  etiam 
quatuor  celebriores  legum  peritos  Martinum  Gossiam, 
Bulgarum,  Jacobum,  atque  Ugonem  a Porta  Ravegnana, 
qui  tunc  Bononiae  jus  civile  profitebantur,  convenire 
jussit,  et  omnia  jura,  quae  ad  Caesarem  in  Longobardia 
pertinebant,  definiri  praecepit.  Illi  tantum  negotium  paucis 
invidiose  committi  videntes,  ex  singulis  Longobardiae  civi- 
tatibus sibi  ad  judicandum  collegas  dari  petierunt.  Itaque 
viginti  octo  ex  omnibus  urbibus  delecti  jurisconsulti,  cum 
quatuor  illis  eximiis  interpretibus  ultra  Padum  in  tem- 
plum , quod  Sancti  Petri  Contrebiae  vocabatur,  conve- 
nerunt, et  Romani  Imperii  jura  definierunt.  Ut  singulae 
civitates,  quae  jus  cudendae  monetae  habebant,  quaternas 
argenti  marchas  Caesari  penderent,  ea  ferme  erant  tri- 
ginta aureorum  summa:  in  causis  libras  quinquaginta 
ejus  monetae  excedentibus  ad  Imperatorem  appellaretur  : 
xx fi  denarios  quaelibet  familia  ipsi  solveret:  venienti 
in  Italiam  certum  peditum,  equitumque  numerum  trade- 
rent urbes,  ejus  vexilla  publice  suspensa  haberent.  Ea 
omnia  a Sacri  Palatii  procuratoribus  pro  sententia  reci- 
tata Regiensium  aliarumque  civitatum  legati  se  observa- 
turos promiserunt  (»).  Haec  prodigiosa  visio  subsecuta  to- 
tam Italiam  vehementer  perterruit.  Cum  Picus  enim  Man- 
fredus  Regii  praetorem  ageret,  et  Adelinus  antistes  sederet, 
tres  lunae  in  medio  coelo  crucis  signum  habentes  terrifico 
ostento  visae,  totidem  quoque  soles  apparuerunt,  quod 
futuras  calamitates  portendere  plerique  non  inepte  inter- 
pretabantur. Ortae  siquidem  jampridem  ambitiosae  inter 

Pontifices,  et  Caesares  contentiones,  divisis  in  contraria 
stndia  civitatibus,  totam  Galliam  Cisalpinam  misere  af- 
flixerunt. dEnobarbus  Mediolanensibus,  qui  a Pontificis 
partibus  stabant,  implacabili  odio  infensus,  cum  illi  Ca- 
stellionum  oppidum  obsiderent,  ut  oppidanis  succurreret, 
recta  Laudem  Pompejam  contendit,  ubi  ex  Parmensibus, 
Regiensibus , Bergomatibus , Veronensibus , aliisque  proxi- 
mis urbibus  formidando  contracto  exercitu , non  modo 
obsessos  liberavit , sed  etiam  Mediolanenses , eorum  agro 
igne  ferroque  prius  vastato,  praelio  saepius  profligavit. 
Alexander  IH  Pontifex  Fridericum  saepius  ad  sanitatem 
revocare  conatus  inanibus  verbis  semper  est  elusus,  donec 
victoria  superbus  jEnobarbus , anno  circiter  mclxiiii,  se 
apertum  Pontifici  hostem  declaravit,  cum,  Octaviano  Anti- 
pontifice  creato,  invito  Alexandro,  etiam  de  ejus  electione, 
an  legitima  esset  judicium  ferre  arrogantius  voluisset. 
Itaque  illi  infensissimus  hostis  factus  omnes  in  Gallia 
Cisalpina  ecclesiae  subditas  urbes,  et  cum  his  etiam  Re- 
gium cepit.  Bononienses  quoque  Martini  Gossiae,  Bulgari, 
Jacobi  et  Ugouis  a Porta  Ravcgnana  consilio  eidem  se 
dediderunt,  quorum  urbis  moenia  solo  aequavit,  Guidone 
Canussio  ipsis  Praefecto,  qui  primus  Bononiensium  Prae- 
tor fuit.  Demum  aliis  Flaminiae  et  totius  dSmiliae  op- 
pidis in  ditionem  acceptis , universam  fere  Italiam  sibi 
subjecit ; ac  sequente  anno  singulis  Galliae  Cisalpinae 
urbibus  jus  dicturos  praefectos,  qui  nuncii  vocabantur,  ad 
continendos  in  offitio  cives,  destinavit.  Hi  tam  gravibus 
tributis  populos  afflixerunt,  ut  ab  agrorum  dominis  ter- 
tiam fructuum  partem  quandoque  extorquere  non  erubu- 
erint, a quibusque  etiam  domuum  incolis  et  singulis  fru- 
mentariis molis  ternos  asses  acerbius  exigebant.  His  acce- 
debat quod  venandi  , aucupandique  omnibus  facultate 

adempta,  a pauperrimis  etiam  tertiam  piscium,  quos  ce- 
pissent, partem  insolentius  exposcebant.  Ea  de  re  saepius 
cum  Friderico  universi  Galliae  Cisalpinae  proceres  con- 
questi, nihil  praeter  inania  verba  retulerunt.  Itaque  quo- 
tidie tyranni  crescente  avaritia,  cum  gravissimis  vectiga- 
libus alia  insuper  adderentur,  eo  denique  ventum  est,  ut, 
libera  rapiendi  licentia  permissa , si  quis  vim  inferenti 
restitisset,  vel  opem  principis  imploravisset,  non  modo 
jnstitiae  auribus  occlusis  non  audiretur,  sed  etiam  atro- 
cissime puniretur.  Cum  vero  Dertona  impie  direpta,  Me- 
diolanum solo  Fridericns  aequavisset,  ac  populum  ultra 
decimum  lapidem  longe  a patria  apricis  in  agris  habitare 
jussisset,  etiam  Cremam  olim  nobile  Diuguntorum  oppi- 
dum diruit.  Quo  communi  malo  commotae  proximae  ci- 
vitates, quae  eadem  in  se,  vel  pejora  verebantur,  a tyranno 
Italica  virtute  deficiunt.  Primi  jugum  Veronenses  cum 
Vicentinis  et  Patavinis  excusserunt,  qui  ut  ab  iniquissimis 
tributis  liberarentur,  sordidis  Caesaris  praefectis  expulsis, 
se  in  jucundam  libertatem  vindicarunt.  Inter  hos  motus 
^nobarbus  in  primis  ulturus  Pontificem,  quem  ultimum 
sui  imperii  excidium  esse  credebat,  capta  urbe,  nullo  I 

aetatis  sexusve  discrimine  habito,  barbara  feritate  in  cives 
immaniter  saeviit,  donec  peste  ejus  exercitum  opportune 
invadente,  anno  hclxvui  in  Germaniam  reverti  coactus 
fuit.  Tantam  Romanis  ab  eo  a nona  hora  ad  vesperas 
stragem  illatam  fuisse  ferunt,  ut  non  modo  cladem  apud 
Cannas  acceptam  superaverit,  verum  etiam  nunquam  tot 
millia  Romanorum  uno  die  caesa  fuisse  credantur. 

Discedente  jEnobarbo , cum  omnibus  Galliae  Cisalpi- 
nae civitatibus  Regienses,  qui  tum  primum  libertatem 
acquisiverunt , contra  Caesarem  conspirarunt,  simulque 
foedere  conjunctae  gentes,  ut  a saevo  hoste  se  facilius 

tuerentur,  urbem , quam  ab  Alexandro  Pontifice  Alexan- 
driani vocaverant,  communi  impensa  operis  cura  Mediola- 
nensibus, Placentinis  et  Cremonensibus  demandata,  aedi- 
ficarunt. Nova  urbs  adeo  feliciter  crevit',  ut  quatuordecim 
millia  civium  eam  primo  anno  incoluerint.  Demum  pace 
inita  Constantiae  , Caesar  cum  Regiensibus  aliisque  Galliae 
Cisalpinae  civitatibns  his  legibus  est  conciliatu,  ut  po- 
puli , libertate  retenta,  venienti  in  Italiam  Caesari  honor» 
gratia  modicum  tributum  persolverent;  quos  misisset  re- 
ctores officiose  reciperent;  constanti  fide  augustam  majesta- 
tem observarent;  quam  vellent  peouniam  proprio  arbitrio 
sibi  ipsae  gentes  imperarent,  ac  omnibus  de  rebus  ad 
rempublicam  spectantibus  arbitratu  suo  decernerent  (*); 
legatus  vero,  quem  Caesar  misisset,  in  appellationum  tan- 
tum rausis  xxv  librarum  Mediolanensium  summam  exce- 
dentibus, priorum  judicum  sententias  corrigeret ;•  consules 
in  quavis  urbe  reipublicae  negotia  administraturos  ‘ ab 
eodem  legato,  vel  episcopo,  ubi  tamen  ipse  juris  dicendi 
auctoritatem  habuisset,  constitui  praecepit  (»1.  Pro  Re- 
giensibus ad  Fridericum  missi  legati  Albertus  Cambiator, 
et  Rolandus  a Charitate  io  Caesam  verba  jurarunt,  ex 
foedereqne  sancitum,  ut  triplex  Regii  imperium  isset, 
unum  apud  antistitem,  qui  a Caesare  jus  sanguinis,  cu- 
dendae monetae,  et  moderandae  trutinae  facultatem , urbis 
telonium,  et  peregrinos  in  urbem  introducendi , et  dimit- 
tendi facultatem  obtinuerat;  qui,  si  plura  sibi  usurparo 
voluisset,  a populo  expellendus  erat;  sed  oum,  prohibente 
religione,  jus  gladii  praesul  exerrare  non  posset,  illud 
Praetori  demandabat,  qui  alterum  in  civitate  imperium 


(i)  Tn  pare  Constantiae  et  Blond.  lib.  v,  dcc.  a. 
(a)  C.  Privilegia  et  seq.  de  pace  Conat. 

habebat,  et  velat  episcopi  legatas  praelato  gladio  in  pur 
Micam  prodibat.  Tertium  erat  apud  Consules,  qui  primo 
ab  antistite  ex  nobilibus  electi  a curia  centum  plebejorum 
confirmabantur,  et  nulla  odii,  aut  gratiae  habita  ratione, 
urbis  leges  se  servaturos  jurabant.  Bini  aut  terni  ex  sin* 
gulis  urbis  portis  creabantur,  quorum  duo  reipublicae 
quaestores  facti  pecuniam  publicam  non  nisi  in  usum 
civitatis  se  impensuros  jurabant,  ac  vulgo  Thesaurarii 
vocabantur:  abi  duo  ex  ipsis  electi,  et  Camerarii  dicti, 
ut  necessariae  tantum  impensae  fierent,  providebant.  Ex 
iisdem  aUi  proconsules  appellati  in  majoribus  reipublicae 
negotiis  occupati  legatis  respondebant.  Consulibus  unus 
suberat,  qui  civium  syndicus,  judex  Communitatis  vulgo 
dicebatur ; jurisconsultos  tum  judices  vocabant , et  qui 
ex  eorum  ordine  ebgebatur,  judicis  nomen  habuit.  Is  de 
injuriis  tine  sanguine  illatis,  ac  damnis  datis  cognoscebat, 
sed  absque  consulum  consensu  nihil  agere  poterat,  alio- 
quin  vocatus  exauctorabatur  (>).  Horum  loco  qui  antiani 
vocantur  postea  creati  fuere.  Praeter  hos  unum  ecclesiae 
antistes  praeficiebat,  qui  ejus  res  administraret,  et  causas 
velut  patronus  tueretur,  hospitesque  curaret,  quem  Vice- 
d ominum  appellabant,  ejusque  deinde  posteri  Vicedomini 
sunt  nominati  (»).  Rebus  ita  compositis,  Albrico  Albrico- 
nius  ex  familia  Cambiatorum  oriundus,  qui  Regii  antistes 
intra  quintum  lapidem  jus  redebat  anno  mclxviii  , Prae- 
positum Sessium,  Eleazarum  Gutiolum,  Albertum  Rober- 
tum,  Ugonem  Sessium,  Normanum,  et  Parisium  Cambia- 
tores,  Guidonem  Ubaldum  et  Gravadeum  Mutos  consules 


(i)  In  Chronicis  Mediolan. 

(a)  Jo.  Villao.  lib.  iv,  c.  9.  C.  volumus  cum  scq.  lxxxix  distine,  c. 
praeterea  a3  de  jur.  patr.  c.  in  aiag.  de  st.  monachi  c ia  qoibusd.  de  poen. 

creavit.  Hi  primi  reipublicae  cura  suscepta,  quae  ad  bel- 
lum , pacem,  legationes  obeundas,  foederaque  sancienda 
pertinebant,  diu  inter  se  prius  discussa,  postea  ad  centum 
decuriones  referebant.  Praetorem  vero  jus  dicturum  ali- 
quem ex  vicinis  urbibus  nobiliorem  in  sex  menses  vocari 
placuit,  qui  in  aliud  semestre  spatium  si  reipublicae  pla- 
cuisset, quandoque  confirmabatur.  Ei  in  sex  menses  du- 
centarum librarum  Regiensium,  quae  summa  ferme  o 
aureos  florenos  aequabat,  pro  eorum  temporum  conditione 
amplum  salarium  erat  praestitutum;  quae  enim  hodie 
multo  immixto  aere  adulterata  est  argentea  pecunia,  tum 
postulata  pluris  aestimabatur:  ob  acceptas  deinde  clades 
in  magna  hominum  inopia  cum  omnia  tum  vilescerent 
parvum  stipendium  pro  magno  habebatur.  Siquidem,  gras- 
sante  eo  tempore  per  totam  Italiam  peste,  cum  adeo 
etiam  annona  laboraretur,  ut  multi  ob  famem  radicibus 
vesci  sint  compulsi,  sextarius  tamen  frumenti  Regiensis 
in  magna  ea  caritate  non  amplius  assibus  quinis,  et  zea 
binis  vendebatur  (0.  Reipublicae  statu  ita  confirmato, 
cives  navigabile  emissarium , quod  antea  effossum , tum 
deficiente  aqua  inaruerat,  in  Padum  transmiserunt;  ab 
Albriconeque  episcopo  anno  mclxxvih  obtinuerunt,  ut 
Tresinariam  aquam,  quae  a latinis  Tarana  dicta  ex  alpi- 
bus  non  procul  Felina  oppido  in  septentrionem  descendit, 
suo  aere  in  eam  fossam  derivaret.  Antistiti  pro  praemio 
in  eo  rivo,  ubi  maluisset  periculo  poenae  librarum  cen- 
tum moletrinam  aedificare,  et  eam  sartam,  tectamque  per- 
petuo conservare,  ac  si  quas  alias  populus  Regiensis  ibi 
frumentarias  molas  extruxisset , quartam  frugum  por- 
tionem promiserunt  (*>.  Tantam  ob  ad  gratiam  civium 


(i)  Jo.  Villan.  lib.  v,  c.  9. 
(a)  Io  tabulario  publico. 

Albrico  promuerit , ut  anno  mcxxxxh  urbis  praeturam  sit 
consecntus,  quo  tempore  exulceratis  ex  antiqua  injuria 
utriusque  populi  animis,  grave  cum  Parmensibus  bellum 
Regienses  gesserunt.  Illi  Carpinetum , ut  in  suis  annalibus 
scriptum  habent,  vi  occupaverunt,  et  quosdam  etiam  ex 
coss.  et  alios  nobiles,  qui  ad  ejus  turris  tutelam  positi 
fuerant,  captos  Parmae  custodiae  tradiderunt.  Sed  aperto 
postea  in  campo  commisso  praelio,  Meroelus  Marchio  Ma- 
lespina,  qui  ad  ferendam  Parmensibus  opem  venerat, 
turpiter  est  profligatus.  Post  biennium  quam  haec  acta 
sunt,  Fridericus  /Enobarbus  cum  minus  prospere  cum 
Longobardis  conflixisset,  pace  jam  Constantiae  firmata,  ac 
Mediolanensibus  conciliatus,  Regium  venit:  ibi  magno 
cum  honore  exceptus  primarios  cives,  quos  sui  studiosos 
invenit,  donatis  montanis  oppidis  aliisque  immunitatibus 
concessis,  sibi  devinxit.  Gerardo  enim  Manfredo  Moccia- 
tellam,  Lupiis  Canulum,  Sessiis  Castellum  Dardum , 
Paludinis  Crevariam , Malapresiis  Gypsum  benefitiario  jure 
dedisse  aut  confirmasse  dicitur.  Muti  quoque  Bagnum  et 
Gazzatam,  Canusiique  Felinam,  Padernum,  Vectianum 
et  Canussium  obtinuisse  feruntur.  Fama  est  hos  Mathildae 
scribas  amplissimis  praediis  ditatos  post  ejus  mortem  in 
summo  apud  omnes  honore  semper  extitisse,  et  principem 
locum  Regii  tenuisse,  a Canussioque  oppido,  ubi  diu  se- 
dem habuerunt,  nomen  traxisse.  Manfredos  vero  a Man- 
fredo, quem  fama  est  Euridicem  Constantini  Caesaris 
filiam  rapuisse,  descendere  nonnulli  autumant:  sed  ego 
illis  malo  adhaerere,  qui  eos  per  Mathildae  familiaritatem 
opibus  auctos  excrevisse  existimant.  Caeterum  Friderico 
antequam  Regio  discederet  ad  significandum  eorum  civium 
studium  decem  Mediolano  missi  legati  affuerunt,  qui  mi- 
litum copias  ad  omnes  Galliae  Cisalpinae  urbes,  eas  prae- 

sertim  quae  Mathildae  paruerant,  recipiendas,  et  pro  tri- 
buto trecentas  libras  calendis  martii  quotannis  solvere 
spoponderunt  (*) . Cum  vero  Regienses  ad  suum  arbitrium 
cuncta  administrarent,  qui  in  urbis  castellis  imperabant, 
novae  ditionis  accessione,  et  Caesaris  gratia  superbi,  civi- 
bus subiici  dedignati , diu  reipublicae  parere  detrectarunt. 
Tandem  ubi  arma  in  se  expediri  animadverterunt,  Gerar- 
dus  Manfredus  et  Actius  a Dallo  pridie  idus  Septembris 
in  majore  templo  cum  castellis  in  ejus  fidem  venerunt. 
Biennio  post  Paderni  quoque,  Gypsi,  Pavulli,  Lezullii, 
Sarzanae,  Milliarae,  Campaniolae,  Laguignae  et  Felinae 
benefitiarii , Bailardo  Caretto  Veronensi  juramentum  exci- 
piente, ultro  populo  Regiensi  se  subjecerunt;  quo  tem- 
pore Castrum  novum  Parmensium  est  aedificatum.  Cum 
Mantuanis  quoque,  qui,  antiqua  recrudescente  injuria, 
bellum  renovaverant,  in  annos  xv  induciae  factae  fuere. 

Biennio  postquam  haec  acta  sunt,  fulgura  et  tonitrua, 
quanta  nunquam  antea  ab  hominum  memoria  venerunt, 
lapides  etiam  magnitudine  ovorum,  forma  quadrangulari 
e coelo  cecidere,  quae,  agricolis  frustra  labores  suos  de- 
plorantibus, arbores,  vineas,  segetesque  calamitosa  clade 
oppresserunt.  Plurimis  brutis  et  hominibus  ea  strage  oc- 
cisis, etiam  corvi,  si  fides  annalibus  est  habenda,  vivos 
carbones,  quibus  domos  incendebant,  rostro  ferre  per  coe- 
lum portentoso  spectaculo  conspecti  esse  feruntur.  Eodem 
anno  pridie  nonas  augusti  Joannes  D.  Prosperi  Abbas 
decimus  tertius  omnium  nobilissimum  coenobium,  quod 
antea  aedificari  coeptum  esse  diximus,  Coelestino  III  se- 
dente, et  Henrico  imperante,  variis  et  jucundissimis  pi- 
cturis exornatum  perfecit.  Primum  inter  omnia  Italiae 

memoranda  coenobia  locum  egregium  illud  opus  tenuisse 
dicitur , in  quo  , praeter  alios  quam  plures  profanos  reli- 
giosorum aere  conductos,  ducenti  etiam  sacris  initiati 
monachi  alebantur.  Ea  moles  non  minore  magnificentia, 
quam  elegantia  extructa  scriptis  demandata,  et  usque 
adhuc  memoria  conservata,  praetermittenda  non  fuit.  Ne 
tanti  enim  aedificii  nomen  periret,  quo  nonnulli  religiosi 
qui  pluribus  provinciis  peragratis  aliud  nobilius  se  nnn- 
quam  vidisse  dicebant,  Petrus  Mutus  D.  Prosperi  coeno- 
bita ejus  monumentum  brevi,  ut  potuit,  libello  descriptum 
ad  posteros  transmisit.  Ego  pagellas  illas  Venetiis  repertas 
legi , in  quibus  longa  et  perampla  illa  tecta  urbis  instar 
fuisse  inveni;  nec  indignum  esse  existimavi,  si  multa, 
quae  ibi  collecta  offendi,  hic  fide  integra  recitarem. 

Ab  urbe  venientibus  celsis  hinc  inde  longo  tracta 
ambientibus  muris,  in  primis  vasta  in  latum  cavedium 
exiens  porta  se  offerebat,  inde  ex  utroque  latere  supra 
aditum,  quod  atrium  veteres  vocabant,  sublime  snrgebat 
aedifitium,  ubi  imminente  bello  milites  pro  coenobii  prae- 
sidio excubare  consueverant,  pacis  vero  tempore  magna 
frumenti  copia  ad  alendos  pauperes  condebatur.  A laeva 
cavedium  ingressis  magnificum  e regione  coenobii  extra- 
ctura hospitium  videbatur,  quo  vel  peregrinantes  divertere 
vel  exitialis  belli  tempore  agricolae  convenire  consueve- 
rant. Xeuodochio  contiguum  erat  D.  Apollinaris  templum, 
ubi  olim  D.  Prosperi  corpus  jacuisse  supra  memoravi.  Ad 
occidentem  e regione  portae  D.  Prosperi  templum  alti- 
tudinis cubitorum  nonaginta  conspicuum  cernebatur,  cujus 
testudo  duplici  columnarum  ordine  fulta  tota  caerulea 
aureis  stellis  miro  ordine  distinguebatur.  Ante  majorem 
aram,  quae  ferrea  crate  claudebatur,  vermiculato  opere 
sedes  mirifice  incisae  longis  ordinibus  spectabantur.  Reli- 

quam  aedificii  partem  longus  murus  ambiebat,  in  cujus 
medio  amoena  porta  viridarium  pluribus  arboribus  fructi- 
feris consitum,  et  undique  amoenissimis  topiariis  circum- 
datum respiciebat.  A dextera  vero  parte  cavedium  ingTe- 
dientibus  amplissimae  aedes,  ubi  ducenti  monachi  ale- 
bantur, duo  latissima  peristylia  continebant.  In  his  praeter 
marmoreas  imagines,  quae  plurimae  muris  affixae  vise- 
bantur, D.  quoque  Benedicti  gesta,  variaeque  novi,  et 
veteris  testamenti  historiae,  omnium  item  mensium  et 
poli  signa  depicta  conspiciebantur.  In  primo  peristylio  ad 
meridiem  comitium,  a monachis  capitulum  vocatum , varia 
Servatoris  Christi  miracula  ostendebat ; cujus  portam  se- 
ctis lapidibus  in  medio  aedificatam  virentia  vitium  folia 
amoenissime  exornabant.  Diversa  egregieque  depicta  cu- 
bicula , celsas  porticus,  amoenissima  ambulacra,  magnificas 
coenationes,  longum  esset  describere.  In  interiore  peri- 
stylio praeter  conclavia,  quae  plurima  marmore  incrustata 
visebantur,  sublime  surgebat  palatium,  quod  scite  depi- 
ctum, ct  sectis  lapidibus  incrustatum  erat  in  medio  tri- 
plici columnarum  marmorearum  ordine  alte  suffultum: 
qua  parte  spectabat  orientem , duabus  constabat  contigna- 
tionibus, ubi  plurimis  mira  elegantia  extructis  cubiculis 
cum  regio  comitatu  vel  princeps  commode  excipi  potuis- 
set. Iu  'media  area,  quae  in  fronte  subsidebat,  limpidissi- 
mus fons  novem  fistulis  in  medio  salientibus  scaturiebat. 
Ab  alia  parte  amplissima  Abbatis  habitatio  cum  pluribus 
splendido  apparatu  instructis  cubiculis,  duas  aulas  conti- 
nebat, in  quibus  salutantes,  aliaque  negotia  tractaturi  pio 
dignitate  excipiebantur.  His  conjuncta  erat  coenatio,  cui 
in  anteriore  parte  secretiores  duae,  egregiaeque  pictura 
bibliothecae  cohaerebant,  sub  quibus  peregrinorum  Ab- 
batum palatium  cum  porticu  marmoreis  columnis  supe- 

riora  sustinente,  et  sacellum  magnificentius  aedificatum 
erat;  ubi  aestivis  caloribus,  cum  laboriosas  vigilias  remit- 
tebant, religiosi  jucundius  versabantur.  Instructissimas 
penus  generosissimarum  equarum  armenta  ad  propagan- 
dam sobolem  comparata,  aromatum,  diversarumque  artium 
officinas,  amoenissima  viridaria,  amplissima  equilia,  quae 
singula  jugera  occupabant,  aliaque  innumera  loca  praeter- 
mitto, ne  dum  singula  minutiora  recenseo,  cum  aliquo 
legentium  stomacho,  nimis  curiosus  esse  videar.  Lenis 
aqua  medium  coenobium  interfluens  extra  totum  murum 
rauco  murmure  circumibat.  Ripas  utrinque  lascivientes 
vites , rosis , aliisque  redolentibus  floribus  insertis,  mirifice 
exornabant.  Tantae  denique  universum  coenobium  ma- 
gnitudinis fuisse  dicitur,  ut  civitati  aequandum,  peditem 
singula  invisentem  maxime  defatigaret,  et  Abbates,  prae- 
sertim seniores,  dum  artifices,  et  singula  loca  inviserent, 
equo  vehi  oporteret.  Nongentos  frumenti  annuos  modios 
Regienses,  praeter  zeam,  orizam,  et  diversa  leguminum 
genera  coenobitas  percepisse  in  annalibus  scriptum  invenio. 
Sexagiota  equites,  et  quadraginta  pedites  ad  corporis  sui 
custodiam  quandoque  loci  praesulem  hostes  timentem 
aluisse  legitur.  Haec  tantae  nobilitatis  aedificia  a Feltrino 
Gonzaga,dum  arcis  incolumitati  studet,  miseranda  ruina 
postea  solo  aequata  fuere.  Eodem  anno  dic  martis  pridie 
nonas  augusti  Joannes  Abbas  contiguam  templo  nobilem 
turrim  fundavit.  Haec  in  immensam  centum  nonaginta 
cubitorum  altitudinem  sublata  in  summo  culmine  crassissi- 
mam trabem  mali  instar  habebat,  quae  a funibus  summo 
tecti  undique  alligatis  erecta  tenebatur.  Alte  in  carchesio 
cupra  turris  tectum  viginti  cubitis  eminens  tota  nocte  cla- 
rum lumen  ardebat,  ut  in  deviis  sylvis  errantes,  velut  ex 
alta  pharo,  longe  face  conspecta  hospitium  adire  possent. 

Novenis  contignationibus,  ad  quas  scalis  commode  fabricati* 
ascendebatur,  totum  aedificium  constabat.  Primi  gradus 
templorum  more  ad  orientem  surgebant,  sequentes  ad  meri- 
diem, occidentem  tertii,  quarti  septentrionem  respiciebant; 
reliquis,  donec  ad  supremum  tectum  perveniretur,  eodem 
ordine  subsequentibus.  In  superiori  parte  ingens  saxorum 
acervus  ad  propellendos  hostes  congestus  erat.  In  imo 
effossus  puteus,  et  cum  pistrino  furnus  ad  panes  obsidioni» 
tempore  coquendos  commode  fuerat  fabricatus.  Quatuor- 
decim  ex  turri  suspensae  nolae  longius  exaudiebantur, 
inter  quas  immensae  latitudinis  una,  Tamburus  vulgo 
vocata,  a prima  hora  noctis  ad  tertiam  pulsabatur,  ut  ad 
campani  aeris  sonum  peregrini  ex  saltibus  eo  se  reciperent. 

Sed,  ut  ad  coeptam  historiam  revertamur,  anno  qui 
fuit  hcxovih  Manfredus  Pisius,  Albertus  a Borzano,  Actio- 
linus  Guidottus,  et  Bernardus  Robertus , qui  antea  parere 
reipublicae  recusaverant,  se  cives  Regii  professi  Quertio- 
lam,  et  Quarantulam,  aliaque  castella  cum  universa  di- 
tione populo  Regiensi  jurejurando  subiiecere.  Id  oppidum 
a quadraginta  Manfredi  nepotibus  materna  lingua  primo 
Quarantam,  deinde  Quarantulam  dictum  fuisse  ferunt. 
Hoc  tempore  omnium  artium  Academiam  publioam  Regii 
fuisse  invenio;  cum  iu  epistola  ad  Parmensem  episcopum 
missa  canonici  Cremonensis  Regii  scholasticis  disciplinis 
vacantis  Innocentius  III , qui  tunc  sedebat  Pontifex , me- 
minerit (').  Sed  quo  anno  instituta  fuerit  non  constat* 
non  tamen  multo  post  obtentam  libertatem  erectam  fuisse 
credendum  est,  quae  plus  ccxxx  annis  floruisse  ex  nostris 
annalibus  deprehenditur.  Locum  ubi  doceretur  reperiri 
non  potui,  solum  extat  decretum,  quo  statuitur,  ut  tam 


(i)  Iu  c.  bou.  ii  de  clcc». 

a superiore  quam  inferiore  via  gymnasia  restituantur  (•). 
Sub  id  tempus  Franciscus  Petri  Bernardoni  Assisinatis 
filius,  et  Dominicus  Hispanus  vitae  sanctitate  clarissimi 
floruerunt,  a quibas  cum  Innocentius  III  Pontifex  S.  Jo- 
annis  Laterani  templum  labens  sustineri  in  somnis  vidisset, 
ab  illis  institutos  religiosos  amplis  privilegiis  donatos  pro* 
bavit.  Hi  Minorum  et  Praedicatorum  ordines  vocati  suas 
non  multo  post  apud  nos  sedes  posuerunt. 

Prudentioribus  reipublicae  nostrae  senatoribus  interim 
defunctis,  qui  successerunt,  dum  libidini  ambitionique 
suae  nimium  indulgent,  ad  interitum  tandem  optimum 
civitatis  statum  deduxerunt.  Siquidem  equitis  dignitate 
exornati , illustribusque  titulis  honestati , cum  ob  nominis 
splendorem  caeteros  superbe  contemnerent,  inferiores  cives 
sibi  subiicere,  omnia  ex  libidine  administrare,  et  ubique 
tyrannidem  exercere  volebant.  Contra  alii  qui  se  liberam 
patriam  babere  meminerant,  potentioribus  resistere,  et 
suam  libertatem  vi  tueri  conabantur.  Cum  intestinum 
igitur  odium  din  concoxissent , demum  ex  verborum  con- 
tumelia ad  arma  prosilientes  gravissimum  in  urbe  dissi- 
dium, vel  potius  excidium  suscitarunt.  Equitum  factio 
Scopacciati  a prima  forte  eorum  familia  sunt  vocati;  alii 
ab  alio,  ut  creditur,  diversae  sectae  duce  Matiaperlini 
sunt  nominati.  Quo  primum  anno  in  apertam  injuriam  pro- 
ruperunt, qui  fuit  mcxcix,  gravioribus  viris  intercedentibus, 
nihil  praeter  verba  actum  fuit.  Novae  enim  reipublicae 
extraneos  hostes  non  deesse,  in  illos  arma,  quae  in  se 
cives  vertebant,  esse  expedienda,  ibi  virtutem,  animi  ma- 
gnitudinem , et  virium  robur  ostendendum , domi  perniciosa 
contentione  non  esse  labefactandam  civitatem  seniores 

memorabant.  His  superveniunt  Parmensium  et  Cremonen- 
sium legati,  qui  adversus  Placentinos  et  Mediolanenses, 
qui  in  agrum  suum  irruerant,  auxilium  petebant.  Cum 
Burgum  enim  Sancti  Domnini  a Parmensibus  captum  Pla- 
centini repeterent,  grave  inter  eos  bellum  exortum  fuerat; 
Cremonensibusque  conjuncti  Parmenses  etiam  Regiensium 
auxilium  implorabant,  quod  hostibus  Mediolanenses,  No- 
varenses,  Brixiani,  Novocomenses,  Alexandrini,  Vercellen- 
sesque  opem  ferrent.  Irae  igitur  cedentes  cives  simultatem 
deponunt,  delectuque  habito  pro  sociis  ad  Sancti  Domnini 
Burgum  a summo  mane  ad  vesperam  prospere  pugnave- 
runt. Ex  hostibus,  qui  relictis  impedimentis  fugierunt, 
ducenti  vivi  capti,  et  Parmam  deducti  custodiaeque  tra- 
diti fuere.  Domum  inde  reversi  cives  oppugnandi  Castri- 
pulianum,  quod  in  Regiensium  fidem  venire  detrectabat, 
consilium  ineunt.  Agebat  tum  Praetorem  Regii  Guido, 
ab  avi  nomine  cognomento  Lambertinus  dictus,  Bono- 
niensis, qui  eo  missus  admotis  ex  tempore  scalis  incolas, 
qui  ad  subitum  tumultum  arreptis  armis  occurrerant, 
protinus  deturbavit;  jamque  victor  factus  direpto  castello 
reipublicae  nomine  praesidium  imposuit.  Mox  Bismantuam. 
ducto  exercitu , illud  quoque  castellum  in  civium  pote- 
statem redegit.  Domum  reversus  portam  in  urbe  septen- 
trionem versus  aperuit,  quae  a cruce  marmorea  quam  ei 
affixit,  postea  Sanctae  Crucis  Porta  est  nomiuata.  Rudiora 
carmina  ibi  marmore  incisa  adhuc  hodie  facti  memoriam 
conservant.  Reliquis  castellis  a Regiensibus  jam  subactis, 
Villiolum  imperata  facere  nolebat;  quare  Sessii  Consules 
instructo  exercitu  emissi  eo  contendunt.  Hostes  intra 
moenia  se  tuentes  aliquamdiu  impetum  sustinuerant, 
donec  admotis  machinis  quassati  muri  nostris  aditum 
aperuere.  Tum  vero  turmatim  irruentes  obvios  quosque 

caedunt,  igne,  ferroque  omnia  vastant;  itaque  locum  muro 
denudatum  in  vici  formam  redegerunt.  Hac  parta  victoria, 
cum  extranei  hostes  deessent,  quod  plerisque  otiosis  eve- 
nire consuevit,  rursus  in  se  arma  cives  convertunt.  Sco- 
pacciati  enim  equites  ubi  se  inferiores  cives,  in  quos  su- 
perbius efferebantur,  deprimere  non  posse  vident,  cum 
clientibus  arma  capiunt.  Nec  minus  segnes  Matiaperlini , 
quorum  princeps  erat  Jacobus  Caifemis,  et  ipsi  armati 
in  forum  convolant,  ubi  adversariis  obviam  facti,  cruento 
praelio  tamdiu  dimicarunt,  donec,  pluribus  utrinque  caesis, 
praetoris  aliorumque  graviorum  civium  interventu  pugna 
est  dirempta. 

Horum  auctoritate  rixa  dirempta,  externorum  etiam 
hostium  metus  a dissidio  cives  avertit.  Gabellum  enim 
flumen,  quod  in  magna  siccitate  sibi  Mutinenses  usurpa- 
verant, armis  repetere  oportuit.  Ejus  fons  in  summo  Ven- 
tasii  montis  cacumine  ortus  ad  occidentem  secundum  Ve- 
lisneriam , Bismantuam , Cottam , Carpinetum,  Valestram, 
aliaque  ignobiliora  castella  usque  ad  Dolam  fluvium  de- 
fertur; ibi,  torrente  excepto,  in  meridiem  conversus  Muti- 
nenses a Regiensibus  dividit,  donec  ad  Bondanellum,  non 
longe  a nobili  D.  Benedicti  coenobio,  Padum  ingreditur: 
ubi  vero  supra  Herberiam  castellum  Arianorum  ab  oriente 
alluit,  aquam  Regienses  ex  flumine  Scandianum,  et  inde 
per  portam  Castelli  in  urbem  deducunt.  Tum  forte  aren- 
tibus campis  ab  altera  ripa  Mutinenses  ad  Saxolum  'et 
ipsi  per  aliud  canale  fluvium  ad  se  derivarunt,  et  Mar- 
zajam  castellum  in  Gabelli  ripa  ad  repellendos,  si  move- 
rentur, vicinos  aedificaverunt.  Quod  ubi  Regiensibus  com- 
pertum fuit,  re  apud  decuriones  diu  agitata , placuit  cum 
Castri  Arianorum  incolis  pacisci , ut  universam  Gabelli 
aquam  ipsi  Regium  deduci  curarent.  Publica  itaque  con- 

ventione  inita,  Mazoni  Notario,  et  Bondulfino  Odorico, 
Castri  Arianorum  Coss. , duae  moletrinae  extra  portans 
Sanctae  Crucis  aedificatae  his  legibus  datae  fuere,  ut, 
cataractis  fluento  oppositis , canalem  Regium  decurrentem 
in  universo  nostro  agro  ipsi  suis  impensis  excavarent,  ac, 
quum  opus  esset,  purgarent.  Ea  arte  fluminis  commodo 
exclusi  Mutinenses  infestis  armis  in  agrum  nostrum  irru- 
perunt (•).  Regienses  vicinorum  impetu  audito,  ad  pagum, 
qui  Formigine  dicitur,  obviam  hostibus  Dainabello  Prae- 
tore duce  facti , atrox  praelium  inierunt.  Albertus  a Len- 
denario  Praetor,  idemque  Mutinensium  exercitus  dux, 
suis  brevi  oratione  confirmatis,  in  dextera  victoriam  stare 
exclamat,  illum  esse  diem,  qui  vel  nobile  in  vicinos  im- 
perium, vel  turpem  ipsis  servitutem  sit  allaturus;  horta- 
tur, ut  pristinae  virtutis  memores,  domum  ad  uxores,  et 
liberos  nobilem  de  bostibus  triumphum  ducturi  revertan- 
tur. Ita  vociferatus  in  obvios  irruit,  a primo  impetu 
unum  atque  alterum  obtruncat.  Contra  Regienses  prae- 
sente animo  adversam  ingruentium  aciem  fortiter  susti- 
nent. Clamore  et  pulvere  simul  ad  coelum  sublato,  ac 
cruenta  undique  caede  facta,  pugna  exasperatur.  Dextra 
tandem  Regiensium  equitum  ala  longius  producta  hostem 
circumdat,  ac  in  fugam  versum  usque  ad  Pratum  Ten- 
tionum  secuta,  cum  Alberto  Praetore  fere  universos  vivos 
cepit.  Regienses  ad  qingendum  moenibus  Herberiae  castel- 
lum, quod  tunc  temporis  contra  Marzajam  aedificabant, 
captivorum  opera  inclementius  usi,  postea  arundine  mana 
imposita  traductos  dimisisse  feruntur.  Illi  gravem  injuriam 
ulturi,  ubi  suas  vires  fractas  conspiciunt,  instaurato  For- 
migino  castello,  cum  Veronensibus,  et  Salinguerra,  qui 

Caesaris  ope  Ferrariam  occaparat,  novas  copias  contrahunt, 
ac  sequenti  anno  (*)  mense  junii  erecto  curru,  quem  Car- 
r ocium  vocabant,  Herberiam,  cui  Manfredus  Picus  prae- 
erat, obsident.  Hic  erat  insignis  magnitudinis  quadrirotis 
currus,  qui  tribunal  panno  purpureo  tectum  sustinebat; 
quatuor  bovum  jugis  a dextra  parte  rubea,  a laeva  alba 
stragula  instTatis  trahebatur;  in  medio  malus  funibus  un- 
dique alligatis  detentus  in  summo  auream  crucem  habe- 
bat, sub  qua  album  vexillum  purpurea  cruce  per  medium 
distinctum,  spirante  aura  alte  explicabatur.  Id  signum 
plurimae  postea  in  Italia  respublicae  pro  suis  insignibus 
a carrocio  sumptis  retinuerunt.  Huic  magnae  existimatio- 
nis vir  communi  civium  consensu  electus  praeficiebatur 
cum  sacerdote,  qui  sacra  ante  currum  celebrabat.  Is  quin- 
que asses  et  septem  ex  ejus  temporis  denariis  pro  mercede 
in  singulos  dies  accipiebat.  Idem  stipendium  octo  militibus 
carrocii  custodibus,  totidemque  tibicinibus,  qui  ad  pu- 
blicam laetitiam  declarandam  currum  praecedebant,  ex 
publico  solvebatur.  Hanc  machinam  Eribertus  Mediolani 
atchipraesul  bellum  cum  Laudensibus  Pompejanis  gestu- 
rus, quod  episcopum  a se  missnrn  recipere  noluissent,  eo 
consilio  primns  invenisse  dicitur,  ut  ordinibus  exturbati 
milites  ad  conspicuum  signum  facile  recurrerent , rursusque 
recepto  animo  ad  renovandum  praelium  reverti  possent  (»). 
Eum  usum  postea  mutati  Florentini  in  alios  liberarum 
urbium  populos  transtulisse  creduntur.  Herberia  vero  a 
nostris  strenue  defensa,  cum  omnes  ejus  expugnandae 
vias  frustra  hostes  tentavissent,  legatos  Regium  mittant, 
ut,  armis  depositis,  arbitrorum  judicio  controversia  fini- 

retur.  Regienses,  ne  vi  magis , quam  jure  niti  viderentur, 
postulata  non  abnuunt,  ac  communi  utriusque  civitatis 
consensu  Parmae  et  Cremonae  praetoribus  dirimenda  lis 
est  commissa ; qui,  urbium  juribus  diligenter  inspectis, 
Gabellum  flumen  ad  civitatem  nostram  pertinere  pronun- 
tiarunt (»).  Itaque  praelio  et  foro  victi  Mutinenses  moestis- 
simi  recesserunt.  Eo  armo  Jacobus  et  Gherardus  Rolan- 
dini,  unus  post  alterum  Praetores  fuerunt,  sequentibus 
vero  Isaac  Doarius  jus  dixit.  Tanta  vero  sequente  anno 
annonae  copia  fuit,  ut  duodecim  Mediolanensibus  assibus 
in  singulos  sextarios  Regienses  triticum,  faba  novem , zea 
vero,  et  millium  indicum , vulgo  melica  appellatum , qua- 
tuor  distraheretur.  Id  ex  India  Plinii  temporibus  in  Italiam 
allatum  inde  nomen  habuit!*).  In  ea  fertilitate  Pegonariae 
et  Conzagae  incolae  urbi  nostrae  subjecti  centenas,  ut 
ipsi  vocabant,  Mediolanenses  libras,  tributi  nomine  octavo 
calendas  decembris  Regiensibus  persolvisse  leguntur.  Ea 
summa  tum  quinquaginta  aureos  florenos  excessisse  cre- 
ditur. Bondeni  quoque  Regiensi  reipublicae  subditi  Prae- 
fectus viginti  quatuor  ejus  temporis  libras  pro  tributo 
numeravit.  Bondicum  id  antiquitus,  quod  Ligurum  lingua 
fundo  carens  significabat,  vocatum  fuit.  In  praecipua 
enim  Padi  altitudine,  ubi  primum  scinditur  (2) , amnem 
ipsum  Bondicum  tamquam  profundum  incolae  nomina- 
runt. Non  multo  post  (4)  D.  Prosperi  Abbas  in  suburbiis 
extra  portam  Sancti  Stephani  omnium  Sanctorum  tem- 
plum, ut  marmorea  tabula  fano  affixa  testabatur,  Inno- 
centio  III  sedente,  aedificavit.  Id  a me  saepius  visum* 
— ' .1  • 

(1)  Ut  io  libro  major,  tabularii  carL  auxit. 

(a)  riin.  lib.  xvm,  cap.  7. 

(3)  Plio.  lib.  111,  cap.  16  ia  Gue. 

(i)  MCC1V. 

cum  superioribus  annis  muniri  urbs  coepisset,  cum  omni- 
bus suburbiis  dirutum  fuit. 

Sequente  anno  qui  fuit  mccv  Carlassali  in  Suzaria 
insula  oppidani  a Mutinensibus  sollicitati  Regiensium  jussa 
facere  recusarunt.  Gualbertus  Leazarius  et  Raimundus  a 
Gypso  cum  Sessiis  Coss.  erant,  qui,  vocata  curia,  de  do- 
mandis contumacibus  consilium  ineunt;  omnibus  rebellem 
populum  ad  deditionem  compelli  placuit.  Decurionum 
igitur  decreto  negotio  Sessiis  Coss.  dato  contumaces  ad 
deditionem  compelli  placuit,  confestimque  ednetis  copiis, 
ubi  eo  perventum  est,  vallo  prius  et  fossa  circumdati 
hostes,  ne  instante  hyeme  difficilior  obsidio  fieret,  oppu- 
gnari coeperunt.  Postridie  summo  mane  milites  per  tubi- 
cinem vocati,  qua  debilior  murus  videbatur,  scalis  admotis 
oppidum  adoriuntur.  Incolae  contis,  scorpionibus,  saxis, 
et  omni  teloTum  genere  nostros  in  fossas  praecipites  agunt. 
Cadentibus  facta  testudine  cum  integri  succederent,  in- 
genti clamore  sublato,  praelium  renovatur.  Interim  Sessii 
ab  utroque  latere  milites  disponunt,  qui,  missilibus  eminus 
jactis,  e pennis  propugnatores  deiciant:  tandem  ob  crebros 
telorum  imbres  ab  oppidanis  desertus  murus  capitur.  At 
mense  octobri  Carlassalenses,  ut  erant  natura  factiosi,  ad 
Veronenses  se  conferunt,  se  vi  a Regiensibus  expugnatos 
conqueri , exclamare  grave  eorum  imperium  ferri  non 
posse,  rogare  nt  sibi  contra  communes  hostes  opem  ferre 
velint.  Veronensibus  tunc  Sanbonifacii  praeerant , qui 
recentis  belli,  quod  minus  pTospere  cum  nostris  apud 
Herberiam  gesserant,  adhuc  memores,  non  esse  amplius 
ferendam  hostium  licentiam  fremebant,  raptimque  coacto 
exercitu  ad  vindicandam  sociorum  injuriam  properant. 
Instante  hyeme,  quod  nihil  adversi  timeretur,  modicum 
in  oppido  relictura  praesidium  fuerat.  Igitur  ex  tempore 

plurimi  paucos  adorti  etiam  ultro  ad  hostes  deficientibus 
oppidanis  facile  superant.  Ingressi  VeroDenses,  praesidiariis 
militibus  abire  permissis,  Carlassalum,  quamquam  recla- 
mantibus incolis,  direptum,  ac  demum,  ne  amplius  in 
Regiensium  potestatem  veniret,  incensum  adversus  socie- 
tatis jura  funditus  everterunt.  Quo  tempore  Guido  Lupus 
Regii  praetor  fuit.  Mutinenses  vero , qui , odio  jam  alte 
concepto,  cladis  acceptae  oblivisci  non  poterant,  ex  Vero- 
nensibus, Mantuanis  et  Ferrariensibus  formidando  exercitu 
contracto  ad  obsidendos  Regienses  proficiscuntor;  qui  tot 
geutium  armis  circumventi  a Bononiensibus  et  Parmensibus 
auxilium  petunt,  suam  in  socias  urbes  perpetuam  fidem 
commemorant,  se  rupta  pace  iniquorum  vicinorum  invidia 
oppugnari , quos  nisi  reprimant,  acerbiores  ipsi  quandoque 
adversarios  sunt  habituri.  Meminerint  pro  ipsis  adversus 
Placentinos  nuper  a Regiensibus  sanguinem  effusum;  de- 
nique obsecrant  ut  veteris  amicitiae  memores  aequitatis 
defensores,  et  perfidiae  ultores  esse  velint.  Justa  oratione 
utrique  commoti,  quibuscumque  et  ipsi  possunt  copiis 
contractis , instructoque  curru,  quod  justi  exercitus  com- 
parati argumentum  erat,  ad  nostram  urbem  obsidione 
Uberandam  contendunt.  Dum  vero  hinc  Parmenses,  illino 
Bononienses  ex  composito  in  hostium  castris  ingentem 
caedem  edunt,  Regienses,  Guidone  Folleano,  et  Arduino 
Sessio  Coss.  praeeuntibus,  et  ipsi  e Brennonis  porta  erum- 
punt, ac  clamore  sublato,  tertia  acie  hostes  in  fugam 
vertunt;  castris  eorum  direptis,  socios  praeda  onustos,  et 
opulentis  muneribus  honestatos  domum  dimittunt.  In  aliis 
annalibus  hostes  ad  oppugnandam  Suzariam  profectos  et 
profligatos  fuisse  legitur.  Ingenti  belli  periculo  Regiensi- 
bus liberatis,  Guido  Robertus  ob  magnam  nominis  famam 
ad  jus  dicendum  Patavium  accitus,  jura  municipalia,  quae 

hodie  quoque  vigent,  ibi  Praetor  condidit.  Non  multo 
post  Regienses  Othonem  iv  Romam  coronae  capiendae 
gratia  proficiscentem  Salvaterrae  sui  territorii  castello, 
Petro  Torello  Bononiensi  Praetore  obviam  misso,  omni 
obsequii  genere  exceperunt. 

Anno  vero  qui  fuit  salutis  mccxi  Guidone  Folleano 
et  Ray mundo  a Gypso,  vel,  ut  alii  malunt,  a Baysio 
Coss.,  Albricone  defuncto,  Nicolaus  Maltraversius  Regii 
antistes  creatus  est,  qui  a Vicen tinis  postea  in  Germaniam 
ad  placandum  iratum  Caesarem  legatus  minus,  ibi  de- 
cessit. Calendis  junii,  Guidone  Lambertino  Bononiensi 
interim  Regii  Praetore,  atque  universis  astantibus  civibus 
cathedram  ascendit.  Per  eosdem  dies  nundinae  apud  pon- 
tem Sancti  Mauritii,  qui  tunc  Pelatus  dicebatur,  cele- 
brari coeperunt,  ubi  D.  Lazari  hospitium  ad  eos,  qui 
elephantia,  aut  sacro  igne  tacti  erant,  recipiendos  quin- 
quennio post  aedificatum  fuit.  Hi  in  nosocomio  pietatis 
extra  pomoerium  ad  portam  pontis  Livonii  antea  habi- 
taverunt, qui  locus  peste  laborantibus  deinde  est  assigna- 
tus. Nundinae  vero  sub  D.  Petri  moenia,  ubi  forum  boa- 
rium est,  translatae  fuerunt.  Interea  Innocentius  ex  Galbis 
ubi  residebat,  Othoni  diris  nunciatis,  Gherardum  Cossium 
a Gypso  Regienscm  Novariae  episcopum  legatum  in  Ita- 
bam misit,  qui  in  defuncti  Uberti  Pirovani  locum  Medio- 
lani Archipraesul  suffectus  intra  dies  triginta  Cremonae 
decessit.  Sequenti  anno  qui  fuit  Mccxti  Thoma  a Chari- 
tate , et  Giberto  Coss.  Suzariani  Rcgiensi  antistiti  subjecti 
hostiam  impulsu  defecerunt.  Quare  statim  ad  puniendos 
rebellantes  eductas  exercitus  fuit.  Contra  Mutinenses  cnm 
Ferrariensibus  et  Cremonensibus  oppidanis  opem  laturi 
venerunt,  sed  ubi  nostrorum  apparatum  intclligunt,  arre- 
pta fuga  socios  deserunt,  qui  cum  nullam  aliunde  opem 

sperare  possent  in  antistitis  potestatem  reverterunt.  Capte 
Snzaria,  Regienses  pro  Bononiensibus  adversus  Pistorienses 
feliciter  pugnaverunt;  eaque  expeditione  peracta  de  mutuo 
sibi  adversus  hostes  auxilio  praestando  cum  sociis  perpe- 
tuum foedus  percusserunt  (0.  Thomas  a Charitate  et.Gual- 
bertus  Leazarius  Coss.  pro  civitate  jurasse  feruntur.  Nec 
multo  post  (»)  contra  Placentinos  a Parmensibus  et  Cre- 
monensibus vocati  sub  Isaeo  Doario  Praetore  apud  S.  Co- 
lumbanum  insignem  victoriam  retulerunt.  Domum  reversi 
Bononiensium  legatos,  qui  adversus  Ariminenses  auxilium 
petebant,  offendunt;  cives,  qui  conjuncti  deesse  non  po- 
terant justo  voto  se  affuturos  respondent.  Laetis  igitur 
dimissis  legatis,  statim  duobus  coss.  habendi  delectus  ne- 
gotium datur,  qui,  ineunte  vere,  sociis  conjuncti  ad  ob- 
sidendum Ariminum  proficiscuntur . Sed  eo  vicinorum 
populorum  praesidio  opportune  defenso,  nihil  agi  potuit. 
Itaque  ejus  urbis  oppugnatione  minus  prospere  tentata, 
inde  adversus  Forum  Cornelii,  et  Archangelum  oppidum 
ductus  est  exercitus.  Verum , pace  non  multo  post  cum 
hostibus  inita,  Regienses  domum  reversi  ad  civilia  curanda 
negotia  conversi  fuere.  Turrim  enim  curiae  palatio  con- 
tiguam ad  exornandum  forum  aedificare  coeperunt,  quod 
praeclarum  illis  temporibus  magnificentiae  argumentum 
esse  existimabatur,  cum  eos  tunc  nobiles  vocatos  fuisse 
Ricobaldus  scribat,  quibus  turris  extructa  fuisset.  Unde 
in  publicis  etiam  conscribendis  monumentis  ad  significan- 
dum familiae  splendorem,  nobiles  a Turri  vocabantur. 
Nonnulli  tamen  id  aedificii  genus  in  discordiis  civilibus 
a factiosis  primum  inventam  fuisse  affirmant.  Id  opus 


( I ) MCCXtll. 
(a)  MGCX1V. 

feliciter  coeptum,  saeviente  frigore,  intermitti  oportuit: 
tanta  enim  fayemis,  quae  secuta  est,  asperitas  fuit,  ut 
Padum  fluvium  durissima  glacie  concretum  duobus  con- 
tinuis mensibus  equi,  currusque  trajecerint:  in  cupis  nec 
admoto  igne  concretum  vinum  liquescebat,  quod  securibus 
scindere  cogebantnr;  ea  tamen  annonae  copia  fuit,  ut 
passim  novem  assibus  frumentum  venale  inveniretur. 

Sub  id  tempus  Friderici  II  Caesaris  uxor,  Neapoli  in 
Germaniam  rediens,  Regium  divertit.  Is  Friderici  I ex 
Henrico  filio  nepos,  qui  postea  anno  mccxxi  ab  Honorio  III 
die  festo  S.  Martini  corona  imperii  est  insignitus,  ac  plura 
in  ecclesiae  honorem  statuit,  etsi  postea  ab  ea  discessit; 
cum  Marascottus  Faventinus  urbis  nostrae  Praetor  ma- 
gnam cum  Sessiis  mulctarum  causa,  quas  sibi  applicabat, 
contentionem  exerceret.  Post  eum  Bernardus  Cornaccianus 
Parmensis  Regii  Praetor  jus  dixit,  sub  quo  cives  cum 
Bononiensibus  S.  Arcbangelum  Ariminensium  castrum  ob- 
sident, donec  pace  inita  hostes  mille  et  septem  Cesenates, 
quos  ceperant,  e carceribus  dimiserunt.  Caeterum  Man- 
tuani, qui  vetus  odium  in  Regienses  nunquam  deposue- 
rant, cum  aperta  vi  bellum  gerere  non  auderent,  ad  dolos 
conversi  anno  mccxviii  Gonzagam  non  longe  a Pado  op- 
pidum Alberti  Casalodi  auxilio  invasi  per  proditionem 
occnparunt,  ac  firmissimo  praesidio  munierunt.  Hoc  nuntio 
allato,  moeror  simul  et  ulciscendi  ardor  civitatem  invasit: 
sed  cum  munitiorem  locum  esse  scirent,  quam  ut  facile 
expugnari  posset,  a Parmensibus  et  Cremonensibus  auxi- 
lium impetrant.  In  urbe  quoque  aliis  copiis  contractis  ad 
recipiendum  oppidum  una  cum  sociis  Regienses  profecti 
vix  ad  moenia  pervenerant,  cum  ab  hostibus  qui  insidias 
paraverant,  clamore  sublato,  acriter  impetuntur.  Ut  pro 
temporis  angustia  potuit,  in  medio  locati  Cremonenses, 

sinistrum  Parmenses,  dextram  Regienses  aciei  corna  su- 
stinuerunt, in  fronte  hastati  cum  delecta  funditorum  et 
sagittariorum  manu  dispositi,  atroxque  praelium  commit- 
titur. Ad  primam  telorum  missionem  plurimi  utrinque 
caesi,  jam  vero  coi  lato  pede  hastis  retusis  confertissimi 
ense  dimicare  coeperunt.  Inter  equorum  fremitus  hinc 
inde  crebri  ictus,  ferientium  roces , et  cadentium  gemitus 
exaudiebantur.  Nostri  tamen  numero  superantes,  equitatu 
in  hostium  latera  immisso,  ingentique  facta  caede,  reliquos 
in  fugam  vertunt.  Mantuanorum  profligato  exercitu,  ad 
obsidendum  oppidum  Regienses  convertuntur.  Qui  ejus 
praesidio  praeerant,  nullam  externi  auxilii  spem  habentes, 
victori  hostium  exercitui,  militum  pacta  salute,  se  dedunt. 
Gonzaga  recepta,  aliud  subinde  atrocius  bellum  irrepsit, 
Otho  enim  v ab  Innocentio  III  diadema  adeptas  quaedam 
ecclesiae  loca  occupaverat:  ob  id  diris  damnatus,  et  ab 
imperio  depositus  ejusque  loco  Fridericus  Ruggerius  Sici- 
liae Rex  Romanorum  Princeps  electus  fuit.  In  eo  dissidio 
plurimae  Longobardiae  civitates  Pontifici  favebant,  Medio- 
lanenses vero  Othonis  partes  secuti,  et  ob  id  anathemate 
percussi,  trajecto  Pado,  auxiliantibus  Placentinis,  Par- 
mensem agrum,  ingenti  praeda  abacta,  hostiliter  deva- 
starunt.  Parmenses,  Cremonensibus,  Mutinensibus  et  Re- 
giensibus qui  a Pontifice  stabant  conjuncti,  ad  oppidum 
Gibellum,ita  postea  a Gibellinis,  quos  sequebatur,  appel- 
latum, ingenti  accepta  clade,  cum  hostibus  pugnarunt. 
Nec  multo  post  Mediolanenses  renovato  exercitu  reversi, 
atrox  praelium  a prima  diei  hora  ad  noctem  aequo  marte 
commiserunt,  nec  penes  quos  victoria  steterit  certum  fuit. 
Demum,  deficiente  comeatu,  hostes  ad  diripienda  alia 
Cremonensium  oppida  contenderunt.  At  Regienses,  Gibello 
ecclesiae  nomine  inunito,  perpetuam  cuni  Parmensibus  de 

mutuo  sibi  ferendo  auxilio  conventionem  iniverunt.  Post 
haec  Friderico  Ruggerio  cum  exercitu  apud  Regium  se- 
dente, cum  Bernardinus  Jacobi  Bononiensis  Regii  prae- 
tor esset,  Braidae,  quod  oppidum  est  nostri  episcopatus, 
nundinae  celebrari  coeperunt,  et  infirmi  ad  pontem,  qui 
Pelatus  vocabatur,  translati  fuere.  Mutinenses  vero,  qui 
vetustum  vulnus  adhuc  sub  pectore  servabant , Ferrarien- 
sibus,  Mantuanis  et  Veronensibus  conjuncti,  Bondenum 
circumvallarunt.  Non  magno  ibi  praesidio  relicto,  cum 
nec  satis  commode  per  hostium  fines  eo  transmitti  cornea*, 
tus,  aut  miles  posset,  post  aliquot  menses  qua  oppugnari 
coeptum  est,  vacuum  oppidum  hostibus  est  relictum.  Sed 
cum  illi  ad  diripiendas  villas  palantes  discurrerent  a Be- 
dulli,  Favergi,  et  Campaniolae  rusticis  profligati  fuere. 
Caeterum  continuis  bellis  attriti  Regienses  opportuniorem 
recipiendi  ejus  loci  occasionem  expectare  decreverunt. 
Interea  ad  exsiccandas  paludes,  quae  in  proximas  Regiolo 
valles  restagnabant,  convertuntur.  Strata  enim  ab  urbe  ad 
illud  oppidum  via,  emissarium,  quod  Taleatam  vocabant, 
superstructo  ponte  effoderunt,  in  earnque  fossam,  ruptis 
aggeribus,  Padum  immiserunt.  Mantuani,  qui  Regiensium 
res  augeri  aegre  ferebant,  nocte  fluvialibus  navigiis  per 
paludes  vecti , ut  pontem  supra  fossam  fabricatum  ever- 
terent, silente  luna  venerunt.  Excubabant  ibi  forte  cum 
piscatoriis  naviculis  custodes,  qui  ad  hostium  strepitum 
excitati,  armis  arreptis,  Jacobum  a Palude  Regioli  prae- 
fectum, ut  sibi  cum  expedita  militum  manu  adsit,  pro- 
pere misso  nuncio  accersunt.  Ipsi  interim  impetum  susti- 
nentes donec  auxilium  veniat,  hostem  distinere  conantur; 
sed  numero  inferiores  a multis  facile  superantur.  Lintribus  x 
enim  injecto  igne  consumptis,  et  naumachiariis  in  undas 
dejectis,  vix  pauci  ad  viam  natando  evasere.  Victoris; 

Mantuani  potiti,  ligneo  ponte  incenso,  etiam  viam  omni 
ferramentorum,  et  machinarum  genere  diruere  incipiunt. 
Tum  Jacobus  Paludinus  cum  expedita  cohorte  superve- 
niens in  confertos  hostes  irruit.  Angustus  erat  in  mediis 
paludibus  viae  locus,  in  quo  dum  mutuis  ictibus  se  cae- 
dunt, cruentum  certamen  furentes  miscent,  in  undas  ple- 
rique  praecipitantur.  Dum  utrique  ambiguo  adhuc  marte 
dimicant,  Mantuani  navigiis  devecti  sagittis,  et  omni 
jaculorum  genere  undique  nostros  impetunt.  Jacobus  inter 
primos  strenue  pugnans  spiculo  scorpione  misso  lethaliter 
vulneratus  concidit.  Amisso  duce,  reliqui  ubi  se  duplici 
acie  circumventos  vident,  fugam  capiunt . Itaque  nemine 
amplius  obstante,  et  ponte  jam  flammis  consumpto,  Man- 
tuani , aggere  in  paludes  dejecto,  viam  destruunt.  Regio- 
lum  quoque  ab  iisdem  tunc  solo  aequatum  fuisse  apud 
aliquos  legi;  quod  tamen  in  hanc  diem  semper  stetisse 
certiores  auctores  referunt.  Hanc  gravem  injuriam  vindi- 
caturi Regienses  sub  Guidone  a Septemfontibus  Faventino 
Praetore  exercitum  scribere  coeperunt , sed  vicinarum 
urbium  opera  hostibus  conciliati  cum  ponte  postea  viam 
restituerunt. 

Rebus  civitatis  oompositis,  Regienses  cum  Mediola- 
nensibus, Faventinis  et  Brixiensibus  magnam  vim  mili- 
tum et  comeatus  in  ASgyptum  ad  expugnandam  Damia- 
tani  miserunt.  Ea  Heliopolis  olirn  fuit,  a Nyli  ostio,  ma- 
rique non  amplius  mille  passibus  distans,  quae,  vico  prius 
capto,  tandem  post  annum  quam  oppugnari  coepit,  gras- 
sante  intus  peste  in  Latinorum  potestatem  venit:  ibi  praeda 
ingens  auri,  argenti,  gemmarum,  pretiosae  vestis  ct  supel- 
lectilis inventa  nostros  ditavit.  Urbem  Pelagius  legatus 
Pontifici  tradidit;  sed  cum  ad  oppugnandum  Cayrum, 
olim  Memphim  appellatum,  septuaginta  millium  hominum 

ductus  exercitus,  excrescente  Nili  aqua,  corrumperetur, 
Damiata  hosti  est  restituta.  Ea  expeditione  postea  Tripoli 
capta,  unus  ex  Robertis  ejus  civitatis  antistes  creatus,  fami- 
liae Tripolitanorum  nomen  dedit;  qui  enim  ex  ejus  stirpe 
descenderunt  Roberti,  omnes  Tripolitani  sunt  vocati  (0. 

Sequente  anno  (»)  magnus  latro  Barata  a Porata  Regii 
praeturam  egit , cui  Gotosaldus  Bononiensis  (5) , deinde 
Bertus  ab  Entiola  (4)  suffectus  in  alium  etiam  annum 
confirmatus  fuit.  In  extremo  ejus  magistratu  dum  Nico- 
laus antistes  solemni  Natalis  Domini  die  in  majore  templo 
condonatur , inauditus  terremotus , dejectis  aedifidis , non 
Regium  tantum,  sed  universam  fere  Italiam  deformavit. 
Mantuani  quoque  Regiolum  dcvastarunt , sed  hi  post 
biennium  Fabiani  Belotti  Praetoris  opera  qui  Gifrcdo  a 
Pirolo  successerat,  cum  Regiensibus  inducias  fecerunt. 
Veniente  vero  anno  mccxxvi  Regium  magnam  civium 
factionibus  cladem  accepit  / Gerardo  enim  Ardizono  et 
Guidone  Roberto  coss.  tabularium  pubbcum  flagravit: 
Scssii  qui  ante  se  reipublicae  fidissimos  praestiterant,  vi- 
tamque  pro  publica  salute  saepius  exposuerant , cum 
Caesarianas  partes  sequerentur,  in  reipublicae  odium,  quae 
pro  Pontifice  stabat,  intempesta  nocte  chartophylatio 
ignem  crediti  sunt  subjecisse.  Accensa  flamma,  correptis 
trabibus  quibus  prima  tabulatio  constabat,  in  superiora 
armaria,  ubi  monumenta  publica  servabantur,  prosiliit; 
instrumentaque , annales,  privilegia,  et  omnia  civitatis 
j ura  cum  scriniis  consumpsit,  donec  in  proxima  transiens 


(i)  Paul.  ^mil.  lib.  6 de  tcb.  gest.  Fi  aneor, 
(a)  mccxx. 

(3)  MCCXXI. 

(4)  MCCXX1I. 

etiam  universam  domum  publicam  delevit.  Incendii  crepitu 
fumoque  excitati  vicini , sublato  clamore  Campanarum 
custodes  ad  vocandum  nolis  populum  suscitant.  Experge- 
facta plebs  ad  forum  confluxit,  dominantibusque  flammis 
sero  restinctis,  vix  paucas,  quae  extant,  scripturas  serva- 
vit. Ita  plurimorum  reipublicae  nostrae  gestorum  publico 
Inctu  memoria  interiit,  et  vix  haec  pauca,  quae  ad  po- 
steros transmitterentur,  divino  beneficio  conservari  potue- 
runt. Etsi  tantae  calamitatis  moerore  consternati  cives,  ad 
ampliandam  tamen  urbem  animum  adjiciunt:  nondum 
enim  moenibus  conditis,  cum  aggeribus,  fossaque  ubi  nunc 
templum  est  D.  Georgii  civitas  finiretur , Crustumii  alveo 
in  urbem  recepto  ad  eos  terminos,  ubi  nunc  visitur,  cum 
portis  prolata  fuit.  Ante  alias  porta  Castelli  aedificata 
primum  lapidem  Parisinus  urbis  quaestor  posuit,  ejusque 
anni  consulum  nomina  in  superliminari  ad  memoriam 
conservandam  marmore  incisa  fuere.  In  eo  superioribus 
annis  deposito  quasdam  literas,  caeteris  vetustate  exesis, 
me  puerum  legisse  memini,  sed,  nemine  monumentum 
agnoscente,  saxum,  quod  mihi  quatuor  cubitorum  in  lon- 
gitudinem, duorum  in  latitudinem  fuisse  videbatur,  in 
imum  forte  alicujus  aedificii  fundamentum  conjectum  fuit. 
Crustumio  torrente  extra  urbem  in  aliam  partem  con- 
verso, vetus  alveus,  quia  plurimam  glaream  a flumine 
invectam  habebat,  glareae,  quae  nunc  est,  viae  nomen 
dedit.  Ea  theatri  instar  conversa,  civibus  secundum  vete- 
rem ripam  aedificantibus,  in  arcum  flectitur.  Primos  ibi 
majores  meos  aedes  posuisse  animadverti,  cum  adhuc  in 
tabulario  publico  legatur,  quibusdam  in  glarea  aedificandi 
facultatem  concedi,  modo  Pancirolarum  aedium  lineam 
non  egrediantur;  id  vetus  aedificium  elegantiore  forma 
postea  Albertus  pater  meus  anno  mdxliv  restituit.  Extra 

portam  vero  Castelli  in  canale  ad  retinendam  aqnam 
cataracta  (')  demissa  fuit. 

Sequenti  anno  snb  Bemardo  Rolando  Rubeo  Praetore 
maxima  penuria  omnes  afflixit.  Ei  suffectus  est  Gerardus 
a Copriaco,  in  cnjus  extremo  magistratu,  nocte,  qua 
D.  Stephani  memoria  celebratur,  turris  templi  majoris 
quae  rotunda  erat  cum  omnibus  campanis,  nemine  tamen 
laeso,  ingentem  ruinam  fecit.  Eo  tempore  moenibus  non- 
dum factis,  valli  instar  fossis  tantnm  et  aggeribus  urbs 
muniebatur.  Ad  omnem  igitur  hostium  vim  arcendam 
muris  civitatem  cingi  placuit,  Praetoribusque,  ut  mulctas 
ob  delicta  exigendas  in  id  opus  converterent,  mandatum 
fuit.  Primus  Nazarius  Lucensis  Praetor  ad  portam  Bren- 
nonis,  quae  olim  Clodia  dicebatur,  supra  Crustumium 
strato  ponte  versus  D.  Stephanum  longitudinis  centum 
cubitorum  super  vetustos  aggeres  moenia  construxit.  Alii 
postea  praetores  eundem  ordinem  secuti,  omuia  civitatis 
moenia,  quae  hodie  extant,  super  aggeres  aedificarunt. 
Quindecim  enim  sequentibus  annis  a diversis  praetoribus 
trium  millium  dxl  cubitorum  perpetuo  ordine  murum 
conditum  fuisse  invenio.  Novissime  autem  a Gulielmo 
Folleano  antistite  (»)  alii  cubiti  dc  sunt  adjecti.  Itaque 
universa  moenium  summa,  praeter  ambitum,  qni  est  a 
porta  S.  Petri  ad  eam  quae  S.  Crucis  dicitur,  quatuor  mil- 
lium centum  quadraginta  cubitorum  fuit.  Albertus  enim 
a Pescarola  sequenti  anno  mccxxxii  ad  Sancti  Nazarii 
portam,  ubi  nunc  arx  est  condita,  duobus  annis  quibus 
praetor  fuit,  quadringentarum  ulnarum  murum  cxtruxit, 
omnesque  aliarum  portarum  foveas  excavavit,  prout  saxa 


(i)  Clavica  vulgo  dicitur. 

(a)  MCOUCKXI. 

portis  imposita  attestantur.  Mox  Nicolaus  a Ooara  Cre- 
monensis duobus  annis  sequentibus  alias  quadringentas 
ulnas  prioribus  adjecit,  et  apud  D.  Cosmum  in  moenibus 
militum  receptaculum,  Pusterlam  vulgo  dictum,  aedifi- 
cavit. Giliolus  deinde  Anetus  Parmensis  ('),  Rinaldus  (*) , 
et  Simon  (3)  Melior  Florentini,  Fridericus  Henrici  filius 
honoris  gratia  Praetor  creatus  (4),  Manfredus  Cornaccianus 
Parmensis  (3>,  Delphinus  Pallavicinus  Marchio  item  Par- 
mensis (G),  duo  Gerardi  alter  ab  Entiola  (7),  alter  Cotri- 
giensis  (8),  Obitius  item  Corrigiensis  (9),  Lambertescus  ex 
Lambertescis  Florentinus  ('«),  Matius  Dolidrandus  Cremo- 
nensis (”)  ordine  quisque  suo  anno  Praetores  ducentorum 
cubitorum  moenia  condiderunt,  praeter  Pescarolum,  et 
Matium  Dolidrandum,  qui  in  alterum  annum  confirmati 
Praetores  quadrigenarutn  ulnarum  murum  fabricaverunt, 
et  Obitium  Corrigiensem , qui  ccxl  cubitorum  murum 
erexit.  Alias  moenium  partes  ab  aliis  extractas  infra  suo 
loco  referemus.  Sed  fossae  non  nisi  anno  atccaxv,  quo 
universa  aedificatio  fuit  absoluta,  purgari  coeperunt.  Hoc 
tempore  annuus  fuisse  Praetoris  magistratus  videtur,  qui 
acceptae  libertatis  initio  semestris  esse  consueverat,  sed 
boc  inde  evenisse  existimo,  quod  omnibus  in  aliud  seme* 
stre  tempus  imperium,  paucis  in  biennium  prorogabatur. 

Hic  omittendum  non  est  anno  salutis  mccxxxiii  tantam 
vim  frigoris  fuisse,  ut  per  Padum  glacie  constrictum  Ve- 
netiis  Cremonam  plaustra  transmigraverint.  Vina  ia  capis 
concreta  riguere,  arbores  in  campis  periere,  et  plures  in 


( i ) An.  mccxxxiii. 
(4)  An.  mcgxxxvi. 
(7)  An.  mucxxxix. 
(10)  An.  mucxlii. 


(a)  An.  mccxxxiv. 
(5)  An.  mccxxxvii. 
(8)  An.  mccxl. 

(n)  An.  MccxLiii. 


(3)  An.  mocxxxv. 
(G)  An.  Mccxxxvuu 
(9)  Au.  MCCXLI. 

ipsis  lectis  algentes  occubuere,  unde  magna  penuria,  et 
pestis  secuta  multa  hominum  millia  in  Italia  letho  de- 
derunt. Mutinenses  vero  primo  suo  Praetore  Manfredo 
Pico  in  an.  xxx  creato,  postea  Marchionem  Gulielmum 
Cavalcabovem  Cremonae  tyrannum  in  plures  annos  ele- 
gerunt («).  Is,  cum  patriam  paulo  ante  occupavisset, 
etiam  ejus  urbis  cui  jus  dicebat,  perpetuam  ditionem  in 
se  transferre  cogitavit.  Ac  in  primis,  ut  a cu jusque  in- 
juria se  tutum  faceret,  omnium  nobilium  turribus  eversis 
( sic  enim  praesidia  tollebat),  Mutinae  imperium  invasit: 
tum  vicinorum  quoque  libertati  inhians  anno  mccxxxii  in 
agrum  nostrum  populabundus  venit.  In  urbem  fugientes 
rustici  magnum  tumultum  excivere,  ubi  ad  arma  concla- 
matum est.  Accursius  a Palude,  et  Sessii  cum  delecta 
civium  manu  exeuntes  ad  Mancasale  hostes  per  agros 
palantes  facile  profligarunt,  praedaque  omni  recepta,  et 
Mutinensibus  partim  trucidatis,  partim  in  fugam  versis, 
in  urbem  ovantes  rediere.  Natum  eo  tempore  inter  Ru- 
gerios  et  Malegutios  dissidium  maximo  moerore  cives 
affecit.  Hi  simultatem,  quam  diu  inter  se  aluerant,  cre- 
scente in  dies  odio,  tandem  evomere  coacti  conjunctorum 
et  clientum  turba  stipati  per  urbem  ambulare  coeperunt. 
Demum  ira  praecipites,  districtis  ensibus  in  foro  pro  ejus 
temporis  instituto  conflixerunt,  funestamque  sibi  invicem 
cladem  intulerunt,  donec  supervenientibus  Praetoris  Ni- 
colai Boarii  Cremonensibus  lictoribus,  separati  certamen 
finierunt. 


(i)  An.  mccxxv. 

Libertatem  adepti  Regienses,  etsi,  permittente  Caesare, 
principum  jura  consecuti , nondum  tamen  percutiendae 
pecuniae  jus  exercuerunt.  Anno  igitur  mocxxxiii  primum 
Nicolai  Maltraversii  antistitis  nomine,  penes  quem  hoc 
jus  residebat,  cudere  monetam  coeperant;  unde  aliqua 
etiam  hodie  numismata  cum  hac  inscriptione  visuntur: 
Nicolaus  Episcopus,  ab  altera  vero  parte  legitur:  Fride- 
ricus  Imperator ; quod  jEnobarbi  vel  alterius  Friderici  II 
qui  tunc  imperabat  beneficio  id  antistiti  nostro  jus  olim 
concessum  fuisse  significat,  sicut  et  Genuenses  Corradum, 
a quo  hanc  facultatem  primum  obtinuere,  aureis  inscri- 
bunt. Monetae  igitur  officina  instituta,  Regienses  etiam 
ad  ampliandam  religionem  se  converterunt.  Octavo  enim 
calendas  augusti  in  Jesu  Christi  honorem  templum,  quod 
postea  D.  Dominici  familiae  in  urbem  receptae  concessum 
est,  magno  civium  ardore ■ aedificari  coepit,  cujusque  or- 
dinis sexus  et  aetatis  homines , atque  aurati  etiam  equites 
variis  pellibus,  et  serico  exornati,  ad  jacienda  fundamenta 
certatim  calcem,  lapidesque  congesserunt;  opus  postea  a 
Simone  Meliori  Praetore  Florentino,  qui  portam  pontis 
Livonii  restituit,  post  biennium  perfectum  fuit.  Sequenti 

anno  mccxxxiv  tanta  hyetnis  asperitas  fuit,  ut  frigore  ada- 
pertae sint  arbores,  et  plurimi  etiam  homines  interierint. 

Eo  tempore  Fridericus  II  Gregorio  IX  Pontifici  in- 
fensus, ut  plures  in  suas  partes  populos  traheret,  in  Ita- 
liam venit:  vir  ex  Henrico  dEnobarbi  filio,  et  Constantia 
monaca  natus.  Tancredo  enim  Apuliae  rege  tributum 
ecclesiae  negligentius  solvente.  Clemens  Constantiam  Ro- 
gerii  Apuliae  regis  natam  jam  quinquagenariam,  et  Pa- 
normi religionem  professam,  caenobio  extraxit,  Henricoque 
matrimonio  conjunxit,  qui  Apuliam  velut  dotalem  ade- 
ptus, postea  Fridericnm  genuit.  Is  in  graecis  latinisque 
literis  eruditus,  ac  diversorum  idiomatum  peritus,  etiam 
armis  claruit,  sed  voluptatibus,  ac  libidini  supra  modum 
deditus  cpicuream  vitam  coluisse  creditus  est,  usque  adeo, 
ut  sacerdotiis  abutens  non  pauca  templa  everterit.  Ex 
prima  conjuge  Constantia , Castiliae  regis  sorore,  suscepit 
Hernicum , et  ex  Jolanta,  Joannis  Brennensis  Hierosolimo- 
rum  regis  filia,  Corradum,  ex  Isabella  regis  Angliae  sorore 
Henricum  Siciliae  regem,  qui  juvenis  obiit,  quos  continuo 
ordine  Romanorum  reges  creare  curavit,  illum  Germaniae, 
bunc  Italiae:  alii  volunt  hunc  Germaniae,  illum  Italiae 
regem  appellatum.  Naturales  vero  Fridericum  Antiochiae, 
et  Entium  Sardiniae  regem , ac  Manfredum  Tarenti  prin- 
cipem habuit.  Hac  prole  aliisque  rerum  successibus  elatus, 
superatis  alpibus,  diu  in  Hetruria  est  .commoratus,  nec 
solum  ei  provinciae,  sed  et  toti  demum  Italiae  ultimam 
perniciem  attulit.  Siquidem  diversis  suscitatis  factionibus, 
qui  Pontifici  adhaerebant  Guelphi,  qui  vero  imperatorem 
sequebantur  Gibellini  vocati,  implacabili  odio  cruentas 
rixas  diu  exercuerunt.  Primum  Pistorienses  haec  labes 
invasit,  apud  quos  Cancellarii  a Pantiaticis  urbe  ejecti 
se  Guelphos,  adversarios  vero  Gibelliuos  dixerunt,  quod 

nomen  a Guelpho  et  Gibello  dnobus  Teutonicis  diversarum 
factionum  fratribus  sumptum  fuit(0:  sed  alii  (»)  a duabus 
in  Galliae,  et  Germaniae  finibus  nobilibus  familiis,  qua- 


unde ipse  descendebat  Gibellina,  has  sectas  derivant.  Ab 
his  vero  diversas  aliqui  opiniones  habuerunt  (J(,  quas,  ne 
legentibus  taedium  afferam , praetermitto.  Longius  serpens 
hoc  malum  praeter  Venetias,  quae  hunc  morbum  non 
senserunt,  universam  fcrme  Italiam  occupavit:  cum  Flo- 
rentini, Senenses,  Aretini,  aliique  Guelphos,  plurimae  vero 
urbes  Gibellinos  ejicerent.  Habitu , incessu,  corporis  gesti- 
bus , edendi , bibendi  ve  usu , signandarum  epistolarum  di- 
versitate, atque  omni  actionum  differentia  cujus  quisque 
partis  esse  declarabat  (4) . Gibellini  infixas  pileo  plumas , 
et  coloribus  vestes  distinctas  in  sinistra  parte  gerebant. 
Iidem  jurantes  digitum  indicem  tollere,  politis  vasis,  albis 
Tosis  uti,  quaeque  nativis  coloribus  animalia  exprimere, 
poma  per  longum  a flore  ad  pediculum  incidere.  Contra 
Guelphi  plumis  et  coloribus  in  dextera  parte  se  exornare, 
sublato  pollice  jurare,  vasis  in  conchilia  effictasque  species 
caelatis,  et  rubentibus  rosis  uti,  animantia  semper  diversis 
coloribus,  atque  a natura  genita  sunt,  depingere,  per 
obliquum  poma  dividere,  ct  rubente  cera  signare  consue- 
verant. Adeo  denique  insana  eorum  rabies  fuit  ut  multi 
arctissimos  propinquos,  et  conjunctissimos  amicos  nulla 
alia,  quam  adversae  factionis  intercedente  causa  ..saepius 
trucidarint.  Caesari  magna  ex  parte  nobiles  favebant , qni 

(i)  Flat,  io  Grcg.  IX. 

(a)  Otbo  Friuincnjis  episcopus  qui  Friderici  AJuobarbi  gesta  scripsit, 
et  Bart.  de  Guclph.  ct  Gibcl. 

(3)  Ut  Jo.  Villanus,  Abbas  Fauor.,  Foggius,  Corius,  Ricobaldus. 

(4)  Blond.  lib.  vu,  dec.  a. 


rum  altera  Friderico  infensa  Gnelpha  dicebatur,  altera 

post  «merita  stipendia  ab  eo  praediis,  castellis,  aquarum  ve 
juribus , et  aquilae  romanae  insignibus  donati , speciosisque 
titulis  illustrati,  aurati  equites,  vel  comites,  aut  alio  no- 
mine clari,  potentesque  evaserunt.  Sed  quod  omnes  hono- 
res excedebat,  fori  privilegio  muniti,  si  quem  de  plebe 
hominem  interfecissent,  velut  pecude  caesa,  modica  se- 
ptem, vel,  ut  abi,  decem,  ut  vocabant,  bbrarum,  et  duo- 
decim denariorum  pecunia  mulctati  absolvebantur,  ac 
plerumque  generos  quibus  data  opera  filias  locaverant, 
ut  eorum  opibus  ditescerent,  crudeliter  occidebant!'). 
Hujus  legis,  quae  usque  ad  annum  mcclvii  duravit,  ini- 
quitas ita  plebis  animos  exacerbavit , ut  plurimi  ex  infe- 
riori classe  homines  Pontificem  secuti,  nobibum  superbiam 
saepius  contuderint.  Urbes  vero  ipsae  prout  potentium 
aut  plebis  pars  superior  fiebat  Gibellini  aut  Guelphi 
nominis  habebantur.  Studebat  tunc  temporis  Friderico 
dStiolinus  a Romano  Taurisii  oppido  oriundus,  et  Albe- 
ricii  ex  zEtiolino  filio  nepos , qui , ut  rei  militaris  disci- 
plina caeteria  antecellebat,  cum  Taurisinis  Patavinos,  et 
Vicentinoa  impotenter  oppresserat.  Ex  bberis  vero  civita- 
tibus eidem  favebant  Cremona,  Parma,  Regium  et  Mutina, 
quae  a nobibum  factionibus  regebantur.  Caeterum  Tur- 
riani  qui,  ejectis  patriciis,  velut  plebis  defensores  princi- 
pem locum  Mediolani  obtinebant,  cum  Brixianis,  Ferra- 
riensibus,  Mantuanis,  Bononiensibus  et  Faventinis  se  in- 
fensissimos Caesaris  hostes  declaraverant,  quem  cum  anno 
uccxxxvi  Brixiam  venientem  transitu  prohibere  conaren- 
tur, ille  Regiensium,  qui  sub  Uguccione  Caprino  Pisano 
Praetore  militabant,  aliorumque  sociorum  copiis  septus, 
quae  quinquaginta  millium  hominum  fuisse  dicuntur. 


(1)  In  Chronicis  Mediolani. 

hostes  feliciter  fudit.  Deinde  Miraria,  et  Monte  Claro 
Brixianis  adempto, etiam  Mantuam  expugnavit,  et  dirutam 
Cremonensibus  subjecit.  Idem,  Gonzaga  oppido  a Gon- 
ssagis  accepto,  calendis  novembris  rebellantem  Vicentiam 
praecipuo  Regiensium  auxilio  captam  solo  aequavit.  Spe- 
raverat se  ibidem  Actiam  V Atestinum  ejus  urbis  Prae- 
torem inventurum , quem  Pontificis  partes  secutum  occi- 
dere cupiebat:  sed  is  Patavium,  cujus  erat  Praefectus, 
armis  defensurus  mature  concesserat.  Subinde  Fridericus 
Praetor  Regii  honoris  gratia  creatus  prioribus  moenibus 
ducentos  muri  cubitos  adjecit. 

Inter  haec  Regienses  quasdam  in  montibns  arces,  quae 
sibi  parere  nolebant,  sequente  mense  maii , duce  Praetore 
Manfredo  Cornacciano  Parmensi,  expugnaverant;  et  in 
primis  Bantiolae,  loci  incolis  obstinato  animo  se  defen- 
dentibus, admoto  ariete  muros  quassare  coeperunt;  de- 
mum, apertis  moenibus  ingressi,  caesis  hostibus,  ferro, 
flammisque  castellum  funditus  everterunt.  Inde  Cavetio- 
lam  est  itnm,  quam  et  ipsam  adorti  vi  ceperunt,  ac  di- 
reptam solo  aequarunt.  Mox  ad  Montem  Lapidis  Gerba- 
riam,  vel  nt  alii  scribunt,  Grillariam,  in  obstinatae  con- 
tumaciae poenam  combusserunt.  Post  haec  cum  Mutinen- 
sibus et  Parmensibus  adversus  Brixianos  Friderico  s opem 
laturi,  Olio  amne  trajecto,  universum  Brixianorum  terri- 
torium foede  vastarunt,  ingentique  abacta  praeda  com- 
plura loca,  et  Redoldescum  castellum  expugnarunt.  Tan- 
dem commisso  certamine  ex  hostibus  sex  millia  capta, 
et  carrociura  Mediolanensibus  ademptum  Romam  trium- 
phali pompa  transmissum  fuit.  Ad  Casalodium  quoque 
occupandum  sine  sociorum  auxilio  soli  Regienses  a Caesare 
missi  locum  primo  impetu,  animo  deficientibus  incolis, 
ceperunt.  Deinde  Carpanedulum  et  Gazolum  in  Mantuano 

agro  castella  aggressi,  intra  paucos  dies  in  imperatoris 
potestatem  redegerunt.  At  Mantuani  qni  jam  Friderico 
favebant  ad  oppngnandnm  Montem  Clarum  Brixianorum 
deducti,  sed  strenue  se  tuentibus  oppidanis,  cnm  exigua 
deditionis  spes  snperesset , eo  accedere  Regienses  jussi  po- 
stridie sociis  conjunguntur,  qui  omni  machinarum  genere 
moenia  adorti,  intra  quindecim  dies  victoris  arbitrio  de- 
dentibus se  obsessis , oppidum  receperunt ; ibi  ingenti  ho- 
minum et  rerum  strage  edita,  qui  vivi  capi  potuerunt  a 
Saracenis  sub  Caesare  merentibus  tetris  carceribns  inclusi 
fuere.  Ad  Fridericum  vero,  qui  pecunia  egebat,  ineunta 
vere  (»)  ex  universa  Italia  principes  certarim  tributum 
Ticinum  contulerant.  Ipse  Brixiam  obsessurus  Regiensium 
copias,  quae  per  hyemem  domum  secesserant,  ad  feren- 
dum sibi  auxilium  revocat,  quos  octo  millia  civium  pe- 
ditum, praeter  equites  fuisse  in  annalibus  legi.  Praeter 
hos  pacatis  rebus  mille  externorum  peditum,  et  ducento- 
rum equitum  numerum , quem  reipublicae  militiam  voca- 
bant, ad  urbis  praesidium  proprio  aere  alere  consueverant. 
Ea  igitur  manu  a Delphino  Marchione  Pallavicino  accepta, 
Fridericus  vallo,  et  fossa  Brixiam  obsidere  conatus  ab 
hostibus  saepe  repulsus  est,  ac  demum  post  tertium, 
quam  venerat  mensem  retracto  exercitu  discessit.  Sequenti 
vero  anno  Bononiam,  quae  Pontificis  partes  sequebatur, 
adortus  Regiensium  militum  opera,  qni  ex  mille  peditibus 
et  ducentis  equitibus  constabant,  duo  ejus  urbis  oppida 
Plumarium  et  Gravilcorium  vi  cepit.  Cum  vero  Gregorius 
a Montelongo  Pontificis  legatus  cum  copiis  Venetis  Actii 
Atestim  nomine  Ferrariam , ubi  Raymundus  Sessius  Prae- 
tor jus  dicebat,  obsessurus  esset,  Salinguerra  cum  Regien- 


(i)  An.  mccxxxtiii. 

sium  cohorte  ibi  Caesaris  praefectus  fuit,  sed  is  ad  dedi- 
tionem ab  hostibus  compulsus,  ac  in  desertam  Venetiarum 
insulam  deportatus  diem  suum  obiit,  ac  in  templo  S.  Ni- 
colai ad  litus  est  humatus.  Is,  Sophia  AStiolioi  Patavii 
tyranni  filia  uxore  accepta , Carpinetnm  nostrum  a Fride- 
rico  pro  dote  acceperat,  quod  eo  tum  decedente  Regien- 
sium ditioni  est  restitutum.  Tanta  sub  id  tempus  ob  solis 
eclypsim  obscuritas  fuit,  ut  decima  quinta  hora  mense 
junio  velut  media  nocte  clara  in  coelo  sidera  apparuerint. 
Hoc  biennio  Bonacursus  a Palude  Regiensis  summa  cum 
laude  Veronae  Praetor  jus  dixit. 

Anno  vero  qui  fuit  mccxi.i  , suae  cuique  castello  villae 
attributae,  ac  pagis,  territorioque  Regiensi  termini  positi 
fuere,  quod  cum  Simon  a Rodelia  aegre  ferret,  quod 
angustos  ditionis  suae  fines  heri  dictitaret,  per  proditionem 
Caprianam  occupavit,  sed  non  multo  post  occisas  teme- 
ritatis suae  poenas  dedit.  Omnes  vero  in  urbe  et  suburbiis 
frumentarias  molas  a privatis  pecunia  abundans  respublica 
emit.  Crescentibus  interim  Guelphorum  et  Gibellinorum 
factionibus,  Gregorius  Montelongus  Pontificis  legatus  po- 
pulos in  ecclesiae  partes  tracturus  in  Galliam  Cisalpinam 
venit,  tantumque  eloquentia,  blanditiis  et  auctoritate  po- 
tuit, ut  omnes  Faventia  Mediolanum  usque  urbes,  ejectis 
Gibellinis,  a Pontifice  stare  compulerit.  Sed  Regium  in 
imperatoris  fide  permansisse  in  annalibus  nostris  et  Mu- 
tinensium animadverti.  Gregorio  vero  IX  Pontifice  vita 
functo,  Coelestinus  IV  suffectus  non  amplius  decom  et 
octo  diebus  supervixit.  Nec  alius  ei  tum  substitui  potuit, 
siquidem  picrisque  cardinalibus  Aunelphi  in  carceribus  a 
Caesare  retentis,  romana  sedes  uno  et  viginti  mensibus 
rectore  carere  coacta  fuit.  Hac  occasione  arrepta,  Fride- 
ricus  statim  Faventiam  occupat,  inde  Bononia  obsessa 

reprulsns  hostiam  Tilias  incendit;  Deinde  Mutinam,  mox 
Regium  profectus  ad  vastandos  rebellantium  populorum 
agros  convertitur.  Hanc  cladem  veriti  nobiles  Parmenses, 
ut  imperatoris,  cui  semper  faverant,  adventum  audierunt, 
Guelphis,  qui  se  Placentiam  contulerunt,  extrusis,  Frideri- 
cnm  in  urbem  recipiunt  (0.  Demum  Innocentius  IV  Pon- 
tifex est  declaratus  , qui  gravissimus  Caesari  hostis , statim 
ad  retinendos  in  sua  fide  civium  animos  Mediolanum  con- 
tendit, ubi  Geraxdum  Rangonum  Regiensem  Praetorem, 
qui  fuit  ejus  urbis  septuagesimus  quintus,  creavit  I») . At 
Regii  Praetor  Musca  Lambertescus  Florentinus,  qui  justitia 
insignis  habebatur,  muro  circa  civitatem  in  ducentos 
cubitos  protracto,  etiam  Livonii  portam,  ut  qnibusdam 
placet,  restauravit.  Via  deinde  ab  urbe  Regiolum  munita, 
et  pontem  supra  fossam  Talea  tam  ex  tabulis  construxit  , 
oppidumque  ipsum  Regioli,  cujus  turrim  in  ulnas  xxx 
sustulerat,  lata  et  profunda  fossa  circumdedit.  Is  in  alium 
annum  confirmatus  nonis  januarii  decessit , cui  Jacob 
Judex  Lucensis  suffectus,  et  ipse  mense  decembri  diem 
suum  obiit.  Arx  vero  ibidem  sequenti  anno  a Praetore 
Matio  Dolidrando  Cremonensi  condita  fuit;  quo  tempore 
Nicolaus  Maltraversius  noster  episcopus,  ut  Vicentinos 
Caesari  conciliaret,  in  Germaniam  ad  Fridericum  legatus 
missus  decessit.  Is  pacis  studiosissimus  superioribus  annis 
etiam  A£tiolinam  Patavii  tyrannum  erga  Veronenses  pla- 
caverat. De  eligendo  successore  cum  in  urbe  contenderetur, 
aliis  Gucciolum  Albriconem  D.  Prosperi  Praepositum,  aliis 
Gulielrnum  Folleanum  postulantibus,  ingens  dissidium 
fuit.  Utriueque  electio  ob  controversiam  diu  irrita  mansit; 


(1)  Blond.  Iib.  vii,  dec.  1. 
C»)  In  Cbron.  Medioliu. 

demum  decennio  post  Gulielmus  ab  Innocentio  IV  co«- 
firmatus  fuit.  Haec  altercatio,  nobilibus  Gibellinis  plebem 
servilem  in  modum  despectui  habentibus,  odium  adauxit. 
Sestii  enim  a Caesare  speciosis  nominibus  et  privilegiis 
honestati  eam  licentiam  sibi  impotenter  usurpaverant,  ut 
infimos  homines  contumeliis,  et  verberibus  impune  affi- 
cerent. Caeterum,  Friderico  in  Germaniam  profecto.  Ro- 
be rtus  Lupicinus  vir  lingua,  et  manu  promptus,  plebe- 
jorum causa  suscepta,  potentiorum  impetum  acriter  susti- 
nebat, qui  Guelphorum  princeps  faotus,  et  lanificii  artis 
juridicus  creatus,  patriciorum  vires  fortiter  contuderat. 
Nobiles,  a quibus  in  infimos  patrata  parricidia  levi  poena 
luebantur,  hominem  sociis  semper  stipatum  frustra  occi- 
dere saepius  tentaverant.  Tandem  felix  votis  occasio  se 
praebuit.  Evenit  forte  per' eos  dies  ut  Rodulphus  Pata- 
vinus, quibusdam  commissis  apud  Herberiam  criminibus, 
Pegonariam  se  conferret.  Eo  ad  comprehendendum  reum 
Matius  Dolindrandus  in  alium  annum  confirmatus  Praetor 
lictores  misit,  sed  illo  se  adversus  apparitores  strenae 
tuente,  cum  universa  merentium  militum,  et  civium 
manu  ad  expugnandam  castellum  ipse  proficiscitur.  Hae 
re  comperta  Sessii,  qui  omnem  tollendi  hostis  occasionem 
observabant,  Robertum  ad  eam  expeditionem  profectum 
inventum  apud  Regiolum  facile  trucidarunt.  Milites  rei 
atrocitate  commoti  Sessios  secuti  comprehendunt,  quoe 
Matius  in  septem  vel  ut  alii  malunt  in  n ejus  temporis 
libris,  quae  Caesarum  privilegio  sola  commissi  a nobili 
in  plebejum  homicidii  poena  erat,  condemnatos  dimisit: 
Soluta  pecunia  in  ducentos  muri  altius  tollendi  cubitos, 
et  perficiendum  Regioli  pontem  impensa  foit.  Ubi  scelus 
in  urbe  auditum  est,  plebei  se  non  deserentes,  sed  Simo- 
nem Joannem  Lupicinum  occiso  conjunctissimum  substi- 

tirant,  atque  in  collegii  Coriariorum  aedes  ad  capiendum 
contra  communes  hostes  consilium  frequentius  conveniunt. 
Patritii  novis  injuriis  lacessiti , crescente  contTa  se  quotidie 
inferiorum  civium  multitudine , cum  aegre  jam  auctorita- 
tem suam  tuerentur,  media  nocte  domum  concilii  incen- 
dunt. Querela  ad  Praetorem  Joldum  delata  cum  Giberto 
.Tarascono  Ascherii  et  Meliorati  facinoris  auctores  depre- 
hensi extra  urbem  relegantur.  Crescente  in  dies  adversa- 
riorum potentia,  nobiles,  cum  etiam  patria  se  ejectos  va- 
derent, ad  externorum  auxilium  conversi,  Atestinos  ad 
capiendum  patriae  principatum  invitant.  Bonifacius  Man- 
fredus  conjurationis  auctor,  ut  occupati  cives  facibus 
opprimerentur,  tumultu  oiuDia  implere  cogitat,  ac  non 
mediocri  hominum  manu  collecta,  et  Jacobo  Bonitio 
comite  adjutus  Divi  Petri  portam  tertio  nonas  jubas  in- 
cendit, ingcntique  edito  clamore:  qnousqne  tandem  cives, 
inquit,  infimorum  hominum  superbiam  patiemur f Jam 
nulla  ob  sordidorum  factiones  illustrium  viTorum  ratio 
habetur,  nulla  nostri,  qui  urbis  dignitatem  sustinemus 
reliqua  est  auctoritas , contempta  sanguinis  claritate  a 
sordidis  opificibus  nobilium  splencfor  obscuratur.  Qui  in- 
famem hanc  injuriam  detergere,  et  salvum  primatuum 
honorem  esse  vultis,  me  vilissimorum  scelus  vindicaturum 
Sequimini.  Ita  vociferatus,  flammis  portae  injectis,  per 
urbem  discurrit.  Tuba  ante  audita  arma  cives  corripue- 
rant, jamque  ex  omnibus  viis  in  forum  armati  confluentes 
formidandi  exercitus  speciem  fecerant,  qui  ubi  ardentem 
portam  Bonifacii  superbia  conspiciunt,  sceleratam  et  faci- 
norosum bominem,  et  patriae  proditorem  tmcidandum 
exclamanti  Hac  voce  territus  Bonifacius,  paucis  opem 
ferefttibus,  alia  porta  velocis  equi  cursu  ablatus  vitam 
servavit;  ejus  filii  capti. in  vincula  conjecti  fuere.  Roberti 

impotentiam  hominum  audaciam  exosi,  et  ut  majorem 
etiam  sibi  in  urbe  auctoritatem  compararent  plebejorum 
partes  susceperunt.  Eo  vero  tempore  plurimis  stipati 
clientibus  extrema  seditiosis  minantes  incedebant.  Tum 
vero  Sessiorum  superbia  offensi  et  patrati  parricidii  me- 
mores, districtis  gladiis , sternendos  esse  superbos  tyrannos 
exclamant , concurrentibus  undique  ad  rixam  plebeis, 
viribus  inferiores  Sessii  ubi  se  invisos  tuto  in  civitate  esse 
non  posse  animadverterunt,  Bononiam  concesserunt. 

Tot  intestinis  malis  afflicta  civitas,  cum  diversarum 
factionum  omnes  ferme  cives  essent,  ut  non  nisi  complu- 
rium incommodo  componi  dissidium  posset,  ad  Fridericum, 
qui  huic  morbo  medeatur,  legatos  mittunt.  Is  ab  Inno- 
centio  IV  in  Lugdunensi  synodo  diris  damnatus  Parmae 
considebat.  Ad  quem  intromissi  legati  ita  exorsi  esse  di- 
cuntur: Intestino  bello  attrita  nostra  respublica  tuam 
opem,  inclite  Caesar,  implorare  compellitur,  quae  velut 
aegrotans  sibi  succurrere  nequit,  nervisque  omnibus  de- 
stituta languet;  et  cum  externum  auxilium  aliunde  spe- 
rare non  possit,  te,  qui  solus  ad  reddendam  sanitatem 
medicus  es  relictus , respicere  cogitur.  Domesticis  dissidiis 
antea  turbata,  etsi  saepius  titubavit,  nunc  inexpiabili 
quorundam  furore  exagitata,  nisi  tua  humanitate  in  pri- 
stinum restituta  fuerit,  nulla  spe  vitae  relicta,  jacebit. 
Insaniunt  factiosi  cives,  se  vicissim  urbe  ejiciunt,  pecudum 
more  obvios  trucidant,  publicas,  privatasque  domos  in- 
cendunt, nullam  divini,  humanive  juris  rationem  habentes, 
nonnisi  minas  spirant,  incendia,  et  caedes  promiscue  mi- 
scent. Ac  ut  inaudita  anteactis  diebus  patrata  facinora 
praetermittamus , frequentes  in  urbe  commissos  conflictus, 
incensum  tabularium  publicum,  et  aliorum  domos  eversas 
reticeamus,  facinorosissimi  quique  patriae  vim  intulerunt, 

injectisque  impie  flammis  portis,  quae  legibus  inviolabiles 
sunt,  contempto  jure  communem  civium  societatem  de- 
formarunt. Ac  nisi  tanto  furori  meliores  fortioresque  re- 
stitissent, usque  ad  solum  urbem  funditus  evertissent. 
Nondum  hoc  extioctum  erat  incendium  cum  postridie, 
velut  cum  hostibus  praelium  commissuri , instructa  acie 
alii  se  trucidarunt.  Nulli  usquam  tutus  est  locus,  non 
magistratuum  auctoritas,  non  domestici  lares,  nou  aedes 
sacrae  quemquam  tuentur.  Quivis  apud  hostes  facilius 
quam  in  patria  salutem  sperare  potest.  Tuam  ergo,  in- 
victe Caesar,  supplices  justitiam  imploramus,  ut  quam 
in  tuam  tutelam  semel  recepisti , imperio  etiam  et  aucto- 
ritate labentem  urbem,  servatis  civibus,  restituas;  qui  si 
antehac  votis  tuis  praesto  fuerunt,  imposterum  certe  tanto 
beneficio  devinctos,  fidissimos,  et  propugnatores  habiturus. 
His  dictis  turbulentorum  nomina  in  brevi  charta  descripta 
exhibuerant.  Fridericus  seditiosi  cujusque  natalibus,  con- 
ditione, factionibusque  diligentius  inspectis,  ut  justus  vi- 
deretur, Robertoa  omnes,  et  Sesaios  quorum  etiam  aedes 
diruit,  Lupicinos,  Manfredum  a Palude,  Caninios,  et 
quamplures  alios  exulare  jussit,  pacataque  civitate  exte- 
rioris pomoerii  vias  ampliari  imperavit.  Ipse  interim  de 
Pontificis  decreto  certior  factus,  prius  eorum  Parmensium, 
qui  ecclesiae  partes  sequebantur  villas,  et  suburbana 
praedia  incendit,  mox  iu  Galliam  plurimis,  quot  nunquam 
ahum  principem  secuti  fuerant,  comitantibus  jurisconsultis, 
ut  se  apud  concilium  purgaret,  iter  suscipit.  Inter  alios 
ipsum  antecesserat  Thaddaeus  Sessius  ejus  consiliarius. 
Entium  vero  filium,  quem  aliqui  a Bononiensibus  captum 
superioribus  annis  fuisse  falso  memorant,  Sardiniae  regem 
creatum,  Longobardiae  praefecit,  et  Parmae  manere  jussit. 
Vix  in  Taurinos  pervenerat,  cum  Cremonenses  ad  Pouti- 

ficem  defecerunt , adolescensque  mandatorum  parentia 
oblitus,  ut  aliquod  sibi  nomen  compararet,  infelicem  ia 

hostes  expeditionem  paravit.  Dum  eniui  incautius  Gorgon- 
tiolam  ignobile  Cremonensium  castellum  obsidet,  turpiter 
captus  est.  Qui  eum  secuti  fuerant  Regiensium  milites  ubi 
ducis  casum  intelligunt  impetu  facto  moenia  adoriuntur, 
atque  omni  tormentorum  genere  quam  primum  expugnant, 
Entiumque  liberant.  Fridericus  vero  de  ardentibus  Floren- 
tiae discordiis  certior  factus,  misso  ad  eos  Thaddaeo  Sessio, 
qui  Lugduno  redierat,  eas  feliciter  composuit.  Inter  haec 
Parmenses  Guelphi , qui  ab  adversa  factione  patria  expulsi 
fuerant,  vi  ejectis  Caesarianis,  patriam  receperunt.  Hi  fuere 
Gibertus  Corrigius,  Rubei,  et  Lupi,  quorum  aedibus  solo 
aequatis,  Caesar  urbe  expulerat.  Hi  pontificiarum  copia- 
rum auxilio,  dum  Parmam  contendunt  ad  Burghettum  a 
Tauro  feliciter  Gibellinos  fuderunt.  Plurimis  captis  caesi 
sunt  in  eo  praelio  ex  nobilioribus  Parmensium  Praetor  Man- 
fredus  Cornaccianus,  Henricus  Testa  Aretinus,  et  Albertus 
Mandaretus,  Bartolus  vero  Tabernarius  cum  sociis  Regium 
fugiens  incolumis  evasit.  Eo  etiam  alii  captivi  ducti,  ne 
irati  victores  aliquid  gravius  in  ipsos  statuerent,  potenti- 
bus Parmensibus  non  sunt  restituti.  Hanc  ob  rem  indi- 
gnatus Velteus  Valisnerius  cum  Valisnerio  castro  Parmen- 
sibus adhaesit.  At  Entius  Regiensium  copiis  instructus 
obsessa  Parma,  circiter  lxxx  Parmenses  milites,  qui  tum 
forte  Copriaci  et  Regii  versabantur  cum  Ugone  Roberto 
apud  Fanum  captos  ad  patrem  misit.  Jam  ille  alpes  tra- 
scenderat  cum  tristi  nuncio  allato  perturbatus , ut  rebel- 
lantes ulcisceretur,  confestim  in  Italiam  reversus  est,  ac- 
cersitoque  iEtiolino  Patavii  tyranno  qui  plures  ex  Venetia 
copias  adduceret,  Saracenis  praeterea  ex  Sicilia  vocatis, 
sexaginta  millibus  armatorum  Parmam  circumvallavit. 

Hanc  tempestatem  longe  antea  Gregorius  Montelongus 
pontificius  legatus  praeviderat,  qui  magDam  comeatus , et 
militum  copiam  Mediolano,  Placentia,  Bononia,  Mutina 
et  Regio  eo  deduxerat,  atque  ita  urbem  muniverat,  ut 
quotidie  erumpens  Fridericum  saepius  repulerit,  et  in 
munitissimum  vallum,  ubi  postea  urbem  Victoriam  aedi- 
ficavit, ae  recipere  coegerit.  Apud  annales  nostros  Regium 
hoc  tempore  ab  imperatoris  partibus,  etsi  aliqui  dissen- 
tiunt, stetisse  invenio,  ubi  sequente  anno  Ubertus  Mar- 
chio  Pallavicinns  a Caesare  Praetor  est  constitutus.  Sub 
eo  Regienses  vicinos  contumaces  in  suam  potestatem  re- 
dacturi, educto  exercitu,  Rossenam  obsederunt,  castellum 
collis,  in  cujus  jugo  situm  est,  munitum  reddebat.  Quare 
loco  confisi  incolae  deditionem  aspernati  strenue  resiste- 
bant; Regienses  nocte  a tergo  clam  ascensum  collem  su- 
perant, dangentibusque  ex  improviso  tubis,  ac  muro 
occupato,  oppidum  intra  paucas  horas  in  suam  potestatem 
redigunt.  Inde  Felinam  profecti,  deficiente  intus  cornea  tu, 
illud  quoque  castellum  brevi  recipiunt.  Fridericus  vero 
inani  triumpho  Victoriam  urbem  ad  pagum  Sancti  Bran- 
catii  hoc  consilio  amplificare  coepit,  ut  Parmae  civitatem, 
quam  diruere  cogitabat,  eo  transferret,  majori  quoque 
templo  in  Divi  Victoris  honorem  erecto,  etiam  percussos 
nummos  Victorinos  appellavit.  Ex  Africa,  Mauritania, 
jEgypto,  Asia  , ac  diversis  orbis  regionibus,  religione,  mo- 
ribus, lingua,  et  habitu  differentes  homines,  qui  eo  con- 
fluebant frequcntissimam  civitatem  fecerant,  et  sicut  erant 
cx  remotis  provinciis  barbari  ita  incognita  bruta,  elephan- 
tes, dromedarios,  pantheras,  leones,  pardos,  lynces,  ursos 
candidos,  et  inusitatae  formae,  et  magnitudinis  canes 
adduxerant,  praeter  ardeas,  novos  accipitres,  horrendi 
quoque  aspectus  aves,  et  noctuae  barbatae,  gryphes,  et 

alia  hujusmodi  monstra  aderant.  Forma  etiam  egregias 
puellas  ab  eunuchis  custoditas  in  amoeno  palatio  ad 
explendam  libidinem  Fridericus  incluserat;  qni  cnm  vi 
urbem  capi  posse  desperaret,  circumclusis  aditibus,  tanidiu 
obsidere  constituit,  donec  fame  domitam  reciperet.  Interea 
Brixilli,  ubi  oppidum  postea  est  aedificatum,  reliquias, 
quae  ex  superioribus  ruinis  supererant,  solo  aequavit. 
Borettum,  Guardastallum , atque  omnia  Parmensium  ca- 
stra, praeter  Colurnum,  foede  vastavit;  quoscumque  ad- 
versae factionis  homines  capere  poterat  ante  Parmae 
moenia  barbara  crudelitate  trucidare,  alios  fnlminali  ba- 
lista  in  aerem  sublatos  intra  hostium  urbem  jaculari, 
feminas  ad  infamiam  Germanorum  aut  Saracenorum  stu- 
pro flagitiose  subijcere.  Ab  alia  parte  Bosius  a Doara 
Cremonensis  Regii  Praetor  pro  Entio  Caesaris  filio  apud 
Guastallam  cum  mille  peditibus,  et  ducentis  equitibus, 
qni  pro  urbis  nostrae  praesidio  esse  consueverant,  per 
duos  menses  iisdem  diebus  castramentabatur.  Interea 
Ates tinus  Mantuanis,  Bononiensibus,  Vicentinis,  atque 
aliis  ex  finitimis  gentibus  militibus  coactis,  pontem,  quem 
apud  Brixillum  supra  Eridanum  Caesar  aedificaverat,  ca- 
ptum diruit,  ac  valido  praesidio  in  ripa  fluminis  posito, 
magnum  comeatum  Parmam  transmisit;  sed  Entius,  ho- 
stibus profligatis,  denuo  pontem  restituit.  Jam  biennio 
obsessa  Parma  penuria  anuonae  premebatur  (0 ; quam  mille 
pedites  ab  Innocentjo  IV  missi,  et  alii  sub  Ricciardo  a 
Sancto  Bonifatio  Veronensi  duce  strenuo,  cui  postea  im- 
peratoris captum  palatium  pro  eximiae  virtutis  praemio 
est  donatum,  tuebantur;  omnibus  vero  copiis  praefecti 
Gregorius  Monslongus  pontificius  legatus  et  Philippua 


(i)  Jo.  VUUaua  lib.  vi,  c.  35. 

Vicedominns  Placentinus  eximii  duces  suo  nutu  cuncta 
administrabant.  Hi  etsi  exiguam  salutis  spem  habebant, 
nullam  tamen  bene  gerendae  rei  occasionem  praetermit- 
tebant. Forte  vero  evenit,  ut,  venatum  cum  ducibus 
Friderico  profecto,  castra  negligentins  custodirentur,  ac 
defensoribus  vacua  relinquerentur.  Id  conspicati  Pontificii, 
ut  extrema  quaeque  tentarent,  extemplo  duabus  portis 
cunctis  viribus  erumpunt.  Duplici  acie  vallum  adorti  de- 
sertas munitiones  facile  occupant,  ac  ingenti  Caesariano- 
rum strage  edita  reliquos  in  fugam  vertunt,  Cremonen- 
siumque  carrocium  Bertam  nuncupatum  ceperunt.  Inter 
alios,  qui  plurimi  occubuere,  interemptus  est  Thaddaeus 
Sessius  judex  in  aula,  et  a Caesaris  consiliis  constitutus. 
Fridericus  acceptae  cladis  nuncio  trepidus , immensis 
opibus  praedae  hostibus  relictis,  in  agrum  Cremonensem 
aufugit.  At  Pontificii  ubique  caedem  facere,  igne  et  ferro 
castra  devastare,  capta  denique  Victoria,  ingentem  victo- 
riam retulerunt.  Ex  ditissimis,  quae  direpta  sunt,  spoliis 
locupletati,  inter  caetera  maximi  ponderis  aurea,  argen- 
teaque  vasa,  ac  duplicem  pretiosissimis  iaspidibus,  atque 
auro  coronam  invenerunt.  Hoc  audito  Guelphi,  qui  Fri- 
derici  jussu  Regio  ejecti  fuerant,  cum  Parmensibus  con- 
jurant, et  castro  montis  occupato,  recta  in  patriam  con- 
tendunt. Sed  urbem  valida  militum  manu  defensam  in- 
gredi non  ausi,  duos  pontes,  alterum  portae  S.  Stephani 
cum  omnium  Sanctorum  suburbio,  alterum  portae  Bren- 
nonis  combusserunt.  Eo  etiam  die  Crustumii  aqua  adeo 
excrevit,  ut  omnibus  eversis  pontibus  usque  ad  Mutile- 
nam  undae  late  se  offunderent,  ac  veluti  sibi  nato  numine 
exules  cedere  coacti  fuerunt.  Caeterum  Simon  Manfredus 
Castrum  novum,  et  Sanctum  Stephanum  occupavit.  Hanc 
cladem  saeva  pestis  secuta  Bonatacam  Praetorem,  qui 

duobus  tantum  mensibus  jus  dixit,  et  ejus  successorem 
Bernardum  Rubeum  intra  tres  menses  extinxit;  ei  Zava- 
terius  suffectus  novas  moletrinas  extraxit.  Bonacscursius 
etiam  Paludinus,  qui  bis  Veronae  Praetor  fuerat,  et  Go* 
rardus  D.  Prosperi  Abbas  decessit.  Is  loquendo  ineptus, 
sed  alioqui  vir  probus,  et  ab  omni  ambitione  alienus  fuit, 
qui  Robertos  Sessiis  conciliare  conatus,  etiam  coenobii 
turrim  supra  fasciam  rubeam  aedificavit.  Obiit  et  Tripoli-* 
tanus  antistes,  quem  ex  Rubertorum  familia  fuisse  dixi- 
mus. Sed  non  minus  ambitionis  morbus  urbem  afflixit; 
siquidem  Guciolius  Albrico  ad  patriae  pontificatum  avi- 
dius aspirans,  dum  civitatem  perturbat  multorum  caedis 
causa  extitit.  Lombardus  enim  a Dallo,  et  Gerardus  Al- 
brico, aliique  plures  in  foro  occisi  fuere.  Demum  ipse 
cum  Ruzeneto,  et  Parisio  agnatis  custodiae  traditus,  et 
ad  Caesarem  in  Apuliam  missus  fuit. 

Sequente  anno  Parmensibus  Brixilium  restitutum,  et 
Regii  Praetor  Joannes  a Strata  Papiensis  frumentarias 
molas  in  navigabili  emissario,  quod  antea  factum  fuisse 
dixi,  magno  civium  commodo  aedificavit.  Post  Joannem 
vero  Simon  Bonifacius,  vel  ut  alii  scribunt  Gusbertus 
Doara,  Regii  Praetor  ad  expugnandum  Rollum,  quod  ins- 
perata facere  nollet,  mense  augusto  cum  exercitu  accessit, 
profunda  fossa,  et  alto  vallo  se  incolae  muniverant,  ut 
non  facile  a nostris  expugnari  possent.  Praetor  fossis  terra, 
et  fascibus  oppletis,  scalas  moenibus  admovet.  Ilii  igne, 
saxis,  atque  omni  telorum  genere  hostes  fortiter  repellunt. 
Ibi  cadentium  gemitus  audiri,  succedentium  clamor  ad 
coelum  tolli,  et  longe  ferientium  ictus  circumsonare:  alii 
capite  ad  saxa  Colliso  statim  exanimari;  fractis  membris 
alii  semineces  jacere,  nonnulla  plurium  jam  caesorum  in 
vivos  delabentia  cadavera  miserandam  stragem  facere. 

Jam  ad  vesperam  dies  inclinaverat,  cum  fessis  oppidanis, 
eos  rursnm  triplici  acie  nostri  invadunt,  ac  bellica  virtnte 
tandem  muri  pinnas  tenuerunt.  Hostes  diurno  bello  fati- 
gati, et  inedia  confecti,  ubi  paululum  restitere,  demum 
succumbere  coacti  sunt.  Rollo  enim  in  Regiensium  pote- 
statem redacto,  alia  quoque  novem  vicina  castella  pari 
felicitate  Praetor  occupavit.  Cui  triumphantis  more  do- 
mum revertenti  obviam  missa  nobilitas,  et  effusi  per  vias 
populares,  filios,  fratres,  propinquos  salvos  venire  gratu- 
lantur, et  a curia  honorifice  exceptus  in  palatium  dedu- 
ctus est.  Laetitiam  urbi  calamitatem  portendere  visus 
terremotus  perturbavit.  Non  multis  enim  interjectis  men- 
sibus exules  qui  Pontificis  partes  secuti  fuerant,  finitimis 
ab  jEmilia  sibi  sociis  adjunctis,  nocte  agros  civium  hosti- 
liter diripuerant,  ingentemque  armentorum  et  pecorum 
abactam  copiam  postea  in  Parmensium  nundinis  distraxe- 
rant. Regienses  ob  hanc  cladem  animum  minime  despon- 
dentes ad  ampliandos  ditionis  suae  fines  convertuntur. 
Ad  novum  enim  castellum,  quod  a se  defecerat,  exercitu 
ducto,  suburbia  primo  incenderunt:  mox  die  noctuque 
machinis  moenibus  admotis  magna  murorum  pars  diruitur. 
Irrumpere  conantibus  confertissima  hostium  acies  se  oppo- 
nit. Ibi  spiculis  eminus  emissis , cum  pedem  contulissent, 
cruento  praelio  est  certatum.  Plurimus  ex  jacente  ruina 
pulvis  nubem  oontraxit,  ut  pugnantes  agnosci  non  possent: 
caesorum  gemitu,  et  ferientium  vocibus  omnia  repleban- 
tur, lanceis  alii  perfossi  a funditoribus  et  sagittariis  non 
pauci  lethaliter  vulnerati,  jam  inclinare  oppngnantium 
acies  coeperat,  cum  Consul  ubi  vestra,  inquit,  virtus  est 
commilitones?  qui  justos  hostium  exercitus  saepius  fudi- 
stis, tot  munitissima  oppida  cepistis,  Caesari  manibus 
vestris  victoriam  attulistis,  quinque  urbium  populos  pro- 

fligastis,  nunc  paucos  omni  praesidio  destitutos  formida- 
bitis ? non  moenia , non  fossae  , non  validus  vobis  obstat 
exercitus,  dirutis  muris  aequo  in  campo  inermes  supersunt 
fundendi:  agite  jam  macti  virtute  cives,  vestram  animi 
magnitudinem,  et  antiquum  robur  ostendite,  infirmoque 
obice  remoto  opulentam  praedam  eripite.  Ita  vociferatus 
cum  delecta  suorum  manu  in  mediam  hostium  aciem 
irrupit.  Caeteri  alacriter  secuti  obvios  fundunt,  praeter 
caesos  cum  castello  ducenti  sexageni  homines  capti  vivi 
fuere.  Exinde  Campaniola  subacta , alios  plures  captivos 
Regium  vinctos  deduxerunt  (*).  Hoc  anno  dissidentes  in 
eligendo  Praetore  Regienses , cum  convenire  non  possent , 
ad  Mtiolinum  Patavii  tyrannum  legatos  miserunt,  ut 
ipse  Regiensibus  jus  dicturum  eligeret . Is  igitur  Ugolir 
num  a S.  Juliana  Patavinum  virum  malis  moribus  prae- 
ditum Regii  Praetorem  creavit,  qui  cum  non  nisi  sub 
finem  mensis  februarii  venisset , interea  Joannes  Sorentir 
nus  ejus  vices  implevit. 

Inter  haec  Entius  a Friderico  patre  ad  exigenda  tri- 
buta in  Longobardia  legatus  relictus,  dum  rebellantes 
populos  subigere  tentat  a Bononiensibus  captus,  et  ferrea 
cavea  inclusus  intra  paucos  dies  misere  decessit,  et  in 
Dominicanorum  ecclesia  humatus  est.  Testamentum,  tam- 
quam a captivo  factum  dubium  fuit  an  subsisteret.  Vo- 
luit Fridericus  quot  aureis  urbs  posset  circumdari  filium 
redimere,  sed  a Bononiensibus  conditionem  repudiatam 
fuisse  ferunt.  Quare,  defuncto  filio,  iratus  Caesar  adempta 
Bononiae'  gymnasii  jura,  efflagitante  AStiolino,  Patavium 
transtulit:  nec  multo  post  aerumnis  confectus  Florentiolae, 
quod  est  Apuliae  oppidum,  in  lethalcm  morbum  incidit. 


(i)  Corios  in  secunda  parte  hist.  Mediol. 

ubi  a Maufredo  naturali  filio,  quem  ex  Longobarda  nobili 
concubina  susceperat,  idibus  decembris  pulvino  est  suffo- 
catus. Divino  judicio  permissum  fuisse  creditum  est,  ut 
qui  uxorem,  et  legitimum  regni  haeredem  Henricum 'na- 
tum impio  parricidio  sustulerat , a spurio  necaretur.  Man- 
fredus,  nobili  pompa  elato  patre  et  apud  Palermum  in 
Sicilia  tumulato,  Apuliae  regnum  invasit.  Duos  praecipuos 
a consiliis  Fridericus  habuit  Tliaddaeum  Sessi  uni,  et  Pe- 
trum Vineum  clarissimum  jurisconsultum , quem  ob  per- 
fidiam necavit,  eosque  saepe  ad  Pontifices  adversarios  pro 
componenda  pace  misit.  Friderici  mors  exulibus  nostris, 
qui  Pontificis  partes  secuti  fuerant,  majoia  audendi  ani- 
mum dedit,  qui  mense  majo  Castrum  Ariauorum  patriae 
subditum  occuparunt.  Itaque  Regienses  imperatoris  jam 
auxilio  destituti,  ne  aliquid  incommodi  quotidie  ah  exuli- 
bus paterentur,  auctore  Ugooo  Butterio  Parmensi  Praetore, 
de  pace  cum  ipsis  ineunda  agere  coeperunt.  Coacto  igitur 
senatu , cum  de  Caesarianorum  factionibus  diu  in  curia 
disceptatum  fuisset.  Decurionum  princeps  ita  verba  fecisse 
dicitur:  Si  mihi  tyrannorum  potentia  permisisset,  Regidn- 
ses,  jamdudum  vulnerum,  quae  dissidio  vestro  aperta  tot 
annis  tepuistis,  sanandorum  auctor  fuissem  : nunc  his, 
qui  libertatis  nostrae  ulcera  exasperabant,  extioctis,  velut 
mali  causa  deficiente,  jam  obducendam  esso  cicatricem 
censeo.  Reipublicae  corpore  in  diversas  partes  distracto, 
dum  haec  Pontificem  , alia  Caesarem  poscit,  potontiorum 
libidini  semper  expositi  tandem  lacerati  sumus.  Demum 
urbis  nobilibus,  qui  virtute  et  potentia  sua  patriam  illu- 
strabant, ejectis,  velut  abscissis  manibus,  avulsis  brachiis 
amputatisque  pedibus  truncus  inutilis  jacemus.  Deformata 
impune  sunt  aedificia,  incensi  agri,  abacta  armenta,  et 
quod  miserandum  magis  est  membra  nostra  nobiscum 

ii 

bellum  gerunt.  Non  amplius  superest  Fridericus  cujus 
vel  vim  timeamus  vel  praesidium  speremus;  ejus  successor 
contendentibus  inter  se  Germaniae  principibus  adhuc  in- 
certus est , vel  quicumque  declarabitur  quo  in  nos  animo 
futurus  sit,  ignoramus.  Cur  ergo  ipsi  reductis  omnibus 
corporis  partibus  ad  mentis  sanitatem  aliquando  non  re- 
vertimur? et  exules  cives  et  nostrum  robur  non  resti- 
tuamus ? Ita  enim  confirmatis  viribus  et  externorum 
auxilio  nobis  non  defuturo,  finitimorum  hostium  vim  non 
formidabimus*,  tandemque  a diris,  quibus  quotidie  affligi- 
mur, rapinis,  caedibus,  incendiisque  liberabimur.  Ac  si 
ejectorum  armis  quandoque  vexati  fuimus,  id  justo  ipso- 
rum dolori  est  condonandum,  nec  ipsi  minora  nos  pro- 
meriti fuisse  videmur,  qui  eos  veluti  hostes  ob  levem 
causam  amicis,  parentibus,  liberis,  uxoribusque  spoliatos 
et  omnibus  bonis  denudatos  abegimus.  Ut  igitur  pios  decet, 
et  reipublicae  conducit,  cives,  amicos,  ac  denique  conjun- 
ctos insigni  beneficio  devinctos  amplectamur.  Hac  oratione 
omnium  animi  commoti  et  Sessiis  laeta  pace  data  universi 
exules  sunt  restituti.  Mox  Gulielmi  antistitis,  et  Egidii 
Veronensis  egregii  concionatoris  opera  in  Divi  Laurentii 
templo  magno  civium  concursu  Roberti  Sessiis  infensissi- 
mis hostibus  conciliati  fuere.  Nec  minimam  ea  in  re  ope- 
ram Ugo  a S.  Juliana  Praetor  praestitisse  dicitur,  qui 
postea  sequente  anno  Veronae  ab  Actiolino  cum  Ottolino 
fratre,  et  undecim  aliis  necatus  fuit.  Cum  vero  primatibus 
consulatu  semper  delato  opprimi  plebs  videretur , et  Cae- 
saris legatus  ejectus  jam  esset,  alia  reipublicae  forma, 
quam  paulo  ante  Florentini  ordinaverant  (>),  est  consti- 
tuta. Duodecim  enim  ex  omni  ordine  cives,  qui  urbem 


(i)  Blond.  lib.  vm , dec.  a. 

regerent,  in  curia  sorte  educi  placuit,  quos  velut  praesi- 
des, et  caeteros  ante  euntes  Antianos  vocaverunt.  Rebus 
ita  compositis,  et  pace  cum  Parmensibus  renovata,  cum 
jam  decennio  ob  domesticas  dissensiones  episcopo  urbs 
caruisset , tandem  universae  curiae  consensu  Gulielmus 
Folleanus  revocatus,  et  a Pontifice  confirmatus  an.  mcgliii 
maxima  totius  reipublicae  laetitia  urbem  ingreditur.  Ei 
ad  portam  Sanctae  Crucis,  praeeunte  Raymundo  Bellotto 
Cremonensi  Praetore,  cum  senatu  omnes  ordines,  et  ar- 
tium collegia  cum  vexillis  occurrunt,  aeris  campani  tin- 
nitu , tubis , tibiisque  concinentibus , et  faustis  populi  vo- 
cibus ad  aedem  majorem  velut  communis  pater  deducitur, 
quem  omnes  alii  exules  sequebantur.  Gibertus  Parmensis 
Praetor,  et  controversiae  arbiter,  et  plerique  ejus  urbis 
proceres  ad  hanc  pompam  invitati  convenerunt.  Ac  ut 
omne  dissidii  semen  extingueretur.  quasdam  adhuc  inter 
Caesarianos,  et  Pontificios  vigentes  controversias  sententia 
ex  bono  et  aequo  lata,  quae  postea  nostris  legibus  muni- 
cipalibus est  inserta , Praetor  composuit.  Innocentius  vero 
IV  ad  ingens  studium  erga  Folleanos  sui  nominis  fautores 
declarandum  Ugolino  antistitis  patri  Querciolam  castellum 
beneficiario  jure  concessit.  . 

Cum  eo  modo  biennio  civitas  quievisset,  ad  obsiden- 
dum Canussii  oppidum  aceedere  coacta  fuit . Bonifacius 
enim  ejus  loci  dominus,  qui  Guelphos  patriae  restitutos 
aegre  ferebat , ad  latrocinium  impotenter  conversus  trans- 
euntium Pontificiorum  bona  in  via  publica  praedari  coepit, 
nec  profanis  contentus  etiam  sacris  vasis  Canussini  coe- 
nobii direptis,  et  Pontificis  per  suos  fines  delatam  supel- 
lectilem abstulit.  Quamobrem  Regiensibus,  quod  tutum 
a praedonibus  territorium  non  conservarent,  a Pontifice 
sacris  interdictis,  civitas  nc  horum  facinorum,  quibus 

maxime  dolebat,  conscia  cssc  videretnr,  impellente  Rober- 
torum  factione,  Bonifacio  dignam  scelerum  poenam  im- 
ponere constituit.  Ac  statim  iis  qui  stipendia  perpetua 
capiebant  hoc  est  mille  peditibus,  et  ducentis  equitibus 
cum  ingenti  montanorum  hominum  copia  eductis  ad  obsi- 
dendum Canussium  Jacohum  Pennatium  Praetorem  misit. 
In  summo  colle  id  oppidum  jacet,  in  quo  loci  situ  tutus 
Bonifacius  nostros  irrumpere  conantes  saepius  repulit,  do- 
nec omni  exitu  occluso,  tandem  fame  oppressus  se  dedidit. 
Ita  Mathildis  habitatione  celebre  castellum  in  Regiensium 
potestatem  venit,  et  solo  aequatum  fuit.  Bonifacius  postea 
a Clemente  IV  Pontifice  rebus  ecclesiae  Praefectus  ( Ma- 
resehalcum  vocabant),  deinde  ab  Urbano  copiarum  im- 
perator declaratus,  Princivallum  Gcnuensem,  qui  Manfredi 
regis  nomine  adversus  Pontificem  exercitum  ducebat, 
praelio  victor  occidit;  sed  id  post  novennium  contigit. 
In  urbe  vero  nostra  Caesaris  aedes  religiosis  hominibus 
concessae  fuerunt.  Superioribus  enim  annis,  sicut  et  in 
aliis  quae  secum  foedere  junctae  erant  civitatibus,  Regii 
palatium  Imperator  habuerat,  quod  cum  in  diversas  partes 
vocatus  pene  inutile  haberet,  Regiensi  antistiti,  sibi  jure 
cum  opus  esset  in  eo  habitandi  retento,  donaverat.  Id 
tum  Gulielmus  antistes  amplificandae  religionis  cupidus 
Franciscanorum  familiae,  quae  apud  nos  jamdudum  sedem 
posuerat,  ad  coenobium  aedificandum  ea  lege  concessit, 
ut  venientem  Caesarem  hospitio  recipere  teneretur,  sed 
ea  quoque  conditio  postea  remissa  fuit. 

Quintus  jam  excesserat  annus,  cum  Castrum  Ariano- 
rum  ab  exulibus  occupatum  fuerat,  quod  cum  pace  inita 
non  restitueretur,  contumaces  ad  deditionem  compelli 
placuit.  Cives  itaque  et  qui  stipendia  merebant  eo  missi 
machinis  muros  quatere  coeperunt,  nec  segniores  iucolae 

aggeribus  intra  extructis  ruinae  periculum  emendant. 
Demum  ex  altis  turribus  a Jacobo  Penuatio  Praetore 
aedificatis  milites  fundis,  et  scorpionibus  propugnantes  a 
pinnis  dejecerunt.  Regienses  ingrediendi  facultatem  nacti, 
strenui  ducis  industria,  castellum  ceperunt,  ac  diruerunt. 
Quinquaginta  ex  Friniano  montanos  ibi  inventos  laqueo 
necarunt;  Gibertus  Laudensis,  qui  castro  praeerat,  cum 
nepote  ad  caudam  equi  per  urbem  ductus,  decollatus  fuit. 
Non  multo  post  iniquum  jus,  quo  nobiles,  qui  plebeios 
occidissent,  septenis,  vel  quingentis  libris,  et  duodecim 
denariis  solutis,  absolvebantur,  omnium  consensu  Sini- 
baldi  Pistoriensis  Praetoris  auctoritate  est  revocatum. 
Auxit  concordiam  quod  anno  mcclviii  magna  annonae 
penuria  superveniente,  pauperes  quinque  assium  praetio 
frumentum  ex  divitum  domibus,  jussu  Loderenghi  Andali 
Bononiensis  Praetoris  vi  extractum,  insigni  civium  libe- 
ralitate  emerunt.  Peregrinus  a Baisio  mox  Ubertinus  Ro- 
bacuti  in  magistratu  successit. 

Cum  jam  secura  pace  populi  pene  omnes  in  Italia 
gauderent,  inaudita  populorum  peregrinatio  fuit,  quae  a 
Perusinis  incipiens  non  solum  Italos,  verum  etiam  exteros 
graviter  commovit.  Permixti  nobilibus  plebei  longo  ag- 
mine crucem  secuti , et  plagis  sibi  illatis  misericordiam 
pacemque  implorabant,  et  ad  vicinas  urbes  velut  eas  hoc 
exemplo  ad  poenitentiam  invitaturi  commeabant;  ubi  quis 
inimico  occurrisset,  omni  odio  deposito,  eum  osculabatur, 
ac  convivio  excipiebat.  Jam  Mutinam  pervenerant,. cum 
omnis  ordinis  rustici,  ac  cives  Mutinenses,  et  ipsi  erectis 
vexillis  se  verberare  coeperunt,  et  cum  antistite,  et  plui- 
ribus  sacri  ordinis  viris  Regium  venerunt.  Postridie  cum 
Parmam  peterent  Regienses  priorum  exemplum  imitati 
in  omnibus  curiis,  quas  parochias  vocant,  vexillis  con- 

stitutis,  praeeunte  Praetore,  flagellis  se  ipsi  quoque  caeci- 
dere,  sed  urbem  circumire  contenti  ad  vicinas  commeare 
noluerunt.  Ea  religione  motus  Pontifex  Regienses,  quibus 
ob  praedam  ex  nostro  agro  a Bonifacio  Canussino  abac- 
tam per  quinquennium  sacris  interdixerat,  ecclesiae  tan- 
dem conciliavit.  Gregorius  vero  Bonitius  vir  probitate 
insignis  Divi  Prosperi  Abbas  est  declaratus.  Sub  id 
tempus  ultra  Regioli  Taleatam,  turris,  quam  testam  voca- 
verun  t,  extructa , et  in  urbe  moenianum  publicum  palatii 
fabricatum,  aedesque  ubi  sal  venderetur  aedificatae  fue- 
runt. Nec  multo  post  sub  Nicolao  Bacilerio  Cremonensi 
Regii  Praetore  ordo  religiosorum,  qui  Sanctae  Mariae  Gau- 
dentes dicebantur,  auctore  Bernardo  a Saxolo,  et  Rainerio 
Adelardo  Mutinensi , in  urbem  introductus  fuit.  Hi  erant 
equites  titulo  Sanctae  Mariae  paulo  ante  a Lotheringo 
Liandolo  Bononiensi  instituti,  qui  solemni  aliorum  reli- 
giosorum voto  obstricti,  pupillos,  viduasque  defendere , et 
inimicos  conciliare  profitebantur.  Super  aibam  tunicam 
cinericium  paliura,  quod  panniculus  sanguinea  cruce  di- 
videbat, duabus  supra  micantibus  stellis  pro  habitu  gere- 
bant. Sed  et  hi,  ut  plura  quae  ex  honestis  initiis  orta 
labuntur,  postea  corrupti  intra  paucos  annos  extincti 
fuere  (*) , etsi  aliqua  eorum  hodie  vestigia  alicubi  extare 
dicuntur.  Sequente  anno  Actiolinus  Lambertaccius  Praetor 
Anselmum  a Rivola  Bergomensem  successorem  habuit, 
qui  Regiensium  exercitum  ad  recuperandam  Felinam 
duxit,  intraverat  id  castellum  cum  rusticis  montanis  Joan- 
nes  Pontanus  Banciolae  oriundus,  quem,  capto  loco, 
Praetor  capite  mulctavit. 


(t)  Jo.  Viltau.  lib.  iv,  c.ip.  i3. 

Caeterum  Manfredns  Friderici  Caesaris  naturalis  filius, 
dum  Corradini  ex  fratre  nepotis  tutorem  agere  simulat, 
pupillum  perfide  regno  spoliavit : pueram  enim  mortuum 
mentitus  dolosis  artibus  cum  Neapoli  universam  Campa- 
niam, Siciliam,  simul  et  Florentiam  occupavit.  Sed  cum 
infirmum  se  in  novo  principatu  esse  animadverteret,  po- 
pulorum discordia  tyrannidem  confirmari  posse  arbitratus, 
modo  hanc,  modo  illam  urbem  fovendo  inter  omnes 
Hetruriae,  ASmiliae  et  Flaminiae  civitates  dissidia  aluit. 
Ex  quibus  dum  haec  Manfredum  gens,  illa  Pontificem 
sequitur,  Ubertus  Pallavlcinus  Marchio  Pedemontium  et 
Manfredi  cognatus  anno  mcclxii  Brixiae,  Parmae,  Cre- 
monae , Placentiae,  Ticini  et  Mediolani  sibi  dominatum 
vendicavit : Actiolino  quoque  a Romano  Patavii  tyranno 
a Turrianis  occiso,  Mastinus  pro  eo  Praetor  Veronae  ne- 
farie eam  urbem  occupavit.  Is  Jacobi  vici  Veronensis  ex 
infima  plebe  hominis,  qui  scalarum  venalium  artem  exer- 
cebat, filius,  postea  Scaligeri  cognomentum  habuit.  Per 
eam  occasionem  omnes  in  Veneta  provincia  Pontificii  no- 
minis studiosi  Guelphi  vocati,  Actio  V duce  creato  Re- 
giensibusque  et  aliis  sociis  in  auxilium  accitis,  undique 
Caesarianos,  Gibellinos  dictos,  opprimere  conati,  in  uni- 
versis Galliae  cisalpinae  urbibus  exitiales  discordias  su- 
scitarunt. Unde  divisi  populi  inter  se  cruenta  certamina 
ingenti  strage  edita  conserebant.  At  Ubertus  Farinata 
Gibellinorum  in  Hetruria  princeps,  Manfredi  auxilio, 
Guelphis  Florentinis  profligatis,  patriam  Florentiam  in- 
vaserat. Quare  Pontificii  nominis  exules  bonis  omnibus 
denudati  Lucam , suae  factionis  urbem , se  receperant ; 
sed,  ea  quoque  civitate  ab  hoste  capta,  cum  fugere  co- 
gerentur, tanta  calamitate  omniumque  rerum  inopia  sunt 
circumventi,  ut  in  summis  Laeti  montis  alpibus  conse- 

derint,  ac  diu  inter  nives  profugi  latitaverint.  Inde  Bo- 
noniam Pontifici  amicam  profecti  tamdiu  sordida  in  pau- 
pertate vixerunt , donec  per  novas  seditiones  hostium 
'spoliis  ditati  splendidiorem  postea  vitam  habuerunt.  In 
magno  enim  tum  Guelpharum  et  Gibellinarum  factionum 
dissidio  Mutinae  et  Regii  quotidie  in  foro  dimicabatur. 
Jacobus  itaque  Rangonius,  et  alii  Mutinenses  Pontificis 
studiosi , ubi  Florentinos  suarum  partium  homines  in  sum- 
ma egestate  versari  audiunt,  ad  capiendas  hostium  facul- 
tates accersunt ; nec  mora , in  urbem  cum  Atestino  a 
sociis  recepti,  prospera  pugna  profligatos  hostes  patria 
feliciter  expulerunt,  eorumque  opibus  locupletati  opulenti 
evasere.  Gibellinorum  ibi  principes  erant  Grysolfangus  , 
et  Thomas  a Gortiano,  quos  in  patrium  castrum  receptos 
Guelphi  secuti  illud  everterunt.  Regii  quoque  non  minori 
studio  quotidie  in  medio  foro  dimicabatur;  ubi  super  alios 
virium  robore  et  corporis  vastitate  velut  gigas  eminebat 
unus  ex  Mutorum  gertte,  nomine  Cacus,  qui  Gibellino- 
rum princeps  cum  ferrea  clava,  quam  tamquam  alter 
Hercules  manu  gerebat,  obvios  quosque  prosterneret,  ho- 
stibus formidabilis  evaserat,  ad  eamque  nominis  claritatem 
apud  exteros  pervenerat,  ut  pro  terribili  Cacus  Regiensis 
a quibusque  celebraretur.  Guelphi , inter  quos  erant  Fol- 
leani  et  Roberti,  pluribus  diebus  praelium  frustra  reno- 
vare conati,  cum  hujus  impetum  sustinere  non  possent, 
et  ipsi  Florentinos  qui  nuper  .Mutinam  venerant  in  auxi- 
lium vocant.  Hi,  Foresio  Adi  mare  duce  creato,  pridie 
nonas  martii  per  portam  Castelli  Regium  ingressi  ad  opem 
pugnantibus  sociis  ferendam  in  forum  propere  veniunt . 
Ibi  praelio  restituto  cum  a Caco,  qui  solus  Gibellinos 
sustinebat,  funderentur,  pluribus  amissis  in  multos  dies 
certamen  protractum  fuit.  Demum  Guelphi  ubi  hostium 

victoriam  in  solo  consistere  animadvertunt,  duodecim  vir- 
tute praestantes  Florentinos,  qui  specioso  titulo  Palatinos 
vocaverunt,  cum  Caco  congressuros  eligunt.  Postridie  igitur 
caeteri  cum  denso  Gibellinorum  agmine  pugnam  capiunt; 
Palatini  vero  intrepido  animo  Cacum  circumdant.  Ille, 
ingenti  hostium  strage  edita,  cum  diu  dimicasset,  sub 
quercu,  quae  tum  in  medio  foro  procerior -spectabatur, 
tandem  longioribus  gladiis  confossus  occubuit.  Magna  cor- 
poris mole  cadente  undique  forum  strepuit,  et  Gibellini 
inclito  duce  amisso  in  fugam  versi  cum  Marco  Gradanico 
nobili  Veneto  Praetore,  cui  duorum  mensium,  quibus  ma- 
gistratu functus  est,  salarium  solutum  fuit,  patria  expel- 
luntur: cccc  in  eo  conflictu  desiderati  fuisse  dicuntur. 
Ex  Guelphis  Prosper  Abbas,  et  Guido  a Charitate  cum 
pluribus  aliis  cecidere : fugientes  per  portam  Sancti  Na- 
zarii  exierunt,  nbi  prope  Puteum  iterum  renovato  praelio 
multis  caesis  diu  pugnam  sustinuere;  tandem  recedere 
coacti  in  diversas  partes  abiere.  Nonnulli  qui  Castrum  de 
Ardis  occupaverant,  eodem  die  ab  irata  plebe  expugnati, 
et  everso  loco,  qui  capi  potuerunt,  laqueo  sunt  suspensi. 
Alii  ex  Sessiis  Regiolum  se  contulerunt.  At  Gerardi  Lupii 
liberi , Cahulo  occupato,  patriae  bellum  inferre  coeperunt. 
Quare  eo  exercitus  missus,  pacta  hominum  salute,  exules 
ad  deditionem  compulit,  et  Castrum  cepit.  Profugis  civi- 
tate et  suburbiis  intra  tertium  lapidem  est  interdictum, 
et  Marci  Praetoris  exauctorati  loco  Jacobus  Rangonius 
Mutinae  Guelphae  factionis  princeps  est  suffectus.  Sessii 
in  exilium  acti  cura  pecunia  egereut,  Regiolo  capto,  op- 
pidum Cremonensibus  librarum  Regiensium  tribus  milli- 
bus pignori  obligarunt.  Mox  Rollo  restaurato,  etiam  Ca- 
nulum,  quod  Lupiorum  castellum  fuit,  ut  certam  sedem 
haberent,  munierunt,  et  civitatem  vexare  non  destiterunt. 

donec,  Petri  Fulcorti  et  Peregrini  religiosorum  hominum 
opera,  induciae  in  tres  menses  a festo  Sancti  Petri  usque 
ad  festum  Sancti  Michaelis  factae  fuere,  quas  demum 
Sessii  nondum  elapsa  die  fregerunt.  At  Florentini,  exu- 
lum  bonis  occupatis , jam  opulentissimi  facti  multis  ve- 
stibus, generosissimis  equis , et  fulgentibus  armis  se  abunde 
instruxerunt,  ex  quibus  cccc  cataphracti  sub  Guidone 
Guerra,  postea  Carolo  Angolemo,  qui  ab  Urbano  IV 
Siciliae,  Apuliaeque  rex  creatus  adversus  Manfredum  bel- 
lum gesturus  veniebat,  opportunam  opem  tulerunt.  Prius 
autem  Carolo  classe  Romam  profecto , Guidonem  Moutis- 
fortis  Comitem,  qui  cum  millibus  et  quingentis  Gallis 
equitibus  per  Galliam  cisalpinam  in  Regienses  Caroli 
uxorem  deduxit,  splendido  comitatu  sunt  secuti.  Ea  Be- 
ringerii  Provinciae  principis  filia  profundae  ambitionis 
mulier  fuit,  quae  tres  natu  grandiores  sorores  regibus  nu- 
ptas in  conviviis  superiorem  locum  tenere  pati  non  po- 
terat, et  cum  ab  Urbano  IV  Carolum  Siciliae,  Apuliaeque 
regem  declaratum  esse  audivisset,  ut  vere  regina  salutari 
posset,  ad  conscribendum  contra  Manfredum  militem, 
gemmas,  omnem  denique  argenteam  supellectilem  oppi- 
gnorare  non  dubitavit.  Idus  decembris  erant  cum  Regium 
venit,  ubi  a Praetore  et  Decurionibus  honorifice  excepta  , 
et  ad  antistitis  palatium  deducta  fuit.  Ante  discessum  a 
civibus  impetravit  ut  Raymundus  Toradellus  Provincialis, 
qui  a marito  equestri  dignitate  ornatus  fuerat,  post  bien- 
nium Regii  Praetor  jus  diceret.  Abeuntem  Florentini  cum 
quadringentis  generosissimis  equis  splendide  instructi,  nt 
contra  Manfredum  pugnarent,  Romam  comitati  fuere, 
quos  Clemens  IV  Pontifex  Carolo  commendatos,  et  fa- 
miliae suae  insignibus  donatos  benigne  amplexus  est.  Ea 
erat  aquila  sanguinea  supra  viridem  serpentem  in  campo 

albo  posita,  quam  diu  retentam  etiam  ad  liberos  trans- 
miserunt. Hi  tam  fortem  postea  Andegavensi  operam 
praestiterunt,  ut,  Manfredo  apud  Beneventum  caeso,  po- 
tissima Gallis  victoriae  causa  fuisse  creduntur.  Caeteri 
Florentini  ad  bellum  inutiles  Regii  relicti  plures  posteros, 
qui  antiquum  adhuc  nomen  servant , postea  propagarunt. 
Inter  eos  fuere  Bonciani,  Aurimani,  Montenarii,  Donati, 
Pactii,  et  alii  quorum  nomina  vetustate  antiquata  fuere. 
Hi  magnis  Gibellinorum  ejectorum  opibus  adaucti  oriun- 
dos cives  crebris  injuriis  affectos  ingrato  animo  saepius 
opprimere  tentaverunt  (l).  Itaqne  Regienses,  qui  graves 
Florentinorum  exulum  contumelias  aegre  ferebant,  clam 
per  amicos  pacem  cum  proscriptis  prudenti  consilio  facien- 
dam esse  censuprunt,  quae  saepius  tentata,  multis  se 
obiicientibus  impedimentis,  felicem  exitum  non  invenit. 
Superveniunt  interim  Mutinensium  Legati,  qui  ob  civitatis 
tranquillitatem  gratulati,  sibi  amicis,  et  vicinis  auxilium 
contra  hostes  praestari  postulant.  Ii  montem  Ursanium, 
ejectis  Alberti  Guigiae,  vel,  ut  alii  malunt,  Guerrae,  li- 
beris, Ugolino  fratre  prodente,  invaserant,  agroque  Muti- 
nensi undique  direpto,  praedam  in  castrum  referebant, 
ad  quos  oppugnandos  copias  sibi  dare, petebant  (»).  Re- 
gienses accitis  Parmensibus  ad  eam  expeditionem  magnam 
militum  manum  sub  Jacobo  Rubeo  Praetore  miserunt, 
qui,  pluribus  machinis  erectis,  per  duos  menses  hostem 
oppugnarunt.  Sed,  deficientibus  in  castro  aquis,  multi 
siti  extinguebantur,  atque  alii  tetro  faetore  peribant. 
Aliqui  castrum  id  Vallarium  appellant,  alii  pro  Vallario 
S.  Bassianum  scribunt.  Castro  expugnato  soloque  aequato. 


(i)  Btond.  lib.  viu,  dec.  a. 
(a)  Corius  in  secunda  parte. 

Regiensium  copiae  speciosis  verbis  et  opimis  spoliis  hone- 
statae domum  remissae  fuerunt.  Et  anno,  qui  fuit  mcclvii, 
Bonifacius  Canossa  Regiensis  Patavii  Praetor  fuit,  cui  et 
Sequenti  Rolandinus  Canossa  ejus  propinquus  successit. 
Interea  Jacobus  Praetor  a Sessiis  Gibellinisque,  et  civibus 
pacis  arbiter  factus,  pecunia  a Mutinensibus  corruptus 
nihil  egit.  Hominis  sordibus  detectis  post  quartum  quam 
magistratum  iniverat  mensem  exauctoratus  totius  anni 
accepto  salario  discessit.  Ita  locupletatus  filiam  Alberti 
Caccianemici  Bononiensis  nobilis , et  ditissimi  viri  filio 
ampla  dote  constituta  nuptui  tradidit.  Ejus  loco  Regienses 
Bondenarium  suffecerunt,  qui  justissimus , nulla  nobilium 
ratione  habita,  pauperum  et  reipublicae  jura  summa 
aequitate  defendit.  Hujus  Terringucius  Gallucius  Bono- 
niensis successor  rapinis  intentus  intervertendae  Reipu- 
blicae pecuniae  semper  studuit',  uno  excepto  Zaccharia 
Judice,  iisdem  moribus  praeditam  familiam  habuit.  Quare 
post  primum  semestre  dimissus  ejusque  loco  Manfredus 
a Saxolo  suffectus  fuit : sub  quo  Petram  Sanctam , quam 
alii  Situlam  vocabant,  postea  Bismantuam  dictam  Turdus 
obscuro  loco  natus  clam  invaserat,  eam  ad  deditionem 
compelli  placuit.  .Cives  de  recipiendo  inexpugnabili  loco 
valde  anxios,  Jacobinus  a Palude  acuti  ingenii  vir  omni 
sollicitudine  liberavit.  Delectorum  enim  militum  manu 
accepta,  concubia  nocte  in  angustum  saxi  collem. ascendit, 
ac  summo  jugo  superato,  sensim  agiliores  in  murum  scan- 
dere jubet.  Ut  moenium  piunas  attigit,  dormientibus  cu- 
stodiis, nullam  forte  vigiliam  invenit.  Ibi  ostio  turris 
dejecto,  clangentibus  tubis,  timpanorum  tinnitu,  et  ho- 
minum clamore  undique  saxum  resonare  facit.  Turdus 
strepitu  excitus,  arrepto  quem  prope  habebat  gladio, 
nudis  ut  potuit  pedibus  fugit,  sed  dum  latebras  quaerit  a 

militibus  comprehensus  et  misere  trucidatus  est.  Castellum 
receptum  Jacobinus  bellica  laude  clarus,  reipublicae  re- 
stituit. Inde  Crevariam  ductu  exercitu  ex  pacto  deden- 
tibus se  incolis  illud  quoque  Castellum  in  Regiensium 
potestatem  mense  augusti  citra  sanguinem  redegit.  Supe- 
rerat Regiolum  quod  a Sessiis  Cremonensibus  pignori 
datum  fuerat  tribus  millibus  librarum  Regiensium , quinto 
idus  decembris  est  restitutum,  de  quo,  ut  alii  scribunt, 
expugnando  diu  in  curia  est  agitatum.  Sed  cum  haec 
nova  cum  Cremonensibus  gerendi  belli  causa  esse  vide- 
retur, maluerunt  Senatores  pecunia  quam  Sessii  accepe- 
rant, Cremonensibus  praesentata,  oppidum  pacate  recipere, 
quam  dubio  bello  rem  committere.  Re  igitur  per  legatos 
prospere  transacta,  et  integro  argento  soluto,  quinto  idus 
decembris  Regiolum  ex  bona  fide  est  receptum.  Sequente 
anno  Manfredo  a Saxolo  Praetore  primo  semestri  Regii 
jus  dicente,  Mutinenses  Regiensium  auxilio  Brandulum 
vi  oppugnatum  diruerunt.  Postea  Raymundo  Toradello 
Provinciali,  ut  uxori  Caroli  promissum  fuerat,  praetura 
fungenti  de  expugnandis  aliquot  castellis  quae  parere 
civitati  recusabant  demandata  provincia  vi  insoliti  frigoris 
retardata  fuit.  Medio  enim  aprili  ingens  nix,  quae  duobus 
diebus  terris  tenacius  inhaesit,  horrendam  hiemem  reduxit, 
et  vineas  omnes  perdidit.  Cum  primum  vero  se  mitius 
coelum  ostendit  ad  expugnandum  Piccigolura  est  itum, 
quo  vi  capto,  arx  quoque  munitissima  expugnari  coepta , 
eed  nostros  ingredi  tentantes  hostes  sulphureo  igne,  et 
missilibus  viriliter  rejecerunt.  Tandem  muris  ariete  quas- 
satis, incolae  se  dederunt,  et  locus  solo  aequatus  fuit. 
Inde  Toanum  exercitu  ducto,  illud  quoque  captum  totum 
ferro,  et  igne  est  devastatum. 

Rebus  bellicis  -ita  pacatis  ad  domestica  se  Regienses 
convertunt.  Odone  enim  Oddo  Perusino  Praetore  vocato , 
majoris  templi  hemispherium  altius  sublatum  et  aurea 
atque  argentea  moneta,  quae  ante  episcopi  titulo  percu- 
tiebatur , reipublicae  nomine  in  domo  Gerardi  Maxii  cudi 
coepit.  Cum  vero  curia  nondum  extructa  in  privatis  aedi- 
bus jus  reddere  Praetor  cogeretur,  et  in  templo  vel  Bro- 
leto,  ubi  viridarium  erat.  Senatus  haberetur,  publicum 
palatium  ad  civium  negotia  expedienda  aedificari  placuit. 
In  superiore  fori  parte  Ravaninus  et  Peregrinus  Hallen- 
dius,  in  inferiori  Ugo  specialis  et  Bonacursius  Valsenerius 
aedes  possidebant,  alias  his  contiguas  Sessii  habebant. 
Nobilium  Sessiorum  vocatas , quibus  sub  februarii  finem 
emptis,  et  sequentibus  calendis  martii  dirutis,  basilica 
ubi  jus  redderetur  e regione  templi  majoris  intra  bien- 
nium opere  absoluto  aedificata  fuit.  His  duobus  annis 
Rolandinus  Canussius  Patavii  Praetor  jura  municipalia, 
quae  etiamnum  observantur,  condidit;  et  Gerardus  Bojar- 
dus  Regiensis  cum  sex  mensibus  summa  cum  aequitate 
Parmae  Praetor  et  ipse  fuisset,  in  reliquum  anni  ob 
spectatam  virtutem  confirmatus  fuit;  quo  tempore  Boni- 
facius,  vel  ut  alii  scribunt  Manfredus , Folleanus  Archi- 
diaconus  vita  functus  in  majore  templo  sepultus  fuit. 
Post  haec  Michael  Paleologus , qui  Balduino  ejecto  per 
scelus  Constantinopolis  imperium  arripuerat,  de  compo- 
nendis rebus  cum  Pontifice  acturus  ad  synodum  Lugdu- 
num indictam,  octavo  idus  aprilis,  qui  palmarum  festus 
fuit,  Regium  venit.  Ei  plurima  juventus  novo  sumptuo- 
soque habitu  portis  effusa  obviam  processit.  Oddo  ab 
Odonibus  Perusinus  urbis  Praetor  confirmatus  cum  se- 
nioribus eum  pro  dignitate  excepit,  et  ad  sancti  Fraticisci 
coenobium  Romanis  Caesaribus  dicatum  deduxit.  Ibi  pro 

Augusti  splendoris  magnificentia  publice  omnes  epnlari 
permissi  et  variae  etiam  decursiones  ad  oblectandum 
spectaculis  Principem  celebratae  fuerunt.  Eidem  lxx 
paria  praetiosarum  vestium,  inter  quas  sexdecim  ex  solido 
auro  contextae  variis  pellibus  suffultae  spectabantur,  a 
civibus  liberaliter  sunt  donatae  (■).  Alias  vero  vestes,  quas 
sibi  juventus  paraverat  pia  largitate  majori  templo  obtulit. 
Jacobinus  a Bodelia,  qui  per  multos  dies  hastis  decurrens 
certamine  populum  oblectavit , a Paleologo  eques  crea- 
tus, toto  mense  maii  omnibus  ad  convivium  domum  am- 
bitiosius aperuit.  Abeunte  Michaclc,  ne  instituta  omnium 
disciplinarum  studia  desererentur,  Cuido  Suzarius,  jurium 
professor  clarissimus  ad  docendum  conductus,  se  cum 
haeredibus  suis  Regii  civem  futurum,  et  leges  in  Regiensi 
gymnasio  perpetuo  explicaturum,  tactis  osculo  et  manibus 
scripturis,  in  curia  juravit.  Contra  ipsi  Respublica  quan- 
tum agri  tribus  boum  jugis  arari  posset  ( tres  Mansos 
ipsi  appellabant ) in  Aggerum  pago  tradidit,  una  praeterea 
’ ex  moletrinis  civitatis  quam  elegisset,  eidem  concessa,  et 
ipse  eam , quae  apud  Sanctae  -Crucis  Portam  erat , sibi 
optavit.  Pactis  expressum  erat  ne  alibi  quam  Regii  posset 
jura  profiteri,  quod  si  forte  Mantuam , vel  ad  regem  Apu- 
liae Carolum,  quod  solum  concedebatur,  se  contulisset, 
quae  receperat  ad  Rempublicam  reverterentur  (»).  Hunc 
Mutina  oriundum  Gulielmus  Durantus  falso  arbitraturi(i) * 3). 
At  Joannes  Andrae  Regiensem,  «d  quod  in  Mutinensi 
Academia  docuerit,  Mutinensem  creditum  fuisse  autu- 
mati!). Ego  velut  a Suzaria  oppido  oriundum  Suzarium 

(i)  Cor.'  in  secunda  parie- 

ti) In  nostro  chartophilntio  in  iib.  magno  car.  3oi  et  3o6. 

(3)  Spec.  in  tit  de  advocatis  J.  seq.  in  ver.  non  ergo. 

(!)  Joan.  And.  in  add.  ad  spec.  in  loco  praedicto. 

dictum  fuisse  arbitroi.  Quod  versicolores,  et  vario  bom- 
bice  virgatas  vestes  ferre  consuevisset,  iicentiosioreque 
habitu,  quam  jurisconsulti  gravitati  conveniret  uteretur, 
a Gulielmo  Duranto  graviter  reprehenditur  (0.  Vir  certe 
alioquin  gravissimus,  et  magni  nominis  fuit.  Gulielmo 
Pontagio  in  ultimum  semestre  Praetore  electo  Scssii  Cae- 
sarianam factionem  semper  secuti,  quod  turbolenter  se 
gerere  viderentur,  a Pontificiis,  qui  tum  plurimum  in 
urbe  poterant,  cum  vigiuti  quatuor  clientibus  mense  au- 
gusto ejecti  Crevariam  se  receperunt.  Alii  per  varias 
urbes  dispersi  Vicentiam , Veronam,  Bononiam,  et  Derto- 
nam concessere.  Eorum  omnia  castella  incensa,  et  aedes, 
ubi  postea  Senatus  Palatium  est  aedificatum,  concursu 
populi*  dirutas  fuisse  ferunt.  > 

Interim  adversus  Saracenos  in  Africa  Ludovicus  Gal- 
lorum rex  strenue  bellum  gerens  Tunetis  portum,  olim 
Carthaginis  appellatum,  ceperat,  sed  crescente  caumate 
julii  mense  ex  coeli  ardore  contracto  morbo  decesserat. 
Philippus  Pius  parentis  ossa  in  Galliam  relaturus  sequenti 
anno  mcci.xxi  per  urbem  • nostram  pridie  calepdas  aprilis 
iter  habuit,  etsi  in  annorum  numero  varii  scriptores  di- 
versa sentiunt.  Ugolinus  Savignanus  Mutinensis  primo 
semestri  apud  nos  Praetor  ei  cum  Senatu  obviam  egressus 
ad  episcopi  palatium  diversurum  deduxit.  In  aliud  vero 
semestre  praeturam  inivit  Degus  Cancellarius  Pistoriensis, 
qui  decreto  senatus  xi  flendas  augusti,  ad  expugnandam 
Crevariam  a Caesarianis  Regio  exulantibus  detentam  est 
profectus.  Situ  et  defendentium  multitudine  munitissimum 
erat  castellum , in  quod  plurimi  Gibellini  nominis  viri 
Regio,  ParmaqUe  ejecti  cum  uno  ex  filiis  Jacobi  "a  Palude 


(i)  In  tit.  ile  atlvoc.  ub.  sup. 

confugerant.  Ubi  ergo  non  facile  armis  hostes  vinci  posse 
credebantur  undecumque  contractis  copiis  majori  conatu 
eos  oppugnari  consultius  visum  fuit.  Iu  quatuor  tribus, 
quae  quarteria  nominabant,  sicut  hodie  quoque  urbs  no- 
stra, dividebatur,  una  Castelli  ad  ejus  nominis  portam 
Tespiciens,  alia  Sancti  Nazarii,  ubi  nunc  est  urbicula, 
vocabatur,  tertia  Sancti  Petri,  ultima  Sancti  Laurentii 
dicebatur.  Ex  Castelli  igitur,  et  S.  Nazarii  tribu  equitum, 
peditumque  delectu  habito,  et  tribus  arietibus , quos  ipsi 
trabucos  vocabant,  eductis,  etiam  socii  in  auxilium  ad 
subigendum  hostilem  locum  vocati  fuerunt.  Primi  Parmen- 
ses ex  una  civitati*  suae  tribu  conscriptos  milites,  et  tres 
ad  quatiendos  muros  arietes  miserunt : viginti  vero  quinque 
sagittarios  Mantuani,  et  alios  totidem  Castillionenses  Tusci 
adduxerunt.  His  copiis,  et  tormentis  instructus  Praetor, 
cum  munitiorem  etiam  quam  crediderat  Crevariam  in- 
venisset, ab  expugnando  loco  abstinens,  ad  obsidionem 
convertitur.  Cum  Veio  decem  et  septem  diebus,  quas  ad- 
duxerat tribus  detinuisset,  aliis  duabus  Sancti  Petri  et 
Sancti  Laurentii  accitis,  eas  ex  honesta  causa  in  urbem 
remisit.  Cum  enim  pauperiores  ad  expedienda  domestica 
negotia  reverti  oporteret,  unam  ejusdem  civitatis  partem 
plus  alia  onerari  iniquum  videbatur.  Novi  milites  xxnn 
diebus  retenti,  ac  primi  rursus  ad  obsidionem  alternarim 
reversi  jam  tres  ferme  menses  consumpserant,  cum  fere 
castelli  deditione  desperata,  nova  ejus  obtinendi  spes  ap- 
paruit. Ex  solius  fontis  aqua,  quae  de  superiori  colle 
intro  derivabatur,  hostes  potare  Parmensi  episcopo  clam 
significatum  fuit.  Id  cum  ille  Regiensibus  renunciavisset, 
praeciso  aquaeductu  et  unda  alio  derivata  Jacobus  a 
Palude  qui  oppido  praeerat  siri  laborans  de  deditione 
agere  coepit.  Communi  demum  consensu  placuit,  ut 

repraesentatis  Jacobo  quatuorcentum  nummis , quas  libras 
imperiales  vocamus,  locus  Regiensium  arbitrio  committe- 
retur ; et  si  senatui  populoque  Regiensi  libuisset,  etiam 
dirueretur.  Itaque  quarto  calendas  octobris  hostibus,  qui 
exulare  jussi  sunt,  universa  supellex  concessa,  et  castellum 
funditus  eversum  fuit.  Ea  victoria  potiti  Regienses  ad 
opem  sociis  ferendam  vocantur.  Roberto  enim  a Robertis 
Mediolani  jus  dicente,  qui  fuit  ejus  urbis  Praetor  cente- 
simus (0 , eos  Napus  Turrianus  apud  Insubres  imperans 
ad  Novarenses,  qui  pace  cum  Othone  Vicecomite  aliisque 
Caesarianis  facta  a se  defecerant , oppugnandos  acciverat. 
Ad  eam  expeditionem  Regienses  suo  aere  vigintiquinque 
cataphractos  equites,  quorum  singuli  ternos  equos  duce- 
bant, in  mensem  miserunt,  quo  tempore  Actiolinus  Ro- 
delius  Parmae  primo  semestri  praefectus,  quem  ipsi  Ca- 
pitaneum  vocabant,  et  in  aliud  semestre  Rolandus  Albri- 
gonius  uterque  Regiensis  cum  imperio  praefuit.  Sequenti 
anno  mcclxxii  Tiberio  Rustico  Eugublno  Praetore  Regii 
jns  dicente,  et  Guidone  Roberto  Patavii,  ex  D.  Francisci 
familia  religiosi,  quibusdam  coenobio  suo  contiguis  domi- 
bus magno  aere  emptis , atque  inquilinis , qui  migrare 
cunctabantur,  vi  expulsis,  aedes  suas  ampliaverunt,  ac 
viam  recta  linea  ad  D.  Jacobum  straverunt.  Gulielmus 
quoque  Luisinus  in  Canussii  coenobio  degebat,  vir  forma, 
et  moribus  insignis , Sancti  Prosperi  Abbas  creatus,  et  a 
Pontificio  Legato  confirmatus , splendidissimum  civibus 
convivium  exhibuit.  Praeter  hunc  equites  opibus , et 
gratia  potentes  Luvisinam  familiam  mirifice  extulerant 
contra  vero  Gerardi,  et  Guidonis  Roberti,  et  Bonifacii 
Canussii)  qui  militaris  disciplinae  gloria  caeteris  Italiae 


(1)  In  chronici»  Mediolani. 

ducibus  antecellebat,  interitus  magno  moerore  urbem  no- 
stram affecit. 

Interim  Mutinenses  bello  sibi  a Bononiensibus  indicto, 
quod  adversus  conventiones  ultra  Scultennam  castra  te- 
nerent, ad  amicorum  auxilia  convertuntur.  Eis  Actius 
Atestinus  Marchio,  cui  Ferrariae,  quam  ex  Salinguerrae 
manibus  eripuerat,  perpetua  administratio  a Gregorio  X 
Pontifice  concessa  fuerat,  et  Cremonenses  cum  centum 
cataphractis  suppetias  tulerunt.  Parmenses  quoque  bis 
mille  pedites,  pluriumque  equitum  subsidium  misere. 
Regiensis  vero  respublica  Bononiensium,  quibuscum  ami- 
citiae foedus  junxerat,  offensam  verita  publico  nomine 
Mutinenses  tueri  noluit.  Universi  tamen  nobiliores  civitatis, 
velut  privata  necessitudine  moti,  vicinis  affuerunt.  Sed 
detrectantibus  bellum  Zermiliis  (ita  enim  Pontificia  factio 
Bononiae  vocabatur ) qui  magnam  civium  partem  secum 
trahebant,  bellum  in  aliud  tempus  est  dilatum.  Jam 
tempus  venerat,  quo  in  alios  sex  menses  Regii  in  curia 
creandus  erat  Praetor,  cum  Florentini  ex  his  reliqui,  quos 
supra  in  urbem  receptos  fuisse  memoravimus,  civem  suum 
ad  eum  magistratum  provehere  conabantur.  Sed  cum  ad- 
versam senatus  voluntatem  haberent,  ad  plebem  conversi, 
infimis  quibusque  corruptis,  et  in  suam  sententiam  artium 
collegiis  deductis,  tandem  Stoldum  Rubeum  Jacobi  filium 
Florentinum  invita  curia  Praetorem  eligunt.  Fremebant 
Decuriones  ferendum  non  esse,  ut  a vilissimis  quibusque 
et  corruptis  sibi  magistratuum  jura  adimerentur.  Floren- 
tinos facinoris  auctores  aliis  ejici  placebat  nonnulli  plebci- 
orum  defensores  plecti,  et  in  alios  seditionis  conscios  ani- 
madverti moliebant.  Sed  qui  civile  dissidium  timebant 
mitiore  sententia  moneri  plebcios  ne  in  hanc  amplius  to- 
meritatcm  Jaberentur,  et  hoc  admissum  ipsis  condonari 

suadebant.  Eorum  itaque  magistris  in  curiam  accitis,  ita 
senatus  princeps  locutus  esse  dicitur.  Vobis  notum  esse 
arbitramur,  cives,  cuj  usque  corporis  partes  capiti  semper 
paruisse,  nam  si  quo  mens  non  cogitat  proficisci  pedes 
vellent,  in  incertum,  et  plerumque  sibi  perniciosum  locum 
deferrentur;  ob  id  in  qualibet  recte  instituta  republica 
senatoribus,  qui  consilio,  et  prudentia  quaecumque  negotia 
disponant , velut  capiti  demandata  est  urbium  administra- 
tio. Nobis  quoque,  postquam  libertatem  divina  gratia 
adepti  fuimus,  totius  civitatis  ipsimet  curam  detulistis: 
cur  ergo  vestra  instituta  vel  potius  jus  gentium  violatis? 
vetusta  decreta  temere  rescinditis?  ac  divinum,  hnma- 
nuraque  jus  confunditis?  In  nos  communes  parentes  impie 
conjurastis,  patriam  tumultibus  implevistis,  lacerastis, 
excidistis.  An  adeo  nostrae  erga  vos  benevolentiae  diffiditis 
ut  de  optato  magistratu  vobis  desperandum  esset  ? Vestra 
gratia  diurnos  noctumosque  labores  sustinemus,  ut  vestrae 
tantum  tranquillitati  consulamus,  gravissimos  Praetores, 
et  qui  facinorosorum  delicta  coercere  possint  amplo  hono- 
rario invitatos  vocamus,  quorum  electio  si  infimi  cuj  usque 
voluntati  permittatur,  timendum  ne  vel  a corruptis,  aut 
inexpertis  ad  hpc  munus  minus  idonei  vocentur.  Acerbiore 
poena  baec  nescio  dicam  temeritas , an  perfidia  luenda 
esset , sed  ut  nostram  in  gravioribus  quoque  delictis  non 
solum  indulgentiam,  verum  etiam  charitatem  experiamini, 
crimen  aliorum  potius  ut  arbitramur  factionibus,  quam 
vestro  ingenio  commissum  vobis  condonamus;  ac  ut  no- 
stram erga  vos  benevolentiam  majorem  agnoscatis  optatum 
Praetorem  confirmamus,  quem  posthac  contra  nostri  ordi- 
nis et  patriae  decus  vobis  committemus.  His  dictis  omnium 
animi  leniti,  et  patribus  conciliati  plebeii  discessere. 

Inter  haec  Eduardi  Angli  regis  adventas  paululum 
civium  animos  a discordiis  avertit.  Is  ab  Hernico  patre 
ingenti  classe  in  Asiam  missus  fuerat,  ut  ob  Syriam  re- 
cuperandam principibus  Christianis  auxilium  ferret,  diu- 
quc  Ptholemaide  prout  inter  duces  convenerat,  dum  Lu- 
dovicum  Gallorum  regem  in  Africa  tunc  cum  Saracenis 
bellum  gerentem  expectat,  ferme  quatuor  annos  consum- 
pserat. Demum  a quodam  Arsacida  , quem  de  suae  gentis 
moribus  multa  fabulosa  nugacitate  narrare  solitum  in 
interiorem  familiaritatem  admiserat,  prope  domestica  frau- 
de extinctus  est.  Dum  euini  solus  in  cubiculo  cum  eo 
familiarius  colloquitur,  tribus  a sicario  petitus  vulneribus 
vix  mortis  periculum  evasit.  Cubicularius  ad  principis 
clamorem  ingressus  Arsacidae  manum  vulnera  ingeminan- 
tem retinuit,  qui  a reliquis  aulicis  opportune  superve- 
nientibus e vestigio  trucidatus  est.  Saraceni  Arsacidas 
nominant  sicarios,  qui  homines  infidi,  et  vanae  supersti- 
tioni addicti,  sed  beatam  vitam  promereri  existimant,  si 
publico  hoste  interfecto,  etiam  acerbissimam  postea  mor- 
tem patiantur.  Eduardus  ubi  primum  ex  vulneribus  con- 
valuit, cum  Ludovicum  in  Africa  morbo  extinctum  esse 
intellexisset,  de  rebus  Syriacis  desperans,  induciis  cum 
hoste  pactis,  in  Angliam  est  reversus.  Inter  eundum  a 
civibus  nostris  liberaliter  exceptus  cum  uxore  in  antistitis 
palatium  divertit,  nec  multo  post  gladio  occisus  fuit.  Quo 
tempore  in  foro  jam  Sessiorum  aedificiis,  et  aliorum  do- 
mibus, ut  supra  memoravi,  dirutis,  novum  palatium,  ubi 
postea  curiae  sedes  est  constituta,  aedificabatur.  Zaldus 
Cancellarius  Pistoriensis  Praetor  in  suo  semestri  magistratu 
murum  usque  tectum  perduci  curavit,  calendisque  junii 
anno  iucclxxiii  absolutus  fuit.  Structilis  praeterea  canalis, 
quem  vulgo  vegetem  Folleanum  a Folleano  episcopo 

auctore  vooant,  ad  derivandam  aquam  est  fabbricatus. 
At  Caesariani , qui  tum  Pontificiis  ejectis  Parmae  rerum 
potiebantur,  nostris  diversae  factionis  civibus  bello  infesti 
erant:  id  audientes  Turriani  Mediolani  Guelphorum  prin- 
cipes cum  finitimis  civitatibus  et  Regiensibus  percusso 
foedere,  ipsis  centum  quinquaginta  cataphractos  adversus 
vicinos  subsidio  miserunt.  Contra  nostri  vigintiquinque 
cataphractis,  quorum  singuli  binos  equos  trahebant,  Fli- 
scis  adversus  Genuenses  opem  tulerunt,  et  aliis  totidem 
quinquaginta  sagittariis  adjunctis,  Bononiensibus  contra 
Forojulienses  affuerunt.  Turrianis  quoque  adversus  rebel- 
lantes Novarienses  alios  vigintiquinque  cum  ternis  equis 
cataphractos  miserunt.  Eo  anno  Guidcne  Roberto  magnae 
auctoritatis  viro  defuncto,  Carolus  Apuliae  rex  Robertum 
ejus  agnatum  Florentiae  Praetorem  constituit. 

Inter  haec  Lugdunum  concilium  Gregorius  X indixe- 
rat, ut  afflictis  Hierosolymae  rebus  mature  opem  ferret, 
qui  in  Gallias  cum  Cardinalium  comitatu  proficiscens, 
septembri  mense  die  quo  DD.  Cosmae  et  Damiani  festum 
celebrabatur , omni  honore  a Regiensibus  est  exceptus , 
in  D.  Prosperi  coenobio  extra  urbem  diversatus,  templo 
aureum  arae  vestimentum  mira  arte  Natalis  Christi  de- 
monstrans donavit , postridie  Parmam  se  contulit.  Ad  eam 
synodum  ferine  centum  sexaginta  millia  hominum,  quod 
nunquam  antea  visum  est,  confluxisse  dicuntur,  ubi  de- 
cretum, ut  decima  censuum  ecclesiae  ad  Syriacam  expe- 
ditionem conferretur;  Graeci  quoque  in  illis  comitiis  Spi- 
ritum Sanctum  a Patre  et  Filio  procedere  confessi  ad 
pristinam  haeresim  postea  sunt  reversi.  Hoc  anno  Accur- 
sium  legum  professorem  in  nostra  Regiensi  Academia 
publice  jura  interpretatum  fuisse  invenio;  tertio  enim  idus 
decembris  die  lunae,  coacta  pro  more  in  palatio  omnium 

civium  curia.  Praetore  referente,  placuit  undecumque  pe- 
cuniam inquiri  ut  oc,  quemadmodum  ipsi  vocabant,  librae 
Regienses  Accursio  leges  docenti  repraesentarentur,  sed  is 
Accursius  Regiensis  fuit  10,  non  ille  qui  nobilibus  in  civile 
opus  glossis  editis  anno  salutis  mccxxiii  Bononiae  jura 
interpretabatur  (»),  et  quadragenarius  ad  legum  disciplinam 
a quibusdam  accessisse  dicitur.  Eodem  die  Bernardo  quo- 
que a Talento  Decretalium  interpreti  xc  Regiensium  librae 
solvendae  sunt  constitutae.  Hunc  illum  Bemardum  Par- 
mensem esse  plerique  arbitrantur,  qui  postea  Bononiae 
Canonicus  creatus  in  Decretales  glossas  edidit  (3),  cujus 
familia  Talentorum  hodie  quoque  Parmae  invenitur:  sed 
alii  ex  Bottonornm  familia  cum  fuisse  probabilius  affir- 
mant. Pileo  quoque  utrinsquc  juris  manuscripta  volumina 
venalia  tenenti  l librae  Regiensium , ut  solverentur,  eadem 
die  decretam  fuit;  quae  pecunia  nisi  inveniri  potuisset, 
id  iterum  ad  curiam  referendum  esse  statuerunt  (4).  Hinc 
rerum  ejus  temporis  vilitas  deprehenditur  cum  minore 
praetio  omnibus  distractis,  modico  etiam  stipendio  cele- 
berrimi professores  contenti  essent,  qui  nunc  in  rerum 
omnium  caritate  mille  ducentorum  et  amplius  aureorum 
honorarium  quandoque  consequuntur.  Plura  enim  tunc 
aTgenteo  nummo,  quam  nunc  aureo  haberi  potuissent. 
Quod  tunc  ex  omnibus  supra  narratis,  cum  ex  praetio, 
quo  campus  nundinarum  emptus  est,  facile  colligi  potest, 
quem  sequenti  anno , Leonardo  Amato  Cremonensi  Prae- 
tore, centenis  sexagenis  Mediolanensibus  libris  Regiensis 


(i)  Cujus  saepe  meminit  Jac.  de  Aret  in  tract.  de  ceas.  act 
(a)  In  aulb.  ut  praeponat,  nom.  imp.  in  prine,  in  verb.  indictionis. 

(3)  Gloss.  in  c.  quod  sicut  $.  pcn.  in  verb.  dividat,  de  election. 

(4)  In  Cartophylatio  in  arcula  duarum  clavium. 

Respublica  comparavit.  Is  ager  extra  pomaerium  Sancti 
Petri  ad  foveas  civitatis,  qua  ad  Pontem  Livonium  et 
Fratres  Humiliatos,  postea  Sancti  Bernardi  dictos,  ibatur, 
supra  viam  Basilicam  jacet,  ubi  nundinae  multis  > annis 
celebratae,  nunc  tantum  boarium,  aliorumque  venalium 
animalium  forum  est  constitutum. 

Orta  interim  Bononiae  ob  diversas  factiones  rixa , 
Zermilii  Pontificii  nominis  viri  ad  ejiciendos  hostes  a 
sociis  auxilia  implorant.  Eo  sub  Rolando  Albricono  Rc- 
giensi  Parmae  Praetore  cum  Parmensibus  profecto,  Re- 
gienses quoque  suos  miserunt.  Cruento  praelio  in  urbe 
commisso,  equitatus  Florentini  ope  a Guelphi  Lamber- 
tacii,  Asinelli,  et  aliae  sexdecim  ejusdem  factionis  nobi- 
liores familiae  omnes  Caesarianae  expulsae  fuerunt , quae 
Faventiam,  ubi  benigne  exceptae  sunt,  ad  Gibellinos 
socios  se  contulerunt.  Tanta  erat  inter  partes  invidia,  ut 
nec  exules  longe  alibi  vivere  pati  potuerint.  Accersito 
enim  Mutinensium,  Parmensium,  et  Cremonensium  sua- 
rum partium  auxilio,  et  equitatu,  peditatuque  Regiensium 
sibi  adjuncto  ad  obsidendos  hostes  exierunt,  quod  aegre 
ferentes  Parmenses  Rolandum  Albriconium  Praetorem  Re- 
num fluvium  egredi  non  permiserunt.  Faventini,  ubi  hostes 
prope  accedere  senserunt,  Guidone  Montis  Feltrii  Comite 
duce,  magno  impetu  eruperunt,  et  octo  millibus  caesis, 
inter  quos  multi  Regiensium  sunt  desiderati , insignem 
victoriam  retulerunt.  Ob  id  plura  ad  Gibellinos  oppida 
defecere  et  Cervia  Venetorum  tutelae  sanius  se  commisit. 
Reparatis  postea  viribus,  Bononienses  iterum  Faventiam 
reversi  ab  eodem  Guidone,  quo  nullus  tum  in  arte  bellica 
clarior  habebatur,  profligati  fuere.  Cecidere  in  eo  praelio 
ex  Regiensibus  Joannes  Rossellius,  Robertus  Princivalis  a 
Menotio,  Guido  Ugonis  Corradi,  et  Nicolaus  Almerici 

Philippi  Praetoris  Bononiae  judex,  et  alii  ex  ima  plebe 
plurimi.  Struffus  quoque  Struffius  captus,  et  Faventiam 
ductus  fuit.  Ex  aliis  Nicolaus  Bacilerius,  et  Terringuccius 
Gallutius,  qui  Regii  Praetores  fuerant,  Saracinusque  Lam- 
bertacii  Bononiensis  in  eo  praelio  occubuere,  sed  Terrin- 
guccius dignam  rapinis,  quas  Regii  exercuerat,  poenam 
dedisse  videtur.  Ob  haec  Turriani  rebus  suis  timentes 
Mediolani  cum  Pontificiis  comitia  habuerunt,  in  quibus 
cum  Regiensibus  et  aliis  Galliae  Cisalpinae  populis  de- 
cimo quarto  calendas  februarii  foedus  renovarunt,  et  plu- 
rimi nostrorum  Mediolani  meruerunt.  Regii  vero  cives 
navigabilem  fossam , vulgo  Navilium  novum  dictam , extra 
Portam  Cruceam  ab  inferiori  viae  regiae  parte  in  aliam 
antiquam  fossam  derivarunt,  et  novum  palatium,  ubi 
curiae  sedes  est , absoluerunt . In  primo  senatu  qui  ibi 
coactus  est  de  transferendis  nundinis  in  campum  reipu- 
blicae  centenis  sexagenis  libris  emptum  agitatum  fuit ; 
sed  cum  perpetui  usque  ad  natalitios  dies  Domini  imbres 
descenderent , non  nisi  sequente  anno  id  perfici  potuit : 
aucta  enim  pluviis  flumina  late  agros  inundarunt.  Ingens 
praeterea  nivis  copia  sex  cubitorum  altitudine  diu  colles 
texit,  et  cum  pabula  deficerent,  plurima  fame  armenta 
sunt  confecta,  et  pro  glande,  quae  deerat,  foenum  coctum 
et  contusum  minoribus  armentis  praeberi  oportuit.  Hanc 
calamitatem  nova  civium  orta  contentio  urbem  nostram 
maxime  vexavit.  Regebat  in  Canussii  coenobio  Lupus 
Luvisinus  monachus,  a quo  fructus  eo  anno  collectos  sibi 
dari  Guido  Canussius  imprudenter  efflagitabat,  et  cum 
ille  redditus  in  religiosorum  alimenta  convertendos  expor- 
tari posse  negaret,  Canussius  eos  sc  ex  illius  visceribus 
extracturum  minabundus  infremuit.  Lupo  apud  Sinibal- 
dum  et  Guidonem  fratres  de  injuria  conquesto,  Guido 

Luvisinus  Canusaium  in  foro  colapho  turpiter  percussit, 
UDde  inter  eas  familias  diu  implacabile  odium  permansit. 
Monachus  Canussii  morari  non  ausus  in  Divi  Prosperi 
coenobium  translatus , dum  vixit , Gazzatae  Prior  praefuit. 
Praeter  publica  opera  etiam  privati  aedificiis  mirifice  Re- 
gienses studebant.  Luvisini  enim  Regii  opibus  florentes 
porticum  columnis  ferreis  suffultam  ad  divitias  inaniter 
ostentandas  novo  fastu  erexisse  dicuntur.  StrufFus  quoque 
Struffius  et  Petrus  Indusiatus  alia  ad  luxum  opera  ambi- 
tiosius construxerunt,  quae  velut  ex  ingenii  levitate  facta 
praetermittuntur.  Eo  tempore  Robertus  ex  Robertis  Pa- 
tavii Praetor  jus  dicebat,  cui  sequente  anno  Guido  Ro- 
bertus ejus  propinquus  successit.  Mantuae  vero  Pinamons 
Bonacossius,  qui  cum  Othonello  Zanecallo  urbem  regebat, 
collega  fraude  occiso,  patriae  imperium  arripuit.  Id  cum 
aegre  ejus  urbis  cives  ferrent,  Arlotti  cum  Casalodis, 
Agnellis  et  Grossollanis  in  eum  conspirant.  Verum  con- 
juratione detecta,  plures  trucidati,  nec  pauci  alio  solum 
verterunt.  Inter  eos  qui  tunc  exularunt  Arlotti  Regium 
profecti  eam  postea  semper  patriam  habuerunt.  Post  haec 
soluta  Lugduni  synodo  Romam  revertens  Gregorius  Re- 
gium venit.  Antistes  cum  omnibus  religiosis,  et  Scolagio 
Cavalcante  Florentino  Regii  Praetore  universaque  curia 
obviam  egressus  honorifice  exceptum  ad  suum  palatium 
magna  pompa  deduxit . 

Sequenti  anno,  Joanne  Piscarolo  Cremonensi  Regii 
praetorem  agente,  decimo  tertio  calendas  majas  effossa 
ara,  quae  erat  in  capite  templi  Divi  Prosperi  a Castello 
in  sacello  ad  sinistram  collocato  inventum  est  corpus 
quod  Sancti  Venerii  esse  dicebatur.  Id  a Nicolao  templi 
majoris  Archipraesbytero  extractum,  astante  populo,  clan- 
gentibusque  tubicinibus,  et  concinentibus  hymnos  sacer- 

dotibus  in  pristinum  locnm  relatum  fuit.  Sed  cum  ejus- 
dem reliquias  Divi  Prosperi  monachi  ante  annum  mcxuv 
populo  et  ipsi  ex  suis  sacrariis  eductas  ostendissent,  id 
maligne  ad  falsam  opinionem  civibus  injicendam  factum 
fuisse  plerique  crediderunt.  Post  haec  ix  calendas  julii  ea 
imbrium  vis  fuit,  ut  late  flumina  eruperint.  Crustumius 
a Ripaltae  villa  Bagnolum  usqne  effusus  Mutilenae  con- 
junctus est.  Via  publica  omnium  Sanctorum  vocata  extra 
portam  Divi  Stephani  aquis  plena  facile  navibus  traiici 
potuisset.  iEdes  velut  insulae  ex  undis  eminebant,  sub- 
mersae segetes,  avecta  armenta,  et  plures  homines  periere; 
pontes  et  plurimae  domus  eversae  fuerunt ; sectae  messes, 
domestica  supellex,  rustica  instrumenta,  evulsae  a tectis 
trabes,  jumentorum,  hominuiuque  cadavera  in  mediis  un- 
dis natantia  miserandum  praebebant  spectaculum.  In  Divi 
Geminiani  xenodochio,  aliisque  extra  Sancti  Stephani 
pomaerium  suburbiis  nihil  praeter  undas  cernebatur ; con- 
tinua enim  quatuordecim  mensium  pluvia,  non  aestatis 
tantum,  et  autumni  fructibus  homines  privavit,  sed  se- 
rendorum etiam  in  sequentem  annum  agrorum  facultatem 
ademit.  Masenciaticum,  aliaeque  villae  submersae  omnem 
fere  agri  formam  mutaverunt,  ut  tantum  aquarum  dilu- 
vium ab  hominum  memoria  non  sit  visum.  Sub  id  tempus 
Regienses  tam  in  Gregorii  X Pontificis  quam  Rodulphi 
Caesaris  verba  jurare  coacti  sunt,  cum  id  uterque  ad 
extinguendum  diversarum  factionum  incendium  pro  com- 
muni Italiae  salute  antea  Lausanae  constituisset.  Sed 
Italiam  Caesar  ingredi  veritus,  quod  ibi  majores  suos 
plerumque  male  mulctatos  domum  rediisse  diceret,  lega- 
tum Cancellarium  vocatum  cis  alpes  misit . Is  circum- 
ducente Legato  Pontificio,  et  Ferrariensi  episcopo  comi- 
tante, decimo  quinto  calendas  octobris  Regium  venit,  cui 

populas  in  Parmensium  fines  cum  vexillis  occurrit,  et  in 
foro  juramentum,  quo  observatio  in  Pontifice,  et  fides 
erga  Caesarem  promittebatur,  a civibus  exegit.  Inde  Par- 
mam legatus  profectus,  ubi  Actius  Manfredus  in  primo 
semestri  Praetor  jus  dicebat,  eos  cives,  Mediolanum,  Cre- 
monam, aliasque  urbes  idem  jurare  compulit.  Caeterum 
Gregorio  pluribus  curatis  aegrotis,  et  luminibus  etiam 
quibusdam  coecis  restitutis  apud  Aretium  defuncto  Inno- 
centius V ex  D.  Dominici  ordine  religiosus  suffectus  Ro- 
mae intra  paucos  dies  obiit.  Hujus  successor  Adrianus  V, 
qui  prius  Othobonus  Fliscus  dicebatur,  intra  dies  triginta 
quinque  apud  Viterbum  et  ipse  extinctus  est.  Petro  His- 
pano postea  Pontifice  creato,  qui  Joannes  XXII  est  vo- 
catus, evenit  ut  quatuor  Pontifices  uno  anno  haberentur, 
quo  annona  maxime  est  laboratum,  cum  nix,  quae  usque 
ad  calendas  aprilis  in  terra  resederat,  non  modo  omnes 
fruges  corrupisset,  sed  universam  etiam  leguminum  satio- 
nem prohibuisset.  In  magna  tritici  caritate  sextarius  fru- 
menti non  plus  octo  solidis  Regiensibus  pro  eorum  tem- 
porum vilitate  tum  venditum  fuisse  legi,  quamquam  eam 
prope  dimidii  iloreni  aurei  aestimationem  fuisse  nonnulli 
affirmant,  plurimi  etiam  ex  frigida  humiditate  contracto 
morbo  periere.  Decessit  et  Ugolinus  Folleanus  vir  inter 
cives  nostros  primarius.  Quare  ad  avertendum  mortis  ter- 
rorem statutum  est , ne  mulieres  cadavera  sequerentur, 
neve  ob  defunctos  campanae  pulsarentur.  Eo  anno  Guido 
Robertus  Patavii  Praetor  jus  dixit,  sub  quo  jura  fures, 
et  incendiarios  punientia  condita  fuere.  Per  eos  dies 
Caesariani,  Petra  Situla,  quae  nunc  Bismantua  dicitur, 
et  Guastalla  occupatis,  crebris  eruptionibus  Regium  affli- 
gebant. Cives  ut  ab  ea  molestia  liberarentur  Brixianum 
Salensem  Regii  Praetorem  mense  augusto  Bismantuam 

cum  exercitu  miserunt.  Incolae  ubi  se  undique  obsidione 
premi  viderunt,  comeatu  deficiente,  Regiensium  potestati 
se  commiserunt.  Albineae  quoque  palatium , et  moenia 
eo  anno  sunt  aedificata.  Post  haec  cum  Cremonensibus 
foedus  initum,  ut  Talcatae  emissarium  clauderetur,  sed 
illi  post  duos  menses  adversus  conventa , quae  in  sua  curia 
confirmaverant,  auctore  Cavalcabove  eorum  tyranno,  tur- 
piter a contractu  recessere,  et  nostri  praeter  inanes  operas 
etiam  bis  mille  ejus  monetae  librarum  in  diruendis  ope- 
ribus jacturam  fecerunt.  Eandem  fossam  sequente  anno 
in  suo  agro  Regienses  complanaturi  ultra  librarum  decem 
millia  impenderunt.  Interea  undae  excrescentes  opus 
nondum  perfectum  diruerunt. 

Aliud  praeterea  incommodum  urbs  nostra  sensit;  si- 
quidem his  diebus  evenit  Napum  Turrianum  Guelphorum 
Mediolani  principem  ab  Othone  Vicecomite  ejusdem  urbis 
Archipraesule  profligari.  Quare  Caesariani  nominis  nobiles 
in  eam  urbem  recepti,  finitimisque  civitatibus  ad  Gibel- 
linos  deficientibus,  magnis  potentum  sociorum  viribus 
Regienses  destituti  fuere.  Ea  nocte  qua  opima  victoria 
Vicecomites  fusis  hostibus  sunt  potiti,  Matthaeo  Othonis 
ex  fratre  nepoti  natus  filius,  qui  quoniam  in  lucem  pro- 
deunti plures  Galli  saepius  repetito  cantu  quasi  gratulati 
essent,  Galleatius  est  appellatus.  Ea  clade  accepta  Tur- 
riani  recipiendi  principatus  spe  decidentes  ad  Cremonenses, 
Parmcnsesque  socios,  et  Aquilejam,  ubi  Raymundus  Tur- 
rianus  erat  Patriarcha,  confugerunt.  Guelphis  vero,  qui  a 
Vicecomitibus  in  Papiae  arcem,  quae  Pixta  nuncupabatur, 
inclusi  erant,  Regienses  cum  Brixianis  et  Parmensibus 
sociis  auxilium  tulerunt : sed  Othoni  arridente  fortuna 
minus  prospere  pugnaverunt.  Exinde  Regienses  pro  Bo- 
noniensibus apud  Forum  Cornelii  diebus  xxxv  castra 

habuere . Cum  vero  Laudenses  adversus  Vistarinorum  Cae- 
sarianorum potentiam  Cassonum  Turrianum  Napi  filium 
vocavissent,  Regienses  cum  Vicentinis  et  x.  Parmensibus 
cataphractis  eo  Turrianos  deduxerunt.  Contra  Gibellini 
ad  potentem  hostem  opprimendum  profecti  Laudem  Pom- 
pejam obsederunt.  Inter  Turrianos  tum  eminebat  Ray- 
mundus  qui  antea  Comensis  episcopus,  postea  a Grego- 
rio  X Patriarcha  Aquilejensis  creatus,  cum  tota  familia 
ab  Othone  patria  expulsa  exulabat.  Is  ex  Venetia , Foro- 
julio,  Histria,  et  Carnis  equitum  et  peditum  quatuor 
millia  ad  repetendum  principatum  opimi  sacerdotii  opibus 
armaverat,  quibus  cum  Regiensium  et  Parmensium  copias, 
aliosque  Guelphos  adjunxisset  obsessum  Cassonum  facile 
liberavit,  ac  rursus  Mediolanenses,  repetita  obsidione, 
Laudem  Pompejam  diruturos  mense  augusto  felici  praelio 
fudit.  Mox  Gorgonzola  castello  cum  l Novarensibus  cata- 
phractis, aliisque  pluribus  capta,  ingentem  equitum,  et 
supellectilis  praedam  fecit.  Verum  caeso  cum  sociis  Cas- 
sono,  plures  Longobardos  patrio  solo  ejectos,  et  inter  alios 
Pancierios,  Ra vanos  et  Luvisinos  Regienses  U tinum  antea 
Idunum  dictum  deduxit  ('1.  Horum  aliqui  postea  Justi- 
nopolim  concedentes  ab  illis  etiamnum  Ravani  Regienses 
vocantur.  Sub  id  tempus  Regii  mulieres  propinquorum 
cadavera  ad  sepulcrum  concomitari  desierunt,  dum  Guar- 
sendomus  Luvisinus  Regiensis  Parmae  Praetor  ultimo  se- 
mestri jus  diceret,  cui  Jacobus  Rodelia  successit.  Cum 
vero  prope  tempus  esset,  quo  Regiensis  respublica  casura 
erat  Rege  Pistoriensi  apud  nos  praetura  fungente  anno 
mcclxxviu  de  novandis  civitatis  magistratibus  infaustis 
comitiis  actum  fuit.  Consueverant  pleraequc  aliae  respu- 


(1)  Voltaugus  Lautis,  in  comtum.  Rota.  Rei.  L xti,  c.  a.  sex.  sectionis. 

blicae,  inter  qnas  erat  Florentina  et  Romana,  praeter 
Praetorem  etiam  urbis  Praefectum  creare,  quem  populi 
Capitaneum  quasi  exercitus  ducem  appellabant.  Is  majori 
supra  Praetorem  potestate  supremum  tam  in  milites , 
quam  in  cives  imperium  exercebat,  et  urbis  curam  ha- 
bebat. Hunc  itaque  magistratum  cum  institui  Regiensibus 
placuisset,  nullo  adhuc  de  ejus  ditione  facto  decreto,  ejus 
eligendi  facultas  urbis  episcopo  est  commissa,  qui  Ugo- 
linum  Roscium  Jacobi  filium  Parmensem  Capitaneum 
dixit.  Alii  enim  ab  artificum  Consule  creatum  fuisse  au- 
tumant. Postea  vero  hae  de  eo  creando  latae  leges  fuere, 
ut  in  majori  civium  consilio,  ubi  ex  quaque  familia  sin- 
guli tantum  suffragium  ferrent,  nominaretur.  Ipse  sui 
quotidie  potestatem  faceret,  neminem  ad  se  in  intimum 
cubiculum,  nisi  sacerdotem,  vel  medicum  reciperet,  ac 
majorem  civitatis  conventum  unoquoque  mense  minimum 
semel  convocaret,  ut  quid  de  bonis  Sessiorum  agendum 
esset  commode  deliberaretur.  Tantum  adversus  eos  odium 
Pontificii  conceperant,  ut  iniqua  etiam  contra  ipsos  jura 
dicere  non  dubitaverint.  Nimis  enim  dura  constitutione 
statuerunt,  ne  ullo  unquam  tempore  illos,  aut  eorum 
socios  in  urbem  Praefectus  restitueret,  vel  si  tertii  Fran- 
ciscanornm  Ordinis  Sodalitio  aggregarentur,  quos  poeni- 
tentiae fratres  vocabant,  neve  eos  etiam  ad  diversam 
factionem  transfugientes  inter  Pontificios,  seu  Guelphos 
numerari  permitteret;  nec  minus  in  eorum  uxores  saevi- 
tum est,  quas  etiam  maritorum  bona  pro  dotibus  reci- 
piendis habere  prohibuerunt ; omnia  denique  statuta  in 
curia  ita  demum  observari  voluerunt,  modo  in  Sessiorum 
commodum  non  redundarent.  In  sex  menses  Praefectum 
creari  placuit,  quem,  magistratu  deposito,  ad  Praetoris 
arbitrium,  eorum  quae  gessisset  rationem  reddere  volue- 

runt;  et  si  eum  condemnati  contigisset  non  nisi  in  majori 
curia,  ubi  minimum  quingenti  cives  adessent,  dextante 
civium  suffragante  absolvi  (>)  posset.  Alia,  quae  de  eo 
statuta  sunt,  ut  leviora  consulto  praetermittenda  esse  duxi. 
Ugolinus  itaque  Roscius  primus  apud  nos  hac  dignitate 
functus  calendas  augusti  magno  populi  concursa  praefe- 
cturam inivit;  Thomas  ab  Entiola  item  Parmensis  in  aliud 
semestre  suffectus  fuit. 

Eo  tempore  Gerardus  et  Pinellus  fratres  Bismantuam 
occupaverunt:  sed  qui  in  proximis  locis  ditionem  habebant, 
Gorzanorum,  et  Bentiolanorum  montanorum  hominum, 
aliorumque  Regiensium  auxilio  castellum  receptum  rei- 
publicae  nostrae  mille  librarum  Regiensium  praetio  ven- 
diderunt. Alii  ipsos  ea  pecunia  ob  supellectilem  Bisman- 
tuanorum  direptam  a Praetore  mulctatos  fuisse  tradunt. 
Eam  ob  causam  Regienses  castrum  moenibus  denudarunt, 
quae  rursus  incolae  in  Regiensium  invidiam  restaurarunt, 
qui,  eo  statim  exercitu  ducto,  locum,  dedentibus  se  ob- 
sessis, receperunt.  Gerardinus,  et  Pindus  fratres  Bisman- 
tuani,  qui  adversus  Regienses  rebellaverant,  a Busanensi- 
bus  capti , et  Regium  ducti  ultimo  supplicio  affecti  fuere. 
Mantuani  quoque  Gonzagam  contra  finitimarum  gentium 
votum  solo  aequarunt.  Interea  vallum  Navonis  Caesariani, 
qui  Parma  exulabant,  in  Cellae  pago  munierant:  sed, 
civibus  pro  Zermerlinis  adversus  Lambertacios  Bononiam 
profectis,  nihil  in  eos  tentatum  fuit.  Non  multo  post  alia 
pertinax  suborta  contentio  non  mediocriter  civitatem  no- 
stram vexavit.  Episcopus  enim  et  sacri  ordinis  viri  deci- 
mas ex  Pontificum  constitutionibus  a civibus  acerbius 
exacturi  implacabili  odio  in  se  populum  irritarunt.  Illis 


(t)  Idcst,  at  tuberet  decem  partes  ex  duodecim. 

enim  praesentibus,  qui  eas  nem  solvebant  velut  inferorum 
poenis  devoti  essent , sacra  peragere  sacerdotes  recusabant ; 
denique  horarum  omnium  precibus  intermissis,  templique 
foribus  obseratis,  neminem  oraturum  admittebant.  Quo 
facto  stomachati  senatores  coacta  curia  non  amplius  tan- 
tam ferendam  esse  licentiam  fremunt.  Itaque  electis  vi- 
ginti  qnatuor  viris,  ex  quorum  numero  septem  erant 
jureconsulti,  coercendae  sacratorum  bominum  contumeliae 
curam  demandarunt.  Hi,  asperioribus  promulgatis  decretis, 
gravem  civibus,  qui  cum  illis  cibum  sumpsissent,  aut 
locuti  essent,  eorumve  domos,  vel  officinas  inbabitassent, 
poenam  imposuerunt;  iisdem  frumenta  moli,  aedes  fabri- 
cari, panem  aut  alia  cibaria  parari,  atque  omne  aliud 
commercium  inhibuerunt;  laniis  sarcinatoribus,  aliarum- 
que  artium  opificibus  ne  quid  ipsis  venderent,  operaren- 
tur, quoquove  modo  auxilium  praestarent,  gravi  commi- 
natione interdixerunt:  nonnulli  etiam  pistores,  qui  man- 
datis non  paruerant,  libris  Regiensibus  quinquagenis  mul- 
tati fuisse  reperiuntur.  Antistes  ad  saeveriora  arma  con- 
versus urbis  Praefectura  cum  viginti  quatuor  viris,  ac 
populum  diris  damnatum  inferorum  poenis  subjecit.  Ita 
in  rabiem  converso  odio,  ac  nonnullis  etiam  sacerdotibus 
vulneratis,  manibus  temperari  non  potuit.  Tandem  cum 
ipsi  humanis  viribus  inferiores  in  publicum  prodire  non 
auderent,  piis  intercedentibus  viris  quatuor  religiosis.  Pa- 
gano S.  Dominici  Priori,  Gulielmo  Hiporegiensi  in  eodem 
coenobio  Lectori,  Giroldo  Mutinensi  Divi  Augustini  Priori, 
et  Petro  a Bibiano  ejusdem  coenobii  Lectori  mense  no- 
vembris  communi  consensu  lis  dirimenda  commissa  fuit; 
qui,  ne  iratum  populum  amplius  exacerbarent,  decimas 
jure  fori  non  peti,  sed  prout  cuique  placuisset  solvi,  miti 
sententia  determinaverunt.  Id  arbitrium  ante  vetusta  jura 

nostra  municipalia  hodie  quoque  manuscriptum  legitur. 
Tanta  eo  anno  uvarum  copia  fuit,  ut  ad  eas  ex  vitibus 
decerpendas  agricolae  non  sufficerent,  et  dimidia  pars  col- 
ligentibus pro  mercede  daretur.  Sub  iinem  Septembris 
Thebaldus  Acarisius  Faventiam  Guelphis  Ravennatibus, 
Bononiensibus,  et  Foro  Cornelicnsibus  prodidit.  Quare 
Praetor  Regii  et  Gerardus  Bojardus  Regiensis,  tunc  Par- 
mae Praefectus,  sociis  in  eam  urbem  receptis  Opportune 
auxilium  tulerunt.  Eo  anno  in  superiori  parte  fori  plu-t 
rium  emptae  aedes,  ut  novo  Praefecto  Martio  palatium 
aedificaretur,  quod  mox  sexto  mense  perfectum  Bacilerius 
de  Bacileriis  Bononiensis  sequenti  anno  primus  ex  Capi- 
taneis  inhabitavit.  Id  cum  a Praetoris  palatio,  interce- 
dente via,  disjungeretur,  supra  interjecto  fornice,  conca- 
meratoque  usque  ad  tecta  intervallo,  utrumque  conjun- 
ctum est  aedificium.  Exinde  a Divi  Petri  porta  ad  pontem 
Livonium  in  centum  acaenas,  quas  vulgo  perticas  vocant, 
quae  sexies  centenos  cubitos  continent,  moenibus  ductis, 
universa  civitas  nostra  muro  conclusa  fuit.  Antistes  prope 
nundinarum  campum  quatuor  agri  jugera  ad  excavandos, 
coquendosque  cum  calce  lateres  quadrigentarum  nostrarum 
librarum  pretio  civibus  vendiderat.  Itaque  quinquagesimo 
tertio  anno  postquam  opus  coeptum  erat,  moenium  urbis 
ambitus  est  absolutus.  Bacilerio  Albertus  Rodurengus 
Brixianus  in  praefectura  successit , qui  omnes  parricidii 
damnatos , populi  decreto,  absolvi  curavit. 

Ex  his  ad  res  bellicas  conversi  cives  nostri  fuere: 
cum  enim  Otho  Vicecomes,  ut  supra  memoravimus,  Me- 
diolani principatum  adeptus  vicinas  Guelphi  nominis  ci- 
vitates subigere  conaretur,  Gulielmo  Montisferrati  principe 
exercitum  ductante,  grave  Cremonensibus  bellum  indixe- 
rat. Illi  ad  externam  opem  conversi  a sociis  civitatibus 

auxilium  implorant.  Eo  manus  mercenariorum  militum  a 
Regiensibus  est  missa,  quae  Mutinensibus,  Placentinis, 
Parmensibus,  et  Mantuanis  conjuncta  adversus  Mediola- 
nenses secundo  praelio  pugnavit.  Demum  pace  in  centum 
annos  cum  his  urbibus  facta,  conventum  est,  ut  captivi 
utrinque  redderentur,  et  Turriani  cum  fautoribus  earum 
finibus  arcerentur.  Inter  hos  tumultus,  mota  majore  ara 
templi  Divi  Prosperi  a Castello  corpus  inventum  fuisse 
dicitur;  quod  in  arca  ex  marmore  candido,  vinculis  ferreis 
constricta  bombicino  panno  involutum  erat.  Alia  quoque 
arcula  quae  fragmenta  ligni  carie  corrosi  continebat  prope 
reperta  fuisse  fertur.  Cum  illud  D.  Prosperi  corpus  esse 
divulgaretur,  gravem  cum  Guidotto  ejus  templi  Praeposito 
Gulielmus  Lupicinus  D.  Prosperi  Abbas  litem  exercuit. 
Sequens  annus,  quo  Lazarus  de  Lazaris  Regii  Praetor 
fuit,  vir  iniquus  et  reipublicae  bonorum  direptor,  tot 
erucas  attulit,  quod  nunquam  hominum  memoria  fuere, 
quae  arbores , ut  media  hyeme  conspici  solent , erosis  fron- 
dibus, denudarunt:  denique  absumpto  pabulo,  ubi  esca 
defecit,  inedia  confectae  corruerunt.  Tonitrua  quoque  adeo 
horrenda  fuere  ut  timore  plerique  ceciderint.  Cives  nostri 
sub  id  tempus  Alberti  Glindrotti  aedibus  prope  scalas 
palatii  emptis,  ad  custodiendos  sontes  novos  carceres  con- 
diderunt, et  emissarium,  quod  per  medium  forum  excurrit, 
effoderunt.  Per  eosdem  dies  Petrus  regis  Gallorum  frater 
inauditum  facinus  ulturus  cum  magnis  copiis  Regium 
venit.  Carolo  enim  patruo  Siciliam  tenente  Siculi  Gallo- 
rum superbiam  ac  libidinem  exosi , Joanne  Prochyta 
auctore,  in  regem  conjuraverant,  dataque  firius  invicem 
acceptaque  fide  cum  primum  vesperarum  sonitum  audi- 
vere, nullo  sexus,  aetatisvc  discrimine  habito,  omnes  ubi- 
que ad  unum  Gallos  trucidarunt:  ac  ne  Gallici  nominis 

semen  relinqueretur,  etiam  mulieres  Gallorum  compressu 
praegnantes  crudeliter  jugularunt.  Petro  vero  Aragonio, 
qui  facinoris  conscius  in  Sardinia  Siculorum  defectionem 
expectabat,  insulam  cum  regni  titulo  commiserant  (<). 
Cladis  nuncio  in  Galliam  misso  rex  Philippus  Petrum 
fratrem  eum  exercitu  Carolo  subsidio  futurum  in  Cam- 
paniam misit,  qui  Regium  ingressus  omni  officio  et  honore 
susceptus,  postea  Neapolim  contendit.  Mediolani  vero 
opera  Alberti  Scoti,  qui  Vercellas,  Novariam,  Ticinum, 
Laudem  Pompejam  et  Placentiam  occuparat,  ejectis  Vi- 
cecomitibus,  Turrianisque  receptis,  novi  motus  excitati 
fuere.  Tandem  Matthaeus  Viceoomitum  princeps  ad  Hen- 
ricum  in  Germaniam  profectus  in  patriam  reditum  obti- 
nuit: cum  enim  coronam  de  more  accepturus  eo  Caesar 
venisset,  statuit  ut  utraque  factio  in  civitate  pristinae 
libertati  restituta  aequo  jure  viveret.  Sed  in  urbe  atrocis 
orti  tumultus  Turriani  auctores  facti,  et  Matthaeus  in 
priore  confirmatus  est  principatu.  Eo  nuntio  exterritis 
Guelphis  plures  Galliae  cisalpinae  populi  auxilia  Turrianis 
miserunt.  Inter  alios  Placentini,  Parmenses,  Brixiani,  et 
Regienses  sub  Gerardo  Bojardo  urbis  Praefecto  cum  uni- 
verso equitatu , et  sexcentis  peditibus  eis  affuerunt ; a 
Gulielmoque  Montisferrati  Marchione , Leone , quod  est 
Cremonensium  oppidum , obsessos  virtute  bellica  libera- 
runt. Deinde  comitiis  Cremonae  habitis,  Parmenses,  qui 
tunc  primo  semestri  Joannem  Taculum  Praefectum  habe- 
bant, Regienses,  Placentini,  Mutinenses,  Bononienses,  Bri- 
xiani, et  Ferrarienses  foedus  hac  conditione  junxerunt, 
ut  commune  * stipendium  militibus  solvendum  Cremonae 
deponeretur.  Rursus  cum  Bosius  Doaria  Caesarianae  fa- 


(■)  Piat,  in  Martino  IV. 

ctionis  dux  Soncinum  Cremonensium  occupasset,  acciti 
Regienses,  sociis  auxilio  opportune  allato,  oppidi  agros 
diripuerunt.  Ab  alia  parte  Forum  Livii , Caesena , Forum 
populi,  Britanorum,  olim  Norium  vocatum,  se  Pontifici 
dederunt;  et  Joannes  Paulus  genere  Gallus  a Martino 
Pontifice  comes  Flaminiae  creatus  Montem  Feltrium  ob- 
sidebat, cui  Regienses  opem  ferentes  in  Pontificis  pote- 
statem oppidum  redegerunt.  Regii  vero  Divi  Blasii  tem- 
plum extra  portam  Sanctae  Crucis,  quod  ruinam  fecerat, 
est  restitutum ; et  Gulielmus  Folleanus  antistes  defunctus 
in  majore  templo  humatus  fuit,  vir  pacis  amicus,  et 
bonis  moribus  praeditus. 

At  ineunte  anno  mcclxxxih  respublica  Mutinensis  do- 
mestica dissensione  afflicta  , tandem  sui  juris  esse  desiit. 
Odio  siquidem  acerbo  inter  Boschettos,  Rangonos,  Savi- 
gnanos,  et  Saxolenses,  plurimi  in.  rixa  sunt  occisi.  Qui 
superfuere,  cum  nec  dum  caesorum  sanguine  satiati  essent, 
quampluribus  clientibus,  quotcumque  sibi  adsciscere  po- 
tuerunt, utrinque  stipati,  renovato  praelio,  inter  se  dimi- 
carunt. Praeter  vulneratos  quingenti  in  eo  conflictu  ceci- 
disse dicuntur.  Expulsi  Savignani,  et  Saxolenses  plura 
patriae  castella  oppugnarunt,  ac  cum  Saxolum  se  rece- 
pissent, eo  progressos  hostes  non  paucis  captis,  plus  qua- 
drigentis  occiderunt,  nec  multo  post  prope  Sanctum  Co- 
lurobanum  praelio  renovato,  longe  plores  trucidarunt. 
Regienses  ut  vicinos  conciliarent  plurimum  laborabant. 
Demum  utraque  pars  publicae  tranquillitati  studere  visa 
cum  Regium  venisset,  pacis  conditiones  amicorum  arbitrio 
accepit.  Sed,  Boschettis  postea  a placitis  recedentibus, 
statutum  est,  nec  quis  ejus  auxilium  ferre,  neve  ex  eorum 
numero  Praetor  Praefectusve  a sociis  populis  eligi  posset. 
Tum  enim  foedere  conjunctae  vicinae  civitates  Praetores, 

Praefectosye  ex  amicis  invicem  recipiebant,  et  ex  Regien- 
sibus Thomasinus  Robertus  ultimo  semestri  Parmae  Prae- 
tor jus  dicebat.  Regienses  quoque  paulo  minore  discordia 
laborantes  praeter  implacabile  odium,  quod  cum  Caesa- 
rianis proscriptis  habebant,  alias  etiam  inter  se  simultates 
exercuerunt,  quorum  Barnabas  Balestellus  Placentinus 
Praetor  vir  factiosissimus  auctor  esse  credebatur;  itaque 
dimissus  Tobiam  Rangonem  successorem  habuit,  qui  et 
ipse  ineptus  non  plus  duobus  mensibus  in  magistratu 
permansit,  etsi  sex  mensium  salarium  abstulit.  Parmenses 
itaque  veriti,  ne  Mutinensium  exemplum  sequerentur, 
Regium  legatos  miserunt,  qui  cive3  ad  pacem  exhorta- 
rentur. His  responsum  est,  Parmensibus  referrent,  gratam 
fuisse  civitati  amicorum  cohortationem , seque  ob  tantam 
erga  se  fidem  et  charitatem  satis  omnibus  perspectam  in- 
gentes ipsis  gratias  habere;  curaturos  denique  Regienses 
ut  brevi  intelligerent  Parmenses , quantum  apud  se  gratia 
et  auctoritate  possent.  Sed  quod,  seditiosorum  potentia, 
liberam  seniores  potestatem  non  haberent,  non  quam- 
primum tumultuantium  odium  extingui,  nec  multo  post 
conventum  est,  ne  ex  alterutra  urbe  exulantes  capitis 
poena  in  alterius  urbis  territorio  commorarentur.  In  idem 
foedus  jurejurando  adhibito  Cremonenses,  Placentini,  Fer- 
rarienses,  Brixiani,  Bononienses,  et  Mutinenses  sunt  recepti, 
omnes  per  legatos  Regienses  rogaverunt,  ut  rursus  con- 
ciliandae Mutinensium  pacis  auctores  esse  vellent,  qui, 
magnae  auctoritatis  viris  Mutinam  missis,  nullo  officio 
defuerunt.  Sed  dum  ob  gravissimas  ultro,  citroque  illatas 
injurias  nimis  exulcerati  illorum  civium  animi  essent, 
obstinatique  Boschetti  resisterent,  nihil  effici  potuit.  Quare 
earum  urbium  communi  consensu  statutum  est,  ne  quis 
eis  auxilium  ferret ; ob  id  illi  gravi  injuria  se  a sociis 

affectos  arbitrati,  plaustra  cum  bobus  qnibus  magna  salis 
copia  Cervia  Parmam  vehebatuT,  per  suum  agrum  tran- 
seuntia retinuerunt:  id  non  modo  aequo  animo  Parmenses 
tulere,  sed  bubulcis  etiam  qui  jumenta  se  cum  curribus 
injuria  amisisse  deplorabant,  octingentas  ejus  monetae 
libras  pauperum  rationibus  prospiciendo  liberaliter  persol- 
verunt. Demum  cum  nullis  vicinorum  precibus  Mutinen- 
sium odia  extingui  possent,  ipsi  Obicium  II  Atestinum 
Ferrariae  Morchionem  centenis  tricenis  quinque  traditis 
castellis  sequente  anno  sibi  Principem  constituerunt.  Regii 
vero  sacri  ordinis  viri,  qui  jam  profanis,  vetere  odio  depo- 
sito, conciliati  fuerant,  suo  aere  viam  Regio  Parmam  injecta 
glarea  magno  viatorum  commodo  straverunt;  quod  opus 
ea  diligentia  extructum  fuit,  ut  hodie  quoque  etiam  diu- 
tinis pluviis  madefacta  minus  lutulenta  permaneat.  Mox 
Danesio  de  plebe  homine  in  publico  puteo  necato,  cum 
nemo  eam  aquam  gustare  auderet,  iidem  sacri  viri  alium 
in  inferiore  fori  parte  puteum,  qui  etiamnum  extat,  mar- 
moreis lapidibus,  et  columnis  quibus  hydriae  sustinentur 
exornatum,  effoderant.  Eo  tempore  ex  nostris  civibus 
Guido  a Baisio  Bononiae  Archidiaconus  jus  Pontificium 
interpraetabatur  et  Patavii  Fanto  deinde  Guido  Roberti 
cognomento  Tripolitani , ubi  etiam  jura  condiderunt,  Prae- 
tores magna  cum  laude  jus  dixerunt. 

Mortuo  interim  Honorio  IV  postridie  idus  martii  cum 
frustra  de  Mutinensium  pace  agitatum  fuisset,  velut  con- 
tagiosa morbi  labes  proximos  invasit:  siquidem  Regii  non 
minores  tumultus  exorti  totam  civitatem  maxime  labe- 
factarunt. Scarabellus  enim  Canussiis  facinorosi  exulis 
opera  Guidonem  a Bianello  et  Bonifacium  duos  fratres 
Canussios  ob  occultam  causam  sibi  inimicos  interemit. 
Quamobrem  cives  ad  arma  vocati,  dum  suos  quisque 

tuetur,  magnam  turbam  excitarunt.  Parmenses,  qui  Gui- 
donem  Luvisinum  Regiensem  suae  urbis  Praefectum  toto 
eo  anno  habuerunt,  ob  componendam  pacem  frustra  la- 
borarunt; exules  quoque  ingens  facinus  ausi  magis  solli- 
citam urbem  fecerunt.  Bonifatius  enim  Bojardus  unus  ex 
proscriptis  tertio  nonas  junii,  die  quo  Pentecostes  festa 
celebrabantur,  coactis,  ob  graves  quas  cum  Luoisinis 
exercebat  inimicitias  Abbatem  oppressurus , bis  qui  Regio 
et  Mutina  exulabant,  et  Bismantuae  nobilibus  in  socie- 
tatem adscitis,  Divi  Prosperi  extra  civitatis  pomaeria  po- 
situm coenobium  prodentibus  duobus  monachis  hostiliter 
ingressus  est.  Divinis  precibus  tunc  religiosi  vacabant, 
cum  armatorum,  qui  frumenta,  et  universam  supellecti- 
lem diripiebant,  strepitus  auditur.  Trepida  servitia  Gu- 
lielmo  Lu picino  Abbati,  captum  coenobium  expoliati,  et 
plena  armis  esse  omnia  nunciant,qui  vix  uno,  aut  altero 
comitante  per  posticum  fugere  potuit,  quamvis  eum  jugu- 
latum fuisse  falso  Corius  scribat.  Reliqui  religiosi  quo- 
cumque sors  ferebat  dilabentes,  vel  in  latebris  delitue- 
runt, aut  fuga  sibi  consulere.  Proditores  vero  capti,  ut 
meruerant,  trucidati  fuere;  penus,  frumenta,  supellex, 
jumenta,  vestes,  vasaque  sacra  omnia  rapta  Mutinam 
sunt  deducta.  Patrati  facinoris  rumore  in  urbem  perlato 
tumultuans  populus  arma  corripuit;  paucos  nobiles,  qui 
Caesarianis  factionibus  plebem  opprimebant,  tot  calami- 
tatum originem  esse  fremebant : illis  sublatis  finem  omni- 
bus malis  futurum.  Haec  vociferati  ad  forum,  ubi  Prae- 
fectus Praetorque  residebant,  turmatim  contendunt.  Ibi 
in  praesidio  quadraginta,  qui  reipublicae  stipendio  mere- 
bant, milites  excubabant,  qui  portis,  quibus  tunc  tem- 
poris omnis  aditus  impediri  poterat,  occlusis,  nullum  eo 
nobilem  ingredi  permiserunt.  Bononienses  hoc  tumultu 

audito  in  auxilium  Regiensium  venire  maturarunt,  sed 
ubi  ad  Mutinae  moenia  pervenerunt,  ejus  cives  sub  portis 
cum  illis  cruento  praelio  dimicarunt.  Parmenses  et  ipsi 
nobis  opem  laturi  usque  ad  villam,  quae  Casa  Dei  dicitur, 
copias  duxerunt,  sed  ,ut  proscriptos  discessisse  audierunt, 
re  infecta  domum  sunt  reversi.  Plebe  deinde  in  nobiles 
saeviente  Bernardinus  Folleanus  Carpineti  ecclesiae  Prae- 
fectus, quem  Praepositum  vocabant,  precibus,  lacrimis- 
que populum  obtestatur,  ne  satis  vexatam  rempublicam 
amplius  affligerent,  optimos  quosque  operam  daturos,  ne 
quod  malum  in  reipublicae  detrimentum  sequeretur : ita- 
que furentium  animis  placatis  aliquantisper  turba  quievit. 
Monachos  proditores  Abbas  in  gratiam  benigne  restitutos 
templum  Pratifontis  habitare  jussit;  sed  hi  postea  in  via 
a Luvisinis  inventi  trucidati  fuere.  Contra  Bojardi,  ut 
sanguine  sanguinem  vindicarent , Joannem  Mutum  Ab- 
batis cognatum , dum  Pistorium  iturus  prope  Maceratam 
Gabellum  transit,  immaniter  jugularunt.  Demum  Luvi- 
sini,  et  Muti  Bojardis,  Ruggeriis,  et  Flordebellis  bono- 
rum virorum  opera  conciliati  fuere.  Sed  non  multo  post 
nova  insania,  dum  quisque  dominari  ambitiosius  cupit, 
aliae  civium  nostrorum  exortae  sunt  factiones.  Folleani 
enim  Guelphorura  principes  populi  potentia  elati,  dum 
alios  cives  feroci  ingenio  superbe  contemnunt,  a Bernar- 
dino  agnato  reprehensi,  spreto  consilio,  propinquum  igno- 
minia afficiunt;  ille  clientibus  stipatus,  ut  acceptam  in- 
juriam ulcisceretur,  internecino  odio  civitatem  divisit,  ac 
demum  ad  Gibellinos  se  contulit.  Incolebant  tum  Folleani 
altiorem  urbis  partem,  quae  est  supra  viam  regiam,  ubi 
collecta  vicinorum  manu,  cum  adversus  alios  inferio- 
rem regionem  habitantes  armarentur,  evenit,  ut  haec 
pars  Inferior,  illa  Superior  vocaretur.  Superiorum  princi- 

pes  erant  Ugolinus,  Nicolaus,  Matthaeus  et  Bartolinus, 
fratres  Folleam,  quos  Ugo  Rugerius,  Dadalli,  et  alii  se- 
quebantur : Inferiorum  vero  primus  erat  cum  Francisco 
fratre  Bernardinus  Folleanus  Carpineti  ecclesiae  Praepo- 
situs, Rolandinus  et  ipse  Canussio  Praepositus,  qui  su- 
perioribus annis  continuo  biennio  Patavii  Praetor  jus 
dixerat  (0,  Simon  et  Gulielmus  Pancerii  cum  his  erant 
Canussii  et  Malatachii.  Forte  pugna  asperiore  commissa 
a Superioribus  Inferiores  fusi  fuere.  Victores  ut  libere 
dominari  possent,  re  etiam  cum  civitatis  Praesidibus,  ut 
ferebatur,  clam  communicata,  de  ejiciendis  adversariis 
consilium  inierunt.  Ante  omnia  vero  collecta  magna  asse- 
clarum manu  intra  paucos  dies  Carpinetum,  Gypsi  Ca- 
strum, Pavullum  et  Montem  Altum,  quibus  nullum  prae- 
sidium impositum  erat,  facile  occupant.  Postridie  Regium 
contendentes  suae  factionis  cives  ad  arma  vocant , et 
Canussios  ejiciunt.  Praefectus  et  Praetor  facinoris  conscii, 
velut  tragoediae  spectatores  sedebant,  qui  cum  primum 
magistratu  se  abdicarunt  adversus  reipublicae  decreta 
Matthaeus  Folleanus,  et  Ugo  Rogerius  urbis  rectores 
creati  aerarium  civitatis  avarissime  diripuerunt;  omnia 
deinde  pro  libidine  agentes  hostium  velut  perduellionum 
aedes  solo  aequarunt ; quarum  cementis  et  tignis  Mat- 
thaeus Folleanus  nobilem  domum  ad  macellum  invidioso 
titulo  Altabellam  nominatam  fabricavit , vir  corruptis 
moribus,  sed  ingenio  clarus,  qui  Florentiam  Praetor  ac- 
citus popularem  tumultum  ob  homicidam,  quem  capite 
damnaverat,  subortum  singulari  prudentia  compescuit  (*1. 
Ab  alia  parte  Inferiores  Canussinis  sibi  adjunctis,  et  ipsi 


(i)  Au.  i»68  et  i»Gg. 

(a)  Jo.  Villanui. 

Bismantuam,  Castellum  novum.  Felinam,  Sarzanam,  Ca- 
nussium,  Paternum,  Motiatellam,  Montemcaulum , atque 
alia  in  castella  se  receperunt.  Bernardinus  vero  Folleanus , 
Ubaldinusque  Canussius  Timbergae,  cujus  loco  postea 
Sancti  Valentini  Castrum  est  conditum,  Bernardo  a Gypso 
Malapresio  tradente,  se  munierunt.  Id  ubi  adversarii  in* 
tellexerunt,  ex  duabus  civitatis  tribubus  delectu  habito 
centumque  Mutinensium  militum  atque  aliorum  publico 
aere,  quod  expilaverant,  conductorum  auxilio  hostes  ob- 
sederunt. Hoc  nnncio  ad  socios  allato,  qui  Mutiatellae  se 
tuebantur,  ut  hostes  a Timbergae  obsidione  revocarent, 
vallum  quoddam  ad  Rostam  vi  ceperunt,  et  Portae  Bren- 
nouis  suburbia  incenderunt.  Sed  illis  in  Timbergae  ob- 
sidione obstinate  perdurantibus,  Bernardinus  Folleanus 
AlbeTtum  Scaligerum,  et  Pinamontem  Bonacossium,  illum 
Veronae,  hunc  Mantuae  Principem  ad  opem  sibi  mature 
ferendam  vocavit , qui  ingenti  coacto  exercitu  cum  Sessiis 
proscriptis  Verona  egressi  Sancti  Stephani  castellum  arcta 
obsidione  cinxerunt.  Hanc  sociorum  calamitatem  miserati 
Bononienses  viginti  civitatis  suae  proceres  ad  componendos 
cives  Regium  miserunt;  Parmenses  quoque  per  viginti 
legatos  et  quatuor  antianos  pro  ineunda  pace  solliciti  in- 
tercesserunt. Cives  hortati,  ut  veterum  simultati  obliti 
patriam  servare  velint,  ne  nominis  christiani  immemores 
dissidia  alerent,  divinamve  ultionem  in  se  in  dies  pro- 
vocarent; ne  legatio  sperni  videretur,  pax  composita  aut 
simulata,  nec  non  multo  post  a Folleanis  qui  iniquam  a 
Bononiensibus  latam  sententiam  dicebant,  fracta  fuit. 
Albertus  enim  jam  omnia  amica  arbitratus  cum  nihil 
hostile  metueret,  castra  negligentius  custodiebat.  At  Su- 
periores nulla  legatorum,  pacisve  ratione  habita  ex  tem- 
pore Divo  Stephano  erumpunt , inopinantesque  hostes 

adoriuntur ; illi , ut  in  subito  tumultu  licuit,  arma  repente 
corripuerunt,  praesentique  animo  venientium  impetum 
adeo  viriliter  sustinuerunt,  ut  paucis  vulneratis,  nullum 
ex  suis  amiserint.  Ob  hanc  perfidiam  jam  omni  pacis  spe 
abrupta  legati  re  infecta  Bononiam  reversi,  Rolandinum 
Canussium,  et  Bartholomeum  Pancerium  secum  adduxe- 
runt. Albertus  vero  Scaliger , ubi  se  delusum  videt,  ira 
ardens  ad  expugnandum  sancti  Stephani  castellum  totum 
se  convertit.  Ariete  muris  prius  dirutis  vi  militem  ingredi 
jubet:  stabant  pro  moenium  ruinis  armis  instructi  Supe- 
riores, qui  omni  missilium  genere,  sulphureoque  igne 
Scaligeros  removebant ; sed  hostium  multitudine  superati 
tandem  cessere.  Albertus  victoria  potitus,  injectis  flammis, 
captum  castrum  incendio  consumpsit . Contra  Dadalli 
ineunte  mense  decembris  collecta  in  urbe  militum  manu 
ad  occupandam  Felinam  profecti  sunt.  Verum  cum  locum 
situ  munitum  a se  capi  posse  desperarent,  quamplurium 
domos  incenderunt.  Quo  audito  hostes  et  ipsi  non  pauca 
ad  Gypsum,  ubi  adversae  factionis  cives  degebant,  praedia 
igne  ferroque  crudeliter  devastarunt.  Inter  haec  Bernar- 
dinus  Folleanus  a gentilibus  Timbergae  obsessus  intem- 
pesta nocte  clam  hostibus  ad  socios  se  contulit,  Baisium- 
que  Archiflaminis  auxilio  per  proditionem  cepit.  Ugolinus 
Folleanus  ubi  obsessum  castellum  desertum  esse  sentit, 
milites  moenia  scandere  jubet,  et  cum  in  quos  saeviret 
hostes  deessent,  dirutis  omnibus  aedificiis,  in  muros  ra- 
biem explevit,  ac  statim  ad  Baisium  quo  Bernardinus  se 
receperat  expugnandum  contendit:  sed  cum  hominum  mul- 
titudine hostes  praestare,  ac  castra  munitiora  esse  intel- 
lexisset, proxime  ad  locum  accedere  non  ausus , ad  Mon- 
tem Caulum,  in  quo  alii  ex  hostibus  se  continebant  cum 
duabus  urbis  tribubus,  et  centum  Mutinensium  equitibus 

occupandum  se  convertit.  Bernardinus  de  adversariorum 
consilio  certior  factus  eos  cum  expeditis  sociorum  quatuor 
cohortibus  ex  tempore  adoritur.  Illi  commodum  locandis 
castris  forte  situm  quaerebant,  in  parandisque  stationibus 
segniter  tempus  conterebant.  Alii  lignatum  frumentatum- 
que  profecti,  reliqui  vel  curandis  corporibus,  vel  jumentis 
animum  intendebant,  cum  ex  tempore  ab  hostibus  invasi 
cedere  compelluntnr.  Relictis  omnibus  impedimentis,  pri- 
mo ad  Montem  Visignolum  palantes  fugerunt,  postea  ob 
acceptam  cladem  attriti,  nulla  memorabili  re  gesta,  Re- 
gium rediere.  Sessii  vero  et  Canussii  Alberti  Scaligeri , et 
Pinamontis  Bonacossii  Mantuae  principis  copiis  adjuti 
suburbia,  quae  ad  superiorem  urbis  partem  aedificata 
erant,  incenderunt,  ac  sancti  Stephani  ab  Alberto  dirutum 
castrum  restaurarunt.  In  tanta  calamitate  facinorosorum 
factionibus  urbe  manente,  rursus  tot  malorum  miserti 
socii  cum  Parmensibus  Bononienses  Regium  legatos  de 
restituendis  in  urbem  Inferioribus  acturos  miserunt,  qui 
praesens  futurumque  ex  civium  dissidio  detrimentum  pro- 
ponentes tandem  tertio  calendas  octobris,  die  quo  Michaeli 
Arcangelo  festa  celebrantur,  Inferioribus  ea  conditione 
reditum  in  urbem  impetrarunt,  ut  Matthaeus  Corrigius 
pro  Praetore,  et  Pontionus  Cremonensis  pro  Capitaneo 
reciperetur.  Se  ne  fide  rupta  novus  tumultus  suscitaretur, 
donec  cives  pacarentur,  sancti  Stephani  Porta  Parmensi- 
bus, altera  vero  sancti  Petri  Bononiensibus  custodienda 
est  commissa.  Praetori  et  Praefecto  Parmensi,  qui  in  ur- 
bem acciti  fuerant,  libera  in  seditiosos  animadvertendi 
potestas  attributa  fuit.  Itaque  pace  inita  pridie  calendas 
novembris  Inferiores  in  urbem  sunt  reversi.  Soli  relinque- 
bantur Sessii,  quorum  nomen,  odio  altius  insidente,  inter 
cives  sine  offensa  audiri  non  poterat.  Invidiam  et  ipsi 

auxerant,  Veronensium,  Mantuanorumqne  auxilio  civium 
praedia  incendentes;  sed  et  hi  tandem  patriae  his  legibus 
sunt  conciliati,  ut  bonis  receptis  proximo  sex  annorum 
spatio  Bononiae  se  continerent,  et  postea  in  patriam 
redire  possent:  qui  vero  in  divi  Stephani  castello  se 
munierant , ut  paci  consentirent , non  nisi  sero  induci 
potuerunt. 

Sociorum  opera  pacata  civitate,  etsi  intestino  odio 
adhuc  plurium  animi  ferverent,  praesidium  tamen  veriti 
ab  injuria  aliquamdiu  abstinuerunt.  Sed  non  multo  posti1) 
a factiosis  nobilibus  quorundam  aedibus  incensis,  maxi- 
mus in  urbe  tumultus  est  excitatus.  Erat  tunc  Praetor 
Regii  Torellus  a Torellis  genere  Bononiensis,  Praefectus 
vero  Andreas  Maranus  Parmensis  a civibus  suis  missus, 
qui  primo  in  magno  discrimine  constituti  de  civium  sa- 
lute desperabant.  Demum  armis  populi  adiuti  nobiliorum 
vires  contuderunt.  Cum  enim  illi  a plebeis  velut  seditio- 
num auctores  ad  supplicium  efflagitarentur,  omnes  capti, 
et  Parmam  ducti,  in  palatio  sub  Praefecti  custodia  de- 
tenti fuere.  Tum  Parmam  ad  validius  praesidium  evo- 
candum legati  missi  magnam  militum  manum  adduxerunt. 
Alebant  tunc  temporis  suo  aere  Parmenses  ducentos  mi- 
lites, qui  cum  Parmae  Praetore  et  centum  catafractis 
Regium  venerunt,  sed  custodiae  vi  illata  cum  nobilium 
potentiae  non  facile  resisti  posse  videretur,  Parmensis 
populus  quinto  idus  augusti  ad  sedandas  turbas  a Prae- 
tore in  urbem  nostram  ductus  in  suam  fidem  cives  re- 
cepit, nobilium  etiam  omnium  castellis  acceptis  praesi- 
dium imposuit.  Plebei  implacabili  in  nobiles  odio  accensi 
postridie  Altabellam  domum  Folleanorum , et  alias  utrius- 

que  partis  seditiosorum  aedes  incenderunt.  Ob  eam  cau- 
sam nonnulli  Parmae  per  quindecim  dies  in  carceribus 
fuerunt.  Bononienses  quoque  ad  sedandas  turbas  et  ipsi 
alias  militum  copias  miserunt,  quae  facinorosis  in  diversas 
regiones  relegatis,  quam  plura  Regiensium  castella  in  suam 
potestatem  redegerunt.  Cum  vero  Herberia,  Borzanum, 
Castrum  Arianorum , et  Regiolum , quae  Pontificiorum 
nomine  Guido  Robertus  Tripolitanus  retinebat,  non  re- 
stituerentur, Parmensium  Praetor,  qui  summum  in  Re- 
gienses imperium  habebat,  contumacium  aedes  incendit. 
Tandem  Parmensium,  et  Bononiensium  procerum,  et  prae- 
cipue Pontionis  Cremonensis,  qui  Regii  Praefectum  age- 
bat, intercessione,  omnes  Pontificii  Regienses,  Mantuanis, 
et  Veronensibus,  et  Canussii  Gibellinis  sunt  conciliati, 
confectisque  rite  tabulis  et  facinorum  reis  ex  carceribus 
dimissis,  pax  quamquam  non  diuturna  secuta  fuit.  Ber- 
nardus  enim  Malapresius,  quod  Gypsum  castellum  sibi 
a Parmensibus  non  restitueretur,  quasi  gravem  injuriam 
accepisset,  nonnullas  Regiensium  villas  hostiliter  est  de-  , 
praedatus.  Guido  quoque  Tripolitanus  Regiolum  clam 
Parmensibus  eripuit,  et  turris  custodes,  qui  deditionem 
recusabant,  illato  igne,  combussit.  Nec  minus  in  urbe 
tumultuatum  est,  pridie  enim  idus  decembris  pars  Infe- 
rior, hi  erant  Canussii  et  Carpineti  Praepositus,  Caesa- 
rianae factioni  conjuncta  fatali  quodam  furore  Superiores 
cruento  commisso  praelio  sub  mediam  noctem  ejiecit,  et 
civitatem  crudeliter  diripuit.  Folleani,  Roberti  Manfredis 
conjuncti,  et  alii  Pontificii  nominis  viri,  qui  ejecti  fuerant, 
Herberiam,  S.  Martinum,  et  Regiolum  ingressi  ingentem 
et  ipsi  praedam  egerunt.  Mox  reversi  primo  Petrum  Car- 
bonem inter  Caesarianos  insignem  interficiunt : mox  sub 
postremam  diei  horam  per  urbem  minas  et  caedes  spi- 

rantes  discurrunt.  Qui  ex  diversa  factione  erant,  et  ipsi 
arreptis  armis  iu  forum  properarunt,  ubi  vessana  ira 
odioque  incensi  atrox  praelium  commiserunt.  Non  nisi 
gemitus,  clamor,  armorumque  strepitus  audiri,  plurimi 
caedi , nec  pauciores  vulnerari , universaeque  fori  partes 
cruore  irrigari.  8uperiores  ubi  noctem  instare  animadver- 
tunt in  Episcopi  et  Praetoris  palatium  se  recipiunt.  Ibi 
crudescente  pugna  se  flammis  aedes  consumpturos  Infe- 
riores nominis  hostes  truci  vultu  comminantur.  Maxima 
impensa  ea  aedificia  extructa  fuerant,  et  impium  utrique 
parti  videhatur  tot  mensium  opus,  et  tauta  pecunia  ela- 
boratum una  hora  dirui.  Quare  multi  se  invicem  rogare 
ut  gladiis  rem  agentes,  nobilibus  tectis  ignoscerent.  Insana 
tamen  rabie  nonnulli  de  plebe  opifices,  ut  egregium  ali- 
quod perpetrasse  viderentur,  injecto  igne,  totum  palatium 
usque  ad  D.  Michaelis  templum  incenderunt.  Taurellus 
Praetor  quod  cum  Superioribus  conspirasse  visus  esset, 
et  ipse  cum  familia  et  apparitoribus  urbe  ejectus  per 
Pontis  Levonii  portam  egressus  est ; cum  eo  Folleani, 
Roberti,  Manfredi,  et  caeteri  Superiores  sub  mediam 
noctem  expulsi  Herberiam,  Castrum  Arianorum  et  Re- 
giolum  se  contulere.  Mox  castro  Plebis  de  Prato  capto, 
Joannem  et  Thomasinum  Robertos , qui  Alexandro  S.  Mar- 
tini  Domino  agnato  infensissimi  hostes  erant , cum  prae- 
sidio praefecerunt.  Bcrnardinus  vero  Folleanus  Carpineti 
ecclesiae  Praepositus  cum  Canussiis  Regii  principatu  po- 
titus urbe  direpta  Sessios  socios  patriae  restituit,  qui  illis  “ 
fidem  jurarunt. 

Tot  tumultibus  afflicta  civitate  cum  nullus  ob  nobi- 
lium seditionem  caedium  finis  futurus  videretur,  ut  si  qua 
ratione  fieri  posset  huic  morbo  mederentur  in  Palatium 
moesti  cives  conveniunt.  Ibi  de  reprimenda  factiosorum 

libidine  variae  sententiae  dicebantur,  timebaturque  ne 
qui  ex  Guelpho  nomine  expulsi  fuerant  rursus  urbem 
invaderent.  Tandem  Franciscus  Folleanus  Bcrnardini  Prae- 
positi frater,  Caesarianis  impellentibus,  ita  verba  fecisse 
dicitur:  Nescio  an  fato,  an  nostris  erroribus  evenerit, 
optimi  Cives,  ut  qui  reipublicae  nostrae  splendori  esse 
debuissent  patriam  civium  sanguine  effuso  foedissime  de- 
turpent : in  eamque  denique  nos  calamitatem  conjiciant, 
ut  nullam  divini  nominis  pietatem,  nullam  liberae  civi- 
tatis formam,  non  gentium  jura,  non  hominum  rationem 
retineamus.  Latronum  specus,  ferarum  antrum,  et  saevis- 
simarum furiarum  sedes  urbs  nostra  efficitur.  Vocem  dolor 
includit,  et  spiritum  lacrimae  impediunt,  cum  miserandam 
nostram  servitutem  intueor;  qui  truculentis  feris  subjecti, 
et  indomito  quorundam  furori  expositi,  injurias,  vulnera, 
caedes  pati  cogimur;  non  tuti  in  patria  cives,  non  apud 
domesticos  lares,  non  in  sacris  aedibus  esse  possunt:  a 
vicinis  amicis , a cognatis  offendimur ; nostro  sanguine 
aspersas  aedes  conspeximus;  cruore  madentes  publicas 
vias  offendimus;  cadaveribus  caesorum  refertum  vidimus 
forum;  diruta,  incensaquc  sunt  aedificia,  et  tota  civitas 
turpiter  est  deformata:  usta  fumant  atria,  incendio  an- 
tistitis sacri  eversum  est  palatium,  parentes  a liberis,  et 
liberi  a parentibus  lugentur,  maritos  viduae  deplorant, 
de  conjunctorum  acerbissimis  funeribus  propinqui  que- 
runtur, non  nisi  doloT,  gemitus,  afflictorum  ploratus  au- 
ditur, et  quod  omnium  pessimum  est  oppressa  libertate 
crudelissimis  tirannis  servire  compellimur:  si  finem  ali- 
quem mala  promitterent,  publicus  luctus  utcumque  fe- 
rendus esset;  sed  nullus  tantae  calamitatis  exitus  inve- 
nitur ; .cum  dominandi  libidine  saevienti,  modo  hujus, 
modo  illius  furori  exponimur;  Si  hanc  in  urbem  pestem 

grassari  sinimus,  quid  aliud  superest,  quam  ut  patrio  solo 
amicis,  cognatis,  penatibusque  relictis,  exules  peregrine- 
mur  ? Innocentissimos  immanibus  feris  devorandos  relin- 
quamus ? Non  poterat  Praetor  huic  vastae  tempestati 
resistere,  urbis  Praefectum  creavimus.  Hoc  quoque  ne- 
glecto magistratu,  rapinis,  caedibus,  incendiis,  aerarii  de- 
nique direptione  non  abstinent.  Fortius  nobis  si  videtur 
parandum  est  fraenum , quo  indomitam  furentium  rabiem 
compescamus.  Notam  vobis  Obicii  Atestini  virtutem  et 
prudentiam  esse  existimo,  qui  tumultuantis  Mutinae  mo- 
derator accitus,  tanta  sapientia  et  aequitate  seditiones 
compescuit,  ut  maximam  illius  civibus  tranquillitatem 
vel  potius  salutem  attulerit.  Huic  ergo  urbis  nostrae  cum 
summa  potestate  curam  committendam  esse  censeo,  ut 
praetor  simul  et  praefectus  cuncta  pro  suo  arbitrio  possit 
disponere.  Solam  hanc  morbis  nostris  invenio  medicinam, 
qua  neglecta,  nobis  brevi  cadendum  et  rempublicam  ra- 
dicitus eversam  iri  non  dubito.  His  dictis  variae  in  curia 
dictae  sententiae  fuere.  Tandem  Caesarianis  ita  efflagi- 
tantibus Obicium  Actii  patrem  summa  cum  potestate, 
et  sine  provocatione  Praefectum  creatum  vocari  placuit, 
cujus  rei  cum  Inferioris  nominis  civibus  in  primis  Ber- 
nardinum  Praepositum  Folleanum , Sessiosque  in  hostium 
invidiam  auctores  fuisse  constat.  Ineunte  igitur  an.  mccxq 
idibus  quintilis  legati  ad  eum  missi  rogant  ut  seditioso- 
rum fraenaturus  libidinem  per  triennium  arbitrio  suo 
urbem  nostram  regat.  Gratiis  actis  Obicius,  quod  hanc 
de  se  respublica  opinionem  optimamque  spem  habuisset, 
in  annum  tantum  praefecturam  se  accepturum  promittit. 
Is  ex  Raynaldo  natus  antea  Gulielmus  vocabatur,  quem 
Actius  V cum  prolis  spe  careret,  haeredem  facturus 
adoptatum  ab  avito  nomine  Obicium  nominavit.  A plu- 

ribns  autem  is  Obicius  vocatus  creditur,  qui  a Latinis 
Opiter  dictus  vivente  adhuc  avo  patrem  amisit.  Gerardo 
igitur  Guaciono  Cremonensi,  qui  in  primos  sex  ejus  anni 
menses  praetor  electus  fuerat,  magistratu  exauctorato 
civitas  ducentas  Regienses  libras  ( id  semestre  Praetorum 
honorarium  erat ) pro  ut  jure  tenebatur  liberaliter  per- 
solvit (■).  Obicius  vero  cum  Actio  £lio  decimo  octavo 
calendas  februarii  maximo  peditum,  equitumque  numero 
urbem  ingressus  Rullum  vel,  ut  alii  malunt,  Bernardinum 
Roscium  Florentinum  legatum  seu,  ut  nunc  vocant,  vi- 
carium creavit.  Deinde  Robertos,  Folleanosque,  et  alios 
Superiores  Inferioribus  conciliatos  domum  revocavit;  Her- 
beriamque,  Regiolum,  Albineam,  aliaque  munitiora  urbis 
oppida  in  suam  potestatem  redegit.  His  tutus  praesidiis 
cuncta  nutu  suo  administrans  saluberrimo  tollendarum 
seditionum  remedio  jam  se  non  ut  magistratum,  sed  civi- 
tatis principem  gerere  cogitavit.  Ferrariam  enim  profectus, 
Bernardino  legato  in  urbe  relicto,  inhibendi  tumultus 
praetextu,  utriusque  factionis  principes  secum  abduxit: 
alios  quos  nova  molituros  videbat,  aut  interfecit,  aut 
bonis  denudatos  proscripsit.  Guidonem  vero  Tripolitanum, 
Matthaeum,  Bartolinum,  et  Nicolaum  fratres  Folleanos, 
quos  in  officio  aliter  continere  non  poterat,  et  alioqui 
suspectos  habebat,  Mutinae  carceribus  inclusit.  Itaque 
antequam  sex  mensium  spatium  praeteriret,  palam  se  urbis 
dominum  declaravit  (») ; nostraque  respublica  quae  centenis 
vicenis  quinque  annis  steterat,  cum  centum  et  triginta 
castellis,  Robertis  et  Folleanis  Guelphorum  principibus 
in  exilium  actis,  in  Atestinorum  potestatem  redacta  fuit. 


(i)  Bart.  in  I.  abwnt.  $.  tle  deo. 
(a)  Blond.  I.  ix,  dcc.  a. 

Nobiles  temeritatem  suam  sero  agnoscentes,  se  aurea  li- 
bertate, qua  diu  frui  licuisset,  privatos  fuisse  frustra  do- 
lebant;  plebs  vero,  potentiorum  superbia  offensa,  paca- 
tam fuisse  civitatem  gratulabatur.  Paulo  ante  cum  etiam 
Veronenses  summa  cum  potestate  Scaligeros,  Patavini 
Carrarienses,  et  Mantuani  Passerinos  rebus  publicis  prae- 
fecissent, urbium  suarum  et  ipsi  libertatem  amiserant. 
Hos  summos  magistratus,  quos  Romani  dictatores  appel- 
labant, ipsi  materna  lingua  cum  bayllia  Capitaneos  vo- 
cabant (0;  quod  nomen  in  aliquibus  urbibus  etiam  hodie 
retinetur.  At  Bernardinus  Roscius  pro  Atestino  Regii  Prae- 
fectus ad  instaurandam  urbem  convertitur.  In  primis  in- 
censum Praetoris  palatium  aiiasque  aedes,  et  Divi  Petri 
portae  dirutam  turrim  in  qua  tres  campanas  suspendit, 
magna  celeritate  restituit.  Munitissimam  praeterea  arcem 
ubi  in  praesidio  milites  haberet , quod  amissae  libertatis 
certissimum  praebuit  argumentum,  magno  studio  aedifi- 
cavit. Eo  modo  Regiensium  rerum  Obicius  Atestinus  po- 
titus, Gulielmo  a Bobio  nostrae  urbis  episcopo  declarato, 
cives  Alberto  Scaligero,  cujus  filiam  Constantiam  uxorem 
duxerat , et  Pinamonti  Bonacossio,  aliisque  hostibus  con- 
ciliavit. Quare  vetustis  dissidiis  sublatis,  saluberrimum 
urbi  fuit  a Principe  potius  regi,  quam  in  perniciosa  liber- 
tate vexari,  etsi  pleriqne  quod  dulce  reipublicae  nomen 
videretur  temere  impositam  servitutem  vehementer  que- 
rebantur. Sed  Obicius  non  diu  supervixit,  qui  anno 
aetatis  suae  quadragesimo  sexto,  post  annum  decimum 
quintum,  quam  Ferrariae  imperare  coeperat,  nono  calen- 
das martias  anno  mccxcii  decessit.  Post  eum  Actius  VI 
ex  Jacoba  Flisca  Adriani  V Pontificis  Maximi  nepte 


(i)  Blond.  ab.  »up. 

susceptus  filius  principatum  obtinuit.  Dicitur  moriens  Obi- 
cius  mandavisse  ut  Ferraria  Actio,  Mutina  Aldobrandino, 
et  Regium  Raynaldo  tertio  filio  cederet,  sed  Actio  omnia 
occupante  testamentum  irritum  fuit.  Herberiam  enim, 
Regiolura,  et  Albineam  munitissima  Regiensium  castella 
occupavit,  et  in  urbis  nostrae  arce  Bernardino  parentis 
legato  relicto,  validissimum  praesidium  posuit.  Quare  cum 
nulla  recipiendae  libertatis  spes  amplius  superesset,  Re- 
gienses, quod  auferre  non  poterant,  ultro  Actio  conces- 
serant. Coacto  siquidem  civium  concilio  nt  necessarium 
ita  etiam  opportunum  de  urbis  principatu  ei  deferendo 
consilium  sumpserunt,  summaque  in  eum  potestate  col- 
lata  urbis  perpetuum  Principem  creaverunt.  At  libertati 
cives  assueti,  qui  stante  republica  plurimum  poterant, 
inter  quos  Tobias  Rangonus,  et  Lanfrancus  fuit,  contra 
eum  mense  augusto  conspirarunt.  Verum  conjuratione 
detecta,  rei  in  exilium  acti,  et  eorum  aedes  velut  per- 
duellionum funditus  eversae  fuerunt.  Rebus  in  urbe  com- 
positis bellum  adversus  Carrarienses  Patavii  tyrannos  ob 
Ateste  oppidum  ab  illis  occupatum  Actius  gesturus  in- 
gentem peditum,  equitumque  delectum  Regii  habuit. 
Sed  cum  duobus  mensibus  levioribus  praeliis  contra  ho- 
stem certatum  esset,  Aquilejensis  Patriarchae  opera,  pax 
est  secuta.  Regii  vero  Canussiorum  et  Folleanorum  aedes, 
quae  forum  circumibant,  ad  macellum  fabricandum,  a 
republica  emptae  fuerunt  (>).  Post  annum  quam  haec 
acta  sunt  Atestinus  aureo  militari  cingulo  donatos  Ange- 
lum Canussium,  et  Palmerium  Sessium  equestri  dignitate, 
quae  pro  summo  honore  tuuc  dabatur,  exornavit;  Ferra- 

riaequac  festo  die  peracto,  omnibus  in  aula  vesci  volenti- 
bus epulum  exhibuit. 

Interea  Parmae  Sanvitales  cum  antistite,  et  Marano 
divi  Joannis  Abate  patria  ejecti  Copriacum  et  Guarda- 
sonem  occuparunt,  et  Atestini  auxilio  cum  civibus  bel- 
lum gesserunt.  Actius  vero  restituendis  Regiensium  rebus 
animum  adjiciens  opera  militum,  qui  reipublicae  aere 
merebant,  Bazanum  castellum,  quod  seditiosorum  factio- 
nibus antea  eversum  fuerat,  restituit.  Denique  aliis  ca- 
stellis nobilibus  civibus  ademptis,  solam  Rossenam  Gui- 
doni  Corrigio  reliquit.  Matthaeus  vero,  Bartolinus,  Nico- 
lausque  Folleani  fratres,  et  Guido  Tripolitanus , qui  Mu- 
tinae custodiebantur,  effractis  carceribus  fugerunt.  Mat- 
thaeus magna  clientum  amicorumque  manu  coacta  Quer- 
ciolam,  quam  etiamnum  ejus  posteri  tenent,  Piagnam, 
Rondanariam,  Livitianum,  et  Sanctum  Valentinum,  ubi 
olim  Timberga  fuerat,  occupavit.  Rodeii  quoque  insignes 
Guelphi  nominis  propugnatores  non  paucis  et  ipsi  castris 
sunt  potiti.  Guido  item  Tripolitanus,  nomine  libertatis 
recipiendae,  Parmae  sociorum  auxilio  exercitu  contracto 
bellum  Atestinis  inferre  coepit.  Ab  alia  parte  decimo 
tertio  I1)  calendas  junias  Franciscus  et  Obicius  Ascherii 
Bartholomaei  a Monte  Bobio  liberi  clientorum  ope  pa- 
ternum Montis  Bobii  castellum  invaserunt.  Manfredus  a 
Saxolo,  qui  tunc  ab  Actio  urbi  praefectus  fuerat,  facti 
ira  accensus,  ubi  in  ipsos  facinoris  auctores  saevire  non 
potuit,  miserum  parentem  Bartholomaeum  in  carcerem 
conjecit:  et  cum  aliam  recipiendi  amissi  loci  viam  non 
inveniret,  insontem  senem  militum  manu  custoditum  ad 
municipium  deduxit.  Stabant  pro  moenibus  filii  armati. 


(i)  Idcit  xix  die  Maii. 

quibus  Manfredus,  nisi  propere  se  dedant,  vinctum  pa- 
rentem statim  trucidandum  minatur.  Gemens  infelix  pa- 
ter et  natos  lacrimantibus  oculis  respiciens,  ab  his,  quo- 
rum vitae  causa  fuerat,  vitam  sibi  servari  expectabat. 
Crudeles  liberi , sive  id  ab  hoste  ut  oppido  potiretur  fingi 
crederent,  sive  etiam  genitoris  vitam  negligerent,  petita 
facere  recusarunt.  Manfredus  insonti  seni  ante  natorum 
oculos  miserando  spectaculo  caput  amputavit;  inde  in 
urbem  reversus  velut  furens  viae  S.  Zenonis  aedes , quod 
ejus  curiae  homines  Atestino  nomini  inimicos  esse  dicta- 
ret, crudeliter  incendio  consumpsit.  Ita  nobilium  tumul- 
tibus jamdudum  vexata  civitas,  iniqui  etiam  Praefecti 
furore  vastabatur.  Inter  hos  motus  veritus  Actius  Estensis 
ne  a proscriptorum  cognatis,  et  amicis  civitas  recenti  ad- 
huc libertatis  memoria  retenta  proderetur,  Thomam  et 
Grassendium  Robertos,  Albertum  Flordebellum,  Francis- 
cum  Ascherium,  Philippum  a Baysio,  Joannem  a Man- 
dra, et  Todescum  T oculum  cum  affinibus  vinctos  Regii 
custodiae  tradidit:  ex  Folleanorum  quoque  familia  quos- 
cumque comprehendere  potuit  funibus  constrictos  vehi- 
culis Ferrariam  transmisit.  Nec  multo  post  octobri  mense 
Viniolam  occupaturus  cum  Regiensium  exercitu  ab  urbe 
discessit.  Sed  cum  Bononienses,  qui  proscriptis  Pontificiis 
favebant,  explicatis  vexillis  adversus  se  ire  audivisset, 
Scultennam  flumen  transire  non  est  ausus.  Cum  vero 
Bononienses  Bazanum  occupassent,  iratus  Actius  Guarda- 
navonem  parvum  municipium , quod  per  quatriduum 
proscriptos  Regienses  recepisset,  solo  aequavit:  ac  Regium 
revertens  hostes  obviam  factos  commisso  praelio  profli- 
gavit. In  urbe  etiam  undecim  cives  quos  suspectos  habe- 
bat securi  percussit,  aliosque  non  paucos  proscripsit.  Post 
haec  Folleani  et  Roberti  Caesarianae  factioni  conciliati. 

atque  in  Actii  gratiam  recepti  restituuntur.  Sed  cum  in- 
domitos conjunctarum  partium  animos  Actius  timeret, 
minusque  tutus  adhuc  in  infima  arce  se  contineret,  mense 
februario  aliam  ad  S.  Petri  portam  profundis  fossis  cin- 
ctam turribusque  pluribus  munitam  arcem,  ubi  antea 
etiam  fundamenta  jacta  erant,  aedificavit;  quae  postea 
a populo,  ut  infra  narrabitur,  diruta  fuit.  In  hoc  rerum 
successu  Cremonenses  a Matthaeo  Magno  Vicecomite  as- 
siduo bello  attriti,  cum  aegre  nomen  Guelphorum  tue- 
rentur, Actium,  qui  infensissimi  hostis  impetum  retun- 
deret, Principem  eligunt.  Is  prudenti  consilio  prius  Bono- 
niensibus conciliatus  postea  Joannem  Marchionem  Montis- 
ferrati , Bergomates,  Dertonenses,  et  Vercellenses  in  belli 
societatem  adseivit.  Demum  septingentis  equitibus,  et 
peditum  millibus  quatuor  collectis  Regium  ingreditur ; 
inde  paucos  post  dies  Cremonam  cnm  valido  exercitu 
profectus,  ut  Ticinensibus  adversus  Vicecomites  succur- 
reret, suae  fidei  commissos  cives  egregie  defendit.  Mat- 
thaeus tantis  viribus  impar,  cum  Actio  pace  inita,  ejus 
sororem  Beatriccm  quamquam  sponso  novem  annis  majo- 
rem Galleacio  primogenito  nuptui  locavit.  Haec  antea 
Nino  Pisano  Gallurae  in  Sardinia  Principi  opibus  claris- 
simo nupta  fuerat,  quae  priore  viro  defuncto  in  splendi- 
dissimam Vicecomitum  familiam  traducta , ut  nuptias 
celebraret,  Mutinam  venit.  £0  quoque  Galleacius  cum 
splendidissimo  comitatu  et  ducentis  nobilibus  stipatus, 
quos  versicoloribus  vestibus  Mediolanenses  suo  aere  exor- 
naverant, quadrigisque  nobili  tecto  divitibus,  et  pompa 
insigni  xi  calendas  julii  profectus  est.  Sponsum  osculatus 
Actius  et  aureo  baltheo  pro  more  donatum  equestri  di- 
gnitate honestavit.  Mox  juvenem  comiter  apprehensum 
Bcatrici  in  sublimi  regioque  solio  sedenti  obtulit.  Gallea- 

cins  mulierem  amplexus , tribus  pretiosissimis  annulis 
extractis,  et  pro  matrimonii  arrha  conjugis  digitis  iusertis, 
nuptias  confirmavit.  Actius  vero  auro  gemmisque  duplicem 
coronam  ex  Beatricis  capite  sublatam  Galleacio  decenter 
imposuit,  et  Gulielmum  Folleanum,  et  Scarabellum  Ca- 
nussium  equestri  dignitate  decoravit.  Postridie  uxore  co- 
gnita, cum  Joanna  ex  priore  matrimonio  suscepta  octo 
annorum  puella  , sexto  calendas  julias  Mediolanum  peti- 
turi Regium  venerunt.  Galleacius  ad  paranda  hospitia 
currentibus  equis  antevertens  postea  ad  tertiam  diei  ho- 
ram uxori  non  minus  nobili  quam  splendido  comitatu 
obviam  est  reversus.  Triginta  duorum  annorum  sed  sta- 
tae adhuc  formae  erat  mulier,  quae  equo  nobili  stragula 
instrato  sub  bombicina  umbella  devecta,  filia  cum  eadem 
pompa  subsequente,  ad  soceri  palatium  perducta  fuit. 
Ibi  regio  luxu  instructa  atria,  aditusque  omnibus  per 
octo  dies  ad  epulandum  est  patefactus.  Inusitato  denique 
apparatu  convivia  celebrata  incredibilis  magnificentiae  fa- 
ma totam  Italiam  compleverunt.  Mille  in  prima  coena- 
tione  convivis  per  tres  classes  sedentibus  singulae  vestes 
botnbice,  auroque  intextae,  et  aliae  coccineae,  acuque 
depictae  pro  Burrae  socrus  arbitrio  sublatis  mensis  libe- 
raliter  donatae  fuere,  quas  Mediolanensium  aere  emptas 
fuisse  ferunt.  Alias  vero  suo  et  filiae  nomine  Beatrix 
morionibus,  et  scurris  jocosa  dicteria  opportune  emitten- 
tibus est  elargita.  Pro  nuptiali  munere  argentum  , aurum 
et  gemmas,  quae  ditissimum  thesaurum  aequabant,  so- 
ciarum urbium  legati  optimatesque  Mediolanensium  ob- 
tulerunt. Concurrentium  armatorum  decursiones,  et  ex- 
pugnatorum castellorum  miro  ordine  repraesentata  simu- 
lacra non  sine  admiratione  spectantes  oblectaverunt. 
Galleacius  cum  decem  millium  librarum  honorario  a 

populo  Mediolano  praefectus,  specie  magistratus,  patriae 
principatum  obtinuit.  Tanta  eo  anno  brutorum  pestis  fuit, 
ut  boves  passim  defecerint,  equisque  et  asinis  terram 
arare  oportuerit. 

Quo  tempore  Gulielino  a Bobio,  qui  undecim  annis 
in  urbe  nostra  Episcopus  sederat,  defuncto,  Enricus  Cre- 
mensis  anno  mcccu  suffectus  fuit.  At  Actius  Beatrice 
Caroli  Apuliae  regis  tilia  uxore  ducta  Atriam  urbem  dotis 
nomine  accepit : sed  ad  Galliae  Cisalpinae  principatum 
aspirare  creditus  a Scaligero,  Bonacossio,  et  Brixianis, 
Pellagura  Cardinali  duce.  Ferraria  ejectus,  et  Guastallae 
cum  sponsa  nuptias  celebrare  coactus  est ; ubi  Thad- 
daeum  Manfredum,  Bonifacium  Canussium,  et  Thoma- 
sinum  Pancerium  equestri  dignitate  honestavit.  Parmam 
etiam  per  Gerardum  Chitiolam  equitem  et  Paulum  Ru- 
fum  in  se  transferre  voluisse  dictus  est,  quam  Gibertus 
Corrigius  Guidonis  filius,  Caesarianis  exulibus  restitutis, 
invaserat.  Sed  detecta  conjuratione,  Corrigius  acceptam 
injuriam  ulturus  occulta  primo  contra  Actium  cum  Bo- 
tigella  Bonacossio  consilia  inivit.  Is  Pinamonte  gentili 
morbo  extincto,  ejus  successorem  Bardellonem  Bonacos- 
sium  hominem  ineptum,  crudelem,  suspiciosum,  atque 
adeo  ignavum,  arrogantiaque  infamem,  et  ob  id  publicum 
odium  vocatum , expulerat , Mantuaeque  principatum , 
quod  Passerini  fratris  filius  esset,  velut  agnationis  jure 
ad  se  devolutum  usurpaverat.  Hunc  ubi  in  suam  senten- 
tiam Gibertus  traxit,  nova  affinitate  foedus  confirmandum 
esse  censuit.  Ex  tribus  itaque  sororibus  unam  Bonacossio, 
aliam  Alberto  Scaligero,  tertiam  Nicolao  Folleano,  Actii 
liosti  infensissimo,  nuptui  locavit,  et  cum  ipsis  Bononien- 
sibus, Brixianis,  et  his  qui  Mutina  Regioque  exulabant 
de  Actio  ex  earum  urbium  principatu  ejiciendo  convenit. 

Primus  Botigella  Scaligeri  auxilio  Melaram , Massam , et 
Ficarolum  praetextu  restituendi  in  paternam  ditionem 
Francisci  Atestini  occupavit.  Gibertus  vero  mense  octobri 
Parmensium  militum  aliorumque  collecta  manu  Folleanis 
capiendi  Regii  negotium  dedit,  qui  ex  Parmensibus,  et 
plerique  conscriptis  magno  contracto  exercitu  a Porta 
Castelli  usque  ad  Pontem  Livonium  continuata  acie  ex~ 
plicatisque  vexillis  moenia  adoriuntur.  Ab  altera  parte 
Corrigius  ex  campo  Nundinarum  muros  superare  cona- 
batur. In  urbe  audito  hostium  impetu,  cum  ad  arma 
conclamatum  esset,  frequentes  cives,  qua  hostes  adventare 
dicebantur,  ad  defendenda  moenia  discurrunt;  ac  hostes, 
qui  jam  murum  tenebant,  hastis,  scorpionibus,  fundis, 
atque  omni  missilium  genere  in  fossas  praecipites  agunt. 
Cadentibus  alii  integri  succedunt,  ac  propugnatores  moe- 
nibus deturbare  conantur:  sed  hi  murorum  pinnis  defensi 
non  modo  venientes  ictus  facile  vitabant,  sed  adversarios 
etiam  aegre  ascendentes,  et  clipeis  tantum  tectos  facile 
confodiebant,  ac  plerosque  in  caput  dejectos  aquis  fossa- 
rum mergebant.  Plurimi  sauciati  cum  nec  virium  imbe- 
cillitate ascendere,  nec  a subeuntibus  impediti  descendere 
possent,  scalas  deserere,  et  in  praeceps  labi  cogebantur. 
Ibi  morientium  gemitus  audiri,  ferientium  clamor  ad 
coelum  tolli,  et  omnia  dissonis  vocibus,  et  armorum 
strepitu  misceri.  Tandem  hostes  frustra  ingredi  conati  vi 
civium  turpiter  retrocedere  compelluntur.  Hac  clade  ac- 
cepta Folleani  cum  aliter  hoc  dedecus  ulcisci  non  possent, 
patriae  se  potius  quam  Actii  hostes  declarant,  qui  sexto 
idus  novembris  reversi  S.  Sthephani  usque  ad  S.  Gemi- 
minianum  suburbia  crudeliter  incenderunt,  ac  turrim, 
quae  episcopi  vocabatur,  neminem  laedentes  captam  mu- 
nierunt. Ab  alia  parte  Bononienses  spe  Mutinae  capiendae 

plura  loca  capta  diruerunt:  sed  non  paucis  amissis,  et 
ipsi  turpiter  repulsi  fuere.  At  Bonacossii,  et  Scaligeri 
copiae  Regiolum  usque  profectae  opposita  acie  Cremo- 
nenses Atestinis  auxilium  ferre  prohibuerunt.  Gibertus 
vero  Corrigius  cum  duobus  millibus  hominum  ad  Color- 
num  et  Maidam  castra  posuit,  ac  donec  Regio  Atestinos 
ejecisset  inde  non  discedere  decrevit.  Interea  quindecim 
diebus  in  lustrandis  suburbiis  frustra  consumptis,  Canu- 
lura,  Carpum,  Budrium,  atque  alia  Regiensium  castella 
occupavit.  Contra  Actius  in  Parmenses  irrumpens,  multa 
incendio  vastavit.  Ei  auxilium  tulere  Roscii,  et  Lupi  a 
Giberto  Corrigio  expulsi,  qui  ob  Guelplmm  nomen  Parma 
exulabant,  etsi  antea  Actio  infensi,  tunc  ejus  stipendio 
contra  communem  hostem  militabant , non  Regium  modo 
tuebantur,  sed  patriae  etiam  bellum  inferrebant.  Caete- 
rum  Folleani  novo  ineunte  anno  Mcccvt  sub  januarii 
initium  cum  proscriptis  et  sociorum  et  Giberti  Corrigii 
copiis  triplici  acie  urbem  cinxerunt.  Prima  ad  S.  Petri 
portam  resedit,  altera  ad  S.  Stephanum,  tertia  ad  S.  Marci 
fossas  ferme  quadrigentorum  peditum  castra  posuit.  Jam- 
que  moenia  ascenderant,  et  ad  Portam  Castelli  explicatis 
vexillis  ingrediebantur,  cum  populus,  venientium  strepitu 
audito,  ex  tempore  duabus  portis  in  hostes  magno  impetu 
erupit,  qui  fessi  itinere  nec  satis  ad  conserendum  prae- 
lium instructi  plurimis  amissis  fusi  fugatique  fuere.  Eo 
tempore  tanta  vis  frigoris  fuit  ut  flumina  omnia  in  Similia 
congelaverint  et  peditibus  per  solidam  glaciem  transeundi 
tutum  iter  praebuerint.  Verum  Actius  non  diu  hac  victo- 
ria laetatus  intra  paucos  dies  urbium  quae  sibi  reliquae 
fuerant  imperium  amisit.  Sessii  enim  Regienses  ob  occu- 
patam patriam  ei  infensi  cum  Manfredo  a Saxolo,  cum 
Rangonibus,  Boschettis,  Savignanis,  et  caeteris  Caesarianis 

septimo  calendas  februarii  Mutinam  invaserunt , plebeque 
ad  arma  vocata,  excutiendum  servitutis  jugum  esse  voci- 
ferabantur, Magna  pars  populi  ad  libertatis  nomen,  arre- 
ptis armis,  eos  sequi  coepit.  Friscus  qui  pro  Actio  patre 
eam  urbem  tuebatur,  ut  tumultuantes  reprimeret,  relicta 
temere  arce  cum  omnibus  copiis  in  forum  venit.  Muti- 
nenses ubi  desertam  arcem  esse  intelligunt,  eo  praecipiti 
cursu  contendunt,  ac  primo  impetu  defensoribus  vacuam 
facile  capiunt:  inde  valido  ibi  praesidio  imposito  ad  eji- 
ciendum Friscum  convertuntur.  Ille  ut  se  arce  exclusum 
populumque  cum  externis  copiis  ingenti  furore  in  se 
irruere  animadvertit,  saluti  consulere  coactus  urbe  excessit. 
Sequenti  die  nuncio  sub  auroram  Regium  perlato  Muti- 
nam pristinae  libertati  restitutam  esse,  etiam  Sessii  literis 
amicos  hoTtati  sunt,  ut  vicinorum  exemplum  sequerentur. 
Nec  mora  Actius  Manfredus  cum  gentilibus  et  Roberti 
opportunam  ejiciendi  Atestini  occasionem  nacti  confestim 
populum  ad  arma  vocant,  et  ad  palatium,  ubi  Praefectus 
degebat,  infestis  armis  concurrunt.  Canussii  qui  Atestinum 
in  urbem  introduxerant,  ac  soli  ex  nobilibus  Regii  per- 
manserant, cum  magna  clientum  manu  ipsi  opem  ferre 
conantur,  et  Praetori  militem  praesidiarium  instruenti 
conjunguntur.  Cum  his  armatus  populus  in  foro  cruen- 
tum praelium  commisit.  Canussios  cum  Atestinis  morte 
dignos  clamant.  Nobiles  plebem  hortari , ut  pro  patria 
Uberanda  fortiter  dimicent:  ipsis  et  liberis  si  succumbant 
tristem  exitum  imminere,  si  virtute  utantur,  turpi  servi- 
tute excussa,  perpetuam  apud  omnes  Italos  sibi  gloriam 
comparaturos:  vicinos  Mutinenses  imitentur,  qui,  gravi 
imperantium  jugo  abiecto,  jucundissima  nunc  libertate 
fruuntur:  denique  pristini  roboris  memores  sint,  quo  tot 
praeliis  hostibus  feliciter  fusis  centum  'vigintiquinque 

annis  suam  rempublicam  non  modo  viriliter  defenderant, 
sed  etiam  longius  propagato  imperio  amplificarunt.  Contra 
Jacobus  Presicus  Cremonensis  Praetor  vesanum  perfidae 
plebis  retundendum  furorem,  optimo  principi  urbem,  di- 
gnitatem, et  imperium  conservandum  esse  commemorat: 
praemiis  fortibus  propositis,  monet  praelium  paulisper 
sustineant , auxilia , quae  ex  proximis  locis  accersita  sunt, 
intra  paucas  horas  affutura,  interim  arcem  non  deesse  in 
quam  tuto  se  possint  recipere.  His  verbis  omnium  auimis 
hinc  inde  confirmatis  in  medio  foro  acriter  concurritur, 
plurimi  utrinque  vulnerati,  vivi  cadentibus  cadaveribus 
permixti  crudeliorem  cladem  faciebant ; qui  enim  jace- 
bant plerumque  pugnantium  amicorum,  aut  fratrum  alio- 
rumve  propinquorum  pedibus  conculcati  ante  horam  mi- 
sere vitam  relinquere  cogebantur:  sanguine  madente  sole 
nonnulli  labentes,  nullo  adhuc  accepto  vulnere,  a super- 
venientibus oppressi  necabantur.  Multitudine  tandem  su- 
perans populus  Actianos  pellit,  qui  saluti  suae  consulentes 
in  arcem , quam  ad  S.  Petri  portam  aedificaverant,  letha- 
liter  vulnerato  et  Cortesia  Casaloldensi  Praefecto , cum 
Praetore  se  recipiunt.  Primis  ingressis  dum  timetur  ne 
his  permixtus  populus  una  sequeretur,  propere  sublato 
ponte  reliqui  exclusi  ad  unum  omnes  sunt  trucidati.  Cives 
ad  oppugnandam  arcem  conversi , repletis  fossis,  vi  muros 
superare  conantur.  Actiani  qui,  pluribus  suorum  caesis, 
pauci  numero  superfuerant,  ubi  se  viribus  impares  esse 
animadvertunt,  deserta  statione,  per  portam,  quae  in 
urbis  moenibus  aperta  erat,  mature  fugiunt.  Ita  arce  in 
populi  potestatem  redacta,  libertas,  post  sextum  et  deci- 
mum annum  quam  ab  Obicio  Atestino  oppressa  erat, 
recepta  fuit.  Unde  Blondi  error  deprehenditur,  qui  Fris- 
cum,  Actio  naturali  patre  occiso,  urbis  nostrae  principa- 

tum  invasisse  falso  scribit  (*).  Nuncio  rei  prospere  gestae 
ad  proscriptos  Caesarianos  allato  post  meridiem  sexto 
calendas  februarii,  quo  die  Cbrysostoroi  memoria  cele- 
bratur, Sessii,  et  Ugolinus,  Matthaeus,  Bartolinus  Nico- 
lausque  Folleani  fratres  cum  Robertis,  et  Manfredis,  Gi- 
bertoque  Corrigio  cum  Parmensium  copiis  subsequente 
Regium  venere.  Deinde  calendas  februarii  arcem,  quam 
civium  compedes  esse  cernebant,  funditus  everterunt.  At 
Corrigius  cum  diutius  in  urbe  moraretur  occupandae 
libertatis  civibus  suspicionem  injecit.  Demum  ubi  popu- 
lum contra  se  arma  sumpsisse  sensit,  foro  ac  reipublicae 
aedibus  in  primis  occupatis  non  paucos  trucidavit.  Sedato 
tandem  tumultu  discedens  urbem  ab  omni  metu  libe- 
ram dimisit.  Canussii  Atestinorum  fautores  in  patria  ma- 
nere non  ausi  in  sua  se  castella  receperunt.  Turris  vero 
quae  Episcopi  dicitur,  cum  villa  Budrii,  aliaque  quae 
Regiensibus  adempta  fuerunt  loca,  humaniter  restituta 
fuere.  Caeterum  Bonacossius  Scaligeri  auxilio  Regiolum  vi 
cepit,  ac  praesidio  imposito  magno  cum  Regiensium  do- 
lore , qui  se  dextrum  oculum  amisisse  querebantur,  muni- 
tum retinuit. 


(i)  Blond.  lib.  x,  dec.  *. 

Populas  pristinae  libertati  restitutus  ante  omnia  ad 
quaerendum  reipublicae  vexillum  animum  intendit.  Id  a 
Panceriis  tunc  in  urbe  potentibus , qui  Atestinorum  stu- 
diosi habebantur,  supprimi  invidiose  dicebatur.  Ad  eorum 
itaque  aedes  facto  impetu  parum  abfuit,  quin  eorum  do- 
mibus vis  iuferretur ; sed  cum  illi  constanter  negarent 
ullum  apud  se  patriae  ( cujus  libertati  favebant ) signum 
extare,  fide  verbis  habita,  omnis  tumultus  cessavit.  Co- 
mitiaque statim  populi  habita,  et  quod  die  sexto  calendas 
februarii,  quo  Joannis  Cbrysostomi  festa  celebrantur,  re- 
cepta libertas  fuisset,  referentibus  Folleanis  statutum  fuit, 
ut  is  urbis  apud  Redemptorem  nostrum  tutelaris  divus, 
patronusque  eligeretur,  ac  in  ejus  honorem  sacerdotium 
a republica  conferendum  , quod  juspatronatus  vocant,  sub 
ejus  nomine  erectum  fuit.  Hoc  decretum  hodie  quoque 
in  tabulario  nostro  visitur.  Giberto  vero  Corrigio,  qui 
Regiensium  libertati  impense  faverat,  ad  referendam  gra- 
tiam, Matthaeo  ejus  fratre  in  sex  menses  Praetore  creato. 
Divi  Ambrosii  oppidum  liberali  ter  dono  datum  fuit. 
Id  ipse  postea  de  sua  familia  quod  nomen  hodie  quo- 
que retinet,  Corrigium  appellavit.  Tanta  conspirantium 
indignatio  fuit,  ut  etiam  Atestini  nominis  memoriam 
conservare  prohibuerint.  Severae  constitutionis  Nicolaus 

Follcanus  Gibcrti  affinis  auctor  fuisse  creditur . Canussio- 
rum  etiam  aedes  solo  aequare  volebant , sed  id  Matthaeus 
Corrigius  prohibuit,  qui  in  muros  saeviendum  non  esse 
dicebat.  Rebus  ita  compositis  Regienses  Bononiam  mense 
februario  comitiis  indictis,  cum  ejus  urbis  civibus,  ac 
Mutinensibus,  Brixianisque  et  Parmensibus  de  Atestino 
etiam  Ferraria , quam  paulo  ante  recuperaverat , expel- 
lendo foedus  inierunt.  Gulielmus  vero  Cauussius,  et  socii 
de  eo  restituendo  anxii  non  modicam  militum  manum 
contraxerant.  Inter  alios  Albertinus  occupando  D.  Prosperi 
coenobio  intentus,  non  contemnendum  patriae  bellum 
inferre  cogitabat:  sed  ejus  conatus  prudenter  elusit  Al- 
bertus  Levalossius  loci  Abbas  Sacacini  annalium  regien- 
sium  antiqui  scriptoris  filius , vir  praeclarus , qui  nuper 
ambulacrum,  quod  a cubiculorum  ordinibus  utrinque  dis- 
positis dormitorium  vulgo  vocant,  et  nobile  monachorum 
comitium  cum  novo  Abbatum  palatio,  Divi  Appolinaris 
sacellum,  pluraque  alia  in  coenobio  condiderat.  Ronchi 
possessiones,  quas  annis  sexagenis  Albertinus  Canussius 
occupaverat,  libris  Bononiesibus  mdcccc  redemit,  et  alias 
a Scarabello  Canussio  sub  Castro  Gualtiroli  recepit. 
Quod  Folleanos  infestissimos  hostes  haberet,  exiens  plures 
armatos  secum  ducere  consuevit : praeter  levis  armaturae 
equites , duodecim  cataphractos  ad  coenobii  tutelam,  et 
quatuordecim  monacos  alebat;  modios  frumenti  nongen- 
tos, aliasque  innumerabiles  fruges,  et  incredibilem  vini 
copiam  colligebat:  panes  trium  modiorum  frumenti  sin- 
gulis hebdomadis  pauperibus  elargiebatur , ac  semper  in 
coenobio  lxxx  viros  alebat.  Sed  ob  Folleanos,  quos 
ejicere  cogitabat,  recedere  coactus  nocte  Bononiam  fugit, 
ubi  ab  Hostiensi  Cardinali  Pontificis  Legato  Coronae 
celeberrimae  Greciae  civitatis  Episcopus  creatus,  post 

i5 


Digitized  by  Google 


RERUM  RECIEHSIUM 


aa6 

sex  menses  ibi  decessit.  Quo  tempore  Guido  Robertus 
Mediolani  praetura  fungebatur.  At  Gulielmus  ubi  sua  spe 
se  frustratum  vidit,  Guidone  Manfredo  Actii  filio,  et 
Giffredo  filio  fratribus  patruelibus  occisis,  Muciatellam 
castellum  Actii  nomine  occupavit : quo  nuncio  Parmam 
allato  ejus  urbis  cives  eo  missa  stipendiaria  manu,  Giberti 
Corrigii  verbis  sibi  castrum  restitui  petierunt.  Sed  valido 
praesidio  ad  locum  defendendum  deducto,  Parmenses  re 
infecta  domum  redire  coacti  sunt.  Thaddaeus  etiam  Man- 
fredus  Actii  filius,  qui  proximo  octobri  praetori  Parmae 
Brixiam  discedenti  suffectus,  deinde  ejus  urbis  praefectus 
creatus  fuerat,  a dubio  bello  Parmenses  avertisse  dictus 
est.  Mutinae  vero  Bartholinus  Folleanus  Pretoris  et  Prae* 
fecti  officio  fungebatur. 

His  actis  Canussii  cum  Ugolino  Roscio,  et  Lupo  Se- 
ragno,  qui  Parma  exulabant,  aliisque  suarum  partium 
proscriptis  adjunctis  etiam  Gypsum  munierunt;  deinde 
apud  Vectianum , quod  alio  nomine  Crustumii  Castellum 
dicebatur,  quorundam  Regiensium  copiis  acceptis,  postri- 
die apud  Bortianum  non  paucis  captis  plurium  aedes 
incendio  consumpserunt.  Paludini  quoque  Crevariae  et 
ipsi  adversus  cives  Atestino  impellente  novas  munitiones 
erexerunt.  Tanto  factiosorum  apparatu  perterriti  Regienses 
contra  communem  hostem  Botigellae  Bopacossio,  Scalige- 
roque,  et  Giberto  Corrigio  percusso  foedere  se  conjunxe- 
runt. Is  ad  rebellantia  oppida  recipienda  profectus,  multis 
amissis,  rejectus  est:  quare  pluribus  villis  incensis  moestus 
domum  rediit.  Verum  non  multo  post  Paludinis  in  ami- 
citiam receptis,  Regienses  cum  Giberto  Corrigio  totum 
Gypsi  agrum  devastarunt.  Alia  vero  Canussiorum  castella 
capere  non  ausi,  quod  supererat,  Paderni  et  Felinae  villas 
igne,  ferroque  consumpserunt.  Inter  hos  tumultus  a Pla- 

centinis  sociis  Regienses  vocantur,  ut  ad  expugnandum 
Roncarolum  ab  eorum  exulibus  captum  subsidium  ferent. 
Eo  missus  Saxolus  a Saxolo  Regii  Praefectus  cum  cata- 
phractis quinquaginta  , quorum  singuli  ternos  equos  duce- 
bant, Parmensibus  se  conjunxit,  quorum  dux  erat  Guliel- 
mus  Folleanus  Francisci  filius,  qui  usque  ad  augustum 
mensem  Parmae  Praefectus,  quod  idoneus  Praetor  facile 
non  inveniretur,  etiam  in  reliquum  anni  praeturam  egit. 
Sed  ob  intensos  calores  pugnam  militibus  detrectantibus, 
nulla  re  acta,  domum  rediere.  Ab  alia  parte  Mantuani 
Montersorio  incenso  Vitelianam  invaserunt,  Casale  majus 
et  Luzariam,  aliosque  plures  vicos  devastarunt.  Gibertus 
vero  Corrigius  Guastallam  a Parmensibus  obtinuit.  Eo 
anno  et  Gerardinus  Robertus  centesimus  quinquagesimus 
sextus  Mediolani  Praetor  fnit  (*) . Regii  in  ultimo  semestre 
Othobonus  a Civitate  Castelli  Praetor,  et  Guido  Polenta 
Ravennas  Praefectus  fuit.  Inter  haec  Onardus  Pelagura 
Pontificis  Legatus  nullam  opprimendi  Atestini  occasionem 
praetermittens,  plures  cruce  signatos  contra  eum  coegit ; 
quibus  calamitatibus  consternatus  Actius  Ateste  antiquum 
suae  ditionis  oppidum  delatus  anno  mcccviii  septimo  ca- 
lendas februarias  vitam  fipivit:  ut  mirum  sit  Blonduml*), 
Platinam  (3),  Sabellicum  (4)  et  alios  unius  errore  deceptos 
eum  a Frisco  in  carcerem  conjectum,  deinde  necatum 
asseruisse. 

Sub  id  tempus  ingens  Parmae  ortus  tumultus  non 
mediocriter  Regienses  perturbavit.  Mense  enim  martio 


(i)  Ex  chronici»  Mediolani, 
(a)  Lib.  ix , drc.  >. 

(3)  In  Clcment.  V. 

(i)  Lib.  vti , acu.  9. 

Rolandus  Roscius  et  Lupii  Guelphae  factionis  exules, 
Cavalcabove  Jacobi  filio  Vitelianae  et  Cremonae  Mar- 
chione  cum  trecentis  Cremonensibus  sibi  auxilium  ferente, 
intempesta  nocte  urbem  ingressi  populum  ad  libertatem 
-vocaverunt.  Gibertus  Corrigius  ad  venientium  rumorem 
excitus  cum  Todesco  Taculo  Regiensi,  tum  Parmae  Prae- 
fecto, liberisque  et  Praetorianis,  quorum  plurimi  erant 
Regienses,  fugere  coactus  Castrum  novum  se  contulit. 
Ferunt  abeuntis  Giberti  uxorem  a Rolando  fratre  roga- 
tam, ut  furentis  populi  armis  evitatis  in  fraternam  do- 
mum tuto  recederet,  respondisse:  nunquam,  perfide,  in- 
fames illas  aedes  attingam , quae  affinem  turpiter  prodi- 
derunt, nec  pollutum  unquam  illum  panem  comedam, 
quem  vel  famelici  canes  non  degustarent,  quin  viri  po- 
tius, quem  propinquus  decepisti,  fidei  me  committam, 
ut  si  voluerit  meo  capite  atrox  crimen  expiare  possit. 
His  dictis  ut  erat  nudis  pedibus,  et  sparsis  per  humeros 
capillis,  ad  virum  contendisse  fertur,  ad  ejusque  genua 
procumbens  magno  cum  ejulatu  petiit  ut  se  occisa  fratris 
facinus  vindicaret : sed  ille  innocenti , et  virilis  animi 
mulieri  clementer  ignovit.  Recipiendae  vero  Parmae  in- 
tentus ex  Regiensibus,  Mutinensibusque,  aliisque  finitimis 
populis  copias  conscripsit.  Paludinis  praeterea,  Folleanis 
et  Manfredis,  et  Comitibus  a Panago,  et  Francisco  Ma- 
laspina  sibi  adjunctis  ad  eam  expugnandam  justo  cum 
exercitu  contendit.  Hostis  adventu  cognito  Rolandus  cum 
urbis  Praefecto,  Praetore  et  quatuor  artium  Magistris,  ac 
tabulariorum  Proconsule  in  campum  exiit,  commissoque 
praelio  profligatus  fuit.  Alii  eum  usque  ad  Castrum  no~ 
Oum  profectum  et  hostem  ad  praelium  vocasse  ferunt: 
plurimi  Lucenses , Simon  Canussius , et  liberi  Bastardi 
Canus  sii,  et  alii  a Gypso  cum  eo  erant,  commissoque 

praelio  Parmenses  profligati  fuere.  Centum  primarii  cives 
et  piares  alii  cum  Simone  Canussio  caesi,  Jacobus  Roscius 
Gulielrni  filius,  et  innumeri  capti  fuere:  universa  supel- 
lex, tentoria  jumenta,  impedimentaque  omnia  Parmensium 
direpta : fugientes  usque  ad  portas  secutus  Gibertus  ur- 
bem, Giffredo  Turriano  Guelphorum  principe  strenue 
tuente,  obtinere  non  potuit.  Parmae  non  nisi  puerorum, 
senumque  ploratus  et  mulierum  ejulatus  audiebantur ; 
nec  alios  magis  quam  Mutinenses,  quos  fratres  appellare 
consueverant,  velut  perfidos  accusabant.  Post  octo  dies 
quam  victoria  potitus  est  Corrigius  pacem  hostibus  pol- 
licitus in  urbem  recipitur.  Primo  in  servandae  fidei  spe- 
ciem Guelphos  omnes  patriae  restituit,  sed  non  multo 
post  undetriginta  perduellionis  reos  cives  securi  percus- 
sit (').  Roscios  et  Lupios  quibus  minime  fidebat  turpiter 
ejecit,  et  Ugolinum  Maufredum  Taddaei  filium  mense 
augusto  Parmae  in  biennium  praefecit.  Nec  multo  post 
Bartolinum  a Turre  cognomento  Rondinum  Regiensem, 
Petro  Mancasolae,  qui  ei  assederat,  defuncto,  suffecit. 
Ugolinus  Roscius  cum  suis  sectatoribus  Burgum  Sancti 
Donnini  se  contulit,  unde  Giberto  grave  bellum  inferre 
coepit. 

Interim  Bantiola  a Jacobo  Senatio  ex  Guelpha  factione 
homine  decimo  quinto  calendas  augusti  occupata,  Gibertus 
ex  Mutinensibus,  Mantuanis,  et  Regiensibus  conflato 
exercitu  castellum  recepturus  eo  contendit.  Franciscus 
Malaspina,  et  aliqui  ex  Folleanis,  et  Manfredis  diversae 
factionis  viri  suppetias  tulerant,  quibuscum  praelio  com- 
misso Corrigius  quadrigentos  ex  suis  amisit,  ac  Parmam 


{■)  Jo.  Villan.  lib.  vm,  c.  y3. 

redire  coactas,  demum  Gaelphos  in  gratiam  recepit.  Sed 
non  minorem  cladem  pridie  calendas  decembris  multo 
effuso  sanguine  nostri  cives  acceperunt.  Siquidem  Cane- 
tum  oppidum,  quod  per  proditionem  Lupii  ceperant, 
Regienses  expugnare  coDati  sunt.  Machinis  muro  admotis 
qnassata  moenia  ab  altera  parte  corruere  coeperunt ; sed 
milites  per  ruinas  irrumpere  ausos  Lupiani  praesente 
animo  non  modo  repulerunt,  sed  plurimis  etiam  caesis 
turpiter  fugere  compulerunt.  Nec  multo  post  reintegrato 
praelio  oppidani,  quamquam  longo  conflictu  fatigati,  non 
paucos  occiderunt:  demum  numero  superantibus  nostris 
cedere  coacti,  multo  sanguine  Regiensium  effuso,  oppidum 
dediderunt.  Inventus  ibi  Begora  Antonii  Lupii  filius,  ut 
patriae  perduellio  cum  omnibus  sociis  in  Prato  Fontis, 
more  latronis,  laqueo  est  suspensus. 

Sequenti  anno,  quo  Ugolinus  Sessius  Veronae  Praetor 
jus  dixit,  Templarii,  qui  Regii  amplas  aedes,  et  latam 
villam  etiauinum  ab  ipsis  Templum  vocatam  habebant, 
a Clemente  V penitus  extincti  fuere,  quod  Christum  ne- 
gare Crucifixum , et  in  Crucem  impie  spuere  dicerentur : 
sed  fictas  in  eos  calumnias  plerique  constanter  asseruerunt. 
In  Parmensi  vero  S.  Donnini  oppido  a Rosciis  occupato 
Corrigias  universis  copiis  hostes  adoriri  constituit.  His 
itaque  tantum,  qui  in  graviori  aetate  annis  lxx  excesse- 
rant, aliisque  minoribus  decem  et  octo  annis  domi  relictis, 
Regiensium  auxilio  ad  eam  expeditionem  obeundam  con- 
tendit. Turri  oppidi  occupata,  nonnulli  occisi,  et  plures 
capti  fuere.  Demum  pactis  induciis,  omnis  controversia 
Matthaeo  Folleano , et  Gulielmo  Canussio  Regiensibus 
decidenda  commissa  fuit.  Illi  tantae  litis  arbitri  novo 
ineunte  anno  mcccx  priusquam  rem  definirent,  ab  utrisque 
sibi  obsides  dari  petierunt.  Cum  Gibertus  liberos,  alii 


Digitized  by  Google 


LIBER  QUARTUS 


a3i 

proximos  quosque  tradidissent,  neque  hoc  contenti  ut 
placita  exequi  possent,  alter  Parmae  Praefecturam,  alter 
Praeturam  per  totum  annum  sibi  dari  postulat.  His  quo- 
que magistratibus  cum  ducennarum  librarum  Mediola- 
nensium salario  in  singulos  menses  impetratis,  tandem 
ducentos  milites  ad  corporis  custodiam  conduxerunt,  tertio- 
que  idus  februarii  Sanctum  Donninum  Rosciis  adjudica- 
runt, atque  omnes  Guelphi  nominis  exules  in  patriam 
restituendos,  et  utrinque  captos  dimittendos  esse  pronun- 
ciarunt.  Lata  sententia,  postridie  intempesta  nocte  Gu- 
lielmus  cum  familia  Regium  venit,  Matthaeo  quoque 
magistratum  deponente  Praepositus  Cartharius  et  ipse 
Regiensis , qui  Matthaei  socius  et  miles  fuerat , postea 
utrumque  magistratum  gessit,  donec  Thomasinus  Pance- 
rius  Parmae  Praefectus  creatus  fuit.  Pendente  judicio 
trecenta  ferme  tentoria  Parmensium , qui  velut  rebus 
compositis  nullo  in  castris  relicto  praesidio  domum  reversi 
fuerant,  hostiliter  direpta  fuere.  Interea  Saxolo  Saxolensi, 
qui  Mutina  a Chrysulcis  expulsus  Marzajam  contra  Mu- 
tinenses muniebat,  Regienses  publico  decreto  auxilium 
tuleruDt.  Ab  ea  expeditione  ad  Salvaterram  a Riperio, 
vel  ut  alii  scribunt,  Aurelio  Magretano  detentam  profecti 
munitissimam  turrim  vi  arietis  solo  aequarunt,  et  castel- 
lum facile  receperunt.  Vix  domum  reversi  fuerant  cum 
factionibus  seditiosorum  ingens  excitatus  tumultus  fere 
urbem  funditus  evertit.  Octavo  enim  calendas  junias, 
orta  in  suburbiis  ob  antiquas  factiones  rixa,  Gulielmus 
Albrico  a Sessiis  occisus  et  saxo  Canussius  vulneratus 
fuit.  Burgus  eorum  agnatus  fuga  elapsus  vitam  servavit. 
Eam  ob  causam  Canussii  arreptis  armis  cum  Folleanis, 
Manfredis,  et  Robertis  ad  Sessiorum  aedes  acceptam  in- 
juriam ulturi  contendunt.  Caeleris  dilapsis,  solum  Sessium 

sacerdotem  Sancti  Faustini  Archipresbiteram , qai  se  re- 
ligione tutum  crediderat,  injectis  collo  funibus  ceperunt. 
Sessii  Decurionum  decreto  extra  urbem  relegati  Sancti 
Faustini  templo  sub  Herberia  se  munierunt,  Albertique 
Scaligeri,  et  Passerini  Bonacosaii  accersito  auxilio  civium 
agros  foede  vastaverunt.  Sed  ne  redivivum  dissidium  in 
reipublicae  perniciem  redundaret,  Gibertus  Corrigius,  Pas- 
seri nus  , et  Alboinus  Veronae  tyrannus,  velut  communes 
amici  arbitri  dissidii  electi,  dimisso  Archipresbitero,  con- 
troversiam composuerunt.  Ugolinus  vero  Sessius  Veronae 
Praeturam  adeptus  est,  alii  vero  agnati  quod  paci  non 
fiderent,  urbem  ingredi  non  ausi  se  in  Sancti  Faustini 
spaciosis  aedibus  et  excelsis  turribus  continuerunt.  Exinde 
indomito  ferocique  ingenio  Mantuanos,  Mutinenses,  et 
Brixianos  spe  inveniendae  praedae  ad  novum  oppidum 
conjunctis  viribus  capiendum  invitant.  Nec  mora  illi  lucri 
aviditate  impulsi  coacto  exercitu  modico  praesidio  muni- 
tum castellum  intra  paucos  dies  ceperunt,  et,  ut  conve- 
nerat, direptum  Sessiis  tradiderunt.  Regienses  rei  novita- 
te commoti  cum  Bononiensium  auxilio  ad  recipiendum 
amissum  locum  suot  profecti,  sed  instante  hyeme,  quod 
diuturnior  obsidio  futura  videretur,  re  infecta  domum 
rediere.  Demum  Sessii  Henrici  V Caesaris  adventu,  D. 
Faustini  arce  deserta,  patriae  sunt  conciliati.  Is,  ut  pro 
more  coronam  acciperet,  cum  ingentibus  copiis  in  Italiam 
descenderat  quibus  tantam  omnibus  urbibus  formidinem 
incussit,  quantam  multo  antea  tempore  nullus  alius  Prin- 
ceps fecerat.  Venienti  Thebaldus  Brusatus,  quem  Brixiae 
Principem  creaverat,  primus  urbis  portas  occlusit,  quem 
postea  praelio  superatum  Caesar  in  quatuor  partes  discerpi 
jussit,  et  rebellantem  civitatem  cepit.  Hoc  exemplo  aliae 
urbes  perterritae  ei  ultro  se  dederunt.  Quo  vero  die 

Epiphaniae  solemnia  celebrantur  sequenti  anno  Mediolani 
in  Sancti  Ambrosii  templo  argentea  corona  accepta  plu- 
rimos equestri  dignitate  inter  quos  etiam  ex  Manfredis 
non  paucos,  nostrae  urbis  episcopo  et  legatis  praesentibus, 
exornavit.  Sed  cum  totius  Italiae  principatui  inhiaret, 
universae  Galliae  Cisalpinae  civitatum,  quae  Mediolanum 
legatos  miserant,  conventu  habito,  de  populorum  dissen- 
sionibus, quibus  Italiam  misere  lacerari  dicebat,  per  ma- 
gnos verborum  circuitus  publice  conquestus  est : nostra- 
rum se  calamitatum  miseratum , ut  intestinis  morbis  me- 
deretur, cis  alpes  venisse;  ac  velut  aequum  omnium  pa- 
rentem ea  diligentia  turbas  compositurum,  ut  pacata 
omnia,  summaque  in  tranquillitate  brevi  sint  futura. 
Hanc  ob  causam  ad  singulas  urbes  legatum,  vulgo  Vica- 
rium vocatum,  qui  gentes  in  secura  pace  et  officio  con- 
tineret se  missurum  edixit:  alium  vero  universae  Longo- 
bardiae  cum  duorum  millium  armatorum  praesidio  prae- 
fecturum , quibus  singulas  civitates  stipendium  conferre 
volebat.  Ad  ea  Regienses,  qui  Heurici  adventus  causa 
antea  cognita,  Sessios  in  gratiam  susceperant,  suam  quie- 
tam esse  rempublicam  responderunt;  monumentaque  pu- 
blica quibus  dextra  data  simul  pacem  Regienses  inivisse 
probabatur,  Caesari  legenda  obtulerunt,  jamque  Male- 
presiis,  qui  Gypsum  tenebant,  seditiosis  hominibus  su- 
perioribus diebus  urbe  ejectis,  imposterum  tranquillam 
civitatem  sine  alio  rectore  futuram  pollicentur.  At  Hen- 
ricus  simulatam  eam  pacem  esse,  et  futuros  tumultus  se 
vereri  dictitans  Marchionem  Spinetum  Malaspinam,  velut 
Sessios  adversariis  conciliaturum,  legatum  misit,  qui  nonis 
februarii  populo  obviam  eunte  Regium  ingressus  postridie 
eos  introduxit.  Legati  et  ipsi  domum  reversi  ejus  Uteros 
attulerunt , quibus  pax  Augusti  jussu  inter  cives  et  Ses- 

sios  inita  esse  significabatur,  et  edicto  praeterea  cautum 
est,  ne  quis  eos  laedere  auderet.  Folleani,  Roberti , et 
Canussii  Pontificiae  factionis  principes  ubi  res  legati  ar- 
bitrio administrari , Caesarianosque  in  urbe  dominari  vi- 
dent, diminutam  dignitatem  suam  esse  graviter  dolebant. 
Forte  evenit,  ut  prius  Cremonenses  deinde  Parmenses 
Caesaris  Vicarium  expellerent,  quod  is  stipendium  Longo- 
bardiae  Praefecto  solvendum  durius  exigeret;  Regienses 
et  ipsi  Roberti  Siciliae  verbis  inducti,  ut  a gravi  jugo 
se  liberarent,  quinto  calendas  martias  clientibus  stipati, 
prius  quosdam  Caesarianarum  partium  homines  occide- 
runt, mox  Henrici  etiam  legatum  expulerunt.  Sessii  Gi- 
bellini  nominis  principes  atque  eorum  sectatores  omnes 
capti , eorumque  etiam  aedes  direptae  atque  incensae 
fuerunt.  Manfredi  Gazadios  in  vincnla  conjectos  Borcia- 
num  deduxerunt,  quos  non  multo  post,  nova  per  nuptias 
affinitate  contraota,  dimiserunt:  siquidem  Ugolinus  Man- 
fredus,  qui  superioribus  annis  Parmae  Praefectus  fuerat, 
filiam  Joanni  Gazadio  septingentarum  librarum  Regien- 
sium dote  constituta,  quae  tunc  ampla  censebatur,  uxorem 
dedit.  His  indignatus  Henricus  dira  Regiensibus  minari 
nisi  ejectus  legatus  quamprimum  recipiatur.  Cives  ne 
iratum  Caesarem  exasperarent.  Spinetum  -post  paucos  dies 
revocaverunt,  qui  modestissimus  factus  solum  Sessiis  ex 
carceribus  eductis  in  'nullum  seditionis  auctorem  animad- 
verterit. Henricus  vero  ingenti  undique  ex  Galba  Cisal- 
pina exercitu  coacto,  ut  in  primis  Cremonenses,  et  alios, 
qui  a se  desciverant,  ulcisceretur,  omnes  suae  factionis 
nobiles  convocavit.  Ante  alios  ei  Gibertus  Corrigius  cum 
Parmensium  cohortibus  auxilium  tulit,  coronamque  au- 
ream, quae  antea  Friderico  vEnobarbo  in  urbe  Victoria 
erepta  fuerat,  donavit.  Quo  munere  Parmae  praefecturam. 

et  oppidum  Guastallam,  olim  Guardastallum  dictum, 
quod  Joannes  Griffus  ejus  familiaris  antea  occupaverat, 
a Caesare  promeruit,  Regiique  Vicarius  pro  Henrico  est 
constitutus.  Interea  fama  percrebuerat  Italiae  regnum 
affectantem  Caesarem  omnes  urbes  intra  paucos  dies  in- 
vasurum, quod  rebellantibus  supplicio  affectis  Cremona, 
Brixia,  Genua  esset  potitus.  Itaque  cum  Guelphis  non 
pauci  Gibellini,  qui  amplis  ditionibus  spoliari  timebant 
simul  conspirarunt,  et  ad  Pontificis  factionem  transierunt. 
In  eam  conjurationem  cum  Regiensibus  et  Bononiensibus 
etiam  Gibertus  Corrigius  pertractus  rem  occultam  esse 
arbitrabatur.  Verum  Henricum  officii  specie  comitatus 
ubi  ad  Eridanum  pervenisset,  clam  monitus  est,  ubi 
flumen  superasset  Caesaris  jussu  in  vincula  iri  conjectum, 
ac  statira  retrocessit.  Haec  inusitatum  secutum  prodigium 
civium  animos  amplius  perturbavit.  Incognitae  enim  aves 
in  vallibus  Padi  tanta  frequentia  nidificaverunt,  ut  am- 
plius quingenti  nidi,  qui  denas  aves  continebant,  in  qua- 
libet arbore  non  sine  omnium  admiratione  sint  repertae; 
aliae  albae,  quaedam  nigrae,  aliquae  virides,  nonnullae 
rubentes  cernebantur;  quod  summum  famis  prodigium 
esse  vulgo  praedicabant.  Ingens  post  haec  flagitium  non 
urbem  modo  nostram  graviter  perturbavit,  sed  totam 
feTtne  Sessiorum  domum  evertit.  Divi  enim  Faustini  Ar- 
chipraesbiter  Sessius,  quem  a Folleanis  in  aedibus  captum 
fuisse  supra  memoravi,  homo  in  familiae  suae  perniciem 
natus,  seu  ut  hac  nota  veteres  hostium  injurias  ulcisce- 
retur, seu  immoderatae  libidinis  impotentia,  virginem  ex 
Folleanis  Deo  dicatam  ad  stuprum  pellexit,  qua  potitus, 
et  sua,  et  miserae  quam  vitiaverat  impudicitia  palam 
facta,  filiam  ex  ea  susceptam  per  ludibrium  ad  familiae 
nomen  alludens  dimidium  folium  nominavit.  Id  Folleanis 

adeo  indignam  visum  est,  ut  omnia  mala  perpeti,  quam 
hoc  dedecus  impunitum  relinquere  decreverint:  animisque 
implacabili  odio  utrinque  accensis  per  annos  sexaginta 
tres  mutuis  cladibus  se  afflixerunt,  quibus  ferme  duo 
hominum  millia  cecidisse  feruntur.  Sacrilegus  incesti  sce- 
lere pollutus  in  Lenciani,  vel  ut  alii  malunt  Gypsi,  ca- 
stello cum  Malepresiis  Dominis,  Nasello,  et  Penaciolo 
Sessiis,  Nicolao  Manfredino  et  pluribus  ex  Lupiis  et  Ca- 
nulensibus,  et  Mutinae  militibus  se  muniit.  Albinus  Sca- 
liger,  Passerinus  Bonacossius,  et  Franciscus  Mirandulensis, 
qui  tuno  Mutinam  tenebat , ei  auxilium  polliciti  fuerant. 
Guido  Savina  Folleanus  magna  sociorum  et  clientum 
collecta  manu,  ad  eum  expugnandum  contendit.  Ubi  eo 
pervenit  omnibus  abeundi  potestate  facta,  his  qui  obsti- 
nate restitissent  capitis  poenam  indixit.  Catanei  cum 
Praefecto  aliisque  plurimis  ob  proclama  Castrum  dese- 
ruere: quare  Archipraesbiter  locum  defendere  non  ausus 
cum  reliquis  sociis  se  in  munitam  turrim  recepit,  ubi 
ariete  quassato  muro,  ac  saepius  tentata  pugna,  Pena- 
ciolus,  dum  incautius  telum  jaculatur,  sagitta  transfixus 
diu  in  lecto  decubuit.  Viginti  tres  dies  in  oppugnandis 
hostibus  consumpti  fuere.  Folleani  adversarios  brevi  fame 
se  domituros  sperantes  obsessa  undique  turri  praelio  absti- 
nent: tandem  deficiente  comeatu  inclusi  jam  ad  eam 
inopiam  devenerunt,  ut  aqua  carentes  in  lotio  fabam 
elixare,  et  muribus  vesci  cogerentur,  nec  aliquam  vitae 
spem  praesertim  Sessii  ab  adversis  habere  poterant. 
Omnibus  denique  cibariis  absumptis  Lupii  et  Canulenscs, 
ne  inedia  misere  conficerentur,  Archipraesbitero  consulunt, 
ut  quibus  possit  honestioribus  conditionibus  Folleanis  se 
committat.  Tantus  erat  hominis  furor,  ut  priusquam  de- 
datur velle  sc  comedere  Pennatiolum  cognatum,  qui  ob 

lethale  vulnus  inutilis  erat,  inhumaniter  respondit:  illo 
exeso  ad  sustinendam  obsidionem  caeteros , quos  sors 
obtulerit,  ordine  edendos  esse  proponit.  Ad  immanem  hanc 
vocem  horrentes  Lupii  hominem  vita  indignum  occidere, 
et  aliquam  sibi  salutem  quaerere  cogitarunt.  Habito  igitur 
clam  cum  Folleanis  colloquio  si  Archipraesbiterum  occi- 
dissent, hanc  demum  mortis  veniam  impetrarunt,  ut  per- 
petuis • carceribus  vitam  agere  tenerentur,  qui  secus  fecis- 
sent capti  laqueo  necarentur.  Cum  vero  truci  vultu,  et 
terrifico  aspectu  hominem  palam  aggredi  non  auderent, 
occulte  conficere  tentant;  et  cum  aliquam  pacis  spem 
fecissent,  hortantur,  ut  ex  turris  cancello  conditiones  ab 
hoste  proponendas  audiat.  Homine  ad  id  aegre  persuaso 
dum  ex  fenestra  caput  profert,  hostiumque  colloquium 
expectat,  Lupii  a tergo  sacrilegum  confodiunt,  cadavere- 
que in  viam  ejecto,  hostes  lanceis  excipiunt.  Capta  turri 
Pennatiolus  et  Nasellus  Sessii  cum  duobus  ex  Campsoribus 
hastis  trucidati;  Lupii,  ut  conventum  erat,  in  carceres 
ducti,  et  duodecim  exules  ibi  inventi,  laqueo  necati  pe- 
riere. Lupii  vero  cum  fractis  carceribus  aufugissent,  po- 
stea capti  eodem  anno  Regii  in  foro  suspensi  misere  vitam 
finierunt.  Guidortellus  qui  cum  ipsis  evaserat,  Ugolini 
Sessii  jussu,  et  ipse  occisus  fuit.  Hunc  ab  amicis  proditus 
infami  vita  dignum  exitum  Archipraesbiter  est  sortitus. 
Reliqui  Sessii  cum  Lupiis  ob  hoc  facinus  proscripti  Gy- 
psum Malapresiorum  castellum  ad  bellum  patriae  infe- 
rendum invaserunt.  Deinde  ad  externa  subsidia  conversi 
a Cane  Scaligero  qui  defuncto  paulo  ante  Alberto  in 
Veronae  principatu  successerat,  et  a Bonacossio  ad  vim 
inferendam  auxiliares  copias  obtinuerunt.  Gibertus  Cor- 
rigius  Regii  Praetor  mense  januario  Regiensium  exercitu 
castellum  expugnavit.  Obsessi  eo  amisso  in  turrim  se 

receperunt;  qua  capta  quatuor  ex  Sessiis  ibi  inventi,  et 
novus  S.  Faustini  Archiflamen  tristi  exitu  obtruncati  fuere. 
Sessii  amissorum  gentilium  ira  accensi  Bonacossii  copias 
in  agrtim  Regiensern  adduxerunt,  et  villas  usque  ad  San- 
ctum Joannem  a Gurgo  hostiliter  incenderunt.  Post  eam 
expeditionem  Gibertus  Corrigius  Phillipponi  Languscii 
Papiae  Principis  filiam  uxorem  duxit,  et  Cremonae  ab 
ejus  urbis  civibus  principatum  per  quinquennium  obti- 
nuit, ac  magistratu,  quem  in  urbe  nostra  gerebat,  se 
abdicavit.  Tantus  vero  amissi  Regioli , qui  Regii  oculus 
dicebatur,  dolor  cives  invaserat,  ut  magno  studio  de  eo 
recuperando  in  curia  sit  tractatum,  decretumque  ut  prae- 
fectus qualibet  hebdomada  inter  populi  defensores,  et 
quolibet  mense  ad  minimum  semel  de  eo  recipiendo  ad 
majorem  curiam  referret.  Haec  Saturni  die  non  nisi 
magna  ex  causa  convocari , nec  in  ea  nisi  de  tribus  ne- 
gotiis, quum  cogebatur,  agi  poterat.  Incredibili  vero  pe- 
nuria eo  anno  vexata  est  Gallia  Cisalpina  ac  plurimi 
inedia  consumpti,  usque  adeo  ut  inventi  etiam  fuerint 
qui  in  dies  domos  dissolverent,  ut  venditorum  cemento- 
rum pretio  alerentur.  Frumenti  vel  immundi  et  fabae 
sextarius,  qui  septem  solidis  Mediolanensibus  antea  venire 
solebat,  plus  quadragenis  distrahebatur,  quod  inauditum 
illis  temporibus  pretium  fuit.  Penuriam  lurida  pestis 
mense  julii  secuta  universam  Galliam  Togatam  afflixit : 
ex  his  qui  eo  morbo  laboraverunt,  pauci  mortem  effu- 
gerunt; post  octo  aut  decem  dies  quam  decubuerant, 
praesertim  mares  decedebant.  Ingenti  hominum  facta 
strage  ob  solitudinem  vias  urbium  horrentes  herbae  ob- 
sederant. Obiit  et  Henricus  Regii  antistes,  cui  mense 
januario  sequenti  Guido  Baysius  nobilis  familiae  Regiensis, 
qui  prius  Archidiaconus  fuerat,  successit.  Is  nepos  ex 

fratre  alterius  Guidonis  fuit  (•>,  qui  Archidiaconus  Bono- 
niensis per  eos  dies  magna  cum  laude  Jus  Pontificium 
Bononiae  interpretabatur,  cujus  glossae  tantae  auctori- 
tatis fuerunt,  ut  pro  lege  haberentur  (*).  Sed  ille  post 
decem,  et  octo  annos  Sirmiensis  Episcopus  factus  Guido- 
nem  Robertum  successorem  habuit.  • 

Interea  Henricus  septimo  idus  augusti  Romam  ad  co- 
ronam auream  capiendam  iturus  Regium  venit ; inde  in 
Hetruriam  profectus,  Perusinorum,  qui  a se  defecerant, 
agrum  crudeliter  devastavit.  Mox  cum  Genuensibus  et 
Friderico  Siciliae  rege  contra  Robertum  Apuliae  princi- 
pem foedere  percusso  Florentinos  bello  vexare  coepit,  et 
in  Senenses,  quos  avare  nimium  et  maligne  comeatum 
subministrare  dicebat,  conversus  totam  Hetruriam  tumul- 
tibus implevit.  Demum  aegritudine  correptus  et  ad  Bon- 
conventum  delatus  intra  paucos  dies  decimo  calendas 
Septembris  decessit.  Fama  est  a religioso  ex  Praedicato- 
rum ordine,  qui  Florentinis  auctoribus  Eucharistiam  ve- 
neno oblitam  ministravit,  extinctum  fuisse  (1 * 3>.  Cadaver 
magnifica  pompa  elatum,  Pisis  caro  cum  intestinis  de- 
posita, ossa  in  Germaniam  translata,  cor  extractum  et 
Genuam  missum  apud  uxorem  conditum  esse  dicitur. 
Senenses  de  Caesaris  morte  literis,  quae  adhuc  extant, 
Bononienses  certiores  fecerunt,  quas  illi  statiin  Regium 
miserunt.  Ego  eas  quamquam  rudius  exaratas,  uno  atque 
altero  verbo  ad  nimiam  barbariem  evitandam  commutato, 
hic  inserere  volui. 


(1)  Jo.  Andr.  in  addit  ad  spec.  in  proem.  ec.  et  in  pluribus  scripturis 
Archivii  majoris  templi. 

(a)  Jo.  Andr.  in  prine,  sext 

(3)  Piat  in  Clement  V.  Pandulf.  Coi.  lib.  5.  hist.  Neap. 

NOBILIBUS  ET  POTENTIBUS  BONONIENSIBUS  SENENSES  SALUTEM. 

« Vota  felicia  nobilitati  vestrae,  ut  gaudeat,  nuncia- 
mus.  Siquidem  Henricum  Romanorum  Regem  die  vigesima 
quinta  «augusti  circa  horam  nonam  ad  pagum  Boncon- 
ventum , ubi  cum  exercitu  sedebat , decesisse  ex  certis 
exploratoribus  nunciis  et  amicorum  literis  certiores  facti 
sumus.  Eum  defunctum  vasis  conclamatis  milites  nocte 
feretro  sublatum  in  externas  regiones  fugientes  extule- 
runt. Divinae  ergo  potentiae  gratias  agentes  charissimi 
exultetis.  Ex  urbe  Senarum  xxvi  augusti  mcccxiii.  > 

Lecta  epistola  omnia  laetitiae  signa  publice  sunt  edita, 
quod  Italiae  urbium  libertati  tyrannus  insidiari  diceretur, 
et  qui  Caesarianae  factionis  fuerant  funalia  nocte  pro 
fenestris  ponere,  ne  bono  publico  invidere  crederentur, 
coacti  fuere.  Henrici  loco  Friderico  Austriaco  suffecto, 
Robertus  Apuliae  rex  urbibus,  quae  Caesarem  secutae 
fuerant,  a Pontifice  Praefectus , Gibertum  Corrigium  in 
Gallia  Cisalpina  copiarum  imperatorem  declaravit,  qui 
Parma  et  Cremona,  quas  regia  auctoritate  tueri  volebat, 
Roberto  traditis,  ipse  ex  principe  illarum  praefectus  est 
nominatus.  Eo  titulo  duobus  millibus  librarum  Mediola- 
nensium pro  annuo  honorario  a Parmensibus  acceptis, 
Ugolinum  Manfredum  exercitus  magistrum  dixit:  ac  ne 
quid  innovaretur  Regienses  ad  Parmae  praesidium  tenuit. 
His  gestis  montem  Ceritum,  nunc  Clariculum  vocatum, 
quem  antea  Joannes  Sanvitalis  Paludinorum  Gibellinorum 
auxilio  Henrici  Imperatoris  nomine  occupaverat,  eo  Par- 
mensibus et  Regiensibus  cum  tormentis  bellicis  missis 
obsedit.  Sed  Palndinis  ob  loci  infirmitatem  discedentibus, 
Sanvitalis  et  ipse  pacta  hominum  incolumitate  oppidum 

dedidit,  quod  posteR  funditus  eversum  fuit.  Obiere  eo 
anno  ex  nobilibus  Regiensibus  Matthaeus  Folleanus,  Guido 
Robertus  Tripolitanus,  et  Clericus  Manfredus;  Bernardi- 
nus  quoque  Boschettus  Mantuae  antistes  Regii  discedens 
in  majori  templo  ad  aram  Sanctae  Agnetis  hamatus  fuit. 
Sunt  qui  hoc  tempore  Regiensis  Episcopi  locis  Mutinen- 
sium sibi  additis,  ditionem  ampliatam  fuisse  credunt. 
Hi  auctore  Francisco  Menabove  Raymundum  Aspelli  du- 
centa millia  aureorum  ex  Piceno  in  Provinciam  ad  Cle- 
mentem patruum,  vel,  ut  alii  malunt,  avunculum  defe- 
rentem occiderunt  , omnemque  pecuniam  abstulerunt. 
Unde  ab  irato  Pontifice  diris  damnati  jureque  civitatis 
privati  fuisse  feruntur. 

Regii  vero  murus,  ubi  diruta  arx  fuerat,  sequenti 
anno  a Porta  Sancti  Petri,  ad  eam  quae  Sanctae  Crucis 
dicitur,  deductus,  totam  urbem  clausit.  Universo  opere 
absoluto,  Regienses  adversus  Jacobum  Paludinum,  qui,  in 
via  qua  in  Hetruriam  est  iter,  latrocinio  muliones  abe- 
gisse dicebatur,  instructis  copiis  facinus  vindicaturi  exie- 
runt. Ovionura,  Crevaria  et  Borgoncionum  ejus  castella 
primo  impetu  expugnata  et  solo  aequata  fuere.  Ipse 
Borgoncioni  inventus  ad  ducem  reipublicae  genua  pro- 
cumbens delictorum  poenam  deprecatur;  quatuor  millia 
librarum  Regiensium  pro  erepta  praeda  se  soluturum 
pollicitus  veniam  obtinuit.  Verum  non  multo  post  latro- 
cinii sociis  rursus  vocatis  cum  expedita  manu  ex  tempore 
nostros  adortus,  non  paucos  occidit.  Alii  plurimos  cives, 
dum  per  altas  rupes  fugientem  Jacobum  sequuntur,  ex 
praeruptis  saxis  praecipites  cecidisse  referunt.  Inde  mense 
decembri  Crevaria  restaurata  ad  sustinendos  hostium  im- 
petus se  munivit.  Ea  arte  Regienses  delusi  octingentos 
pedites  nonnullosque  Parmensium  stipendiarios  ad  ulci- 

16 


Digitized  by  Google 


a4a  RERUM  REGIENSIUM 

scendam  injuriam  miserunt.  Crevaria  capta  ipse,  Albertini 
Canussii  opera,  incolumis  servatus  est.  Sed  cura  fluxa  fide 
adversus  pacta  rursus  Crevariam  invasisset,  ac  patriae 
bellum  inferret,  Regienses  cum  octingentis  equitibus  et 
sex  catapultis,  ac  contractis  circa  Niceam  flumen  Parmen- 
sium rusticis  ad  expugnandum  castellum  ingenti  ardore 
revertuntur:  quod  omni  deficiente  comeatu,  Albertini 
Canussii , et  Parmensium  opera , pacta  homiuum  salute 
iterum  receptum,  et  solo  aequatum  fuit.  Ibi  plures  ob 
Jacobi  perfidiam  contra  datam  fidem  occisi  esse  dicuntur. 
Paludini  tamen  proscripti  fuere.  Ab  hac  expeditione  re- 
versi Regienses , novo  imminente  bello , ad  retundendas 
Gibellinorum  vires  evocantur.  Gibertus  enim  Roberti  regis 
Praefectus,  quem  Mariscalcum  vocabant,  quaedam  in 
Placentinis  loca  occupaverat,  ac  ut  auctis  viribus  facilius 
Vicecomites  oppugnaret,  sociorum  auxilia  petiit,  Alberto- 
que  Canussio  Parmae  Praefecto  relicto,  cum  Parmensium 
copiis,  et  Regiensium  cataphractis  multa  hostibus  damna 
intulit,  donec  a Placentinis  repulsus  recedere  coactus  est. 
Ad  plures  vero  obeundas  expeditiones  cum  reipublicae 
nostrae  vires  non  sufficerent,  praeter  eos,  qui  in  urbe 
merebant,  alii  centum  publico  stipendio  ad  urbis  praesi- 
dium milites  conducti  fuere.  Exinde  mense  octobris  urbis 
fossae  a Porta  Sancti  Stephani  usque  ad  Portam  Sancti 
Nazarii  sunt  excavatae : postridie  quam  opus  fieri  coe- 
ptum est,  cum  Abbate  Divi  Prosperi  Antistes  solemniter, 
comitantibus  omnium  Ordinum  religiosis,  et  sacrificis,  operi 
bene  precatus  esse  dicitur.  Octo  urbis  Portas  eo  tempore 
fuisse  invenio ; primam  Sancti  Stephani , alteram  Sancti 
Cosmi,  et  tertiam  Sancti  Nazarii,  ubi  postea  arx  condita 
fuit:  has  sequebantur,  quae  Sanctae  Crucis,  Divi  Petri, 
Pontis  Livonii,  et  quae  nunc  Castelli  vocatur:  postrema 

erat  quae  Brennonis  dicebatur.  Ex  his  cutn  duae  tantum 
timore  Caesarianorum  proscriptorum  usque  ad  eum  annum 
patuissent,  postea  sequenti  mense  majo,  praeter  eam  quae 
Divi  Cosmi  appellabatur,  aliae  omnes  apertae  fuerant. 
Sed  hodie  Pontis  Livonii,  et  Brennonis  Portis  obstructis, 
quatuor  tantum  utimur.  Septima,  quae  Sancti  Nazarii 
dicebatur,  ad  arcis  tantum  usum  habetur.  Gibertus  vero 
Corrigius,  qui  jamdudura  ad  Guelphorum  partes  descive- 
rat, et  a proceribus  Cremonae  accitus  pleno  ejus  urbis 
imperio  potitus  erat,  ubi  Caesarianorum  invidia,  se  parum 
tutum  vidit,  eam  civitatem  suae  libertati  restituit:  nec 
multo  post  Rolandi  Roscii  factione  a Joanne  Quirico  San- 
vitali  genero  patri^  expulsus  Guardasonum  se  recepit;  et 
inde  sociis  in  auxilium  vocatis  Parmae  bellum  intulit. 
Contra  Gibellini  nominis  Parmenses  Matthaeo  Vicecomiti, 
Canique  Scaligero,  et  Passerino  foedere  conjuncti,  Re- 
gienses sollicitare  non  desistebant,  ut  proscriptis  restitutis 
suas  partes  sequerentur.  At  cives,  qui  Giberti  opera  re- 
ceptam libertatem  esse  meminerant,  non  modo  non  defe- 
cerunt, sed  ad  eum  etiam  in  patriam  restituendum  legatos 
Parmam  miserunt:  et  quod  nunquam  antea  factum  fuerat, 
ad  ingens  declarandum  totius  civitatis  studium,  cujusque 
artis  corpus  ad  singula  ejusdem  artificii  sodalitia  ob  im- 
petrandum homini  reditum  proprios  oratores  destinavit. 
Hi  in  publicis  hospitiis  Parmensium  impensis  honorifice 
excepti,  praevalente  adversariorum  potentia,  nihil  obtinere 
potuerunt.  Alii  a Papiensibus,  Mantuanis,  Mediolanensi- 
bus, Bononiensibus,  Veronensibus  et  Regiensibus  legatos 
missos  fuisse  scribunt,  ut  populum  ad  libertatem  , et  Guel- 
phum  nomen  suscipiendum  hortarentur.  Apud  Regienses 
vero  Dinatianum , cum  quibusdam  castellis,  quae  ad  Ca- 
belli  ripam  prope  Castrum  Arianorum  sita  erant,  Saxolu» 


RERUM  REGIENSIUM 


M4 

Saxolensis  occupavit : sed  sub  fiaem  anui  mcccxviii  eo 
misso  exercitu,  quarto  calendas  januarii  locus  est  resti- 
tutus. Eo  die,  cum  timeretur  ne  Castrum  Arianorum  a 
Rodeliis  vicinis  invaderetur,  eo  praesidium  missum  fuit. 
Subigenda  supererat  Quarantula,  quae  a republica  defe- 
cerat, sed  antequam  arma  experiretur  in  Regiensium  po- 
testatem sponte  revertit.  At  Sessii  ubi  repetendae  patriae 
omni  spe  exciderunt,  undique  Regiensium  agros  diripere 
coeperunt.i  Demum  ad  Canis  Scaligeri  Veronae  Reguli 
praesidium  confugerunt;  qui  eos  in  gratiam  recepit,  et 
Ugolinum  Sessium  ferme  per  annos  quindecim  Veronae 
Praetorem  constituit.  Is  cognomento  Grandis  /-et  bellica 
virtute  clarus,  munificentia , et  animi  magnitudine  omnes 
sui  temporis  principes  superavit , qui  cunctis  felicioris 
ingenii  viris,  et  omnibus  domo  profugis  liberaliter  hospi- 
tium praebuit.  Inter  alios  Sagatium  Mutum  Gazadium 
Regiensem  literarum  elegantia  ( ut  illa  ferebant  tempora  ) 
satis  eruditum  humaniter  excepit,  qui  postea  ejus  hospi- 
talis disciplinae  rationes,  diversarumque  coenationum,  et 
cubiculorum  sumptus,  et  ornamenta  diligenter  descripsit. 
Suas  enim  variis  hominum  generibus  habitationes  assi- 
gnatas et  affluentes  victus  impensas  pro  hominum  condi- 
tione factas , ac  suos  quibusque  ministros  diverso  cultu 
datos  fuisse  meminit.  Proprios  etiam  titulos  singulis  di- 
versoriorum januis  praescriptos,  veluti  triumphos  victori- 
bus, bonam  spem  exulibus,  musarum  umbracula  poetis, 
artificibus  Mercurium,  religiosis  concionatoribus  Paradi- 
sum, aliaque  cuique  hominum  generi  congrua  pro  hospi- 
tiis depicta  fuisse  memorat.  Musici  concentus  festivique 
sanniones,  et  jucundi  moriones  alterna  varietate  coena- 
tiones  circumibant.  Cubicula  quoque  splendidissime  in- 
structa aulaeis,  quae  instabilis  fortunae  argumenta  con- 

tinebant,  et  picturis  mirifice  exornabantur.  Canis  ipse 
mensam  suam  aliquibus  interdum  communicans  Guido- 
nem  a Castello  Regiensem,  qui  ob  sinceritatem  Simplex 
Longobardus  vulgo  vocabatur,  et  Dantem  Aligerum,  ho- 
minis ea  aetate  clarissimi  ingenio  delectatus,  saepius  vo- 
care consueverat.  Sessii  et  ipsi  in  eam  aulam  jamdudum 
recepti,  in  intimam  Principis  familiaritatem  se  insinua- 
runt; opibus  se,  et  armis  in  patria  potentes,  factiosorum 
invidia  a sordida  plebe  domo  ejectos  fuisse  quotidie  nar- 
rare: si  aliquot  militum  copiae  sibi  dentur,  sellulariis  et 
infimis  opificibus  extinctis,  urbem  generoso  Principi  facile 
traditurosJ.Ita  ingentis  spiritus  virum  et  proferendi  im- 
perium cupidum  ad  inferendum  Regiensibus  bellum  facile 
incitant.  Rainaldus  quoque  Passerinus  Bonacossius  Man- 
tuae tyrannus  spe  Mutinae  recipiendae  ad  eandem  expe- 
ditionem impellitur.  Is  eam  urbem,  Francisco  Pico  Mi- 
randulensi  Praefecto  prodente,  proximo  mense  januario 
occupaverat;  sed  a Guidone  Pio  et  Opicio  Paparono,  qui 
populum  ad  libertatem  vocaverant,  ejectus,  in  pristinum 
dominium  restitui  volebat.  Foedere  itaque  percusso  cum 
magnum  militum  numerum  coegissent,  primum  Mutinam, 
ubi  Joannes  Pancerius  tum  Praetor  jus  dicebat,  instante 
Passerino  obsiderunt.  Verum  Parmensium  Caesariorum, 
et  Sessiprum  precibus  in  Regienses  arma  converterunt. 
Civibus  belli  causam  sciscitantibus  responsum  est:  ob 
Sessios,  aliosque  Gibellinos  arma  moveri;  nec  se,  nisi 
omnes  exules  restituantur,  discessuros.  Tam  altum  vero 
odium  in  eos  conceptum  erat,  ut  quam  eos  recipere 
omnia  perpeti  malent.  Obsessa  urbe,  tanta  frigoris  vis 
venit  ut  Eridanus  glacie  concretus  homines  sustinuerit, 
nec  panis  nisi  igne  tepefactus  edi  potuerit;  ob  hiemis 
denique  saevitiam , non  jumenta  tantum  sed  plurimi 

etiam  homines  perierunt.  Demum  cum  bello  Regium 
graviter  premeretur,  Parmenses,  qui  et  ipsi  auctas  tyran- 
norum vires  timebant,  per  sex  nobiliores  cives  de  pace 
cum  Scaligero  egerunt;  qui  Sessiis,  ut  volebant,  quinto 
calendas  maii  restitutis,  ab  obsidione  Regienses  liberavit. 
Passerinus  ubi  recipiendae  Mutinae  spe  excidit,  Brochi 
Carpensis  Archipraesbiteri  opera,  Carpum  invasit.  At 
Sessii  in  urbem  revocati  ubi,  ut  consueverant,  impotenter 
dominari  voluerunt,  novandarumque  rerum  se  studiosos 
ostenderunt  denuo  ejecti,  Scaligeri  et  Bonacossii  auxilium 
implorarunt,  et  octavo  calendas  maii  cum  duorum  prin- 
cipum  copiis  reversi  castra  apud  Portam  Sanctae  Crucis 
posuerunt.  Bononienses,  ubi  amicorum  periculum  audie- 
runt, ducentos  sagittarios,  centum  pedites  hastatos,  et 
quadrigentos  equites  Regiensibus  subsidio  miserunt:  quare 
desperata  victoria , hostes  sexto  postquam  venerant  die 
discessere.  Eo  bello  implicita  civitate,  Jacobus  Rodelius 
per  eam  occasionem  Castrum  Atianorum,  cui  jamdudum 
inhiaverat,  adortus  est.  Achilles  Atiles  ad  loci  custodiam 
relictus  praesenti  animo  aliquamdiu  se  defendit ; sed 
crescente  oppugnantium  multitudine  pauci  pluribus  resi- 
stere non  ausi  locum  dedunt.  Regebatur  tunc  temporis 
magna  prudentia  civitas,  in  qua  sapientum  Senatorum 
diligentia  nulli  rerum  novandarum  occasio  praebebatur: 
quare  Gulielmus  Canussiique  cum  agnatis  fractas  vires 
suas  cernentes  urbe  clam  exiere,  et  in  sua  se  castella 
receperunt:  idem  Robertus  et  Joannes  Folleani  fecerunt. 

Inter  haec  Joannes  XXII  creatus  Pontifex  omnes 
Italiae  Principes,  qui  Gibellinam  factionem  profitebantur, 
monuit,  ut  relicto  Caesare  suas  partes  sequerentur.  Sed 
illi  jure  se  ab  Augusto  Vicarios  creatos,  nec  regnorum 
ditionem  ad  alium , quam  ad  Caesarem  pertinere,  audacter 

responderunt.  Ob  id  diris  subjecti,  inferorumque  poenis 
devoti  fuere.  Sed  cum  Pontificem  ad  Italiae  imperium 
aspirare  sensissent,  Matthaeus  Vicecomes  Mediolani  Prin- 
ceps, Passerinus,  et  alii  Soncinum  convenere,  ubi  foedere 
conjuncti  Canem  Scaligerum  ducem  exercitus  contra  com- 
munem hostem  ducendi  declararunt.  Is  pecunia  a sociis 
adjutus,  Monte  Silice  capto,  multa  praeclara  gessit;  ob 
quae  cognomento  Grandis  est  appellatus.  Contra  Regienses 
cum  Flaminiae  et  Hetruriae  Guelphis  Bononiae  Gibertum 
Corrigium  copiarum  imperatorem  declarant.  At  Gulielmus 
Canussius,  et  Gibertus  , Joannesque  Folleani,  quod  clam 
cum  Gibellinis  sentire  viderentur,  plebi  suspecti  facti 
mense  junio  patria  exire  jussi  indignabundi  in  sua  ca- 
stella concessere.  Regienses  ut  adversus  hostium  vim  se 
munirent  in  primis  quas  ante  quatuor  annos  aperuerant 
Portas  obstruxerunt ; inde  ad  recipienda  rebellantium  ci- 
vium castella  animum  adjiciunt.  Itaque  ineunte  vere  ad 
Montem  Caulum  perducto  exercitu,  moenia  expugnare 
conantur,  quae  altiore  in  loco  posita  ariete  quati  non 
poterant,  nec  minus,  vulnerantibus  propugnatoribus,  fa- 
cilis ad  ascendendum  militibus  aditus  praebebatur.  De- 
mum densa  testudine  facta,  quae  sagittarum,  saxorumque 
ictus  exciperet,  mons  superatur:  ibi  scalis  muro  admotis 
cum  jam  cominus  pugnaretur,  funditores  crebris  lapidum 
imbribus  incolas  moenia  deserere  cogunt;  quorum  pluri- 
bus scorpionibus  confossis,  Regienses  superato  muro  po- 
stridie, pacta  hominum  salute,  castrum  ceperunt.  Inde 
Castcllariam  itum,  quae  non  longe  a Castro  Arianorum 
in  inferiore  Gabelli  amnis  ripa  jacet , hoc  quoque  oppi- 
dum a Saxolo  Saxolensi  detentum , cum  diu  resistere 
non  potuisset,  quinto  calendas  aprilis  deditum  fuit.  In 
‘X>  loco  praesidio  imposito,  Regienses  Bianellum  ad  prohi- 

bendos  hostiam  conatus  tum  restaurarunt.  Valida  mili- 
tum manu  ibi  relicta,  Canussios  proxima  castella  inha- 
bitantes profligarunt,  et  Bajonum  Simonis  Canussii  filium 
lethaliter  vulneratum  ceperunt,  et  Regii  in  vincula  con- 
jecerunt. Mox  Padernum , omnibus  qui  intus  erant  caesia 
aut  captis,  incenderunt.  Rolandinus  Canussius  ibi  inventus 
vivus  in  hostium  potestatem  venit.  Inde  ad  Cypsum 
Crustumii  profecti  per  quindecim  dies  ea  praelia  igne 
ferroque  devastarunt.  Nec  multo  post  etiam  Castrum 
Arianorum,  quod  superiore  anno  Jacobus  Rodelius  occu- 
paverat, et  Castellum  Dardum  Sessiorum,  et  Guardaso- 
num  intra  paucos  dies  in  suam  ditionem  redegerunt. 

His  gestis  cum  difficilius  bellum  timeretur,  induciae 
per  biennium  cum  Canussiis,  qui  Bajonum  et  Rolandinum 
obsides  dederunt , donec  Sarzanam  civibus  restituerint, 
et  anni  spatium  cum  Saxolo  Saxolensi,  factae  fuerunt. 
Mille  enim  equites  a Florentinis,  Senensibus,  et  Bono- 
niensibus adversus  Vicecomites  pugnaturi  Regium  vene- 
runt. Sed  Philippo  Valoissio,  qui  pro  Pontifice  alpes  su- 
peraverat, in  Galliam  reverso,  illi  quoque  in  Hetruriam 
se  receperunt,  ubi  Castruccius  Interminellus  Lucae  tyran- 
nus, Florentinis  vehementer  exagitatis,  etiam  Spinetum 
Malaspinam  Guelpharum  partium  studiosum  magna  ditio- 
ne privaverat.  Ille,  Regiensium  ope  implorata,  magnum 
peditum  numerum,  ac  ferme  sexaginta  equitum  alam  ad 
ea,  quae  sibi  a Castruccio  occupabantur,  recipienda  ab- 
duxit. Ab  alia  parte  Hetrusci  Gibertura  Corrigiam  ad- 
versus Castruccium  quingentis  equitibus  praeficiunt;  sed 
accusatus  quod  socios  prodidisset,  ab  iratis  Senensibus 
fenestra  ejectus  misere  expiravit.  Alii  eum  ob  repetendam 
patriam  in  Hetruria  delectum  habentem  repentina  morto 
correptum  septimo  calendas  augusti  decesisse  ferunt,  et 

ibi  ab  Abbate  Divi  Prosperi  iusta  faciente  humatum 
esse  constat.  Ejus  peragendis  exequiis  Regiensis  et  Par- 
mensis Antistes  cum  earum  urbium  religiosis  et  nobilibus 
viris,  aliisque  universae  Galliae  Cisalpinae  proceribus  in- 
terfuere: omnes  veste  pulla  induti  insigni  luctu  specta- 
tissimae virtutis  virum  defleverunt.  Eo  die  Joannem  Qui- 
ricum  Sanvitalem , qui  Parmam  Scaligero  traditurus  erat, 
Rolandus  Roscius  urbe  expulit.  Ipse  patriae  imperio  po- 
titus defuncti  Giberti  liberos  revocavit.  Bononiae  quoque 
aliud  Guelphis  incommodum  accessit:  Romeo  enim  Pe- 
pulo  urbis  moderatore  ac  pene  principe  Beccadelorum 
factione  ejecto,  Guelphorum  vires  maxime  sunt  diminu- 
tae: siquidem  nullus  eo  in  tota  Italia  ditior  civis  habe- 
batur, qui  ex  foenore  eas  sibi  opes  cumulaverat,  ut  praeter 
pretiosam  supellectilem,  et  immensam  auri  argentique 
copiam  viginti  millia  florenorum  ex  agrorum  reditu  per- 
ciperet . 

Sub  id  tempus  Regii  mali  ominis  casus  evenisse  vulgo 
creditus  est.  Prope  Crustumium  enim , ubi  soutes  plecti 
consueverant,  muro  affixa  crux  erat,  quae  reis  ad  sup- 
plicium ductis  Dominicae  mortis  memoriam  renovare  con- 
sueverat, et  ob  id  justitiae  crux  dicebatur.  Ea  moenium 
pinna  cui  infixa  fuerat  e coelo  tacta  cecidit.  Id  sequentis 
anni  tumultus  portendere  pleriqne  voluerunt.  Carpineti 
enim  ecclesiae  Praepositus  Bemardinus  Folleatius  cum 
Rolando  propinquo  Baisium  et  Paullum  occuparunt.  Con- 
tra Gibertus  et  Joannes  Folleani  Salvoni  se  munierunt. 
Mox  Pavuilo,  vel  ut  abi  scribunt  Sancto  Paulo,  per  pro- 
ditionem capto  Simonem  Folleanum  cum  Manfredo  filio 
calendis  aprilis  vivos  capiunt.  Sed  Gibertus  et  ipse  postea 
ab  aliis  Simonis  liberis  interceptus  Baisium  captivus  est 
deductus.  Regienses  factiosorum  civium  audaciam  in  rei- 

publicae  detrimentum  crescere  conspicati,  castella  ab  ipsis 
munita  expugnare  decreverunt.  Salvonum  itaque  ducto 
exercitu,  locum  multiplici  acie  adorti  primo  impetu  ca- 
piunt. Joannem  et  Bertescum  ibi  inventos,  revinctisque 
post  terga  manibus,  Regium  ductos  in  carcerem  conjiciunt. 
Baisium,  ubi  degebat  Bernardinus  Praepositus,  mox  op- 
pugnandum erat;  sed  quod  difficilior  haec  expeditio  vide- 
retur, vallo  ibi  cum  praesidio  munito,  populus  domum 
revertitur.  Interim  Castrum  vetus  non  longe  distans  ad 
coutinendos  in  officio  vicinos  restituebatur.  Bernardinus 
et  Rolandinus  Folleanus,  qui  Baisium  tenebant,  ubi  hoc 
opus  adversus  se  parari  intelligunt,  dum  fabri  munitiones 
aedificant,  a Passerino  Bonacossio  Mutinae  et  Mantuae 
tyranno  ad  deturbandos  hostes  auxilium  petunt.  Is  rerum 
novarum  studiosus  ac  semper  proferendo  imperio  intentus 
Franciscum  filium  magnis  copiis  instructum  eo  mittit,  qui 
opere  nondum  perfecto  superveniens  vallo  incenso  castrum 
facile  occupat:  omnibus  abire  permissis,  solos  Nicolaum 
et  Joannem  Riccium  Folleanos  Bernardino  infensos  reti- 
net, vinctosque  Mutinae  carcere  includit.  Regienses  ubi 
spe  sua  se  frustratos  vident,  Sarzano  incenso,  loci  ditio- 
nem Canussiis,  qui  tum  Vectiani  degebant,  tradidere. 
Ab  alia  parte  Sessii  ne  quam  ulciscendorum  hostium 
occasionem  praetermittant,  dum  Passerini  copiae  infestis 
armis  Regium  vexant,  illis  Canem  Scaligerum  ad  obsi- 
dendam patriam  conjungunt:  capiendae  urbis  spem  ma- 
ximam dabant  Mangiapanes,  et  Fossii,  qui  in  suburbiis 
Sanctae  Crucis,  ubi  habitabant,  auxilium  Sessiis  promi- 
serant. Re  patefacta  proditores,  aedibus  ab  irata  plebe 
incensis,  promeritas  perfidiae  suae  poenas  dederunt.  Hostes 
ubi  detecta  conspiratione  optata  ope  se  destitutos  vident, 
indignabundi  Sancti  Petri,  Castelli,  Brennonis,  et  Sancti 

Nazari  i nobilia  quatuor  subnrbia  et  ipsi  incendio  dirue- 
runt. Exinde  Herberia  et  S.  Martino  Robertorum  castello 
expugnato,  quinque  tantum  diebus  ibi  sunt  commorati. 
Extemplo  literis  ad  Canem  Verona  allatis,  quibus  Go- 
ritiae  Comitem  in  Veronenses  venturum  significabatur, 
Canis  Scaliger  Regiolum,  Passerinus  vero  Mutinam  se 
contulit;  qui  sociis  abeuntibus  cum  capiendae  urbis  spe 
excidisset , ad  oppugnanda  Regiensium  castella  conversus 
quarto  nonas  octobris  Budrium  ex  tempore  adortus  cepit. 
Parmenses,  qui  tunc  ob  Rolandum  Roscium  cum  Gibel- 
linae  factionis  hominibus  sentiebant,  in  speciem  avertendi 
belli  cum  ocultis  mandatis  quatuor  legatos  cum  centum 
equitibus  ad  Passerinum  tecta  fraude  miserunt;  quibus 
agrorum  nostrorum  populationem  prohibere  videri  vole- 
bant; sed  re  vera  hostibus  contra  vicinos  socios  auxilium 
tulerunt.  Regienses  tyrannorum  opibus,  et  suorum  sedi- 
tionibus undique  circumventi,  alienam  opem  implorare 
coguntur. 

Jam  anno  ante  Joannes  XXII  Pontifex,  qui  in  Galliis 
degebat,  Beltrandum  Pogetura  Cardinalem  legatum  Pon- 
tificiae partis  populos  in  officio  retenturum  in  Italiam 
miserat;  qui,  cum  Joanne  Rege  Bohemiae  foedere  juncto, 
non  modo  plurium  urbium  gentes  sibi  conciliavit,  sed 
civitates  etiam  non  paucas  Pontifici  subjecit.  Ad  eum 
Regienses  Placentiam  ubi  residebat  quinto  idus  novem- 
bris  legatos  mittunt,  orantque  ut  urbi  Pontificis  partes 
secutae  rectorem  praeficiat.  Gratum  Beltrandus  nuncium 
accepit,  ac  Regio  in  suam  tutelam  recepto  et  in  libertate 
permanenti  sub  praefecti  nomine  sine  imperio  in  sex 
menses  defensorem  constituit.  Is  fuit  Vergusius  Landus, 
qui  quod  Galleacius  Vicecomes  uxoris  suae  pudicitiam 
petulantius  pertentasset , Actium  ejus  filium  Placentia 

ejecerat,  et  urbem  legato  Pontificio  tradiderat:  sed  alii 
Martinum  a Castro  Amardo  Regii  praefectum  fuisse 
referunt.  Contra  Regienses,  ut  suam  erga  Pontificem  de- 
clararent benevolentiam,  sequenti  anno  mcccxxiii  adversus 
Galleacium  Vicecomitem,  quo  cum  atrox  bellum  gerebat, 
centum  equites  sub  Actio  Manfredo,  qui  postea  a Legato 
equestri  dignitate  donatus  est,  auxilio  miserunt.  Ille  duo- 
rum millium  equitum,  et  plurium  peditum  contracto 
undique  ex  foederatis  exercitu  ad  Abduam  hostem  pro- 
fligavit. Raymundo  quoque  Cardono  Cremonam  ingresso, 
plurimi  ejus  urbis  cives  Regium  confluxere : qui  a Re- 
giensibus benigne  accepti,  cum  ob  multitudinem  in  aedes 
omnes  recipi  non  possent,  non  pauci  sub  porticibus  coacti 
sunt  pernoctare.  Ea  civitas  opibus  et  populo  tantum 
excreverat,  ut  quadraginta  millia  hominum  armare  posset; 
tum  vero  ob  domesticas  seditiones  et  externos  tumultus 
vix  duorum  millium  delectum  habuisset.  Eo  anno  Giber- 
tus  Folleanus,  dum  Livicianum  proficiscitur,  a liberis 
Simonis  agnati  captus,  et  Baisium  in  carcerem  deductus 
fuit.  Gabriel  quoque  Sessius,  cognomento  Zanara,  qui 
Catharinam  agnatam  ex  Divae  Catharinae  coenobio  ex- 
tractam uxorem  duxerat,  in  Genuensi  agro  oppressus 
interiit. 

Interea  Caesariani  proscripti,  inter  quos  erant  Copriaci 
Domini,  tunc  in  proximis  urbi  nostrae  castellis  se  tue- 
bantur: quod  ubi  Parmensibus,  qui  vacante  imperio  Pon- 
tificis Legato  se  commiserant,  compertum  fuit,  sub  Ber- 
tono  Roberto  Giberti  cognomento  Tripolitani  filio  urbis 
Praefecto  et  Marsilio  Rubeo  ad  opprimendos  adversarios 
Sabionem  contendunt.  Tantum  erat  harum  factionum 
odium,  ut  nec  exules  etiam  procul  degentes  ferre  possent. 
Castello  ergo  capto  et  incenso  quotcumque  assequi  po- 

tuerunt  Caesarianos  trucidarunt.  Hoc  inhumano  facinore, 
etsi  plurimum  Regienses  doluerunt,  palam  tamen  cum 
Parmensibus,  ne  cum  hostibus  sentire  viderentur,  conqueri 
non  sunt  ausi.  Hae  duae  civitates  cum  Placentinis  mediae 
inter  Gibellinos  constitutae  assiduo  bello  terrebantur. 
Galleacius  enim  Vicecomes  qui,  defuncto  patre  Matthaeo, 
magnam  Galliae  Cisalpinae  partem  detinebat,  propagandi 
imperii  cupidus,  ingenti  collecto  exercitu,  undique  agrum 
Parmensem  depopulabatur:  quibus  Regienses  quinquaginta 
equitum  alam  ad  hostium  vim  propulsandam  dederant. 
Contra  Parmenses  Sablonum  agri  Regiensis  castellum 
omnibus  caesis  expugnarunt,  quod  proscriptos  Parmenses 
recipere  diceretur.  Joannes  a Copriaco  ibi  inventus  in 
vincula  est  conjectus.  Ab  alia  parte  Franciscus  Passerini 
filius,  qui  nuper  Mutinam  oppresserat,  etiam  Florianum 
et  Saxolum  occupavit.  Postea  vero  Elisa  Nicolai  Atestini 
sorore  uxore  ducta,  celebrandis  nuptiis  ludisque  agendis 
intentus,  Mantuae,  generosis  equis,  et  pannis  aureis  pro 
praemio  propositis , celeberrimas  equorum  decursiones 
egit.  Eam  oppugnandi  hostis  occasionem  nactus  Vergu- 
sius  Regii  Praefectus,  vir  bello  clarus,  magnas  militum 
copias  contraxit;  quae  a Regiensibus  in  urbem  non  re- 
ceptae ingens  damnum  suburbiis  intulerunt.  Ipse  valido 
cura  exercitu  recta  Saxolum  petiit,  magnoque  impetu 
idibus  martii  oppidum  expugnavit.  Inde,  Mutinensium 
-villis  direptis,  Campi  Gajani,  et  Carpi  suburbia  incendit. 
Inde  ad  Cortianum  et  Montem  Veterem  conversus,  ea 
quoque  castra  et  quidquid  cis  Padum  Passerinus  tenebat, 
praeter  Regiolum,  nomine  Ecclesiae  occupavit.  Deinde 
Guastallam  usque  Castrum  Gualterii  et  Suzariae  insulam 
percurrit,  ubi  Vicecomitum  exercitui,  qui  in  nostros  fines 
irruebat,  obviam  factus  pari  certamine  cum  eo  conflixit. 

Suzariam  quoque  insulam , quam  Actius  Galleacii  Vice- 
comitis  filius,  et  Atestinus,  Passerinusque  classe  per  Pa- 
dum vecti  crebris  incursionibus  per  octo  dies  devastave- 
rant,  profligatis  hostibus  occupavit.  Inde  suburbiis  Muti- 
nae captis,  omnia  ejus  castella,  praeter  Carpum  et  Cam- 
pum Gajanum,  in  suam  potestatem  incredibili  celeritate 
redegit.  Mox  turri  Carettorum  cum  defensoribus  combusta 
etiam  Carpum  vicinum  oppidum  cepit,  Regiensiumque 
suburbia  solo  aequavit.  Ab  alia  parte  Ugotus  Baltius 
Pontificiis  copiis,  quae  ex  ter  mille  viris  constabant. 
Praefectus,  Varrano  et  Rivarano  cum  aliis  quampluribus 
castellis  dirutis,  urbem  etiam  Parmae  obtinuit.  Defuncto 
enim  Caesare,  primo  Parmenses,  donec  ejus  successor 
eligeretur,  se  Pontificis  legato  armis  urbem  repetenti  com- 
miserunt. Postea  vero  rebus  imperii  laborantibus,  cum 
duo  Caesares  dissidentibus  electoribus  creati  fuissent.  Pon- 
tificius legatus  quinto  calendas  octobrU  Parmae,  cujus 
primo  tutor  vocabatur,  liberum  imperium  accepit:  idem 
quoque  de  nostra  republica  facturus  quarto  nonas  Octo- 
bris, Ugotii  Baltii  opera,  totam  Regii  ditionem  in  se 
transtulit  Quo  primum  tempore  post  acquisitam  liberta- 
tem in  Pontificis  potestatem  urbs  nostra  venit.  Cujus 
possessionem  postea  Beltrandus  sexto  calendas  februarii, 
sequenti  anno  mcccxxvii  solemni  pompa  obtinuit,  Prae- 
toremque Heliam  a Rocca  cum  Bartholomaeo  Prevedmo 
Vicario  constituit.  Inde  a Bononiensibus  vocatus,  ejus 
quoque  urbis  imperio  potitus  est.  Sub  id  tempus  Petrus 
Suzarius  Regii  juris  civilis  professor  defunctus  in  Divi 
Dominici  coenobio,  ubi  etiam  nunc  jacet,  publico  luctu 
sepultus  fuit.  Interea  Castrum  Arianorum,  quod  octavo 
ab  hinc  anno  a Jacobo  Rodelio  occupatum  fuerat,  jure 
bacreditario  Actio  cesserat;  Amicus  a Baisio  ab  eo  loco 

Praefectus  Pnsserino  Bonacossio  perfide  castrum  prodidit. 
Nocte  patrando  facinori  constituta,  Passerini  milites  de- 
misso ponte  recepti,  in  primis  Actium  quaerebant,  cla- 
more armorumqae  strepitu  arcem  implent.  Ille  ad  tumul- 
tum excitus,  ubi  castrum  ab  hostibus  teneri  animadvertit, 
ut  erat  seminudus  a lecto  prosiliit;  sed  jam  ad  cubiculi 
ostium  armatis  instantibus,  aliam  saluti  suae  viam  non 
inveniens  aperta  fenestra  excelsa  ex  arce  tenebris  omnia 
occupantibus  in  fossam  se  praecipitem  dedit;  ac  per- 
fractis omnibus  membris  misere  vitam  finivit.  Ita  Passe- 
rinus  Castro  Arianorum  potitus,  illud  Guidoni  Rodelio 
commisit.  Verum  non  multo  post  Guido  Savina  Follea- 
nus,  corruptis  quibusdam  incolis,  per  proditionem  castrum 
obtinuit.  Rei  nuncio  accepto  Regienses,  ut  optatum  lo- 
cum reciperent , Praefecti  Pontificii  auctoritate  habito 
militum  delectu,  eo  proficiscuntur;  primoque  impetu 
moenibus  dirutis,  tandem  castellum,  quo  annis  octo  ca- 
ruerant,  intra  paucos  dies  habuerunt. \ Per  eos  dies  Ludo- 
vicus  Bavarus  Imperator  ad  impugnandos  Pontificios  a 
Galleatio  in  Italiam  vocatus  calendis  junii  in  Divi  Am- 
brosii templo  a Bartholomaeo  Eporediensi  Regiensium 
Episcopo , et  alio  Brixiano  Pasquali , quod  Mediolani 
Praesul  exularet,  hoc  ritu  ferream  coronam  accepit.  So- 
lemni  precum  recitatione  Caesari  noster  Antistes  bene 
precatus  pretiosum  annulum  ejus  dexterae  manus  digito 
minimo  proximo  indidit,  mox  nudo  gladio  porrecto  fer- 
ream coronam  capiti  imposuit;  demum,  virga  pro  sceptro 
porrecta,  auratum  malum,  quod  orbis  monarchiae  argu- 
mentum erat,  in  sinistra  manu  locavit.  Sed  hanc  laeti- 
tiam tristis  exitus  perturbavit.  Siquidem  paucis  post 
diebus  evenit,  ut  minor  Galleacii  Vicecomitis  frater,  qui 
apud  Caesarem  pincernae  officio  fungebatur,  vinum  prae- 


RERUM  RECIEXSIUM 


a56 

gustare  jussus  statim  decesserit.  Quare  veneficii  reus  factus 
Galleacius,  Joannesque  et  Luchinus  fratres  cum  Actio 
filio  in  carcerem  conjecti  et  Modoetiam  (0  munitissimum 
oppidum  Caesar  extorsit.  Regii  vero  Angelus  a Sancto 
Lupidio  pro  Pontifice  urbis  Rector  Blasellum  Pictum 
facinorosissimum  hominem  et  nocturnis  furtis  infamem 
laqueo  necari  jusserat.  Gibertus  Folleanus,  et  Nicolaus 
Manfredus , qui  eum  asseclam  habuerant , id  factum 
aegerrime  tulerunt;  sed  ut  indignationem  honestiore  prae- 
textu tegerent,  urbem  gravibus  tributis  a Pontificis  one- 
rari palam  conquesti , eam  in  pristinam  Ubertatem  revo- 
candam esse  dictitabant.  Communicato  itaque  inter  se 
consilio  alter  Joannem  filium,  alter  Joannem  Riccium 
fratrem  ad  patrandum  facinus  impulerunt.  Nec  votis  de- 
fuit occasio.  Pontificis  enim  praesidio  a Rosciis,  qui 
Parmae  dominatum  affectabant,  Parma  ejecto,  postridie 
et  ipsi  Caesarianorum  auxilio  rectorem  trucidare,  et  ur- 
bem ad  Gibellinos  transferre  decreverunt.  Nono  cal.  julii 
dies  Joanni  Baptistae  dicatus  ad  conficiendum  hominem 
destinatus  fuit;  quo  ut  aestuante  coelo  fieri  solet,  summo 
mane  simplici  bombicina  veste  supra  interulam  humeris 
Rector  injecerat,  ac  caetera  nudus  frigidiorem  auram 
captans,  horas  vulgo  canonicas  dictas  recitabat.  Eam 
Manfredus  et  Folleanus  conficiendi  hominis  occasionem 
nacti,  se  de  rebus  arduis  cum  eo  colloqui  velle  simulant. 
In  cubiculum  admissi  cum  nihil  mali  suspicantem  sevo- 
cassent,  hominem  confodiunt.  Cadaver,  nemine  se  mo- 
vente, toto  die  jacuit,  ac  tandem  in  Divi  Dominici  aedem 
illatus  in  arca  ad  sinistram  ingredientibus  sepultus  fuit. 
Homicidae,  populi  iram  veriti,  perpetrato  facinore  statim 

fugerunt.  Sed  cum  Arnaldum  in  defuncti  locum  suffectum 
esse  intellexissent,  novis  a Qastruccio  Lucae  tyranno  et 
Cane  Scaligero  copiis  acceptis,  cum  Marsilio  Roscio  et 
Actio  Corrigio  Gibertus  Folleanus,  et  Nicolaus  Manfredus 
quarto  nonas  augusti  per  portam  Castelli  in  urbem  re- 
versi, novum  quoque  pro  Ecclesia  rectorem  occiderunt; 
Rainaldumque  Vaccam  et  Robertos,  qui  Pontificis  partes 
sequebantur,  aedibus  obsessis,  cum  Roscelliis  fautoribus 
Aretio  oriundis  urbe  exire  compulerunt.  Caeterum  arx 
valido  praesidio  munita  Pontificis  nomine  retenta  fuit. 
Inde  recta  Castrum  Arianorum  profecti  a praesidiariis 
militibus  repulsi  fuere. 

Dum  haec  Regii  aguntur,  Mutinenses,  quindecim  mil- 
libus aureorum  florenorum  corrupti,  a Passerino  ad  Pon- 
tificem defecerunt.  Ille  non  multo  post  ob  impotentem 
libidinem  Mantuae  a Loisio  Gonzaga  est  trucidatus.  Is 
Giberti  Corradi  Regiensis  ex  Gonzaga  oppido,  ut  in  qui- 
busdam annalibus  continetur,  oriundi  filius  esse  ferebatur, 
et  a loco  unde  originem  trahebat,  cognomento  Gonzaga 
vocabatur,  quod  nomen  ad  posteros  proprium  familiae 
transmisit.  Sanguine  vero  et  opibus  clarus,  cutn  etiam 
Passerinum  propinquitate  contingeret,  Regio  Mantuam 
concessit.  Alii  ex  nobilissima  gente  Germaniae  eum  de- 
scendere trahunt.  Ex  tribus  uxoribus  novem  filios  habuit: 
ex  prima  Guidonem,  qui  postea  Mantuam  obtinuit,  Fel- 
trinum,  Joannem,  et  Azonem  mares  suscepit;  et  ex  se- 
cunda Jacobum,  et  Albertum  ; ex  tertia  Corradinum,  et 
Philippinum,  quem  aliqui  Corradini  filium  fuisse  autu- 
mant. Sed  cum  Frauciscus  Passerini  filius  cum  nuru 
Philippini  filii  uxore  concubuisse  diceretur,  gravem  inju- 
riam ulcisci  statuit.  In  primis  re  cum  Cane  Scaligero 
clam  communicata,  de  oneroso  impotentis  tyranni  jugo 

et  inexplebili  libidine  conqueritur,  qui  mixtum  adulterio 
incestum  soluto  pudore  turpifer  committere  non  erubuerit: 
si  opem  sibi  tulerit,  a se  omne  Bonacossium  nomen  brevi 
extiuctum  iri  promittit.  Canis,  qui  rerum  novandarum 
occasione  imperium  proferre  sperabat,  auxilium  pollicitus, 
magnam  militum  manum  Mantuam  paulatim  transmittit. 
Veniente-  die  ad  facinus  praestituta,  Philippinns  cum 
Guidone  et  Feltrino  fratribus  ad  arma  populum  vocant; 
primus  ad  tumultum  accurrens  Passerinus  ante  portam 
Palatii,  quam  clausam  invenit,  a Loisio  consobrino  mi- 
sere trucidatur.  Franciscus  vero  Abbas  Sanctap  Andreae 
ejus  filius  in  lecto  comprehensus,  et  alter  ex  Butrione 
fratre  nepos  in  vincula  conjecti  intra  paucos  dies  necati 
fuere.  Franciscus  Nicolao  Mirandulae  Principi  infensissimo 
hosti  traditus,  diris  tormentis  subiectus  crudeliter  periit : 
monenti,  ad  notandam  hominis  libidinem,  abscissa  virilia 
ori  infixa  fuere.  Alii  ad  Castellarium  Frignani  vicum, 
ubi  Passerinus  Franciscum  Nicolai  fratrem  inedia  confe- 
cerat, ducti  misere  decessere.  Loisius,  eluso  Cane,  Man- 
tuae principatum,  post  quinquaginta  quinque  annos  quam 
in  BonaCossios  venerat,  ad  se  transtulit  quamquam  ipse 
nomine  revera  liberi  dominabantur.  Plebs,  quae  Passe- 
rinum  diligebat,  ejus  nece  graviter  doluit:  sed  cum  jam 
mortuum  vidisset  arma  movere  noluit.  Alius  interim 
Ecclesiae  nomine  Regii  suffectus  rector  absentes  Robertos 
revocavit.  Sed  Rolandus  Roscius,  qui,  ut  patriae  princi- 
patum obtineret,  paulo  ante  Passerinum  Turrianum  pro 
Pontifice  Parmam  tenentem  ejecerat,  eum  quoque,  qui 
urbem  nostram  regebat,  armis  expulit,  cujus  loco  Bona- 
cossium Rugerium  Parmensem  substituit ; et  ad  confir- 
mandum potentiorum  affinitate  imperium  filiam  Canis 
Scaligeri  filio  uxorem  dedit.  Cum  vero  Manfredi  et  Fol- 

leani  in  urbem  revocati  valde  timerent,  ne  opera  Rober- 
torum,  qui  cognomento  Tripolitani  vocabantur,  iterum 
Pontifici  subderentur,  suspectos  urbe  expulerunt,  et  Ber- 
tonum  Robertum  Giberti  filium,  et  familiae  principem 
insidiis  captum  in  carcerem  conjecerunt.  Deinde  Pratum 
cum  caeteris  Robertorum  castellis  expugnatum  Thoma- 
sino,  et  Joanni  Robertis,  qui  Alexandro,  aliisque  Sanctum 
Martinum  tenentibus  Robertis  adversabantur,  commise- 
runt. Contra  alios  praeterea  cives  Pontificis  fautores  ar- 
mis conversis,  Vectiani  et  Canussii  pagos  incenderunt. 
Mox  Gypsi  suburbium,  prodentibus  Rolandini  Canussii 
familiaribus,  captum  cum  adjacentibus  praediis  igne  fers 
roque  vastarunt.  Castelli  obsidione  ob  instantem  byemem 
soluta,  dum  in  urbem  revertuntur,. Robertos  ad  oppu- 
gnandum Portiolum  euntes  in  fugam  compulerunt,  eosque 
usque  ad  Herberiae  suburbia  secuti,  cum  duobus  Bar- 
tholomaei  Roberti  filiis  viginti  equites,  et  ferme  omnes 
pedites  captos  Regium  duxerunt,  et  sub  custodia  posue- 
runt. Erant  in  eo  castro  sub  Gerardo  Bojardo  plures 
Pontificis  partes  secuti,  qui  Regienses  magno  damno  affi- 
ciebant. Rebus  prospere  gestis  anno  mcccxxix  idibus  ja- 
nuarii  Marsilius  et  Petrus  Roscii,  Trimberaque  Impera- 
toris Vicarius  cum  Caesarianis  Regiensibus  burgum  ejus 
loci  occidentalem  , in  quo  ducentorum  militum  praesidium 
erat,  per  multos  dies  oppugnarunt,  ac  demum  omnibus 
profligatis  et  Gherardo  capto  in  suam  potestatem  rede- 
gerunt. At  Pontificii,  ubi  se  praelio  superatos  vident,  per 
proditionem  Regium  capere  tentant,  cum  Joanneque  Le- 
valossio  Juliani  filio  egerunt,  ut  certo  die  per  Sancti 
Nazarii  portam,  quae  ob  suspicionem  occlusa  tenebatur, 
martio  mense  introducerentur.  Conspirabant  cum  eo  Al- 
bertinus  divi  Prosperi  Abbas,  cujus  impulsu  Gifredinus 

Mutas  monacns  a suburbii  Praefecto  claves  obtinuerat, 
velut  ante  lucem  Bagnum  ad  propinquos  profecturus, 
quas  intempesta  nocte,  apertis  portis,  in  puteum  projecit. 
Dicta  die  sub  auroram  magno  peditatu  octingenti  equites 
demisso  ponte  a Joanne  sunt  recepti:  subsequebatur  mi- 
litum praefectus,  qui  orto  sole  serius  a Sancto  Martino, 
ubi  pernoctaverat,- discedens  serum  suis  auxilium  tulit. 
Excubabant  non  procul  milites,  qui  ad  strepitum  armo- 
rum exciti  eo  celeriter  currunt.  Ex  plebe  quoque  non- 
nulli privata  officia  forte  obeuntes,  portam,  quae  diu 
clausa  steterat,  apertam  mirantur.  Cum  vero  etiam  ar- 
enatos ingredientes  conspiciunt,  proditam,  ut  erat,  urbem 
suspicati  opem  civium  arma  auxiliumque  militum  implo- 
rant. Antonius  Lupius  inter  Caesarianos  conspicuus,  qui 
non  procul  habitabat,  armorum  strepitum  sentiens  cum 
vicinis  ad  tumultum  advolat;  hostes  a paucis  reipublicae 
militibus,  nonnullisque  civibus  distentos  invenit:  ipse  cum 
nova  sociorum  manu  in  medios  irrumpens  : Hem  perfidos, 
clamat,  trucidate,  strenui  commilitones,  qui  dolo  civita- 
tem nostram  , libertatem , liberosque  perdere  conantur ; 
imbellibus  istis  fortiter  resistite,  rempublicamque  vestram 
viriliter  conservate:  ego  hac  dextera  faciam,  ut  hos  la- 
trones hodie  huc  venisse  poeniteat.  Haec  fatus  in  primum 
hostium  agmen  impetum  faciens  non  paucos  vulnerat; 
alii  eum  cives,  militesque  secuti  in  adversos  ordines  ir- 
ruunt. Jam  fama  proditionis  totam  urbem  pervagata,  cre- 
braque  Campanarum  pulsatione  civibus  convocatis,  ex 
omnibus  viis  undique  ad  prohibendos  urbe  Pontificios 
armati  confluebant.  Quare  nostrorum  numero , et  virtute 
inferiores  Guelphi  retrocedere  coacti  sunt.  Zafredinus,  ma- 
jore nola  Divi  Prosperi  pulsata,  tardans  auxilium  voca- 
bat; sed  ubi  rem  deploratam  conspexit,  statira  Bononiam 

fugit.  Eadem  Albertinns  intempesta  nocte  concesserat, 
ubi  a Pontificis  legato,  in  cujas  gratiam  tantum  negotium 
tentaverat,  Coronae  episcopus  factus  non  multis  mensibus 
supervixit.  Joannes  Levalossins  cum  aliis  conjunctis  ca- 
ptus, et  capite  punitus,  dignum  audacia  sua  supplicium 
tulit.  Julianus  Levalossius,  Abbatis  Divi  Prosperi  frater, 
et  ipse  proditionis  insimulatus  in  vincula  conjectus  fuit; 
sed  postea  octingentis  aureis  ex  bonis  coenobii  Folleanis 
solutis  est  dimissus.  Guercius  vero  Luvisinus,  qui  conspi- 
rationem initam  non  detexerat,  dum  nentis  feminae  ha- 
bitu urbe  exit  captus  supra  Divi  Nazarii  portam  laqueo 
suspensus  fuit.  Toties  spe  sua  destituti  Pontificii,  cum 
aliter  acceptam  injuriam  ulcisci  non  possent,  ira , indigna- 
tioneque accensi  decimo  quarto  calendas  junii  Casalis 
Grandis  villam  sunt  populati , pluresque  rusticos  captivos 
abduxerunt:  deinde  Regiensium  agros  depraedati j,  etiam 
Herberiam  et  Bagni  Plebem,  Prati  Archiflamine  Roberto 
duce,  decimo  calendas  junii  occuparunt.  Mox  Mutina 
potiti,  etiam  Alberghetto  Manfredo  Faventiam  ademerunt. 
Tot  acceptis  detrimentis  moesti  Caesariani  Actium  Man- 
fredum  ad  Pontificium  legatum  oratorem  mittunt,  qui 
liberam  civitatem  inique  tot  injurias  pati  conqueratur; 
nullo  jure  bellum  urbi  inferri,  quae  amplius  centum 
sexaginta  annis  imperatoris  auctoritate  confirmatam  liber- 
tatem tenuisset.  Quibus  auditi»  legatus  eos  perduellionis 
reos  agere  dira  minari,  ac  perfidis  justum  bellum  se  in- 
ferre respondit ; simulque  publicas  tabulas,  quibus  res- 
publica Regiensis  Pontifici  subjecta  probabatur,  Actio 
ostendit:  qui  cum  haec  civibus  renunciasset,  ut  a prae- 
sentibus malis  liberarentur,  rectorem  a legato  dandum 
recipi  placuit.  Missus  itaque  unus  ex  Piccolominum  fa- 
milia Senensis,  qui  quod  imperium,  detrectantibus  Caesa- 

riauis,  plenam  in  urbe  auctoritatem  habere  non  posset, 
pridie  nonas  septembris  est  revocatus.  Sunt  qui  iisdem 
diebus  Actium  et  Rotandum  Roscium  sub  ineundae  pacis 
specie  vocatos , et  a legato  Bononiae  captos , pro  obsidi- 
busque  detentos  fuisse  tradunt,  ut  ab  altero  Regium, 
ab  altero  Parmam  extorqueret,  quorum  fraude  eas  urbes 
Ecclesiae  ademptas  esse  dictabat.  Eo  facto  indignati  Re- 
gienses cum  Parmensibus , et  Mutinensibus  simul  a Pon- 
tifice defecerunt.  Ob  id  legatus  ira  ardens  cum  duobus 
millibus  equitum,  et  magna  peditum  manu  Castro  Re- 
cetto  capto,  ad  diruendas  Regiensium  villas  convertitur. 
Quocumque,  fertur,  igne  ferroque  omnia  vastat  ad  Ar- 
gutis villum,  Castellum  Sancti  Stephani , et  Portae  Bren- 
nonis  suburbia  incendio  demolitus,  plurima  etiam  aedi- 
ficia, agris  undique  ct  pagis  direptis  a Bortiano  Saxolum 
nsque  igne  consumpsit.  Cum  per  ooto  dies  in  Regiensinm 
praedia  saeviisset,  inexplebili  perdendorum  hostium  rabie 
Regium  reversus,  alia  Sancti  Petri,  et  Sanctae  Crucia 
suburbia  incendit.  Contra  Vicarios  Caesaris  Parmam  a 
Petro  Roscio  vocatus  cum  Germanorum  auxilio  Castel- 
lum Novum,  Brixillum,  et  Castrum  Cualterinum  a Gi- 
berti  Corrigii  liberis,  qui  Pontificium  nomen  sequebantur, 
detenta  diruit.  Oum  eo  Folleani , caeterique  Regienses 
Caesariani  fuernnt,  qui  pluribus  villis  direptis,  abactam 
praedam  Parmam  deportarunt.  His  ita  patratis,  Gibellini 
Regienses  magna  militum  coacta  manu  Bagnum  Mutorum 
castellum , ubi  legati  Pontificis  copiae  se  continebant,  in- 
festis armis  contendunt;  sed  valido  praesidio  ibi  invento 
eam  provinciam  frustra  attentarunt ; propinquos  vero 
vicos  undique  depopulati,  re  infeliciter  gesta,  domum 
redierant.  Postridie  qnam  Regienses  sunt  profecti,  Ludo- 
vicus  Caesar  Parmae  imperio  potitus  Marsilium  Roscium 

ibi  Vicariam  constituit,  et  alium  Regiam  legatam  misit. 
Bononiam  praeterea  se  per  proditionem  occupaturum  spe- 
raverat ; sed  conjuratione  detecta  solum  Mutinam  a Man- 
fredo  Pio  obtinuit.  Bononiae  Alberghettus  Manfredus 
Faventiae  Princeps,  et  alii  quatuor  supplicio  affecti  per- 
duellionis poenas  dederunt.  Tridentum  profectus  Nicolaum 
Folleanum,  et  Guiduccium  Manfredum,  quos  in  comitatu 
habuerat,  benigne  dimisit,  in  Germaniamque . rediit.  Ejus 
Praefectus  omnia  imperatoris  esse  dictitans  Mutinensium 
bonis  et  mulieribus  abutebatur:  quare  Manfredus  Pius 
specie  praedandi  abductum  civitate  exclusit.  Cum  sexa- 
genis equitibus  stipatus  Mutina  reverteretur,  ultra  mille 
Pontificios  prope  Herberiam  invenit,  et  cum  terga  dare 
pro  summo  dedecore  duceret , irrumpens  hostes  profligavit. 
Caesi  sunt  in  eo  praelio  Thomasinus  Roscelius , Robertus 
et  Joannes  Melius.  Germani  insperata  victoria  potiti  Re- 
gium contendunt,  ac  ex  Divi  Prosperi  coenobio,  ubi  per- 
noctarunt , mille  florenorum  praedam  abstulerunt.  Folleani 
vero,  urbe  in  Caesaris  fide  confirmata,  cum  aliis  ejusdem 
factionis  urbibus  Mutina,  Parma,  Pontremulo,  et  Actio 
Vicacomite  defuncti  Galleacii  filio  de  mutuo  sibi  contra 
communes  hostes  ferendo  auxilio  foedus  junxerunt.  Par- 
mensesque , ad  benevolentiam  erga  nostram  rempublicam 
declarandam,  Bon vicinum  Oddofredum  Regiensem  ex  as- 
sessore Praetorem  creaverunt.  Pro  Pontifice  vero,  praeter 
liberas  civitates,  stabant  Albertus,  et  Mastinus  Scaligeri, 
ex  Alboino  fratre  Canis  nepotes,  qui  patruo  Taurisii, 
quod  nuper  subegerat,  defuncto,  in  Veronae  principatu 
successerant.  Eorum  copiis  adjutus  Pontificis  legatus  in 
primis  urbi  nostrae  sacris  interdixit,  mox  ad  Strinatorum 
villam  quater  mille  pedites,  et  sexcentos  cataphractos 
undique  praedia  devastaturos  mittit,  qui,  opima  praeda 

facta,  Herberiam  se  receperunt.  Hostium  adventum  nun- 
ciantibus  rusticis,  cives  arreptis  armis  ex  tempore  portis 
erumpunt.  Illi  Formigenam  Mutinensium  pagum  per  pro- 
ditionem recipere  sperantes  fugam  simulant : sed  in  itinere 
a Mutinensibus  circumventi,  paucis,  qui  se  Herberiam 
receperunt,  servatis , caeteri  trucidati  captique  fuere.  Inter 
alios  Baucius  a Baisio  Florentinarum  copiarum  dux,  et 
cum  decem . et  octo  principibus  viris  Magretus  Roberti 
Apuliae  regis  naturalis  frater  vivus  in  Caesarianorum 
potestatem  venit.  Is  cum  Rolando  Roscio,  qui  Bononiae 
in  carceribus  detinebatur,  mille  florenis  prius  a Bono- 
niensibus, Parmensibus,  et  Regiensibus  solutis,  est  per- 
mutatus.  Hac  illata  clade  viginti  Pontificis  milites  Fle- 
gariae  constitisse  ab  exploratoribus  nunciatur : eo  celeriter 
profecti  Regienses,  praeter  duos  qui  fuga  servati  sunt, 
reliquos  trucidarunt.  Duae  Caesaris  cohortes  dum,  Villa- 
nova  direpta,  Parmam  contendunt , apud  Mutilenae  pon- 
tem cum  oppidanis  Castrinovi  atrox  praelium  commise- 
runt , et  duodecim  captis  hostes  profligarunt.  Exinde 
Mutinensibus  conjuncti  Herberiae,  quae  ab  hoste  teneba- 
tur, universum  territorium  igne  ferroque  devastarunt. 
At  legatus  Pontificis,  clx  peditibus  Corrigit»  eductis,  Ca- 
stellum novum  in  Parmensi  agro  per  proditionem  accepit : 
deinde  Scaligeri  auxilio  ingentem  a Parmensibus  praedam 
abegit,  atque  inter  Herberiam  et  Regium  castra  posuit. 
Eam  ob  causam  Parmenses  Corrigiensibus  graviter  irati, 
quoscumque  in  urbe  sua  offenderunt , laqueo  necaverunt. 
Mox  Regiensibus  et  Mutinensibus  conjuncti  ferme  dccc 
equites  et  peditum  tria  millia  Marzajam  non  longe  ab 
Herberia  castellum  obsederunt.  Pontificii  quamquam  vi- 
ribus superiores  pugnare  non  ausi , ut  aliquid  fecisse 
viderentur  vallo  fossaque  Saxolum  cinxerunt : sed  instante 

jam  hieme  cnm  nihil  proficerent  re  infecta  utrinque 
direptu  vicinis  praediis  ad  suas  aedes  sunt  reversi.  Inter 
redeundum  Parmenses  totum  Corrigiensium  agrum  difi- 
puerunt.  Regii  vero  antistite  Guidone  a Baisio  a legato 
Pontificis  Sirmiensi,  vel  ut  alii  scribunt  Concordiensi 
episcopo  facto,  ei  Guido  Robertus  suffectus  fuit,  qui, 
sequente  anno  Archiepiscopus'  Ravennae  declaratus,  Bar- 
tholomaeum  Eporediensem  successorem  habuit.  Etsi  liber- 
tatis nomen  respublica  teneret,  impotenti  tamen  Follea- 
norum,  et  Manfredorum  imperio  omnia  gubernabantur: 
et  cum  de  ineunda  cum  exulibus  pace  Giliolus  Taculus 
verba  fecisset,  velut  crimen  laesae  majestatis  commisisset, 
decimo  sexto  calendas  novembris  in  custodiam  deducitur. 
Insonti,  quod  cum  hostibus  conspirasset,  objiciebatur;  sed 
de  his  tantum  revocandis  agitasse  deprehensus  quater  mille 
* libris  Regiensibus  mulctatus  dimittitur.  Ejus  propinqui, 
ne  injuriam  optimo  civi  illatam  ulcisci  possent,  a Fol- 
leanis  et  Manfredis  Mantuam  sunt  relegati.  Quo  die 
Giliolus  captus  est  adversae  factionis  Folleani  Gulielmus 
Simonisque  defuncti  liberi,  plebe  Toanis  cum  praesidio 
capta,  castellum  quoque  Daldum  a Guideto  Folleano 
detentum  occuparunt.  Marchio  quoque  Malaspina  Bona- 
cursio,  et  Baccarino  de  Dallo  caesis,  quod  Marcellum  vi 
occidissent,  Cumanum  et  Stardestarolum  eorum  castra 
invasit. 

In  hoc  statu  urbis  nostrae  rebus  constitutis,  Boemiae 
et  Sarmatiae  rex  Joannes  Henrici  VII  imperatoris  filius, 
et  Caroli  IV  pater  Lucemburgensis,  ut  Longobardiae  rex 
crearetur,  Italiam  cum  valido  exercitu  venit,  et  quam- 
plures  Galliae  Cisalpinae  civitates  ditioni  suae  subjecit. 
Eum  velut  inter  Guelphos  et  Gibellinos  medium  primi 
Brixiani,  deinde  Bergomates  receperunt;  mox  aliae  cer- 

tatim  proximae  urbes  admiserunt.  Actius  quoque  Man- 
fredus,  et  Joannes  Folleanus  nostrae  reipublicae  nomine 
legati  cum  magnificis  donis  eidem  occurrerunt.  Regiique 
imperium  obtulerunt.  Idem  Cremona,  Ticinum,  Luca,  ac 
demum  Parma  mense  martio  fecerunt.  Ipse  ad  legatum 
Pontificis  Bononiam  profecturus,  cum  Parmam  obtinuis- 
set, Regium  venit,  ubi  habitis  totius  populi  comitiis  no- 
strae quoque  reipublicae  plenam  ditionem  accepit.  Plebs, 
quae  in  Folleanos,  Manfredosque  tyrannice  se  agentes 
capitali  odio  affecta  erat,  geminatis  in  coelum  vocibus 
eos  morte  plectendos  esse  clamabat:  sed  ab  his  splendide 
exceptus  Boemus  a sanguine  civium  urbis  imperium  au- 
spicari noluit.  Ut  civibus  autem  satisfacere  videretur,  ad 
paucos  dies  ipsos  urbe  excedere  jussit.  Postridie  Mutinam 
profectus,  omnibus  illi  velut  pacis  studio  felicem  adven- 
tum acclamantibus,  ejus  quoque  urbis  imperio  est  potitus.  * 
At  Folleani  et  Manfredi  non  multo  post  reversi  ad  casti- 
gandam civium,  ut  ferebant,  petulantiam  decem  millium 
florenorum  tributum,  aliaque  graviora  onera  patriae  im- 
posuerunt. Sed  Carolus  regem  patrem  subsecutus  iniquam 
indictionem  exigi  non  permisit.  Eum  ad  xnn  calendas 
majas  Regium  venientem  universus  populus  usque  ad 
Divi  Lazari  nosocomium  effusus  laeta  salutatione  excepit. 
Juvenes,  aereis  crepitaculis  ad  crura  alligatis,  uxores, 
quae  virgatis  bombicinis  vestibus  exornatae  erant,  mann 
ad  declarandum  gaudium  extra  urbem  perduxerunt.  Id 
genus  telae  erat  quod  vulgo  Cendadum  appellant.  Carolns 
duobus  mensibus  Regii  commoratus  Gaboadum  Triden- 
tinum  urbis  rectorem  dixit,  ac  populum  cum  Folleanis 
et  Manfredis  dissidentem  reliquit.  Tandem  Nicolaus  Fol- 
leanae  familiae  caput , qui  Boemo  patriam  tradiderat , 
Dinatiano  castello,  et  Gabelli,  Tricenariaeque  novae  juri- 


Digitized  by  Google 


LIBER  QUARTOS  367 

bus  donatus  pro  eo  Regii  Vicarius  creatus  fuit.  Idem, 
praeter  frumentarias  molas,  et  ampla  praedia , etiam  tre- 
centos salarii  nomine  ex  bonis  reipublicae  menstruos 
florenos  obtinuit,  et  tributum  quod  indictum  fuerat, 
acerbius  exegit.  Tricenaria  quoque  vetus  Sancti  Quirini 
Praeposito,  qui  et  ipse  ex  Folleanis  erat,  concessa  fuit. 
Itaque  sub  Praefecti  titulo  patriae  principatum  adeptus 
Nicolaus  in  primis  quinquaginta  ex  nobilioribus  civibus, 
quos  aegre  tyrannidem  suam  pati  sciebat,  urbe  ejecit. 
Caeterum  Boemus,  a rege  Gallorum  pecunia  accepta,  ad 
ScultennAe  fluminis  ripam  cum  Beltrando  Pontificis  legato 
secretum  colloquium  habuit.  Ferebatur  Philippum  Galliae 
regem  cum  Pontifice  conspirasse,  ut  Joannes  Galliam 
Cisalpinam  subigeret,  et  captas  urbes  inter  se  dividerent. 
Quae  fama  adeo  Guelphos  simul  et  Gibellinos  perterruit, 
ut  amittendi  principatus  metu  etiam  veteres  hostes  contra 
Boemum  simul  conspirarint.  In  id  foedus  venerunt  Flo- 
rentini, Actius  Vicecomes,  Mastinus  Scaliger,  Gonzagus, 
et  Obicius  Atestinus:  conventumque  ut  tria  millia  equi- 
tum communi  pecunia  scriberentur,  et  conjunctis  viribus 
barbarus  Italia  pelleretur:  ex  civitatibus  vero  quae  ab 
eo  detinebantur,  Mutina  Atestino,  Regium  Gonzago,  Par- 
ma Scaligero,  Cremona  Actio,  et  Luca  Florentinis  cederet. 
Calendis  itaque  octobris'  ccl  equitum  , et  plurium  pedi- 
tum coactis  copiis  primum  Mutinam  obsederunt.  Interea 
Bernardus  Malapressius  a Gypso,  et  Roberti  regis  frater 
• naturalis  cognomento  Magrettus,  qui  in  eo  exercitu  me- 
rebant, quadringentis  peditibus,  et  totidem  equitibus  a 
ducibus  acceptis  pridie  idus  octobris  Dinatianum,  quod 
antea  Nicolao  Folleano  a Boemo  donatura  fuerat,  felici- 
ter ceperunt.  Exinde,  relicta  Mutina,  universi  in  Regien- 
ses moventur.  Folleanus  ut  domi  tutus  esset  in  primis 

triginta  nobiles,  quos  nova  molituros  suspicabatur,  urbe 
ejecit ; mox  ad  recipiendum  amissum  castellum  quam 
primum  copias  educit:  sed  cum  locus  per  se  munitus 
etiam  valido  praesidio  teneretur,  et  hostes  instarent, 
nihil  memoria  dignum  agere  potuit.  Manfredinus  vero 
Gorzanum  sibi  ab  Engeramo  agnato  areptum  ipso  exe- 
unte  recepit.  At  Carolus  Joannis  Boemi  filius  ingenti 
coacto  Parmae  exercitu,  ut  cives  ab  imminenti  obsidione 
liberaret,  Regium  venit , ubi  Nicolao  Folleano,  aliisque 
nobilibus  conjunctus  hostes  ad  Sanctum  Felicem,  dum 
castra  ponunt,  aggressus  est.  Cruento  commisso  praelio, 
praeter  septingentos,  qui  vivi  capti  sunt,  caeteros  ad 
unum  omnes  trucidavit:  a meridieqne  usque  ad  vesperam 
pugnatum,  et  septingentos  equites  hinc  inde  desideratos 
fuisse  Sagatius  Mutus  cognomento  Gazzadius  sui  temporis 
gestorum  diligens  scriptor  attestatur.  Hac  nobili  parta 
victoria  Boemus  Pontifici  Regienses  conciliavit:  sed  non 
diu  hac  victoria  laetatus;  dum  Ferrariam  oppugnare  ni- 
titur ab  hostibus  profligatus  mense  junio,  Regiensium 
Mutinensiumque  auxilio,  Cremonam  se  recepit.  Denique 
ubi  plurium,  qui  contra  se  conspiraverant,  potentiam 
quotidie  augeri,  tenuesque  Pontificis  vires,  et  serum  •Galli 
auxilium  esse  cernit,  deploratis  rebus,  in  Boemiam,  dum 
integer  reditus  erat,  regredi  constituit.  Nobili  igitur  Ger- 
mano, qui  suo  nomine  jus  diceret,  cum  valido  praesidio 
Parmae,  Regio,  Mutinae,  et  Lucae  praefecto,  ac  certo 
salario,  quod  ab  his  urbibus  praestandum  erat,  illi  prae- . 
stituto,  filium  praemissum  decimo  quinto  calendas  no- 
vembris  trans  alpes  est  secutus. 

Discedente  Boemo,  Rolandus  Roscius  hanc  occasionem 
occupandae  patriae  nactus.  Parmae  imperium  arripuit. 
Ejus  exemplo  Nicolaus  Foileanus  et  ipse  Regium  oppri- 

mere  decrevit.  Decimo  tertio  igitur  calendas  novembris 
cum  Vannuccio  a Dallo , Tilino  a Mandria,  Comitibus 
Gomelli , et  nonnullis  Mutinensibus  adversus  patriam  con- 
juravit, ac  magna  clientum  et  sociorum  manu  stipatus 
urbem  in  suam  potestatem  redacturus  ingreditur.  In  pri- 
mis ut  potentium,  quos  sibi  adversarios  putabat,  vim 
minueret,  summo  mane  ad  Manfredorum  aedes  contendit, 
ac  quodam  familiari,  qui  aditum  prohibebat,  crudeliter 
trucidato,  contra  jus  societatis  Actium  cum  liberis , Prae- 
positum Divi  Prosperi -a  Castello  Guiduccium,  Nicolaum 
et  Bonifatium  omnes  in  lecto  deprehensos  in  vincula 
conjicit.  Tum  aliis,  qui  aperte  tyrannidi  obstabant,  caesis, 
ac  caeteris  terrore  incusso,  cum  armatis  peditibus  equita- 
tuque perambulans  urbem  , quemque  in  aedibus  se  con- 
tinere jubet.  Postridie  Jacohinns  Paganus  decurionum 
princeps  populi  comitia  habuit;  in  quibus  plebi  eligendi 
principis  necessitatem  exponit;  rempublicam  variis  factio- 
nibus teneri,  hinc  urbi  excidium  exules  minari,  illinc 
cum  Atestinis  Gonzagas  urgere,  satius  esse  noto  civi,  et 
id  praesertim  probante  Boemo , quam  extraneo  vel  bar- 
baro se  committere.  Nondum  ad  orationis  finem  perve- 
nerat, cum  ex  composito  Folleanorum  clientes  Nicolaum 
principem  clamant.  Foro  undique  armis  circumsepto, 
inermis  populus  libertatem  prius  sibi  ereptam  vidit,  quam 
ipse  dimitteret:  quare  ne  minus  tyranni  studiosus  vide- 
retur, quod  adimere  non  poterat,  urgenti  necessitate  con- 
cessit. Lege  municipali  cautum  erat  ut,  nigris  albisve 
fabis  clam  in  pyxidem  missis,  de  quacumque  re  curiae 
voluntas  exploraretur;  sed  cum  occultis  suffragiis  con- 
trarium civium  studium  fore  timeretur,  abrogato  vetusto 
civitatis  jure,  decretum  est  ut  quod  proponendum  erat, 
vel  stando  improbaretur,  vel  sedendo  confirmaretur.  Plus 

autem  quadrigenti  cives  coacti  cum  rogarentur,  an  cum 
Guidone  Riccio  Nicolaum  Folleanum  Principem  eligerent, 
ac  nemo  ob  vitae  timorem  surgere  auderet,  silentibus 
votis  eis  patriae  imperium  detulerunt  («).  Caeterum  ut 
jure  infirmus  principatus  majori  auctoritate  niteretur,  ad 
regem  Boemum  missis  oratoribus,  est  confirmatus  (•). 
In  ea  rerum  perturbatione  Paulus  Fossius  et  alii  sex 
cives  electi,  qui  novos  principes  pro  conservanda  justitia 
rogarent.  Ita  urbis  imperio  potitus  Nicolaus,  ut  ab  omni 
hostium  vi  se  tutum  redderet,  munitiora  quaeque  ca- 
stella in  suam  ditionem  transferre  cogitavit.  In  primis 
Borean um  a Praeposito  Manfredo  detentum  occupaturus, 
eo  Actium  Manfredum,  qui.  ab  agnato  loci  possessionem, 
impetraret,  deduci  jubet;  sed  cum  ille  a sententia  dimo- 
veri non  posset,  indignabundus  Nicolaus  Actium  cum 
liberis,  aliisque  omnibus  Manfredis,  quorum  fida  societate 
antea  usus  fuerat,  amicitiae  jure  violato,  in  carcerem 
conjicit.  Solum  Praepositum  a Castello,  qui  castrum  pe-> 
titum  se  traditurum  promiserat,  liberum  dimisere.  Sed 
cum  nec  ille  pollicitis  stetisset,  irati  Folleani  collecta 
militum  manu  eo  infestis  armis  contendunt,  ac  pluribus 
diebus  quassatis  ariete  muris  locum  frustra  oppugnarunt: 
et  post  paucos  dies  Quertiolam  vetustum  Folleanae  fami- 
liae castrum  deductos  Manfredos  munita  turri  incluserunt. 
Andriolus  vero  a Dallo,  Simone  agnato  cum  liberis,  caeso, 
Piolum  occupavit.  Interrm  Bononiae  obiit  Guido  Robertus 
Ravennae  Archipraesul.  Etiam  Bartholomaeo  Eporediensi 
Regii  episcopo  defuncto,  Nicolaus,  ut  ita  sacris  praeesset. 


(1)  Inst.  auth. 

(a)  <C.  principatus  r.  q.  1.  c.  neque  enim.  xiv.  q.  v.  Birt.  in  tract-  de 
tyran.  n.  xiv  et  xv.  c.  nisi  pridem  de  renunt. 


Digitized  by  Google 


LIBER  QUARTUS 


271 

quemadmodum  profana  omnia  civitatis  jura  vendica verat, 
translato  in  Joannem  Guidonem  et  Gibertum  fratres 
cognomento  Riccios  principatu,  a Pontificis  legato  obti- 
nnit, ut  urbis  antistes  crearetur.  His  ita  gestis  Folleani 
in  Corrigienses  hostium  fautores,  omnibus  qui  in  Parmae 
Regii,  et  Mutinae  praesidio'  erant  Germanis  contractis, 
infestis  armis  proficiscuntur.  Oppidum  quaedam  Germa- 
norum manus  a Boemo  relicta  cum  proscriptis  Regiensi- 
bus, ac  vicinarum  urbium  sociis  tuebatur;  qui  Folleano- 
rnm  adventu  cognito  ad  conserendum  praelium  citato 
agmine  exeunt.  Sed  ubi  explicatis  vexillis  bicipites  Cae- 
saris aquilas  adversa  in  acie  viderunt,  pro  honore  quem 
principi  habebant,  detractis  galeis,  projectisque  armis  se 
dederunt.  Reliqui  a sociis  destituti  circiter  ccc,  vel  ut 
alii  scribunt  o,  vivi  capti  Regium  sunt  deducti.  At  hostes 
foederati,  ut  initae  conventioni  maturum  exitum  inve- 
nirent, conjunctis  viribus  in  urbes,  quas  inter  se  divise- 
rant, arma  expediunt.  Mastinus  Scaliger  ut  opportunum 
trahendo  bello  locum  eligeret , et  mature  Corrigiensibus 
subveniret,  cum  trecentis  equitibus  ad  Castellum  novum 
venit , Brixillique  se  munivit ; ubi  ab  Actio  Vicecomite 
ducentis  cataphractis  centumque  funditoribus  acceptis, 
levioribus  praeliis  non  sine  sanguine  contra  Roscios  sae- 
pius dimicavit.  Demum  universis  viribus  socii  principes 
mense  majo  Cremonam  aggressi,  pulso  Pontiono  Roemi 
praefecto,  eam  urbem  Actio  Vicecomiti  tradiderunt. 

Prima  expeditione  feliciter  tentata,  statim  ad  oppri- 
mendos Regienses  Scaligeri  milites  Corrigii  degentes  ci- 
tato Bgmine  convertuntur.  Folleani  armata  plebe  quam 
sibi  variis  blanditiarum  lenociniis  conciliaverant,  et  educto 
Germanorum,  quod  Boemus  reliquerat,  praesidio,  hostes 
intercepturi  exeunt;  militibusque  ad  Mazzenzaticum,  vel 

ut  alii  malunt  Gavassetum  in  insidiis  inter  densa  nemora 
locatis,  venientes  expectant.  Jam  prima  Scaligerorum  acies 
transierat,  cum , sublato  clamore , utrinque  hostes  aggressi 
inopinantes  intercludunt.  Illi  conversis  armis  se  primo 
tueri  conati , postea  ubi  nullum  salutis  locum  inveniunt, 
abjectis  armis,  supplices  se  Folleanorum  clementiae  com- 
mittunt. Impedimentis,  vestibusque  militari  more  exuti, 
omnes  sunt  dimissi,  praeter  Sessios,  qui  cum  Hectore  a 
Panico,  et  Joanne  Manfredo,  centumque  abis  post  terga 
revinctis  manibus  Regium  ducti,  et  custodiae  traditi  fuere. 
Sed  et  hi  non  multo  post  ab  Alberto  Scaligero,  qui  cum 
magnam  familiaritatem  contraxerant,  sex  millibus  sex- 
centis florenis  liberaliter  sunt  redempti.  In  urbe  vero 
Folleani  omnibus  locis  munitis,  turrim  in  Divi  Stephani 
suburbiis  apud  Sanctum  Geminianum  oppugnandae  civi- 
tati opportunam  calendis  aprilis  sunt  demoliti.  Contra 
Vicecomes,  Scabger,  Atestinus,  Gonzagus , et  Corrigii 
hostes  reparato  exercitu,  qui  triginta  milbbus  peditam, 
ac  sex  millibus  curruum  et  magno  equitum  numero  con- 
stabat, nonis  maii  cuncta  igne  ferroque  vastantes  usque 
ad  Divi  Stephani  portam  irruerunt.  Quibuscum  Folleani 
ex  tempore  erumpentes  cruentam  pugnam  ip  suburbiis 
miscuerunt,  ac,  plurimis  utrinque  caesis,  tandem  in  urbem 
compulsi  sunt.  Bartholomaeus  Bozzachius,  et  Gutiolus 
Albrico  strenui  duces  in  eo  conflictu  periere.  Victores 
urbe  obsessa,  Sessiis  maxime  ad  id  exhortantibus,  etiam 
Regiensium,  Parmensiumque  agros  incenderunt.  Verum 
Joannis  XXII  Pontificis  vigilantia  obsidionem  solvit,  qui 
sexaginta  millibus  florenorum  in  hostium  exercitu  Ger- 
manorum praefectos  corruperat , ut  excitato  tumultu 
Mastinum  aliosque  illi  conjunctos  Principes  caperent. 
Sed  conjurationis  ordine  ad  Mastinum  delato,  valida 

Italorum  manu  statim  barbaris  opposita,  eorum  conatus 
prudenter  elusit.  Aliquot  proditionis  auctores  supplicio 
sunt  affecti,  et  viginti  octo  Germanorum  vexilla  relictis 
castris  Parmam  se  contulere.  Itaque  foederati  sociorum 
auxilio  destituti  in  suas  se  urbes  receperunt.  Regienses 
ubi  hostium  discessum  viderunt  ut  talionem  redderent. 
Gypsi  et  Bazzani  ( Canussiorum  qui  Obicio  favebant  haec 
erant  castella)  agros  populantur.  At  Gonzaghii,  ubi  omni 
obtinendae  urbis  nostrae  spe  excidere,  pacem  cum  Fol- 
leanis  inire  simulant.  Ex  pacto  Actius  Manfredns,  quem 
tetro  carcere  jam  tertium  annum  Quertiolae  inclusum 
esse  diximus,  cum  liberis  est  dimissus.  Inter  haec  defuncto 
Joanne  XXII  Pontifice,  qui  biscenties  centena  millia  au- 
Teorum  florenorum  Ecclesiae  reliquit,  Mastinus  Scaliger 
Marsilio  et  Rolando  fratribus  Rosciis  annua  quinquaginta 
millia  aureorum  florenorum  et  plura  castra  pollicitus 
xi  calendas  jfilii  Parmam  obtinuit.  Ea  conventione  etiam 
Luca  a Petro  Roscio  fratre  sibi  promissa,  in  magnam 
occupandi  quoqufe  Regii  spem  venit.  Violandae  igitur 
pacis  religione  abjecta  septimo  calendas  septembris  usque 
ad  Quatuor  Castella  Regiensium  agrum  depraedatus,  Ga- 
binianum, id  Sancti  Pauli  nunc 'oppidum  est,  et  Montem 
Janum  cepit : inde  urbem  obsessurus  ad  Sancti  Cosmi 
portam  castra  posuit.  Folleani  qui,  Cremona  et  Parma 
amissa,  se  destitutos  sociis  civibus,  atque  adeo  se  hostium 
exercitu  cinctos  videbant,  viribus  suis  diffisi,  de  cedenda 
Scaligeris  urbe  consilium  ceperunt.  Quibusdam  itaque  sibi 
servatis  juribus  quarto  nonas  julii  patriam,  cujus  liber- 
tatem summa  ambitione  antea  occupaverant,  Scaligeris 
tradiderunt.  Eo  die  sub  meridiem  crebra  cadentia  flumina, 
liorrendaque  tonitrua,  et  creberrima  grando,  quae  uni- 
versum Regiensium  territorium  insigni  detrimento  affecit, 

futurae  calamitatis  prodigium  praebuere.  Folleani,  qui 
Regii  imperaverant,  pacto  convento,  quinque  cum  mero 
imperio  promissa  sunt  castella,  et  singulis  mensibus  floreni 
aurei  quadrigenti,  eo  nomine  triginta  sex  pagis  ab  omni 
civitatis  ditione  exemptis  in  triennium  hypothecae  obli- 
gatis, quae  omnia  fluxa  fide  postea  irrita  fuere.  Sunt  qui 
etiam  Canussii  coenobium  a M^thilda  Cbnditum , vulgo 
Abbatiam  vocant,  illis  concessum  fuisse  affirmant.  Ma- 
stinus  eo  modo  Regio  potitus,  prout  tertio  ante  anno 
convenerat,  quinto  idus  julias  urbem  Guidoni  Gonzagae 
pro  Loisio  parente  accipienti  beneficiario  jure  ea  lege 
concessit,  ut  sibi  quotannis  Veronae  falco  offeretur  (>). 
Guido  cum  Bernardino  Carpineti  ecclesiae  Praeposito , 
aliisque  Folleanis,  qui  proscripti  fuerant,  Regium  ingressus, 
postridie  hora  tertia  totius  populi  comitiis  habitis,  patris 
Loisii,  et  fratrum  nomine,  urbis  imperium  obtinuit,  etsi 
rem  gestam  non  ita  Blondus  recitati»),  et  multi  Loisiutn 
ipsum  cum  summa  potestate  Praetorem  electum  urbis 
principatum  arripuisse  autumant.  Ugolinus  Sessi us  cum 
Gottifredo,  Palmerio,  Nicolao,  Frignano,  et  Philippino 
liberis,  qui  diu  extorres  fuerant,  xvii  calendas  augusti  ab 
exilio  revocati,  ejusque  familiae  primus  Gottifredus  pro 
Scaligero  Praetor  jus  Parmae  dixit.  Sed  cum  primum 
urbem  ingressi  sunt  innocentem  sanguinem  civium  effun- 
dere coeperunt.  Emerat  eorum  exulantium  praedia  Joan- 
nes  Boccaccius,  quae,  Ugolino  repetenti,  se  justo  pretio 
emisse,  et  quandocumque  in  judicio  sistiturum  respondit; 
et  cum  uterque  se  quinque  liberorum  numero  armatum 
obiecisset,  Ugolinus  filiis  suis  maledixit,  nisi  se  Joannis 


(■)  Joan.  Villan.  lib.  a,  c.  xxx. 
(a)  Lib.  x,  dcc.  a. 

natis  praestare  ostendissent:  quare  Philippinus  insontem, 
et  probatae  vitae  hominem  interfici  curavit.  Roberti  quo- 
que Folleanis  conciliati,  et  Canussii  Regium  rediere. 
Loisius  vero  urbis  nostrae  princeps  constitutus,  Hectore 
comite  Panico  Bononiensi,  qui  Allobrogum  cataphracto- 
rum alae  praeerat,  urbis  Praetore  creato,  octavo  calendas 
novembris  Regium  venit:  ac  Herberiae  arce  in  primis 
aedificata,  non  solum  intra  urbem  cives,  sed  et  extra 
oppidanos  misere  afflixit.  Nobilium  enim  factiones  veritus, 
ut  nulli  in  vicinis  locis  se  tuendi  locum  relinqueret, 
primo  Castellum  novum  mense  novembri  in  Regiensium 
montibus  diruit:  deinde  Mutiatella  quoque  solo  aequata, 
etiam  Albineae  moenia  evertit.  Postremo  in  publico  pa- 
latio, porticu  ante  fabricata,  se  muniit,  et  ut  omnino  a 
vi  civium  se  tutum  faceret,  palatium  vetus' et  eorum, 
qui  in  foro  habitabant,  aedes  solo  aequavit,  ac  muro 
obstructis  quae  in  forum  ducebant  viis,  et  civibus  qui 
ibi  domos  habebant  ejectis,  etiam  conveniendi  consuetu- 
dine populo  interdixit.  Tantae  acerbitatis  causa  Veneto- 
rum timor  fuisse  dicitur,  qui  Florentinis  conjuncti  grave 
Scaligeris  bellum  intulerant.  Mastinus  enim  et  Albertus 
Veronae,  Patavii , Vicentiae,  et  Taurisii  imperio  Brixiam, 
Feltriam,  et  Belluni  civitatem  adjecerant:  nuper  vero 
Parma,  Luca,  et  Mutina  potiti  ad  eam  opulentiam  per- 
venerant, ut  ex  decem  urbibus  subditis  oppidisque  sep- 
tingenta aureorum  florenorum  millia  quotannis  percipe- 
rent; quem  censum,  praeter  Gallorum  regem,  nullus  tum 
in  republica  christiana  habebat.  His  rerum  successibus 
elati  non  modo  Lucam  Florentinis  ex  foederis  conven- 
tione non  restituerant,  sed  occupatis  etiam  Fossae  Clodiae 
et  Patavii  salinis,  inique  Venetos  vexaverant.  Quare  illi 
cum  Turri  Salinarum,  Castrum  Francum,  Conianum, 

Saravallum , Montem  Bellunum,  et  alia  Tarvisinorum 
castella  invaserant.  Quare  Gonzagus  veritus  ne  Regium 
usque  progressi  a civibus  reciperentur , hac  arte  omnem 
eorum  conatum  dissolvere  voluit.  In  Venetia  vero  Italiae 
provincia  cum  Guido  Riccius  Regiensis  Patavii  Praetor 
esset y porro  Veneti,  Petro  Roscio  duce,  qui  corporis 
proceritate  gigas,  et  rei  bellicae  peritissimus  a Scaligeris 
bonis  denudatus  fuerat,  Patavium  obtinuerunt;  cujus 
proditor  Albertus,  vel  ut  alii  scribunt  Manilius,  Carra- 
rius  urbis  postea  princeps  factus  fuit.  Ibi  inventus  Al- 
bertus Scaliger,  et  Guido  Savina  Folleanus,  cum  duobus 
filiis,  captus,  et  Venetiis  custodiae  traditus  fuit.  Nec  multo 
post  reliquis  Patavinorum  finium  castris  jam  in  Veneto- 
rum ditionem  translatis,  et  Gibertus  Folleanus,  qui  cum 
Bartholino*  Quercula  filio  Scaligeri  copiis  Praefectus  erat, 
dum  Montagnanam  per  proditionem  recipere  tcntat,  pro- 
fligatus et  ipse  capitur.  Eandem  cladem  sequente  anno 
apud  Montagnanam  proditi  cum  Gnidone  Riccio  sensere. 
Simon  vero  Corrigius  Abbatem  Divi  Joannis  ex  Marano- 
rum  familia  et  Felina  oriundum  , qui  tunc  in  Parmae 
suburbiis  habitabat,  duorum  monachorum  opera  nocte 
dormientem  interfici  curavit,  et  coenobii  bona  diripuit. 
Albertinus  Levalossius,  alterius  defuncti  ex  fratre  nepos, 
qui  Divi  Prosperi  Abbas  a Benedicto  XII  superiore  anno 
declaratus  fuerat , impios  proditores  perpetuis  carceri- 
bus  mancipavit;  qui,  illis  effractis,  demum  io.  Gypsum 
fugierunt. 

Inter  haec  Obicius  Atestinus  Mutinam  Piorum  opera 
occupavit;  ad  confirmandumque  principatum  Beatricem 
Guidoni  Gonzagi  filiam  Nicolao  fratri  nuptui  locavit. 
At  Loisius  Aquariam  et  Pizzigolum,  quae  Vaninus  et  Da- 
dalli  interceperant,  intra  septem  dies  in  suam  potestatem 

redegit;  ac  Mosclosium,  quo  Vaninus  fugerat,  pacta  ho- 
minum salute,  cepit.  Rebusque  ita  domi  forisque  confir- 
matis, ut  se  undique  tutum  redderet,  ad  Sancti  Nazarii 
Portam,  ubi  nunc  latiore  muro  arx  cingitur,  se  munire 
decrevit.  In  primis  nobiliorum  urbis  civium,  aliorumque 
ex  plebe  hominum,  qui  non  pauci  sedes  ibi  habebant, 
ad  fabricandam  commode  munitionem  aedificia  solo  ae- 
quavit. Non  nobilibus  tectis,  non  celsis  turribus,  quas 
in  familiarum  splendorem,  aut  tutelam  ante  proceres 
erexerant,  non  moletrinis , non  sacris  templis  parcebatur. 
Praeter  ignobiles  domos  centum  viginti  primatum  civitatis 
cum  magnifico  coenobio  palatia  diruta  fuerunt.  Id  anno 
mcccxxxix  sub  finem  aprilis  contigit.  Sed  cum  nec  tanta 
ruina  ad  extruendum  arcem  sufficeret,  viginti  novem  alio- 
rum civium  aedes  ad  explanandam  extra  arcem  viam 
decimo  calendas  novembris  sunt  dejectae.  Inferioris  is  est 
urbis  locus,  unde  civibus  rebellantibus  minus  noceri  po- 
terat: sed  quod  inde  Mantuam  euntibus  commodius  iter 
videretur,  eo  loci  arcem  a Gonzagis  munitam  fuisse  ferunt. 
Alii  maligno  animo  ad  extinguendum  nobiliorum  fami- 
liarum nomen,  quae  eam  urbis  partem  cum  magnificen- 
tioribus aedificiis  incolebant,  eo  in  loco  arcem  conditam 
fuisse  memorant.  Haec  latiore  ambitu  postea  moenibus  cir- 
cumductis urbicula  est  appellata.  Tanto  cives  incommodo 
afflixisse  non  contentus  Loisius,  novo  onere , excogitato, 
vini  emptoribus  pendendum  vectigal  imposuit:  et  cum 
semel  inventa  tributa  nunquam  aut  raro  extingui  soleant, 
id  etiam  hodie  exigitur. 

Urbem  attritam  paulo  ante  aliud  malum  invaserat. 
Decimo  quinto  enim  calendas  octobris  cum  cetera  extra 
alveum  in  Regiensi  agro  flumina  exiissent , etiam  Crustu- 
mius intra  Sancti  Stepiiani  portam  irruperat,  et  usque 

ad  episcopi  palatium  tantam  secum  arenam  traxerat,  ut 
cubitali  altitudine  aliquibus  in  locis  inveniretur.  Idem  in 
abis  plerisque  Italiae  urbibus  evenisse  relatum  est,  ut 
proprium  hoc  urbi  nostrae  accidisse  detrimentum  dici  ne- 
queat. Defunctus  eo  anno  Ugolinus  Sessi  us  in  Divi  Do- 
minici aede  humatus  fuit,  vir,  si  ab  ira  se  temperasset, 
praeclarus;  qui  in  exilio  per  multos  annos  Veronae  Praetor 
jus  dixit.  Mantuae  vero  propter  multiplicatas  nuptias 
laetissimi  ludi  sunt  celebrati.  Loisius  enim  Gonzaga  Actii 
Maschionis  Malespinae  filiam,  et  aliam  Corradus  ejus 
filius  ex  Beccariorum  familia  Uxorem  accepit.  Ugolinus 
quoque,  Loisii  ex  Guidone  filio  nepos,  Mastini  sororem, 
et  contra  Actius  Corrigius  Giberti  filius  Loisii  filiam  con- 
jugem duxit.  Plures  splendidissimo  convivio  nobiles  viri 
excepti,  ac  singulis  equus  cum  servo  a pedibus,  et  coc- 
cinea veste,  nova  magnificentia  est  donatus.  Bertonus 
Bobertus,  Baronus  Canussius,  Joannes  Folleanus,  et  alii 
non  pauci  aureorum  annulorum  jure,  (nostri  equites  vo- 
cant ) exornati  fuere.  Convivae  principes  pretiosa  et  ipsi 
nuptialia  munera  sponsis  dederunt.  Luchinus  enim  Vice- 
comes,  qui  Actio  fratri  successerat,  viginti  quatuor  argento 
intextas  vestes;  et  Mediolanensium  legati  alias  viginti 
duas  versicolores;  duas  item  legati  Veneti  ex  bombice 
villosas,  et  variis  pellibus  suffultas  obtulerunt.  Atestinus 
duodecim  et  ipse  vestes  cum  quatuor  equis;  Mastinus 
viginti  quatuor  clavis  distinctas  argenteis,  totidem  Jacobus 
Carrarius  variis  pellibus  suffultas;  Cavalcaboves  et  Bec- 
carii  senas;  Landi  tredeeim;  Albertinus  Canussius  ex  vil- 
losa bombice' unam,  et  alii  alias  vestes  et  equos  tradide- 
runt. Eo  die  Baronus  Canussius  et  Joannes  Folleanus 
cum  viginti  duobus  equitibus  hastis  specioso  spectaculo 
decucurrerunt;  quibus  pro  praemio  Guido  Gonzaga  binos 

equos,  et  totidem  vestes,  alteram  coccineam,  alteram  ex 
examito  variis  pellibus  suffultam  liberaliter  est  elargitus. 
Regii  vero  aliud  novum  mense  maii  in  speciem  religiosum 
spectaculum  contigit.  Plures  enim  ad  D.  Michaelis  a ne- 
more templum  pro  celebri  ejus  die  convenerant:  ibi  sa- 
cerdotis concubina,  egregia  forma  mulier,  ex  tempore 
flagello  se  caedere  coepit:  uno  atque  altero  ejus  exem- 
plum imitante  paulatim  ceteri,  ut  facile  rudioris  ingenii 
homines  moventur,  ad  decem  millia  se  flagris  verbera- 
runt, et  usque  in  Corigisiardum  Cremonensium  pagum 
Regienses,  Parmenses,  Placentini,  Cremonenses,  et  Brixiani 
simul  coacti  pervenerunt,  qui  velut  ad  expianda  crimina 
vocati,  vilibus  induti  vestibus,  multa  donaria  eo  attule- 
runt. Sed  id  sacerdotis  technis  factum  fuisse  Cremonae 
antistes  deprehendit;  et  utrumque  ad  ignem  damnatum 
carcere  inclusit:  sed  postea  Gonzagarum  precibus  dimisit. 

At  Scaliger  Gonzagorum  potentiae  invidens,  simulque 
Parma  Veronam  usque  imperium  proferre  cupiens,  Gaza- 
landum  Regii  Praetorem  Boratium  ejus  agnatum  corrupit, 
ut  urbem  nostram,  et  Mantuam  per  proditionem  sibi 
traderet.  In  fossam,  quae  per  medium  forum  ad  arcem 
excurrebat,  recipiendi  erant  milites,  et  cum  arce  Mastino 
urbs  tradenda.  Sed  re  comperta  Praetor  securi  est  per- 
cussus, duo  ejus  filii  innocentes  reperti  sunt  dimissi;  et 
aqua,  ne  quid  simile  imposterum  committi  posset,  in 
aliam  partem  derivata,  et  fossa  congesta  terra  complanata 
fuit.  Folleani  quoque  jam  severum  Gonzagorum,  quibus 
urbem  tradiderant,  aegre,  imperium  ferre  simulque  perfi- 
diae ipsos  accusare,  quod  promissa  non  praestarent,  clam 
apud  cives  velut  crudeles  tyrannos  criminari.  Demum  per 
clientes,  quorum  magnum  numerum  habebant,  populum 
ad  libertatem  vocant:  quo  tumultu  perterritus  Loisius  in 

arcem  est  compulsus ; sed  non  multo  post  pacata  civitate 
seditiosos  expulit,  ac  Gonzagam  castellum,  in  quod  im- 
minente periculo  se  reciperet,  magna  celeritate  munivit. 
Contra  Folleani , re  minus  prospere  gesta,  Dinatianum, 
Quertiolam , et  Vectianum,  atque  in  alia  suae  ditionis 
loca  se  receperunt.  Gazzadii  quoque  Gazzatam  castellum 
antea  debili  muro  cinctum  munierunt,  ubi  post  paucos 
menses  Lancea  Joannis  Gazzadii  filius,  et  Nicolai  frater, 
a Gratianis,  qui  Thomasini  Flordebelli  ecclesiae  Prioris 
praedia  colebant,  ob  quaedam  convitia  interfectus  fuit. 
Id  sub  ulmo  mirae  magnitudinis  actum  fuit ; quae  in 
quadrivio  ad  tantam  crassitudinem  pervenit,  ut  vix  quinis 
hominum  ulnis  comprehendi  possit;  simul  fulmine  tacta 
vetustam  intus  caveatn  contraxerat,  in  qua  saepe  mensae 
sterni  et  boves  includi  consueverant.  Nicolaus  et  ipse 
post  triennium,  dum  Thaddaeo  fratri  in  capite  lethaliter 
vulnerato  opem  ferre  nititur,  occisus  fuit;  vir  manu 
strenuus  et  statura  omnium  maximus  cum  Grino  fratre 
Regii  humatus  afflictam,  et  humilem  familiam  reliquit. 
Guido  etiam  Joannem  Bebbium  Jacobi  jureconsulti  filium, 
dum  sacris  interesset,  castello  Bebbio  expulisse,  et  supel- 
lectilem impotenter  diripuisse  dicitur.  Loisius  qui  Scali- 
gerum  harum  turbarum  auctorem  credebat,  clam  Actium, 
et  Guidonem  Corrigios  Giberti  filios  ad  extrudendum 
Parma  Mastini  praesidium  sollicitare,  iliisque  omne  ad 
occupandum  ejus  urbis  principatum  auxilium  polliceri. 
Tandem  ubi  eos,  quod  Mastini  avunculi  essent,  vix  per- 
suasit, ad  condictam  diem  Philippinum  cum  magna  Re- 
giensium manu  Parmam  misit.  Corrigii  ex  composito  per 
clientes  tumultu  excitato  per  aliquot  horas  pugnaverunt; 
ac  demum  Petrum  a Verme,  et  Gibertum  Folleanum, 
qui  urbem  Scaligeri  nomine  tenebant,  patria  ejecerunt. 

Mastinus  Parma  amissa,  cum  etiam  Luca  se  canturum 
videret,  quamprimum  Obicio  Atestino  et  Bononiensibus 
adversus  Gonzagos  se  conjunxit,  ac  Mantuanorum  agrum 
igne,  ferroque  vastavit;  Contra  Loisius  cum  Lucbino 
Vicecomite  Mediolani  principe  foedere  percusso  ad  reci- 
pienda quae  a Follcanis  possidebantur  castella  animum 
intendit.  In  primis  ad  diripiendum  Scandiani  agrum  con- 
versus nonas  junii  Recettum  est  populatus,  ac  Matthaeum 
Folleanum  locum,  salvis  rebus  et  hominibus,  cedere  com- 
pulit. Ab  alia  parte  Bojardi  et  ipsi  magno  cum  paupe- 
rum detrimento  Bagni  pagum  cum  animantibus  incende- 
runt. Ceterum  cum  Albertus  Scaliger  non  mediocrem 
ex  Mantuano  agro  praedam  abigeret,  Philippinus  et  Fel- 
trinus  Loisii  liberi  ei  illitam  sanguine  chirothecam  mise- 
runt ( id  futuri  conflictus  signum  erat ) : eam  laeto  animo 
accipere  Albertus  simulavit,  sed  relictis  impedimentis 
sequenti  nocte  tacitus  discessit.  Hostis  versutia  Cognita, 
Gonzagi  cum  suis  et  Luchini  copiis  in  Scaligeri  fines 
populabundi  incursionem  faciunt.  Mastinus  ut  erat  ingenio 
ferox  ad  arcendam  vim  portis  erupit,  ac  praelio  prope 
Nugarolam  Veronensium  oppidum  conserto,  iugenti  strage 
est  profligatus,  multique  Mantuam  captivi  sunt  deducti. 
Reliquum  anni  in  diripiendis  villis  est  consumptum.  Re- 
gienses Sabionem,  Casalem  magnum,  Turicellam,  Quer- 
tiolam , Carpinetum,  Livizzanum,  Sanctum  Valentinum, 
et  Rodelliam  Folleanorum  castella  per  octo  dies  devasta- 
runt.  Contra  illi  cum  alia  via  Loisium  ulcisci  non  pos- 
sent, ad  Quatuor  Castella  diripienda  convertuntur.  Philip- 
pinus Canussius,  qui  ia  Gypsi  et  Crustuli  oppidis  se  con- 
tinebat, ubi  sua  rapi  cernit,  cum  Manfredis  sociis  hostes 
in  fugam  egit,  ac  quatuor  tantum  captis,  quadraginta 
trucidavit. 

Hac  clade  accepta,  Joannes,  et  Cuido  Folleani  Giberti 
fratria  consilio  Obicio  Atestino  et  Scaligeris  se  conjungant. 
Gibertus  virtute  belli  clarus  egregiam  operam  in  pluribus 
praeliis  ostenderat,  Thaddaeumque  Pepulum  jurecopsul- 
tum,  qui  Bononiam  occuparat,  adversus  Florentinos  co- 
piarum imperator  non  solum  strenue  defenderat,  sed  ultro 
etiam  hostes  saepius  afflixerat.  Postea  vero  quindecim 
millium  florenorum  honorario  oblato  Florentinorum  dux 
creatus  Lucam,  quam  illi  centum  octuaginta  millibus 
florenorum  a Mastino  emerant,  adversus  Pisanos  cum  Fri- 
gnano  Sessio,  qui  postea  in  praelio  caesus  est,  diu  defendit. 
Tandem  cum  promissum  stipendium  retardaretur  Lucenses 
longae  obsidionis  pertaesi  a Giberto  impetrant,  ut,  debita 
accepta  pecunia,  discedat.  Itaque  florenos  a Pisanis  mu- 
tuati eum  soluto  promisso  salario  dimiserunt;  Pisanos  se 
dedentes  obsidione  liberarunt.  Gibertus  ergo  jam  apud 
omnes  'Celebris  factus  facile  obtinuit,  ut  fratres  cum 
Atestinis,  et  Scaligeris  adversus  Gonzagos  foedus  percu- 
terent. Hac  re  comperta  Loisius  ex  Folleanis,  et  eorum 
clientibus  quos  capere  potuit,  necat  , alios  proscripsit. 
Caeterum  illi  exulum  manu  sibi  adjuncta  Regiensium 
agrum  Parmam  usque  incenderunt.  Horum  princeps' erat 
Joannes  Ricciolus  copiarum.  Mastini  imperator,  qui  ea 
omnia  ad  concitandum  in  Gonzagos  populum  facere  cre- 
debatur. Supervenientibus  postea  Bononiensibus  et  Scali- 
geris reversus  triginta  quinque  dies  in  diripiendis,  com- 
burendisque  villis,  et  capiendis  vivis  non  sine  plurium 
caede  consumpsit.  Frumenta  quae  ad  alendos  agricolas 
servabantur  evecta,  et  cum  supellectile  jumenta,  ac  re- 
liquum pecus  abactum;  nullum  denique,  quod  a saevis- 
simis barbaris  committi  posset,  intactum  facinus  relictum 
fuit.  Infelices  rustici  laboribus  suis  se  fraudari  frustra 

lacrimari,  suas  quoque  dirutas  villas  desolatosque  agros 
cives  conqueri.  Praedatu,  ut  omnis  ejus  recipiendae  spes 
adimeretur,  certatim  Mutinenses  emerunt.  Verum  non 
multo  post  Lnchinus,  et  Gonzaghi  cum  hostibus  in  trien- 
nium, intercedente  Pontificis  legato,  inducias  pepigere. 
Vacabat  eo  tempore  Imperium,  Bavaro  deposito;  quare 
Benedictus  XII  Pontifex  veritus , ne  Italia  ab  aliquo 
externo  hoste  invaderetur,  vel,  ut  alii  malunt,  accepta 
quinquaginta  millium  florenorum  summa.  Pontificia  aucto- 
ritate Luchinum  Vicecomitem  Mediolani  Vicarium,  velut 
Ecclesiae  vices  gerentem  creavit.  Mastino  quoque  Scali- 
gero  in  Veronenses  et  Vicentinos,  Gonzagae  in  Mantuanos 
et  Regienses,  Albertinoque  Carrario  in  Patavinos  idem 
jus  tribuit.  Obicio  item  Atestino  annuum  decem  millium 
aureorum  Ecclesiae  persolvendum  tributuro  imposuit,  ac 
Ferrariae,  Mutinae  et  Argentae  possessionem  confirmavit. 
Itaque  tum  primum  Regium  a Loisio  decreto  Pontificis 
teneri  coepit  (0,  qui  ut  jam  afflictis  Regiensibus  novam 
calamitatem  adderet,  duplicatis  vectigalibus,  etiam  mo- 
netam ad  dimidium  ejus  pretii,  quo  ante  permutabatur, 
adulteravit;  deinde  novam  antiqua  adeo  deteriorem  per- 
cussit, ut  quartam  pristinae  aestimationis  partem  vix 
attingeret.  Philippinus  vero  Canussius  acceptae  a Folleanis 
injuriae  non  immemor,  Vectianum  eorum  castellum  per 
quinque  menses  obsessum  per  deditionem  accepit,  et  se- 
quenti anno  mcccxliii  Loisio  tradidit.  In  urbe  vero  non- 
nulli ex  Manfredis,  et  Dadalli  opibus  et  auctoritate  apud 
populum  plurimum  potentes  Gonzagis  suspecti,  bonis  et 
ditionibus  spoliati  cum  liberis  in  carcerem  sunt  conjecti. 
Sed  Dadalli  Luchino  Vicecomite  intercedente  mox  dimissi 


(■)  Plet.  io  Benedicto  XII.  Blood.  lib.  x,  dee.  n. 

fuere.  At  Mastinus  foedere  cum  Folleanis  renovato  usque 
ad  moenia  Regii  agros  depopulatus,  Mantuae  etiam  prae- 
dia diripuit.  Exinde  cum  non  mediocri  militum  manu, 
et  Folleanis  in  Regienses  reversus  maximum  rusticis  ter- 
rorem incussit;  qui  recentium  rapinarum  memores  undi- 
que ex  agris  cum  armentis,  et  paupere  supellectili  in 
urbem  trepidanter  confugerunt.  Folleani  seu  nostrerum 
calamitatem  miserati,  seu  populum  aliqua  arte  sibi  con- 
ciliaturi, capitali  poena  suis  denunciata,  nisi  a Regien- 
sium rebus  abstinuissent,  omnibus  tutum  in  villas  redi- 
tum proclamarunt:  solisque  Loisii  agris  direptis,  Suzariam 
insulam,  Regiolum,  D.  Benedicti  paludes,  et  Sarminum, 
loca  tamen  Regii  ditionis  subjecta,  sunt  depraedati.  Gon- 
zagii  vero  D.  Prosperi  in  suburbiis  munitissimam  turrim, 
quamplurimis  eversis  sepulcris,  fossis  cinxerunt;  et  Ac- 
tium, Guidonemqne  Corrigios,  quibus  paulo  ante  occu- 
pandae Parmae  auctores  fuerant,  ex  urbe  cum  Lucbino 
Vicecomite  infestis  armis  expellere  conantur.  Sed  Actius 
cum  potenti  hosti  resisti  non  posse  videret , re  cum 
Joannc  fratre , et  Cagnolo  ex  fratre  Simone  defuncto 
nepote  clam  communicata,  eam  urbem  septuaginta  milli- 
bus florenorum  aureorum,  contractu  Mutinae  celebrato, 
Obicio  Atestino  vendidit.  Gibertus  Folleanus  cum  tre- 
centum cataphractorum  turma  vacuam  ejus  possessionem 
accepit.  Soluta  Actio  est  pecunia,  quam  cum,  urbe  tra- 
dita, cum  Guidone  fratre  dividere  deberet,  discedens  clam 
secum  abstulit.  Guido,  re  comperta,  Brixillum,  Gibertus 
vero  et  Actius  ejus  filii  alter  Guastallam  alter  Corrigium 
concessere , Cagnolus  vero  Castrum  novum  obtinuit. 
Philippinus,  qui  Parmam  cum  exercitu  profectus,  ejus 
dominatum  se  obtenturum  sperabat,  ubi  id  cognovit, 
collectis  vasis  ab  obsidione  discessit.  Obicius,  cui  emptae 

urbis  imperium  accepturo  per  Regiensium  agros  transeun- 
dum erat,  tuto  eundi  fidem  a Gonzagis  impetravit  illae- 
*u«que  Parmam  pervenit.  Civitatis  vero  principatu  accepto, 
et  rebus  ex  sententia  compositis,  adversus  Luchinum,  et 
Gonzagos,  Scaligeris,  Pepulisque  Bononiae  principibus  se 
conjunxit.  Ea  re  cognita  Philippinus,  ut  Mutinam  rever- 
surum interciperet,  ad  Ripaltam  villam,  quae  tribus  pas- 
suum millibus  Regio  abest,  duplici  acie  in  insidiis  se 
collocat.  Obicius  qui  accepta  fide  nihil  hostile  metuebat, 
praemisso  cum  trecentis  equitibus  Giberto  Folleano,  ipse 
post  terga  inermibus  domesticis,  et  paucis  equitibus  sti- 
patus sequebatur.  Vix  prima  latentium  manus  praete- 
rierat, cum  ex  tempore  exiens  Gonzagus  hostes  utrinque 
circumdat.  Non  paucis  caesis,  caeteri  omnes  capti,  qui 
praeter  centum  Mutinenses  ingenti  pecunia  sunt  redempti. 
Inter  eos  Franciscus  Atestinus,  et*  GalaSSus  Medices  Fer- 
rarienses,  Gibertusque  Folleanus  cum  Ludovico  et  Bar- 
tholino filiis,  ac  nepote  ex  fratre,  Bonifatius  Baroni  Ca- 
nussii  filius,  Joannes  Corrigius,  ac  viginti  tres  tribuni 
militares,  aliique  nobiles  viri  fuere.  Sed  Gibertus  Man- 
tuam cum  liberis  ductus,  et  custodiae  traditus,  Ludovi- 
cum  filium,  qui  in  praelio  vulneratus  fuerat,  amisit; 
luctum  auxit  per  biduum  in  carcere  ante  moestum  pa- 
trem jacentis  filii  relictum  cadaver.  Sed  is  postea  dimissus, 
et  coenobii  Divi  Prosperi  possessione  in  Fraxanensi  agro 
donatus  Budrianum  castellum  aedificavit,  et  gravi  bello 
hostes  afflixit.  Obicius  fuga  elapsus  Parmam  se  recepit: 
deinde  cautius  per  colles  Mutinam  reversus  de  rupta  fide 
postea  cum  Philippino  conquestus  est;  sed  ille  subtili  ca- 
villatione se  aditum,  non  reditum  concessisse  respondit  (<). 


(■)  Contra  Bar.  io  1.  utimur  de  sepul.  vio.  abb.  et  alios  ia  c.  ult.  de 
treg.  et  pac.  Bar.  in  I.  i.  ff.  ad  Jul.  majcst.  in  I.  i.  de  uauf.  lib.  x. 

Ob  haec  Loisius  auxilio  Luchiui  ad  diripiendas  Parmen- 
sium, Ferrariensiumque  villas  est  conversus.  Contra  Fol- 
leani  Bononiensibus  sociis  sibi  adscitis  Suzariam  , Regiolum 
et  Sanctum  Benedictum  in  agro  Mantuano  incenderunt. 

Sed  omnium  miserrima  erat  Regiensium  conditio,  qui 
foris  ab  hostibus  attriti,  et  Sancto  Paulo,  Quatuor  Ca- 
stellis, Copriaco,  aliisque  castellis  direptis,  et  incensis,  a 
suo  etiam  Principe  affligebantur,  qui  Vanuccium  a Dallo 
cum  Manfredo  lilio,  ademptis  castris,  in  vincula  conjecit, 
quos  tamen  non  multo  post  Luchini  Vicecomitis  precibus 
dimisit.  Is  proximo  sequentis  annis  mcccxlv  mense  ja- 
nuario  civium,  quos  suspectos  habebat,  villas  depopulatus, 
in  Parmenses  profectus  est,  quibus  ad  Castellum  novum 
obviam  factus,  atroci  praelio  octoginta  equites  caecidit. 
Dum  alii,  qui  cladi  superfuere,  fugiunt,  terrificum  ter- 
raemotum  contigisse  memorant.  Hac  victoria  potitus  Gon- 
zagus  mille  ducentos  equites  in  suburbiis,  dccxxv  pedi- 
tum cohortes  in  Divi  Prosperi  coenobio  collocavit,  qui 
omnia  praedia  undique  vastarunt.  Post  haec  Mutinensium 
agro  diripiendo  intentus  usque  ad  Ficarolum  Ferrarien- 
siuin  castrum  tertio  idus  martii  omnia  igne  ferroque 
vastat.  Atestiuus  vero  primo  Castellum  novum  profligatis 
decem  et  octo  cataphractis,  qui  illud  tuebantur,  occu- 
pavit: mox  Quatuor  Castella  cum  Sancto  Paulo  Giberto 
et  Gulielmi  Canussii  liberis  tradentibus  invasit.  Exinde 
Scaligero,  Pepulo , et  Carrario  conjunctus  plus  trium 
millium  equitum,  ac  plurimorum  peditum  coacto  exercitu 
adeo  arcta  obsidione  Regium  undique  cinxit,  ut  nihil 
annonae  eo  inferri  posset,  et  urbs  brevi  in  hostium  po- 
testatem ventura  esse  crederetur.  Luchinus  et  Gonzaga 
dubio  praelio  se  committere  non  ausi  ex  Regiensium 
castris  crebras  eruptiones  in  Parmenses,  vel  in  hostium 

castra  faciebant.  Sed  illi , plurimis  morbo  consumptis  cum 
etiam  Franciscus  Atestinus,  et  Maffeus  a Ponte  copiarum 
imperator  decessissent,  ineunte  octobri  obsidionem  solve- 
runt. Atestinus  tamen  Gonzagos  vexare  non  destitit,  qui 
Gabianum  et  Quatuor  Castella,  quae  a Canussiis  tene- 
bantur, proximo  mense  junio  occupat.  His  malis  afflicti 
Regienses  et  intolerabili  tributorum,  rapinarumque  onere 
oppressi,  Gonzagos  etiam  cum  summo  vitae  discrimine 
expellere  tentant.  Animum  addebant  Folleani,  qui  cUm 
amicos  ad  ejiciendum  tyrannum  frequentibus  literis,  nun- 
ciisque  sollicitabant.  Demum  in  eum  duplici  conjuratione 
separarim  est  conspiratum.  Per  cuniculum  enim,  qui  alte 
effossus  armatum  hominem  capiebat,  et  sub  domibus  ad 
Portam  Brennonis  pergebat,  Folleani  urbem  invadere  co- 
gitabant. Ab  alia  parte  Roberti,  et  Manfredi,  quibuscum 
universus  fere  populus  consenserat,  connivente  urbis  Prae- 
fecto, praesidiarios  milites  expellere,  Feltrinoque  truci- 
dato, libertatem  recipere  volebant.  Tempus,  quo  in  Fra- 
trum Minorum  viridario  se  oblectare  consueverat,  ad  pa- 
trandum facinus  idoneum  delectum  fuit.  Sed  re  a Prae- 
fecto patefacta,  dum  conscii  in  omnibus  latebris  quae- 
runtur, alia  quoque  detecta  est  conjuratio.  Itaque  Roberti 
et  Manfredi  conjurationis  principes  capti,  ac  cives  quam- 
plurimi  variis  cruciatibus  affecti  fuere.  Non  pauci  in  car- 
ceribus  necati,  aliis  novo  supplicii  genere  facibus  suc- 
censis venter  est  ambustus:  quidam  in  tormentis  expirasse, 
et  aliqui,  cum  ob  duras  quaestiones  ultra  biduum  super- 
vivere nou  possent,  semineces  mille,  et  quingentis  libris 
Regiensibus  vitam  redimere  coacti , ubi  domum  pervenere 
periisse  feruntur.  Nonnulli  vero  animo  ita  obstinato  ob- 
duraverunt, ut  cum  pecunia  se  liberare  possent,  nulla 
salutis  ratione  habita,  quam  obolum  solvere  laqueo  sus- 

pendi  maluerint.  Major  populi  pars  suspecta  in  suburbia 
relegata  per  aliquot  menses  extra  urbem  habitavit.  Ejus- 
dem criminis  Albertinus  Levalossius  Divi  Prosperi  Abbas, 
et  ejus  frater  coenobii  Prior  insimulatus  cum  decem  et 
octo  monachis  vinctus  cavea  in  arce  est  inclusus,  nec 
multo  post,  religiosis  velut  innocentibus  dimissis,  Man- 
tuam ad  supplicium  est  deductus;  qui,  solis  familiaribus 
conjurationis  reis  repertis,  insons  dimissus,  Parmae  Vica- 
riiis  fuit.  Joannes  ejus  pater  quod  liberis  fugam  consu- 
luisset, et  ipse  captus,  in  mille  quingentis  libris  Regien- 
sibus, quas  coenobium  solvit,  mulctatus  fuit.  Sagacinus 
harum  historiarum  scriptor  non  indiligens,  hujus  filius 
fuit.  Eo  quoque  universa  coenobii  supellex  cum  vasis 
sacris  delata,  lxxx  florenis  postea  redempta  fuit. 

Joannes  et  Guido  Folleam  ubi  conjurationes  sibi  male 
cessisse  animadvertunt,  patriam  temere  labefactatam  repe- 
tere alia  arte  conantur.  Cum  Cabriotto  enim  Canussio 

a 

conveniunt,  ut  Mastino  urbem  prodat.  Is  Comitem  Aspri 
et  Arnoldum  Bacchi  Germanos,  Matthaeum  Ponteraca- 
rium  Brixianum,  Carlorumque  Placentinum  cum  magnis 
copiis  eo  mittit.  Interea  Giberto  Folleano  duce  exules 
coguntur.  Dies  proditioni  destinata  aderat,  cum  Atestini- 
que  auxilio  ad  Portam  Brennonis  extemplo  fossa  ponte 
juncta  sub  auroram  a Cabriotto  Canussio  in  urbem  re- 
cipiuntur. Jam  quingenti  ex  moenibus  in  forum  explicato 
vexillo  descenderant;  cum  Manfredi  et  Sessii  implaca- 
biles Folleanorum  hostes  ad  armorum  strepitum  exciti 
venientibus  occurrunt:  diu  pugnatura  est;  tandem  plu- 
ribus caesis,  nec  paucioribus  captis,  caeteri  in  fugam 
versi  urbe  sunt  expulsi.  Dum  trepidi  simul  omnes  exire 
cupiunt,  prae  onere  fracto  ponte,  plurimi  praecipites  in 
foveas  cadunt.  Viginti  duo,  et  in  his  Bernardus  Folleanus  . 

Giberti  filius  aqua  obruti,  reliqui  natando  evaserunt. 
Quidam  etiam  Gibertum  ipsum,  qui  eo  die  ob  egregia 
gesta  equestri  dignitate  cohonestatus  erat,  et  Actium  Cor- 
rigium  in  eo  conflictu  periisse  tradunt.  Cabriottus  pro- 
ditionis auctor  clam  urbe  elapsus  cum  Obicio  postea 
vixisse  dicitur.  Postridie  Philippiuus,  Corradus,  Feltrinus, 
et  Ugolinus  Gonzagi  metu  hostium  liberati  cum  tribus 
millibus  equitum  Cremonam  Vicecomiti  auxilio  futuri 
proficiscuntur.  Ibi  nonnullis  castellis  captis  prope  Colur- 
num contra  Atestinum  castra  locant,  at  ille  pugnare  non 
ausus  Regiensium  agrum  depopulatur;  postea  calendis 
septembris  ad  Divum  Marcum  ex  tempore  ingenti  impetu 
urbem  invasit.  Jam,  moenibus  superatis,  prope  erat  ut 
civitate  potiretur  nisi  excitati  cum  populo  milites  ad  re- 
pellendum hostem  celeriter  contendissent;  crudeli  pro 
muris  commissa  pugna,  plurimos  caedendo  et  capiendo, 
hostem  iterum  repulerunt.  Joannes  Malatacchius,  et  Simon 
Manabarolus  Regienses  summae  existimationis  viri  pro- 
ditionis accusati  in  muris  capti  a Philippino  postridie 
laqueo  necandi  sunt  jussi;  sed  mature  nocte  egressi  ad 
regem  Apuliae  confugerunt,  a quo  Joannes  aureo  baltheo 
pro  equestri  dignitate  donatus  et  militibus  praefectus  fuit. 
Ob  eam  cladem  Atestinus  animo  non  deficiens  rursus  ad 
obsidendum  Regium  revertitur.  Quod  prope  D.  Barnabam 
munitionibus  erectis  profunda  fossa,  et  vallo  cinxit:  sed 
cum  abunde  munitam  urbem  per  transfugas  cognovisset 
et  fluminum  eruptione  castra  corrumperentur,  ferro  et 
igne  praediis  vastatis,  ad  Herberiam,  unde  venerat,  cir- 
cumvallaridam  rediit.  Ibi  quoque  oppidani  fossam,  quae 
hyberna  pluvia  excreverat,  inciderunt,  et  intra  hostium 
tentoria  aquam  miserunt : quare  impedimentis  omnibus 
relictis,  discedere  coacti,  postea  templi  Mancasalis  turrim 

occuparunt.  Contra  Philippinus  Loisii  filius,  ut  paria  re- 
ferret, sub  Parmae  moenibus  et  ipse  subsedit ; reliquus 
vero  exercitus  usque  ad  locum,  ubi  nunc  est  Bagnolum, 
late  se  extendens  a nullo  rapinarum  genere  se  tempe- 
ravit.  In  primis  ad  Quatuor  Castella,  quae  Obicius  ce- 
perat, agros  incendit.  Mox  in  Divi  quoque  Prosperi  coeno- 
bio vasis  vinariis  cum  viliore  supellectile  exustis,  pistrina 
dejecit,  atque  alias  plurimas  villas  diripuit.  Verum  cum 
annona  laboranti  Parmae  Atestinus  abunde  comeatu  sub- 
venisset, Gonzagus  non  mediocri  etiam,  ut  aliqui  sentiunt, 
clade  accepta  discessit. 

Sequente  anno  mcccxlvi  ingenti  terraemotu  per  uni- 
versum terrarum  orbem  facto  cum  universis  aedificiis 
multae  turres  corruerunt.  Regii  vero  Roberti,  et  Manfredi, 
quos  Philippino  in  Fratrum  Minorum  viridario  caedem 
machinatos  fuisse  memoravi , ex  carceribus  dimissi  non 
quieverunt.  Illi  enim  Sanctum  Martinum,  et  hi  Bortia- 
num  sui  juris  castella  Obicio  Atestino  dederunt.  Gonzagi 
eorum  agros  populati  etiam  in  urbe  ad  centum  et  quin- 
quaginta suspectos  cives  in  vincula  conjecerunt;  quorum 
magna  pars  post  terga  revinctis  manibus  Mantuae  custo- 
diae tradita  fuit.  Alii  ferme  numero  quinquaginta  non 
modica  pecunia  se  redemerunt.  Atestinus  nondum  viribus 
attritus  duorum  millium  Germanorum  auxilio  a Scaligero 
impetravit,  ipse  aliis  Italorum  amplius  quatuor  millibus 
equitum  copiis  ad  Pratum  Merli  Regiensium  pagum  di- 
ripuit. Demum  nulla  memorabili  re  gesta,  cum  Philippi- 
nus, Corrigiensium  agro  incenso,  Mantuam  rediisset,  cum 
hostibus  usque  ad  calendas  novembris  inducias  fecit. 
Inter  haec  Sancti  Felicis  et  Gortiani  Mutinensium  castella 
a Leonardo  Pio  occupata,  non  multo  post,  prodentibus 
Mirandulensibus,  Atestino  reddita  fuere.  Urbs  vero  Parma 

continuis  Luchini  Vicecomitis  praeliis  pene  consumpta 
aegre  retinebatur.  Quare  a Giberto  Sanvitali  persuasus, 
ut  ea  urbe  Vicecomiti  vendita  a bello  discederet,  Vero- 
nam ad  Scaligerum  proficiscitur,  ubi  Joanni  Mediolani 
Archipresuli  et  Luchino  fratri  Parmam  sexaginta  millibus 
fiorenorum,  pace  inita,  vendidit:  cujus  rei  etiamnum 
Francisci  Pethrarcae  tum  Parmae  Archiflaminis  extat 
epistola.  Civitate  quae  belli  causa  fuerat  accepta,  Vice- 
co inites  Obicio  Atestino  facile  Gonzagos  conciliarunt.  Ex 
pacis  legibus  proscripti  Regienses,  praeter  paucos  nobiles, 
qui  Mantuae  habitare  jussi  sunt,  ab  exilio  in  patriam 
revocati,  ademptaque  castella  sunt  restituta:  et  Gonzagus 
in  Bortiani,  et  Sancti  Martini  ubi  etiam  arcem  extruxit, 
castellis  receptis  praesidia  imposuit.  Contra  Atestinus 
Castellum  Arianorum  et  Campum  Gajanum  munivit. 
Eo  tempore  pluviarum  copia  Crustumius  erumpens  usque 
ad  Sanctum  Michaelem  a nemore  omnia  inundavit,  quod 
futurae  calamitatis  prodigium  fuisse  plerique  crediderunt. 
Ex  Syria  enim  non  multo  post  reversae  Genuensium 
triremes  pestem  in  Italiam  attulerunt;  quae  latius  serpens 
etiam  in  Galliam  Cisalpinam , Hispaniam,  Britanniam,  et 
Germaniam  usque  pervenit.  Sed  in  Italia  praeter  Medio- 
lanum, et  Parmam  paucae  civitates  ab  ea  lue  illaesae 
permanserunt , et  Regii  plurimi  sunt  consumpti : Bertonus 
quoque  Robertus  in  Divi  Martini  castello  decessit.  Novo 
morbi  genere  sanguinem  expuebant,  ac  triduo  nullam 
sibi  opem  medicina  ferente  expirabant.  Alii  in  sanguine 
vel  sub  ala  nata  glande  pauci  evadebant.  Denique  medici 
eodem  morbo  extincti  auxilium  aegrotantibus  afferre 
desierunt.  Sine  sacerdotibus  destituta  cadavera  relinque- 
bantur, quae  demum  moriendum  numero  superante  pas- 
sim  inhumata  jacuere.  Amici,  affines,  cognati,  et  conjuges 

se  invicem  destituebant.  Foro  deserto  diu  institium  fuit. 
Nemo  contrahere,  vel  testari,  desolata  templa,  infrequen- 
tes viae  publicae  videri , domus  inhospitae  squallere. 
Duobus  annis  haec  lues  debaccata,  postea  saepius  in 
Italia  resurrexit,  nec  nisi  anno  mcccc  penitus  extingui 
potuit.  Tantae  calamitati  annonae  caritas  accesserat,  quae 
continuum  quadriennium  perduravit:  sextarius  enim  fru- 
menti centum  pondo  solidis  hodiernis  xl  quod  magnum 
illis  temporibus  pretium  fuit  distrahebatur.  Sequenti 
quoque  mense  aprili  asperrima  hyeme  omnibus  innhorren- 
tibus  campis  vites  periere,  et  vinum  majore  in  ampho- 
ram pretio  venditum  pro  re  inaudita  in  annales  rela- 
tum fuit. 

Inter  haec  superioribus  annis  Carolus  Apuliae  rex, 
Andreasio  ex  Carolo  Martello  nepote  ac  Roberto  et  Lu- 
dovico  Tarenti  antistite  liberis  relictis,  decesserat.  Robertiis 
Apuliae  regnum  obtinuerat,-  quod  ut  demum  Andreasio 
honeste  restitueret,  illi  Joannara  ex  praemortuo  filio  ne- 
ptem in  matrimonio  conjunxit,  et  imperium,  quod  vi 
arripuisse  videbatur,  dotis  nomine  restituit.  Sed  flagitio- 
sissimae femminae  libidine  marito  necato,  Ludovicus,  qui 
patri  in  Pannoniae  regno  successerat,  fratris  injurias  ul- 
turus  in  Italiam  venit : cui  Philippinus  Gonzaga  cum 
ducentis  cataphractis  quos  barbatos  vocabant,  et  trecentis 
peditibus  opem  laturus  in  Apuliam  contendit,  ubi  re 
prospere  gesta  tertio  nonas  martii  domum  reversus,  Sca- 
ligeros  et  Vicecomites  commisso  praelio  superavit.  Isabella 
cognomento  Fusca,  ex  Fliscorum  gente  nobilissima,  et 
Luchini  Vicecomitis  parum  pudica  uxor,  belli  causa  fuisse 
dicebatur ; quae  ut  celebritatem  dierum  Ascensus  Christi 
spectaret,  Venetias  ornatissima  classe  per  Padum  devecta 
prostratae  pudicitiae  infamia  apud  Ugolinum  Gonzagum 

Guidonis  filium,  et  Dandulum  Veneti  Senatus  Ducem 
deflagravit.  Scaliger  qui  nullam  evertendae  Gonzagorum 
familiae  occasionem  praetermittebat,  crimen  ad  maritum 
Luchinum  detulit;  qui  hac  insigni  injuria  graviter  com- 
motus cum  Scaligero  in  adulteri,  et  ejus  propinquorum 
perniciem  conjuravit.  Ac  tum  forte  cum  eos  in  Mantua- 
nos conjunctis  viribus  irruentes  Pbilippinus  offendisset, 
acie  profligavit.  Praetor  quoque  Regii  Acandriam  praeter 
arcem  viriliter  defensam  expugnavit,  sed  eo  postea  Fol- 
leanorum  opera  caeso,  Ugolinus,  et  Georgius  ejus  nepotes 
castellum  obtinuerunt.  Demum  et  Georgius  Ugolinum 
cum  filio  annorum  quatuordecim  trucidavit,  et  solus  loci 
imperium  adeptus  adversus  Gonzagos  Folleanis  adhaesit. 
Sub  id  tempus  Actius  Sessius  Giberti  Folleam  filiam, 
quam  postea  adulteram  inventam  occidit,  uxorem  duxit; 
ac  soceri  auxilio  Gaza  tam,  quam  ad  se  spectare  asserebat, 
trecentorum  militum  manu  frustra  oppugnare  conatus  est. 
Tandem  Joanne  Coactio  castri  Praefecto  prodente  eam 
obtinuit.  Thaddaeus  Mutus  loci  dominus  rusticorum,  et 
familiarium  armis  se  aliquamdiu  defendit;  demum  hostes 
introductos  sentiens  tenebrarum  beneficio  ceuservatus  est. 
Petrus  Mutus  cognomento  Gazadius,  et  Divi  Prosperi 
coenobita,  harumque  historiarum  diligens  scriptor,  inde 
se  puerum  annorum  quatuordecim  a patre  Francisco 
extractum  fuisse  scribit.  Is  Sagacini  Levalossii  nepos  fuit. 
Alius  Petrus  ejus  agnatus  captus  et  in  vincula  est  con- 
jectus. Luchiuus  Vicecomes  Mediolani  Princeps  ab  adul- 
tera conjuge,  cui  mortem  minatus  fuerat,  ut  plures  su- 
spicati sunt,  lento  et  tabifico  veneno  sublatus  decessit. 
Huic  praeter  Mediolanum  aliae  sexdecim  urbes  cum  magna 
Pedemontanorum  regione,  et  Crema  olim  Diuguntorum 
oppidum  paruerant ; ad  eam  denique  imperii  magnitudi- 

nem  et  opulentiam  pervenerat  ut  nunquam  minus  tribus 
millibus  equitum,  et  saepe  quinque  millia  aluerit,  quod 
nullus  tum  in  orbe  christiano  rex,  vel  princeps  fecit. 
Joannes  Mediolani  Archipresul  ejus  germanus  frater , 
quod  praeclara  humanitatis  laude  civium  gratiam  prome- 
ruisset, omnium  consensu  Insubriae  Princeps  est  decla- 
ratus. Ferocioris  enim  ingenii  Luchinum  supra  alios  prin- 
cipes Mediolanenses  timuerant,  et  Joannem  Barnabae,  et 
Galleatio  alterius  fratris  defuncti  liberis  tanquam  cle- 
mentiorem  praetulerunt.  Eos  ob  insidias  sibi  paratas  in 
extremas  Belgici  oceani  urbes  patruus  Lucbinus,  consciis 
suplicio  afflictis,  relegaverat  tanta  animi  indignatione,  ut 
epistolis  ad  principes  cbristianos  passirn  missis  nepotum 
cx  fratre  scelus  evulgaverit.  Sed  rerum  potitus  Joannes 
illos  statim  ab  exilio  revocavit,  ac  cum  caeteris  suo  im- 
perio finitimis,  et  Gonzagis  pacem  inivit,  quibuscum  se 
nunquam  conciliatum  iri  durioris  ingenii  Luchinus  jura- 
verat, nisi  suo  omnes  stipendio  meruissent.  Feltrinus  re- 
bus cum  potenti  hoste  compositis  ad  recipienda  Regien- 
sium castella,  pellendosque  Folleanos  convertitur.  Ad  eam 
expeditionem  obeundam  crebra  latrocinia,  et  grave  nuper 
ab  illis  commissum  scelus  maturavit.  Comitis  enim  Fla- 
miniae fratrem  cum  magna  pecunia  per  Regienses  iter 
habentem  decem  millibus  aureorum  spoliaverant.  Enorme 
facinus  ipsi  etiam  Regienses  detestati  impellentibus  Gon- 
zagis mense  junio  Piantium  eorum  castrum,  quod  Bar- 
tholino Gulielmus  Folleanus  ademerat , expugnarunt ; 
exinde  Gazatam  obsederunt.  Demum  hostes  fame  domiti 
venia  tantum  vitae  impetrata,  cum  bonis  se  dediderunt. 
Castellum , et  alia  numero  sexdecim , quae  Folleanorum 
fuerant,  funditus  eversa  ingentem  novandarum  rerum 
occasionem  ademerunt.  Mox  Bortianum,  Sanctus  Valen- 

tinus,  Batiolanum,  Rodelia,  Padulum  , Piogna,  et  Sanctus 
Paulus  ad  universum  urbis  nostrae  pacandum  territorium 
a Gonzagis  capta,  et  solo  aequata  fuere.  Sed  Sanctus 
Valentinus,  et  Castellum  novum  in  Parmensibus  sequente 
anno  mcccl  mense  januario  a Bonifatio  Folleano  restau- 
ratum fuit:  quo  tempore  inter  Scaligeros  et  Gonzagos 
induciae  promulgatae  fuerunt. 

Annus  Jubilaeus  vocatus  centesimo  quoque  anno,  quo 
Saeculares  ludos,  a tot  annorum  saeculo  vocatos,  faciebant 
veteres  a Bonifacio  VIII  ad  plenam  delictorum  veniam 
institutus  fuerat;  sed  cum  ejus  curriculi  terminos  brevior 
humana  vita  attingere  non  posset,  tum  Clemens  VI  Pon- 
tifex quinquagesimo  quoque  anno  Petri  et  Panli  Aposto- 
lorum limina  visitantibus  eandem  gratiam  concessit  (0;  et 
Regienses  quibus  ob  parricidia  quae  in  Ecclesiae  rectores 
patraverant , jam  vicenis  duobus  annis  sacris  interdictum 
fuerat,  sexto  calendas  junii  diris  solvit,  quos  plurimi  tot 
ruinas  perpessos  esse  existimant,  quod  innocenti  effuso 
sanguine  inferorum  poenis  essent  devoti.  Inter  haec  in- 
genti conflato  exercitu  nobilis  Germanas  Flaminiae  a 
Pontifice  praefectus,  quem  comitem  vocabant,  Faventiam, 
et  alias  non  paucas  urbes  Ecclesiae  nomine  invaserat. 
Ad  eum  Joannes  Pepulus  tum  Bononiae  Princeps  mutui 
colloquii  habendi  gratia  accessit,  qui  primo  adventu  ho- 
norifice exceptus,  postridie  ut  ab  eo  Bononia  extorque- 
retur cum  liberis  et  Actio  Corrigio  seniore  et  aliis,  qui 
mox  dimissi  sunf,  in  vincula  conjectus  est.  Sed  ille  ur- 
bem quam  Jacobo  fratre  commiserat,  primo  se  in  pote- 
state habere  negat,  tandem  triginta  millium  florenorum 
pacta  summa,  filiis  donec  solveretur  pro  pignore  detentis, 

dimittitur.  Is  statim  ad  Joannem  Archipresulem  Medio- 
lani profectus  de  injuria  sibi  a Germano  contra  jus, 
fasque  illata,  longa  oratione  queritur.  Clementis  inexple- 
bile regnandi  desiderium  in  dies  augeri,  si  per  otium 
quandoque  liceat,  etiam  in  Insubriam  arma  conversurum. 
Dum  exiguum  facile  est  extingui  posse  incendium,  sibi, 
cui  etiam  liberi  ex  tyranni  manibus  sunt  redimendi,  ad 
resistendum  vires  deesse ; ipsi  Bononiae  principatum  con- 
cessurum pollicetur,  modo  ad  liberandos  natos  praesentem 
pecuniam  numeret,  annuum,  unde  pro  dignitate  vivat 
stipendium,  largiatur.  Cum  petita  obtinuisset,  et  liberos 
redemisset,  Galleacio  Archipresulis  ex  fratre  nepoti,  qui 
magna  militum  manu  cum  Joanne  Olegiano  duce  venerat, 
urbem  Bononiam  tradidit.  Clemens  qui  se  eam  civitatem 
in  potestate  habiturum  speraverat,  ubi  hac  arte  se  de- 
lusum cognovit,  sacris  Mediolano,  omnibusque  Archipre- 
suli  subiectis  locis  interdixit:  ac  misso  in  Italiam  Guliel- 
mo  Chrysanto  legato,  qui  postea  Pontifex  factus  Urbani  V 
nomen  tulit,  Florentinos  et  Mastinum  in  Vicecomitem 
incitavit.  Flaminiae  Comes  Scaligeri  auxilio  Bononiam 
oppugnare  adortus,  a Barnaba , altero  Archipresulis  ex 
fratre  nepote,  et  Philippino  Gonzaga  est  repulsus.  Tan- 
dem post  duos  annos  inita  pace  convenit , ut  duodecim 
millibus  florenorum  aureorum  quotannis  Ecclesiae  solutis 
Vicecomites  beneficiario  jure  Mediolanum  tenerent.  Gon- 
' zagi  quoque  Scaligeris  et  Folleanis  conciliati  non  diu 
pacem  servaverunt.  Sancti  Petri  enim  castro  Bononiensi 
per  proditionem  Comiti  Flaminiae  tradito,  Bononiae  Bo- 
naventura  Folleanus  Joannis  Andreae  filius,  qui  ejus  con- 
spirationis auctor  habebatur,  securi  est  percussus.  At 
Ugolinus  Gonzagus,  ut  Barnabae  subveniret,  Bononiam 
cum  pluribus  copiis  profectus  amissum  castellum  recepit. 

Contra  Mastinus  Frignanum  naturalem  filium  Flaminiae 
Comiti  subsidio  mittens  pristina  inter  Scaligeros , et  Gon- 
zagos  dissidia  suscitavit.  Tandem  rebus' cum  Comite  com- 
positis Barnabas  domum  revertens  Regium  magna  exce- 
ptus pompa  divertit:  ubi  civium  censu  facto  septingenti 
tantum  ad  arma  ferenda  idonei  sunt  inventi ; quod  ingens 
urbis  excidium  patefecit,  et  magnam  in  Gonzagos,  qui 
plurimos  extinxerant,  invidiam  conflavit;  cum  paucis 
antea  annis  Crevariam  octo  millia  civium  obsedissent. 
His  actis  Feltrinus  ad  diruenda  omnia  Regiensium  muni- 
tiora loca  conversus  primo  Divi  Prosperi  in  ulnas  nona- 
ginta excelsam,  et  munitissimam  turrim,  sola  inferiori 
parte  infra  templum  relicta,  diruit.  Ejus  coenobii  abbas 
aedificium  ter  millibus  annuorum  florenorum,  quae  magna 
illis  temporibus  pensio  habebatur,  redimere  voluit,  et 
duodecim  armatorum,  qui  loci  praesidio  essent,  stipendium 
obtulit.  Cui  Gonzagus  non  solum  turrim,  sed  omnia 
etiam  nobiliora  urbis  aedificia,  ut  postea  executus  est, 
solo  se  aequaturum  respondit.  Excelsa  itaque  turris,  quae 
pluribus  annis  tot  fabrorum  laboribus,  gravique  impensa 
erecta  fuerat  una  die  cecidit ; quod  nonnulli  anno  mccglu 
contigisse  arbitrantur.  Philippinus  quoque  Feltrini  frater 
Sanctum  Martinum , duabus  munitissimis  turribus  defen- 
sum, funditus  evertit.  Praeter  clariora  castella  etiam  arces 
quadraginta  sex  in  Regiensi  agro,  et  magnifma  templa 
miseranda  ruiua  diruta  fuisse  dicuntur.  Quo  tempore 
Sagatius  Mutus  cognomento  Gazadius  rerum  sui  temporis 
fidelissimus  scriptor,  cum  nonagesimum  primum  annum 
ageret  oculis  captus  inchoatam  historiam  deserere  coactus 
est;  sed  eum  postea  Petrus  ipsius  ex  Francisco  filio  nepos, 
qui  etiam  Divi  Prosperi  Abbas  fuit,  diligenter  continuavit. 
Albertinus  vero  Divi  Prosperi  Abbas  ejus  agnatus  in 

Caroli  Caesaris  consilium  adscitus , etiam  Patriarchae 
Aquilejensis  Vicarius  declaratus  fuit,  et  totius  Fori  Julii 
Gubernator,  quemadmodum  in  antiquis  monumentis  legi. 
Iisdem  diebus  Bonifatius  Bojardus  Bartholomaeo  Gentili, 
qui  Herberiam  tenebat,  occiso  in  Apuliam,  ubi  eques 
factus  honorifice  vixit,  exui  est  profectus. 

Inter  haec  Canis  Signorius , et  Paulus  Alboinus,  Ma- 
stino  patre  defuncto,  in  Veronae  et  Vicentiae  imperio 
successerunt ; ad  promerendamque  Gonzagorum  gratiam 
Folleanos,  qui  a parente  fovebantur,  turpiter  expulerunt. 
Illi  externo  auxilio  destituti,  ut  aliquem  tantum  dissidiis 
finem  imponerent,  omnium  controversiarum,  quas  cum 
Loisio  Gonzago  habebant,  Joannem  Vicecomitem  arbitrum 
fecerunt.  Sed  is  non  multo  post  a Gonzagis  Veronae  im- 
perio  deturbatus,  litem  indecisam  reliquit.  Cum  enim 
Canis  Signorius  ad  Marchionem  Brandeburgensem  soce- 
rum in  Germaniam  contenderet,  ut  contra  Joannem  Vice- 
comitem auxilium  impetraret,  eam  urbem  Actio  Corrigio 
commiserat.  Luvisius  Gonzagus  id  Joannis  Archipresulis 
sibi  conciliandi  tempus  opportunum  ratus,  Frignanum 
fratrem  Canis  naturalem  impellit,  ut  Veronam  occupet, 
opemque  ei  ad  perficiendum  negotium  pollicetur.  Milites 
itaque  in  itinere  collocantur,  qui  Canem  interceptam 
trucident  :^sed  illo  sicarios  maturo  cursu  evadente  insidiae 
irritae  fuerunt.  Interea  Frignanus  intempesta  nocte  Ac- 
tium sub  specie  adamatae  mulieris  tradendae  vocat,  et 
armatis  circumseptum  praesidiarios  milites  Barnabam  Vi- 
cecomitem intercepturos  Pescariam  mittere  compulit.  Ve- 
niente die  falsus  rumor  spargitur  Canem  occubuisse. 
Quare  statim  curia  vocata  Senatus  princeps,  ut  praetex- 
tum fuerat,  Canis  mortem  divulgat;  ob  vicinum,  ac  po- 
tentem hostem  novo  urbis  tutore  opus  esse  exponit ; 

videri  sibi  expedire  ut  civitatis  imperium  Fiignano  com- 
mittatur. Ille  alia  curialium  sententia  non  expectata  sta- 
tim  se  Principem  declarat ; ac  conscenso  equo  magna 
clientum  manu  stipatus  cum  sceptro  per  urbem  discurrit. 
Effractis  carceribus  reorum  acta,  et  vectigalium'  libros 
comburi  jubet;  nec  multo  post  Feltrinus,  Fridericus,  et 
Gulielmus  Gonzagi  parentis  jussu  cum  Ugolino,  ac  du- 
centis equitibus  Frignano  affuere,  qui  Paulum  Mirandu- 
lenscm  Veronae  Praetorem  declaravit.  Portarum  tamen 
Praefectos,  quod  Gonzagos  Veronam,  ut  fama  erat,  occu- 
paturos ' timeret,  mutare  non  ausus  est.  Actius  Corrigins 
qui  pro  Cane  in  Veronae  praesidio  erat  non  sine  criminis 
suspicione  sponte  urbe  egressus  Ferrariam  contendit. 
Atestinus  Cani  foedere  junctus  eo  Deodatium  cum  du- 
centis equitibus  ad  sedandum  tumultum  misit,  qui  jam 
dominante  Frignano  retrocedere  coactus  est.  Luvisinus 
Gonzagus  majore  militum  manu  submissa  urbem  invadere 
cogitavit ; sed  cum  Mediolani  Archipresul , qui  praetextu 
auxilii  Frignano  ferendi,  idem  tentare  credebatur,  et 
Bamabam  cum  duobus  millibus  equitum  eo  miserat,  ab 
incepto  destitit.  Frignanus  utriusque  fraude  cognita,  Ugo- 
linum  et  Franciscum  Gonzagos  fratres,  et  Gulielmum 
Feltrini  filium , Barnabae  pro  auxilio  lato  gratias  acturos 
mittit,  ac,  re  prospere  transacta  nullo  amplius  subsidio 
sibi  opus  esse  nuntient.  Barnabas  ubi  verba  sibi  dari 
sensit,  Ugolinum  cum  sociis  capi  jubet,  ejusque  vexillo 
alte  explicato,  ut  Frignanum  deciperet,  Veronam  con- 
tendit, ac  se  velut  revertentes  Gonzagos  intromitti  po- 
stulat: sed  a milite  qui  ante  effugerat  re  detecta,  iratus 
Divi  Maximi  portam  frustra  oppugnavit,  ac  demum  re- 
cedere coactus  est.  Canis  ubi  haec  audivit,  accepto  a 
socero  auxilio  continuatis  itineribus  regreditur;  Vicentiam 

in  Carrarii,  et  Atestini  fide  permansisse  comperit.  Ejus 
urbis  populo  armato  cum  sexcentis  cataphracti*  ante 
lucem  Veronam  pervenit.  Antea  in  urbem  Joannem  ab 
/Enaria,  nunc  Isclam  vocant,  ad  excitandos  amicos  prae- 
miserat, qui  ubi  Canem  adesse  audierunt,  correptis  armis 
prope  Campum  Martium  portam  effringunt.  Ingressus 
Canis  Frignanum  obviam  habuit,  quem  equo  deturbatum 
et  ad  naviculam  Athesis  ripae  alligatam  fugientem  Jo- 
annes  Semiscaliger  obtruncavit.  Cadaver  cum  viginti 
quatuor  sectatoribus  laqueo  suspensum  fuit.  Alii  Frigna- 
num, dum  pugnat,  in  flumine  Athesi  submersuip  fuisse 
dicunt.  Plures  alii  nobiles  viri  eo  die,  qui  baccanalium 
et  quintus  cal.  martii  fuit,  sunt  trucidati;  civium  qui 
capti  sunt,  plurimi  misere  laqueo  necati  ('),  ceteri  per- 
petuae custodiae  traditi  fuere.  Paulus  Praetor  captus,  et 
invito  Cane  jugulatus  fuit.  Feltrinus  ubi  urbe  se  inclu- 
sum videt,  in  Minoritarum  coenobio  se  abscondit:  sed 
proditus  inde  extrahitur,  et  Scaligero  qui  ante  palatii 
fores  cum  sceptro  in  manu  tremendus  consistebat,  exa- 
nimis affertur.  Tum  ad  perterrefaciendum  hominem  ejus 
milite  membratim  conciso,  cum  agnatis,  et  aliis  nobilibus 
in  carceres  detruditur.  Actii  Corrigii  tres  famuli,  velut 
sceleris  conscii  laqueo  suspensi ; ejus  bona  sunt  publicata, 
uxor  et  liberi  capti,  qui  postea  quatuordecim  millibus 
aureorum  florenorum  redempti  fuere.  Omnium  ditissimus 
habebatur  Ugolinus  jussu  Archipresulis  Vicecomitis  libere 
dimissus.  Feltrinus  vero  triginta  millibus  aureorum,  flore- 
norum  redemptus  est.  Ob  haec  gesta  Canis  Archipresuli 
conjunctus  Mantuae  bellum  indixit,  sed  Venetorum  opera 
triginta  millibus  florenorum  Scaligero  solutis  pax  redempta 


(i)  M a illi.  Viti.  lib.  III,  cap.  93. 

fuit.  Cum  vero  pecuniam  quam  Veneti  repraesentaverant, 
restituere  non  posset,  mercibus  Mediolanensium,  quae 
Pado  Venetias  transmittebantur,  retentis  longe  majus 
quam  debebat  aes  coegit.  Aliqui  Barnabam  ipsum,  qui 
Reginam  Canis  sororem  uxorem  habebat  affinem  Vero- 
nae imperio  privare  noluisse  ferunt,  idque  Archipresulem 
patruum,  qui  ad  Italiae  imperium  aspirabat,  aegerrime 
tulisse.  Is  ob  auctum  late  dominium  in  plurium  princi- 
pum  invidiam  venerat,  ac  novissimae  etiam  Genuae  prin- 
cipatu aceepto  omnium  -in  se  odium  adauxit.  Cum  enim 
ejus  urbis  cives  a Venetis  paulo  ante  xli  navium  clade 
profligatos  nova  classe  adiuvisset,  recente  victoria  Venetos, 
captis  eorum  triginta  navibus  longis,  et  quinque  onera- 
riis, ad  Peloponesum  superaverat.  Quare  tanta  rerum 
prosperitate  perterriti  Canis  Scaliger,  Veneti,  Atestinus, 
Carrarii,  Montisferrati  Marchio,  et  Gonzagi  simul  juncto 
foedere  Corradum  Landuro  Lucii  fratrem,  qui  octo  millia 
cataphractorum,  et  decem  millia  peditum  Germanorum 
contraxerat,  in  Italiam  acciverunt:  validoque  octo  mil- 
lium equitum  , et  viginti  duorum  millium  peditum  con- 
tracto exercitu  primo  Bononiensium  agrum  sunt  depopu- 
lati, deinde  Guastallam  ductis  militibus,  et  ponte  qui 
Padum  jungebat,  occupato,  oppidum,  quod  forti  praesidio 
tenebatur,  adorti  expugnare  non  potuerunt.  Apud  Re- 
gienses vero  Gonzagi , ne  quod  hostibus  gerendi  -belli 
commodum  praeberent,  Thebaidi,  Sessii  Ripaltam,  San-  » 
ctuxn  Silvestrum , Mancasalem,  et  Taculorum  quinque 
munitissimas  turres  cum  Monte  Siliceo,  quod  Canussio- 
rura  ditionis  erat,  everterunt;  nec  a templis  est  tempera- 
tum ; siquidem  Portiolae,  et  Sanctae  Mastiolae  nobilia 
templa  diruerunt,  et  ex  horum,  et  sacri  Divi  Prosperi 
turris  cementis  Bagnolum,  cui  ex  frequentibus  imbribus 

nomen  inditum  est,  postea  aedificatum  fuit.  Nec  multo 
post  novam  belli  contra  se  gerendi  Joanni  Archipresuli 
occasionem  dederunt,  cum  boves  quadraginta  millibus 
florenornm  aestimatos,  aliasque  merces  per  Padum  Vene- 
tiae transmissas  Mediolanensi  negotiatori  eripuerunt.  Hac 
recenti  injuria  commotus  Vicecomes  statim  Mutinae  Gal- 
leacium  Pium  in  suas  partes  traxit,  et  Regii  Folleanis 
et  Bojardis,  qui  Recettum  tenebant,  ad  defectionem  sol- 
licitatis, etiam  Sanctum  Martinum  per  Robertos , et  Bor- 
tianum  per  Manfredum  Thaddaeum  occupavit,  qui  paulo 
post  ad  Montem  Vitrum  occisus  fuit;  Joannemque  Bose- 
zorum  Mediolanensem  Mantuanos  vexare,  et  Franciscum 
Castracanem  cum  magnis  peditum  copiis,  et  duobus  mil- 
libus cataphractorum  in  Regienses  proficisci  jubet.  Is  ubi 
ad  Ripaltam  pervenit,  dum  Mutinam  pergit,  quam  per 
proditionem  occupare  sperabat,  omnia  inter  eundum  ci- 
vium praedia  devastavit.  Sed  spe  obtinendae  urbis  fru- 
stratus hostibus  tantum  profligatis  ad  Divum  Lazarum 
in  Regienses  revertitur,  apud  quos  castrametatus  Divi 
Geminiani  suburbia,  et  nemoris  villas  igne,  ferroque  de- 
formavit (0.  Ad  octavum  deinde  calendas  julias  Mutinam 
reversus  in  itinere  a Sylvatico  Bojardo  Gerardi  filio, 
quem  pecunia  magna  corruperat,  Herberiam  accepit,  et 
Campum  Gajanum,  et  Florianum  in  Mutinensi  agro  ca- 
stella per  proditionem  obtinuit.  Ugolinus  vero  Folleanus 
• ob  occultas  simultates  Giberto  patruo  infensus  Turricel- 
lam  Philippino  Gonzago  tradidit,  sed  paulo  post  gentili 
conciliatus  non  tantum  amissa  recepit,  sed  etiam  Cavac- 
ciolos  invasit.  Bartholomaeus  item  et  Franciscus  Folleani, 
Nicolaus  de  Quertiola,  et  Guido  Manfredus  per  proditio- 


(i)  Mattii.  Vili.  lib.  it,  cap.  3. 

nem  Scandianum,  et  alia,  quae  majorum  fuerant  castella, 
per  fraudem  intercipiunt.  Dum  enim  Gonzagos  oppugnare 
simulant  a Matthaeo  Folleano  introduci  postulant,  a quo 
vel  ut  amici  recepti  miserum  cum  infante  filio,  et  fratre 
ac  Gulielrao  Nicolai  Folleani  filio,  interceptis  aliis  ipsius 
castellis,  crudeliter  trucidant.  Praeterea  Dinatiano,  Rocha 
et  Glandeto  Matthaei  castellis  potiuntur.  Ab  alia  parte 
hostium  exercitus  sub  Mantuae  moenibns  castrametatus 
ad  devastandum  nostrum  agrum  revertitur,  sed  repentina 
Joannis  Archipresulis  morte  a coepta  expeditione  detur- 
batur, qui  mense  octobri  defunctus,  amplum  Insubrium 
imperium  Matthaeo,  Bernabovi,  et  Galleacio  tribus  ex 
defuncto  Stephano  fratre  nepotibus  reliquit.  His  divisis 
inter  se  opulentis,  quae  patruo  paruerant  civitatibus, 
Matthaeus  Modoetiam , Laudem  Pompejam  , Bobbium , 
Placentiam , Parmam , cum  Luco,  et  Massa,  Bononiam  et 
Pontremulum  supra  Macram  amnem  Ligurum  Apuano- 
rum  caput  est  sortitus.  Barnabae  cognomento  magnifico 
Crema,  Bergomum,  Brixia,  et  Cremona  contigit:  Gallea- 
cius  vero  Novumcomum,  Novariam,  Vercellas,  Dertonam, 
Astam,  Alexandriam,  Albam,  Carascum,  aliaque  Pede- 
montium  oppida  obtinuit.  At  Mediolanum  cum  Liguria 
commune  relictum  ab  uno  Praetore,  quem  pari  judicio 
delegissent,  regi  voluerunt.  Verum  intra  paucos  dies  sub- 
lato Matthaeo  mira  concordia  superstites  duos  et  viginti 
annos  concordi  consilio,  et  mutuis  opibus  omnia  feliciter 
gubernarunt.  Matthaeus  magna  libidinis  impotentia  ener- 
vatus fractis  lateribus  decessisse  vulgo  dicebatur,  cum 
inter  duas  concubinas  saepe  cubans  peregrinis  unguentis, 
insatiabili  libidine  deficiente,  venerem  excitaret.  Sed  Va- 
lentina  mater  eum  in  perna  qua  mirifice  delectabatur 
veneno  a fratribus  necatum  conquesta  tanto  dolore  de- 

flevit,  ut  Calleacio  et  Barnabae  diras  imprecaretur.  Mat- 
thaeum enim  Scaligero  Veronam  prodere  voluisse  dicunt. 
Sub  id  tempus  defuncto  Albertino  Levalossio  Divi  Pro- 
speri Abbati  Zaffredinus  frater  suffectus  fuit. 

Interim  Carolua  IV  Boemiae  Rex  Joannis  filius  Impe- 
rator declaratus  magna  militum  manu,  et  eorum , qui  io 
Vicecomites  conspiraverant,  auxilio  fretus,  ferream  coro- 
nam Mediolani  de  more  accepturus  in  Italiam  descendit. 
Vicecomites  novi  etiam  tum  in  regno  in  quatuor  menses 
cum  hostibus  induciis  pactis  apud  se  capiendi  diadematis 
Caesari  potestatem  fecerunt;  qui,  Galleacio  et  Barnaba 
in  imperio  confirmatis , posteriore  anno  mense  martio 
Romam  profectus  aurea  a Pontifice  corona  est  decoratus. 
Is  dum  Pisis  esset  ab  Ugolino  Gonzaga,  conjurante  contra 
eum  Guelphorum  Gambacurtorum  familia,  a mortis  pe- 
riculo liberatus  fuit.  Joannes  vero  Olegianus,  qui  Joannis 
antistitis  filius  putabatur,  ab  Olegioque  ad  Verbanura 
lacum  pago  cognomentum  ferebat,  patris  morte  audita 
Bononiae  cui  praefectus  erat  imperium  sibi  retinuit  (0. 
Sed  cum  sibi  idoneas  ad  defendendum  vires  deesse  intel- 
ligeret,  cum  ^Egidio  Hispauo  Pontificis  legato,  et  Ate- 
stino,  ac  Gonzagis  adversus  communes  hostes,  quos  hanc 
injuriam  ulturos  sciebat,  foedus  percussit.  Et  cum  ea 
tempestate  validae  externarum  gentium  manus  haberentur 
ex  Anglia,  et  Armorico  Oceano,  Hispaniaque  copiis  accitis, 
formidandus  conflatus  est  exercitus . Ceterum  Viceco- 
mites jam  magnis  militum  copiis  contractis  ut  primos 
Gonzagos  ulciscerentur,  Regiensibus  bellum  illaturi  misso 
Beltramino  ad  Sanctum  Paulum  consederunt.  Eos  Feltri- 
nus  una  cum  Aldobrandino  Atestino,  et  Bononiensibus 


(■)  Marius  -<$(juicoU  ia  chroa.  Mant  lib.  a. 

foederatis  adortus  atroci  praelio  profligavit,  et  usque  ad 
Mondculi  portam  insecutus  Parmensium  montes  plurimis 
captis  passim  diripuit.  Ceterum  proscripti  Regienses  am- 
plius millibus  equitibus,  et  duobus  millibus  peditum 
collectis,  dum  vesperae  pulsantur  octavo  idus  februarii 
Divi  Prosperi  coenobium,  quod  sub  Manfredino  Muto 
Abbate  regebatur,  invaserunt.  Inter  eos  fuere  Gibertus 
Folleanus  cum  Francisco  filio,  Sylvaticus  Bojardus,  duo 
Joannes,  alter  Corrigius,  alter  Canussius,  Galasius  Pius 
cuin  liberis,  Gibertus  Sanvitalis,  duo  Nicolai,  hic  Rober- 
tus,  ille  Pallavicinus,  Paulus  et  Guido  Manfredi,  Vanu- 
tius  et  Manfredus  a Dallo,  duo  Bertholini  alter  a Quer- 
tiola,  alter  a Piagna  cum  duobus  filiis  qui  "Vicecomitum 
ope  eam  expeditionem  tentasse  credebantur.  Coenobitae 
ubi  sibi  vim  inferri  senserunt  cum  famulicio  in  turrim, 
quae  reliqua  permanserat,  se  receperunt,  et  cum  se  viri- 
liter tuerentur  in  extremam  vesperam  certamen  protrac- 
tum fuit.  Demum  hostes  ubi  vi  irrumpere  non  potuerunt 
ad  summum  templi  tectum  ex  superiore  loco  obsessos 
expugnarunt.  Gulielmus  Desacius  Prior,  et  alii  Monachi 
pluresque  profani  capti,  nec  pauci  trucidati  fuere.  Fel- 
trinus  Gonzagus  ubi  proscriptos  prope  esse  sensit,  magna 
jaculorum  vi  comparata  eos  expugnare  conatur,  ac  decem 
continuis  diebus,  noctibusque  ex  machinis  ingentia  saxa 
in  coenobium  jaculatus,  uec  murum  deiicere  aut  aliquem 
laedere  potuit.  Contra  proscripti  foveis , aggeribus,  et 
vallis  locum  munire  non  desistebant.  Gonzagus  postquam 
se  nihil  proficere  animadvertit,  ab  Atestino,  Joannc  Olcgio 
Bononiae  tyranno,  Francisco  Carraria,  et  Scaligero  foede- 
ratis opem  implorat,  contractisque  sub  viginti  quinque 
vexillis  millibus  quingentis  equitibus,  et  tribus  millibus 
peditum,  decimoquarto  calendas  februarii  coenobium  ado- 

ritur,  ac  tandem  post  varia  certamina  locnm  expugnavit. 
Plus  mille  capti , inter  quos  fuit  Nicolaus  Robertus,  et 
Franciscus  Folleanus,  reliqui  fuga  evaserunt.  Hac  nobili 
victoria  potitus  Fcltrintis  plurimo  auro,  argentoque,  et 
variis  monilibus,  et  gemmis,  quas  ibi  cives,  veluti  .in  tuto 
locaverant,  diversaque  supellectile  est  locupletatus.  Mox 
villas,  et  suburbia  omnia  ad  rebellantium  audaciam  com- 
primendam hostiliter  incendit ; denique  ut  ab  imminente 
periculo  arcem  Regii  liberaret , nobilissimum  totius  rei- 
publicae  christianae  Divi  Prosperi  coenobium  funditus 
evertit.  Non  civium  precibus,  non  religiosorum  lacrimis, 
non  pecunia , quae  ingens  offerebatur , nec  religionis  ter- 
rore a tanto  facinore  averti  potuit.  Cum  lapidibus  ad 
munitiones  cxtruendas  uti  vellet , Segetino  Albertello 
Monario  et  Cosmo  Spadensacco  Architectis  imperat,  ut 
aliqua  arte  integram  materiam  conservarent.  Illi  muro 
undique  circumciso  trabes  ad  sustinendam  molem  sup- 
posuerunt, quibus  igne  consumptis  ingens  ruina  est  sub- 
secuta. Miserum  erat  videre  nobile  opus  tanta  impensa, 
tot  laboribus,  et  annis  fabricatum  una  hora  interire.  So- 
lum templum  cum  paucis  cellis,  ubi  pauci  religiosi  mo- 
rarentur, relictum  fuit.  Ex  sacris  cementis  alia  aedificia 
et  Nivolariam  Bagnolumque  condita  fuisse  plerique  autu- 
mant. Alii  non  ex  his,  sed  ex  turris,  et  aliorum  locorum 
reliquiis  castra  illa,  quae  antea  coepta  fuerunt,  postea 
absoluta  fuisse  contendunt.  Hanc  coenobii  ruinam  ingens 
Gonzagae  domus  clades  est  subsecuta:  Ex  quinque  enim 
Loisii  liberis,  Philippino  mortuo,  et  Guidone  fratre  postea 
in  furore  converso,  Feltrinus,  Corradus,  et  Albertus,  ut 
opportuniore  loco  dicetur,  misere  perierunt.  Philippinus 
in  re  militari  diu  versatus,  et  inter  eximios  sui  temporis 
duces  clarissimus  Gulielmonem  quendam  Caferonianum , 

sex  ulnas  humanae  staturae  excedentem,  et  mulierem 
Ricciam  Mantuanam,  paulo  minorem  pro  naturae  monstro 
secum  adducere  consueverat.  Frambaldum  quoque  Pumi- 
lionem qui  quatuor  palmos  magnitudine  non  excedebat, 
ante  se  equo  praemissum  in  deliciis  habuit.  Riccia  sex 
frumenti  sextarios  velut  minimum  cistulae  onus  capite 
facile  gerebat,  et  duorum  bajulorum  pondus  sustinebat. 
Talem,  Justino  imperante,  Ceciliam  gigantis  instar  Zonaras 
describit ; quae  vasto  corpore  proceros  viros  cubito  supera- 
bat, pectore,  et  brachiis  supra  modum  latis,  quibus  vox, 
facies,  brachiorum  firmitas,  et  crassitudo  respondebant. 

Eo  tempore  Joannes  Manfredus  Regiensis  continuato 
quadriennio  Patavii  Praetor,  Ugo  vero  Robertus  ejus 
urbis  Episcopus  extitit.  At  Vicecomites  cum  de  recipienda 
Bononia  clam  cum  civibus  agerent  instructo  exercitu  ad 
eam  occupandam  accedunt.  Sed  proditione  detecta,  ut 
honestiore  aliquo  praetextu  rem  tegerent , quasi  aliud 
acturi  venissent,  ad  devastandum  Regiensium  agrum  con- 
vertuntur. Inde  Montis  Sancti  Prosperi  summo  colle  oc- 
cupato, ingens  extructum  vallum  opportuno  Parmensium 
relicto  praesidio  munierunt:  quod  postea  Ugolinns  Gon- 
zagus  copiarum  imperator  a foederatis  creatus  intra  paucos 
dies  expugnatum  in  suam  potestatem  redegit.  Exinde 
Parmensium  agrum  praedabundus  igne  ferroque  vastavit, 
et  in  Insubres  conversus,  Novaria  capta,  et  obsessis  Ver- 
cellis, ingens  Vicecomitibus  detrimentum  intulit.  Tandem 
multis  illatis  acceptisque  plagis,  omnes  plane  fessi,  et 
pecunia  exhausti,  Aldobrandino  Atestino  intercedente,  de 
pace  agere  coeperunt.  Vicecomitibus  Regium  petentibus 
diu  est  disceptatum,  demum  Catharina  Matthaei  Viceco- 
mitis  filia  Ugolino  matrimonio  conjuncta,  Novaria  est 
restituta,  Mantuaque  beneficiario  jure  Gonzagis  concessa, 

pro  qua  accipitrem  quotannis  promiserunt,  et  laeta  pax 
est  secuta.  Ceterum  veritus  Feltrinus,  ne  ab  Ugolino  ex 
fratre  nepote  potenti  affinitate  confirmato  omni  imperio 
excluderetur,  cum  liberis  Mantua  discedens  Suzariae,  Re- 
gioli,  Conzagaeque,  et  aliis  castellis  valido  praesidio  im- 
posito Regium  solus  occupavit.  Quo  audito  Ugolinus  et 
ipse  patruo,  omnibus  familiae  induitis  privilegiis,  genti- 
lium consensu  spoliato,  Mantuae  principatum  uni  Guidoni 
patri  tradidit.  Inter  haec  Loisium  jam  nonagesimum  an- 
num agentem  naturae  concessisse.  Merulae  placet;  quem 
alii  aliquot  ante  annis  extinctum  fuisse  memorant.  Is 
Gonzagorum  principatus  auctor , et  Mantuae  Caesaris 
Vicarius  creatus , ac  inter  Patricios  Venetos  cooptatus, 
diversas  a variis  Imperatoribus  immunitates  et  privilegia 
obtinuerat.  Regiolo  quoque,  Luzaria,  Revero  cum  adja- 
centibus pagis  et  utraque  Eridani  ripa  donatus,  etiam 
Carpinetum,  Castellarum,  Bibianellum,  Rosemantum,  et 
Piolum  nobilibus  Regiensibus  adempta  castella  impetra- 
verat. Feltrinus  vero  solus  Regii  principatu  potitus  ex 
nostrorum  civium  ac  sociorum  numero  coacto  exercitu 
ad  vindicandam  ab  agnatis  acceptam  injuriam  se  vertit, 
quibus  subita  in  Mantuanos  incursione  facta  ingentem 
cladem  intulit.  Contra  Guido  non  sine  magna  Ludovici, 
Franciscique  ex  fratre  nepotibus  invidia  ad  recipiendum 
Regium  exercitum  contrahit.  Jamque  Suzaria  et  Gonzaga 
occupata  ultra  progressurus  erat,  nisi  Feltrinus  cum  dEgi- 
dio  Hispano  Urbani  V Pontificis  legato  foedere  mature 
conjunctus  sociorum  armis  ingruentem  hostem  perterruis- 
set. Cum  vero  Barnabas  omni  studio  imperium  ambitio- 
sius proferre  conaretur,  Bononiamque  anxius  recipere 
tentaret,  iEgidius  legatus,  conspirantibus  secum  vicinarum 
urbium  Principibus,  ejus  vires  contudit.  In  primis  eum 

diris  damnatum  saepius  profligavit.  Mox  Herberia  oppido 
a Sylvatico,  et  Guidone  Bojardis  vel,  ut  alii  malunt,  a 
Leonardo  Rolando  Herberiensi , quibus  centum  menstruos 
florenos  promisit,  accepta,  Nicolaum  Atestinum,  Fran- 
ciscum  Carrarium,  Feltrinum  Gonzagum  et  Scaligeros  in 
Vicecomitem  communi  pecunia  copias  ducere  compulit ; 
a quibus  Barnabas  dum  in  Bononienses  incursionem  facit, 
circumventus,  amisso  exercitu,  saucius,  et  superatus  vix 
effugit.  Capti  sunt  in  eo  condictu  insignes  duces  Andreas 
Pepulus  cum  Bononiensibus  exulibus,  Ambrosiolus  filius 
naturalis  Barnabae,  Paulus  Mirandula,  Guidus  Folleanus, 
Actius  Corrigius,  et  Gulielmus  Cavalcabos,  duces  claris- 
simi (0.  Hostium  foedus  initio  Barnabas  spreverat  quibus 
per  contumeliam  vasa  argentea  donaverat;  interea  Scaliger 
scalas  furcae  appositas,  Carrarius  columbas  volantes,  Ate- 
stinus  flagellum  invenit  (a).  Mantuae  autem  Ludovicns  et 
Franciscus  Gonzagi  Corrado  in  Eridano  extincto,  et  Gui- 
done Albertoque  patruis  in  furorem  actis,  UgoLnum  pa- 
truelem qui  a Guidone  patre  principatum  solus  acceperat 
pridie  idus  octobris  circiter  horam  noctis  quartam  apud 
se  coenantem  trucidarunt.  Catbarina  ejus  uxore  Medio- 
lanum remissa  parricidae,  Pontificis  Urbani  V auctoritate, 
crimine  expiati,  et  a Carolo  IV  imperatore,  non  solum 
omnem  delicti  poenam,  sed  Mantuae  etiam  principatum 
novo  privilegio  obtinuere.  Feltrinus  vero  a Caesare,  omni 
immunitate,  Mantuaeque  ditione  privatus  cum  Uberis 
Regii  se  continebat , tametsi  Platina  ((i) * 3)  pro  Fel trino  Phi- 
lippinum  non  obscuro  errore  nominat.  Ceterum  Barnabas 


(i)  Piat,  in  Urb.  v. 

(a)  Mattii.  Vili.  lib.  x,  c.  96. 

ubi  se  in  Bononiensibus  parum  proficere  videt,  novo 
exercitu  comparato,  quinque  hominum  millia,  prodita 
porta,  Regium  immittit,  qui  omnes  a Feltrino  acriter  se 
tuente,  aut  capti,  aut  trucidati  fuere.  Ille  re  infeliciter 
tcntata  copias  auxit, -et  Mutinam  obsedit,  cujus  Princeps 
Nicolaus  Atestinus  Viridi  Canis  sorore  uxore  ducta  se 
contra  Vicecomites  novae  affinitatis  conjunctione  corrobo- 
ravit, et  copiis,  quas  ex  Pontificis  foederatis  propere  con- 
traxerat, Feltrinum  Gonzagum  praefecit,  qui  ad  Stella- 
tam secundum  Eridanum,  ubi  Barnabas  munitissimum 
vallum  aedificaverat , prospero  praelio  commisso , hostes 
profligavit;  omnibusque  ferme  totius  Galliae  Cisalpinae 
nobilioribus  captis  etiam  Folleanos  vivos  in  potestate 
habuit.  Sed  Barnabas  incredibili  celeritate  intra  octo  dies 
reparato  exercitu,  iterum  Mutinam  obsedit.  Magnum  ad 
hoc  ei  adjumentum  praestitit  Herberia  oppidum,  in  quod 
Sylvaticus  Bojardus  loci  dominus  illius  milites  recipiebat, 
sed  cum  Barnabas  arce  extructa  castrum  occupare  conatus 
esset,  id  Sylvaticus  Atestino  tradidit. 

His  malis  supervenere  locustae,  quae  tanto  in  Italiam 
numero  advolarunt,  ut  solis  lumen  spectantibus  adime- 
rent; biennio  in  Regiensibus  commoratae  pabulis , segeti- 
busque adhaesis  terram  atque  arbores  penitus  denudarunt. 
Eo  tempore  Florentini  adversus  Pisanos,  quibuscum  bel- 
lum gerebant,  inter  alios  Joannem  Malatacchium  Rcgien- 
sem  rei  militaris  peritissimum , et  qui  magna  cum  laude 
alias  exercitibus  imperaverat,  militum  copiis  praefecerunt. 
Interea  Urbanus  Avinione  comitiis  habitis,  ubi  Atestini, 
Malatesta  Arimini,  et  Carrarii  Patavii  principes,  Ludo- 
vicus  Gonzagus,  ct  Legati  Regiensium  interfuerunt,  Ca- 
rolum  Imperatorem  belli  contra  Vicecomites  gerendi  du- 
cem declaravit.  Verum  non  multo  post  Barnaba  variis 

artibus  hostibus  conciliato,  tanta  Pontificis  indignatio  fuit, 
ut  ruptis  foederibus  Carolum  Boemum  adversus  Viceco- 
mitum  potentiam  in  Italiam  vocaverit.  Sed  et  is  pecunia 
corruptus  Mantuae  fines  egressus  non  est ; ubi  in  clypeo 
rubenti  leonem  album  cum  aureo  milio  coronam  in  ca- 
pite gerentem  pro  insignibus  familiae  Gonzagis  donavit. 
Quo  tempore  Francisco  mortuo  ad  Ludovicum  fratrem 
Mantuae  imperium  est  delatum.  Ceterum  Regii  scatu- 
rientibus in  Divi  Prosperi  coenobio  aquis , ejus  corpus 
Laurentii  Pinotti  episcopi  jussu,  intra  urbem  in  Divi 
Matthiae  templo,  quod  juris  coenobitarum  erat,  depositum 
jacuit;  deinde  post  annos  decem  et  octo  in  pristinum 
locum  jam  exsiccatum  relatum  fuisse  dicitur.  Sub  id 
tempus  Guido  Ferrarius  Philippini  filius  a Balneolo,  quod 
nunc  Bagnolum  vocant,  vir  in  arte  medica  eximius  de- 
cessit. Is  Petri  Lusignani  Hierusalem  et  Cypri  Regis  Ar- 
chiatrus anno  mccclxii  Nicosiae  in  templo  D.  Sophiae 
condito  testamento  Venerium  filium  haeredem  reliquit ; 
sed  ex  bonis  md  aureos  ducatos  extrahi  jussit  quibus 
praedia  in  agro  Bononiensi  emerentur  commodo  Alisiae 
naturali  filiae,  quam  ex  Franccschina  serva  susceperat. 
Cum  vero  illa  decesisset,  ex  eorum  redditibus  inopes 
juvenes  Regienses,  qui  Bononiae  studiis  operam  darent, 
sustentari  voluit.  Emptis  postea  praediis  cum  ipsa  ante 
annum  aetatis  undecimum  defuncta  esset,  ibi  institutum 
est  Collegium,  quod  nunc  Regiensium  nuncupatur.  Repa- 
ratis interim  viribus  Barnabas  ad  Sanctuiu  Raphaelem 
vallo  munito  Regium  obsessurus  ad  primum  lapidem  sub 
moenibus  castra  posuit.  Ibi  miles  ad  diripendas  villas 
exiens  magna  damna  civibus  intulit.  Feltrinus  ubi  ad 
resistendum  tanto  principi  se  viribus  imparem  esse  ani- 
madvertit, foederatos  Bononienses,  et  Atestinos  in  subsi- 

diam  vocat.  Horum  copiis  ex  tempore  patefacta . porta 
erumpens  magno  impetu  vallum  adoritur.  Qui  in  prae- 
sidio erant  inopinanter  oppressi  ad  hostium  clamorem 
trepidi  tela  capere,  alii  intra  castrorum  vacua  pavidi  ex- 
currere, pauci  confirmato  animo  pro  aggerihus  se  oppo- 
suere. Contra  urgens  Feltrinus  virtute  bellica  propugna- 
toribus dejectis,  ceterisque  male  mulctatis,  vallum  facile 
obtinuit.  Guido  Folleanus  magno  stipendio  Barnabae 
copiis  Praefectus  eo  infortunio  perculsus  cum  cataphra- 
ctis, qui  perpetuum  stipendium  capiebant , ad  Florentinos 
transfugit.  Hanc  tamen  cladeqi , hostibus  ad  Mirandulam 
paulo  post  fusis,  Barnabas  nova  potitus  victoria  resarcivit. 
Nicolaus  vero  Atestinus  proferendi  imperii,  veterisque 
injuriae,  quam  a Gonzagis  acceperat,  vindicandae  cupidus 
cum  Gabricle  Cavasacco  Regiensi  pecunia  corrupto,  qui 
a secretis  Feltrini  erat,  atque  Sylvatico  Bojardo  Philip- 
poque  Roberto  clam  de  intercipiendo  per  proditionem 
Regio  tractavit.  Saxolum  eo  forte  tempore  ab  eo  defe- 
cerat. Quare  hanc  tegendi  consilii  occasionem  nactus,  se 
ad  oppugnandum  oppidum,  quas  in  Gonzagum  instruebat 
copias,  parare  finxit,  ac  Lucium  Landum  a Lodello  in 
Germania  Comitem,  qui  a foederatis  in  Italiam  accitus, 
Florentinorum  copiis  paulo  ante  praefuerat,  pacto  in 
vigenti  dies  decem  millium  florenorum  stipendio,  cum 
delectis  quingentis  equitibus  ad  Saxolum,  quod  defecerat, 
obsidendum,  se  conducere  divulgat.  Fuerat  Lucius  unus 
ex  quatuor,  qui  a secretis  Morialis  steterant,  ac  demum 
ejus  militum  magister  fuit.  Morialis  autem  ex  ordine 
Divi  Joannis  eques  Rhodius  sub  Vicepraefecto  militave- 
rat; sed  cum  ob  inopiam  ab  eo  sustineri  non  posset, 
discedens,  literis  dimissis  undique  factiosissimos  quosque 
collegerat,  quibus  alimenta  ct  pecuniam  promittebat. 

Primo  millibus  quingentis  cataphractis  et  plus  duobus 
millibus  peditibus  militum  contractis  oppida  vel  diripiebat, 
vel  gravi  aere  mulctabat:  ita  effectum  est,  ut  facinoro- 
sissimis quibusque  ad  eum  concurrentibus,  ingentem  exer- 
citum brevi  coegit,  quo  totam  Italiam  subigere  cogitabat. 
Sed  cum  Venetis  copias  tradidisset,  Romae  a Tribuno 
Plebis  velut  praedo  capite  punitus  fuit.  Lucius  ducis 
vestigia  secutus  magnam  secura  militum  manum  traxit, 
donec  plus  quatuor  millibus  cataphractorum,  et  plurimos 
pedites  collegit. 

Jam  mccclxxi  venerat  annus,  cum  ex  composito  mense 
aprili  multo  mane  Cavasaccus  cui  plurimum  fidebat  Fel- 
trinus  porta  Divi  Prosperi  aperta  trecentos  armatos  bar- 
butos  vocatos  sub  Balzino  Marano  merentes  introduxit. 
Inopinata  re  perculsus  Feltrinus,  simulque  populi  quem 
afflixerat  iram  timens,  vix  cum  Guidone  et  Gulielmo 
liberis,  et  Manfredis,  se  in  arcem  comeatu  destitutam 
recipere  potuit.  Capta  urbe  cum  aliunde  praesens  auxi- 
lium sperare  non  posset,  hosti , quam  infido,  ut  appella- 
bat, socio  civitatem  tradere  maluit.  Itaque  ad  Barnabam 
Guidone  et  Gulielmo  filiis  celeriter  missis,  urbem  ei  se 
honestis  conditionibus  daturum  pollicetur.  Hac  promis- 
liofie  laetus  Barnabas  magnum  comeatum  et  quinquaginta 
electorum  militum  praesidium  sub  Gulielmo  sequenti 
nocte  clam  in  arcem  Regiensem  praemisit,  clavesque  do- 
minii in  se  urbis  translati  argumentum  a Gonzago  accepit. 
Mox  alios  quingentos  cataphractos  urbem  occupaturos 
sub  Ambrosio  naturali  filio  tum  Parmae  degente  prioribus 
subsidio  futuros  ire.  jussit,  qui  postridie  ex  arce  in  urbem 
exeuntes  hostes  oppugnare  incipiunt.  Hac  re  cognita  Lu- 
cius qui  ad  Saxoli  moenia  pugnando  tempus  tefebat, 
tacito  itinere  Regium  contendit:  ibi  in  arcem  hostibus 

compulsis  velut  ad  praedandum,  non  ad  pugnandum  ve* 
nisset  barbara  feritate  ad  diripiendam  civitatem  se  con- 
vertit. Non  a divinis  templis,  aut  piis  hospitiis,  non  a 
sacris  virginibus,  est  temperatum.  PLuribus  exustis  aedi- 
ficiis, promiscue  viduis,  virginibus,  nuptisque  vis  est 
illata.  Petrus  Mutus  ex  Francisco  Sagacii  nepos,  qui  hanc 
historiam  acurate  explicuit , novem  diebus  se  tum  in  arce 
magno  cum  incommodo,  et  animi  anxietate  fuisse  scribit. 
Inde  omnibus  bonis  denudatus  clam  effugit.  Parmam 
profectus,  ibi  tamdiu  se  continuit,  donec  Barnabas  Re- 
gium accepit : postea  reversus , omnibus  Divi  Prosperi 
coenobitis  fratribus  dispersis , solus  ad  Divi  Matthiae 
hospitium  se  contulit,  ubi  ablatis  tectis  super  tegetibus 
et  foeno  cubare  coactus  est;  et  cum  cibo  careret  a Vir- 
ginibus Minoritis  per  aliquot  dies  educatus;  tandem  aliis 
paulatini  redeuntibus,  cum  mensae  deessent,  super  templi 
ara  comedit.  In  ea  direptione  duo  chronicorum  volumina 
amisit,  ad  eorum  exemplum  conscripta,  quae  Guido  a 
Bagnolo  ipsius  consobrinus  composuerat.  Is  est  Guido 
Medicus  qui  collegium  studiosorum  Regiensium  Bononiae 
instituit.  Per  xxii  dies  hanc  calamitatem  urbs  nostra 
pertulit,  donec  Gulielmus,  vel  ut  alii  malunt,  Guido  qui 
praeter  arcem  duas  adhuc  Regii  portas  tenebat,  cofltra 
Feltrini  patris  voluntatem,  qui  adversus  datam  fidem, 
mutata  voluntate , urbem  Pontifici  tradere  cogitabat , 
quinquaginta  millibus  florenorum  Barnabae  urbem  ven- 
didit. Contractus  tabulae  Parmae  conscriptae  etiam  nunc 
in  nostro  tabulario  publica  fide  comprobatae  visuntur. 
In  eodem  contractu  Bagnolum,  et  Nivolariam,  quae  sibi 
postea  a Caesare  sunt  confirmata,  retinuerunt.  Itaque 
praeter  alias  clades  acceptas,  duo  haec  etiam  castella 
velut  membra  a civitate  sunt  abscissa,  cum  ante  actis 

etiam  temporibus  Gonzagi  Regiolum,  Sarminum,  Reve- 
rum,  nunc  Ripam  Regii  vocatum,  Luzariam,  quae  epi- 
scopi ditionis  erat , Gonzagam , et  alia  quamplurima  nostri 
juris  loca  nobis  adempta  in  Regiensium  perniciem  Man- 
tuae applicuissent.  Itaque  civitas  intus , forisque  continuis 
malis  attrita  ad  extremum  fere  excidium  pervenit. 

Rebus  ita  gestis  portam  Sancti  Petri  Lucius  adhuc 
tenebat ; quam  quater  mille  florenis,  etsi  alii  sexaginta 
millia  scribant,  a Barnaba  acceptis,  post  viginti  dies, 
quibus  Atestino  servire  tenebatur,  ad  xi  calendas  j unias 
dimisit.  Vacua  civitate  relicta,  et  quinquaginta  millibus 
florcnorum  Guidoni  Feltrini  filio  per  Joannem  Balduchi- 
num  praesente  pecunia  numeratis.  Ambrosius  Barnabae 
filius  qui  cum  trecentis  cataphractis  in  urbe  erat  Regii 
dominium  accepit.  Ob  id  in  omnibus  Vicecomitum  civi- 
tatibus, sed  Parmae  praesertim,  quanta  unquam  ab  ho- 
minum memoria  fuerit,  laetitia  publice  est  peracta.  Tum 
nobiles  Manfredi,  qui  antea  cum  Feltrino  senserant,  a 
Barnaba  menstruum  stipendium  promeruerunt.  Lucius 
vero  ad  Montisferrati  Marchionem  contra  Galleacium 
Vicecomitem  Barnabae  fratrem  bellum  gesturus  se  con- 
tulit. Populus  ea  status  mutatione  laetus  ad  Gonzago- 
rum,  qui  civitatem  everterant,  memoriam  delendam  de- 
crevit, ne  quis  eos  sub  poena  perduellionis  nominaret. 
Feltrinus  ex  hujus  tristis  eventus  moerore  pridie  calendas 
majas  Bagnolum  se  cum  familiaribus  contulit,  ubi  diffi- 
cili ob  rerum  adversitatem  aegritudine  contracta  cum 
primum  convaluit,  ut  stipendia  Barnabae  mereret,  Par- 
mam proficiscitur.  luter  eundem  in  loco,  quem  Bastiam 

ab  Angulo  vocant,  velut  in  eum  saeviente  coelo  maxima 
vi  grandinis  petitus,  pluribus  ex  comitatu  amissis,  vix 
cum  paucis  evasit.  Non  multo  post  eadem  via  repetita, 
ut  honorificentius  vitam  duceret,  Barnabae  militum  im- 
perator est  declaratus : sed  homo  aliorum  jussibus  parere 
insuetus,  id  quoque  vitae  genus  fastidire  coepit.  Quare 
commeatu  post  duos  menses  accepto,  Taurisium  concessit, 
unde  a Venetis  antiquis  hostibus  expulsus,  partim  Patavii, 
partim  in  Plebis  Sacci  castello  aliquandiu  est  commora- 
tus. Demum,  pluribus  Galliae  Cisalpinae  partibus  pera- 
gratis, Ticinum  profectus  est,  ubi  a Galleacio  stipendio 
per  paucos  dies  accepto,  ad  extremum  Patavium  sequenti 
anno  est  regressus ; ubi  transacto  triennio  ob  effusos 
sumptus  grandi  aere  alieno  oppressus,  concepto  ex  animi 
moerore  morbo  decessit , et  in  Eremitanorum  templo 
humili  tumulo  conditas , nullam  sepulcri  hodie  memoriam 
conservat.  Guido  et  Gulielmus  ejus  filii,  Nivolaria,  et 
Bagnolo  retentis,  eos  Gonzagos,  qui  nunc  in  iisdem  ca- 
stellis imperant,  fecunda  prole  propagarunt.  Cumr  vero 
Gibertus  et  Actius  Corrigii  cum  Nicolao  Atestino  senti- 
rent, Guido  Actii  filius  Corrigium  Barnabae  prodidit, 
liberisque  Giberti  custodiae  traditis  oppido  potitus,  prae- 
sidium et  menstruum  stipendium  a Vicecomite  accepit. 
Ob  id  Actius  pater,  qui  tum  Ferrariae  - morabatur  etsi 
facti  ignarus,  velut  sceleris  conscius  in  vincula  conjectus 
est.  At  Barnabas,  qui  imperio  prolato  etiam  occupandae 
Mutinae  inhiabat,  apud  Herbcriam  post  leviora  aliquot 
certamina  cruento  praelio  Pontificios  fudit.  In  eo  Fran- 
ciscus  Folleanus  Giberti  filius  mille  equitum  Praefectus 
cum  Gulielmo  nepote,  et  aliquot  militibus  captus  Regium, 
ubi  Joannes  Balduchinus  Parmensis  se  tunc  Praetoris 
Vicarium  fuisse  scribit,  est  deductus,  et  paulo  post  ad 

Divi  Bernardi  pinnam  velut  proditor  laqueo  suspensus 
foede  vitam  linivit  : vir  facinorosissimus  et  maxime 
omnium  flagitiosissimus.  Hac  victoria  potitus  Barnabas 
ignes  ad  ingentem  laetitiam  significandam  ubique  accen- 
dit: mox  Gabianum,  postea  Sanctum  Paulam  vocatum, 
quod  Atestinus  occupaverat,  facile  in  suam  potestatem 
redegit.  Demum  comeatus  et  multae  materiae  copia  ad 
extruendas  machinas  cum  fabris  Regium  missa,  Mutinam 
duplici  vallo,  et  fossa  arcte  obsedit.  Interea'  incursione  in 
Ferrarienses  facta,  pluribusque  villis  incensis,  trecentos 
captos  Regium  deduxit,  quo  etiam  Joannes,  et  Ambrosius 
ejus  lilii  ad  defendendam  adversus  Pontiiicios  civitatem 
validum  praesidium  adduxerunt.  Inter  hos  motus  Gibertus 
Folleanus  Francisci  pater  ob  ignominiam  lilio  illatam 
graviter  commotus  Scandianum  Atestinis  tradidit.  In  eo 
tumultu  Guido  ejus  frater,  qui  tunc  ibi  erat,  et  clam 
cum  Barnaba  sentiebat,  celeriter  fugit.  Ceteri  quoque 
Folleani  qui  plurima  in  montibus  munitissima  castella, 
nec  paucos  tam  civium,  quam  ceterorum  sectatores  habe- 
bant, foederatorum  copiis  adiuti  contra  Regienses  bellum 
gerere  coeperunt.  Sed  Giberto  defuncto  tandem  Guido 
cognomento  Savina  solus  ex  Giberti  liberis  superstes  vi- 
ginti  quatuor  castella,  quae  in  alpibus  tenebat,  et  Scan- 
dianum Barnabae  tradidit.  Itaque  post  tricenum  septimum 
annum  quam  Folleani  bello  patriam  vexaverant  ad  Vice- 
comitum  partes  cum  tota  gente  se  contulit.  Ad  pacem 
conflrinandam  Carolo  filio  adhuc  impuberi  Isottam  Bar- 
nabae filiam  despondit.  Extra  urbem  vero  ad  hostiam 
impetum  sustinendum  Salvaterram  castellum  antea  diru- 
ptum restituit.  Verum  non  multo  post  dormiens  a fami- 
liaribus in  lecto  occisus,  et  sine  ulla  funeris  pompa  eadem 
nocte  clam  sepultus  est.  Postridie  vacua  arca  ad  funeris 

ostentationem  pro  cadavere  honorifice  elata  fuit.  Itaque 
omnes  Giberti  Folleani  liberi  tristem  exitum  habuerunt. 
Siquidem  sex  mares  violenter  extincti,  et  tres  filiae  pari 
morte  occubuerunt.  Primam  enim  ob  stuprum  pater  in- 
terfecit, alteram  Actius  Sessius  vir  in  adulterio  deprehen- 
sam necavit,  ultima  jam  in  coenobio  professa,  quod  et 
ipsa  parum  pudice  viveret,  a fratribus  trucidata  fuit. 

Sequenti  anno  mccclxxiii  Pinotus  a Pinotis  Bonvicini 
filius  jurisconsultus,  qui  in  Galleacii  Ligurum  Ducis,  et 
Ticini  domini  consilio  fuerat  in  Beatae  Virginis  memoriam 
templo  erecto  Carmelitas  eo  introduxit,  hospitiumque 
recipiendis  pauperibus  peregrinis  coenobio  contiguum,  et 
aliud  extra  Divi  Stephani  portam  sub  Divi  Geminiani 
titulo  peramplis  dotatum  opibus  extraxit.  Qua  de  re  ad 
facti  memoriam  carmen  fano  inscriptum  extat.  Is  post 
undecimum  annum  quam  haec  egit  decedens,  hospitium 
haeredem  fecit.  Rebus  vero  Barnabao  prospere  succeden- 
tibus Pontifex  ut  hostium  potentiam  externorum  armis 
opprimeret,  quod  Italica  virtus  tum  obscura  esset,  Joan- 
nem  Aucutuin  ex  Anglia  evocatum  copiis  suis  praefecerat. 
Is  ex  Britannia  insula  in  continentem  Galliae  transvectus 
Belgas  bello  vexaverat.  Ea  vero  expeditione  confecta, 
cum  stipendia,  et  praedam  facturus  in  provinciam  Nar- 
bonensem se  effudisset,  inde  a Gregorio  Pontifice  in  Gal- 
liam togatam  opportune  transmissus,  aliquot  expugnatis 
urbibus  Guelphorum  vires  restituit.  Quare  Cotignola  cum 
quatuor  proximis  oppidis  donatus  bello,  et  opibus  clarus 
evaserat.  Tum  vero  ut  Barnabae  impetum  reprimeret 
Bononia  movens  per  Regienses,  et  Parmenses  in  Placen- 
tinos delatus  omnia  igne  ferroque  crudeliter  vastavit, 
et  Sancti  Joannis  oppidum  occupavit.  Joannes  a Cruce 
legatus  Pontificis  eo  profecturus,  et  ipse  per  Regienses 

transiens  omnes  villas  diripuit.  Per  eam  occasionem  Ber- 
nardus  Folleanus  alter  Francisci  filius,  qui  parenti  illatam 
injuriam  in  pectore  conservabat,  rursus  ad  hostes  defecit, 
et  captum  per  proditionem  Scandianum  Pontificiis  tradidit. 
Ejus  exemplum  secuti  Franciscus  Joannis  filius,  et  Guido 
et  Feltrinus  Manfredi,  qui  antea  Feltrini  familiares  etiam 
dandae  urbis  Barnabae  auctores  fuerant,  ac  tunc  quamvis 
amplo  Vicecomitum  stipendio  honestati  praesentium  re- 
rum statum  fastidiebant,  cum  Montericcio,  Mociatellis, 
et  Bortiano  castellis,  et  ipsi  ad  Pontificios  transierunt. 
Pontifex  Francisco  quinquaginta  menstruos  florenos  et 
Albineam  castellum,  si  capi  potuisset,  se  donaturum  pro- 
misit. Id  juris  antistitis  erat,  quod  postea  beneficiario  jure 
Manfredis  a Joanne  Pontifice  cum  onere  lxxx  libras  Bo- 
nonienses ecclesiae  solvendi  concessum  fuit.  Haec  pensio 
ccc  jugerum  praediis  in  villa  nemorum  episcopo  traditis 
postea  extincta  fuit.  At  Joannes  Aucutus  Donina  Bar- 
nabae ex  adamata  concubina  filia,  uxore  ducta  soceri 
vires  maxime  adauxit.  Is  ob  eam  affinitatem  a Pontifice 
dimissus  cum  ab  aliis  urbibus,  tum  a Regiensibus  ma- 
gnam pecuniae  copiam,  omnibus  armorum  metu  perter- 
ritis, exegit,  etiamsi  alii  non  Regiensibus,  sed  Aretinis  id 
accidisse  falso  existimant. 

Crescentibus  in  dies  Vicecomitum  rebus  populi,  qui 
imposita  onera  sustinere  non  poterant,  certatim  a Gre- 
gorio  X Pontifice  ad  Barnabam  deficiebant,  ad  quem 
Bononia  quoque  reversa  centum  cataphractorum  praesi- 
dium Regio  missum  accepit.  Ceterum  laetos  successus 
tetra,  quae  mense  julio  et  augusto  secuta  est  peStis  et 
importuna  Galleacii  Barnabae  fratris  mors  perturbavit,  qui 
praeter  arcem  quam  Ticini  nobilissimam  condidit,  lapi- 
deum etiam  pontem  supra  Ticini  flumen  propugnaculis 

ad  utrumque  caput  munitis,  columnisque  perpetuam  con- 
tignationem utrinque  sustinentibus  magnifico  opere  ex- 
traxerat. Praeterea  gymnasium  Ticini  a Carolo  Magno 
institutum,  et  postea  bellorum  calamitate  destitutum,  al- 
terius Caroli  IV  Imperatoris  auctoritate  renovaverat,  atque 
inter  alios  magni  nominis  viros  eo  etiam  Philippinum 
Cassolum  Regiensem  eximium  jurium  professorem,  qui 
clarissima  fama  ceteros  tum  anteibat,  perampla  pecunia 
Patavio  evocatum  conduxerat.  Is  memoria  maxime  ex- 
cellens ad  eam  nominis  celebritatem  pervenerat,  ut  om- 
nium sui  temporis  doctorum  Doctor  vulgo  vocaretur. 

Demum  nimium  gloriae  cupidus  ingenii  felicitate,  et 
fiducia  doctrinae  se  quibusvis  ultimarum  voluntatum  du- 
biis responsurum  ausus  est  profiteri.  Inter  alios  nobiles 
jurisperitos,  qui  tum  Ticini  profitebantur,  Baldus  Ubaldus 
Perusinus,  Christopborus  Castellioneus  ejus  discipulus, 

Joannes  et  Signorolus  Homodei  Mediolanenses,  uterque 
Raphael  et  Joannes  Petras  Ferrarius  Papiensis  jurium 
professores  clarissimi  habebantur.  Jam  dies  venerat,  quo 
in  magna  audientium  turba  Philippino  ingenii,  et  me- 
moriae felicitas  ostentanda  erat;  cum  in  medio  prosiliens 
Baldus  ejus  antagonista:  Ubi  est,  inquit,  Philippe,  jure 
decisum  substitutum  alteri  in  legato  ita  demum  succe-  «. 

dere,  si  ille  relictum  repudiasset,  non  casu,  quo  aliter 
defecisset  ? Ad  inopinatam  hanc  interrogationem  obmu- 
tescente Philippo,  statim  legem  quae  etiamsi  id  prima 
fronte  velle  id  videbatur,  tamen  diversum  continebat  (0, 

Baldus  aperuit.  Repentino  casu  perculsus  Philippus  cum 
verum  illius  sensum  ex  tempore  percipere  non  posset, 
pudore  suffusus  abiit.  Ejus  etiamnum  de  testamentis  et 

(i)  L.  Pater  Sererinam  ubi  Paul.  Caitr.  IT.  de  cond.  et  demon. 

successionibus  non  inelegans  tractatus  extat.  Sed  et  prae- 
ter omnium  disciplinarum  interpretes  amplo  stipendio 
conductos  Calleacius  insignem  etiam  Bibliothecam  omnium 
disciplinarum  codicibus  refertam  in  arce,  suadente  Fran- 
cisco  Petrarca,  condiderat.  Lateritiis  deinde  muris  viginti 
millium  passuum  ambitu  ad  recti  quadranguli  normam, 
ingentia  viridaria,  ut  principum  animos  venationibus  et 
aucupiis  oblectaret  summa  magnificentia  cinxerat.  Dece- 
dens Joannem  Galleacium  filium,  cui  Isabellam  Caroli 
Galliae  regis  sororem,  solutis  quingentis  millibus  floreno- 
rum  virtute  oppido  in  dotem  accepto,  nuptui  dederat, 
haeredem  fecit.  Ei  postea  cives  Vercellenses  et  militum 
cohortes  se  fideles  fore  apud  Bartholomaeum  Regiensem 
jurejurando  spoponderunt.  Joannes  Galleacius  paterno  im- 
perio potitus  ut  Picininam  Barnabae  patrui  filiam  Actio 
filio  conjungeret,  cum  alios  nobiles,  tum  Philippum  Cas- 
solum  Regiensem,  quem  Ticini  legum  interpretem  fuisse 
diximus,  ad  Pontificem  misit,  qui  matrimonium,  lege 
quae  obstabat  soluta,  comprobaret.  Ob  eas  nuptias  Guido 
Corrigius  post  annum  octavum  et  menses  tres  dies  qnin- 
decim,  quam  in  Modoetiae  carceribus  inclusus  erat,  tan- 
dem tertio  nonas  aprilis,  rogantibus  amicis,  demissus  fuit. 
Isotta  quoque  Barnabae  filia  naturalis  Carolino  Folleano 
Guidonis  Savinae  filio  desponsata,  ab  eodem,  quod  nimis 
tenerae  adhuc  aetatis  esset,  postea  disjuncta  fuit.  At  Re- 
gina Scaligera  Barnabae  uxor,  pluribus  oppidis  in  Regiensi 
et  aliarum  urbium  territoriis  a marito  emptis,  fatis  con- 
cessit. Ambitiosa  mulier  quae  liberos  suopte  ingenio  elatos 
contra  Joannem  Galleacium  patruelem  quotidianis  sermo- 
nibus stimulare  non  desistebat,  ut,  eo  hoste  potius  quam 
propinquo  sublato,  opima  haereditate  potirentur;  eadem 
verba  in  mariti  aures  instillaverat ; quibus  persuasus 

Barnabas  Joanni  Galleacio  insidiari  coepit,  qui  etsi  ad 
eam  imperii  magnitudinem  ille  pervenerat,  ut  non  tantum 
Galliae  Cisalpinae  populis,  sed  etiam  exteris  timendus 
esset,  suis  tamen  liberis  numero  pluribus  homo  ambitiosus 
nullum  satis  fore  regnum  existimabat.  Fratris  itaque  filio 
opulentum  principatum  invidens,  ut  eum  vita  bonisque 
privaret,  scelestum  consilium  capit.  Id  Joanni  Galleacio 
cum  per  exploratores  proditum  esset,  gravi,  callidoque 
ingenio  cognita  dissimulare,  fidissimis  se  veteranis  sepire, 
ac  velut  res  humanas  despiceret,  religioni  intentus  remis- 
sius incedere,  pie  templa  invisere,  concionibusque  sacris 
studiosius  coepit  incumbere.  Tum  vero  ut  timidus,  ac 
supini  ingenii  homo,  a patruo  et  liberis  non  tantum  irri- 
deri, sed  plane  sperni  videbatur,  cum  eum  opimo  potius 
sacerdotio,  quam  tanto  imperio  dignum  esse  dictitarent. 
In  hoc  vitae  genere  diu  se  Joannes  Galleacius  continuit, 
donec  per  religionis  speciem  Divae  Virginis  templum  ad 
Burgum  Varesium  contra  lacum  Verbanum  donariis  et 
miraculis  celebre  se  veneratum  iturum  divulgavit,  ac 
quasi  pietatis  offitio  functurus  patruo  se  eum  ex  itinere 
salutaturum  nunciat.  Die  dicta  ubi  nepotem  discesisse 
Ticino  et  Mediolanum  propius  accedere  Barnabas  sensit, 
mula  vectus,  praemissis  honoris  gratia  filiis,  ipse  ad  Divi 
Ambrosii  xenodochium  extra  portam  Vercellinam  obviam 
prodit.  Ibi  dum  Joannem  Galleacium  nepotem  amplectitur 
ab  Othone  Mandelio  et  Bernardino  Forrensi,  mula  freno 
detenta,  a circumstantibus  armatis  cum  Marco  et  Rodulpho 
liberis  capitur.  Tum  agmina  statim  introducta  in  urbem, 
et  patrui  aedes  ad  praedam  populo  traditae,  denique  cum 
nemo  auxilium  ferret,  aliique  Barnabae  liberi  diffugissent, 
Joannes  Galleacius  Mediolani  imperium  obtinuit.  Mox 
principatu  per  Imperatoris  legatum  confirmato,  urbem 


RERUM  REGIENSIUM 


324 

rursus  nonis  Septembris  ingredienti  universi  nobiles  et  ple- 
bei cum  sacerdotibus  obviam  prodierunt.  In  arce  sex 
plaustra  argenti  facti  et  sexies  centena  millia  aureorum 
floreuorum  inventa  fuisse  dicuntur.  Sequentibus  diebus 
Joannes  Calleacius  per  ludicra  certamina  variis  propositis 
praemiis  populum  oblectavit  et  paulo  post  aliis  gentibus 
in  suam  potestatem  redactis  octavo  postquam  patruum 
ceperat  die,  Parmam,  Regiumque  accepit,  quibus  Jaco- 
bum  Vermium  cum  multis  copiis  praefecit.  Mox  novis 
legibus  conditis  et  vetustis  in  melius  mutatis  satis  beni- 
gne populis  imperavit.  In  ejus  consilio  fuit  Pinotus  a Pi- 
notis  jurisconsultus,  qui,  ut  supra  diximus,  nosocomium 
apud  Carmelitas  Regii , et  xenodochium  extra  Portam 
Divi  Stephani  amplis  ditata  reditibus  condidit.  Barnabas 
in  Tritianam  arcem  deductus  post  septimum  carceris  men- 
sem infecta  veneno  faselorum  pulte  comesta  anno  imperii 
trigesimo,  et  aetatis  sexagesimo  sexto  decimo  tertio  calen- 
das decembris  in  manibus  Doniniae  adamatae  concubinae 
expiravit.  Moriens  lacrymis  et  gemitibus  errorum  venia  a 
Deo  petita  psalmi  versiculum:  Cor  contritum  et  humilia- 
tum Deus  non  despicies,  saepius  recitavit.  In  nostris  an- 
nalibus eum  Regium  deductum,  et  ibi  veneno  necatum 
fuisse  legi.  Mediolani  Conchano  in  templo  statua  equestri 
ex  lunensi  marmore,  quae  ejus  os,  habitumque  exprimit, 
sepulchro  imposita,  est  tumulatus;  quinque  filios  Marcum, 
Ludovicum,  Carolum,  Rodulphum,  et  Mastinum,  et  de- 
cem filias  legitimas  ex  Regina  Scaligera  susceptos , alios- 
que  naturales  post  se  infelices  reliquit.  Vir  fuit  subiectis 
omnibus  invisus,  quibus  praeter  solita  tributa  centum 
millia  aureorum  florenorum  imperare  consueverat.  Sed 
praeter  iniquas  exactiones  etiam  venationibus  quas  prohi- 
buerat intentos  bonis  publicatis,  vel  oculis,  vel  laqueo 

crudeliter  necavit.  Eo  poenae  genere  centum  ferine  ex- 
tinxit,  et  eos  qui  vel  feras  tantum  degustasscnt  gravissime 
mulctavit.  Duos  sacerdotes,  a quibus  de  atroci  sententia 
reprehensus  fuerat,  pravae  religionis  prius  accusatos,  po- 
stea comburi  jussit.  Ipse  venandi  studio  mirifice  detentus 
quinque  millia  canum  inter  subditas  gentes,  quibus  etiam 
domesticae  custodiae  causa  omne  caninum  genus  capitali 
poena  interdixerat,  alenda  divisit.  Magistri  bis  singulis 
mensibus  canes  non  secus  ac  milites  cognoscebant,  et  qui 
vel  strigosos,  vel  pinguiores  produxissent,  illi  tamquam 
inedia  consumpsissent,  hi  quod  inertes  fecissent,  pari 
poena  plectebantur.  Quorum  vero  inspecto  indice  mortuos 
inveniebant  atroci  juditio  bona  adimebantur.  Itaque  magis 
timendi  erant  ipsi  canum  praefecti,  qnain  qui  imperio 
urbibus  praeessent.  Carolus  Barnabae  filius  qui  tunc  Cre- 
mae  residebat,  patris  calamitate  audita  Cremonam  con- 
tendit, inde  Parmam,  mox  Regium  et  in  Germaniam  ad 
Norici,  nunc  Bavariam  vocant,  Ducem  confugit.  Ibi,  exi- 
gua quam  secum  attulerat  pecunia  consumpta,  rursus  in 
Italiam  nudus  rediit.  Alii  eum  ad  Florentinos  Galleacii 
hostes,  ut  paternum  imperium  quandoque  repeteret,  trans- 
fugisse memorant.  Caeterum  Joannes  Galleacius  fidei  ju- 
ramento a Regiensibus  per  Franciscum  Montecatinum 
accepto  adversus  Scaligeros  cum  Carrariis  hac  conditione 
foedus  percussit,  ut  ipse  Veronam,  illi  Vicentiam  tenerent: 
ad  eamque  expeditionem  octingentos  cataphractos  cum 
quingentorum  sociorum  manu  mittere  promissit. 

Interim  Atestinus  bello  Regienses  adortus  Nicolaum 
Canussium  pecunia  corrupit,  ut  Bibianellum,  caeso  Ga- 
brioto,  captum  sibi  traderet.  Quod  ubi  Regium  nunciatum 
fuit,  Jacobus  Vermius  qui  urbi  praeerat,  eo  cum  exercitu 
profectus,  castellum  una  cum  Sancto  Paulo,  quod  hostis 

detinebat,  vi  recepit.  Ibi  captus  Nicolaus  et  Regium  de- 
ductus cum  £lio  nondum  decem  et  octo  annos  nato,  mise- 
rando spectaculo,  securi  est  percussus.  Castella  Joannes 
Galleacius  rescripto  civitati  subjecit.  Inter  hos  motus 
Seraphiuus  Tavanus  Tridinensis  Regii  antistes  ob  malos 
mores,  et  praesule  indignos,  depositus,  et  in  Sardiniam 
relegatus  fuit;  cui  Ugolinus  Sessius  viginti  trium  anno- 
rum juvenis,  sed  qui  septennio  juri  civili  operam  dederat, 
ab  Urbano  VI  successor  est  declaratus.  Patavii  vero  Ugo 
Robertus  cognomento  Tripolitanus  antistes  fuit,  ubi  Ni- 
colaum Zanaccium  a Sancto  Martino  scribam  habuit.  Eo 
anno  armentis  dira  lue  consumptis  propter  bovum  ino- 
piam equis  et  asinis  terram  colere  necesse  fuit.  A brutis 
ad  homines  id  malum  transiens  universam  Italiam  afflixit. 
Corrigium  tunc  Regiensibus  subjectum  in  urbis  nostrae 
verba  juravit.  Ceterum  Joannes  Calleacius  proferendo 
late  imperio  intentus  Antonium  Scaligerum  gravissimo 
bello  cum  Francisco  Carrario  implicitum  est  adortus,  et 
praelio  superatum  Verona,  Vicentiaque  spoliavit.  Inde 
intra  paucos  dies  per  arctam  obsidionem  capto  Patavio 
Carrarium  Modoetianum  in  carcerem  conjecit.  Ejus  filius 
Franciscus  de  sua  et  patris  vita  sollicitus  primum  ad  Flo- 
rentinos transiit,  sed  quod  se  apud  eos  minus  tutum  cre- 
deret ad  Stephanum  Norici  Ducem  transfugit.  Demum 
faventibus  Venetis  mutata  veste  Patavium  ingressus  prae- 
ter arcem  paternum  imperium  recepit.  Tandem  Alberti 
Atestini,  qui  Nicolao  Claudo  fratri  eo  anno  successerat, 
et  Florentinorum  auxilio,  pulsis  Vicecomituin  copiis,  libe- 
ram urbem  habuit.  Joannes  vero  Calleacius  in  primis  Al- 
bertum  Atestinum , oppido  Ateste  tradito,  saevissimum 
hostem  placavit,  deinde  Jacobum  Vermium  contra  Bono- 
nienses pugnaturum  misit,  qui  a Joanne  Aucuto  tunc 

Florentinorum  duce  acriter  impetitus  Mutinam,  et  Regium 
se  recipere  coactus  fuit.  Ea  arrepta  occasione  Pontificii 
Carrariensibus  conjuncti  cum  trecentis  cataphractis  in  agro 
nostro  quidquid  obviam  invenerunt  ex  tempore  sunt  de- 
praedati. Petrus  quoque  Corrigius,  qui  diu  exui,  ac  de- 
mum restitutus  pecunia  a Florentinis  accepta  a Galleacio 
defecerat,  magnum  Regiensibus,  et  Parmensibus  timorem 
incussit.  Nec  multo  post  evenit,  ut  Nicolaus  Folleanus 
eques  a Boccadoro  agnato  homine  facinorosissimo  et  la- 
trociniis assueto  occideretur.  Tertio  enim  nonas  julii  sum- 
mo mane  quinque  filiis  domi  dormientibus  relictis,  Ron- 
danaria  cum  sacerdote  egressus,  ut  sacris  interesset,  ad 
fanum  sub  castelli  moenibus  situm  se  contulerat;  ibi  Boc- 
cadorus,  vel  ut  alii  scribunt  Carolus  ejus  filius,  qui  cum 
viginti  sicariis  in  templo  latuerat,  propinquum  aggressus 
crudeliter  trucidavit:  liberos  etiam  cum  castello  opprimere 
cogitaverat,  sed  repente  sublato  ponte  exclusus,  spe  frustra- 
tus fuit.  Carolus  et  Gibertus , ut  miserandam  parentis 
necem  ulciscerentur,  valida  sociorum  manu  collecta,  Via- 
num  Boccadori  castellum  adoriuntur,  quo  cum  arce  vi 
expugnato,  captum  Boccadorum  Rondanariam  ducunt,  et 
in  loco,  ubi  Nicolaus  occubuerat,  ejus  manibus  paren- 
tantes velut  victimam  jugularunt.  Vianum  Carolus,  Gi- 
bertus vero  Romanum  aliud  Boccadori  castellum  obtinuit. 

At  Joannes  Galleacius  extinguendi  nominis  Guelphi 
cupidus  Albericum  Balbianum  Cunii  Comitem  ex  carce- 
ribus  liberatum  centum  cataphractorum  alae  praefecit, 
cui  soli  se  plusquam  ceteris  omnibus  ducibus  debere  Itali 
fatebantur.  Primus  enim  nostros  arma  gerere,  ordines, 
signaque  servare,  et  pro  scorteis,  ferreis  loricis  uti  docuit: 
quo  factum  est,  ut  cum  antea  sine  externis  auxiliis  Itali 
bellum  gerere  non  possent,  ex  eo  tempore  non  solum  se 

adversus  hostes  tutari  coeperint,  sed  etiam  barbaros  omnes 
fortiter  ejecerint.  Is  ex  schola  Joannis  Aucuti  Angli  pro- 
dierat, qui  tanquam  exactus  militiae  magister  magnis  sti- 
pendiis apud  Galleacium  II  Vicecomitem  socerum,  et 
Gregorium  Pontificem,  Florentinos  Pisanosque  sumina  cum 
laude  meruerat.  Idem  Sfortiam  Braccium,  Carolum  Ma- 
latestam,  Paulum  Ursinum,  et  Mostardam  alumnos  ha- 
buit, magisterque  equitum  creatus,  qui  supremus  militiae 
honos  apud  Neapolitanos  habetur,  et  Comestabilis  vocatur, 
quatuor  millia  cataphractorum,  et  totidem  levis  armatu- 
rae equitum,  qui  ad  eum  sponte  confluebant,  Divi  Georgii 
auspiciis  sub  signis  aluit.  Hi  sacramento  adacti , se  nun- 
quam hosti  terga  daturos  conjuraverant.  Primus  cassidi 
subductilein  buculam  addidit,  ac  transversa  tantum  rima 
ad  prospiciendum  relicta  militum  ora  protexit,  eam  con- 
clusam, duplicemque  galeam  Gothico  vocabulo  Helmet- 
tum  vocamus.  Ferreo  praeterea  gutturali  jugulum  mu- 
niens galeae  loricam  conjunxit,  ac  tegumentis  ex  recocto 
corio  deauratis,  et  ad  decorem  pictura  distinctis,  quae 
bardas  dicimus,  equos  usque  ad  genua  armavit,  promi- 
nente stylo  frontalibus  ferreis  addito,  quo  in  congressu 
hostes  ferirentur.  Is  barbarorum  licentiam  ad  praedandum 
per  Italiam  discurrentium  frenavit,  adeoque  feliciter,  et 
saepius  profligavit,  ut  corruptam  Italorum  disciplinam 
insigni  cum  laude  restitueret.  Non  uno  in  loco  Gallos, 
Britannos,  Germanosque  superavit;  Hispanos,  Allobroges, 
Anglosque  ea  virtute  delevit,  ut  clarissimam  nominis  fa- 
mam summa  cum  laude  promeruerit.  Sub  eo  Sfortiani,  et 
Bracciani  milites  educati  in  diversas  factiones  abierunt; 
quorum  arma  tantum  nominis  apud  omnes  habuerunt , 
ut  exteras  gentes  nobili  rerum  gestarum  fiima  perterrue- 
rint. Balbianus  ab  exiguo  Galliae  Cisalpinae  oppido  vo- 

catus,  qui  cum  sub  Joanne  Galleacio  diu  meruisset,  po- 
stea pro  Ludovico  Andegavensi  contra  Ladislaum  Regem 
in  Apuliam  est  profectus:  eo  bello  hostium  insidiis  captus, 
ac  durissimo  pervigilio  tortus,  in  tetro  carcere  diu  fuit; 
donec  Joannis  Galleacii  pecunia,  quod  ejus  opera,  Joanne 
Bentivolo  interfecto,  Bononiam  urbem  cepisset,  liberaliter 
est  redemptus  ('):  ad  promerendamque  praestantis  ducis 
benevolentiam  eidem  Monticulum  cum  proximis  oppidulis, 
et  Nugarolam  in  Veronensi  agro,  amplumque  stipendium 
est  elargitus,  quamvis  Corius  id  sequenti  anno  factum 
fuisse  existimet. 

Inter  haec  Albertus  Ferrariae  Princeps  cum  Bonifacii 
IX  auctoritate  Ferrariae  gymnasium  condidisset,  sine  alia 
legitima  prole  decedens  Nicolaum  ex  Isotta  Alberisana 
postea  in  uxorem  ducta  natum  adhuc  impuberem  sub 
tutela  Philippi  Roberti  Regiensis  in  paternam  sedem  sub- 
latum successorem  habuit  (»).  Joannes  Calleacius  Alberti 
morte  comperta  per  Franciscum  Saxolum,  quem  pecunia 
corruptum  cum  duobus  oppidis  ab  Atestino  sejunxit,  se- 
quentibus annis  gravi  bello  Mutinenses  afflixit.  Guidonem 
quoque  Polentensem  Ravennae  Regulum  et  Corrigienses, 
qui  Castellum  Arianorum  occupaverant,  in  suas  partes 
pertraxit.  His  conjunctus  est  Actius  Nicolai  patruus  ex 
vetusto  Atestinorum  sanguine  ortus,  quem  vivens  Albertus 
Ferrariensium  factione  potens  cum  Francisco  Florentiam 
relegaverat.  Is  imperium  sibi  legitime  debitum  a spurio 
teneri  aegre  ferebat:  quare  trecentis  cataphractis  a Joanne 
Galleacio  acceptis,  primum  Castrum  Arianorum  contendit, 


(i)  Jovius  in  elogiis  virorum  bellica  virtute  illustrium. 

(a)  Ut  apparet  ex  instrumento  de  quo  est  rogatus  Nicoliuus  Bonatiolus 
qui  erat  Alberto  a secretis. 

ubi  Saxolensibus  conjunctus  tribus  continuis  mensibus 
bello  Mutinenses  vexavit.  Quo  tempore  Thcbaldus  Sessius, 
Ugolino  antistiti  defuncto,  adhuc  juvenis  Regiensi  eccle- 
siae praefectus  fuit.  Sed  Actius  de  recipienda  per  prodi- 
tionem Ferraria  in  spem  ductus  Nicolai  Marchionis  fami- 
liarem, ut  urbem  dolo  interciperet,  magnis  pollicitationi- 
bus frustra  sollicitavit.  Demum  Lucum  cum  proximo  op- 
pido, ubi  Atestinorum  opes  conditae  erant,  ejus  nomine 
Balbianus  invasit;  sed  ei  praesidio  quod  Ravennae  habe- 
bat imposito,  in  potestate  sua  castella  retinuit.  Alii  fe- 
runt (0  ea  loca  Alberico  promissa  si  Actium  interficeret, 
sed  ille  fallaci  arte,  altero  qui  Actio  persimilis  erat  occiso. 
Lucum  et  Consilicem  obtinuit;  productoque  postea  in 
publicum  Actio  Nicolaum  elusit.  His  gestis  Actius  quin- 
gentis equitibus,  et  bis  mille  peditibus  Padum  transgressus 
in  spem  capiendae  Argentae  venit.  Ferrarienses,  hostis 
consilio  cognito,  magna  militum  manu  egrediuntur:  ubi 
Argentam  ventum  est,  cruento  commisso  praelio  captus 
Actius  et  Faventiam  deductus  Astorgii  Manfredi  qui  per 
Bavarum  ejus  urbis  principatum  adeptus  erat,  custodiae 
commissus  fuit. 

Interea  Joannes  Calleacius  Valentina  filia  Ludovico 
Aurelianorum  Principi  Gallorum  Regis  filio  nuptui  locata, 
Astam  coloniam  dotis  nomine  dedit,  ac  familiae  suae  in- 
signia, quae  viperam  in  quadrifido  scuto  ostendebant,  pro 
omnibus  imperii  sui  urbium  foris  cum  regiis  suspendi 
jussit.  Haec  spectatae  virtutis  stemmata  Otho  multis  ante 
annis,  caeso  feroci  barbaro,  ad  posteros  transmiserat ; qui 
Hierosolymas  oppugnante  Gothifredo  a Voluci  Saraceno- 
rum duce  ad  singulare  certamen  provocatus,  confosso 

hoste,  opima  spolia  retulerat,  auratamque  viperam  quam 
ilie  in  cassidis  cono  complicatis  spiris  puerum  devorantem 
gerebat,  nobile  gentis  ornamentum  habuit.  Nec  multo 
post  Joannes  Galleacius  a Ladislao  Caesare  Caroli  Nea- 
politani Regis  filio  aquilae  nigrae  insigni  donatus,  novo 
Ducis  Mediolani  titulo  honestatus,  id  pro  suarum  urbium 
foris  pingendum  curavit.  Denique  convocatis  ex  universa 
Italia  Principibus  delatae  dignitatis  ornamenta  per  Bene- 
sium  Caesaris  legatum  rion  sine  plurium  invidia  nonis 
septembris  solemni  pompa  accepit.  Dies  is  fuit  dominicus 
quo  cum  splendidissimo  Principum , variarumque  gentium 
legatorum  comitatu , praecinentibus  citharaedis  ex  arce 
in  Divi  Ambrosii  forum  est  deductus.  Ibi  excelsum  tri- 
bunal ex  ligno  in  bemicycli  formam  fabricatum  ad  sum- 
mum ascendentibus  gradibus  theatri  instar  erectum  fuerat, 
et  coccineis  aulaeis  undique  exornatum  splendente  auro 
superne  tegebatur.  In  eo  sedens  Benesius  collegam  , qui 
vexillum  imperatoris  tenebat,  ad  dexteram  posuerat, 
Joannemque  Calleacium  benigne  exceptum  ad  sinistram 
collocavit.  Sacris  peractis  Benesius  brevi  oratione  in  pri- 
stino imperio  confirmatum  Mediolani  Ducem  declaravit. 
Deinde  juramento  de  servanda  fide  Caesari  ex  more  ac- 
cepto, genua  flectentem  Ducem  nobili  paludamento,  et 
specioso  pileo,  cinguloque  pretiosis  margaritis  distitacto 
cohonestavit,  quod  ducentis  millibus  aureorum  florenorum 
aestimatum  fuit.  Exinde  sub  splendidissima  umbella,  quam 
octo  equites  regebant,  in  palatium  mirifice  exornatum 
equis  sunt  devecti.  Abaci  aureis,  argenteisque  vasis  copio- 
sissime instructi,  et  laqueare  coenationis  magno  luxu  aurea 
tela  contectum  ingentem  magnificentiam  ostendebant.  Lau- 
tissimo carnium,  pisciumque  apparatu,  et  exquisitarum 
epularum  genere  plurimos  convivio  excepit.  Mensis  sub- 

latis,  aurea,  argenteaque  vasa,  torques,  annulos,  bombi- 
cem , purpureosque  et  auro  contextos  pannos,  atque  alia 
id  genus  quae  triginta  millia  aureorum  florenorum  sum- 
mam aequare  dicebantur,  inter  omnes  convivas  pro  cu- 
jusque  fortuna  liberaliter  divisit.  Benesio  quinquaginta 
ostrinis  ex  bombice  stragulis  instrati  generosissimi  equi 
sunt  donati.  Inde  choreae  actae,  et  per  quatuor  dies  opi- 
ma praemia  variis  certaminibus  proposita  fuere.  Tanti 
successus  felicitate  Italiae  Principes  perculsi,  qui  poten- 
tissimi  hominis  formidandas  opes  suspectabant,  Florentini, 
Bononienses,  Pisani,  cum  Atestinis,  Gonzagis,  et  Astorgio 
Manfredo  Faventiae  Principe  in  eum  conjurant:  Gallisque 
cis  alpes,  duce  Armeniaco,  accitis,  per  crebras  legationes 
Ladislaum  tamquam  imperii  majestatis  deformatorem  apud 
septem  viros  Imperii  Electores  criminantur;  quos  demum  , 
ipso  deposito,  ad  eligendum  Robertum  Bojarium  Norici 
Principem,  et  Rheni  Comitem  impulerunt.  Inter  haec 
Franciscus  Atestinus  Saxolum,  quod  antea  Astorgio  Man- 
fredo pro  alimentis  Actii  traditum  fuerat,  cum  Floriano 
et  aliis  castellis  recepit.  Oh  hanc  cladem  Mutinae  et  Fer- 
rariae non  mediocriter  est  trepidatum.  Timorem  etiam 
auxit  Joannes.Balbianus,  Joannis  Galleacii  copiarum  sub 
Alberico  ductor,  qui  a Pisanorum  expeditione  reversus, 
quam  contra  Florentinos  habuerat,  opimam  praedam  ex 
Mantuano  agro  fecit.  Deinde  dum  ad  Saxolum,  Mirandu- 
lam,  et  interjecta  oppida  hibernat,  Vineolum  aliud  ca- 
stellum cepit.  Sed  is  non  multo  post  a Nicolao  Atestino 
captus,  et  securi  percussus  illatae  ad  Lucum  injuriae 
poenas  dedit.  Ceterum  Joanni  Galleacio  Vicecomiti  praeter 
superioris  anni  dignitatem  novus  honor  accessit.  A Summo 
enim  Pontifice  jus  obtinuit,  ut  oppida  urbium  titulo  ho- 
nestare posset.  Ladislaus  quoque  Imperator  Ticini  Comi- 

tem  creatura  pileo  Ducis  insigni,  et  nobili  humerali  (vulgo 
Baverum  vocant)  exornavit.  Quam  ob  causam,  quae  ei 
parebant  civitates  legatos,  qui  publico  nomine  fidem  novo 
jurejurando  obstringerent,  miserunt.  Tot  speciosis  titulis 
elatus  Joannes  Galleacius,  ut  eorum, 'qui  contra  se  con- 
silia inierant,  audaciam  contunderet,  Mantuam  quampri- 
mum in  suam  potestatem  redigere  constituit.  Ingenti  ita- 
que coacto  exercitu  (')  primum  Luzariam,  Suzariamque 
non  ignobilia  castella  Jacobo  Vermio  copiarum  duce  octo 
dierum  spatio  expugnavit.  Inde  conversus  ad  Mellariam, 
quam  in  Padi  ripa  expositam  Atestini  Gonzagis  oppigno- 
raverant,  brevi  eam  quoque,  mox  Marcariam,  et  Campi- 
tellum  in  suam  potestatem  redegit.  His  actis  Jacobus 
Vermius  quadraginta  rostratis  navibus  per  Eridanum  ad 
Burgifortis  pontem  delatus  atroci  praelio  hostes  vicit.  Qui 
cladi  superfuerunt  magno  animo  ad  prohibendum  victo- 
ribus transitum  contenderunt:  sed  illi  favente  vento,  et 
secundis  Padi  fluctibus  magno  impetu  vecti,  facibus  in 
ligneam  materiam  injectis,  pontem  facile  incenderunt. 
Carolus  Malatesta  velut  alter  Cocles  eum  constantissime 
defendit,  donec  superante  flamma  omnium  ultimus  cum 
Francisco  Gonzaga  se  Mantuam  recipere  coactus  est.  Eos 
secutus  Vermius  urbem  munitam  ingredi  non  potuit,  sed 
omnia  igne  ferroque  absumens  suburbia  vastavit.  Conti- 
nuis bellis,  immoderatique  sumptibus  attritus  Galleacius 
mense  julio  vectigalia  duplicavit,  nec  multo  post  aliud 
quoque  duplex  tributum  imperavit ; et  cum  tertium  etiam 
post  paucos  dies  indixisset,  tantum  onus  non  ferentibus 
civibus,  quorum  ad  extremam  inopiam  plerique  redacti 
fuerunt,  dimidia  tantum  pars  exacta  reliquum  ditiores 

mutui  nomine  persolverunt.  Adeo  vero  ejus  principis  opes 
auctae  erant,  nt  ex  ordinariis  vectigalibus  menstrua  cen- 
tum millia,  et  extra  ordinem  octingenta  millia  florenorum 
singulo  anno  exigere  consueverit.  Inter  haec  Veneti,  qui 
ad  comprimendam  ‘crescentis  in  immensum  principis  po- 
tentiam cum  Florentinis  et  Atestinis  conspiraverunt,  for- 
midandas copias  contraxerunt,  exornatisque  triremibus 
adverso  Pado  in  hostes  vecti  prospere  pugnaverunt.  Uni- 
versa enim  fere  navigia  numero  centumviginti,  et  duo 
millia  equitum,  et  sex  millia  peditum  cum  aeneis  tor- 
mentis majoribus  quinquaginta  ceperunt,  Mellariamque 
castellum  eripuerunt.  In  eo  praelio  Frignanus  Sessius 
mille  quingentorum  equilum  dux  captus  fuit.  Tanta  clade 
accepta  Jacobus  Vermius,  Mantua  quam  obsidebat  relicta, 
Brixillum  se  recipere  coactus  est.  Guido  quoque  Corrigius, 
qui  ob  initam  cum  Antonio  Scaligero  societatem  septem 
annis  carcere  inclusus,  ac  demum  amicis  exorantibus  libe- 
ratus octoginta  cataphractis  in  urbe  Senarum  a Juanne 
Galleacio  praefectus  fuerat,  veteris  injuriae  magis  quam 
novi  beneficii  memor  ad  Florentinos  defecit,  et  equitatu 
cui  praeerat  cis  alpes  transmisso,  Regiensem,  Parmensem- 
que  agrum  multis  incommodis  affecit.  His  aliud  malum 
accessit,  quod  inaudito  terraemotu  (')  plerisque  cadentibus 
aedificiis,  universa  Gallia  Cisalpina  foede  est  deformata. 
At  Joannes  Galleacius  adversis  casibus  minime  perterritus 
triginta  sex  rostratarum  navium,  quae  Galleones  vocantur, 
et  aliorum  minorum  navigiorum  classe  renovata  cruentum 
praelium  ad  Burgumfortem  commisit,  quo  viginti  quatuor 
rostratas  Venetorum  naves,  et  duas  triremes  cepit.  Exinde 
ad  obsidendam  Mantuam  reversus,  tandem  Venetorum 

opera  in  decennium  pactis  induciis  Franciscum  Gonzagam 
solemni  instrumento  beneficiarium  clientem  sibi  fecit. 
Nec  multo  post  Petro  Gambacurta  Pisarum  tyranno  paulo 
ante  a Jacobo  Appiano  publico  scriba  occiso,  a Gerardo 
parricidae  filio  qui  ob  crebras  seditiones  aegre  urbem  re- 
tinebat, ducentis  millibus  florenorum  Pisas  emit:  et  ut 
in  summa  rerum  felicitate  evenire  solet  succedentibus  pro 
voto  rebus,  etiam  Senas,  quas  saepius  Pontifices  frustra 
occupare  tentaverant,  ultro  dedentibus  se  civibus,  ditionis 
suae  adjecit.  Ejectis  quoque  ex  vetusta  sede  Malespiuis 
cum  omnibus  adjacentibus  oppidis  sibi  Lunam  subjecit. 
In  ea  proferendi  imperii  prosperitate  etiam  Perusinos,  qui 
Ugolini  Trincii  Fulginatis  Pontificis  Vicarii  armis  resistere 
non  poterant,  Othone  cum  quingentis  velitibus  praesidii 
causa  misso,  in  deditionem  accepit.  Nuceriam  praeterea 
et  Spoletum  in  Umbria  invasit,  et  Assisium  corruptis  de- 
fensoribus occupavit.  Ab  alia  parte  in  Pedemonte  Faci- 
nius  Canis,  qui  ibi  ejus  copiis  praeerat,  Septinam,  Rova- 
riurn,  Caravinum,  et  postremo  Eporediam  non  ignobilia 
oppida  subegit.  Continuis  tamen  bellorum  exhaustus  im- 
pensis pecuniam  tertia  verae  aestimationis  parte  subtracta 
deteriorem  cudere  coactus  est.  Dum  haec  Joanni  Galleatio 
feliciter  succedunt  ex  alpibus  ingens  virorum,  mulierum- 
que multitudo  linteis  albis  circumducta  ac  sacerdote,  qui 
magnam  vultu,  et  verbis  religionem  praeseferebat , cum 
Christi  imagine  praecedente,  in  Italiam  descendit:  prae- 
latum Crucifixum  ob  hominum  peccata  lacriymari  dicti- 
tabant: ipsi  veniam  a Deo  petentes,  concinosque  hymnos 
canentes  ambulabant  publice  in  vicis,  et  communi  mensa 
epulati,  ubi  nox  oppresserat,  permixtae  maribus  feminae 
dormiebant.  Cum  Regium  venissent,  aucta  religionis  opi- 
nione non  rudem  modo,  et  credulam  plebem,  sed  principes 

etiam,  et  episcopos  secum  traxerunt.  Demum  cum  Viter* 
bium  pervenissent,  ut  martyrum  sepulcbra  Romae  invi- 
serent, Bonifacius  fraudem  suspicatus,  praemissis  militibus 
comprehensum  sacerdotem  multitudinis  ducem  combussit: 
caeteri  grassante  per  Italiam  pestilentia  omnes  fere  morbo 
sunt  consumpti.  Eo  tempore  Chrisolorus  Bvsantius  literas 
graecas,  quae  jam  quingentos  annos  ab  Italia  exulave- 
rant,  Regium  attulit,  et  ibi  utriusque  linguae  scholas 
instituit. 

Inter  haec  Joannes  Bentivolus  Bononiae  civium  fac- 
tione potens,  dum  patriam  se  Joanni  Galleacio  proditu- 
rum simulat,  ingenti  pecuniae  summa,  quam  eo  nomine 
acceperat,  plures  militum  copias  conduxit  et  urbem  per 
tyrannidem  invasit.  Trecenti  expediti  equites  ob  eam 
causam  diu  Regii  detenti,  detecta  fraude,  revocati  fuere. 
Hujus  injuriae  ultione  in  opportunius  tempus  dilata,  Jo- 
annes Galleacius  memorabile  opus  aggressus  est.  A Pado 
enim  ad  Hostiliam  per  duo  millia  passuum  usque  ad  Pa- 
tavii paludes  fossam  excavavit,  et  inde  aliam  per  septem 
millia  passuum  navigabilem  in  Veronensem  agrum  per- 
duxit. Itaque  Veronensibus  latis  aquarum  emissariis  mu- 
nitis prohibuit,  nequis  eo  Patavio  Ferrariave  posset  com- 
meare. At  Florentini  et  Veneti,  qui  principem  in  dies  ad 
totius  Italiae  regnum  aspirantem  vehementer  timebant, 
Robertum  Bavariae  ducem,  quem  septem  viri,  Ladislao 
ob  ignaviam  exauctorato,  Caesarem  creaverant  magnis 
pollicitationibus  illectum  in  Italiam  vocant;  sed  non  prius 
promissam  pecuniam  accepturus  erat,  quam  Vicecomitis 
fines  attigisset.  Brixianum  igitur  agrum  ad  lacum  Bena- 
cum  ingressus,  mercedis  partem  habuerat,  cum  a Facino 
Cane,  primis  Germanorum  alis  profligatis,  Tridentum  re- 
truditur. Fugientem  Florentini,  quominus  in  Germaniam 

reverteretur,  nullis  praemiis  retinere  potuerunt.  Joannes 
vero  Galleacius  tot  perpetuis  bellis  attritus,  ut  Joannem 
Bentivolum  ulcisceretur  per  acerbissimas  exactiones  in- 
gentem pecuniam  collegit,  Albericumque  Balbianum  cum 
formidando  exercitu  ad  occupandam  Bononiam  misit.  Flo- 
rentini tanto  apparatu  fortunati  principis  perterriti  Bar- 
denonem  Aquitanum  exercitus  imperatorem  fortissimum 
in  Bentivoli  auxilium  ire  jubent;  qui  ad  Casaleccium 
collata  acie  Balbiani  virtute  superatur.  In  eo  praelio  Jo- 
anne  quoque  Bentivolo  obtruncato  Vicecomes  nemine  re- 
sistente Bononia  facile  potitus  est.  Ob  eam  insignem  vic- 
toriam non  Regii  tantum,  sed  in  aliis  Galliae  urbibus 
indictae  supplicationes,  ignesque  plurimi  publicae  laetitiae 
causa  sunt  accensi.  Othobono  Tertio,  qui  egregiam  ope- 
ram in  eo  certamine  navaverat,  Guardasonum,  Scalogia, 
Columium,  et  alia  adjacentia,  quae  olim  Giberti  Corrigii 
fuerant,  castella  donata  fuere.  Hoc  felici  rerum  successu, 
dum  ad  totius  Italiae  regnum  Joannes  Galleacius  aspirat, 
anno  aetatis  quinquagesimo  quinto  tabifica  febre  corre- 
ptus quinto  nonas  Septembris  apud  Maregnanum  decessit; 
vir  quo  vel  imperii  magnitudine,  vel  rerum  gestarum 
felicitate  a Ghoticis  temporibus  nemo  in  Italia  vel  poten- 
tior  vel  clarior  extitit.  Ad  obeundas  bellorum  expeditiones 
viginti  millibus  equitum,  totidemque  peditibus  perpetuo 
usus,  etiam  fortissimum  quemque  amplioribus  stipendiis 
invitatum  alebat ; qua  arte  cum  maxima  nominis  fama 
opulentum  regnum  ad  posteros  transmisit.  Sed  praeclara 
ejus  gesta  non  parum  obscuravit,  quod  praeter  ceteros 
principes  superbo  fastu  ambitiosius  elatus,  etiam  nobiles 
viros  genibus  flexis  ante  se  procumbere  patiebatur  ; gra- 
vissimos vero,  et  primae  classis  homines  ad  dexterae  os- 
culum, quod  ante  aliquot  saecula  in  Italia  nemo  viderat. 

gravi  invidia  venerabundus  excipiebat.  Duos  legitimos 
filios  et  alium  naturalem,  legitimum  tamen  factum,  reli- 
quit. Ex  his  Joannes  Maria  maximus  natu  patris  testa- 
mento Mediolanum,  Novum  Comum,  Laudem  Pompejam, 
Placentiam,  Parmam,  Regium,  Bononiam,  Bergomum  et 
Brixiam  obtinuit.  Philippus  Maria  alter  ex  legitimis  Ti- 
cinum, Novariam,  Vercellas,  Dertonam,  Alexandriani, 
Veronam,  Vicentiam,  Feltriam,  Bellunum,  Bassanum,  ac 
cetera  Tridentum  usque  habuit,  quae  omnia  beneficiario 
jure  ex  patris  testamento  a Mediolani  principe  agnoscere 
tenebatur.  Gabrieli  autem  ex  Agnete  Mantegatia  spurio, 
Pisis,  Cremaque  traditis,  ad  tanti  imperii  molem  sustinen- 
dam decem  et,  septem  singulari  virtute,  et  rerum  expe- 
rientia spectatissimorum  virorum  consilio  filios  'regendos 
commisit.  Ejus  mortem  prodigiosus  cometes,  qui  tertio 
idua  aprilis  singulis  reliquae  quadragesimae  diebus  ab  euro 
in  chorum  apparuerat,  praedixisse  creditus  est.  Luridam 
et  funebrem  caudam  magnitudinis  duarum,  ut  videba- 
tur, ulnarum  primo  die  ingens  sidus  post  se  trahebat, 
quod  in  dies  majus  factum,  ad  eam  tandem  longitudinem 
excrevit,  ut  primo  vigintiquinque  ulnarum  crinem,  po- 
stero die  quinquaginta , demum  ducentum  ostenderit,  po- 
stremo lucem  cum  nocte  commutans  per  octo  dies  ante 
auroram  lumine  adeo  claro  visus  est,  ut  solis  orbem 
quandoque  obscuraverit.  Defuncti  Ducis  cadaver  quatuor- 
decim  horas  solemni  pompa  elatum  nobilissimum  visen- 
tibus spectaculum  praebuit,  cui  inter  alios  Regiensium 
legati  interfuerunt. 

Diviso  Mediolani  imperio  statim  antiquae  Gibellinorum 
Guelphorumque  factiones,  quae  superiorum  principum 
prudentia  extinctae  videbantur,  neglecto  adolescente  Duce 
repente  emicuerunt.  Veteribus  enim  civium  odiis  refrica- 

tis,  urbs  tota  caedibus,  incendiisque  repleri  coepit.  Cum 
idem  morbus  reliquas  imperii  civitates  invaderet,  praefecti 
qui  orientes  tumultus  facile  extinguere  potuissent,  impu- 
denti perfidia  tyrannidem  arripuerunt.  Gabrinus  enim 
Fundulius  oppressis  Gibellinis  Cremonam,  Pandulphus 
Malatesta,  qui  sibi  pecuniam  deberi  dictitabat,  suadenti- 
bus Venetis,  Brixiam,  et  Bergomum,  Facinus  Canis  Tici- 
num atque  Alexandriam  occupavit.  Laudem  Pompejam 
Joannes  Vineatus,  quadrigen torum  equitum  ala  sub  Al- 
berto  Roberto  a Francisco  Carrario  impetrata,  subegit. 
Crema  a Benzonibus,  et  Placentia  ab  Arcellis  oppressa; 
Paulus  Guinisius  Lucam,  Franciscus  Rusca  Comum,  Bru- 
sati  Vercellas,  et  Torricelli  quondam  exules  Novariam 
invaserunt.  Franciscus  item  Carrarius,  Gulielmo  Scaligero 
quem  Veronam  reduxerat  veneno  necato,  ea  urbe  potitus 
etiam  Carolum  Vicecomitem,  quod  pecuniam  mutuo  ac- 
ceptam non  restitueret,  pari  fraude  sustulit.  Veneti  quo- 
que ultro  se  dedentibus  civibus,  Vicentia  in  suam  pote- 
statem redacta,  et  Verona  per  Franciscum  Gonzagam  Du- 
cem occupata;  postea  etiam  Patavium,  Alberti  Roberli 
copiarum  ducis  opera,  Carrariis  extinctis,  obtinuerunt. 
In  ea  expeditione  Feltrinus  Gonzaga  strenue  se  gessit, 
qui  dum  intra  Verouae  moenia  cum  quadrigentis  pediti- 
bus irrumpere  tentat,  a Jacobo  Carrario  captus  et  Pata- 
vium ductus  ibi  misere  decessit:  ceteri  milites  aut  caesi 
ant  capti  fuere.  Inter  hos  tumultus  Albericus  quoque 
Balbianus  Joannis  Galleacii  equitum  magister  ( Coinesta- 
bilem  vocabant ) acceptorum  beneficiorum  immemor,  qui 
Monticulum  cum  amplioribus  villis,  et  Nugarolam  in  Ve- 
ronensibus velut  cliens  obtinuerat,  ad  Pontificem  et  Flo- 
rentinos perfide  defecit;  ad  eam  denique  rerum  prosperi- 
tatem pervenit,  ut  urbe  Bononia  se  potiturum  speraret; 

verum  a Ladislao  Neapolim  accitus  omnem  conceptae 
tyrannidis  spem  abjecit.  Ante  alios  Carolus  Vicecomes 
Barnabae  filius  populos  undique  ad  defectionem  sollicita- 
bat ; ab  alia  parte  Pontifex  qui  cum  Florentinis  ad  depri- 
mendos novos  principes  conspiraverat,  Nicolaum  Atesti- 
nuni , cui  etiam  Ferrariam  beneficiario  jure  confirmavit, 
omnium  copiarum  imperatorem  declaravit.  In  Parmensi- 
bus quoque  rebellantibus  Rosciis  et  Corrigiis,  Aloysius  a 
Palude  Vinianum,  quod  Arduini  pro  Vicecomitibus  detine- 
bant, castellum  invaserat : qua  occasione  arrepta  Folleani 
legatum  Pontificium  Flaminiae  rectorem  et  Atestinum 
cum  Carolo  Malatesta,  et  Alberico  Balbiano  qui  Ponti- 
ficis copiarum  imperator  nuper  in  Galliam  Cisalpinam 
reversus  fuerat,  in  Parmenses  vocarunt.  Hi  castris  ad  Ni- 
ceae pontem  positis  usque  ad  Parmae  moenia  praedia 
populati  universam  praedam  Mutinam  referebant.  Sed 
Othoboni  Tertii  Parmensis  armis  viriliter  urbe  servata, 
etiam  Vinianum  expugnatum  funditus  eversum  fuit. 
Aloysio  fuga  ex  hostium  manibus  elapso,  Phoebus  ejus 
necessarius  captus  et  laqueo  strangulatus  fuit.  In  ea  per- 
turbatione Paulus  Folleanus  Giberto  Nicolai  filio  gentili 
Livianum,  qno  jure  suum  esse  asserebat,  nocte  per  frau- 
dem intercepit.  Nec  multo  post  alter  Folleanus  agnati 
exemplum  secutus  Baisium  diu  obsedit,  ac  demum  pro- 
dente Archiflamine  castellum  obtinuit;  inde  ad  Sanctum 
Romanum  profectus  id  quoque  Giberto  jam  tribus  ca- 
stellis spoliato  ademit,  cum  ille  in  oppugnandis  Manfre- 
dis  tempus  terreret. 

Inter  hos  motus  cum  urbes  numero  vigintiquinque  a 
Vicecomitibus  defecissent,  Jacobus  Roscius  Veronae  an- 
tistes, et  ipse  cum  Petro  fratre  Parmam  occupaturus  in- 
gentem rusticorum  turbam  aliis  post  alios  missis  Tertii 

consensu,  qui  ad  tyiannidem  aspirabat,  quotidie  in  urbem 
introducebat.  Cum  vero  idoneum  praesidium  induxissent 
conjunctis  animis  utrique  patriam  invaserunt.  Sed  cum 
satellitem  suum  occisum  Othobonus  esse  sensisset,  ma- 
gnam civium  Parmensium,  et  rusticorum  Roscianae  fac- 
tionis multitudinem  statim  capi,  et  in  conspectu  suo  tru- 
cidari jussit.  In  quibus  puerum  optimi  civis  filium  sibi 
pueriliter  blandientem  de  miserae  matris  sinu  evelli,  et 
ad  lapidem  crudeliter  allidi  praecepit.  Interfectorum  ca- 
daveribus, qui  trecenti  et  quatuordecim  fuisse  dicuntur, 
duodecim  plaustra  onusta  ad  hostium  castra  transmisisse 
dicitur,  qua  de  re  Antonii  Lusci  Vicentini  ad  Atestinum 
scripta  epistola  visitur.  Itaque  cum  Parmam  solus  occu- 
passet,  quandiu  arderet  candela,  quam  pretii  stipis  mi- 
nimae supra  campanam  in  foro  Parmensi  collocaverat, 
poena  capitis,  et  bonorum  publicationis  alios  omnes  Ro- 
scianae factionis  cives  cum  rusticis  urbe  excedere  jussit, 
eosque  in  decennium  relegavit.  Demum  ad  devorandas 
exulum  facultates  mille  Joannis  Galleacii  veteranos  equi- 
tes, et  magnam  peditum  manum  Roscianis  in  aedibus 
mensis  spatio  aluit.  Alios  vero  ejusdem  factionis  nobiliores 
custodiae  traditos  decem  millibus  florenorum  ad  stipen- 
dium militibus  solvendum  mulctavit.  Vidua  Vicecomitum 
mater  omni  subsidio  destituta  ut  turbatum  imperium  pa- 
caret, Carolum  Malatestam,  ejus  filia  Joanni  Mariae  uxore 
data,  Mediolanum  vocat;  sed  cum  is  non  multo  post  ve- 
lut  Guelphorum  partium  fautor  ejectus  esset,  Canem 
Facininm , mox  eo  quoque  expulso,  Bucialdum  Gallum  a 
Rege  Galliae  Genuae  praefectum  accivit,  qui  et  ipse  su- 
perbo et  impotenti  dominatu  in  affectati  principatus  sus- 
picionem venit:  quare  tumultuantibus  civibus  et  rebel- 
lantibus Liguribus  a Facinio  profligatus  trans  alpes  re- 

trusus  fuit.  Hic  erat  Bucialdus,  qui  Gabrielem,  Joannis 
Galleacii  filium  spurium , ut  ducenta  millia  florenorum 
interciperet,  quibus  Pisas  Florentino  senatui  vendiderat, 
immani  scelere  Genuae  gladio  percussit.  Legatus  vero 
Pontificius  dum  Bononiam  obsidet  a Cremonensibus  aliis- 
que proximis  rebellantibus  populis  accersitus  cum  Petro 
Roscio  diu  ad  Padum  velut  copias  transmissurus  non  sine 
magno  ejus  regionis  incommodo  haesit.  Demum  difficili 
transitu  invento  classe  ad  Colurnum  vectus  a sex  rostratis 
Vicecomitum  navibus,  quas  galeones  vocant,  debellatus 
est;  multisque  ex  suis  captis,  aliisque  submersis  in  Mu- 
tinensem retrocedere  coactus  fuit.  Adversae  pugnae  clades 
Pontificem  ad  ineundem  pacem  faciliorem  fecit,  qui  post 
viginti  dies,  quam  de  foedere  tractari  coeptum  est,  tandem 
Bononia,  Perusio,  et  Assisio  acceptis,  Vicecomitibus  est 
conciliatus. 

Rebus  ita  compositis  Othobonus  Tertius  Dinatianuni 
profectus  Caroli  Folleani  filiam  uxorem  duxit,  et  cum 
perfidum  de  invadendo  imperio  animum  nondum  patefe- 
cisset cum  Jacobo  Vermio  principum  nomine  Brixiam 
paulo  ante  a Francisco  Carrario  obsessam  recepit.  Tan- 
dem cum  Mediolani  populus  a tumultibus  non  cessaret, 
aliique  quotidie  a Vicecomitum  domiaatu  deficerent,  per 
eam  occasionem  anno  mccccv,  post  quam  Parmam  occu- 
pavit, etiam  Regii  aperte  se  tyrannum  declaravit.  Adole- 
scentibus enim  principibus  neglectis  cura  novae  quotidie 
turbae,  novaeque  conjurationes  orirentur,  Nicolaus  Ate- 
stinus  facile  se  Regienses  intercepturum  speraverat,  et 
cum  nuper  Nicolaus  Robertus,  et  Gerardus  Bojardus  pa- 
triam se  tradituros  promisissent,  Uguccionem  Contrarium 
cum  duobus  millibus  peditum,  et  octingentis  equitibus 
ad  eam  urbem  accipiendam  miserat.  Sed  re  detecta  Otho- 

bonus  Vicecomitum  nomine  Regium  ingressus  cum  ad 
omnem  novandarum  rerum  occasionem  adimendam  viro 
principe  opus  esse  dictitaret,  Regii  imperium  sibi  sumpsit. 
Ejus  facti  Veneti  crediti  sunt  auctores  qui  omni  arte  Vi- 
cecomitum opes  diminuere  conabantur ; ac  tum  inter 
Atestinum,  et  Tertium  in  annum  inducias  composuerunt. 
Contrarius  obtinendae  civitatis  spe  dejectus  praeda  aesti- 
mationis centum  millium  florenorum  abacta,  in  Mutinen- 
ses se  recepit.  Inter  haec  in  diversas  factiones  Mediolani 
proceribus  divisis  Othobonus  a Vermio  Guelphorum  prin- 
cipe integrae  legioni  praefectus  ad  ejus  urbis  praesidium 
vocatur.  Is  septem  millium  peditum  conscripto  exercitu 
in  itiDere  Placentiam  invasit,  ignobilibusque  castellis  ex- 
pugnatis cum  munitiones  obtinere  non  potuisset,  eam 
accepta  pecunia  Vicecomitibus  restituit,  nec  multo  post 
rupta  fide  diripuit.  Laudem  vero  Pompejam  capere  cum 
posset  auro  corruptus  discessit,  et  civitatem  obsidione  li- 
beravit. Ubi  prope  Mediolanum  factus  est,  Facinium  Ca- 
nem , qui  eum  transitu  prohibiturus  venerat,  prospera 
pugna  profligavit.  Sed  ne  Vermio  potentia  aucto  scelerum 
poenas  daret  hostium  reliquias  prosequi  noluit.  Denique 
celebri  nominis  fama  clarus,  patricii  titulo,  et  viperae  in- 
signibus honestatus,  Joannis  Mariae  ac  fratris  protector 
declaratur.  In  eo  rerum  successu  viribus  auctus  omnes 
Gibellinae  factionis  homines  sustulisset  nisi  Jacobi  Vermii 
tantum  facinus  abhorrentis  consilio  revocatus  fuisset:  si- 
cut humanum  sanguinem  sitiebat,  ita  etiam  auro  inexple- 
bilis plus  centum  millia  florenorum,  et  quadrigenta  boum 
juga  extorsit.  Aliam  insuper  a Duce  pecuniam  inique  po- 
stulaverat, et  cum  onerosum  ob  id  civibus  tributum  im- 
peraretur, omnes  saevam  tyrannidem  detestari,  Vermio 
maledicere,  qui  famelicum  lupum  opes  paternas  devora- 

turum  vocasset.  Tandem  concilio  ob  sedandum  tumultum 
indicto  Tertium  dimitti  placuit.  Tertio  itaque  nonas 
junii  excedens  ira  odioque  plenus  et  opibus  ditatus  Par- 
mam se  contulit.  Regii  vero  Joannem  Lalatam  sordidissi- 
mum hominem  pro  Praetore,  et  Praefecto  reliquerat,  qui 
integro  quadriennio  omni  inhumanitate  avaritiaque  usus 
implacabile  in  se  civium  odium  concitavit. 

Porro  tanta  eo  tempore  inter  Parmenses  ac  Regienses 
concordia  fuit,  ut  ad  mutuam  benevolentiam  declarandam 
invicem  concesserint,  ut  in  alterutrorum  agro  quique,  ve- 
lut  propriae  urbis  cives,  res  soli  possent  acquirere,  et  cen- 
tum ferme  Regienses  cum  posteris  civitate  Parmensi  do- 
nati fuere.  Ceterum  Othobonus  completo  induciarum  tem- 
pore, quae  Venetorum  auctoritate  cum  Nicolao  Atestino 
initae  fuerant,  quatuor  millibus  equitum  veteranorum  in- 
structus Mutinae  atque  Ferrariae  imminebat.  Ei  se  con- 
junxit Obicius  Montegarolus  qui  castella  quaedam  in  Fri- 
gnano  Nicolao  adempta  retinere  non  potuerat,  et  tum 
Mutinensium,  Joannisque  Manfredi  castellis  direptis  prae- 
dam centum  quinquaginta  millium  florenorum  abegerat. 
Nicolaus  ad  contundendam  infesti  hostis  audaciam , Sfor- 
tiam,  qui  Florentinorum  copiis  praefuerat,  septingentorum 
equitum  stipendio  promisso  vocavit;  et  vexillo  tradito, 
in  quo  turbinatus  adamas  aureo  annulo  inclusus  invicti 
ducis  animum  infractum  denotabat,  imperatorem  exercitus 
declaravit.  Is  ex  Attendula  familia  Cotignolae  agri  Fa- 
ventini  oppido  natus  sub  Alberico  Balbiano  prima  militiae 
rudimenta  posuerat;  Mutius  antea  vocabatur,  sed  cum 
praedam  velut  sui  juris  factam  vi  tuentem  Balbianus 
forte  deprehendisset,  Sfortiae  nomen  indidit,  quae  vox 
latine  violentum  significat.  Apud  Broliam  Allobrogem  in 
Umbris  Assisiatuin  tyrannum  primum  turmae  equitum 

praefectus,  mox  apud  Albertum  Atestinum  justae  alae 
vexillum  sustinuit.  Deinde  apud  Perusinos  et  Galleacium 
Vicecomitem  pugnacis  ducis  nomen  consecutus  Florenti- 
nis tanto  famae  splendore  militavit,  ut  Nerii  Caponii  ma- 
nu ob  Angelum  Pergulanum  hostium  ducem  superatum 
cum  liliato  vexillo  lauream  annuumque  donativum  obti- 
nuerit. Eam  denique  virtutis  bellicae  laudem  promerue- 
rat, ut  inter  clarissimos  sui  temporis  duces  haberetur, 
speciosisque  familiae  jactis  fundamentis  filio  obtinendi 
principatus  Mediolanensis  viam  aperuerit.  Cum  vero  Flo- 
rentini ob  Pisanos  domitos  aquiescerent,  ad  Nicolaum 
Atestinum  se  contulit,  ac  Mutinam  ingressus  ab  Otbobono 
cum  quinque  millibns  equitum,  et  quadrigentis  peditibus 
est  obsessus.  Contra  Nicolaus,  Actio  Rodellia,  Guidone 
Paulo,  et  Thoma  Folleanis  in  suas  partes  traductis,  etiam 
Nicolaum  Canussium,  Galleottum  Valisnerium,  Petrum 
Robertum,  cum  Jacobo  fratre  Lunae  Episcopo  contra 
hostem  concitavit.  Deinde  ad  obsidendam  Herberiam  pro- 
fectus opportuno  auxilio  Sfortiam  liberatum  ad  diripiendos 
Regienses  et  Parmenses  dimisit. 

Interea  Guido  Folleanus  Gypsum  cum  sexaginta  equi- 
tibus contendit  ut  Scandianenses  vindemiam  facturos  in- 
terciperet. Id  Guido  Torellus  tum  Regii  Praefectus  sensit, 
et  clam  nocte  cum  trecentis  equitibus  Scandianum  pro- 
fectus se  in  insidiis  collocat.  Mane  exeuntes  vinitores  tri- 
ginta equites  praesidio  futuri  praecedebant,  in  quos  irruens 
Folleanus  aliquot  cepit.  Tum  clamore  irrumpens  Torellus 
cruentum  certamen  commisit ; tandem  cum  sexaginta  ho- 
stibus captis  victor  evasit.  Porro  Sfortia  abolendae  igno- 
miniae cupidns  Actium  Rodelliam  cum  Francisco  a Saxolo, 
Corrigiensibus,  et  Mirandulensibus,  ad  Valestrum  Caroli 
Follcani,  qui  Othoboni  socer  erat,  oppidum  evertendum 

misit,  et  aliam  ipse  in  Parmenses  incursionem  fecit.  Mox 
Cuastallam  et  Castellum  Novum,  ubi  Regiensium  pecora 
numero  duodecim  millia  servabantur,  spe  alterius  praedae 
obtinendae  advolat.  Ea  forte  omni  praesidio  deserta  in- 
veniens, ad  vallum  prope  Regiolum  ab  hoste  factum  ab- 
ducit. Id  ubi  Othobonus  cognovit  eo  cum  expedito  exer- 
citu contendit;  cum  ad  manus  ventum  esset  a Giberto 
Corrigio  in  primis  est  in  fugam  versus,  deinde  cum  Sfortia 
ad  obscuram  noctem  signis  collatis  in  neutram  partem 
inclinante  victoria  ipse  Regium,  et  Sfortia  sub  Regiolum 
pernoctaturus  se  recepit.  Eum  Mantuani  qui  in  oppidi 
praesidio  excubabant , sagittis , aliisque  missilibus  extur- 
batum, relicta  praeda  novum  Marci  Pii  Castellum  lon- 
gius ire  coegerunt.  Hac  re  comperta  Regienses  agricolas, 
qui  hostes  sequerentur,  ad  arma  vocant.  Sfortia  vero  dum 
Mutinam  repetit  ad  diripiendas  alias  Regiensium  Parmen- 
siumque  villas  conversus,  Caroli  Folleani  agris  incensis 
etiam  Dinatianum  ejus  castellum  captum  igne  consum- 
psit. Contra  Othobonus  Gabello  superato  cum  mille  octin- 
gentis equitibus,  et  duobus  millibus  peditum  pari  clade 
Mutinenses  afflixit.  Mox  Sfortiam , quem  locatis  inter 
densa  nemora  militibus  per  insidias  delere  cogitabat,  ad 
praelium  provocat ; sed  ille  ut  iniquum  ancepsque  certa- 
men evitaret  per  ignotos  tramites  Mutinam  reversus  ab 
omni  periculo  se  eripuit.  Ab  alia  parte  Jacobus  Folleanus 
Bismantuae  agris  direptis  castelli  dominos,  qui  ad  Atesti- 
num  defecerant,  ad  Othoboni  partes  redire  compulit.  Mi- 
chael  vero  Atendulus  Sfortiae  necessarius,  dum  in  Par- 
menses incautius  discurrit  cum  quadragentis  equitibus 
interceptus,  et  contra  militiae  morem  duris  compedibus 
Parmae  constrictus  fuit.  Eos  Tertius  diris  tormentis  sub- 
iectos,  novo  credulitatis  invento,  media  hyeme  nudatos 

quotidie  aqua  frigida  perfundebat,  sed  post  duos  menses 
quam  capti  fuerant,  eo  absente  effractis  carceribus  cum 
sola  tunica  interiore  cetera  nudi  evaserunt:  ad  portamque 
urbis  vi  custodibus  illata.  Felinam,  ubi  episcopus  Roscius 
cum  Othobono  bellum  gerebat  se  contulerunt.  Praesul 
venientibus  humaniter  vestes  exhibuit,  et  ipsis  castellum 
alio  profecturus  commisit.  Parmam  reversus  Othobonus 
captivorum  fuga  cognita,  statim  Felinam  oppugnatum 
contendit,  ubi  a Michaele  in  pede  vulneratus  retrocedere 
coactus  est.  Inde  Florentiolam  obsedit;  sed  cum  Dinatia- 
num  Caroli  Folleani  castrum  Atestino  traditum  audivisset, 
Regium  retrocessit.  Attendulus  vero  Mutinam  ad  Sfortiam 
de  rebus  bellicis  consilium  capturus  profectus  est.  Non 
inulto  post  inter  Nicolaum  Atestinum  et  Othobonum  qui 
etiam  sacri  baptismatis  jure  conjuncti  compatres  voca- 
bantur, de  pace  agi  coepit,  ac  tandem  placuit  utrumque 
inermem  binis  stipatum  equitibus  ad  pontem  Valeselam 
inter  Regium  et  Herberiam  foederis  pactiones  firmaturos 
convenire.  Fama  erat  Nicolaum,  qui  armis  aperte  opprimi 
non  poterat  ab  Othobono  clam  insidiis,  pacis  specie,  in- 
terceptum iri.  Et  Cibertus  Sanvitalis  Sfortiae  per  nun- 
cium  significaverat,  non  longe  in  Salvaterra  oppido  plures 
armatos,  ut  Atestinum  interciperent,  delitescere.  Quare 
Nicolaus  hostis  insidias  veritus,  sub  obscuram  noctem  in 
proximum  nemus  cum  militibus  plures  armis  plenos  saccos 
clnm  misit.  His  imperat  ut  ante  lucem  expediti  vigilent, 
e si  quem  audiant  tumultum  auxilium  laturi  exeant. 
Jam  dies  sexto  calendas  aprilis  Tertio  fatalis  venerat, 
cum  ille  orto  sole  cum  Jacobo  fratre,  Nicolao  filio,  Carolo 
socero,  et  centum  equitibus  stipatus,  qui  sub  clamide  oc- 
culto thorace  armati  erant,  et  brevi,  ut  solebat,  cuculla 
caput  tectus  parvoque  cauda  terram  verrente  equo  insi- 

dens  inter  Guidonera  Taurellum  et  Antonaccium  Aquila* 
num  medius  venit.  Atestinus  et  ipse  ut  convenerat  utro- 
que Attendulo  comitante  affuit.  Michael  qui  acceptam 
antea  Parmae  injuriam  ulcisci  volebat,  re  prius  cum  co- 
gnato communicata  Sfortiam  nobili  equo  vectum  ad  cap- 
tandam gerendae  rei  occasionem  per  transversos  campos 
extra  aliorum  numerum  non  sine  spectantium  suspicione 
ire  jubet.  Illi  forte  sub  tunica  fulgens  thorax  apparuit, 
et  conquerente  Tertio , quod  velut  hostes  venissent ; id 
pro  militari  consuetudine  factum  fuisse  Nicolaus  excusa- 
vit. Jam  pacis  conditiones  dicebantur,  cum  Sfortia  veritus, 
ne  Michael  a patrando  facinore  timore  perterritus  retar- 
daretur, stricto  gladio,  calcaribusque  stimulato  quadru- 
pede, tanto  impetu  in  Tertium  irruit,  ut  transfossum  cum 
equo  ad  terram  prostraverit.  Tum  Michael  vasto  vulnere 
illato  jacenti  caput  divisit:  qui  in  insidiis  latebant  ad  tu- 
multum exeuntes  Jacobum  Othoboni  fratrem,  Guidonem 
Taurellum  ( is  Mantua  oriundus  Guardastalli  Montisque 
Clariculi  dominus  erat)  Franciscum  a Saxolo,  et  Anto- 
naccium,  aliosque  Tertiorum  comites  vivos  ceperunt.  Tau- 
rellus  postea  hac  lege  dimissus  ut  Atestino  militaret,  et 
Marsilium  patrem,  et  filium,  et  uxorem  pro  fide  servanda 
obsides  dedit.  Uxor  Ursina  vocabatur,  quae  absente  viro 
Guardastallum  oppugnari  coeptum  armis  induta,  virili 
animo,  multis  hostium  manu  sua  occisis,  egregie  defen- 
dit (■).  Rustici  Mutinenses  ob  incommoda  in  eo  bello  ac- 
cepta implacabili  odio  accensi  Othoboni  caesi  intestinis 
extractis  jecur  in  sartagine  frixum  famelica  rabie  come- 
derunt. Cadavere  discerpto  et  in  frusta  conciso,  alii  carnes 
inhumaniter  devorasse  dicuntur ; caput  lanceae  praefixum 


(1)  Jo.  B»pL  Fulgoaius  tit.  de  fortitudine  1.  3,  c.  s. 

in  triumphi  speciem  Roscii  Felinam  suae  ditionis  oppidum 
tulerunt.  Pridie  ciconia  ejus  necem  praenunciasse  fertur, 
quae  in  summo  turris  horologii  culmine  nidificare  solita 
pullos  discerpsit:  ob  memoriam  Regienses  ibidem  ciconiae 
effigiem  postea  posuere.  Atestinus  cum  Gerardo  Bojardo, 
et  Bonifacio  Canussio,  Recettum , Casalemgrandem,  Dina- 
tianum,  et  Salvaterram  Caroli  Folleani  castella  expugnavit. 
Jacobus  et  Beltramus  Caroli  fratres,  qui  cum  Nicolao 
Othoboni  filio  Parmae  degebant,  ubi  haec  audierunt,  filiis 
obsidibus  traditis  statim  Nicolao  Atestino  se  conciliarunt. 
At  Jacobus  Othoboni  frater  cum  mille  equitibus  egressus 
Malvicinum  cum  trecentis  expeditis  equitibus  Guardasoni 
reliquit,  et  alios  centum  in  Pariana  villa  collocat ; ipse 
cum  Carolo  Folleano  Monticuli  constitit.  Malvicinus  Ni- 
colaum , qui  hostes  secutus  Niceam  flumen  superaverat, 
primo  impetu  fudit.  Sed  cum  Sfortia  cum  sexcentis  equi- 
tibus supervenisset  per  duas  horas  acri  certamine  confli- 
xit : demum  amissis  ducentis  equitibus  profligatus  Par- 
mam reverti  coactus  fuit.  Id  conspicati  Simon , Guido  et 
Albertus  Canussii  cum  Quatuor  Castellis,  Canussio  et  Gy- 
pso Atestini  fidei  se  commiserunt. 

Inter  haec  Venetorum  legati  superveniunt  nunciantes 
se  Tertios  in  suam  tutelam  suscepisse,  hortantur  ut  ab 
injuria  amicis  inferenda  abstineat.  Ipse  nuncium  de  hac 
re  se  Venetias  missurum  respondit,  ac  statim  ad  Sanctum 
Mauritium  castrametatus,  legatis  Regium  missis  urbem 
sibi  tradi  postulat.  Cives  jam  multis  annis  gravi  bello 
attriti , cum  Vicecomitum  vires  infirmas , et  eorum  divi- 
sum imperium  esse  animadverterent,  Nicolao  se  commit- 
tere decreverunt.  Pridie  itaque  calendas  jnlii  operam  dante 
Ugutione  Contrario  Atestini  Quaestore  ( quem  collatera- 
lem vocabant ) dedendae  urbis  conditiones,  quae  iu  nostro 

adhuc  tabulario  conservantur,  conscriptae  fuerant.  Inter 
cetera  convenit,  ut  Nicolaus  navigabilem  fossam,  per  quam 
in  urbem  a vectigalibus  immunes  merces  veherentur,  ef- 
fodi curaret,  et  ut  omnia  civitatis  negotia  in  duodecim 
ut  vocant  Antianorum  et  quadraginta  Decurionum  arbi- 
trio essent.  Civium  bona  immunia  conservarentur,  et  urbis 
moenia  ipsius  Principis  Atestini  aere  munirentur.  Ad  con- 
ventiones confirmandas  Simon  Zachetta  Jurisconsultus,  et 
Giroldus  Flordebellus  legati  Ferrariam  missi,  pacta  ex 
sententia  comprobata  retulerunt , Arx  quoque  in  quam 
Tertii  milites  confugerant  intra  paucos  dies  a Contrario 
recepta  fuit.  Regium  praemissus  Sfortia,  non  multo  post 
Parmam  quoque  Giberti,  Joannis,  et  Martini  Sanvitalium 
consilio  civibus  se  dedentibus,  in  Atestini  potestatem  re- 
degit. Erat  ibi  Nicolaus  cognomento  Guerrerius,  quae  vox 
latine  bellicosum  exprimit,  Othoboni  Tertii  filius  natura- 
lis, qui  captam  urbem  sentiens  in  arcem  se  recepit,  quam 
ab  hostibus  magna  vi  oppugnatam  paulo  post  deseruit. 
Cetera  Parmensium  castella,  praeter  tria  cum  Jacobo  Ter- 
tio Florentiolae  ab  Alberto  Scoto  capto,  brevi  in  Nicolai 
Atestini  ditionem  pervenere.  Casalem  Majorem,  Brixillum, 
et  Colurnum,  quae  sibi  reliqua  erant,  Tertii,  ne  in  ho- 
stium potestatem  pervenirent,  Venetis  tradiderunt,  quae 
postea  Philippus  Mediolani  Dux  occupavit.  Joannes  Tertius 
Othoboni  frater  clam  per  sicarios  Franciscum  et  Joannem 
Scotos  sibi  infensissimos  interficere  tenta vit:  sed  ipse  ab 
illis  proditus  et  captus,  veneno  sublatus  est.  Jacobus  al- 
ter ejus  frater  a Nicolao  dimissus  Florentiolam  se  recepe- 
rat, quem  Albertus  Scotus  castro  potitus  vivum  cepit. 
Hortatur  ut  munitam  arcem  sibi  traderet,  quod  cum  nullis 
precibus  a praefecto  impetrare  potuisset  ab  oppidanis  est 
trucidatus.  Burgo  quoque  Sancti  Donini  ab  Orlandino 

Palavicino  capto,  Nicolaus,  Ambrosius,  Antonius  et  Gi- 
bertus  Tertii  arcem  Cabrino  Cremonae  tyranno  obtulerunt, 
quam  ille  receptam  Palavicino  tradidit.  Tertii  sub  custo- 
dia positi  nunquam  amplius  visi  fuere.  Oppidum  in  Ate- 
stini  potestatem  postea  pervenit.  Repugnabat  adhuc  Gre- 
gorius  Alemanus,  qui  Colurnum  tenebat.  Is  ducentos 
pedites  Parmam  euntes  cepit,  sed  superveniente  Petro  a 
Sancto  Felice  omnes  recepti,  et  ipse  cum  castro  captus 
est.  Tertiorum  rebus  fractis,  Joannes  Malvicinus,  Mat- 
thaeus Puteus,  et  Galleacius  Parmensis,  qui  sub  illis  me- 
ruerant dolose  ad  Nicolaum  transierunt  ut  eum  fraude 
occiderent,  sed  detecto  scelere  de  sicariis  sumptum  sup- 
plicium fuit. 

Regiensi  bello  fine  imposito  Atestinus  Nicolaum  Ro- 
bertum  ad  synodum  Pisis  ob  tollendum  schisma  coactum 
misit,  et  Sfortiae  ob  egregiam  decem  et  octo  mensibus 
sibi  praestitam  fidem  et  operam  Monticolum,  quod  ab  eo 
non^liu  postea  est  detentum , donavit:  et  ad  Balthasarem 
Cossam  legatum  Pontificis  cum  cataphractis  octingentis 
et  peditibus  quadringentis  hac  lege  ire  permisit,  ne  contra 
se  unquam  pugnare  cogerentur;  sed  ille,  cum  pecuniae 
angustia  Pontifex  premeretur,  intra  paucos  dies  ad  Ladis- 
laum  Neapolis  regem  profectus  effecit,  ut  omnium  ejus 
copiarum  imperator  Nicolaus  Atestinus  crearetur.  Anno 
itaque  mcccoxiii  Ladislaus  cum  triginta  millia  ducatorum 
honorario  sceptrum,  quo  exercitus  praefectura  mandata 
significabatur.  Ferrariam  ad  eum  fidejubente  Sfortia  misit. 
Sed  Nicolaus  ne  contra  Pontificem  staret,  accepta  pecunia, 
sceptrum  recusavit.  Jam  vero  ab  omni  belli  cura  liber  ad 
venerandum  Domini  sepulchrum,  Feltrino  Bojardo  comi- 
tante, quem  ibi  equitem  creavit,  ex  voto  in  Palestinam 
transfretavit.  Exinde  Beatae  Virgini  Laureti  argenti  op- 

pidi  effigiem  obtulit.  Mox  Flavium  Brigantium  Divi  Ja- 
c:obi  sepulchrum  veneraturus  alterius  voti  solvendi  gratia 
contendit.  In  itinere  Gallorum  rex  tria  lilia  Atestinae  fa- 
miliae insignibus  inserenda  dedit.  Dum  revertitur  in  Gal- 
bis a Sancti  Michaelis  praefecto  captus  diu  in  custodia 
fuit,  nec  antea  dimissus,  quam  rex  vico  solo  aequato  prae- 
fectum capite  mulctavit.  Libertati  restitutus  octobri  mense 
Regium  venit,  ubi  magno  populi  applausu  exceptus  Boni- 
facio  Canussio,  quod  factiosus  esset.  Castellum  novum 
in  Regiensibus,  et  Felinam  ademit.  Uguccioni  vero  Con- 
trario Viniolas  Montem  Festinum  cum  aliis  viginti  vicis 
donavit,  summatim  bona  elargitus  quae  centum  millibus 
aureorum  aestimabantur.  His  actis  ut  liberis  operam  daret 
Parisinam  Caroli  Malatestae  filiam  uxorem  ducit,  qua 
postea  ob  incestum  cura  Ugone  naturali  filio  Nicolai  com- 
missum cum  adultero  ad  ultimum  supplicium  damnata, 
Ricciardam  Marchionis  Salutiarum  filiam  tertiam  uxorem 
sumpsit.  At  Leonellus  alter  ejus  filius  naturalis  Margari- 
tae Ducis  Mantuae  filiae  matrimonio  junctus  est. 

Interea  Joanne  Maria  Mediolani  Duce  a conjuratis  ci- 
vibus ob  inhumanam  saevitiam  trucidato,  Philippus  Maria 
frater,  dum  paternum  regnum  armis  repetit,  in  biennium 
inducias  cum  Nicolao  Atestino  et  Pandulpho  Malates- 
ta  fecit:  Gabrino  vero  et  Pandulpho  extinctis,  cum  non 
.paucas  paternae  ditionis  civitates,  quas  omnes  fere  amise- 
rat, Carmagnolae  praestantissimi  sua  aetate  Ducis  opera 
recuperasset,  Parmae  quoque  et  Regio  recipiendis  animum 
adjecit.  Tandem  Martino  V Pontifice  se  interponente  trans- 
actum est  nt  Parma  Philippo  restituta  Regium  Nicolaus 
beneficiario  jure  ab  eo  retineret!').  Monticolum  quoque 


(t)  Blond.  lib.  111. 

Sfortiae  antea  traditum,  quod  ad  Parmenses  pertineret, 
Vicecomiti  est  restitutum.  Rebus  ita  compositis  Nicolaus 
conventionibus  quas  cum  Regiensibus  pepigerat  confirmatis 
omnia  civium  bona  a quocumque  tributorum  genere  im- 
munia  esse  declaravit  (0,  quae  sequente  anno  pridie  nonas 
maii  rursus  confirmavit,  et  id  praeterea  addidit,  ut  ex 
agris  collectos  fructus  citra  vectigalium  onus  in  urbem 
libere  inferre  cives  possent,  neve  alicujus  Castelli  censui 
eorum  bona  ascriberentur.  Constitutum  quoque  fuit,  ut 
quo  die  Assumptio  Virginis  celebratur,  omnes  Regiensium 
pagi  majori  templo  quotannis  munus  offerrent.  Feltrino 
vero  Bojardo,  quem  fidum  longi  itineris  comitem  habue- 
rat, clientelae  nomine  Scandianum,  Gypsum,  Recettum, 
et  Turricellam,  quae  Carolo  Folleano  eripuerat,  liberaliter 
concessit.  Ceterum  Albertum  Robertum  Gabrini  filium 
cum  Margarita  matre  fratribus  in  exilium  actis  occidit, 
quod  malis  artibus  Albertum  Nicolai  patrem  in  Marga- 
ritae amorem  pertraxisset. 

Inter  haec  Philippi  Mediolanensium  Ducis,  qui  maxi- 
mam partem  paterni  imperii  recuperaver^,  in  immensum 
vires  excreverant,  usque  adeo  ut,  Genua  in  suam  pote- 
statem redacta,  et  bello  Florentinis  illato,  Hetruriam  suo 
imperio  se  adiecturum  minaretur.  Illi  tanti  hostis  poten- 
tiam veriti  Laurentium  Rodulphum  celeberrimum  jure- 
consultum legatum  Venetias  mittunt,  qui  senatui  suadeat, 
ut  secum  contra  Vicecomitem  propediem  totam  Italiam 
invasurum  belli  socius  esse  velit.  Is  ut  erat  praeclaris 
animi  ornamentis,  et  naturali  etiam  eloquentia  instructus 
longa  oratione  senatores  in  patriae  suae  partes  trahere 
conatus  est.  Sed  cum  nullis  rationibus  nullave  arte  Ve- 

netos  pacis  amicos  a proposito  dimovere  posset,  tandem 
magna  dicendi  libertate,  vestra,  inquit,  Veneti,  negligentia 
Genuenses,  quibus  proximis  annis  succurrere  noluistis, 
Philippum  suum  principem  acceperunt,  nos  vero  eum  re- 
gem, et  vos  summum  imperatorem  creabitis.  Senatus  quem 
non  longae  orationes,  non  saepius  repetitae  legationes  fle- 
xerant, trium  verborum  acumine  motus  Florentinis  se  con- 
junxit. In  eam  societatem  Amideus  Allobrogum  Dux,  Hel- 
vetii, Joannes  Jacobus  Montisferrati  Marchio , Joannes 
Franciscus  Mantuae  Princeps,  et  Nicolaus  Atestinus  om- 
nium copiarum  imperator  declaratus  his  conditionibus  sunt 
perducti  ut  prospera  belli  succedente  fortuna  Amideus 
Mediolanum,  Nicolaus  Parmam,  Florentini  eam  Aemiliae 
partem  quae  nunc  Romandiola  dicitur,  cetera  Veneti 
obtinerent.  Id  ubi  Philippus  sensit  clam  plura  hostium 
castra  per  proditionem  occupare  tentavit.  In  primisque 
Joannem  Folleanum  cognomento  Italianum,  qui  plura  in 
Regiensibus  castella  tenebat,  in  suas  partes  traxit.  Nico- 
laus Atestinus  ut  mature  factioso  homini  occurreret,  con- 
tracto exercituri  Carpinetum,  Minocium,  Cavolam,  Toa- 
num,  Solognum,  Sargfanam,  et  Quertiolam  ademit.  Jo- 
annes Italianus  cum  Lodovica  uxore  Aguignam  se  recepit, 
nbi  explicatis  Vicecomitum  vexillis,  Atestinum , qui  eum 
secutus  fuerat,  recedere  compulit;  sed  ille  magna  militum 
manu  in  Parmenses  deducta  opimam  praedam  Nicolaus 
abduxit  (>),  et  milites  ex  ASmilia  et  Hetruria  Genuam  a 
Philippo  vocatos  in  itinere  afflixit.  Demum  precibus  Phi- 
lippi  victus  materia  ad  construendum  pontem  super  Scul- 
tenna  fluvio  clam  nocte  concessa  liberam  abeundi  hostibus 
potestatem  permisit!»).  Joanne  vero  Italiano  postea  de- 

(i)  Blond.  in  ui.  decad.  Ii b.  n in  (in.  et  lib.  Ill  in  prine. 

(*)  Corius  in  v parte. 

functo,  Ludovica  Aguignam  Bebiis  tradidit,  quibas  ca- 
stellum a Borsio  confirmatum  fuit.  Eo  tempore  Soragi, 
Gazanique  fines  sunt  declarati,  de  quibus  incolae  cum 
civibus  contendebant  (').  Albericus  quoque  Malettus  juris- 
consultus Ticinensis  inter  Herberiam  et  Regium  terminos 
posuit,  pronuntiavitque  ut  a vico,  qui  ad  Sanctae  Mariae 
hospitium  jacet,  omnia  Regium  versus  urbis  esse  intel- 
ligerentur. 

Post  triennium  quam  liaec  acta  sunt  Nicolaus  a Sigis- 
mundo  Caesare,  quem  cum  mille  equitibus  regio  apparatu 
Ferrariam  venientem  exceperat,  aquila  nigra  pro  familiae 
insignibus  donatus,  etiam  Adriam,  quam  dotis  nomine 
possidebat,  Regium,  et  Mutinam  cum  omnibus  oppidis 
Caesareo  diplomate  confirmatas  urbes  obtinuit.  Postea  cum 
velut  pacis  cultor  a Venetorum  foedere  discessisset  ad  di- 
rimendas suorum  populorum  controversias  est  conversus, 
siquidem  gravi  de  Gabelli  fluminis  aqua  inter  Mutinenses, 
et  Regienses  orta  contentione,  commune  earum  urbium 
esse  flumen  judicavit,  Regiensibusque  licere  a Castello 
Arianorum  dimidium  fluentis  ad  se  deducere,  et  aliud  di- 
midium Mutinensibus  a Saxolo  Mutinam  derivare  (»).  At 
Veneti  in  Florentinorum  societate  adversns  Vicecomitem 
permanentes  Franciscum  Sfortiae  filium,  ut  in  Parmenses 
contra  Nicolaum  Picininum  transiret,  Regium  cum  exer- 
citu miserunt.  Id  sentiens  Philippus  per  legatum  Nico- 
laum orare  ut  beneficiorum  civitatisque  Regii  quam  a se 
acceperat  non  immemor,  magis  secum  quam  cum  Venetis 
antiquis  hostibus  sentire  velit.  Illi  contra  per  Andream 
Maurocenum  eundem  sollicitare,  ut  immortalis  Reipubli- 


(r)  In  arcula  duarum  clavium  mccccxxx. 
(a)  Dic  xv  junii  mccccxxxvii. 

cae  quam  cito  sine  liberis  perituri  principis  amicitiam 
sequi  malit.  Post  longam  deliberationem  tandem  Nicolaus 
ne  ingrati  erga  Philippum  animi  notam  subire  videretur, 
Francisco  Sfortiae  nuntiat,  nisi  pro  hoste  baberi  velit  ac 
fines  suos  ingrediatur.  Ille  qui  Blanca  Philippi  filia  uxore 
ducta  contra  socerum  invitus  bellum  movebat,  frustra  re- 
clamante Mauroceno,  velut  ab  omni  conditione  liber  in 
Hetrnriam  discessit.  Itaque  Veneti  a copiarum  Duce  de- 
stituti, Martini  V Pontificis  opera  Brixia,  et  Bergomo  ac- 
ceptis, Vicecomiti  sunt  conciliati;  Nicolao  vero  Atestino 
acceptis  decem  millibus  aureorum  Rhodigii  peninsulam 
restituerant. 

Sequenti  anno  mccccxxxviii  cum  a Latinis  Graeci  de 
religione  disentirent,  Ferrariam  ubi  concilium  indixerat 
Eugenius  Pontifex  cum  romanae  curiae  praesulibus,  et 
Joannes  Paleologus  Caesar  Orientis  cum  Patriarcha  Con- 
stantinapolitano,  ejusquc  Antistitibus  ad  synodum  conve- 
nere. Guarinum  Veronensem  inter  Graecos  Latinosque 
interpretem  fuisse  ferunt,  sed  pestilentia  suborta,  omnes 
inde  Florentiam  migrantes  ambiguas  de  religione  contro- 
versias terminarunt.  Quo  tempore  Thebaldus  Sessius,  qui 
quadraginta  quinque  annis  Regii  antistes  fuerat,  in  fata 
concessit,  et  cum  hoc  epitaphio  in  majore  templo  con- 
ditus fuit. 

Sessia  stirps  tumba  jaceo  Thebaldus  in  ista , 
Marmoreumque  habeo  mortuus  hunc  tumulum. 

At  quondam  vivus  teneris  electus  ab  annis 
Hujus  Reginae  Praesul  eram  patriae. 

Et  Jacobus  Antonius  Turrianus  successit. 

Post  haec  Nicolaus  Atestinus  ab  Eugenio  Pontifice 
Massam  et  Bagnacavallum  in  Flaminia  emit,  et  a Phi- 
lippo Vicecomite  obtinuit  ut  Borsius  ejus  filius  naturalis 


Digitized  by  Googli 


UBER  QUINTUS  357 

quingentis  cataphractis,  et  ducentis  peditibus  cum  viginti 
millium  aureorum  stipendio  praeesset.  Ipse  non  multo 
post  Mediolanum  accitus  universo  Insubrum  imperio  prae- 
fectus est.  Ibi  jam  sexagenario  major  non  sine  veneni 
suspicione  lethali  febre  correptus  anno  mccccxu  et  sui 
imperii  quinquagesimo  secundo  sexto  calendas  januarias 
post  meridiem  vita  excessit.  Cadaver  calendis  januarii 
Ferrariam  delatum  in  Divae  Mariae  aede,  quam  vivens 
condiderat,  ante  aram  majorem  sepultum  fuit.  Moriens 
duos  filios  ex  Ricciarda  Salassiorum  Principis  filia  Her- 
culem et  Sigismundum  adhuc  impuberes,  Leonellum  prae- 
terea, et  Borsium  ex  Stella  Assasinia,  seu  Ptolomaea,  pro- 
creatos spurios  reliquit ; ac  Leonellum  quem  mirifice  dili- 
gebat, ac  vivens  negotiorum  socium  assumpserat  imperii 
sui  successorem  fecit,  cui  sine  liberis  masculis  deficienti 
Herculem  et  Sigismundum,  Borsio  praeterito,  substitutit, 
quemadmodum  ex  ejus  testamento  apparet,  quod  in  pu- 
blico chartophylacio  asservatur.  Leonellus  natu  gTandior 
impuberes  tutelae  suae  a patre  commissos,  arrepta  tyran- 
nide, non  solum  imperio  spoliavit,  sed  Neapolim  etiam 
apud  Alphonsum  regem,  cujus  filiam  Mariam  uxorem 
duxit,  sub  specie  discendae  militaris  disciplinae  relegavit. 
Borsio  vero,  qui  a consiliis  Philippi  Vicecomitis  erat,  Her- 
beriam.  Sanctum  Martinum  et  Campumgajanum  elargitus. 
Castellum  novum  in  Dertonensi  agro  obtinuit.  Ricciarda 
mater  ejectorum  liberorum  iniuriam  fr&stra  deplorans  eo 
pmmo  Ferraria  discessit,  ut  non  nisi  restitutis  in  integrum 
statum  filiis  reverteretur.  Leonellus  paterna  ditione  poti- 
tus pactiones  inter  Regienses  et  Nicolaum  patrem  initas 
renovavit  (0,  et  Scandiani  urbisque  nostrae  confinia  di- 


(i)  Io  libro  provisionum  fol.  vii. 

stinxitl*).  In  plures  principatus  divisa  tum  Italia,  dum 
inter  se  altercantur  tyranni,  alter  alterius  populos  variis 
injuriis  afficere  consueverat.  Id  cum  inveterato  usu  jam 
pro  lege  observaretur  paulatim  iniqua  extorsione  novatum 
est,  ut  per  alterius  principis  territorium  iter  habentes  ali- 
quid solverent.  Id  pignorationis  genus  inter  Regienses  et 
Bononienses  diu  usurpatum  tandem  ultro  citroque  remitti 
placuit,  et  anno  mccccxliv  nonis  januarii,  ut  ab  omni 
pensione  immunes  Bononiam  ab  eodem  tributo  liberatam 
Regienses  proficisci  possent,  publico  decreto  concessum 
fuit  (»).  Nicolaus  quoque  Strocius  Regii  gubernator,  et 
Gerardus  Madius  Praetor  inter  Regium  et  Quatuor  Ca- 
stella, de  quibus  cum  nostris  civibus  Albertus  Canussius 
contendebat,  fines  posuerunt.  Feltrino  praeterea  Bojardo, 
et  ipso  de  finibus  nobiscum  contendente  transactum  est, 
ut  praeter  quatuor  domunculas  Sabuloni  pagus  Regien- 
sium permaneret,  quotannisque  Scandiani  juridicus  cum 
duodecim  oppidanis  funale  quatuor  pondo  Divo  Prospero 
extra  urbem  septimo  calendas  julias  Decuriones  honoris 
gratia  comitatus  offerret.  Inter  haec  Jacobo  Antonio  Tur- 
riano  Regiensis  Ecclesiae  antistiti  mortuo  Joannes  Baptista 
Pallavicinus  successit,  quo  tempore  Andreas  Burgus  Co- 
machii  episcopus  etiam  Canussii  Abatiam  obtinuit. 

Post  haec  Philippo  V-icecomite  vita  functo,  nullo  le- 
gitimae prolis  filio  ex  se  relicto,  Franciscus  Sfortia  de 
hae  re  a Leonetfo  certior  factus , ut  Mediolani  imperio 
potiretur  cum  Blanca  uxore  Philippi  filia  et  magno  exer- 
citu Regium  venit,  ad  pontemque  Niciae  castris  positis, 
qui  rerum  motus  fierent  tacitus  cxpectabat.  Cum  vero 


(i)  In  lib.  proris,  c.  171. 
(a)  Iu  arcula  jurium  cavae. 

subiectae  civitates  diversas  partes  sequerentur,  Franciscum 
Sfortiam  Mediolanenses  appellant,  ut  iisdem  propositis  con- 
ditionibus, quae  a Philippo  oblatae  fuerant,  urbis  liber- 
tatem tueri  velit.  Is  etsi  durum  videbatur  eis  parere,  qui- 
bus, ut  dicebat,  imperare  debuisset,  pro  temporum  tan- 
dem conditione  ipsorum  stipendium  secutus  Cremonam 
hac  spe  contendit,  ut  si  fortuna  sibi  arrideret,  rebus  com- 
positis, socero  in  imperio  succederet.  Nec'expectatione  sua 
frustratus  est:  siquidem  Ticinum  intra  paucos  dies,  civi- 
bus se  dedentibus,  adeptus,  rerum  tandem  Mediolanensium 
potitus  est,  quamvis  Ludovicus  Aureliensis  Dux,  sorore 
Philippi  Vicecomitis,  ex  qua  Carolum  procreavit,  uxore 
ducta,  jus  se  in  eo  imperio  habere  contenderet,  et  hodie 
quoque  id  Galli  pertinaciter  asseverent ; nam  etsi  Blancam 
filiam  Philippus  Francisco  Sfortiae  conjunxit,  illa  ut  na- 
turalis ex  Agnete  Maina  procreata  nullum  succedendi  jus 
habebat. 

Inter  hos  motus  Nicolaus  Manfredus,  et  Gibertus  Cor- 
rigius  Brixillum  cepit:  Leonellus  vero  Atestinus  spe  Par- 
mae factione  Sanvitalium  obtinendae  ductus  Castellum 
Novum  in  Parmensi  et  Copriacum  occupavit.  Contra  Fran- 
ciscus  Sfortia  et  ipse  Placentia  capta  per  Alexandrum 
fratrem  Parmenses  armis  subigere  tentavit,  qui  omni  sub- 
sidio destituti  Leonello  se  dedere  decreverunt.  Erat  is  eo 
tempore  Forte  Venetiis,  cum  per  Borsium  fratrem  volun- 
tatis Parmensium  certior  factus  rem  cum  senatu  commu- 
nicat, orat  ut  se  eam  urbem  Yelut  haereditariam  habere 
velint,  aut  ipsi  saltem  in  suam  fidem  accipiant.  Veneti, 
quibus  paulo  ante  cum  Francisco  Sfortia  de  defendendo 
ei  Mediolani  imperio,  et  Crema  sibi  cum  adiacentibus  op- 
pidis retinenda  convenerat,  re  diligenter  examinata,  se 
datam  fidem  servaturos  respondent,  nec  se  eam  civitatem 

recepturos,  nec  ut  ipse  occupet  passuros.  Eam  ob  causam 
ab  Atestino  repudiati  Parmenses  Francisco  Sfortiae  se  de- 
diderunt. Post  haec  Albertus  Pius  Carpensis  a Leonello 
cum  octingentis  cataphractis  et  trecentis  peditibus  pro 
Sfortia  contra  Allobroges  cum  copiis  Venetorum  missus , 
quod  promissum  stipendium  non  reciperet,  ad  hostes  trans- 
fugit. Nicolaus  quoque  Guerrerius  aegre  ferens  Parmam 
Francisco  Sfortiae  traditam,  Alphonsum  Aragonium  Nea- 
polis regem  sollicitat,  ut  octingentos  pedites  Guardasonum 
et  Colurnum,  inter  quae  castella  ea  urbs  sita  est,  res 
Sfortiae  turbaturos  mittat.  Ipse  Astorgium  Manfrcduin 
Faventiae -Principem  cum  mille  quingentis  equitibus,  et 
quingentis  peditibus  ad  vim  hosti  inferendam  vocat;  sed 
eum  Franciscus  Sfortia  precibus  et  pecunia  exoratum  a 
negotio  suscipiendo  avocavit.  Ab  Alphonso  vero  Raimun- 
dus  Anichinus  egregius  dux  cum  quingentis  equitibus  ad 
Nicolaum  accedere  jussus  per  Mutinenses  et  Regienses 
Colurnum  pervenit,  ubi  ab  Alexandro  Francisci  fratre 
victus,  et  castris  exutus  fuit.  Sfortia  postea  cum  Leonello, 
quod  contra  amicitiae  jura  transitum  hostibus  concessisset, 
graviter  conquestus,  tandem  Guardasono  et  Colurno  in 
suam  potestatem  redactis,  Parmensi  bello  finem  imposuit. 

Eo  tempore  magna  de  Bagnoli  et  Nuvolariae  finibus 
inter  Regienses,  et  Franciscum,  Georgiumque  Gonzagos 
Feltrini  nepotes  exorta  est  controversia,  quam  Caprianus 
Mantuae  episcopus  et  Jacobus  Antonius  Turrianus  Muti- 
nae antistes  arbitri  electi  calendis  octobris  terminis  positis 
finierunt.  Ab  iisdem  etiam  omnia  Regiensium  praedia , 
quae  finibus  eorum  castellorum  essent  inclusa,  immuni- 
tatem sunt  consecuta,  statutumque  ne  civium  nostrorum 
coloni  ad  aliquas  operas  cogi  possent,  navigabilem  quoque 
fossam  ab  omnibus  tributis  liberam  in  sua  ditione  Gon- 

■#»  excavare  placuit.  Sequenti  aDno  obiit  Giroldus  Flor- 
debellus  vir  pietate  insignis  bonorumque  suorum  majorem 
ecclesiam  haeredem  reliquit.  At  Leonellus  cum  ad  libi* 
dinem  proclivior  impensius  veneri  operam  daret,  imma- 
turam mortem  sibi  accersivit,  qui  sequente  anno  pridie 
calendas  octobris  post  meridiem  aetatis  suae  anno  quadra- 
gesimo primo  et  imperii  nono  contracto  morbo  extinctus 
est.  Moriens  Nicolaum  filium  duodecim  annorum  puerum 
Borsio  fratri  ex  iisdem  parentibus  genito  commendavit. 
Sed  quam  fidem  ipse  patri  non  servaverat,  a fratre  non 
promeruit.  Borsius  enim  in  divi  Georgii  insula  Ferrariae 
Princeps  salutatus,  etsi  aliquamdiu  imperium  respuit,  tan- 
dem hortantibus  amicis  suscepit.  Cum  vero  Herculem 
Nicolai  filium  legitimum  a Leonello  paterna  ditione  in- 
juria privatum  videret,  rursusque  promissam  fidem  fran- 
gere durum  esse  arbitraretur,  ipse  coelibem  vitam  ducens, 
ei  qui  virtute  praestantior  evasisset,  regnum  relinquere 
constituit.  Herculem  igitur  cum  Sigismundo  fratre  domum 
revocatum,  velut  generosioris  indolis  juvenem  Nicolao 
praetulit.  Sui  principatus  initio  Casae  Dei  pagum , qui 
urbi  nostrae  parere  nolebat,  Regiensibus  subjectum  esse 
censuit;  splendidioribus  deinde  titulis  principatum  suum 
illustrare  studuit.  A Friderico  enim  III  Caesare  quem  Ro- 
mam aureae  coronae  accipiendae  gratia  iturum  lautissime 
hospitio  Ferrariae  acceperat  anno  mcccclii  decimoquinto 
calendas  junii  in  possessione  dominatus  augusto  diplomate 
confirmatus  est,  ac  Regii  et  Mutinae  ex  Marchione  Dux 
appellatus,  quo  primum  tempore  urbs  nostra  Ducatus  no- 
men meruit.  Die  quo  Ascensus  Domini  memoria  colitur 
Fridericus  regio  paludamento  perlucidis  gemmis  distincto, 
quae  centum  quinquaginta  millium  ftorenorum  summam 
aequabant,  conspicuus,  Ladislao  rege  Austriaco  comitante 

ad  Rigobelli  turrim  venit.  Ibi  in  celso  tribunali  ostro^fci- 
strato  sub  aurea  umbella  Borsium  auro  gemmisque  orna- 
tum praecedentibus  quadringentis  hastatis  equitibus  ad 
se  venientem  excepit.  Eunti  tria  vexilla  ex  cicindelae  filia 
contexta,  duo  prasini,  tertium  punicei  coloris  cum  gladio 
praeferebantur : ubi  ad  Caesarem  pervenit  Borsius  ex  equo 
descedens  genibus  flexis,  purpurea  tunica  talarique  palio 
variis  pellibus  suffulto  a Friderico  est  indutus.  Tum  pur- 
pureo pileo  iisdem  pellibus  in  ima  parte  circumdato  ejus 
capiti  decenter  imposito,  primum  vexillum  pro  Rhodigii 
comitatu,  secundum  pro  Mutinae  et  Regii  ducatus  titulo, 
tertium  pro  imperii  potestate  concessa  tradidit.  Postremo 
stricto  gladio  tradito  Rhodigii  Comitem,  et  Regii  Muti- 
naeque  Ducem  appellatum  apud  se  in  sede  collocavit. 
Exinde  Borsius  ad  maximum  templum  pergens  in  Fran- 
cisci  Lagnani  Patavini  Ferrariensis  episcopi  manibus  per- 
petuam Imperatori  fidem  juravit,  et  septem  gemmis,  quae 
quadraginta  millibus  aureorum  floridorum  extimatae  sunt, 
Caesarem  remuneravit. 

A vetustis  Imperatorum  temporibus  ducum  comitum- 
que tituli  provenire  videntur.  Cum  enim  ad  defendendos 
imperii  limites  varios  praefectos  in  proxima  oppida  et 
urbes  ad  tempus  Principes  Romani  mitterent,  ut  ad  prae- 
standam Reipublicae  operam  alacriores  facerent,  donec 
vixissent,  praefecturas  ipsis  concesserunt;  deinde,  ut  ad 
eorum  etiam  liberos  militaturos  transmittere  possent,  in- 
dulsere.  Id  primus  Alexander  Severus , traditis  agris , in- 
stituisse creditur,  qui  capta  de  hostibus  limitaneis  praedia 
ducibus  et  militibus  ita  donavit,  ut  eorum  essent  si  hae- 
redes ipsorum  militarent,  nec  unquam  ad  privatos  perti- 
nerent; attentius  enim  omnes  militaturos  dicebat  si  etiam 
suos  agros  defenderent.  Postea  vero  a Constantino  etiam 

praefecturis  donatis,  qui  vexillo  militum,  vel  oppido  prae- 
erant, comites  dicebantur,  ut  ex  quibusdam  Constantii 
et  Justiniani  constitutionibus  deprehendimus  (*).  Sed  qui 
universae  provinciae  militibus  imperabat,  Dux  vocabatur, 
quem  in  publicum  euntem,  sex  antecessisse  apparitores 
Lampridius  memorat  (»).  Hinc  etiam  nostri  temporis  Mar- 
chiones  ortum  habere  videntur,  cum  Marea  limitis  regio- 
nem lingua  Germanica  significet;  unde  et  in  Italia  duae 
Marchae  altera  in  Venetia,  altera  in  Piceno,  quae  Grae- 
corum et  Longobardorum  fines  dirimebant,  appellatae 
fuerunt,  etsi  alii  a mari  Marchae  nomen  infirmo  argu- 
mento derivare  conantur:  qui  ergo  vel  oppidum,  seu  civi- 
tatem , vel  regionem  Imperatoris  beneficio  obtinere  potue- 
runt, Comites,  Marchiones  et  Duces  pro  amplitudine  prae- 
fecturae vocari  coeperunt.  Primus  in  Italia,  Justino  Justi- 
niani filio  imperante,  Longinus  Ravennae  Exarchus  non 
provinciarum  praesides,  ut  antea,  sed  singularium  urbium 
magistratus  duces  vocatos  creavit.  Postea  cum  Longobardi 
Italiam  invasissent,  Cephe'  rege  caeso,  jam  regam  tyran- 
nidem  exosi  et  ipsi  triginta  sex  duces  singulis  civitatibus 
jus  dicturos  Longini  exemplo  creaverunt.  Hi  Tiberio  Con- 
stantinopoli  imperante  circiter  annum  dlxxvii  a Samniti- 
bus ad  Alpes  praeter  urbem  Romam  et  portum  omnia 
aub  suo  imperio  tenuerunt.  Anno  postea  dccxxxvii  cum 
Leo  Imperator  Sanctorum  imagines  abradi  jussisset,  Ste- 
phaniis vel  ut  alii  malunt  Gregorius  Pontifex  prope  mille 
episcoporum  Romae  coacta  synodo  id  fieri  prohibuit.  Sed 
cum  in  pristina  opinione  durus  Imperator  permaneret, 
primi  Ravennates,  mox  Venetiae  populi  ejus  imperium 


(i)  L.  a.  c.  de  liaer.  decur.  I.  n.  $.  pro  limitandis  c.  de  vet.  in  euu. 

abnuerunt,  et  alias  Italiae  gentes  impulerunt,  ut  ejecti* 
Exarchis  proprios  principes,  aut  magistratus  duces  vocatos 
sibi  crearent  (').  Postremo  Calli,  Carolo  Magno  imperante, 
Italiam  ingressi,  Comites  et  Marchiones  induxerunt,  a qui- 
bus Italicorum  Principum  tituli,  et  nomina  fluxisse  vi- 
dentur. Ducum  insigne  pileus  crinitus  est,  qualis  apud 
Romanos  rostrata  corona  esse  consueverat. 

Ceterum  Borsius  Friderico  in  Germaniam  reverso,  civi- 
tates, in  quibus  honorem  splendidissimum  promeruerat, 
invisendas  esse  censuit.  Primo  igitur  Mutinam  cum  Julio 
Bojardo,  Alberto  Pio,  et  Francisco  Pico  profectus  est.  In 
canalis  ripa  ubique  arbores  ut  sub  earum  umbra  jucun- 
dius veheretur  dispositas  invenit ; Mutinenses  duobus  cur- 
ribus triumphalibus,  in  quorum  altero  Divi  Geminiani 
antistitis  effigies,  in  altero  quatuor  virtutum  simulacra 
ducebantur,  sub  purpureo  panno  magniiice  exceperunt. 
Regienses  vero  cum  equitatu  qui  olivarum  ramos  praefe- 
rebat occurrentes  aurea  argenteaque  vasa  venienti  Duci 
obtulerunt.  Feltrinus  Bojardus,'  Guido  Bebbius,  et  Fride- 
ricus  Pallavicinus  eum  pedites  comitati  singuli  in  suis 
castellis  splendidissime  acceperunt.  Borsius  ut  gratum 
erga  Regienses  animum  ostenderet,  Sanctum  Martinum 
ipsis  antea  a Nicolao  cum  Campogajano  ademptum  resti- 
tuit. Mox  arce  Regii  instaurata  antiquas  deditionis  pactio- 
nes cum  Regiensibus  initas  confirmavit,  et  ut  erat  vir 
praeter  alios  munificus  Feltrino  Bojardo  Salvaterram,  Ca- 
salemgrandem,  Dinatianum,  et  Montem  Babulum  libera- 
li ter  donata  confirmavit.  Monachae  vero  ex  familia  Divi 
Augustini,  quae  prope  porticum  Sancti  Laurentii  ob  nu- 
merum anguste  habitabant,  cum  virginibus  Divi  Petri 


(i)  BlouJ.  1.  z,  dec.  i. 

Martiris,  quae  paucae  erant,  coenobium  permutarunt.  Quo 
tempore  Copriaci  dominis  de  finibus  cum  Regiensibus  con- 
tendentibus, Baptista  a Caligis  praefectus,  et  Georgius 
Spinola  Praetor,  Rainaldusque  Mediaprillus,  jussu  Borsii 
lata  sententia,  controversiam  dirimerunt.  Verum  non  multo 
post  castellum  illud  cum  latifundiis  in  Calcagninos  trans- 
latum fuit.  Post  haec  nova  molientibus  finitimis  ceptum 
bellum  felicem  exitum  habuit.  Quaedam  enim  castella, 
quae  in  Carfignana  ab  Atestinis  defecerant,  Mutinensium 
Regiensiumque  armis  intra  paucos  dies  recepta  fuere. 
Corrigii  quoque  capto  Popilio  castro  acceptaque  ab  AI- 
fonso  Aragonio  pecunia  per  biennium  Parmam  bello  vexa- 
runt. Sed  pace  in  quam  etiam  Borsius  est  receptus  inter 
Venetos,  et  Franciscum  Sfortiam  composita,  quidquid  in 
Parmensi  occupaverant  restituerunt.  His  actis  Ugutio  ab 
Abatia,  qui  in  Borsii  consilio  erat,  arbiter  electus  canali 
quod  ad  Herba  vocant  pro  termino  posito  Mutinae,  Carpi, 
adiacentiumque  oppidorum,  et  Regiensium  fines  declaravit; 
ac  nostrorum  civium  praedia  cum  agricolis  in  Corrigii 
territorio  immunia  esse  pronuntiavit.  Sequente  quoque 
anno  Regiensibus  ad  pubblica  gymnasia 
gratia  proficiscentibus  pro  libris,  et  vestibus 
tuano  immunitas  concessa  fuit  (0. 

Sub  id  tempus  Alfonso  Neapolis  rege  mortuo,  cum 
adversus  Ferdinandum  ejus  filium  Tarenti  Princeps  et 
Dux  Suessae  ad  Joannem  Andegavensem  Gallum  illud 
regnum  vindicantem  defecissent,  Borsius  Neapolim  Her- 
culem fratrem  ex  legitimo  thoro  natum  ad  Alfonsum  re- 
gem stipendio  militaturum  miserat.  Sexcentis  cataphractis 
praefectus  in  summa  apud  eum  auctoritate  fuerat;  verum 

Alfonso  defuncto,  Ferdinandus  regni  successor  non  magni 
eum  facere  coepit.  Invidia  enim  procerum  perfidiae  accu- 
satus, quod  Ferdinando  minus  carus  erat,  Borsio  fratri 
regem  animo  a se  alieno  esse  per  litteras  nunciat.  Indi- 
gnatus Borsius  eum  cum  equitum  ala  ad  Joannem  Ande- 
gavensem  ire  praecipit;  nec  multo  post  conserto  praelio 
Hercules  conspecto  inter  cataphractos  rege  in  eum  citato 
equo  currit,  fugientisque  posteriorem  aureae  clamidis  par- 
tem non  penetrante  ultra  ense  ab  humeris  abscissam  pro 
tropheo  ad  socios  retulit.  Inde  a Borsio  cum  Sigismundo 
fratre  revocatus,  ipse  regendae  Mutinae,  Sigismundus  vero 
Regio  praefectus  fuit. 

Eo  tempore  Galleatius  Sfortia  Dux  Mediolani  Brixil- 
lum  a Manfredo  Corrigio  detentum  occupavit.  Biennio 
post  inter  Regienses,  et  Ludovicum  Mantuae  Principem 
inita  est  conventio,  ut  ab  omni  portorio  solvendo  utrin- 
que  cives  essent  immunes  (*).  Caeterum  de  morte  Fran- 
cisci  Sfortiae  qui  in  hydropisim  inciderat,  falso  rumore 
perlato,  rustici  Placentini,  ut  ab  omni  onere  vectigalium 
immunes  essent,  tumultuari  coeperunt.  Ad  eos  missus  Cor- 
radus  Folleanus,  qui  sub  Jacobo  Picinino  clara  fama  mi- 
litaverat, magna  prudentia  omnem  seditionem  compescuit, 
moxque  universam  oram  Ligusticam,  tradente  Ludovico 
Gallorum  rege,  pro  Francisco  Sfortia  recepit;  qui  uni- 
verso fere  soceri  recepto  imperio  non  diu  superstes  anno 
mcccclxvi  mense  februario  occubuit.  Cum  Galleacio  filio 
et  imperii  successore  patris  casu  Borsius  per  Herculem 
fratrem  condoluit.  Regii  quoque  Joannes  Baptista  Palla- 
vicinus  antistes  pridie  idus  maii  repentina  morte  sublatus 
occubuit,  vir  eloquentia,  et  condendis  carminibus  insignis, 


(■)  Ia  arcam  duarum  clavium. 

sed  praeter  dignitatem  nimiam  arti  magicae  traditas,  qui 
saepius  daemonibus  colloqui  dicebatur,  et  eos  quandoque 
sub  senis  nauclerii  specie  cymbam  regentis  in  piscina 
quam  ad  Divum  Claudium  in  suburbiis  praeclaram  ha* 
bebat  familiaribus  ostendisse  fertur.  Demum  mane  mor- 
tuus inventus  ab  immundo  spiritu  necatus  fuisse  creditus 
est.  In  aede  majori  sub  Divi  Chrysanti  chrypta  cum  bpc 
epitaphio  tumulatus  fuit. 

Hic  Baptista  jaces  Regii  dignissime  praesul 
Marchio,  quem  genuit  Pallavicina  damus. 

Floruerit  quamvis  ingentibus  illa  triumphis , 

Laude  tamen  proavos  te  superasse  ferunt. 

Rarus  in  orbe  fuit  qui  te  vel  carmine  posset 
Vincere , vel  calamo  se  aequiparare  tuo. 

, Sedis  Apostolicae  meruisti  clarus  honores, 

At  tua  nunc  virtus  clarior  astra  colit. 
mcccclxvi  xii  maii  huic  Antonius  Trombetta  Ferrariensis 
suffectus  fuit.  Hercules  vero  cum  egregiam  ubique  fratri 
operam  praestaret,  maguamque  animi  virtu.tem  ostenderet 
a Senatu  Veneto  millibus  quadringentis  cataphractis  prae- 
fectus contra  Florentinos  apud  Ricciardinam  strenue  pu- 
gnavit, ubi  ferreae  glandis  aeneo  tormento  emissae  in  ex- 
trema dexteri  pedis  parte  gravissimo  vulnere  accepto  vitae 
discrimen  subiit.  Sed  Borsius  controversiae  arbiter  factus 
Venetos  Florentinis  conciliavit,  et  Herculem,  cujus  nomen 
in  praeliis  prospere  gestis  inclaruerat,  imperii  successorem 
elegit:  nec  multo  post  magno  apparatu  Romam  Paulum 
II  Pontificem  Maximum  salutatum  profectus  ab  eodem 
ex  Vicario,  quo  nomine  ad  eum  diem  vocatus  fuerat, 
gladio  accinctus,  calcaribusque  et  purpureo  praealtoque 
pileo  variis  pellibus  suffulto  acceptis,  Ferrariensium  Dux 
splendidiore  titulo  est  declaratus.  Sed  his  honoribus  non 

diu  gavisus:  dum  revertitur  in  itinere  lethali  febre  corre- 
ptus, cum  annis  viginti  duobus  imperasset  xv  calendas 
Septembris  mortem  obiit.  Nobili  pompa  elatus  in  coeno- 
bio, quod  vivens  magnificum  et  amplissimis  praediis  do- 
tatum maximis  sumptibus  extruxerat,  conditus  fuit.  Borsii 
morbo  ita  incrudescente,  ut  de  eo  actum  esse  inter  me- 
dicos convenisset,  Hercules  clam  paterno  imperio  capiendo 
studebat:  id  ubi  Nicolaus  Leonelli  filius  sensit,  plorans 
Borsium  orat,  ut  debitum  principatum  sibi  redderet;  sed 
ille  jam  viriLus  deficiens  suasit,  ut  fuga  imminens  peri- 
culum evitaret.  Nicolaus  cum  Mantuae  principis  opem 
imploraret,  graviter  est  reprehensus,  quod  difficilem  per 
fenestras  aditum  quaereret,  qui  per  portas  imprudenter 
fugisset.  Borsio  defuncto  Hercules  paternae  ditionis  posses- 
sionem jam  annis  triginta  a duobus  notis  fratribus  inter-» 
ceptam  tandem  recepit.  Eo  Ferraria  forte  absente  Nicolaus 
tumultuario  exercitu  Mantuae  instructo  patriam  invasit, 
quem  Sigismundus  Herculis  frater  felici  praelio  profligavit. 

His  rerum  successibus  laetus  Hercules  Eleonoram  Fer- 
dinandi  regis  filiam  uxorem  duxit,  quam  ut  Neapoli  Fer- 
rariam traduceret,  die  quinta  junii,  qui  tum  Pentecostem 
praecessit,  Romam  pervenit.  Ibi  in  Divi  Joannis  Laterani 
Palatio  sponsa  splendidissime  excepta  a prandio  omnes 
in  contiguo  templo  conditas  Martirum  reliquias  est  vene- 
rata: tum  duo  a Sixto  Pontifice  missi  Cardinales  huma- 
niter salutatam  ad  sanctos  Apostolos,  ubi  Sixtus  reside- 
bat, deducunt.  Villosa  veste  ex  nigro  bombice  induta, 
et  undique  lucentibus  ante  pectus  gemmis  puella  tota 
splendebat,  quam  baccatum  pretiosissimis  margharitis  mo- 
nile collo  circumdatum,  et  niger  albis  plumis  infixus  ga- 
lerus pulchre  decorabant.  Equo  imposita  inter  duos  pur- 
puratos Senatores  praecedentibus  tubicinibus,  et  equitibus 

circiter  sex  mille  subsequentibus  ad  Pontificis  atrium  per- 
venit , ubi  spaciosa  area  peripetasmate  undique  tecta  ju- 
cundum visu  spectaculum  praebebat.  Palatium  tres  aulas 
nobilissimis  aulaeis  obtentas,  et  antiquorum  more  Corin- 
thiis columnis  ornatisque  epistiliis  suffultas  habebat,  in 
interiore  parte,  ubi  coenatio  ludique  celebrandi  erant,  su- 
blime tribunal  erectum  tela  rasa  ex  coccineo  bombi.ce 
contexta  magnifice  tegebatur,  quam  alba  crux  in  medio 
distinguebat;  ibi  tres  folles  vicissim  ventum  concipientes 
latenter  auram  ad  refrigerandum  locum  emittebant:  ab 
alia  parte  supra  columnam  ex  inaurata  nudi  pueri  statua 
variantibus  fistulis  aqua  saliebat.  Primam  vero  palatii 
aulam  ingredientibus  superbum  illud  peristroma  non  sine 
omnium  admiratione  visebatur,  ubi  mundi  molitio  a Ni- 
colao Pontifice  mira  arte  contexi  jussa  fuerat,  quo  Chri- 
stianus orbis  nullum  aliud  aeque  nobile  habere  crede- 
batur. Lecti  stragulas  Atalica  magnificentia  auro  intextas 
habebant:  in  aula  auro  argentoque  mirifice  caelato  instruc- 
tum abacum  et  mensa  ex  solida  (>)  cupresso  laborata  tri- 
bus cannis  longa,  et  una  lata  apposita  erat.  Inde  in  sa- 
cellum aditus  patebat,  ubi  dives  ara  auro  vestiebatur,  in 
quo  ex  bombice  puerperae  Virginis  natique  inter  jumenta 
Christi  effigies  acu  depicta  erat.  Supra  duo  angeli  et  qua- 
tuor  ex  obryzo  auro  fusa  candelabra  splendidissime  locum 
illustrabant.  Contra  aram  ut  genibus  commodius  niteren- 
tur, leoninis  pellibus  suffultum  lectisternium  stabat,  ta- 
bulis quibus  orantis  pectus  incumberet  argenteis  ante 
surgentibus;  totum  ex  pustulato  argento  superinaurato 
conflatum  opus  erat.  In  tertia  aula  quatnordecim  cubicula 
regio  luxu  instructa  et  picturata,  versicolorique  textura 

(1)  D’  un  pezio. 

spectanda  anlaea  ac  plures  auro  signisque  rigentes  vestes 
non  sine  omnium  admiratione  visebantur.  Instrumenta 
omnia  quibus  ligna  igni  imposita  vel  sustinentur,  vel  mo- 
ventur, familiares  sellae  cum  aureis  vasis,  quae  intus 
excrementa  excipiebant,  ex  solido  argento  conflatae  con- 
spiciebantur. Solum  ubique  pictis  tapetis  stratam  conopea 
ex  bombice  coccinea  peristromata,  et  pretiosa  ubique  su- 
pellex Pontificiae  dignitatis  majestatem  venerabiliorem 
faciebant.  Postridie  ejus  diei,  quo  Pentecostes  solemnia 
celebranda  erant,  aurea  veste  gemmisque  et  superbis  mo- 
nilibus conspicua  inter  duos  viros  Cardinales  pluribus  co- 
mitantibus sponsa  ad  Divi  Petri  templum  mane  est  de- 
vecta. Ibi  sublime  tribunal  ad  id  paratum  ascendens  sacra 
celebrantem  Pontificem  audivit,  et  sub  meridiem  Susaa- 
nae  historiae  ad  commendandam  castitatem  recitatae  in- 
terfuit. Deinde  a Sixto  Pontifice  in  majore  aula  splendi- 
dissimo prandio  accepta  fuit,  ubi  ingens  abacus  auro  ar- 
gentoque caelato  et  lucentibus  gemmis  dives  non  sine 
magna  gentium  admiratione  spectabatur.  Ante  omnia  ex 
saccaro  varie  conditum  et  ad  decorem  auro  exornatum 
jentaculum  cum  vino  Cretico  exhibitum  fuit ; postea  odora 
limpha  manibus  infusa , ubi  ad  mensam  sedere  in  aureis 
argenteisque  vasis,  his  quae  abaco  imposita  erant  intactis 
relictis,  universae  dapes  allitae  fuere.  Diversae  inauratae 
cereris  formae  appositae.,  ac  nuclei  pinei  aliaque  saccaro 
condita  et  auro  illita  dulciaria  praemissa  fuere;  nullum 
denique  epularum  genus  defuit  quod  tanto  convivio  exhi- 
bendum fuit.  Prandium  quod  plus  viginti  millibus  aureo- 
rum constitit  ludis  interpositis  in  septem  horas  pertractum 
fuit.  Ministri  saepius  vestes  mutasse,  et  escas  quae  abunde 
superfuerunt  populo  dedisse  feruntur.  Illud  in  secundis 
mensis  spectandum  fuit,  quod  statuae  hominum  instar 

ex  saccaro  effictae  Herculis  labores  in  mensa  repraesenta- 
verunt. Tanti  luxus  Petrus  Riarius  Sixti  nepos  auctor 
esse  dicebatur,  qui  duobus  annis,  quibus  Cardinali  digni- 
tate functus  est,  plus  trecenta  millia  aureorum  luxuriose 
consumpsisse  creditus  est.  Varii  postea  per  aliquot  dies 
in  scena  editi  ludi,  et  morionum  dicteria,  joci,  musicique 
cantus  mirifice  audientes  oblectaverunt.  Paucis  diebus 
Romae  morata  Eleonora  a Sixto  venia  petita  magna  pompa 
Ferrariam  concessit. 

Interiin  Nicolaus  Leonelli  filius  die  noctuque  recipien- 
do paterno  imperio  invigilans,  magnis  etiam  Galleacii 
Mediolanensium  Ducis  pollicitationibus  impulsus  coacta 
rusticorum  Mantuanorum  manu  navibus  foeno  onustis 
secundo  Pado  Ferrariam  devehitur,  ubi  ex  tempore  por- 
tam ingressus  forum  ac  majus  templum  occupavit.  Eleo- 
nora tumultu  audito  cum  infante  filio  in  arcem  se  recepit. 
Sigismundus  vero  Herculis  frater  ad  Ravennates  profugiens 
cogendarum  copiarum  tempus  habuit.  Reversus  ex  subur- 
biis quoscumque  potuit  hominibus  collectis  urbem  ingre- 
ditur, ac  cum  Rainaldo,  qui  in  arce  Castrinovi  se  conti- 
nebat, in  forum  egressus  hostes  fusos  Bondenum  usque 
est  prosecutus:  ibi  Nicolaus  in  palustri  aqua  mento  tenus 
latitans  inventus  extrahitur.  Ferrariamque  ductus  post 
octo  dies  securi  percussus,  et  principis  more  aureis  vesti- 
bus indutus  in  majorum  sepulcro  conditus  fuit.  Hoste 
formidabili  extincto  Hercules  ad  propagationem  stirpis 
suae  spectans  Annam  Galleacii  filiam  Alphonso  primoge- 
nito despondit.  Nec  multo  post  novo  exorto  bello  Flo- 
rentinorum copiis  Hercules  praefectus  magnam  ostenden- 
dae virtutis  occasionem  habuit.  Tunc  enim  primam  inter 
omnes  Florentiae  cives  locum  Laurentius  Medices,  et  Ju- 
lianus frater  obtinebant,  quorum  potentiae  invidentes 

Pactii,  conscio  Sixto  Pontifice  et  Ferdinando  rege  Nea- 
polis qui  Florentinos  opprimere  studebant,  contra  eos  no- 
vas res  moliuntur.  Petrus  Riarius  Pontificis  nepos  Cardi- 
nalis religionis  gratia  se  Florentiam  ire  simulat,  ac  in 
divae  Liberatae  templo,  quo  venturi  esse  Medicei  crede- 
bantur, impuris  manibus  sacra  erat  celebraturus.  Id  tem- 
pus ad  patrandum  scelus  expectabatur,  quo  consacraretur 
Eucaristia.  Tum  Julianus,  qui  aliquanto  tardius  ingressus 
in  diversa  parte  templi  cum  conjuratis  nihil  sinistri  sus- 
picatus familiariter  loquebatur,  signo  dato  est  confossus. 
Laurentius  vero  leviter  vulneratus  in  sacrario  vitam  ser- 
vavit. Ferdinandus  et  Pontifex  foedere  conjuncti  contra 
omnes  Italiae  principes,  quorum  imperia  inter  se  divise- 
rant, ut  rem  minus  prospere  successisse  vident,  aperte  Flo- 
rentinis bellum  inferunt.  Hercules  itaque  Atestinus  omni- 
bus copiis  magna  cum  laude  ab  illis  praefectus  fractis 
hostibus  superveniente  hyeme  Ferrariam  est  reversus . 
Sequenti  vere  revocatus  ad  Trasimenum  lacum  in  Peru- 
sinis ubi  memorandam  cladem  Romanis  Annibal  intulit, 
prospera  pugna  hostes  profligavit:  sed  cum  ingentem  prae- 
dam ex  Senensibus  abegisset,  gravis  inter  ipsum,  et  Fri- 
dericum  Mantuae  Principem  Mediolanensis  exercitus  ducem 
ob  dividenda  spolia  orta  rixa  maximam  hostibus  respirandi 
facultatem  attulit.  Propter  eam  discensionem  Hercules 
dimissus  magnam  exercitus  partem  secum  abduxit.  Quare 
reliquo  Florentinorum  exercitu,  qui  etiam  ducis  provi- 
dentia carebat,  paulo  post  disperso  magnum  illi  reipubli- 
cae  incommodum  accidit.  Hercules  ob  ejus  belli  expedi- 
tionem plures  in  sua  ditione  equites  alere  cogebatur, 
quorum  partem  inter  Regienses  divisit,  ac  ipsis  imperavit, 
ut  quadringentis  cataphractis  in  pagis  hospitia  exiberentur, 
et  paleae  quae  equis  sufficerent,  ac  ligna  ad  usum  hyber- 

nantium  traderentur,  quod  exactionis  genus  Salgamum 
olim  vocabatur  (■).  Id  onus  rusticis,  qui  in  villis  ad  eam 
impensam  aptiores  videbantur,  injunctum  fuit.  Zeam  quae 
ad  alendos  equos  opus  erat,  quanti  tunc  vendebatur,  quin- 
que assibus  monetae  veteris  in  singulos  saccos  ab  agricolis 
fiscus  emebat.  Sed  cum  ipsis  durum  esset  apud  se  exosos 
milites  habere,  tandem  obtinuerunt  ut  infaustae  hospita- 
litatis incommodum  pecunia  permutarent.  Decretum  ita- 
que ut  pro  singulis  equis  quatuor  ejus  monetae  menstruae 
librae  solverentur,  quae  tota  summa  sexdecim  millium 
librarum  postea  a rusticis  quotannis  exacta  fuit:  nam 
Hercule  a Florentinis  discedente,  etsi  equites,  quorum 
opera  amplius  opus  non  erat,  sunt  dimmissi,  solvendae 
tamen  pecuniae  functio  perpetua  mansit.  Id  genus  tributi, 
quia  in  equum  quatuor  illius  temporis  librarum  aestima- 
tione taxatum  erat,  taxae  sunt  appellatae,  quorum  qua- 
drans postea  benigni  principis  liberalitate  civitati  est  do- 
natus, nec  nisi  duodecim  millia  librarum  hodie  solvuntur. 
Hic  census  pro  modo  soli  rusticorum  agris  impositus  di- 
stractis praediis  cum  suo  incommodo  ad  emptorem  etiam 
civem  transit,  et  pro  zea  exigenda  perinde  ac  si  equi  ale- 
rentur, fiscus  in  singulos  saccos  non  plus  quinque  asses 
monetae  antiquae  solvit,  quo  etiam  pretio  olim  emi  con- 
sueverat. Verum  hujus  quoque  tributi  pars  tertia  postea 
ab  Alphonso  remissa  fuit.  Id  pabuli  genus  quod  equis 
olim  praebebatur  caput  seu  capitatio,  ut  auctor  est  Mar- 
cellinus  (»>,  vocabatur,  quorum  frequens  in  jure  civili 
mentio  est  (3).  Eo  anno  Antonio  Trombetto  mortuo  Bon- 


(t)  L.  i,  c.  de  «alga.  mil.  non  praeit 
(a)  Lib.  xxu. 

(3)  In  1.  ult  e.  de  oro.  mili.  an.  lib.  xu,  et  in  eo  t c.  de  an.  et  cap. 
in  J.  illud  in  anet,  ut  indi,  siuc  quoq.  suffra.  Gant  et  alibi. 

franciscus  Arlottus  Regiensis,  qui  apud  Sixtum  Pontificem 
pro  Hercule  Atestino  Romae  legatione  fungebatur,  patriae 
antistes  est  declaratus. 

Hercules  vero  vix  Florentinos  reliquerat,  cum  ad  aliud 
bellum  evocatus  fuit.  Caeso  enim  Galleacio  Mediolani 
Principe,  Ludovicus,  qui  in  Callias  relegatus  fuerat,  ut 
fratris  necem  audivit,  Mediolanum  reversus  cum  Sfortia 
fratre  naturali,  et  Bariae  Duce,  aliisque  consciis  nova 
moliri  coepit.  Urbe  ejectus,  et  Pisas  relegatus,  postea 
impellente  Ferdinando  Neapolis  rege,  aliisque  ex  sua  fac- 
tione sibi  adscitis , Joanni  Galleacio  mortui  fratris  filio 
adhuc  impuberi  bellum  intulit.  Cectis  Simonetta,  qui  a 
secretis  Galleacii  fuerat  et  magna  singularique  fide  et 
opera  pupillo  principi  imperium  conservabat,  summam 
rerum  Mediolani  tenebat.  Is  cum  Bona  pueri  matre  ex 
Allobrogum  gente,  aliisque  praestantibus  viris  re  collata, 
resistendum  esse  turbulentis  hominibus  decernit.  Perduel- 
lionis itaque  crimine  Ludovico  et  Sfortia  condemnatis , 
Herculem  Atestinum,  et  Fridericum  Gonzagam  cum  amplo 
stipendio  copiis  Ducis  praefectum  Florentinis,  quibuscum 
Ferdinandus,  et  Pontifex  bellum  gerebant,  auxilio  esse 
jubet.  Sed  illi  qui  vetustam  simultatem  adhuc  alebant, 
intermissa  belli  cura , novam  rixam  excitarunt.  Gonzagus 
enim  recrudescente  odio  in  Herculis  tentorium  impetu 
facto,  magnum  in  castris  tumultum  commovit.  Tandem 
Venetorum  et  Florentinorum  legatis  intervenientibus  ab- 
ductus quievit,  et  pacem  cum  Ferdinando,  et  Pontifice, 
cujus  arbitrio  commissa  fuerat,  Florentini  inierunt.  Her- 
cules vero  Mediolanum  revocatus  in  Dertonenses,  qui  se 
Ludovico  dediderant,  exercitum  duxit.  Interim  Tassini 
cujusdam  Ferrariensis  ignobilis  viri  opera,  qui  in  mensa 
discerptoris  offitio  fungebatur,  et  plusquam  honestas  pa- 

teretur  apud  Bonam  poterat.  Ludo  vicus,  inscio  Simonetta, 
est  restitutus.  Is  apud  eam  graviter  conquestus  est,  se 
brevi  quidem  vitam , sed  illam  cum  filio  misere  imperium 
amissuram.  At  Hercules,  quo  amplius  opus  non  erat,  di- 
misso exercitu,  post  biduum  Ferrariam  contendit.  Ibi  ad 
conciliandum  sibi  Ludovicum  conversus,  Brixiilo  et  Ca- 
stello novo  Parmensium  oppidis  acceptis,  ei  Castellum 
novum,  quod  in  Dertonensibus  habebat,  tradidit,  et  Bea- 
tricem  filiam,  quam  ex  Eleonora  susceperat,  vix  annos 
septem  natam  despondit.  Ferdinandus  quoque,  ut  Hydrun- 
tum nuper  a Maomete  in  Apulia  expugnatum  reciperet, 
cum  Aloysio  Gallorum  Rege,  Joanne  Galleatio,  Hercule 
Atestino,  et  Friderico  Gonzaga  foedus  percussit.  Petrus 
vero  Maria  Roscius,  qui  Turreinciaram , nunc  Torclariam 
vocatam,  Felinam,  Sanctum  Secundum , aliaque  numero 
viginti  duo  oppida. in  Parmensibus  antiquitus  a majoribus 
per  munus  tradita  possidebat,  novo  belio  causam  praebuit. 
Is  ut  a Ludovici  Sfortiae,  quem  infensissimum  habebat, 
injuria  se  tueretur,  a Venetis  exercitum  impetrat;  quem 
in  Parmenses  missum  Hercules  in  Ludovici  generi  gratiam 
per  suas  regiones  transire  non  permisit,  ac  statim  Vice- 
dominum  tunc  Ferrariae  Venetis  jus  dicentem  ejecit.  Ad 
delendam  eam  contumeliam  Veneti  Robertum  Sanseveri- 
num  militum  imperatorem  declarant,  ao  cum  quinque 
millibus  equitum,  et  duodecim  millibus  peditum  in  Fer- 
rarienses  impetum  facere  jubent.  Is  quarto  idus  maii  Me- 
laria  et  Castro  novo  captis,  Ficarolum  amoenissimam  ad 
Padum’ castellum  quinque  aeneis  tormentis  die  noctuque 
per  mensem  quassare  non  destitit,  dopec  in  suam  pote- 
statem redegit.  Contra  Ludovicus  Sfortia  magna  militum 
manu  Atestino  opem  tulit,  cui  Regio  et  Mutina  abunde 
commeatus  quotidie  submittebatur.  Veneti  Ficarolo  potiti 

complures  naves  per  adversum  Padum  agentes,  aliaque 
terrestri  exercitu  Ferrariam  petentes  ultra  Padum  omnia 
in  Rhodiginis  occuparunt.  Ad  extremum  triginta  navibus 
amissis  ab  Hercule  sunt  profligati.  Verum  non  multo  post 
reparato  exercitu,  novaque  classe  ex  Apulia  celeriter  ac- 
cita ad  Argentam  bellum  renovarunt : terrestri  quoque 
itinere  forte  nonnulli  cataphracti  supervenerant,  qui  vel  ex 
itinere  fessi  oppidum  irrumpere  tentarunt.  Atestini  extem- 
porc  patefacta  porta  cum  mille  peditibus  et  octingentis 
equitibus  egressi,  hostes  in  fugam  vertunt,  inde  castris 
direptis,  dum  sine  ordine  praeda  onusti  Argentam  rever- 
tuntur Venetorum  duces  conversis  armis  palantes  tanto 
animi  ardore  impetierunt,  ut  non  modo  sibi  ereptam  prae- 
dam receperint , sed  etiam  eos  turpiter  fuderint.  Nicolaus 
Corrigius  Herculis  ex  sorore  nepos,  aliique  tres  insignes 
viri  cum  trecentis  capti,  Venetiasque  perducti  in  custodia 
positi  fuere.  Robertus  vero  Sanseverinus  cum  Fracasso 
filio,  qui  a multis  hastis,  quas  decurrendo  frangebat, 
lingua  italica  id  cognomentum  tulit,  sub  Ferrariae  moe- 
nibus castra  locavit.  Hercules  adverso  casu  consternatus 
adeo  mente  coepit  labescere,  ut  pene  delirans  nihil  ageret, 
et  e vita  decessisse  crederetur.  Belli  igitur  curam  Eleo* 
nora  conjux  suscepit,  ac  vallo  fossaque  urbe  munita  ho- 
stibus coepit  resistere.  Sfortia  quoque  Ludovici  naturalis 
frater  ad  Bondenum  praesidio  relicto,  ne  Veneta  classis 
per  alterum  Padi  alveum  ducta  ab  alia  parte  urbem  ob- 
sideret, exercitum  Roberto  opposuit.  Interim  Hercules, 
qui  expiravisse  ferebatur,  ex  podio  palatii  vivas  ostentatus 
ita  civium  animos  confirmavit,  ut  ad  viginti  quinque 
hominum  millia  arreptis  armis  nonis  junii  in  hostes  eru- 
perint. Cruento  praelio  commisso  quingenti  ex  Venetorum 
exercitu  caesi,  plurimique  cum  duobus  eorum  nobilibus. 

et  tribuno  militari  capti  fuere.  Exinde  in  classem  con- 
versi biremem  captam  curru  Ferrariam  deduxerunt.  Ro- 
bertus  hac  repentina  clade  perterritus  collectis  vasis  ad 
Ficarolum,  ubi  priora  castra  habuerat,  se  recepit.  Alibi 
vero  Veneti  totam  Rhodigii  peninsulam  per  deditionem 
intra  paucos  dies  in  suam  potestatem  redegerunt,  navali- 
que certamine  ad  quartum  lapidem  prope  Argentam  inito 
plurimos  ex  Atestinorum  copiis  quatuordecim  tantum 
captis  trucidarunt.  Caesorum  capita  hastis  praefixa  ad 
victoriae  ostentationem  circumtulere,  et  postridie  idus  no- 
vembris  ad  obsidendam  Ferrariam  sunt  reversi.  Quo  die 
pugnatum  est  sub  lucem  coelum  ardere  visum,  et  circa 
horam  vigesimam  primam  cruentum  apparuit. 

<.  Non  parum  eo  anno  ob  perpetuam  pluviam  et  grandi- 
nem , quae  quibusdam  in  locis  unciarum  quatuordecim 
cecidisse  fertur,  mense  majo  in  Regiensibus  maxime  an- 
nona est  laboratum,  adeo  ut  in  montanis  regionibus  omne 
frugum  genus  perierit.  Crustumius  quoque  ab  hora  vige- 
sima tertia  usque  ad  dimidiam  noctem  per  agros  ad  Mu- 
tilenam  se  effundens  magna  vi  cum  hominibus  jumenta, 
et  segetes  rapuit,  ubi  nullum  frugum  genus  colligi  potuit. 
Regii  vero  Andreas  Zobolus,  qui  praeter  alios  cives  im- 
mensas opes  cumulaverat,  proditionis  a Rosciis  insimula- 
tus Besganovi  custodiae  traditus  fuit.  At  Guido  Torellus 
Protonotarius,  qui  caeso  Tertio  humaniter  dimissus  fuerat, 
cum  Jacobo  Roscio  Venetorum  auxilio  Monticulum  ca- 
ptum diruit.  Inopinata  clade  perculsi  Regienses  Copriaco, 
cui  maxime  timebant,  auxilium  mittere  festinant.  Postri- 
die igitur  delectu  civium  habito  dum  sub  mediam  noctem 
scripti  milites  egrediuntur,  Jacobum  Zobolum  Andreae 
fratrem  ab  ignoto  vulnerari  contigit.  Quare  ingenti  tu- 
multu exorto  sero  exeuntibus  copiis  in  armis  ignava  cun- 

ctatione  est  pernoctatum.  Per  eam  occasionem  Copriaci 
rustici,  ubi  praesidium  Regiensium  ad  se  venturum  intel- 
Iigunt,  quamprimum  Torellum  accersunt,  qui  calendis 
decembris,  occupato  castro,  magnam  nostrorum  civium 
frumenti  copiam  ibi  inventam  ultra  Niceam  fluvium  trans- 
portavit. Borsius  Corrigius  ob  eos  tumultus  citm  lxxx 
equitibus  Regium  ab  hostibus  defensurus  venit;  aliaeque 
Bononia,  et  Pistorio  equitum,  peditumque  copiae  missae 
adversus  Roscios  Regiensibus  opem  tulerunt.  Illi  magnis 
copiis  usque  ad  Turrim  Episcopi  et  Cellam  pagos  Regien- 
sium praedabundi  venerunt,  a quibus  cives  tumultuariis 
agminibus  exeuntes  profligati  fuere.  In  eo  praelio  Gallea- 
cius  Corrigius  Borsii  frater  et  Hieronymus  Dasius  copia- 
rum Bononiensium  praefectus  capti,  ceteri  ut  plurimum 
sagittis  vulnerati  magno  cum  dedecore  Regium  rediere. 
Adversa  pugna  consternatis  civibus,  et  de  urbis  salute  sol- 
licitis pavorem  auxit,  quod  calendis  januarii  (')  campanis 
ex  tempore  pulsatis  hostes  ad  Sancti  Stephani  portam 
venisse  nuntiatum  fuit.  Omnes  arma  corripuere;  cohors 
ad  fori  tutelam  posita,  et  equitum  turma  ad  portae  prae- 
sidium relicta  fuit.  Alii  ad  Sanctam  Catharinam,  et  ripam 
Crustumii  nullo  veniente  toto  die  frustra  certamen  ex- 
pectarunt.  Postridie  ad  Sessum  villam  Borsii  Conigii  equi- 
tes profecti  ex  Roscianis,  qui  Venetorum  nomen  accla- 
maverant, impressione  facta  duos  occiderunt,  nec  paucos 
vulneraverunt.  Pridie  quoque  nonas  ejusdem  mensis  nocte 
venturos  hoste9  nunciatum  est.  Quare  Borsius  hora  noctis 
quinta  auxilio  a populo  impetrato  armatos  cives  per  op- 
portuna urbis  loca  disposuit.  Nicolaus  vero  Rangonus 
turmarum  praefectus  a decurionibus  instanter  efflagitavit, 

ut  in  urbe  cum  exercitu  esse  posset,  sed  prohibente  ju- 
ventute extra  moenia  castrametari  coactus  amoeniora  su- 
burbia cum  villis  devastavit.  His  aliam  calamitatem  quin- 
que Campicajani  oppidani  addiderunt ; qui  frumenta  un- 
dique populati,  etiam  illud  oppidum  prodituri  erant  ^ sed 
re  detecta  comprehensi  laqueo  vitam  finierunt.  Ab  alia 
parte  Roscii,  et  Torelli  ad  Sanctum  Paulum  frumentarias 
molas  diruunt;  sed  incolis  ad  sua  conservanda  venientibus 
octo  sagittarios  equites  amiserunt,  et  quos  fecerant  cap- 
tivos dimittere  coacti  sunt.  Contra  Sfortia  ingenti  hostium 
strage  facta,  Argenta  Regium  cum  copiis,  deinde  Parmam 
profectus  est.  Hercules  qui  vulgo  obiisse  aut  insaniisse 
credebatur,  ut  injectam  omnium  animis  opinionem  discu- 
teret, lectica  Regium  delatus  Antonium  Bebium  equitem 
creavit,  et  Ferrariam  rediit. 

Inter  haec  conspirantibus  contra  Venetos  ceteris  Italiae 
Principibus,  Pontifex  quoque,  ut  Atestinum  a bello  libe- 
raret , in  eam  societatem  venit.  Comitiis  Cremonam  in- 
dictis eo  Cardinalis  Mantuanus  pro  Pontifice,  Alphonsus 
Calabriae  Dux,  Ludovicus  Sfortia,  Laurentias  Medices 
Cosmi  filius,  Hercules  Atestinus,  Joannes  Bentivolus,  Fri- 
dericus  Gonzagus,  et  Bonifacius  Gulielmi  Marchionis  Mon- 
tisferrati  frater  convenerunt.  Aragonii  cum  quinquaginta 
triremibus,  et  quinque  onerariis  navibus  se  Atestino  au- 
xilio futuros  esse  promiserunt,  ac  statuto  tempore  in  Re- 
giensibus, aut  Mutinensibus  quatuor  millia  et  quadrin- 
gentos equites,  et  novem  millia  peditum  habituros.  Her- 
cules quatuor  millia  equitum  et  ter  mille  pedites  calendis 
maii  se  instructurum  pollicitus  est.  Ad  belli  impensam 
plus  decies  centena  millia  aureorum  praesente  pecunia 
collata  fuisse  feruntur.  Soluto  conventu  Laurentius  Me- 
dices, et  Joannes  Bentivolus  Cremona  Regium  venientes 

statim  Bononiam  contenderunt.  At  Veneti  circiter  bis 
mille  ducentis  cataphractis,  et  plus  septem  millibus  le- 
vioris armaturae  equitibus  conductis,  rursus  ad  oppugnan- 
dam Ferrariam  proficiscuntur,  quos  Hercules  per  Comitem 
Petiliani  ad  turrim  Athenae  classe  applicantes  aggressus 
perdidit:  plus  mille  quingenti  caesi,  et  quadringenti  cum 
Aloysio  Marcello  classis  praefecto , et  Ducis  Veneti  nepote 
capti  fuere.  Ceteros  per  silvas  et  paludes  fugientes  rustici 
trucidarunt.  Id  ubi  Hercules  per  literas  Regiensibus  si- 
gnificavit, in  urbe  pulsatis  campanis  ingens  laetitiae  si- 
gnum datum  fuit.  Nec  multo  post  etiam  nunciatum  est 
tredecim  Venetorum  naves  cum  duabus  frumento  onustis, 
et  una  bireme  captas,  et  Ferrariam  ductas  fuisse.  Hac 
opima  victoria  potitus  Hercules,  ut  cum  Ludovico  Sfortia  do 
re  bellica  loqueretur  Mutina  Regium  vectus  recta  Parmam 
contendit.  Venienti  Sfortia  minor  cum  mille  satellitibus  et 
i.  sagittariis  et  totidem  peditibus  occurrit.  Obsidebat  tum 
Ludovicus  cum  mille  equitibus,  et  totidem  peditibus  Feli- 
nam, Besganovum,  et  Sanctum  Secundum,  quae  Ambrosina 
Guidonis  Roscii  mater  virili  animo  tuebatur:  nec,  minante 
per  nuntium  Sfortia  nisi  Felinam  traderet  se  ejus  filium 
occisurum,  ingentis  spiritus  mulier  ad  deditionem  compelli 
potuit.  Ubi  eo  Hercules  pervenit,  multa  remotis  arbitris 
cum  Ludovico  contulit.  Mox  Regium  reversus  alium  Ve- 
netorum imperatorem  cum  classe  in  Eridano  captum,  et 
ejus  nepotem  caesum  audivit.  Alphonsus  enim  cum  ter- 
restribus copiis  Argentam  profectus  commisso  praelio  mille 
quingentos  et  Aloysium  Marcellum  Quaestorem  ceperat, 
ac  reliquum  Venetorum  exercitum  feliciter  fuderat.  Cete- 
rum illi  hac  clade  accepta  animum  non  dimittentes  Lo- 
toringiae  Ducem  copiis  praefectum  cum  valida  militum 
manu  rursus  in  Ferrorienses  miserunt.  Alphonsus  ubi  res 

sibi  prospere  succedere  videt,  in  hostilem  classem  ad  Bon- 
denum  victore  cum  exercitu  impetum  facit,  cruentaque 
pugna  ducentis  navigiis  cum  Justiniano  praefecto  captis 
aliam  victoriam  reportavit.  Nec  multo  post  onerarias  naves 
quinquaginta  sub  finem  novembris  intercepit,  ac  velat 
bello  jam  confecto  Cremonam  se  contulit.  Ibi  trecentorum 
equitum  ala  et  quingentorum  peditum  manu  accepta  in 
Bergomates  conversus  tria  oppida  Venetis  eripuit.  Sixtus 
Pontifex  ad  eam  expeditionem  obeundam  tria  millia  equi- 
tum misit,  qui  sub  Joanne  Tolentino  Regio  transierunt. 
Decem  currus  pulvere  tormentario  onusti  copiis  Ariminen- 
sibus comitantibus  Regium  ducti  in  Brixianos  deducti 
fuere.  Hercules  prosperam  fortunam  secutus  cum  eorum, 
quae  amiserat,  magnam  partem  recepisset,  septem  quoque 
naves  Venetorum  onerarias,  quibus  arma  Brixiam  ad  Ro- 
bertum  Sanseverinnm  Ravenna  transmittebantur,  cum  du- 
centis peditibus  cepit.  Nec  multo  post  Tboroam  ab  Iqpola, 
qui  Stellatam  cum  bis  mille  et  sexcentis  equitibus  occu- 
paverat, pari  fortuna  trucidavit.  Tantam  vero  de  hac 
insigni  victoria  laetitiam  concepit,  ut  octo  exemplis  lite— 
ras  ad  Paulum  Antonium  Trottum  Regii  praefectum  in- 
credibili celeritate  dederit.  Ceterum  cum  Ambrosina  ad 
Turrem  claram  confugisset,  Ludovicus  Sfortia  Felinam  cap- 
tam munire  cepit,  ibique  inventam  filiam  nubilem  huma- 
niter matri  remisit,  et  intra  paucos  dies  cum  ceteris  Ro- 
sciorum  oppidis  etiam  Turrimclaram  et  Besganovum  ex- 
pugnavit. Contra  Guido  Taurellus  Protonotarius  Pratone- 
riam  villam  multis  captis  depopulatus  incendit,  ac  domum 
reversus  viginti  Monticulanos , qui  hominis  crudelitatem 
exosi  in  eum  conjuraverant,  in  vineula  conjecit.  Ceteri 
qui  id  factum  aegre  ferebant,  auctore  oppidi  Archiflamine 
cum  fratre,  rursus  in  Taurellum  conspirant.  Re  per  in- 

dicem  cognita  omnes  facinoris  conscios  custodiae  tradidit, 
quos  gentis  impetum  veritus  paulo  post  omnes  dimisit. 
At  montanis  in  regionibus  non  levis  momenti  res  contigit; 
siquidem  Baisii  Baptista  filius  Tartaleae  ( ob  haesitantiam 
linguae,  tumultumque  oris,  id  ei  nomen  impositum  erat  ) 
montanos  a solvendis  antiquis  vectigalibus  avertit.  Id  ubi 
Regiensibus  nunciatum  est  tertio  idus  augusti  sub  vespe- 
ram jussu  Pauli  Antonii  Trotti  urbis  praefecti  ducenti 
pedites  cum  praetoris  satellitibus  eo  perducti,  oriente  sole, 
domo  obsessa,  Baptistam  cum  duobus  filiis  trucidarunt. 
Tertius  vulneratus,  amisso  oculo,  Regiumque  deductus 
misere  vitam  finivit.  Tanta  eo  tempore  fames  urbem  no- 
stram invaserat,  ut  baccis  ruborum  plures  vescerentur,  et 
sextarius  putaminum  jnglandium  solidis  Regiensibus  de- 
cem venderetur,  quae  cum  glandibus  ad  conficiendum 
panem  pauperum  molebantur.  Sextarius  quoque  frumenti, 
quo^J  nunquam  antea  auditum  fuerat,  libris  Regiensibus 
quatuor  vendebatur.  In  ea  penuria  Hercules  Regium  ve- 
nit, Mediolanum  ob  renovanda  contra  Venetos  foedera 
ad  comitia  profecturus.  Eum  Joannes  Bentivolus  est  se- 
cutus; ibi  ex  communi  omnium  consilio  placuit  Frideri- 
cum  Gonzagum  cum  tredecim  millibus  et  quadringentis 
equitibus,  et  sex  millibus  et  sexcentis  peditibus  in  Bri- 
xianos, qui  Venetis  parebant,  cum  Alphonso  Duce  Cala- 
briae impetum  facere.  Ad  eos  missae  a Duce  Urbini  co- 
piae-in  Regiensibus  magnum  agricolis  damnum  intulerant. 
Ceterum,  Sixto  Pontifice  augusto  mense  mortuo,  cum 
Innocentius  octavus  pacis  amicus  successisset,  omnis  belli 
cura  est  remissa ; et  primus  Ludovicus , qui  Mediolani 
imperium  affectabat,  a foederatis  recessit.  Veneti  quoque 
multis  cladibus  attriti  his  conditionibus  Herculi,  et  Sfor- 
tiae  se  conciliarunt,  ut,  Vicedomino  Ferrariam  misso,  et 

Rhodigio  cum  adjacentibus  paludibus  retento,  a Ferra* 
riensi  bello  discederent;  alia  vero  hinc  inde  capta  resti- 
tuerentur. Ob  eam  conventionem  Hercules  Adriam,  Ad- 
rianum , Comaclium,  Melariam  , Castellumnovum,  Fica- 
rolum,  Castellum  Gulielmum,  Zanioli  Bastiam,  cum  tota 
Fili  ora,  quam  Veneti  occupaverant,  recepit.  Eidem  pa- 
latium, quod  Venetiis  possidebat,  cum  omni  pristina  di- 
gnitate est  restitutum.  Regienses  quoque  continuis  bellis 
attritos  miseratus  Pontifex  eis  decimarum,  quas  flagita- 
verat, exactionem  remisit.  Solutam  pecuniam  apud  Bon- 
franciscum  antistitem  sequestrum  deponi  sacrati  viri  po- 
stulabant, quam  cum  avarus  quaestor  restituere  recusasset, 
religiosi  in  majus  templum  convocati,  magno  tumultu 
excitato,  illum  bonis  omnibus  denudatum  in  celerem  fu- 
gam compulerunt.  Eo  anno  Christophorus , Jacobus,  et 
Leonellus  Zoboli,  millibus  aureorum  pro  donario  consti- 
tutis, Sixti  Summi  Pontificis  auctoritate  Divi  Nicolai 
templum  suum  juspatronatus  futurum  condiderunt ; sed 
suum,  quod  in  eligendo  praesule  habebat,  calculum  Leo- 
nellus Regiensi  antistiti,  et  ille  rursus  Carolo  Zobolo  do- 
navit. Hi  autem  ex  Franconia,  ubi  adhuc  Zoboli  in  ma- 
gna dignitate  habentur,  venire  creduntur,  a zobolisque 
pellibus,  quas  vulgo  gebellinas  vocamus,  familiae  nomen 
inditum  fuisse  aliqui  autumant.  Siquidem  bae  vestes, 
quae  summis  tantum  viris  in  Germania  tribuuntur,  pro 
summo  honore  ipsis  concessae  fuisse  dicuntur.  Post  haec, 
ingenti  terraemotu  urbe  concussa,  etiam  pestilentia  est 
laboratum  ; et  cum  ab  initio  mensis  martii  usque  ad  fi- 
riem  anni  nunquam  pluisset,  extrema  etiam  penuria  time- 
batur: quae  enim  terrae  mandata  erant  semina  adhuc 
sub  humo  conservata  nondum  se  ostenderant,  ut  de  fru- 
gibus futuris  desperaretur:  demum  tanta  nivis  copia  de- 

lapsa,  quanta  post  hominum  memoriam  nunquam  antea 
visa  fuit.  Postridie  calendas  januarii  segetes  pullularunt, 
ac  magna  annonae  copia  fuit.  Ineunte  vero  aestate  cum 
late  in  campos  Crustumius  erupisset,  etiam  inaudita  gran- 
do, quae  Quinque  unciarum  pondo  ad  duorum  digitorum 
altitudinem  cecidit,  homines  vulneravit,  et,  arboribus 
dejectis,  plurima  etiam  bruta  oppressit.  Eam  calamitatem, 
propter  aeris  intemperiem  cum  ultima  aestas  et  autum- 
nus frigidiores  fuissent,  saeva  pestis  secuta  Regii  grassari 
coepit. 

At  Hercules,  ne  Vicedominum  Venetorum  Ferrariam 
venturum  videret,  Regium  se  contulit,  ubi  in  jocosis  ob- 
lectationibus versatus  sinuosi  labyrinthi  descriptioni  ac 
luporum  venationibus  operam  dedit.  Caeterum  ut  omnem 
ex  gesto  bello  livorem  abstergeret  Venetias,  nbi  magno 
honore  exceptus  est,  senatores  salutaturus  se  contulit!*). 
Inde  reversus  ad  Monticolum,  quod  Taurellus,  quam- 
quam, Ludovico  Sfortia  jubente,  obstinate  restituere  re- 
cusabat, oppugnandum  se  accinxit.  Pluribus  ad  eam  ex- 
peditionem obeundam  tormentis  bellicis  Regium  missis, 
ipse  mox  subsecutus  dum  Parmam  ad  Ludovicum  Sfor- 
tiam  contendit , omnem  reliquum  apparatum  expediri 
jussit.  At  Taurellus  Monticuli  expugnationem  veritus, 
non  expectato  hoste  discessit.  Quare  ejus  praesidiarii  mi- 
lites facta  deditione  a Joanne  Petro  Bergamino,  Parmae 
praefecto,  et  Guicciardo  sagittariorum  Ducis  Herculis  duce 
fide  victoris  Regium  usque  deducti  fuerunt  (»).  Postridie 
Philippus  Buccamajor  Ferrariensis , et  Regii  praefectus 
cum  nobilioribus  urbis  Monticolum  profectus  oppidum 

Herculis  nomine  munivit.  Ibi  loci  archiflaminem  cum 
Joanne  fratre,  qui  antea  Atestinum  prodiderant,  in  vin- 
cula conjecit,  et  paulo  post  recepto  Copriaco  praesidium 
imposuit:  sed  cum  milites,  qui  infidos  incolas  in  officio 
retinerent,  magna  impensa  alerentur,  castellum  funditus 
everti  placuit.  Armati  igitur  ad  mediam  noctem  Regienses 
rusticos  fabrorum  vice  functuros  evocant,  et  ad  diruen- 
dum Copriacum  properanti  agmine  proficiscuntur.  Dum 
speciosae  aedes  et  nobilissimum  palatium  igne  ferroque 
vastaretur,  lateres,  ferramenta,  trabes,  tegulaeque  a non- 
nullis avidius  exportantur.  Ea  rapina  indignati  incolae 
fabris,  qui  muros  demoliebantur,  vim  intulerunt.  Id  ubi 
Regii  est  auditum,  coacta  curia,  ira  ferventibus  civibus 
visum-  est , ut  eductus  populus  contumacium  rusticorum 
bona  diriperet.  Re  tandem  maturius  perpensa  decretum 
iracundiae  calore  factum  est  revocatum ; clausisque  portis 
ne,  praecipiti  statuto  divulgato,  nova  moliendi  occasio 
daretur,  nemine  exire  permissum  est.  Interim  plus  mille 
operarii  oppidum  devastabant,  aliique  quotidie  ad  diruen- 
dum opus  submissi  tanto  animi  ardore  muros  quatiebant, 
ut  ultra- duo  milliaria  clamantium  voces  audirentur.  Tan- 
dem.die,  quo  Sancti  Marci  memoria  celebratur,  cum  turri 
arce  eversa,  Hercules  Copriacum  Regiensium  pagum  fecit; 
sed  non  multo  post  Theophilini  Calcagnini,  cui  eum  lo- 
cum beneficiario  jure  concesserat,  precibus  victus  juridi- 
cum ibi  esse  passus  est. 

Interea  ob  saevientem  in  urbe  pestilentiam,  plurimis 
in  villas  evitandi  morbi  gratia  fugientibus,  fere  vacua  ci- 
vitas est  relicta.  Ea  lues  ex  longa  ariditate  pluviis  die 
noctuque  subsequentibus  orta  esse  credebatur.  Cum  vero 
etiam  flumina  late  per  campos  se  effundentia  frigidum 
humorem  auxissent,  coelo  magis  in  dies  corrupto  ingens 

hominum  strages  edita  fuit.  Ob  rigidum  frigus  humana 
corpora  non  secus  ac  hyeme  inhorrebant,  quae  resumptis 
vestibus  hyemalibus  tota  aestate  usque  ad  solstitium  igne 
foveri  oportuit.  Tandem  morbo  paulisper  remittente  Her- 
cules ob  filiam  Joannis  Bentivoli  suo  filio  nuptui  locatam 
magnifico  apparatu  ludos  edidit.  Plauti  enim  Amphitrio- 
nem  in  theatro,  ubi  coelum  circumferebatur,  et  planetis 
sodiaci  signa  intercurrebant,  magna  audientium  admira- 
tione recitari  jussit.  Postea  cum  splendido  trecentorum 
equitum  comitatu  Flavium  Brigantium,  nunc  Compostel- 
lum  dictum,  ad  Sanctum  Jacobum  voti*  causa  se  iturum 
dixit;  sed  quod  bello  longo  attritus  pecunia  egeret,  ei 
cujusque  ordinis  viri  ad  viaticutn  vel  inviti  stipem  con- 
tulerunt. Verum  die  capiendi  itineris  veniente,  ubi  Me- 
diolanum pervenit,  ne  diutina  peregrinatio  novandarum 
rerum  occasionem  praeberet,  a Pontifice  Innocentio  VIII 
voto  est  absolutus,  cui  etiam  ut  gratias  ageret  Romam 
usque  contendit.  Reversus  Regienses,  qui  judicem  ad  ter- 
minos in  suis  et  Brixilli  Guastallaeque  finibus  statuendos 
missum  non  admiserant,  quingentis  aureis  mulctatos  etiam 
portione  aquae  ex  Gabello  extractae,  ut  eam  Catpensibus 
condonaret,  pene  privavit.  Paulo  vero  Antonio  Trotto 
urbis  praefecto  mortuo,  primo  Joannes  Nicolaus  Corrigius 
civis  Regiensis,  mox  Matthaeus  Maria  Bojardus  italicorum 
rhytmorum  vates  est  suffectus , vir  nimia  benignitate  repre- 
hendendus, et  plus  componendis  carminibus,  quam  vindi- 
candis facinoribus  aptus;  cujus  auctoritate  contempta  si- 
carii rapinis,  caedibusque  intenti  pecuniam  a locupletissi- 
mis quibusque  impune  extorquebant.  Horum  dux  factus 
Squadronus  Malascajus,  quos  pecuniosos  arbitrabatur  cap- 
tivos ducebat:  quibus  etiam  auro,  quantum  poterat,  ex- 
torto pro  arbitrio  abuti  non  verebatur.  Dormiente  prae- 

fecto  non  nisi  armis  impiorum  manus  evadere  licebat. 
Id  Bojardo  saepius  nunciatum  est,  sed  nimis  placidi  in- 
genii vir,  qui  neminem  capite  puniendum  esse  censebat, 
nulli  unquam  manus  injecit.  Hercules  tandem  atrocis 
facti  querela  ad  se  delata,  Beltraminum  Jurisconsultum, 
qui  in  latrones  severius  animadverteret,  Regium  misit. 
Is  urbem  ingressus,  olausis  portis,  magnam  militum  manu 
stipatos  satellites  ad  capiendos  facinorosos  ire  jubet.  Squa- 
drnnus,  ubi  se  peti  intelligit,  in  divi  Prosperi  turri  cum 
sociis  se  muniit.  Eo  cives  ad  opprimendum  sicarium  con- 
fluentes undique  occlusum  obsident.  Jacobus  Sestius  ho- 
minem ad  deditionem  hortari,  suadere  ut  humani  quae- 
storis fidei  se  committere  non  dubitet:  contra  ille  solum 
a se  inimicum  occisum  dicere,  ac  commissi  criminis  ne- 
cessitatem excusare.  Tum  Jacobus,  si  aliud  inquit,  Squa- 
drone,  non  patrasti  in  meam  fidem  salvum  te  fore  recipio. 
Ad  haec  verba  cum  descendisset  cum  sociis  quaestioni 
sabiicitur,  qui  innumera  horrendaque  facinora  confessi 
omnes  numero  duodecim  ad  trabem  laqueo  necati  dignas 
factis  poenas  dederunt. 

Per  eos  dies  Leonardus  Folleanus  Carpineti  praepositus 
cum  Baisii  archiflamine  Regio  expulsus  Baisium  se  con* 
tulit.  Cives  seditiosi  hominis  ingenium  veriti  ad  expu- 
gnandum castellum  armata  manu  proficiscuntur;  sed  mon- 
tanis ob  loci  opportunitatem  se  fortiter  tuentibus,  ne 
majoris  tumultus  occasio  praeberetur,  re  infecta  domum 
reverterunt.  Pacata  civitate,  maximi  apparatus  propter 
principes  qui  expectabantur  fieri  coeperunt.  Hercules  enim 
pridie  nonas  augusti  Regium  cum  Archiepiscopo  Raven- 
nate  profectus,  Ascanium  Cardinalem,  cum  Ludovico 
Sfortia  fratre,  et  Duce  Mediolani  ex  fratre  nepote,  ve- 
nientem sub  aurata  umbella  splendidissima  pompa  excepit. 

Pluribus  comitantibus  Regulis , .post  tre  dies  discessere. 
Eleonora  quoque  Herculis  uxor  et  ipsa  Regii  magno  cum 
honore  suscepta  fuit.  Ei  Andreas  Zobolus,  civis  opibus 
affluens,  primum  ducentorum  aureorum  publice  munus 
obtulit,  atque  alia  quotidie  donec  abiit,  qui  fuit  vn  oc- 
tobris,  dona  liberaliter  cumulavit.  Cum  vero  Hercules 
Isabellam  filiam  Francisco  Gonzago  in  matrimonio  collo- 
casset,  nec  pecunia  exhaustus  facile  dotem  ad  tnauura 
haberet,  ad  populos  onerandos  convertitur  severiore  misso 
quaestore,  qui  indictum  Regiensibus  tributum  durius  exi- 
geret : trium  primo  millium  ducatorum  summam  colle- 
git; postea  cum  etiam  pro  Beatrice,  quam  Ludovico  Sfor- 
tiae  antea  desponderat,  alia  dote  sibi  opus  esse  diceret, 
auctis  vectigalibus,  quae  pro  introducendis  in  urbem  fru- 
gibus solvuntur,  longe  majorem  pecuniae  summam  con- 
traxit. His  alias  nuptias  addidit.  Annam  enim  Sfortiam 
Joannis  Galleacii  Mediolani  Ducis  sororem,  . quam  Alphonso 
filio  uxorem  dederat,  domum  traduxit;  ob  quam  pluribus 
ludis  Ferrariae  editis,  etiam  Regiensibus  ademptam  cu- 
dendae monetae  facultatem  restituit.  Sub  id  tempus  reli- 
giosis divi  Augustini,  qui  vulgo  Conventuales  vocantur, 
expulsis,  alii,  qui  Observantes  nuncupantur,  eorum  loco 
sunt  substituti.  Non  multo  post  Bonfranciscns  Arlottus 
Regii  Antistes,  qui  celebris  jurisconsultus,  et  theologiae 
doctor  Romae  pro  Duce  Hercule  orator  fuerat,  decimo 
secundo  calendas  Septembris  Regium  venit ; ei  cives  ma- 
gno studio  certatim  obviaverunt,  quibus  ille  plenam  er- 
rorum indulgentiam  a Pontifice  attulit  (>).  Pleno  foro  et 
templo,  ministrantibas  canonicis,  magna  pompa  vesperas 
decantavit.  Postridie  coram  quinquaginta  millibus  homi- 

iram,  qui  ex  vicinis  urbibus  confluxerant  sacra  celebranti 
Matthaeus  Maria  Bojardus  gubernator,  et  praetor  aquam 
ad  manus  dedisse  feruntur;  quibus  peractis,  aram  majo- 
rem primarii  templi  miro  intus  artificio  extructam  dis- 
solvit, et  in  aliam  formam  restituit.  Dejecto  pariete  intus 
quinque  marmoreae  columnae  substratis  solidis  basibus 
in  quincuncem  dispositae  lapideam  tabulam  ad  celebran- 
dum sustinebant.  Hae  in  summo  quadratis  foraminibus 
pertusae,  lapidibus  supra  bitumine  conglutinatis,  tege- 
bantur, et  intus  sanctorum  reliquias  continebant.  Media 
ceteris  crassior  ampullam  crystallinam  plumbea  pixide 
inclusam  habebat,  in  qua  particula  albae  vestis  Deiparae 
Virginis  esse  dicebatur.  Cum  non  multo  post  episcopus 
podagra  vexari  coepisset,  et  archipresbiter,  movendae  arae 
auctor,  gravi  valetudine  laborasset,  quod  sacra  temere 
tractavissent  id  divino  judicio  evenisse  plerique  credi- 
derunt. 

Interea  Ludovicus  Sfortia  Joannis  Gallcacii  ex  fratre 
nepotis  tutor  oppresso  adolescente  apertum  tyrannum  age- 
bat; quod  cum  Ferdinandus  Aragonius  aegre  ferret,  spo- 
liatum generum  in  paternam  ditionem  restituere  tentabat. 
Ludovicus  proprias  vires  ad  resistendum  potenti  regi  in- 
firmas esse  arbitratus  ad  Gallorum  opes  confugit,  Caro- 
lique  VIII  regis  contra  Aragonios  auxilium  implorat;  qui 
eam  invadendae  Italiae  magnam  occasionem  nactus  se 
expeditis  armis  brevi  affuturum  pollicetur  : sed  cum  prius 
principnm  Italorum  animos  tentandos  esse  conseret , sin- 
gulos, legatis  missis,  orat,  ut  sibi  armis,  et  consilio  favere 
velint.  Aliis  aliud  respondentibus,  Hercules  Atestinus  in 
Ludovici  generi  et  ipsius  etiam  Caroli,  quem  semper  co- 
luerat, gratiam  se  ei  fautorem  obtulit.  Itaque  rebus  ad 
bellum  paratis,  cum  jam  rex  in  Italiam  properaret,  Lu- 
dovicus Sfortia,  ut  venientibus  Aragoniis  obviam  iret, 
multas  in  Flaminiam  copias  praemisit,  quae  in  agro  Re- 
giensi  diu  castra  habuerunt.  Regii  vero  propter  Herculis 
et  Ludovici  Sfortiae  adventum,  ac  legatos  regis  Hispa- 
niae et  ducis  Sabaudiae,  qui  ad  Alexandrum  VI  nuper 
Pontificem  declaratum  gratulatum  ibant,  ingens  apparatus 
edebatur.  Fuerat  ille  Calisti  nepos,  qui  in  Cardinalium 

senatum  adscitus,  vir  immundus,  et  a christiana  religione 
alienus,  corruptis,  ut  ferebant,  senatoribus,  Innocentio 
defuncto  per  sordes  suffectus  fuerat.  Venienti  Herculi  via 
ramis,  floribusque,  et  rosis  hinc  inde  usque  ad  palatium 
est  exornata,  eique  cum  splendido  civium  comitatu  an- 
tistes obviam  processit.  Postridie  Ludovicus  Sfortia  cum 
Beatrice  uxore  supervenit,  ut  cum  socero  res  bellicas 
conferret.  £0  postea  abeuute  futuras  calamitates  plurima 
prodigia  praedixerunt.  Dirus  enim  cometes  mense  martio 
inter  primam  et  secundam  horam  noctis  velut  fax  ignita 
a septentrione  ad  meridiem  tanto  splendore  transiit,  ut 
coelum  ardere  videretur.  Quarto  quoque  idus  Septembris 
inter  tertiam  et  quartam  horam  noctis  cum  vasto  terrae 
chasmate  ingens  tonitruum,  fulgurum , grandinis,  et  plu- 
viarum impetus  aedificiorum  ruinam  minari  videbatur : 
septem  fulmina  intra  urbem  et  plurima  extra  cecidere. 
Eridanus  praeterea  irrupit,  et  multa  cum  stabulis  armenta 
trahens  adjacentia  loca  inundavit,  ac  per  omnes  denique 
finitimas  regiones  late  diffusus  Brixianum,  Bergomatem, 
Regiensemque  agrum , et  alias  longiores  terras  invasit,  et 
cum  villis  homines  submersit.  Gabellus  et  ipse  eodem 
impetu  exiit,  qui  usque  in  Gavassam  villam  incredibili 
cum  incolarum  detrimento  pervenit.  Haec  exorti  incendii, 
et  mortis  Eleonorae  Herculis  uxoris,  quae  mox  obiit,  pro- 
digia fuisse  ferebantur. 

Alphonsus  vero  Aragonius,  ubi  tantam  in  se  armorum 
molem  parari  cernit,  Ferdinandum  filium  cum  numeroso 
exercitu  Faventiam  mittit,  ut  Bononiae  Joannis  Bentivoli 
copiis  acceptis  bellum  Parmensibus  inferat.  Contra  Ludo- 
vicus Joannem  Franciscum  Sanseverinum  cum  quingentis 
equitibus  mense  julio  cis  Niceam  fluvium  in  Regienses 
transire  imperat,  qui  ad  Chantalupum  Eberardo  Obegnino 

mille  Gallorum  equitum  praefecto  conjunctus,  hostibus 
obviam  processit.  Eum  secutus  Gallaciae  comes  Sfortiani 
exercitus  imperator,  et  ipsis  in  villis  Cellae,  Gaidae,  et 
Turris  Episcopi  magno  cum  Regiensium  dispendio  uno 
die  permansit,  postridie  extra  urbem  cum  plaustris  sex- 
centum  viginti  quinque  secundum  muros  iter  habuit, 
quem  aliae  Gallorum  copiae  cum  pluribus  impedimentis 
sunt  subsecutae.  'Rex  Carolus,  cui  Hercules  liberum  per 
Regienses  et  Mutinenses  iter  concesserat,  expectabatur ; 
sed  mutato  consilio  Lucam  conversus  per  Appennini  juga 
Florentiam  petiit:  ei  Hercules  Atestinus,  qui  tum  absente 
Ludovico  Sfortia  Mediolanum  regebat,  artificiosum  ten- 
torium septem  millium  aureorum  pretium  excedens  do- 
navit. Vasta  machina  diversas,  spatiosasque  aulas,  et  cu- 
bicula continebat,  nec  nisi  trium  dierum  spatio  erigi,  so- 
lutaque  non  minus  quadraginta  mulis  asportari  poterat. 
Dum  haec  aguntur  Regii  opera  facundi  concionatoris,  qui 
ex  Franciscanorum  Observantium  ordine  cives  ad  pieta- 
tem quotidie  exhortabatur,  sacer  mons  pietatis  est  insti- 
tutus. Die  quo  Simonis  et  Thaddaei  memoria  agitur  cele- 
bri pompa  cum  pictis  vexillis,  et  tubicinibus  solenmes 
per  urbem  actae  sunt  supplicationes.  Ante  episcopum 
vexillum  Montis  ipse  concionator  rei  auctor  praeferebat, 
quem  ceteri  religiosi  cum  suae  crucis  signis  sequebantur. 
Ubi  ad  majus  templum  pervenere,  civibus  certatim  offe- 
rentibus, ingens  pecunia  contracta  fuit.  Soli  sancti  Domi- 
nici coenobitae,  qui  novum  institutum  damnabant,  et 
hanc  pietatis  praetextu  usurarum  speciem  esse  contende- 
bant, interesse  noluerunt.  Non  multo  post  Matthaeo  Maria 
Bojardo  urbis  praefecto  defunto  («),  Franciscus  Maria  Ran- 

gonus  successit.  Ceterum  Carolo  universo  Neapolitano 
regno  per  proditionem  potito,  reliqui  Italiae  principes 
iormidabiies  Gallorum  vires  pertimescere  coeperunt.  Eam 
ob  rem  in  illos  Pontifex  et  Ludovicus  Sfortia,  cum  jam 
Novaria  adempta  erat,  ac  Veneti  conjunctis  animis  con- 
jurarunt. Ita  flagrante  bello,  omnibusque  in  Italia  arma 
expedientibus,  ut  regem  in  Gallias  reversurum  interclu- 
derent, quamplures  Venetorum  copiae  ex  Dalmatia,  Epiro, 
et  Achaja  contractae  fuerunt;  quae  multa  equitum,  pe- 
ditumque millia  dum  Mediolanum  petunt  per  aliquot 
dies  in  itinere  magnum  Regiensibus  incommodum  attulere. 
Alexander  quoque  Sfortia  Pisauri  Dominus,  dum  sex- 
centos equites,  nec  paucas  peditum  copias  in  Ducis  Me- 
diolani auxilium  adducit,  Regii  non  sine  civium  molestia 
pernoctavit.  Demum  cum  apud  Glareolam  commisso  prae- 
lio rex  pugnans  ex  hostium  manibus  evasisset , Herculis 
Atestini  opera  pax  inter  Gallum  et  Ludovicum  Sfortiam 
composita  fuit.  Inter  alia  convenit,  ut  arx  Genuae  per 
biennium  in  ipsius  Herculis,  qui  publice  tranquillitatis 
auctor  fuerat,  potestate  sequestris  esset.  Inter  baec  Petrus 
Lavetiolus  Regio  praefectus  publicam  civium  et  rusti- 
corum causam  de  excavandis  canalibus  terminavit.  Quo 
tempore  Carpi  exorto  tumultu  Regienses  et  Mutinenses 
jussu  Herculis  eo  missi  omnem  turbam  sedavere.  Obe- 
gninus  vero  Gallicarum  copiarum  imperator  ab  Aragoniis 
in  pristinum  regnum  restitutis  Neapoli  expulsus,  dum  in 
Gallias  revertitur.  Regiique  apud  Albertum  Fontanellam 
divertit,  ingens  urbi  incommodum  dedit.  Hi  morbum  gal- 
licum  ex  regionibus  per  Hispanos  nuper  inventis  Neapo- 
lim superioribus  annis  allatum  conceperant,  ac  tum  pri- 
mum etiam  Regiensibus  communicaverunt.  Obeguiuum 
Joannis  Bentivoli  copiae  secutae  in  itinere  plurimum  ci- 
vibus uostris  obfuerunt. 

Inter  has  rerum  varietates  Carpi  regulis  inter  se  dis- 
sentientibus, Fracassus  Sanseverinus  eo  profectus  Alber- 
tum  Pium,  qui  contra  Gallos  sentiebat,  expulit,  multis- 
que captis,  aliisque  laqueo  suspensis  principatum  Giberto 
ejus  gentili  Joannisque  Bentivoli  genero  tradidit.  Eam 
opportune  occupandi  illius  loci  occasionem  nactus  Her- 
cules Atestinus  cum  magna  equitum  peditumque  manu 
oppidum  est  ingressus,  et  ejecto  Giberto  locum  sibi  mu- 
nivit. Ita  rebus  ex  sententia  compositis  ad  novas  ferri 
fodinas  inspiciendas  in  Carphinianam  transiit.  Unde  novo 
vecturae  invento  non  multo  post  pernicium  rusticorum 
humeris  portatus  Regium  venit , et  post  quatriduum  ab 
iisdem  delatus  Ferrariam  discessit.  Ii  erant  juvenes  numero 
quadraginta  tanta  velocitate  currentes,  ut  vix  a citissimis 
equitibus  aequari  possent.  Sequentis  anni  initio  duorum 
insignium  virorum  obitu  moesta  civitas  fuit.  Antonius 
enim  Caccivillanus,  qui  Regii  latinas,  graecasque  litteras 
publice  docebat,  moriens  studiosis  ingens  sui  desiderium 
reliquit.  Philippus  quoque  Zobolus  Clomacensis  Antistes 
ex  aedificio  quod  extruebat  delapsus  ob  eximiam  erga 
omnes  liberalitatem  publico  cum  dolore  decessit.  Is  vi- 
vens obtinuerat,  ut  Alberto  ex  fratre  nepoti  Divi  Prosperi, 
cujus  Abbas  erat, coenobium  commendaretur,  qui,  patruo 
funere  elato,  quod  nullam  adhuc  loci  possessionem  ha- 
buisset , expulsa  sacra  familia  sub  lucem  monasterium 
invasit,  unde  atrocissima  postea  lis  exorta  fere  urbem 
perdidit.  Nec  multo  post  Regium  nunciatum  est  Bubi- 
num  Brixilliensem , aggeribus  Crustumii  solo  aequatis , 
undas  in  Regiensium  campos  sparsisse  ; quare  Ludovici 
Malvetii,  Joannis  Andreae  Turricellae,  et  Joannis  Ludo- 
vici aedilis  jussu  pulsata  campana  ad  arma  est  conclama- 
tum. Praeeunte  praetore  cuin  ad  locum  ventum  esset , 

inventum  est  canale,  quod  a coenobitis  Sancti  Joannis  a 
Parma  sub  Crustumio  perforatum  erat,  a Bubino,  ne  suis 
praediis  damno  esset,  obstructum  fuisse.  Quare  Bubini  tan- 
tum villam  ducta  armatorum  manus  omnibus  animanti- 
bus spoliavit.  Pisae  interim  quae  a Carolo  libertati  resti- 
tutae fuerant,  a Florentinis  oppugnari  coeptae,  Venetis 
salutem  suam  committunt,  qui  ut  valido  praesidio  urbem 
tuerentur  plurimas  copias  per  Regienses  eo  transmiserunt. 
Sed  ejus  urbis  obtinendae  desiderio  flagrans  Ludovicus 
Sfortia  a Venetorum  amicitia  discessit,  Fracassoque  duce 
plurimas  copias  in  Flaminiam  ad  obsidendum  Forum  Livii 
VenetorUm  oppidum  per  Regienses  misit.  Tandem  Hercu- 
les ejus  controversiae  arbiter  Venetos,  centum  millibus 
ducatorum  a Florentinis  acceptis,  Pisis  praesidium  dedu- 
cere praecepit:  cui  sententiae  cum  Ludovicus  Sfortia  ejus 
urbis  occupandae  cupidus  obstinatius  resisteret , sui  tan- 
dem imperii  ruinas  peperit.  Veneti  enim  cum  Ludovico 
Aurelianensi , qui,  Carolo  apoplexia  correpto,  in  Galliae 
regno  successerat,  et  Pontifice  adversus  eum  sibi  saevissi- 
mum hostem  factum  conjurarunt.  Ex  hac  conventione 
Cremona  Venetis  in  praemium  societatis  concessa,  et  Me- 
diolani principatus  Gallo  haereditario  etiam  jure,  ut  cre- 
debat, debitus  relictus  fuit.  Caesari  vero  Borgiae  Alexan- 
dri Pontificis  filio,  qui,  occiso  Candiano  fratre,  sacram 
purpuram  exuerat,  Gallia  togata  cum  Umbria  attributa 
erat.  Hercules,  Ludovico  Sfortiae  genero  contra  Gallos 
subsidio  futurus,  copias,  quae  sub  Alphonso  filio  in  Regii 
praesidio  erant,  Mediolanum  primas  misit,  quas  non  multo 
post  aliae  ejusdem  Alphonsi  cohortes  per  Regienses  cum 
quingentis  Bentivoli  equitibus  subsecutae  fuerunt.  Caete- 
rum  Ludovico  Sfortia  in  fugam  acto  cum  reliquis  ejus 
urbibus,  Parma  etiam  a Gallis  est  occupata.  Hercules 

Ludovico  Gallorum  regi  ob  victoriam  gratulatam  iturus, 
duobus  secum  filiis  Alphonso  et  Ferdinando  uno  anno  eo 
natu  minore  ductis,  Regium  venit.  At  Caesar  Borgia  Me- 
diolano Regium  veniens,  ubi  Zobolorum  hospitio  usus 
est,  statim  in  Flaminiam  profectus  est,  ut  Forum  Cornelii 
et  Livii , prout  conveverat,  Gallorum  auxilio  expugnaret: 
qnibus  oppidis  pro  voto  captis,  sex  millia  gallorum  Regio 
Mediolanum  reversa , pluribus  impedimentis,  et  mulieribus 
sequentibus,  magno  cum  civium  detrimento  extra  urbem 
pernoctarunt.  Tanta  denique  eorum  intemperantia  fuit, 
ut  Mediolanenses  cum  ceteris  civitatibus  a Gallo  defece- 
rint, et  Ludovicum  Sfortiam  restituerint.  Sed  is  non  multo 
post,  prodentibus  Helvetiis,  captus  in  Gallias,  ubi  postea 
decessit,  divino  juditio  ob  occupatam  tyrannidem  est  per- 
ductus. Galli  jam  plena  victoria  potiti  Montem  Clancu- 
lum, superiore  anno  a Guidone  Taurello  prothonotario 
occupatum,  uno  die  expugnarunt,  ubi  nullam  quod  edi 
posset  crudelitatis,  ac  libidinis  exemplum  praetermiserunt. 
Hercules  vero,  dimidia  parte  Carpi,  et  Soleriae  accepta, 
Giberto  Pio  Marci  filio  Saxolum  cum  tredecim  proximis 
castris  jure  feudi  concessit. 

Eo  tempore,  sententia  Romae  dicta,  Divi  Prosperi 
coenobium  Alberto  Zobolo,  qui  illud  invaserat,  est  adju- 
dicatum; qua  de  re  ignibus  accensis,  et  campanis  pulsa- 
tis, publica  laetitia  est  significata.  Abeuntes  monachi  divi 
Raphaelis  virgines,  quas  sua  disciplina  regebant,  infelici- 
bus auspiciis  sancti  Dominici  familiae  commendarunt. 
Postea  vero  cum  trecentorum  aureorum  pensione  Alberto 
promissa  coenobium  recepissent,  ad  pristinamque  tutelam 
virgines  reversurae  essent,  alii  coenobitae,  qui  magnum 
ex  earum  ditissimis  praediis  emolumentum  senserant,  levio- 
ribus feminis  persuasisse  feruntur,  ne  ad  antiquos  seve- 

.rioresque  patres  reverti  vellent.  His  favebat  antistes,  unde 
ingensque  orta  contentio  cruentis  postea  seditionibus  diu 
urbem  afflixit.  Jubilaeus  bic  annus  erat,  quo  Romana 
templa  visitantibus  errorum  venia  dabatur.  Sed  Pontifex 
ad  Herculis  preces  Regiensibus,  qui  intra  suam  urbem 
septem  templa  in  rescripto  nominata  adiissent,  plene  de- 
licta remisit.  Ad  ea  tanta  populi  confluxit  multitudo,  ut 
euntes  vix  in  viis  sibi  cedere  possent.  Demum  cum  se- 
cundum initam  cum  Gallis  societatem  Pontifex  omnia 
Piceni  et  Flaminiae  oppida  sibi  subijcere  tentaret,  Caesar 
Borgius,  Arimino  expugnato,  Faventiam  exercitum  duxit; 
quo  Galli  ab  eo  vocati , dum  Regio  transeunt , praeter 
alia  incommoda  etiam  omne  libidinis  genus  ediderunt. 
Sed,  expugnata  Faventia,  dum  alia  circiter  quindecim 
millia  magno  civium  nostrorum  damno  Neapolim  eunt, 
Regii  ingens  terraemotus  nonis  junii  post  decimam  quin- 
tam horam  plures  domos  dejecit.  Denique,  Mirandula  sub- 
acta, Gallorum  copiae,  cum  in  sancti  Martini  agro  per 
aliquot  dies  resedissent,  per  Regienses  Mediolanum  redie- 
runt: sed  non  multo  post  a Caesare  Borgia,  qui  domita 
Flaminia,  Bononiam  quoque  obsessurus  erat,  ad  expellen- 
dum Joannem  Bentivolum  revocatae  rursum  in  Regien- 
sium suburbiis  pernoctarunt;  et  alii  praeterea  per  pluri- 
mos dies  transeuntes,  non  mediocriter  urbem  vexarunt. 
Per  eosdem  dies  uxor  Marchionis  Salassiorum,  quae  in 
Pannoniae  regis  uxorem  ad  virum  euntem  comitata  fuerat, 
cum  centum  quinquaginta  equitibus  rediit,  et  Regii  ad 
episcopum  divertit. 

Sequente  anno  (>)  Alphonsus  Herculis  primogenitus, 
defuncta  Anna  sibi  desponsata,  Lucretiam  Borgiam  Ale- 

xandri  Pontificis  filiam,  Cento  et  Plebe  oppidis  ad  Renam 
in  doteno  acceptis,  uxorem  duxit:  et  Regii  templi  maxi- 
mi hemispherium  ingenti  studio  aedificatum  fuit.  Ejus 
anni  hyeme  propter  nives,  quae  ad  decem  octo  unciarum 
altitudinem  ceciderunt , non  paucae  aedes  corruerunt . 
Alexander  vero  Pontifex  dum  provinciarum  imperio  in- 
hiat, in  medio  spei  cursu  pincernam  incautum  fallentibus 
lagenis,  quae  veneno  infectae  in  aliorum  perniciem  pa- 
ratae fuerant,  sublatus  est.  Per  eam  occasionem  Tramoja 
Gallici  exercitus  imperator  centum  septuaginta  curribus 
loricis,  aliisque  armis  onustis  Regio  Romam  properavit, 
ubi  Pio  IU  Pontifice  creato,  cum  is  quoque  intra  paucos 
dies  decessisset,  Julius  II  successit.  Hic  Julianus  antea 
dictus  Sixti  nepos  ex  fratre  fuerat,  Sabatia  nunc  Savona 
urbe  Liguriae  oriundus.  Anno  vero  mdiv  sexto  calendas 
aprilis  Hieronymus  Pratonerius  Gabrielis  filius,  qui  templi 
sancti  Prosperi  a Castello  murum  anteriorem  suo  aere 
construxerat,  duos  ex  Veronensi  marmore  fictos  leones  ad 
exornandam  fani  portam  advexit;  hoc*animal,  quod  somni 
sit  parcissimi,  vigilantissimumque  habeatur  pro  aedium 
sacrarum  valvis  antiquis  collocari  placuit.  Eo  tempore  ob 
immensas  pluvias  Padus  aliaque  flumina  eruperunt,  quare 
fruges  plurimae  consumptae,  et  ob  nimium  humorem 
concepto  morbo  in  urbe  aliquantulum  peste  est  labora- 
tum , quae  post  paucos  menses  magis  saeviens  plurimos 
consumpsit.  Letali  morbo  quod  ob  coeli  inclementiam 
exustae  segetes  essent,  dira  etiam  fames  accessit,  quae 
inopem  plebem  foede  deformavit.  Sub  unni  finem  (>)  epi- 
scopus cum  populo  ad  sanctum  Prosperum  a Castello  ejus 
inquirendarum  reliquiarum  gratia  accessit.  Arca,  ubi  esse 

(i)  Die  trigesima  decembris  mdiv. 

credebantur,  detecta,  quid  inventum  sit  ignoratur.  Con- 
stat superiore  tabula  sublata,  conversum  ad  populum 
Anthistitem  pium  esse  credere  pronunciasse.  Post  quinque 
dies  quam  haec  acta  sunt,  geminatus  ingens  terraemotus 
plures  caminos  dejecit.  Is  Herculi  mortem  portendisse  a 
multis  ferebatur,  qui  cum  jam  annum  aetatis  septuagesi- 
mum excederet,  quo  die  scenicum  spectaculum  populo 
exhibiturus  erat,  septimo  calendas  februarii  anno  princi- 
patus sui  trigesimo  tertio  vita  excessit.  Ei  Alphonsus 
quem  ex  Eleonora  natu  grandiorem  susceperat  in  paterno 
imperio  successit,  qui  principatum  adeptus  primum  Re- 
gium venit,  ubi  a populo  Dux  acclamatus  summo  cum 
honore  a civibus  exceptus  fuit.  Mox  Ferrariam  reversus 
magnum  vitae  discrimen  subiit.  Erat  ei  Julius  frater, 
cujus  oculorum  honestatem  nobile  scortum , ab  Ippolito 
Cardinali  misere  adamatura,  commendaverat.  Ea  re  gra- 
viter offensus  rivalis  lumina,  quae  amicae  placuerant  fratri 
effodit;  quibus  ille  orbatus,  et  mox  in  suum  locum  re- 
trusis videndi  facultatem  retinuit.  Verum  gravi  hac  in- 
juria exacerbatus  Ferdinandum  fratrem  impulit,  ut,  Al- 
bertini  Boschetti  Mutinensis  et  Gerardi  Roberti  opera , 
Alphonso  de  medio  sublato,  imperium  arriperet.  Nego- 
tium retardabat,  quod  utrumque  fratrem  occidere  vole- 
bant, et  ambos  raro  convenientes  simul  assequi  non  po- 
terant. Janus  cantor,  in  conjuratorum  societatem  adscitus 
novum  occidendi  principis  consilium  invenit.  Cum  Al- 
phonso enim  jocari  solitus,  eum  meridie  quiescentem, 
velut  per  jocum , saepius  vinciebat,  ut  die  ad  facinus  de- 
stinato nihil  tale  cogitantem  hac  arte  facilius  opprimeret. 
Cardinalis,  qui  vigilantissimus  cuncta  diligenter  explora- 
bat, rem  cognitam  ad  fratrem  detulit.  Is  dum  somnum 
simulat,  cum  se  pro  more  ligari  passus  esset,  velut  ex 

tempore  expergefactas,  torvo  vulta  solvi  se  imperat.  Ja- 
nus 'jam  crimen  patefactum  vereri,  et  ad  tremendam 
principis  faciem  commotus  trepidare,  vinculis  sublatis, 
instantius  timoris  causam  inquirenti  Alphonso  totam  or- 
dine rem  fatetur  post  varios  cruciatus  ubi  sceleris  poenas 
dedit.  De  Albertino  quoque  et  Gerardo  supplicium  in  foro 
sumptum  fuit.  Julius,  qui  Mantuam  profugerat,  Ferra- 
riam retractus  cum  Ferdinando , principis  clementia  per- 
petuo carceri  traditus,  post  quinquaginta  quinque  annos 
ab  Alphonso  nepote  est  liberatus. 

Post  has  aerumnas  Lucretia  Borgia  decimo  tertio  ca- 
lendas octobris  puerum,  qui  paulo  post  extinctus  est,  in 
arce  Regii  peperit ; ubi  divi  Chrysanti,  et  Dariae  arca 
ex  superiori  templo  sub  cryptam  est  translata,  hemisphe- 
rioque templi  majoris  jam  absoluto,  in  choro  novo  sa- 
cra , et  caeremoniae  celebrari  coeperunt.  Sub  id  tempus 
luridus  cometes  ad  occiduam  plagam  per  aliquot  dies  ar- 
dens Philippi  Maximiani  Caesaris  filii  mox  subsecutam 
mortem  significasse  credebatur.  Cum  vero  grave  inter 
Hispanos,  et  Gallos  bellum  ortum  fuisset , ac  Galli  labo- 
rantibus sociis  opem  ferrent,  quotidie  per  Regienses  trans- 
mitterentur, Alphonsus  damnoso  transitu,  quo  cives  valde 
affligi  sentiebat,  eos  prohibuit,  non  multo  post  tamen 
exhortatus  non  paucas  cohortes  Pontificis,  qui  Bononiam 
occupare  cogitabat,  auxilium  laturus  admisit.  Quin  plu- 
rima aenea  mirae  magnitudinis  tormenta  bellica  cum  du- 
centis curribus,  quos  ingenti  commeatu  oneratos  bis  mille 
Svevi,  et  totidem  sagittarii  comitabantur,  cives  Mutinam 
usque  traditis  jumentis  deducere  coacti  fuere.  Joannes 
Bentivolus,  quem  Pontifex  sanguinis  spongiam  ob  crude- 
litatem vocitabat,  tanto  apparatu  perterritus  calendis  no- 
vem bris  Bononia  profugus  Regium  venit.  Sed  cum  eos. 

qui  hominem  reciperent,  diris  Julius  Pontifex  insectare- 
tur, ab  omnibus  desertus  Regio  Parmam  versus  discessit. 
Is  in  Pontificis  invidiam  Bononiam  Gallis  diripiendam 
tradere,  et  multos  etiam  ex  ejus  fautoribus  interimere 
decrevisse  dicitur:  sed  cum  hoc  in  vulgus  emanasset,  iram 
populi  timens  aufugit.  Julio  postea  Bononia  potito,  Gal- 
lorum copiae  Parmam  redeuntes  magnis  damnis  Regienses 
affecerunt : qui  ob  acceptas  injurias  tumultuati  eorum 
ducem  Mercurium,  qui  in  urbem  venerat,  equo  deturba- 
tum occidissent,  nisi  superveniens  Dionysius  Zobolus  ab 
imminenti  morte  ipsum  liberasset.  Cum  vero  Bonfranciscus 
Arlottus  jam  tres  et  octoginta  annos  natus  in  Regiensi 
ecclesia  antistitis  officio  amplius  fungi  non  posset,  Joan- 
nem  Lucam  Pontremulensem  socium  habuit.  Is  Ferrariae 
diu  jus  Pontificium  docuerat,  ac  in  Alphonsi  Atestini  fa- 
miliaritatem paulatim  receptus,  demum  ejus  opera  hunc 
honorem  obtinuit.  Ceterum  Annibale  Bentivolo  per  Re- 
gienses Saxolum  proficiscenti,  Cardinalis  Atestinus  militum 
manum,  quae  eum  transitu  prohiberet,  Regio  accivit; 
simulque  Joannem  Bojardum  cum  Seandianensibus  ad 
profugum  capiendum  Saxolum  ire  imperavit.  At  ille  in- 
sidias praesentiens,  inde  mature  aufugit.  Genuenses  vero, 
ejectis  Gallorum  magistratibus,  et  Paulo  Novio  infimae 
plebis  opifice  Duce  creato,  in  libertatem  se  vindicarunt. 
Ludovicus  rex  ad  eam  injuriam  abstergendam  cum  pro- 
pere in  Italiam  venisset,  Alphonsum  ad  illnd  bellum  ge- 
rendum vocat,  qui  ad  deditionem  urbe  compulsa,  et  Novio 
inauspicati  principatus  poenas  dante,  regis  iram  in  eos 
cives  conceptam  maxime  mitigavit.  Ex  eo  Julius  Pontifex, 
qui  gentis  suae  libertati  impense  favebat,  tantam  indigna- 
tionem concepit,  ut  infestis  armis  postea  Atestinos  maxi- 
me vexaverit., 

Hoc  anno  ingentis  rixae  civilis  initium,  religiosorum 
causa  Regii  exortum,  pluribus  annis  calamitosas  dissen- 
tiones  in  urbe  aluit.  Reversa  eniin,  ut  supra  exposuimus, 
in  antiquum  coenobium  divi  Prosperi  familia,  plures  ex 
virginibus  divi  Raphaelis  ad  antiquos  suae  religionis  pa- 
tres reverti  cupiebant;  contra  divi  Dominici  coenobitae 
ab  illis  semel  derelictas  fuisse  dictitare,  aliis  jam  addictas 
inique  repeti , nec  nisi  violatis  sacris  in  vetustum  jus 
amplius  posse  restitui.  Nonnullas  praeterea  ut  secum  sen- 
tirent seduxisse  dicuntur.  Alii  Chrysanti  Scajoli  filiam , 
quam  opibus  abundans  pater  plus  quinque  millium  au- 
reorum donario  dato  in  earum  virginum  claustro  incluse- 
rat, ex  antiquo  odio  cum  ipsis  primam  conspirasse  ferunt. 
Ob  amplam  enim  dotem  superba  alias  velut  suis  faculta- 
tibus viventes  negligere , suas  fastuosius  praedicare  divi- 
tias, et  supra  omnes  se  extollere  ab  initio  non  desisterat, 
donec  a patribus  reprehensa  diu  muliebris  ingenii  licen- 
tiam exercere  non  potuit.  Tum  vero  vel  ab  aliis,  vel  ex 
odio,  quod  per  multos  dies  concoxerat,  excitata  se  in  pri- 
stinam servitutem  non  reversuram  fremere,  nimis  durum 
priorum  esse  jugum,  nimiamque  eorum  severitatem  que- 
rebatur, et  quandoque  etiam  senum  insipientiam  apud 
socias  deridebat.  Tandem  adseita  sibi  Alberti  Gazzoli  filia 
sanguine  conjuncta , aliisque  sectae  comitibus  suscitatis , 
vetustos  rectores  aperte  abnuit,  et  divi  Dominici  religiosis 
coenobium  subijeiendum  esse  palam  dictitat.  Frasia  Si- 
gnorella  Ferrariensis,  cujus  soror  Gilia  Antonio  Bebio 
nupserat,  cum  aliis  virginibus  non  temere  contemnenda 
antiquae  religionis  instituta,  non  hanc  immerentibus  pa- 
tribus notam  inurendam , non  facile  a vetusta  disciplina 
discedendum  esse  contendere.  Demum  communis  vitae 
societate  relicta , sacrorumque  foedere  violato  a'  convitiis 

ad  rixas,  et  manus  venientes,  tnmultu  coenobium  imple- 
verunt. Cognati,  quorum  munus  erat  virili  prudentia  fe- 
mineum furorem  extinguere,  suarum  quisque  partes  tueri 
conatur.  Increbrescente  interim  fama,  Frasiam  cum  fau- 
tricibus vi  coenobio  expulsum  iri  Joannes  Jacobus,  Paulus, 
Joannes  Baptista,  Julius  et  Hieronymus  Bebii  Antonii 
liberi,  ut  vim  arceant,  arma  expediunt.  Georgius  eorum 
frater,  qui  in  Ducis  Ferrariensis  comitatu  versabatur,  ubi 
a puero  educatus  erat,  Alphonsum  de  imminentis  incendii 
periculo  certiorem  facit.  Ille  Petro  Mariae  Petrato  urbis 
praefecto  imperat,  ut  omni  studio  orientem  rixam  sopiat. 
Is,  mille  aureorum  cautione  a Scajolis  exacta,  neminem 
a se  offensum  iri,  a Bebiis  quoque  arma  deponi  jubet. 
Antonius  se  jam  imbellem  senem,  contentiones  abhorrere, 
a se  adversarios  tutos  fore  jurejuraudo  affirmat ; sed  pro 
filiis  in  se  parentem,  quandoque  contumacis  ingenii  juve- 
nibus, nihil  certi  posse  polliceri  respondet.  Cum  ob  co- 
gnatas virgines  plurimae  Regiensium  familiae  in  diversas 
partes  traherentur,  senatu  convocato,  eas  separari  placuit. 
Frasia  itaque  cum  sociis  clam  coenobio  extracta,  in  sancti 
Sthephani  hospitio  cum  parte  bonorum  prioris  coenobii 
est  collocata,  donec  divae  Magdalenae  parthenon,  ubi  po- 
stea tranquillius  vixerunt,  jam  aedificari  coeptum,  abso- 
lutum fuit. 

Non  ob  id  tamen  inter  familias  altius  animo  con- 
ceptum odium  facile  deponi  potuit.  Plures  enim  ea  alter- 
catione offensi  in  diversas  partes  abierunt,  aliique  Bebios, 
alii  Scajolos  sunt  secuti ; quibus  non  pauci  praeterea  ob- 
scuriore loco  nati  accesserunt.  Manfredi,  Cambiatores, 
Sancti  Laurentii,  Vicedomini , Fontanelli,  Malegutii,  Pra- 
tonerii,  Caprarii,  Cosselli , Parisetti,  et  cum  pluribus  aliis 
Patara tii*a  Bebiis  steterunt.  Praeter  domesticas  vires  etiam 

ex  oppidis,  montibus  et  pagis  facinorosos  quosque  in  suas 
partes  traxerunt ; et  cum  Guelphos  se  vocarent , ex  vi- 
cinis urbibus  insignes  familias  eodem  furore  agitatas  illo— 
stresque  viros  sibi  adjunxerunt.  Cato  Castagnetus , Alber- 
tus  Vallestrus,  Morescbi  a Casali  majore,  Coconii  a Castel- 
lonovo  Parmensium,  Comites  Croariae,  Gibertus  a Monte 
Cuculo,  Paludini  Medulae  et  Nuvolariae  domini,  Savini 
Mirandulenses,  aliique  ex  diversis  urbibus,  etiam  princi- 
pes viri,  cum  iisdem  sentiebant.  Eo  tandem  res  progressa 
est,  ut  ipsi  etiam  gentiles  inter  se  dividerentur.  Scajolos 
vero  Sessii,  Messorii,  Zoboli,  Fossii,  Gazzoli,  Mazucchi, 
Calcanei,  Martelli,  Boccatii,  Bontiagni,  Anzini,  Cartharii, 
et  cum  plerisque  aliis  Saccanii  sequebantur.  Ex  externis 
Corrigii,  Mantuae  et  Carpi  principes,  Scandiani  dominus, 
Sanvitales  Parmenses,  Vaini  a Foro  Cornelii,  et  Raspones 
a Ravenna  iisdem  favebant.  Morotti  quoque  a Carpineto, 
qui  ingentem  factionem  collegerant,  et  alii  a Temporia 
maximum  ipsis  auxilium  opportune  attulerunt.  Urbe  ita 
divisa,  Bebiorum  factio  Guelphos  secuta  lingua  materna 
Tovalea , Scajolorum  vero  ex  Gibellinis  constans  Cusina 
vocabatur.  Has  antea  conceptas  simultates  novus  in  foro 
natus  casus  in  majus  dissidium  auxit,  et  in  teterrimam 
civium  necem  perduxit.  Tres  erant  Hieronymo  Fossio 
liberi,  Scajolorum  amicissimi,  Albertus,  Aurelius  et  Ale- 
xander ; is  in  foro  ad  irritandum  Paulum  Bebium  juve- 
nili licentia  lasciviens  Balthasarem  Scajolum  Delifei  fi- 
lium, virum  eloquentia,  et  liberalibus  artibus  instructum, 
magnifice  extulerat.  Altero  ad  ejus  verba  acerbius  respon- 
dente, ortaque,  ut  fit,  ex  verbis  contumelia,  nisi  multis 
intercedentibus  divisi  essent,  ad  manus  ventum  fuisset. 
Haec  ira  aliquamdiu  dissimulata  in  apertura  tandem  odium 
prorupit.  Cum  enim  Joannes  Jacobus  Bcbius  forte  Nove- 

laria,  ubi  militum  tribunatum  acceperat,  Aguignam  pa- 
ternae ditionis  oppidum  versus  portam  castelli  revertere- 
tur, ad  Scajolorum  aedes  pervenit,  ubi  unus  ex  ejus  fa- 
miliaribus per  lasciviam  Bebiorum  nomen  alta  voce  ac- 
clamavit. Balthasaris  clientes  ubi  ex  fenestra  transeuntes 
agnoverant,  adversarios  sibi  illudere  arbitrati,  confesdm 
arma  arripiunt.  Ante  alios  Augustinus  Vastus,  cognomento 
Claudus,  gravem  ignominiam  conqueri ; hostem  in  ipsis 
aedium  foribus  et  ante  oculos  insultare,  jam  se  pro  im- 
bellibus, et  feminis  haberi ; ita  socios,  ut  se  sequerentur, 
hortatus  contumeliam  ulturus  exivit.  Sequebantur  inter 
alios  Joannem  Jacobum  quatuor  cum  scorpionibus  sagit- 
tarii, qui  primum  Augustinum  vix  janua  egressum,  deinde 
Morgantem  Coriarium,  mox  Falchetum  Messorium  sagittis 
eminus  missis  transfossos  sternunt.  Brusatus  Messorius 
aliorum  malo  cautior  factus,  periculo  se  committere  non 
est  ausus,  et  intra  domum  cum  aliis  se  continuit.  In  eo 
tumultu  Albertus  Fossius,  qui  ex  contiguis  Scajolae  aedi- 
bus clamore  audito,  ut  sociis  auxilio  esset,  et  priorem 
etiam  fratris  injuriam  ulcisceretur,  armatus  venerat,  et 
ipse  scorpionis  telo  transverberatus  cecidit.  Urbis  prae- 
fectus, Joanne  Jacobo  exulare  jusso,  et  ab  utraque  parte 
fide  accepta  neminem  offensum  iri  donec  lis  componere- 
tur, inter  eos  tacitas  inducias  per  quadraginta  quinque 
dies  firmavit.  Mox  Antonio  Bebio  imperat,  ut  Joannem 
Jacobum,  Paulum,  et  Julium  liberos  Aguigna  sui  juris 
castello  ablegaret,  quod  Principis  beneficiarius  cliens  ejus 
hostes  recipere  non  deberet.  Moestus  parens  qui  jus  in 
liberos  invitus  exequi  cogebatur,  mula  ad  castrum  vectus 
ante  portam  sistit  (■) , ibi  tres  filios  evocans  sua  ditione 
excedere  jubet,  monetque,  ut  fortunam  fortiter  ferant,  ac 

(i)  Die  quarte  novembri*  mdviii. 

Principis  mandato  libenter  obtemperent.  Juvenes  parentis 
dicto  resistere  non  ausi  ad  Petram  Paludinorum  castel- 
lum inde  quatuor  millibus  passuum  distans  se  contule- 
runt. Verum  intra  paucos  dies  ad  paternum  castellum 
reditum  impetrarunt. 

In  his  motibus  tertio  nonas  januarii  intra  decimam 
et  octavam  horam  Bonfranciscus  Arlottus,  cum  triginta 
annos  Regiensi  ecclesiae  praefuisset,  anno  aetatis  octua- 
gesimo  sexto,  cum  publico  luctu  decessit.  Vir  theologiae 
ac  philosophiae  peritissimos,  qui,  cum  apud  Sixtum  Pon- 
tificem pro  Hercule  primo  Atestino  legatum  ageret,  ob 
singularem  doctrinam  patriae  praesulatum  obtinuit : in 
aede  majori  humato  Joannes  Marcus  frater,  et  Ventura 
ex  Aliprando  jureconsulto  fratre  praemortuo  nepos  monu- 
mentum posuere.  Joannes  Lucas  Puteus  Pontremulensis, 
qui  viventi  socius  adjunctus  fuerat,  plenum  postea  pon- 
tificatum habuit.  Is  antistitis  habitu  nono  calendas  maii 
urbem  ingressus,  in  primis  crucem  ante  portam  Sancti 
Petri  sibi  pro  more  oblatam  est  exosculatus ; tum  sub 
umbella  exceptus  mulam  conscendit,  omnibusque  religio- 
sorum ordinibus  praecedentibus,  cum  ad  arcum  quemdam 
in  ejus  honorem  factum  pervenisset,  a juvene,  qui  divi 
Prosperi  personam  referebat , quibusdam  virgilianis  versi- 
bus est  salutatus: 

Venisti  tandem,  tuaque  expectata  parenti 
Vicit  iter  durum  pietas!  datur  ora  tueri, 

Nate,  tua,  et  notas  audire  et  reddere  voces! 

Sic  equidem  ducebam  animo  rebarque  futurum, 
Tempora  dinumerans:  uec  me  mea  cura  fefellit. 
Quas  ego  te  terras  et  quanta  per  aequora  vectus 
Accipio!  quantis  jactatum,  nate,  periclis! 

Quam  metui,  ne  quid  Lybiae  tibi  regna  nocerent! 

Quibus  ille  brevi,  sed  gravissima  oratione  cum  respon- 
disset in  forum  pervenit.  Pro  umbella  eripienda  rixa  inter 
sacerdotes,  et  milites  orta,  multi  vulnerati,  et  nonnulli 
etiam  interfecti  fuere.  Mulam  rusticus,  quamquam  multis 
ictibus  in  collo  et  capite  a proximis  satellitibus  percussus, 
ascendens  obtinuit.  Magnus  tumultus  sub  id  tempus  Mon- 
ticuli  inter  praesidiarios  milites,  et  oppidanos  exortus, 
multis  vulneribus  causam  praebuit.  Verum  Petratus  civi- 
tatis gubernator  eo  profectus,  omnem  turbam  composuit. 
Cum  vero  ei  Hector  Sacratus  successisset,  nonis  aprilis 
natus  est  Hercules,  qui  postea  Dux  fuit:  quare  magnae 
laetitiae  signa  Regii  publice  edita  fuere. 

Sed  non  multo  post  tristes  secuti  eventus  totam  ur- 
bem perturbarunt.  Orto  enim  inter  Fel trini  Gonzagi  pro- 
nepotes dissidio,  Marcus  Autonius  et  frater  Joanuem  Pe- 
trum agnatum  Bagnoli  castello  spoliaverant : ac  ut  se 
adversus  propinquum  facilius  tuerentur,  exules,  qui  cre- 
bras in  Regiensi  agro  rapinas  faciebant,  velut  in  asylum 
recipiebant,  ac  in  phirium  perqiciem  falsam  monetam 
cudebant.  Eam  proferendi  imperii  occasionem  nactus  Al- 
phonsus  a Julio  Pontifice  impetravit,  ut  Ludo  vicus  Picus 
Mirandulae  Princeps  cum  pontificio  exercitu  castellum 
expugnaret,  et  illud  sibi  traderet.  Joannes  Petrus,  agnatis 
expulsis,  de  recuperando  eo  loco  valde  sollicitus,  saepius 
Romam  et  quandoque  Mediolanum,  ut  vel  a Gallis,  vel 
a Pontifice  restitueretur , magna  cum  impensa  profectus 
est.  Demum  propinquorum , qui  perduellionis  rei  condem- 
nati fuerant,  partem  a Julio  Pontifice  emit,  et  totam 
majorum  ditionem  post  biennium  obtinuit,  quam  etiam 
postea  a Caesare  sibi  confirmari  curavit.  Regienses  mille 
aureorum  pretio  Bagnolum  acquirere  potuissent,  sed  illud 
turpi  ignavia  dimiserunt.  Regii  vero  Hieronymus  Fossius, 

qui  Alberti  filii  necem  ferre  non  poterat,  cum  Delipheo 
Scajolo  in  Bebiorum  fratrum  caput  conspirat.  Erat  tunc 
Aguignae  juridicus  Michael  Bocciaclius  prope  castellum 
in  aedibus  templo  contiguis  habitans:  hunc  et  Nicolaum 
Signanum,  cujus  concubinam  Julius  Bebius  vi  raptam 
tenebat,  et  Matthaeum  Chelinum  in  Miara  Sarzani  villa 
degentem  pecunia  ad  tollendos  hostes  pellicit.  Centeni 
aurei  cuique  promissi  si  vel  unum  ex  Antonii  Bebii  filiis 
sustulissent.  Per  quatuor  et  triginta  dies  re  diligentius 
expensa,  tandem  placuit,  ut  ubi  aliquis  fratrum  exiret, 
id  Michael  uno  atque  altero  campani  aeris  sono  sociis 
nunc  procul  latitantibus  significaret,  qui  arreptis  armis 
velut  aliud  acturi  hostibus  obviam  irent,  inopinantesque 
opprimerent.  Semel  Bebii  dato  a Michaele  signo  egressi 
fuerant,  sed  cum  armatorum  manum  secum  adduxissent, 
nihil  est  tentatum.  Alio  igitur  consilio  rem  aggressi  tan- 
dem ad  exitum  perduxerunt.  Ad  componendam  inter 
amicos  pacem,  fratribus  domi  relictis,  forte  solus  Joannes 
Jacobus  exierat;  ibi  IJicolaus  patrandi  facinoris  tempus 
venisse  ratus,  statim  cum  Michaele  castellum  ingreditur, 
blandoque  sermone  per  causam  aurae  in  aestivis  caloribus 
captandae  Julium  educunt.  Jam  longius  Aguigna  aberant, 
cum  Nicolaus,  rixae  colore  quaesito,  num  memor,  inquit, 
es,  Juli,  cum  per  vim  mihi  concubinam  inique  rapuisti? 
eo  ad  rustici  verba  contumeliosius  respondente,  Nicolaus, 
alte  sublata,  quam  manu  gerebat,  securi,  insultantis  cer- 
vicem percussit.  Cadenti  Michael  primo  hasta  natem  trans- 
fixit, mox  armis  abiectis,  spirantem  adhuc  manibus  strictis 
faucibus  necavit.  Pro  praemio  praeter  pecuniam  sicarios 
denos  frumenti  sextarios  retulisse  ferunt.  Aliis  fugientibus, 
Matthaeus  Chelinus  criminis  socius  captus,  Hilario  Quintia- 
no Parmensi  Aguiguae  jusdicente,  laqueo  suspensus,  et  in 

quatuor  partes  discerptus  ab  arboribus  diu  pependit.  An- 
tonius Bebius  quamquam  de  filii  casu  graviter  conque- 
stus, Alphonsum,  quod  ei  criminis  reum  tradere  noluisset, 
ad  vindicandum  scelus  frigidiorem  invenit.  Michael  vero 
Mirandulae  a Guidone  Savina  Guelphae  factionis  principe, 
apud  quem  jactabundus  de  facinore  gloriatus  erat,  gladio 
transfossus,  sceleris  poenas  dedit. 

Hoc  anno  sub  mensis  martii  initium  columnae  mar- 
moreae cruci  affixi  Salvatoris  Domini  effigiem  supra  aram 
majorem  pontificii  templi  sustinentes  collocatae  fuerunt. 
Dux  vero  nono  calendas  maii  mille  sextarios  frumenti, 
totidem  zeae,  et  milii  indici  cum  salsamentis,  et  mille 
congiis  vini  ad  bellum  contra  Venetae  gerendum  a Re- 
giensibus obtinuit.  In  illos  enim  opulentum  imperium 
tenentes  alii  ferme  omnes  orbis  cbristiani  principes  ad 
urbem  Cameracum  in  Belgis  conspiraverant,  tanto  silen- 
tio, ut  non  nisi  expeditis  armis  id  Venetiis  cognitum 
fuerit.  Dolebat  Pontifex  in  Flaminia  Ariminum,  et  Fa- 
vendam suo  imperio  ereptam  detineri,  in  Apulia  Brun- 
dusium,  Tranium,  Sypontum,  Monopolimque  jampridem 
ipsis  ab  Aragoniis  oppignoratas  adimi  Hispanus  Neapoli 
rerum  potitus  indignabatur.  In  Foro  Juliensibus  quoque 
Goritiam  Tergesteque  ab  iisdem  possideri  Caesar  aegre 
ferebat.  Gallus  et  ipse  Cremonam  suae  didoni  detractam 
querebatur.  Adversus  eos  igitur  velut  alieni  occupatores 
cum  Galli,  Hispani,  Maximilianus  Caesar,  Pontifex-,  et 
Alphonsus  Atesdnus  conjurassent,  multae  militum  cohor- 
tes, ut  urbes,  quae  juris  pontificii  esse  dicebantur,  obsi- 
derent, Regio  transierunt.  Eam  expeditionem  adeo  feli- 
citer Julius  confecit,  ut  non  solum  Ariminum,  et  Faven- 
tiam, verum  etiam  Cerviam  et  Ravennam  sine  ullo  ne- 
gotio receperit.  Pari  victoriae  cursu  Alphonsus  Rhodigii 

peninsulam  citra  sanguinem  occupavit.  Ob  id  bellum  ge- 
rendum mille  aureorum  tributum  Regiensibus,  aliisque 
subjectis  populis  imperaverat;  sed  cum  Venetos,  recepto 
Patavio,  viginti  triremium  apparatu  contra  se  venientes 
timeret,  praecepit,  ut  exacta  pecunia  civibus  restitueretur. 
Ceterum  classe  Venetorum  partim  capta,  partim  demersa, 
ubi  supplicationes  in  urbe  publice  peractae  fuerunt,  an- 
tea indictum  tributum  magno  civium  incommodo  exac- 
tum fuit. 

Interea  crudescente  civium  odio  sub  sequentis  anni 
initium  Franciscus  Rubinus  Caroli  filius  unus  ex  Bebio- 
rum  sociis,  cum  multo  mane  a sacris  ex  divi  Prosperi 
aede  rediret,  a Ghristoplioro  et  Jubilaeo  de  ima  plebe 
hominibus  misere  occisus  fuit.  Ferunt  parricidas  Annibali 
Malegutio,  et  Alberto  Pratonerio  viris  magna  amicitia 
conjunctis  insidiatos,  sed  ipsis  non  exeuntibus  pro  illis 
alium  sustulisse.  Nec  multo  post  aliud  patratum  facinus 
majoris  incendii  flammas  excitavit.  Paulus  enim  et  Hie- 
ronymus Bebii , qui  principis  clementia  nuper  Regium 
reversi  fuerant,  Barnabam  Caprarium  a Nicolao  Calcaneo 
prope  telonium  petitum  fuisse  sub  vesperam  falso  audie- 
rant, et  cum  socio  suppetias  laturi  exiissent,  ac  nemine 
invento  domum  redirent,  in  taberna  pannorum,  quam 
prope  fotum  habebat  forte  inventum  Deliphaeum  Scajo- 
lum  multis  vulneribus,  ex  quibus  infra  paucos  dies  de- 
cessit, letbaliter  vulnerant.  At  Julius  Pontifex  cum  jam 
Bononiam  suae  ditionis  fecisset,  ecclesiae  imperium  pro- 
ferre cupiens,  paternis  civitatibus  Alphonsum  privare  con- 
stituit. Venetis  itaque  Atestini  nominis  hostibus  infensis- 
simis in  primis  conciliatus  a Regiensibus  urbem  petiit, 
qui  cum  suam  fidem  jamdudum  se  Atestiuis  obstrinxisse 
respondissent,  quinto  calendas  septembris  diris  subjecti. 

inferorumque  poenis  devoti  fuere.  Alphonsus,  qui  Ludo- 
vico  Gallorum  regi  se  conjunxerat,  Julii  iram  veritus 
viginti  majora  aenea  tormenta  Regium  in  arce  non  sine 
civium  timore  deduxit.  Biduo  post  cum  Mutina  se  Pon- 
tifici tradidisset,  ejus  fecialis  Regium  Julii  nomine  convo- 
catis decurionibus  petiit ; cui  per  Rambaldum  Bovinum , 
tunc  curiae  principem,  responsum  est,  suam  Alphonso 
cives  fidem  semel  dedisse,  a se  obsidionem,  et  durissima 
quaeque  prius  esse  sustinenda,  quam  perfidiae  crimen  in- 
currendum. Postridie  Julius  urbi,  quae  sibi  parere  nolue- 
rat, rursus  sacris  interdictis,  etiam  quoscumque  religiosos 
ex  Regiensium  finibus  discedere  praecepit : paucis  itaque 
ad  sacramentorum  administrationem  relictis,  ceteri  abiere. 
Contra  Alphonsus  sacra,  invito  Pontifice,  celebrari  vole- 
bat ; quod  episcopus,  quamquam  ei  multis  nominibus 
obstrictus,  nunquam  concessit:  quare  publicationis  bono- 
rum poena  antistiti,  et  sacerdotibus  est  indicta,  nisi  sacra 
fierent.  Joannes  quoque  Marcus  Arlotus  Bonfrancisci  prae- 
sulis defuncti  frater,  et  tum  vicarii  pater  in  podio  palatii 
publice  filio  imperavit,  ut  nisi  a se  exhaeredari  vellet  ad 
ea  celebranda  vel  invitos  sacerdotes  cogeret.  Ille  qui  Pon- 
tifici obtemperandum  censebat,  se  a patre  domo  expelli 
passus  est.  Demum  ut  parentis  offonsam  evitaret,  obvium 
factum  sacerdotem  ad  peragenda  sacra  compulit:  sed  is, 
velut  ad  rem  nefariam  adactus,  cum  plorans  celebrare 
coepisset,  omnes  ab  aede  sacra  facinus  detestati  discessere. 
In  his  contentionum  fluctibus  Joannes  Lucas  antistes,  qui 
Pontificis  jussu  Bononiam  concesserat,  imminentis  belli 
cura  et  rerum  sollicitudine  afflictus  in  extrema  inopia 
decessit,  ut  nec  pecuniam , quae  funeri  sufficeret,  post  se 
reliquerit.  Joannes  Baptista  Massari  us,  qui  tunc  studio- 
rum causa  Bononiae  degebat,  cum  suo  aere  in  divi  Mar- 

tini  templo  humiliter  tumulari  curavit..  Interea  Regium 
sine  intermissione  muniebatur,  cujus  praefectus,  ne  otiosus 
sederet,  cum  Gallorum  exercitu  Mutinam  versus  obviam 
hostibus  egressus,  usque  ad  portam  sanctae  Crucis  agros 
undique  est  depopulatus ; tandem  Marzaja,  parvo  castello, 
occupata,  Galli  per  Regiensium  praedia  divisi  armenta, 
et  pauperum  supellectilem  hostiliter  diripere  coeperunt. 
Verum  rustici,  pulsata  campana,  armisque  correptis,  de- 
bacchandum libidinem  paulisper  repressere,  ex  praedoni- 
bus quos  ceperunt  viginti  quinque  Regium  perducti  in 
vincula  conjecti  fuere.  In  suburbiis  vero  Alphonsus  tur- 
rim sancti  Prosperi,  quae  restituta  fuerat,  undique  exci- 
sam, trabibus  quos  apposuerat  succensis,  dejecit,  Gallos- 
que ad  urbis  praesidium  introduxit!').  Contra  Pontificia 
copiae,  Formigino,  aliisque  ignobilibus  castris  Toanum 
usque  direptis,  Saxolum  cepere.  Sed  dum  in  Mutinensium 
castellis  expugnandis  detinentur,  Carpum,  quod  paulo 
ante  occupaverant,  Gallorum  armis  subactum  amiserunt. 

In  his  aerumnis  cives  etsi  externis  bellis  afflicti , non- 
dum antiquo  odio  deposito  intus  in  se  ipsi  arma  crudeliter 
converterunt.  Bebii  enim  fratres  effuso  sanguine  nondum 
satiati  Aguigna , ubi  exulabant,  discessere,  ac  Petrino  Pra- 
tonerio  comitante,  noctu  clam  moenia  scandentes  in  pa- 
rentis aedibus  se  occultarunt,  qui  filios  apud  se  esse 
ignorans,  cum  tamen  in  urbe  versari  persensisset,  Scajolis 
ut  sibi  caveant  per  nuncium  humaniter  significat.  Hi  toto 
die,  qui  Christi  nativitatem  praecessit,  domi  se  continue- 
rant. Demum  Hieronymus  Fossius,  qui  et  ipse  intra  do- 
mesticos parietes  usque  ad  ultimam  vesperam  manserat, 
fato  impulsus  se  exiturum  et  forte  pro  omnibus  poenas 

(i)  Die  XXIX  septembiis  mox. 

daturam  praedixit.  Ubi  ad  forum  pervenit,  Bebii,  hostis 
adventu  per  exploratores  cognito,  infestis  armis  confestim 
egrediantur,  ac  miserum  senem  cum  duobus  sociis  inter- 
ceptura obtruncant. 

Sub  idem  fere  tempus  Africanus  Calcaneus  Carpineti 
Dominici  Morotti  opera  est  trucidatus.  Is  omnium  mon- 
tanorum celeberrimus,  et  gibellinae  factionis  princeps  plu- 
rimos nobiles  viros  non  secus  ao  clarissimus  bello  dux 
evertit;  qui,  Carpineti  humili  patre  cauponariam  exer- 
cente progenitus,  prima  aetate  in  pascendis  pecoribus 
aliisque  agrestibus  operis  se  exercuerat.  Pubertatem  vero 
egressus  primum  in  mediis  nundinis  inimicum  hominem 
nactus  sparo  trucidavit ; ab  hocqne  parricidio  famam 
trahere  incipiens  postea  seditiosissimos  quosque  et  flagi- 
tiosissimos viros  sibi  conjunxit ; ita  paulatim  effectum 
est,  ut  non  modo  ex  finitimis  montibus,  sed  edam  ex 
universa  Hetruria,  Galliaque  Cisalpina  et  ceteris  proximis 
segionibus  facinorosissimi  quique  vel  exules,  vel  gravio- 
ribus inimicidis  fadgad  ad  eum  tanquam  ad  asylum 
confugerent.  Quare  brevi  clariore  illius  nomine  facto  ple- 
rique  nobilissimi,  et  principes  etiam  viri  ad  patranda  fa- 
cinora ejus  auxilio  usi  fuerunt.  Tantam  enim  sibi  apud 
notos  gratiam  conciliaverat,  ut  ad  nntum  montanos  omnes 
et  reliquos  socios,  cum  opus  esset,  in  armis  formidandus 
haberet.  Demum  cum  paucis  stipatus  majores  hostium 
copias  fudisset,  eam  sibi  in  re  bellica  auctoritatem  quae- 
sivit, ut  quamcumque  vel  arduam  provinciam  facile  su- 
scipere, ac  sustinere  posse  putaretur.  Ceteram  praeclaris 
quibusdam  virtutibus  praeditus,  in  primis  tantam  prae- 
aeferebat  humanitatem,  ut  non  in  asperis  montibus,  sed 
culta  principum  aula  educatus  videretur;  et  qui  trucem 
sicarium  eum  praedicari  audierant,  si  quando  cum  ipso 

versabantur,  tam  mitem,  in  agresti  homine  naturam  in- 
veniri posse  mirabantur.  Liberalitate  eximia  omnes  apud 
se  divertentes  splendidissime  excipere  solitus  humilem 
natalium  conditionem  insigni  magnificentia  illustrabat. 
Manu  promptus  et  in  expediendis  negotiis  velox,  ante 
rem  perfecerat,  quam  quisque  eum  coepturum  credidisset : 
natura  insita  prudentia,  et  animi  magnitudine  insignis 
non  facile  inimicitias  recipiebat,  receptas  literis,  aut  nun- 
ciis,  priusquam  arma  caperet,  dissolvere  conabatur:  quos 
cum  obstinate  resistentes  vidisset,  donec  victoria  domuis- 
set aut  tranquilla  pace  sedasset,  persequi  non  desistebat. 
Propinquis,  qui  sua  potentia  freti  arrogantia  insolescentes 
novos  hostes  sibi  paravissent,  saepius  succensuit,  cum 
amicis , non  hostibus  sibi  opus  esse  sapienter  dictitaret. 
Quos  semel  in  fidem  suscepit,  nunquam  deseruisse  inven- 
tus est.  In  insidiis  providendis  cautus,  ad  pugnandum 
audax,  ad  evadendum  solers  fuit.  Duos  fratres  Alexan- 
drum, et  Vitalem  habuit,  quorum  prior  mitius  ingenium 
nactus  inter  primarios  tabularios  celebris,  incipiente  fra- 
tris nomine  crescere,  in  fata  concessit.  Alter  vero  nequis- 
simorum hominum  diutina  consuetudine  utens,  flagitiisque 
omnibus  imbutus  infelici  fato  Dominico  superstes  fuit. 
Fraudibus,  furto,  rapinis,  caedibus,  incendiisque  deditus 
nullius  facinoris  genus  edere  dubitavit.  Quare  a fratre 
qui  magnam  sibi  ex  eo  invidiam  conflari  animadverterat, 
et  odio  habitus,  et  acerbius  saepenumero  est  obiurgatus. 
Dominico  Cato  a Castaneto  Friano  ( is  in  Mutinensium 
montibus  tractus  est  ) vico  oriundus  infensissimus  hostis 
fuit,  qui  obscuro  et  ipse  loco  natus  Morotto  quidem  ali- 
quanto ditior,  sed  non  ea  armorum  peritia,  nec  in  oppri- 
mendis hostibus  calliditate  praestitit:  pascuis,  enim  pecori- 
busque et  praediis  abundans,  et  mercaturae  etiam  stu- 

diosus  cumulandis  potius  opibus,  quam  armis  operam 
dedit;  bellum  tamen  cum  Morotto  non  sine  magna  no- 
minis fama  Paclionorum  hominum  cruentorum  auxilio  ad 
exitum  usque  obstinate  sustinuit.  Hi  apud  Rodeliam  ca- 
stellum, quod  in  Gabelli  fluminis  ripa  jacet,  in  colendis 
agris  majorum  vitam  secuti,  diu  magna  cum  tranquillitate 
se  exercuere:  sed  cum  fani  sui  rectore  defuncto  ad  occu- 
pandum templum  hinc  Moretani,  inde  Catoniani,  aliique 
finitimi  seditiosi  accurrissent,  orta  rixa,  forte  evenit,  ut 
unus  ex  Paclionis,  nomine  Janonus,  spiculo  scorpionis  ab 
uno  ex  Maffeis  misso  transfixus  occubuerit.  Superstites 
propinqui  ne  inultam  conjuncti  necem  relinquerent,  in 
implacabiles  contentiones  se  conjecere.  In  novam  igitur 
factionem  abeuntes,  Doninum  virum  armorum  peritia,  et 
animi  magnitudine  nemini  secundum,  qui  antea  pacis 
cultor  prope  invitus  ad  eas  rixas  pertractus  est,  princi- 
pem habuerunt.  Hunc  Antonius  et  Joannes  fratres,  et 
Jacobellus  patruelis,  aliique  plurimi  cognatione,  et  ami- 
citia conjuncti,  sunt  secuti ; qui  usque  adeo  cruentis  cae- 
dibus se  immiscuerunt,  ut  praeter  Antonium  sacerdotem, 
et  alium  quempiam  naturali  morte  extinctum , quot  ab 
hominum  memoria  ex  illis  decesserunt,  omnes  violenta 
morte  sunt  sublati.  Ooninus  in  ipso  fere  factionum  initio 
extinctus  est,  quum  Catoni,  qui  Bentivolis  Bononiam 
occupaturis  auxiliabatur,  cum  suis  opem  tulit.  Machina- 
tione enim  detecta,  dum  omnes  in  fugam  conversi  dila- 
buntur,  filium  abesse  sentit,  veritus  ne  in  hostium  manus 
incidisset,  paterno  amore  stimulante,  regreditur;  ac  dum 
magna  voce  natum  revocando  immoratur,  ab  ingruenti- 
bus hostibus  incolumi  filio  obruitur  ; ejus  natu  grandior 
Philippus  filius  omnium  consensu  postea  familiae  princi- 
patum obtinuit. 

Sed  ut  ad  Morottum  revertamur,  is  in  harum  dissen- 
sionum initio  Bebiis  impense  favit:  cum  vero  a Bartho- 
lomaeo  Valestro  eorum  cliente  discedere  coepisset,  cum 
ipsis  quoque  magnam  simultatem  exercuit.  Quare  Hie- 
ronymus Bebius  in  primis  potentem  inimicum , quem 
cujusdam  Carpinetani  inditio  in  aedibus  solum  pernoctare 
didicerat,  de  medio  tollendum  esse  censuit.  Itaque  un- 
decim sociis  sibi  adjunctis  intempesta  nocte  in  ipsius  do- 
micilium irrumpit.  Morottus  ad  strepitum  expergefactus, 
ut  hostes,  quos  adesse  senserat,  paululum  remoraretur, 
cubiculi  ostio  firmius  munito,  ex  fenestra  ad  ferendam 
sibi  opem  vicinum  vocat.  Ferunt  eum,  ut  perterrefactos 
inimicos  verbo  in  fugam  verteret,  semel  atqne  iterum 
auxilium  accersendo  vicinum  inclamasse  ut  properaret, 
quod  paucos  esset  inventurus;  sed  veniente  nemine,  cum 
sibi  sero  subveniri  timeret,  crepidini  fenestrae  manibus 
appensis,  sensim  se  in  solum  demisit:  inde  perobscuram 
vallem  fugiens  hostium  manus  evasit.  Verum  ut  erat  in- 
genio acutus,  se  ab  aliquo  populari  suo  proditum  fuisse 
suspicatus  quod  longinqui  homines  sine  indice  vitae  suae 
consuetudinem  nosse  non  possent,  sontem  deprehendere 
statuit.  Plurium  igitur  ora  contemplatus,  si  forte  crimen 
vultu  praeferrent,  cum  quemdam  conspectum  suum  refu- 
gere, ac  magis  quam  antea  reformidare  animadvertisset, 
homine  comprehenso,  horrenda  voce  minabundus  se  ab 
ipso  hosti  indicatum  fuisse  sibi  liquido  constare  dixit. 
Ille  sceleris  conscientia  perturbatus  mutato  vultu  crimen 
confessus  supplex  vitae  veniam  precatur.  Morottus  hac 
conditione  homini  ignoscere  promisit,  si  iterum  proditione 
simulata  eo  Hieronymum  attdaciae  suae  poenas  daturum 
perduceret.  Fide  data,  proditor  convento  Hieronymo  si 
rursus  Carpinetum  revertatur  Morottum  facile  opprimi 

posse  pollicetur.  Is,  re  cum  Paulo  fratre  communicata, 
etsi  moneretur  ne  ignoto  homini  incertaeve  spei  credulus 
se  committeret,  coeptum  tamen  negotium  perficere  decre- 
.vit.  Undecim  itaque  viris,  quos  superioribus  diebus  secum 
adduxerat,  et  uno  alio  sibi  adscitis,  ad  Carpineti  forum 
pervenit ; ibi  tollendi  hostis  occasionem  expectaturus  in 
domuncula  se  condidit,  ac  Morotto  indicatur,  qui  confe- 
stim  sexaginta  facinorosis  hominibus  collectis  inclusos  un- 
dique circumdedit.  Bernardinum  vero  Pratonerium  Hiero- 
nymi filium,  qui  antiqua  sibi  familiaritate  conjunctus 
erat,  intus  cum  hostibus  clausum  esse  intelligens , alta 
voce  propter  veterem  amicitiam,  si  egrediatur,  se  vitam 
ei  concessurum  promittit.  Sed  ille  cum  sociis  perire,  quam 
sine  illis  servari  maluit.  Itaque  igne  humili  tecto  injecto 
per  ostium  ambusti  exeuntes  ad  unum  omnes  numero 
tredecim  trucidati  fuere  (0.  Inter  eos  unus  ex  Bojonis,  et 
omnes  Regienses  ex  honestis  familiis  nati  fuisse  feruntur. 
Hostibus  caesis  ad  proditorem  conversus  Morottus,  his, 
inquit,  quos  ad  necem  tradidisti  te  superesse  non  con- 
venit : en  tui  sceleris  mercedem  accipe : ita  fatus  uno 
ictu  hominem  obtruncavit. 

At  Julius  Pontifex,  qui  nuper  Mirandulam  expugna- 
verat, Bononiam  profectus,  habendo  Regio  animum  adjecit. 
Contra  Galli,  qui  ia  praesidio  erant,  levioribus  quibus- 
dam praeliis  factis,  Mutinam  per  proditionem  recipere 
tentaverunt , sed  magistro  militum  Carpi  defuncto,  spe 
sua  frustrati  feliciorem  alibi  successum  habuerunt.  Siqui- 
dem hostibus  ad  unum  trucidatis  Pontifici  Bononiam  eri- 
puerunt, incredibilique  celeritate  per  lutulenta  itinera 
reliquo  exercitu  eo  deducto  Bentivolum  reduxerunt.  In- 

venta  ibi  viginti  majora  aenea  tormenta  Montisconius 
primo  Regium,  postea  aci  Callorum  castra  transtulit.  Sed 
cum  arx  in  Julii  fide  permansisset,  Hispani  cum  Ponti- 
ficiis Bononiae  moenia  magna  vi  quatere  coeperunt.  Alie-, 
grio  Gallici  praesidii  praefecto,  qui  aegre  impetum  susti- 
nebat, Gasto  Foisseius  ex  sorore  Ludovici  regis  genitus, 
et  Gallici  exercitus  imperator,  Regium  veniens  mature 
obsessis  opem  tulit.  Exiude,  liberata  Bononia,  dum  Bri- 
xiam Venetis  ab  Aloysio  Advocato  proditam  recepturus 
revertitur  magnum  in  civium  aedibus  susceptus  urbi  in- 
commodum attulit;  et  nisi  Regienses,  moenia  custodire 
jussi,  Aquitanorum , qui  arcis  praesidio  erant,  petulantem 
insolentiam  repressissent,  non  pauci  cum  bonis  in  vitae 
discrimen  venissent.  Alphonsus  vero  submersis  triginta 
Venetorum  triremibus  insignem  victoriam  retulit : Lu- 
cum praeterea,  et  Bagnacavallum , non  ignobilia  in  Fla- 
minia castella,  cepit.  Hector  quoque  Sacratus  Regii  prae- 
fectus Carporum  oppidi,  quod  pro  dimidia  parte  ab  Al- 
berto  Pio  Alphonsus  emerat,  possessionem  tenuit.  Inter 
bos  motus  pridie  nonas  septembris  admirandae  magnitu- 
dinis cometes  incredibili  celeritate  et  splendore  evolans 
homines  maxime  exterruit.  Pavorem  auxit  nocte  secutus 
horrendus  ventorum  grandinisque  fragor,  et  terrificus  ful- 
gurum et  tonitruum  impetus,  qui  quod  aedes  diruturus 
crederetur,  homines  veniain  a Deo  suppliciter  petebant. 
At  Foisseius,  cruento  cum  Venetis  commisso  praelio,  in 
quo  duodecim  millia  virorum  desiderata  fuisse  dicuntur, 
amissam  Brixiam  recepit,  ac  statim  ad  oppugnandam 
Ravennam  contendit.  Alphonsus  Bastia,  ubi  in  capite 
vulnus  accepit,  expugnata,  eam  urbem  victore  exercitu 
est  ingressus.  Arci  vero,  quae  arcta  obsidione  premebatur, 
Fabricius  Columna  opem  laturus  venit.  Ibi  aspera  pugna 

edita,  eum  Alphonso,  ut  casus  tulit,  ad  singulare  certa- 
men descendit.  Perfractis  hastis , primo  ferreis  clavis , 
deinde  ensibus  geri  res  coepit.  Quatuor  continuis  horis 
duces  ipsi , utrinque  spectante  exercitu,  die  qui  Domino 
reviviscenti  sacer  erat,  strenue  dimicarunt ; donec  succum- 
bens Columna  Atestino  se  dedidit.  Milites  quoque  ipsi 
acrius  concurrendo  horridum  praelium  renovarunt,  in  quo 
Alphonsus  ipse  lapidis  ictu  vulneratus  fuit.  In  eo  conflictu 
triginta  millia  virorum  occubuisse  feruntur.  Plures  tamen 
ex  Gallis,  Alphonso  aeneis  tormentis  omnes  feriente,  sunt 
desiderati ; inter  quos  dux  copiarum  Foisseius  occisus 
Regium  est  delatus.  Galli  cadaver  secuti  quod  a Sanse- 
verino  urbem  ingredi  prohiberentur  in  civium  villas  im- 
maniter saevierunt.  Intus  vero  Regiensium  dissidia,  pluri- 
bus hinc  inde  trucidatis,  in  extremam  urbis  perniciem 
quotidie  crescebant : demum  bonorum  virorum  studio, 
intercedentibus  pro  Bebiis  Joanne  Petro  Nivolariae,  et 
pro  Scajolis  Joanne  Bojardo  Scandiani  dominis,  de  pace 
agi  coeptum,  quae  tandem  quinto  calendas  julii  (0  Fratris 
Antonii  Amolii  Cremonensis  opera  in  divi  Augustini  tem- 
plo, urbem  Augustino  Villa  gubernante,  confirmata  fuit. 
Regii  humaniores  litteras  tunc  publice  Caelius  Rhodiginus 
vir  multiplici  eruditione  insignis  profitebatur,  qui  et  ipse 
seribendo  ejus  pacis  Instrumento  interfuit. 

At  Julius  Pontifex  attritis  Gallorum  viribus  Bononia 
hac  conventione  potitus  est,  ut  exeuntes  Bentivoli  paterna 
praedia  possiderent.  Denique  Duce  Urbini  magistro  mili- 
tum creato  contra  Regium  exercitum  movit.  Sed  prius- 
quam bello  experiretur  civium  animos  sibi  tentandos  ra- 
tus ad  Cabellum  flumen  milites  subsidere  jubet ; inde 

fecialem  sub  vesperam  suo  et  Caesaris  nomine  ad  peten- 
dam urbem  misit,  tridui  spatio  ad  respondendum  dato. 
Id  statim  per  nuncium , currentibus  equis,  Alphonso  est 
significatum.  Statuta  vero  die  cives  Pontificis  legato  Re- 
gium Caesari  tantum  et  Alphonso  subesse  respondent, 
injuriam  agere  Pontificem,  qui  alterius  juris  civitatem 
postulet.  Excusatione  non  admissa  Joannem  Ludovicum 
Odoardum  Bononiam  cum  tubicine  ad  placandum  Julium 
mittunt.  Ibi  unus  de  plebe  homo,  qui  ecclesiae  nomini 
acclamaverat,  tormentis  traditus  temerariae  vocis  poenas 
dedit.  Eodem  die  Urbini  Ducis,  qui  ad  Herberiam  castra 
habebat,  litterae  afferuntur,  quibus  commeatum  sibi  a 
civibus  suppeditari  petebat : id  cum  non  impetrasset,  po- 
stridie ad  sanctum  Mauritiuiu  cum  septingentis  cata- 
phractis, ac  trecentis  levioris  armaturae  equitibus,  et  qua- 
tuor  millibus  peditum  castrametatus  plurimas  arbores  ad 
ponenda  tentoria  excidit,  et  matura  etiam  frumenta  con- 
sumpsit: deinde  ad  sanctum  Martinum  et  Faustinura  con- 
versus per  Bernardinum  Bojardum  sexto  nonas  julias  li- 
teras  Pontificis,  quibus  Regium  iterum  efflagitabat,  con- 
vocatis decurionibus  obtulit.  Cives  tempus,  intra  quod 
Alphonso  sibi  principi  scriberent,  petunt,  ac  statim  Ti- 
motheum Zobolum,  Ludovicum  Pinottum  cognomento 
Sanctum  Laurentium,  et  Jacobum  Mariam  Rugerium  ad 
eum  Ferrariam  destinant.  Interea  Victor  Frustus  Mutinae 
praefectus  Regium  nomine  Caesaris,  et  Bejrnardinus  Pon- 
tificis verbis  instanter  deposcere  non  desistebant.  Ubi  diu 
in  curia  est  disceptatum  nec  Alphonsus  respondit,  eccle- 
siae nomine  acclamato,  Regienses  Pontifici  se  dediderunt. 
Urbis  praefectus  vitae  timens  excessit,  ac  statim  ducen- 
torum militum,  qui  postea  cives  graviter  afflixerunt,  prae- 
sidium pro  Pontifice  introducitur.  Eodem  die  Joannes 

Matthaeus  a S.  Severino  Nonantulae  praesul  Regio  prae- 
fectus sub  horam  noctis  quartam  arcem  recepit.  Mox  in- 
terdictum cui  civitas  subjecta  fuerat  revocatum.  Lucae 
vero  Pontremulensi  defuncto  Ugo  Rangonus,  vir  erudi- 
tione insignis,  episcopus  suffectus  tertio  nonas  julias  ma- 
gna pompa  urbem  ingressus  fuit.  Civitate  Pontificis  po- 
testati permissa,  Balthasar  Scajolus,  Prosper  Lancius 
meus  magnus  avunculus,  et  Timotheus  Zobolus  ad  Ju- 
lium, ut  in  ejus  manibus  pro  urbe  fidem  juramento  prae- 
starent, Romam  legati  missi  magna  benignitate  excepti 
fuere.  Gallasius  Zobolus,  qui  tum  Romae  degebat,  quartus 
legatus  electus  luculentam  orationem  habuit.  Abeuntes 
Pontifex  equestri  dignitate  honestatos  torque  auri  sesqui- 
libram pendente  donavit,  a quo  viginti  quinque  ducato- 
rum pretiosum  monile  gentilitiis  Roverorum  insignibus 
caelatum  pendebat. 

Interea  Herberia  capta,  Joannes  Matthaeus  Regii  prae-: 
fectus  ad  Parmae  praesidium,  quae  et  ipsa  se  Pontifici 
dederat,  septingentos  Regienses  sub  Joanne  Bojardo  de- 
duxit. At  legatus  Caesaris  cum  trecentis  equitibus  primo 
Regium,  deinde  Corrigium,  et  Brixillum  concessit.  Con- 
tra Alphonsus  Atestinus  Flaminiae  infestus  ad  Raven- 
nam interceptis  navigiis  merces  quinquaginta  millium 
aureorum  occupavit.  Ob  eam  causam  Joannes  Mat- 
thaeus, Regio  Ferrariensibus  et  Venetis  ejectis,  edicto 
cives  perduellionis  poena  Alphonsi,  aut  Venetorum  sti- 
pendio merere  prohibuit.  Tanta  vero  tum  barbarorum, 
et  Italorum  multitudo  Regium  confluebat,  ut  ob  sorden- 
tium colluviem  in  quibusdam  villis  pestis  suborta  sit, 
quae  mox  intra  paucos  dies  extincta  fuit.  Cum  plures 
quoque  equitum  alae  in  hyberna  Regiensium  deducendae 
essent,  Sigismundus  Malegutius  legatus  Parmam  missus 

hoc  incommodo  patriam  liberavit.  Interim  Julio  jam 
septuagenario  Romae  mortuo,  excubiae  pro  moenibus  po- 
sitae, et  aliis  civibus  post  horam  noctis  secundam  domo 
exire  prohibitis,  singuli  tantum  ex  unaquaque  familia 
forum  custodire  jussi.  Alphonsi  enim  Atestini,  qui  de  re- 
cipienda urbe  sollicitus  erat,  sexaginta  levioris  armaturae 
equites,  captis  rusticis,  pecora  ad  Sanctum  Mauritium  ab- 
duxerant. Rursus  cum  per  caduceatorem  Regium  repe- 
tenti responsum  esset,  in  Ecclesiae  potestate  esse  civita- 
tem cum  proximis  locis,  divi  Stephani  suburbia  cum 
proximis  villis  crudeliter  direpta  fuere : quod  ubi  per 
exploratores  Regiensibus  nunciatum  fuit,  trecenti  cives 
pedites  cum  quinquaginta  equitibus  repente  porta  Ca- 
stelli eruperunt,  rusticorumque  auxilio  praedones  usque 
ad  Valverdum  fugarunt,  et  amplas  Scajolorum  aedes,  in 
quas  ad  nostrorum  impetum  sustinendum  se  receperant, 
magna  vi  expugnaverunt.  Sex  tantum  caesi,  alii  noctis 
oppurtunitate  delapsi,  et  triginta  capti.  Regium  deducti 
fuere.  His  cognitis  Alphonsus,  qui  ad  sanctum  Murtinum 
castra  habebat,  ad  oppugnandum  Regium  cum  majoribus 
tormentis  venit;  sed,  Mutio  Columna  in  Ferrarienses  ir- 
ruente, retrocedere  coactus  est.  Ob  hostium  terrorem  ar- 
mati cives  populari  tumultu  salinarum  et  tributorum 
libros  aliasque  damnorum  datorum  chartas  incenderunt, 
unde  agros  solvendo  censui  addictos  immunes  fecerunt. 
Contra  mille  Hispanorum  equites  cum  tribus  millibus 
peditum,  plus  duobus  mensibus  inter  Regiensium  pagos 
grassati , pluribus  aedibus  incensis , omne  libidinis  genus 
exercuerunt.  Hoc  tumultu  cognito  Joannes  Matthaeus , 
Placentia  et  Parina  Proregi  Hispaniae  Maximilianoque 
Sfortiae  commissis,  cum  ducentis  [«editibus,  et  quinqua- 
ginta cataphractis  Regium  revertitur.  Tandem  Leone  X 

Laurentii  filio  et  Cosmi  nepote,  qui  antea  Joannes  Me* 
dices  vocabatur,  Pontifice  declarato,  Petrus  Cruceus,  qui 
Regiensium  impensis  per  tres  dies  ducentos  equites,  et 
quingentos  pedites  aluerat,  discessit.  Cives  Simonem  Bom- 
bacium  et  Robertum  Messorium,  de  Hispanorum  injuriis 
apud  Pontificem  conquesturos,  miserunt.  Tanta  eorum 
erat  licentia  ut  turpibus  rapinis  non  contenti,  etiam  gra- 
vem in  urbe  cum  civibus  turbam  excitaverint.  Uno  eo- 
rum ob  impotentem  avaritiam  caeso,  et  tribus  vulneratis, 
tandem  civitate  ejecti  primo  tres  insontes  Regienses  truci- 
darunt, postridie  intra  moenia  vi  irrumpere  conati  a po- 
pulo repulsi  fuere.  Leo  eos  nostris  finibus  excedere  jussit, 
sed  cum  suo  dicto  non  parerent.  Prosper  Lanceus  ad  Pro- 
regem  Hispaniae  ad  eos  removendos  Parmam  profectus, 
nihil  impetravit.  Alii,  qui  iu  urbis  praesidio  erant,  Hispani 
animo  elati  dira  civibus  minari,  rapinas  audacius  exer- 
cere, et  rixas  ubique  insolentius  miscere,  donec  iterum 
populo  ad  arma  concitato  perterriti,  dum  turba  sedaretur, 
in  episcopi  palatium  se  receperunt.  Tandem  omnes  revo- 
cati, solo  castrorum  praefecto  Regii  manente,  urbem  in- 
gentibus incommodis  liberarunt.  Post  haeo  Joannes  Mat- 
thaeus quod  avarius  se  gessisse  visus  esset  populo  parum 
gratus  Ruffinum  successorem  accepit;  discedens  bene  acti 
magistratus  testimonium  a decurionibus  petitum  obtinere 
non  potuit.  Joannes  Baptista  Fanensis,  qui  ei  a secretis 
erat,  quod  sordide  et  ipse  officium  exercuisse  diceretur, 
a Hieronymo  Ancino  in  lecto  caesus  quingentis  aureis 
spoliatus  fuit. 

Inter  hos  motus  armis  populus  assuetus  facile  turbas 
suscitabat,  et  cum  forte  evenisset  hominem  obscuro  loco 
natum  ab  apparitoribus  ob  levem  causam  capi,  universa 
plebs,  correptis  armis  ut  eum  liberaret , ingentem  tumul- 

tum  excitavit,  in  quo  Joannes  Zobolus,  in  brachio  est 
vulneratus.  Diu  certatum  est,  tandem  reo  liberato,  Rudi- 
nus seditionem  timens  primum  in  palatio  se  clausit,  mox 
in  arcem,  ut  tutior  esset,  se  recepit.  Ei  paulo  post  suf- 
fectus Joannes  Gozadinus  Bononiensis  Regii,  Parmae  et 
Placentiae  amplam  cum  imperio  praefecturam  obtinuit, 
qui  virtutibus  vitiisque  pariter  imbutus,  an  inter  bonos 
malosve  sit  numerandus  dubitatur.  Forma  corporis  eximia, 
et  pulcro  ore  dignitatem  cum  hilaritate  mirifice  conjun- 
xerat; consilio  et  prudentia  praestans  mira  etiam  elo- 
quentia audientes  detinebat.  Juris  utriusque  peritia,  libe- 
raliumqne  artium  eruditione  insignis , litteratorum , docto- 
rumque  omnium  fautor  et  cultor  habebatur.  Vestibus, 
pretiosa  supellectili,  comitatuque  splendidus,  liberalis,  co- 
mis, affabilis  singularem  quamdam  cum  incredibili  hu- 
manitate gravitatem  praeseferebat.  In  cognoscendo  ad- 
versus malos  non  excandescere,  non  precibus  calamitoso- 
rum illacrymari ; sed  constantis  et  recti  judicis  vultum 
ostendebat.  Quare  tantam  sibi  in  aula  Pontificia  auctori- 
tatem comparaverat,  ut  primo  protonotarius  creatus,  mox 
inter  magistratus,  quos  clericos  a camera  vocant,  electua, 
denique  ad  tres  urbes  regendas  magna  cum  auctoritate 
missus  fuerit.  Ceterum  amoribus  mirum  in  modum  de- 
ditus, lasciviis  muliebribus  praeter  omnem  dignitatem  stu- 
duit. iEstate  ludicris  decursionibus  feminas  distinere,  hye- 
me  convivia  freqnentare,  in  obscoenis  jocis  turpibusve  col- 
loquiis inter  famosas  matronas  sedendo  noctes  consumere. 
Hac  libidine  perditus  non  tantum  ipse  mulieres  amare, 
sed  etiam  ab  ipsis  mutuo  amari,  atque  adeo  spectari  pro 
summa  laude  ducebat.  Nocte  levi  parma,  gladioque  ar- 
matus per  urbem  ad  amicas  discurrere,  et  juvenum  niore 
cum  citharaedis  ad  earum  fores  matutinas  cantiones  per- 


Digitized  by  Google 


LIBER  SEXTUS  4^5 

sonare,  licentiosius  lascivire,  ac  indecore  procari  solebat. 
Supra  modum  quoque  ambitiosus  praecinentibus  tubis, 
et  universa  comitante  civitate,  plebeque  acclamante,  cum 
gaudio  urbe  exire  revertique  consueverat.  Factionum  de- 
nique amans  exitiosas  Regii  seditiones  fovisse  existimatus 
est.  Hi  mores  etsi  stultam  plebem  oblectabant,  graviores 
tamen  viros  non  parum  offendebant.  Inter  ceteros  Ra- 
phael  Venetus,  ex  ea  Francisci  familia  quae  Observans 
vocatur,  egregius  concionator  et  eloquentia  insignis,  dum 
in  cbristiana  pietate  populum  confirmat,  id  vitae  genus, 
velut  Gozadinum  perstringens , saepius  est  detestatus : 
qua  de  re  a Luca  Fontanello  Jacobi  filio  equestris  ordinis 
viro,  tamquam  ipse  notatus  esset , coram  praefecto  acerbe 
compellatus  hujusmodi  sermones  dimittere  jussus  fuit. 
Cum  primum  vero  Regium  Gozadinus  ingressus  est,  qui 
fuit  dies  tertio  idus  julii,  a Scajolis  honorifice  exceptus 
se  eorum  fautorem  palam  ostendit ; quo  factum  est  ut 
civiles  discordiae,  quae  quiescere  videbantur,  ipso  urbem 
regente,  vehementer  sint  suscitatae. 

Evenerat  forte  his  diebus,  ut  sagittarii  illi,  qui  auctore 
Jacobo  Bebio  in  prima  rixa  sanguinem  effuderant,  facti 
transfugae  Bebiorum  castellum,  villasque  omnes  incendio 
devastarent : quod  illi  Scajolorum  consilio  factam  esse 
suspicati,  ab  amicoque  Gozadino  facinus  dissimulante 
impunitum  relinqui,  armis  adversarios  ulcisci  decreverunt. 
Joannes  itaque  Baptista,  unus  ex  Antonii  Bebii  supersti- 
tibus filiis,  Sigismundo  a Sancto  Laurentio,  Galleacio  a 
Castellis,  Boninis,  aliisque  non  paucis  sibi  adjunctis  clien- 
tibus, in  medio  foro  per  anteriorem  vestis  laciniam  ap- 
prehensum Balthasarem  Scajolum  pugione  pectus  saepius 
transverberat : ille  ex  percussoris  manibus  velociter  elap- 
sus, primum  in  tabernam  vinariam  paulum  iufra  forum 

se  abdidit,  sed  ab  insequentibus  hostibus  oppressus,  et 
inde  extractus  cum  Marco  Martello  trucidatur.  Vespasia- 
nus quoque  Calcaneus  Africani  pater  lethali  vulnere  ac- 
cepto domum  se  proripiens  non  multo  post  occubuit. 
Gozadinus  qui  tunc  Parmae  forte  versabatur,  nuncio 
caedis  accepto,  Regium  reversus  Antonii  Bebii  homicidae 
parentis  bona  publicat,  ac  plebi  ejus  aedes  diripiendas 
tradit:  deinde,  proscripto  Joanne  Baptista,  qui  jamdudum 
urbe  effugerat,  Aguignam  in  montibus  castellum  a Ni- 
colao Calcaneo,  et  Roberto  Messorio  capitalibus  Bebiorum 
hostibus  solo  aequari  jubet.  Illi  publicorum  militum  prae- 
sidio muniti  et  fabris  undique  conquisitis,  advocatoque 
ex  montibus  cum  sociis  Morotto,  haud  cunctanter  impe- 
rata fecerunt.  Joannes  vero  Baptista  Bebius  Ferrariam  ad 
Alphonsum  mature  profectus,  novandis  rebus  animum 
adjecit,  et  cum  Alphonso  Trotto  de  restituenda  Alphonso 
Duci  patria  Consilium  capit.  Ex  omnibus  urbibus  et  op- 
pidis quoscumque  potuit  amicos  celeriter  evocat,  univer- 
sosque  ad  Campum  Sanctum  Mutinensium  pagum  con- 
venire jubet;  ipse  intempesta  nocte,  quiescentibus  civibus, 
clam  urbem  ingredi,  et  caeso  Gozadino  patriam  Atestinis 
tradere  constituerat.  Jamque  socios  ferme  trecentos,  Ju- 
venalis Busanae  opera  praecipue  usus,  coegerat,  ac  scalas 
et  arma  ceteraque  ad  invadendam  urbem  necessaria  pa- 
raverat, cum  sua  detecta  coosilia,  Regii  copias  conscribi, 
milites  vigiliasque  in  moenibus  disponi,  a Joanne  Petro 
Gonzago  per  literas  accipit.  Itaque  tantam  rem  ad  exi- 
tum perduci  posse  diffisus,  etsi  Bonamico  et  Savinis  Mi- 
randulensibus,  Galvanisque  a Concordia,  quos  ipse  antea 
hostes  conciliaverat,  ad  coepta  perficienda  hortantibus, 
infectum  negotium  dimisit.  Cum  prope  Mutinam  in  Fur- 
niorurn  Mutinensium  pago  copiae  convenissent,  Rangoni- 

bus  primum,  et  Tassonibus  eorum  inimicis  prodita  est 
conspiratio.  Eosdem  motus  etiam  Gurges  a Caesare  Mi- 
randulae  praefectus  senserat,  sed  Massini  Furnii  verbis, 
qui  alam  equitum  Aiphonsi  duoebat,  omnem  suspicionem 
deposuerat.  Joannes  Baptista,  ubi  res  minime  secundae 
successerunt,  dum  Nuvolariam  ad  Joannem  Petrum  Gon- 
zagam  contendit,  in  Solerii  hospitio  fere  hostibus  tradi» 
tus  est:  inde  Carpos  fagam  arripiens,  nisi  se  etiam  cele» 
riter  subtraxisset,  a Boccalino,  qui  oppido  cum  copiis 
praefectus  erat,  Alberti  Pii  jussu  captus  fuisset.  Ceteri 
ejus  socii  in  vincula  conjecti,  solus  Antonius  Maria  Fon- 
tanellus,  qui  Piis  sanguine  eonjunctus  erat,  humaniter 
est  tractatus.  Sed  non  multo  post  auxilio  mulierculae, 
quae  unum  captivorum  deperibat,  apertis  carceribus  omnes 
feliciter  evaserunt,  ac  Nuvolariam,  quo  se  antea  Joannes 
Baptista  cum  Antonio  Maria  Fontanello  receperat,  cum 
amante  femina  incolumes  pervenerunt.  Mulieri  pro  prae- 
stitae operae  praemio,  pactis  nuptiis,  postea  fides  est  ser- 
vata. Media  vero  hyeme  glacie  et  nive  rigentibus  terris, 
iidem  Nicolaum  Calcaneum  et  Robertum  Messorium,  qui 
Aguignam  everterant,  occisuri  Regium  veniunt;  sed  cum 
sine  periculo  diu  in  urbe  esse  non  possent,  nulla  re  ten- 
tata  recesserunt.  Eo  die  Gozadinus  forte  Parma  reverte- 
batur, qui  ubi  proscriptos  in  urbe  versari  intellexit,  ultra 
progredi  non  ausus,  donec  eos  excessisse  audivit,  in  me- 
dio itinere  subsistit.  Postea  cum  Joanne  Petro  Gonzaga 
per  legatum  conquestus  est , quod  Ecclesiae  hostes , et 
perduellionis  damnatos,  qui  urbem  imperii  et  patriam 
prodere  voluissent,  contra  clientelae,  et  aequitatis  jura  re- 
cipiat. Deinde  auctoritate  rescripti  Pontificii,  quod  acce- 
perat, anathematis  poena  imperat,  ut  eos-sibi  tradat,  aut 
« sua  saltem  ditione  .ejiciat.  Gonzagus  se  Caesaris,  non 

Pontificis  clientem  esse  respondet;  cuique  liberum  esse 
amicos  tueri , nec  Joannem  Baptistam  Bebium , qui  sibi 
contra  Achillem  Taurellum  Guastallae  regulum  auxilio 
fuisset,  citra  magnam  ingrati  animi  notam  ab  hospitio 
posse  repelli:  si  quid  contra  Ecclesiam  machinatus  esset, 
id  nec  suo  consilio,  nec  ope  factum  fuisse.  Tum  legato 
eo  die  secum  retento,  de  conciliandis  Gozadino  Bebiis,  ' 
ipsisque  in  patriam  reducendis  tractare  coepit.  Duo  Bebii 
fratres  cum  aliis  quatuor  sociis  in  ea  arce  degebant,  re- 
liqui numero  triginta  proscripti  per  privatas  aedes  divisi 
proprio  aere  alebantur.  Joannes  itaque  Baptista  cum  legato 
loquendi  occasionem  nactus,  praefatus  est,  pacem  a se 
vehementer  amari,  Gozadinum  observari,  et  publicam 
tranquillitatem  coli;  mox  si  alium,  inquit,  finem  nostrae 
dissensiones  non  inveniunt,  ego,  ut  civium  sanguini  par- 
catur, singulari  certamine  cum  Vincentio  Scajola  omnem 
dirimere  controversiam  sum  paratus ; ita  fiet  ut  unius 
aut  duorum  morte,  civilibus  discordiis  sublatis,  publicae 
utilitati  consulatur.  Legatus  Regium  reversus  Gozadino 
suadet,  ut  Bebios  cum  sua  factione  timendos  sibi  aliqua 
conditione  conciliet.  Raphael  itaque  facundus  concionator 
ad  exules  missus  exoptatam  pacem  retulit,  quae  tandem 
calendis  maii  in  aede  Sancti  Spiritus  extra  portam  Ca- 
stelli die  quo  Ascensus  Divini  sacrum  solemne  fuit,  ipso 
praesente  Gozadino,  hinc  Joanne  Petro  Nivolariensi , inde 
Joanne  Bojardo  sponsoribus  acceptis,  est  confirmata.  Ve- 
teres omnes  offensae  remissae,  proscripti  restituti  et  in 
amicorum,  numero  a Gozadino  habiti  fuere.  Pacis  instru- 
mentum Petrus  Vitrianus,  Thomas  Cambius,  et  Joannes 
Baptista  Bojardorum  scriba  conscripserunt. 

Interea  Julianus  cognomento  Magnificus  Leonis  frater, 
Philiberta  Caroli  Ducis  Allobrogum  sorore  in  matrimo- 

nium  accepta,  eam  splendidissimo  equitata  Roma  disce* 
dens,  Pisis  navem  conscendit.  Inde  Genuam  navigans  ab 
Octaviano  Fregosio  urbis  Duce,  quicum  magna  erat  ami- 
citia conjunctus,  honorifice  suscipitur:  mox  in  Allobroges 
profectus,  nuptiis  celebratis,  sacri  senatus  consensu  a Pon- 
tifice Placentiae,  Parmae,  Regii  et  Mutinae  perpetuus 
Praeses  est  declaratus.  Gozadinus  vero  donec  ille  urbes 
recturus  veniret,  imperium  retinere  jussus.  Ferebatur  hunc 
magistratum  Juliano  concessum,  ut  paulatim  absolutum 
earum  civitatum  dominatum  obtineret.  Quare  persuasi  a 
Gozadino  harum  urbium  populi  ei  cum  uxore  Romam 
revertenti  ad  oram  ligusticam  , ubi  est  Spedia , obviam 
legatos  de  nova  praefectura  gratulaturos  miserunt.  Nico- 
laus Paetius,  Raphael  Lanceus  jurisconsulti,  et  Nicolaus 
Fossa  a Regiensibus  ad  hanc  provinciam  electi,  Lucam 
Fontanellum  equitem,  Vincentium  Scajolam,  Anselmum 
Zobolum,  Nicolaum  Calcaneum,  et  Alexandrum  Fossam 
privatos  comites  habuere ; qui  cum  diu  Spediae  Julianum 
expectavissent,  tandem  ab  eo  singulari  humanitate  exce- 
pti, ingenti  laetitia  domum  redierunt.  Juliano  recta  Flo- 
rentiam, mox  Romam  ad  Pontificem  profecto,  Latinus 
Romanus,  qui  ipsius  a secretis  erat,  cum  Cardinali  Bi- 
biena  nostros  legatos  subsecutus  codicillos  Pontificios  at- 
tulit, quibus  Julianus  quatuor  urbium  rector  electus  esse 
significabatur.  Curia  itaque  convocata,  ea  quadragesimae 
hebdomada  quae  Lazari  vocatur,  omnium  consensu  acce- 
pta, et  comprobata  est  praefectura. 

■ Eo  tempore  Maximilianus  Caesar,  pecunia,  quam  pro- 
fundere consueverat,  exhaustus,  tributum  clientibus  im- 
peravit. Videfrustius  Germanus  Mutinae  rector  aliique 
Veronae  praesides  plures  Caesaris  beneficiarios  eo  nomine 
interpellarunt,  ac  trecentos  aureos  etiam  Joanni  Petro 

Gonzago  indixerunt.  Ut  aurum  vero  facilius  colligeretur, 
Caesaris  litteris  clientibus  concedebatur,  ut  ex  omnium 
subjectorum  agris  pecunia  conquiri  posset,  et  eorum  qui 
negligentius  solvissent  praediorum  fructus  cum  jumentis 
distrahi  jubebantur.  Gonzagus  itaque  in  eos  Regienses 
conversus,  qui  Nivolariae  et  Bagnoli  fundos  possidebant, 
ternos  in  singula  jugera  obolos  imperavit.  Ac  Videfrustius 
rem  Caesaris  agens  non  pauca  civium,  qui  stipem  solvere 
renuebant,  jumenta  distracturus  abegit.  Cum  vero  per 
duram  exactionem  a plerisque  etiam  plus  duplo  extor- 
queretur , Regienses  de  iniquo  onere  apud  Pontificem  con- 
questi obtinuerunt  ut  controversiam  Gozadinus  finiret. 
Quare  ad  eum  citatus  Joannes  Petrus  ut  exactam  pecu- 
niam restitueret,  se  Caesaris  litteris  tuebatur.  Contra  cives 
Pontifici  subjectos  ab  Imperatore  onerari  non  posse  con- 
tendebant. Pro  Regiensibus  tandem  ex  scripto  lata  sen- 
tentia, ad  Pontificem  est  provocatum;  ac  sub  dies  festos 
nostri  Servatoris  Resurgentis  utraque  pars  Romam  con- 
tendit, ubi  Leonellus  Fontana  strenue  causam  civium  de- 
fendit. Demum  Julianum,  quo  tempore  praefecturae  ad- 
ministrationem  susciperet,  litem  dirimere  placuit.  Haec 
controversia  magnum  dissidium  excitavit,  cum  non  Bebii 
tantum,  sed  etiam  proscripti,  qui  Nivolariae  recipi  con- 
sueverant, Gonzagis  faverent ; alii  vero  aequiores  patriae 
jura  conservare  nitebantur  : sed  paulo  post  Mutina  qua- 
draginta millibus  aureorum  de  Maximiliano  Caesare,  ut 
moriens  Julius  praeceperat,  empta,  vel,  ut  alii  malunt, 
pignori  accepta.  Leo  omnes  eas  altercationes  sustulit; 
Videfrustiusque  ejus  urbis  praefectus,  qui  avarius  se  gerere 
dicebatur,  per  Rangonos  vi  expulsus  est. 

Interea  Pentecostes  solemnibus  transactis,  nunciatum 
est,  Franciscum  Angulemi  Ducem,  qui  in  Galliarnm 

regno,  Ludovico  socero  nuper  defuncto,  successerat,  bel- 
lum contra  Maximilianum  Ludovici  filium  Mediolanensium 
Ducem  moliri.  Jamque  rebus  cum  Anglo  compositis,  et 
foedere  cum  Venetis,  quibus  Cremonam  promiserat,  per- 
cusso, Jacobum  Triultium,  aliosque  proscriptos  Mediola- 
nenses ad  commovendos  populos  praemiserat.  Veneti  se 
ab  Hispanis  adversus  conventa  Brixia  impudenter  exclusos 
indignati,  ad  Callum  transierant.  Contra  Maximilianus 
Sfortia  foedere  cum  Pontifice,  Caesare,  Ferdinando  His- 
paniarum  Rege,  Helvetiis,  et  Duce  Burgundiae  juncto, 
Gallorum  impetum  facile  sustentatnrus  esse  credebatur. 
Matthaeus  quoque  Sedunensis  Cardinalis  inter  Helvetios 
princeps  Mediolanum  profectus  omne  Duci  auxilium  pol- 
licebatur, Helvetiosque,  modo  unum  ex  foederatis  copia- 
rum imperatorem  acciperent,  in  Pedemontanis  ingenti 
exercitu  Gallis  obviam  ituros  promittebat.  Eis  datus 
Prosper  Columna  Hispanarum  copiarum  contra  Venetos 
pro  Rege  Ferdinando  praefectus  magnum  equitatus  nu- 
merum Nivolariam  perduxit.  Mox  viginti  quatuor  mil- 
libus Helvetiorum  acceptis,  in  Allobroges  ad  Carmagno- 
lam  contra  Gallos  exercitum  duxit.  Julianus  praeterea 
Medices  Pontificiarum  copiarum  ductor  Florentinos  com- 
pulit, ut  alium  contra  Gallos  exercitum  conscriberent, 
quem  ipse  difficili  morbo  implicitus,  sub  Laurentio  de- 
functi Petri  fratris  filio  cum  mille  cataphractis,  et  aliis 
levioris  armaturae  equitibus,  ingentique  peditum  numero 
in  Insubriam  misit.  Ii  dum  Regio  transeunt,  in  ea  disci- 
plina se  continuerunt',  ut  cibo  potuque  contenti  neminem 
injuria  affecerint.  Viginti  dierum  spatio  totus  exercitus, 
vexillis  separatim  praelatis,  usque  ad  xm  calendas  Sep- 
tembris iter  continuavit.  Demum  Laurentius  ipse  militum 
magister  Mutina  discedens,  apud  Lucam  Fontanellum 

equitem  Regii  divertit.  Postridie  Parmam  profectus,  mox 
Placentiam  ad  Trebiam  flumen  Hispanicis  copiis,  quas 
Raimundus  Cardonius  ducebat,  se  conjunxit.  Helvetii  in- 
terim  vi  turbinis  et  grandinis  praelium  conserere  prohi- 
biti, duce  Prospero  Columna  per  proditionem  a Gallis 
capto,  Vercellas  retrocesserunt.  Quare  Gallus  in  primis 
Novaria,  et  Ticino  occupatis,  deinde  praelio  victor,  in 
quo  octo  millia  Mediolanensium  et  duodecim  millia  Hel- 
vetiorum caesa  fuere,  Mediolanum  cum  arce  obtinuit. 
Hac  clade  accepta,  Raimundus  Cardonius  cum  Hispanis 
in  agrum  Regiensem,  qui  Turris  Episcopi  vocatur,  no- 
stris abunde  commeatura  suppeditantibus,  se  recepit.  Po- 
stridie, qui  dies  dominicas  fuit,  Herberiam  transgressus 
ad  Gabelli  fluminis  ripam  castra  posuit,  ubi  per  sex  dies 
proximas  villas  diripuit.  Demum  Mutinam  profectus,  po- 
stea in  Campaniam,  ut  Ursinos  Columnarum  auxilio  vexa- 
ret, se  contulit.  Illis  abeuntibus  Laurentius  Medices  cum 
Pontificio  et  Florentino  exercitu  Regium  pervenit.  Cum 
intra  moenia  omnes  commode  recipi  non  possent,  plurimi 
per  villas  divisi  et  quindecim  dierum  spatio  civium  pecunia 
sustentati , magna  cum  licentia  incredibile  detrimentum 
urbi  attulerunt.  Violenti , et  vinolenti  pro  fortibus  lauda- 
bantur; si  qui  modestius  se  gerebant,  velut  timidi  et  de- 
generes irridebantur.  Crebris  tandem  Regiensium  querelis 
exoratus  Laurentius,  solis  Florentinorum  copiis  per  alios 
decem  dies  retentis,  Pontificium  exercitum  alio  trastulit. 
Ipse  per  alios  dies  cum  praetorianis  commoratus  pacem 
iuitam  inter  Pontificem  et  Gallum,  cui  Parma  et  Placentia 
restituendae  erant,  cum  tubicinibus,  timpanisque  et  ad 
ingentem  ostendendam  laetitiam  ignibus  accensis,  post  solis 
occasum  in  foro  publicavit.  Postridie  cum  splendidissimo 
comitatu,  in  quo  plurimi  Regienses  fueruut,  Mediolanum 

Francisco  Regi  gratulaturus  accessit.  Marius  Ursinus  ejus 
avunculus  cataphractorum  praefectus,  Rentins  a Cerro, 
et  Ursinus  Magnanius,  Troylus  Sabellus,  Antonius  a 
Sancta  Cruce  castrorum,  vel,  ut  hodie  vocant,  campi  ma- 
gister, omnes  insignes  dnces  Regii  relicti;  sed  et  ipsi  post 
qnatuor  dies,  cum  ceteris  copiis  recedere  coacti  fuere. 
Contra  Rentii  enim  milites,  qui  in  taberna  ob  petasum 
petulantius  rixabantur,  irata  plebs  arma  corripuit,  sed 
tribunorum  interventu,  sedato  tumultu,  postridie  universi 
discesserunt.  Tanta  ob  eorum  petulantiam  civium  indi- 
gnatio fuit,  ut  Mutium  Columnam,  qui  cum  centum  ca- 
taphractis Regii  habitationem  petebat,  recipere  noluerint, 
et  cum  per  villas  minore  cum  incommodo  equites  divisi 
essent,  Mutius  ipse  in  urbe  hospitium  invenire  non  potuit. 
Quare  in  curia  opulentiorum  nomina,  qui  eum  reciperent, 
in  urnam  conjicere  oportuit;  Vincentiusque  Scajola  sorte 
extractus  eum  hospitem  habuit.  Ceterum  cum  nimis  diu- 
turna hybernantium  mora  videretur, ( Prosper  Lancius, 
Alberti  parentis  mei  avunculus,  qui  a Leone  eques  creatus 
fuerat,  Romam  ad  Pontificem  missus  eo  incommodo  ur- 
bem sublevandam  curavit. 

Eo  tempore  Divi  Prosperi  intra  urbem  templum,  quod 
ruinam  fecerat,  magno  studio  restituebatur.  Respublica 
centum  aureos,  quos  ob  militum  discessum  in  illud  aedi- 
ficium voverat,  postea  voti  compos  facta  liberaliter  per- 
solvit. Laurentius  vero  Medices  per  viginti  dies  cum  Rege 
Francisco  commoratus,  solo  Zucco  tabulario  comitante, 
equis  subinde  mutatis,  nono  calendas  decembris  ad  Regii 
suburbia  sub  tertiam  horam  noctis  pervenit : ibi  in  cau- 
pona paucis  horis  ad  ignem,  ut  erat  vestitus,  quievit, 
et  Bononiam  veredo  vectus  est.  At  Franciscus  Rex,  Pla- 
centia et  Parma  receptis,  ad  Pontificem,  quem  contra 

Ferdinandam  secum  in  societatem  trahere  cogitabat,  Bo- 
noniam iturus,  die,  quo  Ambrosii  memoria  colitur,  Par- 
mam pervenit.  Pridie  Laurentius  Medices,  et  Rentius  a 
Cerro  ei  obviam  ituri,  Regium  venerant,  quos  duo  Car- 
dinales, Fliscus  Flaminiae  Legatus  gibbosus,  et  jam  senio 
confectus,  et  Medices  alter  Bononiae  Legatus  sunt  sub- 
secuti. Quo  die  Pontifex  Bononiam  ingressus  est  circa 
meridiem,  Franciscus  Parma  movit,  cui  Cardinales  cum 
nobili  Regiensium  comitatu  ad  Niceam  flumen  occurrere. 
Summo  mane  praecedentibus  impedimentis  praetoriani 
equites  ciroiter  duodecim  millia  splendido  ornatu  ingressi 
toto  die  non  injucundum  spectaculum  plebi  praebuerunt. 
Tandem  sub  vesperam,  principibus  viris  variarumque 
gentium  legatis , et  Joanne  Gozadino  urbis  praefecto 
praeeuntibus,  inter  Cardinales  medius  Rex  Franciscus  ad- 
venit, quem  quadringenti  hastati,  deinde  Loysius  Barsius 
cum  centum  cataphractis  est  secutus.  Primo  ingressu  re- 
ligiosos sibi  ad  Oivi  Stephani  portam  obviam  profectos 
dimisit,  inde  per  viam  basilicam  generoso,  sublimique 
equo  vectus  in  Timothei  Zoboli  equitis  aedes  regio  cultu 
paratas  se  contulit.  Coenatus  cum  familiaribus  ludendo 
aliquamdiu  se  exercuit,  doneo  ut  quiesceret  fn  secretum 
cubiculum  se  recepit.  Pro  ostio  centum  cunr  praealtis, 
securibus,  idest  alabardis,  milites  excubuere.  Mane,  qui 
dies  dominicus  fuit,  in  proximo  Divi  Nicolai  templo  sub 
peripetasmate  a tribus  lateribus  circumducto  cum  Andrea 
Gritto  et  armigero  sacris  interfuit;  ubi  ante  majorem 
aram  stetit  ter  poplitem  flexit.  Sacerdoti  submissa  voce 
recitanti  duo  episcopi  ministrarunt,  cum  alibi  phonasci 
musico  cantu  concinerent.  Sacris  peractis,  azymoque  pane 
regio  more  ex  sacerdotis  manu  accepto,  dum  egreditur, 
Tobia  Anselmi  Zoboli  uxor  ad  Regis  .pedes  prostrata 

rogavit,  ut  sibi  agros  a Cardinali  Ferrariensi  in  Brixillensi 
occupatos  restitui  curaret.  Petitis  benigne  Franciscus  an- 
nuit, sed  velle  se  Bononia  reversum  nobilium  matrona- 
rum convivio  excipi.  Templo  egressus  ut  omnium  cele- 
berrimam, quae  tunc  temporis  inter  Mediolanum,  et  Cae- 
senam reperiebantur,  munitionem  inspiceret,  Herberiam 
contendit;  ibi  pransus,  vespere  Mutinam  et  inde  Bono- 
niam ad  Leonem  profectus  est.  Sub  iisdem  tectis  cum 
Pontifice  per  triduum  commoratus,  eum  ab  Aragoniis 
abstrahere  frustra  tentavit.  De  restituendis  vero  Alphonso 
Duci  Mutina  et  Regio,  solutis  quadraginta  millibus  aureo- 
rum, et  impensis  in  eas  factis,  certa  spes  data  fuit ; sed 
Leone  promissa  exequi  procrastinante,  nihil  actum  fuit. 
Tandem  Franciscus  dono  accepta  pretiosa  cruce,  quae 
sexdecim  millibus  aureorum  aestimata  est,  sexto  calendas 
decembris,  qui  dies  dominicus  fuit,  comitante  Laurentio 
Medice,  circa  horam  ^gesimam  primam  Regium  ad  idem 
hospitium  rediit.  Vespere  ad  petitum  a Rege  convivium 
Tobia  nobiliores  urbis  matronas  invitavit;  ad  quas  Fran- 
ciscus maturius  coenatus  in  Anselmi  domum  transiens, 
quinquies  choreas  duxit.  Italico  idiomati  non  plane  as- 
suetus quandoque  per  interpretem  cum  matronis  colloqui 
coactus  est.  Tantum  vero  illis  honorem  exibuit,  ut  qui- 
bus praeter  regiae  majestatis  decus  genua  flectebat,  eas 
sibi  assurgere  passus  non  fuerit.  Discedens  aperto  capite 
omnes  salutavit,  a Tobiaque  interpellatus  ut  promissa 
praestaret,  se  Mediolani  vota  ejus  impleturum  benigne 
respondit.  Leonellus  a Vaccis,  qui  negotium  sedulo  cu- 
raret, postridie  sacris  in  Divi  Nicolai  templo  peractis 
Mediolanum  regem  est  subsecutus,  qui  a Regina  conjugo, 
et  matre  vocatus  sub  initium  anni  mdxvi  in  Galbas  est 

Ceterum  Regii  ad  intestina  odia  cives  reverterunt. 
Robertus  enim  Messorius  implacabilis  odii  vir,  Hieronymo 
Ruggerio  obtruncato,  exui  Herberiam  ad  Joannem  Bojar- 
dum  se  contulit.  Ibi  in  caupona  Michaelem  Casottum 
Bononia  venientem,  procul  conspicatus,  equo  deturbatum 
cum  sociis  jugulavit.  Ob  id  facinus  a Joanne  Bojardo 
ejectus  ad  Sanctum  Martinum,  ab  Angela  Herculis  Ates- 
tini  uxore  in  fidem  receptus,  concessit.  Civibus  in  urbe 
ob  recentem  Hieronymi  caedem  tumultuantibus,  Joannes 
quoque  Gozadinus  dum  Parma  Regium  venit,  a Nicolao 
Calcaneo  exulante  armis  petitus  vix  evasit.  In  eo  vitae 
discrimine  cum'  parum  se  tutum  crederet,  justitiae  seve- 
ritate remissa,  omnium  animos  placare  studuit.  Pridie 
igitur  calendas  majas  Joannem  Baptistam  Bebium,  et  Ro- 
bertum  Messorium  patriae  restitutos,  in  aede  Sancti  Spi- 
ritus extra  montanam  portam  inter  se  conciliavit.  Sigis- 
mundus  quoque  Pinotus  a Sancto^ Laurentio,  Galleacius 
a Castellis,  et  Bonini  omnes  ob  Balthasaris  Scajolae, 
Marci  Martelli,  et  Vespasiani  Calcanei  caedem  proscripti, 
domum  sunt  revocati.  Hujus  pacis  iterum  auctor  fuit 
Raphael  Venetus,  qui  ex  Divi  Francisci  familia  primum 
ad  profanam  vitam  transierat,  sed  quodam  propinquo 
forte  occiso  rursus  ad  religionem  reversus,  sacris  litteris 
se  tradidit,  tantumque  eloquentia,  et  oris  venustate  po- 
tuit, ut  omnium  sibi  animos  conciliaret.  Intestinis  discor- 
diis sedatis,  Regienses  ab  externis  tumultibus  magnam 
cladem  acceperunt.  Milites  enim,  qui  sub  Camillo  Gam- 
bam Brixiano  a Catharina  Gonzaga  in  Nivolariae  prae- 
sidio retinebantur,  plurium  praediis  direptis,  gravibus  in- 
commodis civitatem  afficiebant ; nec  his  contenti,  etiam 
in  via  publica,  velut  latrones,  obvios  spoliabant,  et  re- 
sistere ausos  trucidabant.  His  accesserunt  vicinorum  per- 

turbationes,  quae  urbem  non  mediocriter  sollicitam  red- 
debant. Obsidebat  tunc  Maximilianus  Caesar  Mediolanum, 
urbesque  Gallo  subactae  titubare  coeperunt : quare  Fran- 
ciscus  Taurellus  Parmae  pro  rege  Gallorum  rector  de 
civium  fide  dubitans,  clausis  omnibus  portis  praeter  eas 
quae  in  viam  regiam  exennt,  cohortem  peditum  sub  Paulo 
Bebio  a Regiensibus  ad  ejus  urbis  tutelam  obtinuit.  His 
alios  ducentum  pedites  Scandiano  missos  Joannes  Boj  ardus 
addidit.  Nec  tam  Caesaris  copiae  timebantur,  quam  Scipio 
Rosa  eques,  qui  ob  perpetratum  homicidium  exui  armata 
manu  Corrigiorum,  et  Pallavicinorum  auxilio  urbem  in- 
gredi teutabat.  Demum  cum  Mediolanum  Caesar  dese- 
ruisset, auxilia  domum  remissa  fuere.  Mutinae  quoque 
Guido  Rangonus,  quod  Gerardum  agnatum  contrariam 
factionem  tuentem  timeret,  Regio  Vincentium  Scajolam  , 
et  Nicolaum  Sessium  Caroli  filium  sororis  virum  cum 
quadraginta  equitibus,  et  quinquaginta  peditibus  accer- 
sivit.  Sed  Gerardo  Carpi  quiescente,  omnes  nulla  re  pa- 
trata domum  rediere. 

Dum  haec  aguntur,  plurimi,  qui  superbum  Gallorum 
imperium  oderant,  Mediolano,  Cremona,  et  Laude  Pom- 
peja profugi  Regium  sedem  transtulerunt.  Ex  Carpensi- 
bus  quoque,  et  Mirandulensibus,  quibus  a Gallo  bellum 
indictum  fuerat,  non  pauci,  ut  se  et  bona  conservarent, 
eodem  concesserunt.  Prosper  item  Columna  decem  et  octo 
millium  aureorum  summa  redemptus  cum  comitibus  quin- 
quaginta in  aedibus  Timothei  Zoboli  diu  habitavit,  donec 
metu  Gallorum  discedere  coactus  est ; qui  Niceam  flumen 
in  Regienses  transituri  esse  credebantur.  Sed  Bibienae 
Cardinalis  opera  retrocessere  (•).  Ab  alia  parte  tradita 

Venetis  Brixia,  Galli  Mantua  in  Corrigios,  et  Carpenses 
incursionem  fecerunt.  Verum  Pontificis  rescripto,  omnibus 
praeda,  praeterquam  Leonello  Carpensi,  restituta  fuit. 
At  Regii  Joannes  Gozadinus  populum  spectaculis  oblecta- 
turus splendidissimo  convivio  nobilissimos  quosque  ex- 
cepit, ac  vigintiquinque  ulnarum  eoae  telae  damasceno 
opere  laboratae  praemio  proposito  ludicra  certamina  de- 
currentibus equis  per  tres  dies  celebravit.  Mox  ad  pia 
opera  conversus,  duobus  sacellis  ad  Pontem  Livonium, 
nunc  est  Misericordiae  templum,  aedificatis,  eam  viam, 
quae  usque  ad  Divi  Raphaelis  aedem  ducit,  suo  aere 
totam  lapidibus  constravit.  Quibus  actis,  quarto  nonas 
octobris  Nicolao  Pactio,  et  Petro  Affarusio  velut  urbis 
legatis  secum  ductis,  publica  negotia  adversus  Gallos  cum 
Pontifice  tractaturus,  Romam  contendit.  Camillus  frater, 
quem  Regii  suo  loco  reliquerat,  incredibili  severitate  cives 
in  officio  continuit.  Magno  luxu  eo  tempore  corrupta  ci- 
vitate , nullus  in  conviviis  epularum  modus , nullus  am- 
bitiosarum feminarum  libidinis , quae  nova  quotidie  ve- 
stium genera,  formamque  inveniebant,  finis  futurus  vide- 
batur. Nec  ad  vivos  tantum,  sed  etiam  ad  mortuos  haec 
pompa  traducebatur.  Ad  funera  enim  omnium  coenobio- 
rum religiosi,  sacerdotumque  ordines  convocabantur;  et 
qui  nummum  sibi  a defuncti  haerede  datum  in  templo 
offerrent,  honestiores  quique  cives  invitabantur:  praeter 
stipem,  funaliaque  religiosis  data,  plurimi  etiam  panes 
ad  ostentationem  potius  quam  ob  pietatem  inter  eos  di- 
videbantur. Ut  tot  igitur  suptuum  coerceretur  effusio, 
coacta  curia,  octo  viris  Julio  Zobolo,  Ludovico  Pinoto  a 
Sancto  Laurentio  jurisconsultis,  Jacobo  Mariae  Rugerio, 
Petro  Antonio,  et  Alexandro  Maleguciis,  Bernardo  Manenti, 
Joauni  Ludovico  Affarusio,  et  Nicolao  Ancino  rigidis  civi- 

bus,  ut  ad  saniorem  vitae  frugem  civitatem  revocarent, 
negotium  est  demandatum.  Hi  modestiorem  in  primis 
vestium  cultum  mulieribus,  virisque  praestituerunt ; ac 
tria  tantum  carnium  genera,  duo  assa,  et  unum  elixum, 
solam  scriblitam  conviviis  adhiberi  posse  decreverunt.  Ad 
funera  vero  cum  tribus  aliis  solum  viciniae  sacerdotem, 
et  ex  uno  coenobio  religiosos,  soliusque  scholae  sodales 
tantum  acciri,  praeter  vicinos  et  tertii  gradus  cognatos 
neminem  invitari,  nihil  offerri,  nullos  amplius  religiosis 
panes  exhiberi  statuerunt.  Decreto  promulgato,  omnes 
sacri  ordinis  viri  statim  reclamare,  impiam  legem,  et 
charitati  contrariam  dicere,  ecclesiaeque  libertatem  tolli. 
Hujus  abolendi  abusus  praetextu  Ugo  Rangonus  episco- 
pus pridie  idus  novembris  universae  dioeceseos  sacerdotum 
synodus  convocavit  ('I ; in  cujus  aulam  ex  omnibus  pagis 
et  urbis  templis  circiter  quingenti  convenere.  Mane  a Ba- 
gnono  Cartegnio  de  religiosis  et  praesulis  laudibus  pri- 
mum oratio  habita,  sacroque  solemniter  peracto,  per  bi- 
duum de  corrigendis  depravatis  sacerdotum  moribus  in 
primis  tractatum  fuit.  Deinde  lectis  quibusdam  constitu- 
tionibus pecuniae  subsidium,  quod  charitatis  vocant,  a 
coetu  Antistes  implorat,  ut  Pontificiae  suae  dignitatis  di- 
plomata, nondum  sibi  Roma  reddita,  redimeret.  Id  etsi 
jure  permissum  videatur  (»),  universi  tamen  inusitatam 
petitionem  hanc  esse  respondent : id  Bonfranciscum  Ar- 
lottum,  et  Joannem  Lucam  Pontremulensem,  qui  eum 
locum  proxime  tenuerant,  nunquam  desideravisse ; nova 
nunc  tributa  sacris  viris  non  esse  imperanda ; satis  se 


(1)  Quod  facere  pot.  c.  ult.  xvm  diat. 

(3)  Cum  Ap.  §.  f.  olii  Inn.  de  c eos.  Inu.  in  c.  1.  de  sta.  mon.  Bal.  in 
I.  ai  quia  ad  declinandam  $.  in  omnibui  post.  n.  111,  c.  de  episc.  et  der. 

decimis , aliisque  exactionibus  oneratos  esse.  Postremo 
cum  de  abrogando  cisium  decreto  contra  ecclesiae  digni- 
tatem late  agitaretur,  praesul  de  hoc  se  cum  decurioni- 
bus benignius  acturum  promisit;  nec  dubitare  se,  quin 
iniqua  quam  primum  tollenda  esset  constitutio;  quae,  ut 
sumptibus  parceretur,  velut  frugalis  diu  observata  fuit. 
Ita  dimissis  sacri  ordinis  viris,  neutra  pars  quod  optabat 
obtinere  potuit.  Quo  vero  tempore  adventus  Domini  me- 
moria celebratur,  Bernardinus  Saxo  Mediolanensis,  ex  eo- 
rum ordine  quos  Observantes  Minoritas  appellant,  magna 
hominum  frequentia  concionatus,  bis  qui  ad  aedificandum 
Romae  divi  Petri  templum  stipem  contulissent,  plenam 
peccatorum  veniam  ex  summi  Pontificis  auctoritate  pu- 
blicavit. Magna  ad  illud  opus  construendum  certarim  a 
populo  oblata  pecunia,  postea  in  erigendum  in  urbe  no- 
stra Misericordiae  templum,  permittente  Leone,  conversa 
fuit.  Ibi  domum  quamdam  octo  mulieres,  quas  tertii 
ordinis  Pinzocheras  vulgus  nominat,  pro  coenobio  possi- 
debant; quem  locum  ad  perficiendum  opus  eligi  placuit. 
Convocatis  decurionibus  Minoritae  cives  rogant,  ut  virgi- 
nibus, quae  sub  Divi  Francisci  familia  Christo  dicandae 
erant , in  urbe  parthenonem  fieri  patiantur  ; gratam  rem 
Deo , civitati  utilem  faturam  praedicant ; publicaque 
auctoritate  feminas,  quae  minore  disciplina  religionis  vi- 
vebant, locum  cedere  compellant.  Re  a civibus  compro- 
bata, centum  aurei  ex  publico  quatuor  mulieribus,  quae 
aedes  reliquerunt,  sunt  donari.  Aliae  habitu  suscepto 
Divi  Francisci  religionem  ibi  professae  fuerunt.  Nobiles 
deinde  matronae  electae,  quae  ostiarim  Stipem  quaere- 
rent, magnam  pecuniae  summam  collegerunt,  qua  Miseri- 
cordiae templum  dicatum  eo  anno  ad  Pontem  Livonium 
aedificari  coepit.  Ea  hyeme  inusitato  gelu  horrentibus 

campis,  et  glacie  fluminibus  constrictis,  ne  nives,  quae 
immodicae  ceciderant,  segetes  corrumperent,  maxime  ti- 
mebatur. Sacerdotes  ob  neglectam  religionem  id  calami- 
tatis a Deo  missum  divulgabant;  irent  nunc  Regienses, 
et  adversus  ecclesiae  libertatem  statuta  conderent,  his 
oblationes  fieri  prohiberent,  honorem  defunctis  exhiberi 
non  paterentur ; graviora,  nisi  suae  impietatis  eos  poeni- 
teat,  prope  diem  esse  expectanda.  His  vociferationibus 
perculsi,  qui  religiosius  vivebant,  et  eam  neglectorum 
sacrorum  poenam  esse  arbitrati,  de  humandis  cadaveribus 
latum  decretum  revocandum  esse  censent.  Itaque  Bernar- 
dinum  concionatorem  adeunt,  et  a diris  quas  incurrisse 
dicebantur  se  absolvi  humiliter  postulant.  Is  die  quo 
Epiphaniae  (')  solemnia  peraguntur  in  publica  concione 
ea  conditione  omnes  absolvit,  ut  suo  quisque  arbitrio 
defunctis  posset  parentare. 

Sub  id  tempus  defuncto  Juliano  Medice,  Philiberta- 
que  uxore  ad  Ludovicam  sororem  in  Gallias  remissa, 
Laurentias  ejus  ex  Petro  fratre  nepos  Hetruriae  imperium 
suscepit;  cujus  Alphonsina  mater  impotens,  et  caeca  am- 
bitione agitata  femina  muliebribus  blanditiis  Leonem 
impulit,  ut  Francisci  Mariae  Feltrii  Urbinatum  reguli  fi- 
nitimum Hetruriae  imperium  filio  acquireret.  Erat  ille, 
quod  Gallo  favere  videretur,  etiam  antea  Pontifici  suspec- 
tus et  invisus:  Rentio  ergo  Caerite  cum  exercitu  ad  oc- 
cupandum ejus  principatum  misso,  ejectus  Mantuam  se 
recepit.  Cum  vero  Maximiliano  imperatori  cum  Venetis 
convenisset,  et  solutis  trecentis  millibus  aureorum,  ipsi 
Veronam  reciperent,  ac  utrinque  copiae  dimitterentur, 
milites,  qui  aliud  stipendium  non  sperabant,  ad  Fran- 


(l)  MDXVII. 

ciscum  Mariam  Urbino  expulsam,  ad  octo  mille  peditum, 
et  cum  ducentis  cataphractis  quingenti  levioris  armaturae 
equites  confugerant ; qui . trajecto  Pado  pro  avunculo 
Alphonso  Atestino  in  Regienses  irrupturus  esse  timebatur. 
Sed  is  Bononiam  se  convertens,  et  Picenum  ingressus  pa- 
ternum imperium  nemine  obstante  recepit. 

Sequente  vere  inter  alios,  qui  diversis  in  fanis  con- 
cionabantur,  Basibus,  ex  sacra  eorum  familia  qui  Servitae 
dicuntur,  magna  eloquentia  populo  persuasit,  ut  pecu- 
niam ad  perficiendum  ipsorum  coenobium  conferrent. 
Indictis  itaque  decurionum  decreto  supplicationibus  cum 
cujusque  ordinis  viri  non  modicam  stipem  ad  illud  opus 
liberaliter  exhibuissent,  ipse  etiam  ostiatim  a civibus 
magnam  auri,  argentique  copiam  contraxit.  Sub  idem 
tempus  Joannes  Nicolaus  Paetius,  qui  ad  confirmandas 
quasdam  cum  ecclesia  initas  conventiones  Romam  missus 
fuerat,  revertitur.  Inter  alia  a Pontifice  obtinuerat,  ut 
decretum  ad  cohibendum  funerum  sumptum  factum  ci- 
vium voluntate  observaretur.  Id  ubi  sequente  solis  die 
etiam  duriore  quam  antea  addita  poena  promulgatum 
fuit,  rem  indignam,  et  ab  omni  pietate  remotam  esse 
sacri  ordinis  viri  palam  fremere,  nulli  de  re  sua  statuendi 
arbitrium  unquam  fuisse  sublatum,  id  in  antiquam  reli- 
giosorum invidiam  sordidissimorum  hominum  avaritia,  et 
pessimo  exemplo  innovatum,  decimas  jamdudum  sibi  ab- 
latas, nunc  funerum  oblationes  eripi,  aliud  jam  nihil 
superesse,  nisi  ut  se  sacerdotiis,  donariis  omnibus,  aris 
denique  ipsis,  et  quotidiano  victu  spolient,  ac  ejectis  sa- 
cerdotibus ipsi  sacra  sibi  profani  homines  ministrent.  Jam 
dies  sanctiores  jejuniorum  postremi  venerant,  aridorum 
antiquis,  quod  a coctis  abstinerent,  vocati,  cum  universi 
episcopum  convenere,  orare  ut  velut  acer  religionis  de- 

fensor  se  juribus  suis  misere  privari  non  patiatur,  nunc 
tempus  esse  quo  vel  invitis  execranda  lex  sit  revocanda, 
vel  nemo  delictorum  confessione  sit  expiandus,  neminique 
sacra  impartienda  Eucharistia.  Antistes,  qui  humaniu*  rem 
tractandam  esse  existimabat,  curiae  per  Vicarium  nuntiat, 
nisi  decretum  abrogent  Domini  corpus  nulli  communica- 
tum iri.  Die  igitur  qui  lunae  sanctus  vocatUr,  episcopum 
adire  decuriones  coacti , se  constitutionem  sacerdotibus 
invisam  moderaturos  promiserunt : itaque  religioso  ordini 
conciliati  sacrorum  omnium  postea  participes  facti  fuere. 

Ceterum  aliis  expiatis,  qui  antiquas  factiones  exerce- 
bant, haud  facile  vetus  odium  deponere  potuerunt.  Faci- 
norosissimi enim  asseclae  dum  multa  ad  patronos  defe- 
runt, antiqua  odia,  quae  jam  restincta  videbantur,  oleo 
camino  adito,  non  mediocriter  inflammarunt.  Consueverat 
Joannes  Baptista  Bebius  Divi  Dominici  aedem  Vincentio 
Scajolae  familiarem,  ut  ipse  dicebat,  religionis  gratia  in- 
visere; continuo  assectatores  hanc  non  pietatem,  sed  e vo*- 
mendae  irae  occasionem  captari,  in  Scajoli  aures  murmu- 
rant: alia  quae  adeantur  etiam  commodiora,  et  religio- 
siora in  urbe  templa  non  deesse.  Antea  templum  illud 
ab  inimicis  nunquam  fuisse  frequentatum,  nunc  eum 
locum  ad  aliquod  patrandum  facinus,  velut  opportunum, 
electum  fuisse.  Subserunt  alii  auditum  esse  jactabun- 
dum Joannem  Baptistam  minari  se  quo  gladio  Delipheuiu 
interfecisset,  eodem  etiam  Vincentium  fratrem  brevi  con- 
fecturum. Ex  his  clandestini  coetus  utrinque  habiti,  col- 
loquiaque clanculum  inita,  jam  subortam  suspicionem 
non  mediocriter  auxerant.  Aprilis  idns  venerant,  qui  fe- 
stus resurgentis  Domini  eo  anno  secundus  dies  fuit,  cum 
sub  vesperam  coenatus  Joannes  Baptista,  viginti  comitan- 
tibus, quorum  quatuor  armati  eraut,  ad  Divi  Dominici 

aedem  flexit:  cum  forte  ad  Antonii  Bojardi  domum  per- 
venisset, Vincentio  cum  decem  familiaribus  ex  templo 
redeunti  obviam  factus  de  loco  contendit.  Ex  ea  alter- 
catiobe  ad  manus  ventum  esset,  nisi  Basilio  Zobolo  Divi 
Nicolai  Praeposito  interveniente,  tumultuantium  animi 
placati  fuissent.  Bebius  Carmelitas  versus  iter  prosecutus 
a Divi  Jacobi  et  Philippi  templo  ad  Zobolorum  aedes  se 
convertit.  Scajolus,  qui  et  ipse  per  viam  regiam  veniebat, 
ubi  ad  Divum  Thomam  pervenit  in  proximo  quadrivio 
eidem  iterum  occurrit.  Ibi  cum  torve  se  primo  aspexis- 
sent ex  contumeliis  ad  arma  facile  venerunt:  quidam  ex 
infima  plebe  Cbristophorus , qui  pridem  Franciscum  Ru- 
binum,  deinde  Barnabam  Caprarium  occiderat,  viribus 
robustus  ante  omnes  Joannem  Baptistam  Bebium  prius- 
quam ensem  educere  posset,  ulnis  medium  fortiter  stringit, 
tum  eductis  gladiis  alii  magno  impetu  irruentes  saepius 
transfossum  trucidant.  Geminianus  Zuccus  Mutinensis,  ut 
Bebium  defeqdat,  Joannem  Antonium  Mazuccum  vulnere 
illato  rejicit.  Alter,  Roncaja  vulgo  dictus,  dum  gladium 
in  Scajolum  tollit,  Giarola  ictu  excepto,  a vulnere  illae- 
sum conservat.  Cadente  Bebio,  Sigismundus  quoque  Pi- 
notus  a Sancto  Laurentio  cum  Roncajo,  et  quodam  ex 
Signorettis  sternuntur.  Antonius  Pataracius  ostium  pro- 
pinquae domus  forte  apertam  ingressus,  vix  ab  inimico- 
rum manibus  se  eripuit,  qui  ubi  nihil  sibi  amplius  spei 
reliquum  superesse  videt,  ex  fenestra  magno  cum  ejulatu 
super  jacentium  cadavera  inanes  lacrimas  effundit.  Ferunt 
Scajolum  in  animo  habuisse , quoscumque  diversae  factio- 
nis assequi  poterat,  trucidare,  et  Bebiorum  aedibus  vim 
inferre:  sed  Timothei  et  Julii  Zobolorum  consilio,  quod 
satis  mali  patratum  esset,  in  eorum  domum  se  recepit. 
Fama  admissi  facinoris  per  urbem  sparsa,  quisque  ad 

ferendum  sociis  suae  factionis  auxilium  cucurrit.  Paulus 
Bebius  ferme  centum  clientibus  collectis,  quando  aliam 
defuncto  opem  ferre  non  poterat,  ad  reportandum  domum 
frigidum  fratris  cadaver  convertitur.  Id  vastis  vulneribus 
foede  laceratum,  totumque  atro  cruore  in  pulvere  made- 
factum jacebat.  Ab  imo  ore  etiam  mentum  cum  barba 
immani  crudelitate  ad  ludibrium  abscidisse,  et  ad  testan- 
dum facinus  sanguine  Zobolorum  aedes  infecisse  percus- 
sores dicuntur.  Ut  fratrem  igitur  turpi  sanie,  foedisque 
vulneribus  deformem  Paulus  conspexit,  perfidos  hostes, 
pacis  contemptores,  et  omnis  expertes  pietatis  clamat, 
qui  si  viros  se  esse  existiment  ad  ineundum  secum  cer- 
tamen prodeant.  Exeunte  nemine,  quod  supererat,  mise- 
randas fratris  reliquias  ingenti  luctu  lacrimosisque  singul- 
tibus domum  refert.  Camillus,  qui  pro  fratre  urbem  re- 
gebat, religiosis  diebus  nihil  impium  fieri  posse  ratus, 
tum  Bononiae  forte  agebat,  cum  celeri  nuncio  stragis 
accepto,  familia  post  se  relicta,  mane  in  urbem  advolat. 
Adsunt  Bebii  de  injuria  sibi  sacris  diebus  perfide  crude- 
li terque  illata  conquerentes,  multisque  exagerationibus 
atrocissimum  parricidium  detestantur.  Denique  immanissi- 
num  scelus  justitia  vindicari  postulant.  Camillus  partibus 
suis  se  non  defuturum  pollicitus,  dum  quos  se  subsequi 
jusserat  equites  veniunt,  per  nuncium  Vincentium  citat. 
Is  pretiosiore  supellectili  mature  ex  aedibus  educta,  in- 
tempesta nocte  sub  horam  quintam  cum  sexaginta  stipa- 
toribus, et  Morotto  ipso  deducente,  ad  Joannem  Bojar- 
dum  amicissimum  hominem  Scandianum  se  contulerat. 
In  urbe  ne  quid  atrocius  committeretur,  et  cruento  aliquo 
praelio  mutpo  se  cives  trucidarent,  omnium  metu  suspensi 
animi  tenebantur.  Suspicionem  augebat  Morottus,  vir  ad 
omne  facinus  natus,  qui  Actii  Corrigii  mandato  proximis 

diebus  in  Mantuanis  quosdam  turri  Friderici  Bozolae  in- 
clusos jugulaverat.  Nec  mediocre  periculum  Camillus  ipse 
rector  incurrit,  dum  ex  palatio  ubi  tunc  in  foro  habita- 
bat, ad  exploranda,  ut  fama  erat,  Bebiorum  consilia 
egreditur.  Futurum  enim  ferebant,  ut  a Paulo  occidere- 
tur, nisi  Ceorgii  fratris,  qui  severam  Joannis  Gozadini  ul- 
tionem verebatur,  precibus  retentus  fuisset. 

Extra  urbem  intestinis  malis  externorum  quoque  mi- 
litum incommodum  accessit.  Trecenti  enim  Helvetii  a 
Leone  contra  Feltrium,  qui  pridem  copias  pontificias  fu- 
derat, acciti  in  suburbiis  per  aliquot  dies  Regiensibus 
commeatum  extorserunt.  Hi  postea  a Feltrio  profligati 
extra  patriae  fines  occubuere.  Inter  haec  Alphonsus  Car- 
dinalis Pandulphi  Petruccii  Senensium  tyraDni  filius,  qui 
cum  Borghesco  fratre  Mediceorum  consilio  patria  expulsus 
fuerat,  Leonem  tollere  cogitavit.  Nata  illi  erat  in  ima 
sede  fistula,  quam  per  Julium  Blancium  cubicularem  a 
Baptista  Vercellio  eximio  chirurgo  familiari  suo  curari 
Alphonsus  studebat.  Demum  ejus  interceptis  litteris  de- 
prehenditur necare  Pontificem  linamentis  veneno  infectis 
per  chirurgum  pecunia  corruptum  voluisse.  Capitur,  et 
cum  eo  sceleris  conscius  Bandinellus  Saulius  Cardinalis 
a quo  pecunia  fuerat  adjutus,  Raphael  Riarius,  Franciscus 
Soderinus,  et  Adrianus  Cornetanus,  omnes  Cardinales  con- 
jurationis participes  nominantur,  qui  regnandi  cupiditate, 
sublato  Leone,  se  pontificatum  adepturos  sperabant.  Cor- 
netano  enim  fatidica  mulier  praedixerat,  Leoni  Adrianum 
obscuris  natalibus  ortum,  sed  egregie  eruditum,  intra 
paucos  dies  successurum  ; quae  omnia  cum  de  se  dicta 
probabiliter  ille  credidisset,  et  de  Adriano  Baiavo  Egenii 
opificis  filio  intelligendum  esset,  avidius  Pontificis  mor- 
tem expectabat.  Sodcrinum  vero  ad  ultionem  incitaverat 


* 


l 


Digitized  by  Google 


LIBER  SEXTUS  447 

accepta  a Petro  Mediceo  injuria,  qui  eum  patria  expul- 
sum summo  honore  dejecerat.  Leo  in  senatu  conquestus 
a nonnullis  senatoribu»  sibi  insidias  paratas,  se  his  qui 
sponte  crimen  faterentur  sincera  fide  veniam  daturum 
pollicetur.  Soderinus  et  Adrianus  reos  se  fecerunt,  et  de- 
nis millibus  aureorum  multati,  postea  voluntario  exilio 
discessere.  Alium  praeterea  a secretis,  ac  coquum  denique 
ipsum  pecunia,  ingentibusque  promissis  corruptos,  et  ad 
immiscendum,  cibis  potionibusque  venenum  sollicitatos 
fuisse  ferunt.  Praeter  hos  stipatorum  quoque  Praefectus, 
qui  modici  capitis  cognomentum  habebat,  se  Pontificem, 
dum  venaretur,  aperto  in  campo  confecturum  obtulerat. 
Sancti  vero  Georgii  Cardinalem  secum  conspirare  recu- 
santem, etsi  dimisissent,  is  tamen  quod  conceptum  faci- 
nus non  prodidisset,  una  cum  ceteris  in  vincula  est  con- 
jectus. Sed  Hispaniae  Galliaeque  Regum  rogatu  a capitis 
poena  absolutus,  quinquaginta  millium  aureorum  summa 
vitam  redemisse  ferebatur.  In  ceteros  omnes,  exceptis 
duobus  Cardinalibus  Senensi  et  Saulio,  qui  dignitate  bo- 
nisque omnibus  privati  perpetuo  carceri  damnati  sunt, 
capitali  supplicio  animadversum  fuit.  Alphonso  postea  in 
carcere  strangulato,  Saulius  purpurei  galeri  honorem  cu- 
mulata benignitate  recepit. 

Roma  interim  infausto  reditu  Joannes  Gozadinus  re- 
vertitur, apud  quem  omni  mora  abscissa,  Paulus  Bebius 
Scajolum  ruptae  pacis,  quae  ipso  auctore  facta  fuerat, 
violatae  fidei,  neglecti  magistratus,  et  atrocissimi  parri- 
cidii reum  fecit.  Supplex  precibus,  et  lacrymis  obsecrat, 
ut  quod  Praesidis  ipsius  majestas  impudentissimorum  ho- 
minum audacia  facinus  prohibere  non  potuerat,  justitia 
saltem  vindicaret.  Gozadinus  ut  erat  colloquio  blandus, 
et  mirifice  affabilis,  ingentem  se  patrati  facinoris  dolo- 
rem concepisse  ostendit,  ac  brevi  in  ejus  auctores  se  ani- 
madversurum certam  spem  facit.  Sed  cum  promissis 
facta  non  responderent,  ne  nimis  frigide  reos  persequi 
videretur,  Antonius  Bebiorum  fratrum  pater,  vir  jam 
senio  confectus,  eum  rursus  geminatis  querelis  flectere 
constituit,  ut  si  casus  acerbitate  non  moveretur,  suae 
saltem  orbitatis,  et  jam  exacti  senii  misertus,  inultum 
scelus  non  relinqueret.  Prima  igitur  oratione  ad  eam  aeta- 
tem vitam  sibi  reservatam  queritur,  ut,  immanitate  faci- 
norosorum hominum  liberis  ante  aetatem  praereptis,  su- 
perstes omnium  infelicissimus  pater  moreretur:  se  unum, 
deinde  alterum  filium  saevissimorum  latronum  manibus 
crudeliter  caesos  antea  conspexisse ; nunc  etiam  tertium, 

quem  sub  secura  pace,  et  justissimi  magistratus  umbra 
tutissimum  esse  sperabat,  violatis  fidei  legibus  a seditio- 
sissimis hominibus  se  in  media  urbe,  ac  pene  ante  oculos 
perfide  et  immaniter  trucidatum  vidisse.  Tum  mixtis  cum 
singultibus  lacrymis,  quantis  potest  precibus  orat,  ut  suae 
jam  exactae  senectutis,  luctuosae  orbitatis,  ac  tantae,  jam 
tribus  injuria  amissis  liberis,  acceptae  calamitatis  mise- 
reatur; obtestatur,  ut  perfidiam,  parricidium,  ac  sui  de- 
nique magistratus  neglectam  majestatem  ulciscatur.  Am- 
plius a se  superstites  filios  ira,  et  dolore  ardentes,  retineri 
non  posse  quin  in  novum  aliquod  excidium  erumpant. 
Ad  extrema  haec  verba  excandescens  Gozadinus,  eos,  qui 
novi  aliquid  ausi  fuerint  moliri,  poenas  acerbius  daturos, 
truci  vultu  comminatur;  mox  illos  arma  deponere,  socios 
dimittere,  ac  urbe  quamprimum  excedere  jubet.  Paulus 
ubi  scelere  impune  relicto  sibi  solum  vertendum  esse  vi- 
det, indignabundus  in  Gozadinum  minas  spirat ; jamque 
apertam  vim  parans,  armatis  in  aedes  receptis,  portam 
munit,  et  cujusque  generis  missilibus  fenestras  instruit. 
Gozadinus  ubi  suum  negligi  imperium  animadvertit,,  pa- 
lam Bebiorum  domum  oppugnare  non  ausus,  eorum  co- 
natus dissimulat.  Interea  quoscumque  ex  eorum  clientibus 
capere  potest,  supplicio  afficit:  contra  illi,  dum  suis  sub- 
sidium afferre,  et  captos  ex  satellitum  manibus  eripere 
nituntur,  forte  evenit,  ut  Antonius  a Sabulone,  dum 
pugnat,  in  brachio  vulneratus  comprehenderetur.  Gestae 
rei  nundo  allato,  socii  advolant,  ac  vi  receptum  ingenti 
gaudio  incolumem  domum  reducunt.  Nicolaus  quoque 
Calcaneus  ingenio  ferox,  et  manu  promptus  quotidie  cum 
seditiosissimis  quibusque  obambulans,  novum  aliquod  fa- 
cinus insolentius  edebat.  Id  ubi  semel,  atque  iterum  Go- 
zadino  renunciatur,  cum  apparitoribus  non  amplius  fide- 

ret , ipse  inscenso  equo , domi  hominem  oppressurus  cum 
stipatoribus  venit,  Impetu  facto,  jam  eum  capillis  con- 
strictam tenebat , cum  accurrentibus  familiaribus  vi  eri- 
pitur. In  rixa  Nicolaus  Ronzonus  cognomento  Sparpagna, 
qui  tonsoriam  artem  exercebat,  accepto  vulnere  captus, 
atatim  laqueo  necari  jubetur.  Nec  mora,  revinctis  post 
terga  manibus  a carnifice  suspendendus  ducitur.  Jamque 
in  palatii  publici  fenestra,  spectante  plebe,  ei  laqueus 
collo  nectebatur,  miserandaeque  mortis  genus  in  oculis 
praesens  erat,  cum  Balthasar  Saulius  Genuensis,  qui  Regii, 
vectigalibus  conductis,  quaestura  fungebatur,  reum  sibi 
condonari  obtinet ; ingentique  gaudio  domum  deductum 
saucium  curavit,  et  postea  in  fidissimorum  familiarium 
numero  semper  habuit.  Calcaneus  ubi  se  ex  non  mediocri 
periculo  ereptum  vidit,  statim  patria  discessit. 

At  Paulus  Bebius  urbis  habenas  tenenti  praesidi  haud 
diu  resisti  posse  ratus,  etsi  non  parvi  discriminis  res  vide- 
retur, potentem  tamen  hostem  de  medio  tollere  cogitavit. 
Ceterum  cum  in  tanta  re  peragenda  plurium  auxilio  opus 
esset,  cum  fidissimis  quibusque  quos  facinoris  socios  ha- 
bere proposuerat,  rem  communicat.  In  urbem  paucis 
ante  annis  venerat  Zeno  Cocconus  Castronovo  Parmen- 
sium oriundus,  qui  primum  Scajolorum  partes  secutas, 
at  Cassandram  Bebiorum  sororem  Lazaro  filio  matrimonio 
conjunxit,  cum  eis  postea  conjunctissime  vixit,  ac  praeter 
ceteros  Joannem  Baptistam  morum  elegantia  urbanissimum 
flagrantissime  dilexit.  Cum  boo  ergo,  qui  trucidati  affinis 
caedem  graviter  ferebat,  primum  intima  cordis  consilia 
Paulus  aperuit,  ac  futuri  criminis  socium  adscivit.  Mox 
Bernardinum  Bebium  fratrem  patruelem,  deinde  Paulum 
Cossellium,  Andream  Calcaneum,  et  Antonium  illum  Pa- 
taracium,  qui  in  Joannis  Baptistae  caede  vix  Scajolensium 

manus  effugerat,  Joannem  Jacobum  Cremonensem , omnes 
vel  sibi  affines,  vel  Gozadino  infensissimos  convocat,  qui- 
bus Gajonum,  et  alium  cognomento  Betollam  de  ima 
plebe  homines  adjunxit.  His  primo  innatam  Praesidia  in- 
solentiam , effrenatam  in  nobiles  matronas  libidinem , in 
honestissimos  cives  contumeliam,  ac  novissime  gravissi- 
mam suae  familiae  illatam  injuriam  exponit.  Se  pro  recto- 
re seditiosum , pro  judice  hostem , pro  scelerum  vindice 
justitiae  contemptorem  habere  ; morum  ejus  impotentiam 
eo  jam  pervenisse,  ut  non  nisi  cum  luctuosissimo  totius 
urbis  excidio  ferri  possit.  Passim  in  urbe  latrones  grassari, 
nobilissimos  cives  impune  trucidari,  jus  venale  esse,  gratia 
omnia  remitti,  ac  nisi  saluti  suae  prospiciant,  se  prope- 
diem  nec  intra  domesticos  penates  quibus  vis  inferatur 
tuto  victuros  ; si  viri  esse  velint,  publicae  se  incolumitati 
facile  consulturum  ac  tantam  pestem  civibus  omnibus 
odiosissimam  facile  extincturum.  In  ejus  verba  cunctis 
jurantibus,  cum  hominum  paucitati  Paulus  diffideret,  ad 
externum  auxilium  convertitur.  Antonio  enim  a Sabu- 
lone cum  litteris  Parmam  misso  Jacobum  Casalpadi  Co- 
mitem sollicitat,  ut  quoscumque  potest  armatos  ad  se 
quamprimum  Regium  transmittat.  Galleacium  quoque  a 
Quatuor  Castellis,  et  Hieronymum  Coccapanum  Forum 
Cornelii  ad  Nicolaum  Sassadellum  Lucretiae  sororis  nu-, 
ptiis  paulo  ante  sibi  affinitate  conjunctum  destinat,  ut 
alios  viros  conducat.  Eodem  Bernardinus  et  Georgius  Be- 
bii , Antonius  Maria  Fontanellus,  et  Nicolaus  Calcaneus 
recenti  injuria  exacerbatus  acciti  convenerant : sed  ubi 
de  Gozadini  caede  tractari  Fontanellus  sensit,  crimen 
laesae  majestatis  se  non  commissurum  in  primis  est  pro- 
testatus. Calcaneus  item  rei  atrocitate  perterritus  nihil 
statuebat.  Sassadellus  denique  tantum  facinus  temere  non 

teotandum  monet,  rem  sibi  non 'contra  privatam  homi- 
nem sed  summum  Pontificem  esse,  qui  eos  fortunis,  pa- 
tria, ac  bonis  denique  omnibus  sit  privaturus.  Ceteri 
conjurationis  conscii  ut  aliorum  animos  aversos  vident, 
non  statum  urbis  mutandum,  sed  privatam  injuriam  vin- 
dicandam esse  frustra  praedicant.  Demum  propter  criminis 
atrocitatem  sine  certa  deliberatione  conventu  dimisso,  Gal- 
leacius  et  Coccapanus  cum  Calcaneo,  qui  recta  Nuvola- 
riam  contendit,  Regium  revertuntur.  Re  jam  pluribus 
communicata,  cum  maturandum  facinus  conspirantibus 
videretur,  placuit  plumbea  glande  aeneo  tormento  emissa 
ad  Bebiorum  aedes  pro  more  praetereuntem  Gozadinum 
transverberare:  sed  cum  jam  eam  transeundi  consuetudi- 
nem intermisisset  aliud  consilium  capiunt.  D.  Petri  festus 
dies  propediem  celebrandus  erat , quo  ludi  quotannis  in 
urbe  edi  consueverant.  In  bis  ex  eo  panni  genere,  quod 
vulgus  Sarzam  nominat,  ianthini  coloris  praemium  cur- 
rentibus equis  Gozadinus  proposuerat;  in  quo  Petri  ima- 
gine depicta,  a dextra  Scajolorum , a sinistra  Messoriorum 
insignia,  suae  vero  ipse  familiae  stemmata  in  medio  su- 
spenderat. Magna  ergo  expectatione  omnium  in  ludos 
animis  intentis,  id  tempus  ad  conficiendum  hominem 
aptum  esse  Bebiis  visum  fuit.  Illud  etiam  ad  maturan- 
dum scelus  eos  accendit,  quod  Vincendo  Scajolae  quem 
et  ipsum  se  interempturos  sperabant , ut  spectaculis  eo 
die  interesse  posset  indultum  fuisse  ferebatur.  Commodius 
tandem  in  templo  dum  sacris  intentus  esset  hominem 
opprimi  posse  crediderunt. 

Adveniente  igitur  die,  qui  dominicus  D.  Petri  celebri- 
tatem eo  anno  praecedebat,  Paulus  summo  mane  octo 
acutissimas  sicas  ad  se  clanculum  deferri  jussit,  et  ne 
aliquam  Antonio  parenti  ferrum  visum  suspicionem  injice- 


Digitized  by  Google 


UBER  8EPTIMtJ9  453 

ret,  inter  fila  Giliae  matris  rei  consciae  abscondit.  Tum 
sortientibus  inter  se  conjuratis,  Betollae,  Gajono,  et  Paulo 
Cossellio  caedendi  praesidia  negotium  obtigit ; qui  cum 
primum  vulnerari  coepissent,  ab  alio  quodam  militare 
aeneum  tormentum  ex  minoribus  displodendum  erat,  ut 
eo  signo  armati,  qui  in  Bebiorum  aedibus  continebantur, 
ad  ferendum  percussoribus  auxilium  accurrerent.  Eorum 
adducendorum  provinciam  Paulus  ipse  conjurationis  auctor 
coeperat,  et  ut  scelus  sceleri  adderetur,  id  opportunum 
caedis  tempus  visum  est , quo  in  Domini  cruciatus  me- 
moriam sacra  faciens  sacerdos  Eucharistiam  tolleret.  His 
actis  qui  conspiraverant  in  forum  exeunt,  abditisque  pu- 
gionibus sub  chlamydibus  quae  ex  ejus  temporis  usu 
longiores  erant,  donec  Gozadinus  egreditur,  velut  alia 
agentes  diversarum  rerum  colloquia  inserunt.  Interim 
Paulus  Bebius  cum  Coccono  qui  simulata  dominicae  pre- 
cationis recitatione  corollam  manu  gerebat,  ante  paternas 
aedes  in  via  in  forum  exeunte  deambulabat.  Jam  hora 
diei  tertia  imminebat  cum  Gozadinus  satellitum  numero 
stipatus  templum  majus  ingreditur,  ibi  ad  dexteram  con- 
versus ante  Beatae  Virginis  aram,  quae  ad  columnam 
prima  introeuntibus  visitur  in  parato  lectisternio  sacra 
audire  coepit.  Ceteris  conjuratis  non  longe  ab  eo  consi- 
stentibus, Betolla  ob  humilitatem  nemini  suspectus  ad 
ejus  pedes  in  genua  procumbit.  Ibi  Paulus  negotio  quan- 
tis potest  verbis  Zenoni  commendato  signum  expectaturus 
ad  armatos  in  aedibus  socios  revertitur.  Jam  sacrorum 
lectione  de  more  recitata,  sacerdos  Christi  corpus,  in  al- 
tum sublatum  populo  ostendebat,  cum  ut  convenerat 
irruens  Betolla  magno  impetu  abrasum  Gozadini  sacer- 
dotum more  capitis  verticem  percutit,  et  in  proximam 
columnam  sicam  adigit.  Tum  ille  ad  caedentem  conver- 

sus:  te,  proditor,  exclamat,  mox  laqueo  suspendi  jubebo. 
Haec  fatus  auxilium  implorat,  ac  per  templum  fugiendo 
ad  altare  majus  se  proripit.  Disploso  interim  ut  conve- 
nerat aeneo  tormento,  ex  Bebiorum  aedibus  armati  ad- 
volant. Petrus  et  Joannes  Antonius  satellitum  praefecti 
turpi  ignavia  praesidem  deserunt : is  jam  ad  suggestum , 
ubi  Pauli  epistolae  recitantur  scalas  superaverat,  cum 
talari  veste  implicitus  procidit:  ibi  a Paulo  primo  in  po- 
plite vulneratus,  postea  a ceteris,  qui  numero  viginti- 
quinque  ingenti  tumultu  in  templum  supervenerant,  ve- 
rubus  et  sparis  transfossus  crudeliter  trucidatur.  Jacobus 
ejus  a pedibus  cursor,  et  Paschalinus,  cui  argenti  mensa 
credita  fuerat,  et  Fasiolus  quaestor,  dum  strictis  gladiis 
patronum  tueri  conantur,  cum  eo  interfecti  fuere.  Goza- 
dini  cadaver  vestibus  omnibus  denudatum,  et  fasciis  prae- 
cisis, quibus  propter  herniam  subligatus  erat  insolito  fu- 
rore ' parricidae  virilia  immaniter  absciderunt,  quae  hastae 
alte  praefixa  foedo  populi  spectaculo  usque  ad  Bebiorum 
aedes,  quod  mulierosus  haberetur,  in  occisi  ludibrium 
delata  fuere.  Dehinc  in  alios,  qui  latebras  quaerentes  e 
templo  trepide  profugerant,  insatiabili  rabie  saevitum  fuit. 
Carolus  Rubinus  Norio  Flaminiae  oppido,  quod  nunc 
Bretanorium  vocant,  tunc  Pontificiorum  exactor  tributo- 
rum, et  Delipheus  Scajolus  Chrysanti  filius  cognomento 
Picininus  jam  senex  in  fani  sacrarii  tabulario,  furentium 
manus  fugientes,  se  abdiderant ; inde  extracti,  ille  ante 
aram  Virginis,  ubi  primum  vulnus  Gozadinus  acceperat, 
a Joanne  Jacobo  Florentiola  veru  confossus  gladiis  in 
frusta  conciditur : hic  in  forum  perductus,  ab  agnato 
Scajolino  Alberti  Scajoli  filio  jam  exacta  aetate  senex 
misere  jugulatur. 

Eodem  tumultu  Dominicus  Gibbus  Ferrariensis  pho- 
nascus eximius  sub  porticu,  ubi  frumentum  vendi  solet, 
a sanguinariis  obtruncatur.  Julius  vero  Zobolus  juriscon- 
sultus, et  causarum  patronus  egregius,  cum  Timotheo 
agnato,  sub  summis  episcopi  palatu  tectis  in  abdito  cu- 
biculo delitescebat.  Is  olim  contra  Joannem  Zfobolum 
sibi  fratrem  patruelem,  sed  spurium,  bona  Leonelli  patris 
petentem  legittimae  sorori  justum  patrocinium  praestite- 
rat ; cui  graviter  infensus  Joannes  Francisco  filio  quan- 
doque dixisse  fertur,  se  eum  pro  Dato  non  agniturum  si 
ca villosum  rabulam  vivere  permisisset.  Verbis  Francisci 
animo  altius  quam  par  erat  insidentibus,  adversus  fami- 
liae sanguinem  cum  Bebiis  conjuraverat.  Tum  vero  pater- 
num adversarium  ulciscendi  occasionem  nactus  in  latebra 
inventum  extrahit.  Julius  qui  eloquentia  plurimum  po- 
terat ad  preces  conversus,  non  secus  ac  olim  M.  Antonius 
marianos  retinuerat,  percussori  manus  distinebat.  Agna- 
tum «ffusis  lacrimis  supplex  obsecrat,  ne  in  suo  sanguine 
manas  turpiter  inquinare  velit,  commemorat  ex  iisdem 
se  paventibus  ex  eodem  semine  procreatos,  denique  obte- 
statur ne  se  immani  crudelitate  in  familiae  dedecus  per- 
dat. Jam  satis  efiiisum  esse  sanguinis,  parricidam,  patrato 
nefario  scelere,  nihil  nisi  ignominiam  et  divinam  offensam 
relaturum ; servato  agnato,  cumulatam  a Deo  gratiam  et 
pulchram  apud  homines  laudem  consecuturum.  Ea  ora- 
tione jam  furentis  iram  placaverat  cum  superveniens  Ber- 
nardinus  Bebius  crudelitate  nemini  secundus,  si  huic, 
inquit,  Francisce,  temere  ignoveris,  qui  nunc  ita  humilis 
videtur,  inhumaniter  postea  tibi  vitam  adimet.  Quibus 
verbis  incensus  ille  Julium  in  genua  procumbentem,  et 
spiritum  manibus  Domini  commendantem  immaniter  ob- 
truncat.  Timotheus  quoque  ex  abscondito  cubiculo  a 

Betolla  et  Petro  Caprario  extractus,  geminatis  precibus  ut 
ad  Paulum  Bebium,  a quo  veniam  sperabat,  deduceretur 
enixe  petebat:  jamque  in  hostibus  miserationem  invenerat, 
cum  idem  Bernardinus  super  omnes  crudeli  feritate  insi- 
gnis, qui  recondita  loca  perlustrans  neminem  adversae 
factionis  vivum  relinquere  volebat,  hunc  quoque  in  me- 
dia coenatione  jugulat.  Albertus  vero  Canussius  meliorem 
fortunam  sortitus  a Cossellio,  cui  magna  familiaritate 
conjunctus  erat,  in  fidem  susceptus,  quamquam  omnibus 
sanguinariis  sociis  reclamantibus,  servatur.  Ad  Carolum 
enim  Sessium  socerum,  ut  postulaverat,  ductus  incolumis 
in  ejus  castellum  se  recepit.  Eo  die  viginti  duo  desiderati 
fuisse  dicuntur,  nec  pauci  sequentibus  diebus  caesi ; plu- 
rium direptae  et  aliquorum  incensae  aedes  fuerunt.  In 
primis  ad  palatium,  ubi  in  foro  Gozadinus  habitabat, 
concurritur.  Equos,  vestes,  argentum,  gemmas,  atque  uni- 
versam supellectilem  avarius  depraedantur:  duodecim  ta- 
men aureorum  millia,  quae  pro  stipendio  Procurator  Pon- 
tificius quibusdam  Helvetiis  contra  Feltrium  Urbinatem 
conducendis  soluturus  erat,  ad  Antonium  Bebium  delata, 
fideliter  conservata  fuere. 

Iuterim  a Paulo  Bebio  rei  prospere  gestae  nuncio  Ni- 
volariam  celeriter  misso,  Nicolaus  Calcaneus  cum  decem 
equitibus  in  urbem  advolat,  qui  Alphonsi  Atestini  Ducis 
cataphractus,  ut  populum  ad  mutandum  statum  provo- 
caret, ejus  nomen  saepius  inclamavit.  Antonius  quoque 
a Sabulone  cum  aliis  decem  equitibus  a Jacobo  Casalpadi 
comite  acceptis,  Parma  Regium  pervenit,  qui  praeter 
unum  Corrigiensem  omnes  Parmenses  in  Lucae  Fonta- 
nellae  aedibus  di  versati,  urbane,  et  humaniter  se  gesse- 
runt. Bebii  urbem  Alphonso  Atestiuo  tradere  voluisse  fe- 
runtur, sed  ille  minus  opportune  eam  oblationem  fieri 

ratus  conditionem  respuit.  Scajolenses  hac  repentina  clade 
percussi,  quo  eos  metus  agebat  in  diversis  urbis  partibus 
delituerunt.  Inter  alios  ex  Zobolis  Anselmus,  Dionysius 
et  Alexander  cum  Hippolyto  filio  ac  mulieribus,  relictis 
aedibus,  se  apud  amicissimos  occultaverunt.  Alii  praesente 
animo  se  ipsi  non  deseruerunt.  In  primisque  Robertus  et 
Falchettus  Messorii,  porta  D.  Petri  occupata,  ibi  se  ad 
omnem  sustinendum  hostium  impetum  viriliter  munie- 
runt. Albertus  quoque  Messorius  in  Roberti  agnati  aedi- 
bus plura  tormenta  aenea  ad  arcendos  hostes  disposuit. 
At  Vincentius  Scajolus,  qui  ex  Gozadini  indulgentia  lu- 
dos spectaturus  in  urbem  venerat,  in  propriis,  vel  ut  alii 
referunt  in  Zobolorum  aedibus,  aliquamdiu  se  continuit. 
Demum  cura  sociorum,  qui  in  D.  Petri  porta  se  tueban- 
tur, frustra  auxilium  expectasset,  ipse  ad  eos  cum  Basilio 
et  Hilario  Zobolis  fratribus  confugit.  Jam  viri  ferme  sexa- 
ginta,  sed  plerique  ut  sors  detulerat  brevioribus  tantum 
gladiis  armati,  eo  confluxerant,  ac  porta  occlusa,  ad  su- 
stinendam adversariorum  impressionem  cataractam  demi- 
serant. Ceterum  illi  duplici  acie,  altera  per  viam  regiam, 
cui  Nicolaus  Calcaneus  praeerat,  altera,  quam  Paulus 
Bebius  ducebat,  per  pomoerium  secundum  moenia  de- 
ducta, inclusos  adoriuntur.  In  itinere  Nicolaus,  ubi  ad 
Gasparis  Messorii  aedes  pervenit,  ingressus  aenea  tormenta, 
quae  ibi  a Roberto  filio,  et  Alberto  parata  erant,  cum 
reliqua  supellectile  abduxit.  Demum  ubi  ad  D.  Petri 
portam  perventum  est  in  tecta  scandentes  alii  accensam 
picem , alii  ignitum  sulphur  demittunt : cunctis  incendio 
flagrantibus  obsessi  saluti  celeriter  consulere  coacti  sunt; 
qui  statim  per  portam  dilapsi,  alii  Scandianum,  nonnulli 
Corrigium,  aliqui  in  proxima  oppida,  vel  villas,  prout 
cuique  tutius  videbatur,  trepidi  contenderunt.  Vincentius 

equo  currens  Valverdum  villam  suam  antea  munitam 
petiit.  Tantus  fuit  currentium  angor  et  tumultus,  ut  ali* 
qui,  inter  quos  fuitGiarola,  aestu  et  languore  defessi  in 
media  via  expirasse  dicantur.  Magnam  hostibus  fugiendi 
opportunitatem  Calcaneus  dedisse  existimatus  est,  qui 
dum  in  diripiendis  Joannis  Baptistae  Cordetti  aedibus  im- 
moratur, exitum  extra  moenia  interclusfirus  sero  occurrit. 
Quod  igitur  supererat  ad  hostium  spoliandas,  devastan- 
dasque  domos  conversi,  in  primis  Gasparis  Messorii  aedes 
incenderunt,  deinde  ad  Zobolorum  domum  convolantes, 
dejectis  foribus,  et  loculorum  claustris  vi  diruptis,  argen- 
tum, vasa,  vestes,  omnemque  supellectilem  diripiunt. 
Effractis  horreis  et  cellis,  quiquid  erat  tritici,  vini,  et 
penoris  certatim  exportant,  sellas  dejiciunt,  tabulata  dis- 
sipant, fenestras  proterunt.  Ne  aedes  incenderentur  Lu- 
cretia Falcona  Georgii  Bebii  socrus  precibus,  et  lacrymis 
Paulum  Bebium  detinuit.  Viucentii  quoque  Scajolae  do- 
mus direpta,  vicinis  enixe  deprecantibus , vix,  ab  igne 
illaesa  est  conservata.  In  ceteris  locis  per  octo  dies  a nullo 
injuriae,  homicidii,  stupri,  rapinae,  incendii,  sacrilegiique 
genere  debacchantibus  passim  victoribus  est  temperatum. 
Efflagitatus  in  primis  ac  diligenter  perquisitus  est  ex  D. 
Dominici  ordine  Antonius  Minghellus,  qui  contra  profes- 
sionis decus  harum  seditionum  praecipuus  auctor  habeba- 
tur, et  tria  etiam  pro  Scajolis  cubicula  in  coenobio  armis 
instruxisse  ferebatur ; sed  is  in  primo  furoris  impetu  ma- 
ture fugiens  Venetias  concesserat.  Catharina  quoque  Boc- 
catia  olim  Baltasaris  Scajolae,  deinde  Falchetti  Messorii 
conjux,  et  Tobia  Zobola  Anselmi  uxor,  quod  in  earum 
gratiam  mulierosus  Gozadinus  non  pauca  praeter  jus  fecisse 
diceretur,  ingenti  studio  conquisitae,  nunquam  inveniri 
potuerunt.  Hujus  enim  turbae  initio  ad  Bemardinum 

Colettum  pictorem  de  plebe  hominem  confugerant,  demum 
apud  Bernardinnm  Bojardum  tamdiu  delituerunt,  donec 
a Baptista  Smiraldo  Parmensi  arcis  praefecto,  et  Scajolo- 
rutn  fautore,  Zobolorumque  affini  receptae  fuerunt.  Go- 
zadini  vero  inhumatum  cadaver  tota  die  ad  vesperam  in 
•olo  nudum  miserando  foedis  vulneribus  spectaculo  jacuit. 
Tandem  canonici  bona  Bebiorum  et  Cocconi  venia  humili 
erecto  tnmulo  in  majore  templo,  nulla  funeris  pompa 
elatum  sepelierunt.  Ejus  sepulcro  etsi  non  ita  doctum, 
non  omnino  tamen  invenustum  boc  inscriptum  est  epi- 
taphium ; 

Fracta  Gozadinus  dimisit  hic  ossa  Joannes,  , 
Quam  cito  ad  Elysios  raptus  et  ipse  rogos. 

Bis  duo  lustra  duo  complerat,  simone  doctus 
Norat  et  hos  illos  rumpere  saepe  thoros. 

Gaudeat  hinc  Regium  spoliataque  Felsina  moecho 
Et  resonet  tota  plausus  in  iEmilia. 

Ejus  ossa  postea  Camillus  frater  opulentioribus  sacerdotiis 
a Leone  ad  leniendum  dolorem  donatus  nocte  Bononiam 


retulit. 


Vix  aliquis  scelerum  finis  futurus  erat,  nisi  Bernardinus 
Bojardus  neutrarum  partium  vir,  et  magnae  auctoritatis 
Canonicus  ceteris  latentibus  civibus  iram  verbis  leniendo 


et  quandoque  audacius  castigando,  furentium  arma  ali- 
quantulum repressisset.  Bebii  interim  custodias  moenibus 
imponunt,  praesidia  ad  portas  collocant,  neminem  sine 
suo  jussu  urbe  exire,  vel  ingredi  permittunt.  Cocconius 
egressuris  signum  in  ungue  policis  imprimebat,-  quo  a 
portarum  custodibus  agnito,  libera  cuique  exeundi  pote- 
stas dabatur.  Ingredientes  primum  ad  eumdem  deducti 
nonnisi  de  mnltis  interrogati  dimittebantur.  Demum  curia 
convocata  Paulus  Bebius  cum  C occo n io  ingressus  pauca 

de  Gozadini  impotenti  libidine  et  injuria  praefatos  se  ad 
tollendum  illud  monstrum  necessitate  vitae  et  dignitatis 
conservandae  compulsum  esse  excusat;  demum  decuriones 
rogat, 'ut  quanta  possunt  lenitate  Pontificis  animum  de- 
mulcendo per  literas  significent;  Cozadinum  sua  culpa, 
et  libidine  mortem  sibi  ab  invitis  Bebiis  accersivisse ; 
ipsi  interim,  cura  reipublicae  suscepta,  patriam  tueri  ve- 
lint. His  auditis  Patres  ad  Leonem  et  Julium  Medicem 
Cardinalem,  et  Jacobum  Sadoletum , qui  tunc  a Pontificis 
secretis  erat,  prout  petitum  fuit,  humaniter  scribunt ; 
denique  instant,  ut  quamprimum  ad  regendam  urbem 
justus  rector,  et  sobrius  mittatur.  Camillus  Gozadinus 
qui  Bononiae  degebat,  fratris  morte  audita,  continuatis 
itineribus  ad  inflammandum  in  criminis  auctores  Ponti- 
ficem celeriter  contendit.  Jam  forte  Georgius  Bebius,  qui, 
hac  clade  audita,  ne  quid  gravius  in  se  tanquam  conju- 
rati fratrem  Leo  statueret,  Roma  Regium  revertebatur, 
ei  in  medio  itinere  occurrit.  Sed  felici  fato  ab  hoste  non 
agnitus,  incolumis  evasit.  Postridie,  quo  D.  Petri  memo- 
ria celebratur,  Antonius  Bebius  cum  Coccono  convocata 
curia  decurionibus  crumenam  cum  duodecim  sacculis  si- 
gnatis, qui  antea  a Leone  Regium  transmissi  fuerant, 
Rossio  Rodulpbo  quaestori  Pontificio,  quem  Commissarium 
vocabant,  ex  bona  fide  restituit.  Melchior  Tribulinus , 
qui  tunc  in  urbe  praeturam  gerebat,  millenos  sacculis 
aureos  contineri  affirmavit ; sed  quod  signa  integra  essent 
pecunia  non  est  numerata.  Nicolaus  Sassatellus  jam  per- 
fecto negotio  cum  paucis  equitibus  sero  auxilium  laturus 
venit : aegre  in  urbem  admissus,  et  frigide  exceptus  non 
multo  post  ingratas  sociis  discessit. 

Aliquantulum  jam  sedato,  sed  nondum  sopito  tumultu, 
quinto  nonas  julias  decuriones  iterum  convenere,  quibas 

Rossius  quaestor  hauc  orationem  habuisse  fertur:  Doleo 
equidem,  Optimates  gravissimi,  quod  haec  inopinata  in- 
expiabili scelere  ruina  civitatem  invaserit,  qua  trucida- 
tum praesidem,  direptum  palatium,  caesos  cives,  pluri- 
mos ejectos,  incensas  domos,  ac  pene  amissam  urbem 
spectavi.'  Non  mediocriter  tamen  banc  animi  aegritudinem 
lenit,  quod  in  tanto  periculo  publicam  restitutam  pecu- 
niam, et  in  suo  statu  retentam  urbem  conspicio.  Nec 
parum  in  tot  aerumnis  sanctissimi  Pontificis  conceptum 
dolorem  mitigatum  iri  arbitror,  cum  vos  pro  vestra  in 
ipsum  affectione  sub  Ecclesiae  tutela  permansisse  intel- 
liget.  Proinde  si  quis  minus  juste  ante  civitatem  guber- 
navit, sperate  integerrimum  et  incorruptissimum  rectorem, 
qui  summa  aequitate  omnia  sit  administraturus,  prope- 
diem  successurum.  Interim  vestram  ipsi  patriam  non  de- 
serite, et  quam  huc  usque  servastis  fidem  praestate.  Urbe 
ad  communem  tranquillitatem  opportunis  praesidiis  mu- 
nita, Leonis  benevolentiam  provocabitis,  ac  vobis  etiam 
ipsis  securam  civitatem  facietis.  Hac  oratione  confirmata 
curia  ternos  ex  quaque  tribu  praefectos  eligit,  qui  cum 
civibus  tumultus  prohibeant,  et  moenia  dispositio  excu- 
biis ab  imminentibus  extraneorum  factionibus  tueantur. 
Postridie  Matthaeus  Strotius  cum  centum  tribus  equiti- 
bus, et  quadraginta  peditibus  ad  retinendum  in  officio 
populum,  et  omnem  propulsandam  injuriam  venit.  Leo, 
audita  Gozadini  caede,  ei  Franciscum  Guicciardinum  Flo- 
rentinum virum  gravem,  et  professione  jureconsultum, 
justitiaeque  cultorem  suffecit;  qui  apud  exercitum  pon- 
tificium quaestor  integra  fide  sibi  commissam  pecuniam 
administraverat,  et  magna  cum  laude  antea  Parmam, 
Placentiam , Bononiam , et  totam  denique  Flaminiam 
aequissime  rexerat ; et  tunc  Mutinae  praefectus,  extinctis 


46a  RERUM  RECIENSIUM 

funestis  seditionibus,  ita  eam  civitatem  pacaverat,  ut  ubi- 
que ejus  insignia  cum  hoc  titulo  depicta  conspicerentur : 
hoc  duce  parta  quies.  Ceterum  paucis  familiaris,  et  plus 
aequo  iracundus  tantam  vultu  severitatem  praeseferebat , 
ut  pene  praeter  dignitatem  saevior  videretur.  Magnam 
secutu  semper  peditum,  equitumque  catervam  trahens, 
nemini,  quamvis  amico,  fidebat.  Ad  convivia  ludosque 
publicos  raro,  aut  nunquam  accedebat ; et  si  casu  intere- 
rat statim  sublatis  mensis  discedebat.  Is  tum  Mutinae 
Regiique  praefecturam  adeptus  octavo  idus  julii  magna 
militum  manu  stipatus  in  urbem  venit.  Paulus  Bebius 
cum  ducentis  armatis  hinc  inde  ordine  instructis  occur- 
rit, adventantisque  manum  exosculatus  est.  Ille  mixtim 
Guelphis,  Gibellinisque,  et  aliis  quampluribus  civibus  co- 
mitantibus ingressus  est.  Fama  erat  eum  in  fori  pala- 
tium, ubi  Gozadinus  degebat,  diversurum;  sed  ipse  in 
arcem,  ubi  postea  semper  habitavit,  se  praeter  omnium 
opinionem  convertit.  Antequam  eo  perveniret,  metu  Guel- 
phi  discessere;  ceteri  qui  neutrius  factionis  erant  ipsum 
usque  ad  aedes  deduxerunt.  Paulus  Bebius  literis  ad  eum 
missis  factum  excusavit,  in  Rhodiginamque  peninsulam 
cum  octoginta  sociis  ab  Alphonso  Atestino  receptus  fuit. 
Alii  quoque  ejus  factionis  studiosi  collectis  vasis  emigran- 
tes Nivolariam , Sanctum  Secundum,  aut  Ferrariam  con- 
cessere. Guicciardinus,  quo  die  venit,  sub  vesperam  edixit, 
ut  Ecclesiae  bona  intra  octo  dies  poena  perduellionis  a 
praedonibus  restituerentur,  statimque  Bernardini  Bebii,  et 
Manfronii  Albrisii  bona  velut  publicanda  obsignari  jussit. 
Paucis  post  diebus  Paulum  et  Bernardinum  Bebios,  Ze- 
nonem Cooconum,  Nicolaum  Calcaneum,  Galleacium  a 
Castellis,  et  alios  usque  ad  viginti  octo  criminis  laesae 
majestatis  reos  exilio  poena  mulctat;  praemioque  trecen- 


Digitized  by 


LIBER  SEPTIMUS  468 

torum  aureorum  proposito  his  qui  Gozadini  necis  auctores 
occidissent  etiam  trium  exulum  restitutionem  se  elargitu- 
rum promisit.  Tum  cura  totius  urbis  ac  moenium  in  se 
recepta,  etiam  vectigalium  custodes  a decurionibus  apponi 
solitos,  ipse  portis  praeficere  voluit.  Deinde  rusticis  sti- 
pendium indixit , quod  quinquaginta  sagittariis  apparito- 
ribus solveretur.  Solum  in  perquirendis  rerum  publica- 
rum raptoribus  negligentior,  cetera  severo  imperio  ad- 
ministrabat. 

Rebus  ita  compositis,  Zobolis,  ne  quid  et  ipsi  novi 
moliri  possent,  armis  et  sociorum  aggregationibus  inter- 
dixit. Mox  Melchiore  Tribulino  praetore  amoto,  Seba- 
stianus  Ferettns  a Callio,  donec  sub  Pontificis  ditione 
civitas  fuit,  Regii  jus  dixit.  Omnium  animis  in  novum 
praefectum  conversis,  exploratores  Dominicum  Morottum 
cum  magna  agrestium  manu  ex  Parmensibus  ad  urbem 
diripiendam  descendere  nunciant.  Guicciardinus  hominem 
a Gibellinis  accersitum  dubitans,  componendarum  dissen- 
sionum praetextu  utriusque  factionis  cives  convocat.  Ci- 
tati sunt  primo  Franciscus,  Vincentius  comes  Palatinus, 
et  Antonius  Maria  Fontanelli,  Gabriel  Pratonerius,  et 
Prosper  Parisettus,  omnes  Bebiorum  studiosi : ex  diversis 
vero  partibus  Alexander  et  Dionysius  Zoboli,  Albertus, 
Pompejus,  et  Alexander  Messorii,  et  Aurelius  Foesa  vir 
litteris  magis  quam  armis  deditus.  Cum  utrique  venissent, 
his  tantum  retentis,  primi  non  modo  dimissi,  sed  etiam 
regionibus  divisis  cum  plebe  urbem  jussi  sunt  tueri.  Fa- 
miliis etiam  imperatnm,  ut  nocte  ad  praebendum  trans- 
euntibus lumen  ardentes  pro  fenestris  lucernas  tenerent. 
Quare  velut  hoste  moenia  tenente,  ubique  puerorum,  et 
senum  suam  fortunam  querendum  ejulatus  audiri,. alii 
predosiora  quaeque  sub  terra  condere,  nonnulli  latebras 

parare,  quae  feminas  ab  injuria  illaesas  servarent;  quidam 
etiam  ad  secretiora  coenobia  confugere.  Nec  multo  post 
Morottus  ducentos  sagittarios,  et  alios  centum,  qui  aenea 
tormenta  gerebant,  nocte  adduxit.  Sed  ubi  Zobolos  in 
arce  detentos,  et  urbem  in  armis  esse  audivit,  sub  lucem 
secundum  moenia  transiens  pacato  agmine  ad  Valverdum 
se  ' contulit.  Ibi  interroganti  per  nuncium  Guicciardino 
quinam  essent  et  quo  tenderent,  se  Morottum  'ad  ofli- 
cium  amicis  praestandum  euntem  esse  respondit.  Rursus, 
hippotoxotis  (■)  ad  eumdem  missis,  non  mediocriter  se 
mirari  dixit,  quod  se  Regienses  amicum,  velut  hostem 
timuerint.  Sub  vesperam  cum  Vitali  fratre  Castellum 
Arianorum,  et  inde  Carpinetum  re  infecta  rediit:  sed  in 
urbe  nihilo  magis  excubiae  intermissae  fuerunt.  Demum 
cives  arma  deponere  jussi,  moeniumque  custodia  militibus, 
qui  in  civium  domibus  hospitabantur,  solis  Fontanellis 
in  tribunatu  relictis,  est  commissa.  At  Gibellini  per  di- 
versa loca  dispersi,  ex  Zobolis  Anselmus  Guastallam , Ba- 
silius  D.  Nicolai  Praepositus,  et  Hilarius  Corrigium,  Vin- 
cendus Scajolus  cum  Alexandro  Fossa,  et  Roberto  Mes- 
sorio Scandianum  se  receperunt.  Paulus  vero  Bebius  ex 
Rhodigina  peninsula  Montem  Florinum,  qui  est  in  Mu- 
tinensium alpibus  prope  Medulam  cum  nonaginta  sociis 
concessit.  Id  ubi  Morotto  innotuit,  statim  collectis  agre- 
stibus hostes  castello  inclusos  oppugnat.  Antonius  Maria 
Fontanellus  re  cognita  cum  trecentis  ei  opem  tulit.  Her- 
cules Canussius  cum  totidem  venit : Manfredi  centum 
quinquaginta,  et  Joannes  Antonius  a Crevaria,  olim  Cor- 
haria  dicta,  non  paucos  alios  adduxit.  Ubi  eo  ventum 
est  confestim  conflixere.  In  eo  praelio  octo  ex  Morottanis 


(i)  Arcicri  a cavalia. 

cecidere,  triginta  vulnerati  sunt.  Itaque  repulsus  cum,  de- 
ficiente etiam  commeatu,  dia  in  hostili  regione  morari 
non  posset,  obsidionem  deserere  coactus  est.  His  accessit 
quod  Alphonsus  Atestinus  ducentos  Carfignanenses,  quos 
in  sua  fide  retinuerat,  sub  Nicolao,  et  Ceorgio  Calcaneis, 
et  Cattum  a Castagneto  Bebiis  subsidio  ire  jusserat.  At 
Regii  Antonius  Maria  Fontanellus  sociis  assumptis  Manfre- 
dis  cum  centum  quinquaginta  hominum  manu  Carpinetum 
ad  opprimendum  Morottum  iturus  non  mediocrem  a civi- 
bus stipem  et  panis  copiam  collegit.  Sed  ubi  Vianum 
pervenisset  audiens  Morottum  domum  armis  intrepide  de- 
fensurum, re  et  ipse  infecta  tertio  nonas  augusti  in  ur- 
bem rediit.  Paulas  vero  Bebius,  ne  perpetuo  propinqui 
hostis  timore  sollicitaretur.  Catto  et  aliis  Alphonsi  Ate- 
stini  levis  armaturae  equitibus  comitantibus,  Ferrariam, 
ubi  benigne  exceptus  est,  se  contulit.  Inde  in  Rodiginam 
peninsulam  reversus  Cocconum,  ut  S.  Secundum  secede- 
ret, dimisit.  Paulo  ante,  mense  julio  exeunte,  Julius 
Scipio  Pallavicinus  Joanni  Francisco  Pico,  qui  Mirandu- 
lam  tenebat,  adversus  Galleottum  Concordiae  principem 
subsidio  iturus  cum  trecentum  peditum  vexillo,  et  multis 
equitibus  in  Regiensium  suburbiis  benigne  exceptus  fuerat: 
sed  in  itinere  a Concordianis  insidiis  circumventus  uni- 
versis impedimentis  et  supellectile  exutus,  sola  tectus 
subucula  Corrigium' confugit,  ubi  vestibus,  equis,  et  pe- 
cunia inventa  honorificentius  domum  rediit.  Calleacius 
quoque  Sessius  Caroli  filius  Theodori  Triultii  cataphra- 
ctus, et  ipse  alios  Mirandulae  Principis  milites  in  Man-  * 

tuanis  inventos  armis  et  veste  exuerat.  Ea  re  cognita 
Joannes  Franciscus  peditibus  centum  equitum  clunibus 
impositis  Rollum  Sessiorum  castellum  ingreditur;  ibi  ma- 
gno impetu  Caroli  domum  totam  diripuit. 

Inter  haec  Guicciardinus  vel  curia  confectus  vel  noc- 
turni aeris  gravitate  affectus,  difficilem,  et  ferme  letha- 
lem  morbum  contraxit.  Nullo  tamen  ob  id  vigilantissimi 
rectoris  munere  intermisso,  magna  celeritate  fossas  undi- 
que excavari,  et  aqua  immissa  impleri  curavit.  Morottus 
vero,  cui  primo  non  successerat  ut  urbem  invaderet,  for- 
tunam rursus  tentaturus  novam  in  eam  expeditionem 
parabat.  Id  ubi  Joannes  Calcaneus,  qui  tunc  Vectiani 
residebat,  per.  nuncium  Guicciardino  significavit,  ducenti 
pedites  nocte  cum  universo  equitatu  emissi,  hostem  con- 
gredi non  audentem  Parmam  versus  secedere  compulerunt. 
Per  eam  aestatem  nonnullae  Gallorum  cohortes  a Ponti- 
fice adversus  Fel trium  vocatae  Regii  ociosius  permanse- 
runt, et  alia  quinque  millia  Germanorum  conducta  intra 
urbem  recepta  postea  in  Umbriam  ivere.  Franciscus  Maria 
Feltrius,  quod  Hispani  sibi  a Ferdinando  rege  concessi 
revocarentur,  certa  pecunia  uxoris  dotis  nomine  accepta, 
privatoque  patrimonio  contentus,  Laurentio  Mediceo  Ur- 
binatium imperium,  pacta  cum  Pontifice  pace,  dimisit; 
ablatisque  tormentis  aeneis  atque  snpellectile  et  biblio- 
theca, quam  omni  librorum  copia  instructam  Fridericus 
parens  condiderat,  Mantuam  concessit.  Itaqne  post  octa- 
vum mensem,  quam  coeptum  erat  gravissimum  bellum 
finem  habuit,  in  quod  octingenta  aureorum  millia  a Leone 
impensa  fuisse  ferebantur.  Laurentiu!  Urbini  Dux  decla- 
ratus, Magdalena  Francisci  Gallorum  regis  cognata  uxore 
accepta,  in  Galliam  ad  celebrandas  nuptias  iturus  Regu 
apud  Lucam  Fontanellum  cum  splendidissimo  comitatu 
divertit  (•).  Galli  vero  in  Galliam  cisalpinam  reversi  par- 
tim  morbo  in  itinere  consumpti,  partim,  magno  civium 

nostrorum  qui  cos  olere  cogebantur  incommodo  et  im- 
pensa, incompositis  agminibus  per  Regienses  transierunt. 
Interea  civium  factiones  non  mediocriter  urbem  suspen- 
sam tenebant.  Cum  vel  Zobolos  suorum  caedem  vindica- 
turos, vel  Bebios  urbem  iterum  turbaturos  plerique  vere- 
rentur; vigilantissimi  tamen  praefecti  diligentia,  qui  utrius- 
que  partis  consilia  explorabat,  omnium  conatus  elusi 
fuere.  Firmo  enim  praesidio  urbe  munita,  cum  se  in  ci- 
vilibus negotiis,  et  controversiis  aequissimum  judicem  et 
puniendis  facinorosis  severum  criminum  vindicem  prae- 
beret, nemini  novandarum  rerum  occasionem  dedit.  De- 
mum ut  factiosos  radicitus  extirparet  crebris  litteris  solli- 
citatum Pontificem  tandem  impulit,  ut  cum  Mantuae 
Principe,  et  Gallis  ageret,  ne  cui  ab  Ecclesiae  finibus 
exulanti  refugium  apud  eos  pateret.  Id  per  aliquot  men- 
ses observatum,  et  nonnulli  intercepti,  inter  quos  Posterla  ‘ 
quidam  Bebiorum  assecla  captus  Parmae,  et  per  inimicos, 
quibus  venditus  fuerat,  Regium  ductus,  laqueo  suspen- 
sus fuit. 

Rebus  non  Regii  tantum,  sed  in  universa  etiam  Italia 
pacatis,  alibi  magno  cum  reipublicae  christianae  detri- 
mento ingentes  tumultus  in  Saxonia,  qui  totum  Christia- 
num orbem  perturbarunt,  sunt  excitati.  Eorum  auctor 
fuit  Martinus  Lutherus  ex  Augustinianorum  Ordine  hae- 
resiarchus,  qui  dum  nobile  in  Saxonia  templum  condi 
curaret,  superveniens  Pontificis  nuncius  non  mediocrem 
pro  templo  D.  Petri  Romae  extruendo  pecuniam  exegit: 
ita  factum  est  ut,  alio  conversis  nummis,  aedificatio  re- 
tardaretur. Ob  eam  rem  in  primis  cum  mincio  Martinus 
rixatus,  nova  postea  tradita  doctrina,  a Pontifice  Germa- 
norum animos  penitus  avertit.  Ejus  exemplo  alii  deinde 
majora  ausi  absurdiora  contra  orthodoxam  fidem,  quae  a 

plerisque  pietatis  specie  deceptis  foventor,  impudentius 
jactarunt.  Regii  vero  Guelphi  amicos  ad  novum  aliquod 
facinus  edendum  sollicitare  non  desistebant,  inter  quos 
Carolus  Caprarius  Bernardini  filius  Canonicus'  impotentis 
et  ferocis  ingenii  juvenis,  ac  rapinae  caedibusque  intentus 
in  ultimam  patriae  perniciem  conspiravit.  Crimen,  inter* 
ceptis  litteris,  quas  ad  Cocconium  in  Sancti  Secundi  ca* 
stello  degentem  scripsit,  proditum  fnit.  Corruptis  custodi- 
bus nocte  socios  per  D.  Stephani  portam  se  introductu- 
rum pollicebatur : Cuelphos,  in  quos  voluerint  animad- 
versuros, et  quas  optaverint  aedes  direpturos;  sibi  vero 
petebat,  ut  Situlariorum  (0  domum  pro  ampla  praeda 
intactam  relinquerent.  Erant  isti  tres  fabri  lignarii  fratres 
jam  senes,  qui  tota  aetate  in  cuppis,  aliisque  ligneis  vasis 
fabricandis  consumpta,  vulgo  pecuniosissimi  credebantur: 

' nec  ulla  ab  his  injuria  accepta,  sed  sola  auri,  argentique 
aviditate  ductus  Caprarius  inexplebili  avaritia  turpem 
hanc  rapinam  sibi  deposcebat.  Aliqui  Pompejum  Messo- 
rium  ad  Carolum,  cui  infensus  erat,  Cocconi  nomine  lit- 
teras finxisse  tradunt.  Juvenem  vero  petulaatios  rescri- 
bentem per  epistolam  Messorio  traditam , et  ad  Praefe- 
ctum delatam  in  gravissimum  crimen  conjectum,  sed  quae 
secuta  sunt,  rem  aliter  gestam  fuisse  demonstrant.  Guic- 
ciardinus,  cognito  flagitiosorum  consilio Carolum  cum 
aliis  duobus  facinoris  consciis  quamprimum  in  vincula 
conjicit.  Mox  cum  rei  per  quaestiones  crimina  confessi 
fuissent,  ne  quid  ex  se  iniquius  committere  videretur, 
convocata  curia , ordine  rem  omnem  explicat ; litteras,  et 
acta,  quibus  tormentis  eruta  veritas  continebatur,  leg» 
jubet;  interrogat,  an  sontes  ultimo  supplicio  dignos  exi- 

Btiment.  Ubi  omnes  morte  plectendos  esse  censuere,  ipse 
senatus  praejudicium  secutus,  capitis  poena  condemnat. 
Idibus  itaque  juliis  Carolum  in  arce  securi  percussit ; 
reliquos,  quorum  alter  sacerdos  Bernardi  Cerati  filius, 
alter  Alarius  Camunculus  fuit,  in  foro  suspensos  laqueo 
necari  jussit.  Deinde  Antonii  et  Bernardini  Bebiorum, 
Guidonisque  Degani  aedibus  solo  aequatis  a Fontanellis 
in  Zobolos  animum  transfert,  atque  armis  illis  ademptis, 
•■bis  custodiam  his  committit. 

Post  haec  Laurentius  Mediceus  ex  Gallis  cum  nova 
conjuge  mense  augusto  reversus  apud  Lucam  Fontanel- 
lum  splendide  exceptus  divertit.  Discedentem  Vincentius 
Scajolus  cum  Dionysio  Zobolo,  et  Luca  Fontanello  Flo- 
rentiam usque  officii  gratia  comitatus,  postea  Scandianum 
ad  Joannem  Bojardum  se  recepit.  Id  ubi  Guelphis  inno- 
tuit, <£ui  antiqui  odii  memores  et  recenti  Guicciardini  offen- 
sa accensi  erant,  omni  arte  hostem  intercipere  conantur. 
Ad  patrandum  facinus  nova  occasio  vindictae  avidis  sese 
obtulit.  Paucis  enim  ante  diebus  Vincentius  quemdam 
Petrum  Bojardi  aurigam  contumelia  ob  levem  causam 
affectum  etiam  verberaverat.  Is  acceptam  injuriam  ulci- 
scendi cupidus,  Coccono  se  facilem  in  arcem  Scandiani 
aditum  ad  trucidandum  Scajolum  daturum  ultro  polli- 
cetur. Ille  tantam  opprimendi  hostis  occasionem  non  amis- 
surus undique  socios  ad  conficiendum  hominem  convocat. 
Constituta  peragendo  parricidio  nocte,  quae  sexto  calendas 
novembris  praecessit,  Paulus  Bebius  in  Regiensium  su- 
burbia venit,  ubi  instructissimam  ad  Mancasale  et  Casones 
Zobolorum  villam  pecoribus  omnibus  abductis,  et  ablata 
supellectili  diripit,  in  viridaria  saeviens  aedes  incendit,  et 
frumentarias  molas  disjicit.  Ab  alia  parte  Cocconus  in 
Scandiani  arcem  a Petro  clam  introductus  praelatis  funa- 

libus  ad  cubiculum  tendit,  ubi  Vincentius  cum  Leandro 
quodam  uxoris  parricidio  infami,  et  Petro  Jacobo  Melano 
familiaribus,  ac  Christophoro  famulo  cubabat.  Luminum 
splendore  ac  pedum  armorumque  strepitu  primum  proditis 
hostibus,  Christophorus,  repagulis,  et  omni  impedimento* 
rum  genere  apposito,  ostium  firmat.  Leander  interim  ex. 
fenestra  per  quinquaginta  cubitorum  spatium  in  terram 
se  dejiciens  ossa  graviter  quassavit.  Eum  Vincentius  se- 
cutus apprehensa  crepidine  fenestrae  tanta  agilitate  coP 
poris  se  dimisit,  ut  levius  cadens  modicam  laesionem  sen- 
serit. Cocconus  effractis  valvis  irrumpens,  ubi  hostem 
fugisse  videt , in  reliquos  saevit : Petrum  Jacobura  et 
Christophorum  obtruncat;  capsas,  scamna,  et  tabulas  ad 
opprimendos  hostes,  quos  humi  jacere  putabat,  ex  fenestra 
dejicit.  Ceterum  Scajolus,  ut  erat  nudus,  tracto  aecum 
Leandro,  sub  arcis  ponte  delituit.  Leander  postea  diligenter 
curatus  pristinam  valetudinem  recepit,  donec  senex  prio- 
rum forte  scelerum  poenas  luens  in  furore  vitam  finivit. 
Ob  haec  patrata  facinora  rumor  erat,  Guelphos  conjunctis 
copiis  in  urbem  impetum  facturos ; itaque  cura  moenium 
Zobolis  demandata,  firmisque  ubique  praesidiis  dispositis 
ab  omni  externorum  vi  tutus  populus  fuit. 

Ceterum  illi  Ferrariam  conversi  ut  caedes  caedibus 
adderent,  in  itinere  aliud  scelus  aggrediuntur.  Vincentium 
enim  Mariam  Gazolurq,  unicum  Alberti  filium,  dum  stu- 
diorum causa  Bononiam  proficiscitur,  in  ejus  urbis  et 
Ferrariae  finibus  Cocconus  per  sicarios  crudeliter  trucida- 
vit ; etsi  alii  a Cambio,  qui  Marinam  ejus  sororem  uxo- 
rem habebat , ut  in  haereditate  succederet,  id  facinus 
admissum  esse  volunt.  Lucam  etiam  Fontanellum,  licet 
neutrarum  partium  hominem , idem  occidere  decreverat ; 
sed  re  parum  prospere  tentata,  irritus  conatus  fuit:  quare 

indignatus  ille,  cum  prius  verbis  et  litteris  apud  Fran- 
ciscum  et  Antonium  Mariam  agnatos  factum  excusasset, 
Zobolis  se  conjunxit.  Hi  novis  viribus  aucti,  ubi  etiam 
ob  Guelphorum  crimina  Guicciardinum  sibi  impensius 
favere  intelligunt,  Praefecti  gratia  elati  ad  novas  res  imi- 
tandas intemperantias  feruntur.  In  Julii  enim  Bebii,  qui 
a civilibus  factionibus  abstinebat,  oecem  ob  solum  ia 
eam  Jppiiliam  conceptum  odium  temere  conjurant ; sed 
is,  qua  nocte  trucidandus  erat,  quae  idus  januarii  (>)  prae- 
cessit, Deo  innocentem  servare  volente,  forte  apud  Vice- 
dominos  dormivit.  Ubi  domi  hominem  non  inveniunt, 
Simone  Minghello  incitante.  Hilarius  Zobolus  et  Jacobus 
Sessius,  Nicolaum  filiastrum  cognomento  Romazotum  ob- 
truncant ; Juvenalique  Busana  graviter  vulnerato,  etiam 
Alexandrum  Bebium  in  templo  Sanctae  Mariae  a Gratiis, 
ubi  frequentius  sacris  interesse  consueverat,  intercipere 
voluisse  ferantur.  Verum  is  cautius  latitando  Hostium 
conatus  elusit. 

Ubi  hoc  quoque  minus  prospere  sibi  successisse  Zoboli 
vident,  aliud  non  minus  grave  scelus  aggrediuntur.  Fran- 
ciscus  Fontanelius  ex  Catharina  Joannis  Jacobi  Bebii  so- 
rore genitus  quamquam  sanguine  Bebiis  conjunctus,  a 
civilibus  tamen  factionibus  abhorrebat,  splendidoque  ve* 
stium  cultu  potius,  et  unguentis  delectatus,  carminibus 
ad  citharam  canendis,  et  magis  festivis  musis,  quam  armis 
studebat.  Ceterum  opibus  abundans  cum  pecunia,  atque 
consilio  cognatos  Bebios  juvare  crederetur,  jam  fama 
suspectum  Zobolis  virum  lis  interveniens  etiam  inimicio- 
rem fecit.  Ejus  enim  uxor  Beatrix  cum  sorore  Constan- 
tina Sigismnndi  Malegucii  conjuge  in  parentis  Antonii 

Zoboli  facultatibus  successerat,  cum  ditissimoque  patri- 
monio simul,  et  opimi  sacerdotii,  quod  sub  titulo  D.  Hie- 
ronymi in  S.  Joannis  Evangelistae  templo  erat,  et  tum 
quingentis  aureis  locabatur  , jura  obtinuerat : id  olim 
Joanni  Andreae  Boclacio  datum , cum  is  Mutinae  Antistes 
factus  esset,  vacavit  (').  Mox  Bartholomaeo  Sixti  Pontificis 
nepoti  traditum,  tum  vero  patronorum  suffragiis  in  Cos- 
mum Pacium  devenit.  Cum  vero  Alexander  Zobg^is  ad 
se  eligendi  sacerdotis  jus  pertinere  contenderet,  et  fllud 
Guidoni  Deliphei  fratri  delaturus  esset,  orta  contentio 
inimicitiarum  suspicionem,  quae  antea  concepta  erat,  in 
implacabile  odium  convertit.  Auctoribus  itaque  Alexandro 
Sessio,  et  Pompejo  Messorio  tollendi  de  medio  hominis 
consilium  initur.  Id  opportunum  ad  patrandum  facinus 
tempus  visum  est,  quo  Guicciardinus  abesset.  Nec  multo 
post  eo  forte  Mutinam  profecto,  die,  quo  D.  Blasii  tem- 
plum, quod  tunc  extra  Portam  S.  Crucis  conditum  erat, 
de  more  populi  ad  colendam  sancti  viri  memoriam  invi- 
surus credebatur,  hominem  conficere  statuunt.  Sed  cum 
ille  urbe  non  exiisset,  res  in  proximum  dominicum  diem 
post  triduum  est  dilata.  Hujus  conspirationis  incertus  ru- 
mor ad  Franciscum  pervenerat ; sed  ipse,  fide  verbis  non 
habita,  inermis  et  paucis  comitantibus,  velut  omni  timo- 
ris suspicione  liber  proficiscebatur,  usque  adeo  ut  etiam 
ab  Hercule  Atestino  oblatos  stipatores  recusaverit.  Ut  vero 
dies  illi  fatalis  venit,  Simoni  Minghello  omnium  crimi- 
num conscio  et  Bernardino  Lippo  sacerdoti  explorandi 
loci,  in  quo  rebus  divinis  sit  interfuturus,  negotium  datur. 
Sessius  abducendi  Alexandri  Zoboli , ne  filii  Ludovici  con- 
silia intelligat,  provinciam  suscipit.  Id  ubi  ex  sententia 

successit,  Minghellus,  et  Lippus  Franciscum  in  D.  Prosperi 
templo  esse  Dunciant.  Eo  Ludovicus  statim  cum  sociis 
armatus  accurrit,  et  simul  atque  sacerdos  Domini  calicem 
in  altum  sublatum  deposuit,  venerabundum  Franciscum 
tribus  in  gutture,  et  duobus  in  capite  vulneribus  illatis 
et  cum  eo  ipsius  familiarissimum  Baptistam  Malegutium 
virum  probitate  insignem  interfecit  (0.  Joannem  quoque 
Galleacium  Malegutium  Alexandri  filium , qui  ibi  forte 
inventus  est,  adolescentem  graviter  vulneravit.  Inde  do- 
mum  reversus,  inscenso  confestiin  equo,  per  portam  cru- 
ceam,  vi  custodibus  illata,  evasit.  Alexander  ejus  pater, 
qui  tum  Sessii  arte  in  D.  Dominici  templo  cum  ceteris 
antiquioribns  Zobolis  sacris  intererat,  audito  sceleiy  incre- 
dibili dolore  consternatus  in  aedes  se  recipit.  Ibi  nati 
audaciam,  et  Malegutii,  quem  maxime  dilexerat,  casum, 
et  suam,  quod  Praefecti  saevitiam  maxime  timeret,  cala- 
mitatem infelix  senex  deplorat.  Guicciardinus  re  cognita 
postridie  Mutina  Regium  advolat,  Zobolosque  omnes. 
Messorios,  et  reliquos  facinoris  conscios  citat.  Illi  an  Prae- 
fecti severitate  temere  se  committerent,  diu  deliberabundi 
substitere;  tandem  cum  bonorum  publicationem,  et  mili- 
tum, populique  sibi  graviter  infensi  vim  timerent,  paren- 
dum putant.  Ubi  in  arcem  venere,  adsunt  Fontanelli  fa- 
cinoris atrocitatem  multis  nominibus  exaggerantes,  virum 
ab  omni  seditione  alienum,  innocentem,  religioni  inten- 
tum, rhedio  in  templo,  ac  in  ipsius  sacerdotis,  et  Christi 
oculis,  et  ab  his  qui  nunquam  ab  eo  laesi  fuerant,  per 
insidias  impie  crudeliterque  trucidatum  criminari  ; parri- 
cidio parricidium  cumulatum  addita  etiam  immerenti  ado- 
lescentulo  vulnera,  nullam  aetatis,  innocentiae,  hominum 

vel  religionis  rationem  habitam  fuisse  querantur.  Proinde 
orare,  ut  paucorum  poena,  multorum  audaciam  compri- 
mat, inexplebilem  factiosorum  libidinem,  quae  jam  nec 
modum,  nec  finem  inveniat,  saluberrimo  exemplo  fraenare 
velit.  Guicciardinus  primo  reum  quemque  per  se  diligen- 
ter interrogat : deinde  ceteris  dimissis  ex  Zoboli  Basilium 
S.  Nicolai  Praepositum  et  cum  Hippolyto  filio  Alexandrum 
Pompejum  Messorium,  Bernardinum  Lippum  sacerdotem, 
et  Simonem  Minghellum  retinet.  Omnes  aliquamdiu  du- 
rioribus tormentis  frustra  cruciati , quarto  tandem  die 
Lippus  et  Minghellus  quaestionibus  victi  totius  conspira- 
tionis veritatem  denudant.  Proditus  Alexander  Sessius 
urbani  u*  citatur;  qui  etsi  amicis  admonentibus,  ne  se 
irato,  et  truci  Praefecto  committeret,  ut  erat  confidentis- 
simi  ingenii  postridie  se  in  carcerem  temere  conjecit. 
Animum  addebat  generiB  nobilitas,  et  quod  Jacobi  Triultii 
summi  in  Italia  Gallorum  ducis,  cujus  erat  cataphractus, 
rationem  habendam  crediderat.  Verum  nulla  sanguinis, 
aut  amicorum  gratia  sibi  opitulante,  tormentis  subjectus 
rem  omnem  aperuit:  idem  et  Messorius  egit,  qui  juriutn 
studiis  operam  navans  etiam  falsas  Cocconi  nomine  ad 
Carolum  Caprarium  litteras  scripsisse  confessus  esse  dicitur. 
Basilius  vero  quod  discedenti  Ludovico  equos  comrao- 
dasset,  et  ejus  famulus  Petrus  Bombertonius,  qui  pridie 
quam  parricidium  ederetur  pugionem  exacuere  visus  erat, 
saevissimis  tormentis  durius  excruciati  nihil  prodiderunt. 
Hippolytus  quoque  quod  Ludovici  majoris  fratris  consilio- 
rum particeps  haberetur,  in  quaestiouibus  constans  crimen 
purgavit.  Per  eos  dies  in  urbe  maxime  trepidatum  est, 
ne  rursus  Bebii  novam  caedem  ulturi  civitatem  invade- 
rent, vel  Morottus  vinctos  liberaturus  iutra  moenia  irrum- 
peret ; qui  Zobolorum  nunciis  sollicitatus  ad  quartum  ab 

urbe  lapidem  venit;  sed  Praefecti  vigilantiam,  et  civium 
ad  sua  defendenda  magnam  alacritatem  inveniens,  ultra 
progredi  non  est  ausus.  At  Nicolaus  Sessius  de  fratris 
salute  sollicitus,  cum  Guicciardino  paciscitur,  ut  pro  Lu- 
dovico  Zobolo  quem  Rolli  commorantem  se  traditurum 
pollicebatur,  Alexander  dimitteretur;  sed  dum  promissa 
exequi  simulat  veredis  Florentiam  ad  Laurentium  Medi- 
cem currit,  ut  fraterni  erroris  impunitatem  impetret.  Ve- 
rum Guicciardinus  ut  erat  ingenio  sagax,  et  calliditate 
nemini  secundus,  Nicolai  arte  cognita,  ultra  poenam  non 
esse  differendam  censet.  Itaque  sequenti  nocte  (0  Sessio 
et  Messorio  in  arce  obtruncatis,  capita  summo  mane  in 
area  ante  arcem  cum  truncis  populo  spectanda  exposuit. 
Minghellus  quoque  et  Lippus  laqueo  necati,  ex  arcis 
moenibus  urbem  versus  sunt  suspensi.  Sumpto  de  sonti- 
bus supplicio,  ceteri,  qui  innocentes  visi,  ne  aliquem  in 
urbe  tumultum  suscitarent,  Bononiam  sunt  relegati.  Hi 
fuere  Alexander,  Nicolaus,  Basibus,  Dionysius,  Hilarius, 
et  Anselmus  Zoboli,  Baptista,  Andreas,  et  Albertus  Mes- 
sorii, Falchettus  et  Aurelius  Fossii.  Sessii,  qui  antea 
etiam  Praefecto  ob  alia  erant  invisi  in  suum  castellum 
Rollum  concessere.  Pedagogus  cui  sacerdotium  datum 
erat,  tantorum  tumultuum  timore  perculsus,  nec  se  intra 
lares  tutum  arbitrabatur:  quare  funestas  divitias  damnans, 
certa  pecunia  accepta,  jura  sua  Alexandro  Zobolo  sponte 
cessit.  Civium  rebus  jam  plurium  sanguine  ita  pacatis, 
tandem  de  pace  inter  omnes  agitari  coepit.  Ob  id  triduum 
ad  placandam  divini  numinis  offensam  supplicationes  a 
cunctis  ordinibus  per  totam  urbem  actae:  demum  Hercule 
Atestino  pro  Bebiis,  et  Joanne  Bojardo  pro  Scajolo  et 

Zobolis  agentibus,  ingenti  omnium  gaudio  pridie  idua 
julias  laetissima  pax  inter  utriusque  factionis  homines 
est  inita.  Hora  ferme  diei,  qui  jovis  fuit,  vigesima  prima 
imminebat,  cum  publicata  civium  concordia,  majora,  mi- 
noraque  aenea  tormenta  displosa,  Campanarum,  tubarum- 
que sonitus  cum  crebris  acclamationibus  et  ignibus  per 
urbem  publicam  laetitiam  expresserunt.  Revocati  alii  qui 
relegati  fuerant,  Paulus  et  Bernardinus  Bebii,  Cocco, 
Gajonus,  Paulus  Cossellius,  Antonius  Pataracius,  Joannes 
Jacobus  Cremonensis,  et  Andreas  Calcaneus,  qni  Gozadini 
neci  interfuerant,  urbe  extorres  permanserant.  Betolla 
autem,  quod  nimiam  Cocconi  superbiam  confidentius  re- 
prehendisset ab  Antonio  Sablone , et  Lazaro  Zenone  Riva- 
roli  non  multo  ante  obtruncatus  fuerat.  Ita  variis  tumul- 
tibus rixisque  diu  afflicta  civitas,  vix  tandem  visa  est 
respirare. 

In  montibus  vero  majores  turbae  excitatae , agrestes 
homines  in  majora  pericula,  extremumque  exitium  con- 
jecere. Gnicciardinus  qui  nimiam  licentiam  Morotti  am- 
plius ferre  non  poterat  ad  eum  opprimendum  quasdam 
militum  copias  mittit;  quibus  profligatis,  alias  longe  ma- 
jores ire  jubet : sed  his  quoque  turpiter  fugatis,  quanta- 
cunque potest  ex  finitimis  urbibus,  et  oppidis  militum 
manu  contracta,  nec  paucis  ex  plebe  et  Guelphis  Regien- 
sibus nomen  profitentibus , omnibus  copiis  praefectum 
Antonium  Mariam  Fontanellum  cum  aeneis  tormentis, 
aliisque  militaribus  machinis  ad  exterminandos  latrones 
contendere  praecepit.  Morottus  cum  tanta  virorum  multi- 
tudine aperto  praelio  dimicare  non  ausus,  relicta  domo, 
cum  paucis  in  summis  alpibus  aut  densis  nemoribus, 
prout  opportunius  videbatur,  longe  delituit.  Interdum 
vero  extremum  hostium  agmen  infestare,  dispersos  cae- 

dere,  et  procul  sagittis  confertissimos  quosque  confodere, 
quandoque  etiam  mutato  habitu  ignotus  in  mediis  hosti- 
bus eorum  consilia  explorare.  At  nostri  ut  nulla  erant 
militari  disciplina  instructi,  ubi  eum  abesse  intelligunt, 
ad  praedandum  conversi,  nullum  quod  non  committant 
flagitii  genus  praetermittunt.  Morotti  domum  in  primis 
solo  aequant,  montanorum  agros  incendunt,  pecora  ab- 
ducunt , aedes  diripiunt , virgines  nuptasque  flagitiosissime 
constuprant,  captos  denique  pauperes  omnibus  contumeliis 
affectos  dimittunt.  Quae  res  cum  non  modicam  in  Regien- 
ses invidiam  conflaret,  etiam  effecit,  ut  vulgo  ad  Morot- 
tum  agrestes  confugerent,  eumque  patronum,  et  parentem 
salutarent.  Guicciardinus  ubi  armis  hominem  opprimere 
non  potuit,  publicum  hostem  pronunciat,  et  mille  aureo- 
rum praemium  vel  capienti,  vel  occidenti  edicto  promittit. 
In  eodem  etiam  numero  habendos  esse  eos  denunciat, 
qui  illum  receperint,  opibus,  consiliisve  juverint;  sed  non 
inulto  post  ( qua  de  causa  incertum  ) mutata  sententia 
ipsum  montanae  regioni  praefecit,  ejusque  aedes  instau- 
rari, et  quae  inveniri  potuerunt,  bona  restitui  jussit. 
Ferunt  aliqui  illum  ad  Julium  Medicem  legatura  Ponti- 
ficium profectum  causae  suae  juribus  probatis  montium 
praefecturam  promeruisse. 

Novus  interea  casus  civiles  discordias  iterum  suscitavit. 
Ex  Hieronymi  Fossae  liberis,  Alberto  in  primo  tumultu 
caeso,  duo  superstites  filii  relicti  fuerant,  Alexander,  et 
Aurelius:  is  mitioribus  musis  vacabat,  philosophiaeque, 
et  hebraici  idiomatis  studiosus  etiam  componendis  ma- 
terna lingua  carminibus  maxime  oblectabatur,  saepiusque 
in  diversae  factionis  homines  versibus  magna  cum  ami- 
corum voluptate  jucundius  ludebat,  et  ob  id  eis  carior 
habebatur.  Alexander  vero  veneri  turpius  deditus  cum 

Ferrariae  forte  apud  Alium  Petri  Mariae  Petrati,  qui  Re- 
gium in  civilium  turbarum  initio  gubernaverat,  sibi  fami- 
liarem diverteret,  contra  christianae  legis,  et  amicitiae 
jura  bospitis  uxorem  ad  stuprum  sollicitavit.  Scelere  per 
conjugis  delationem  cognito,  maritus  animi  gratia  Alexan- 
drum rus  ducere  simulat,  ibi  navi  exeuntem  adortus 
stricto  gladio  obtruncat.  Re  in  urbem  relata,  Guicciardi- 
nus  id  Guelphorura  opera  patratum  suspicatus  Antonium 
Mariam  Fontanellum,  aliosque  ejusdem  factionis  homines 
verbis  acerbius  castigatos  dimisit:  sed  non  multo  post 
cum  vera  caedis  causa  cognita  esset,  blandius  appellatos, 
et  quod  laetam  pacem  sancte  colant  laudavit.  Sequenti 
anno  (')  ipse  Florentiam  revocatus  Regii  suas  vices  actu- 
rum Jacobum  fratrem  reliquit.  Robertus  Messorius  ab- 
sentia Praefecti  novandarum  rerum  occasionem  nactus, 
socios  clam  convocare,  falsos  rumores  serere,  et  occulta 
consilia  quotidie  inire  coepit.  Itaque  ejus  nomen  a nobili 
cive  delatum  fuit.  Vocatus  cum  non  veniret,  Zoboli  omnes 
in  arce  sunt  detenti,  et  Lucas  Fontanellus,  qui  tum  forte 
Mutinae  versabatur , custodiae  traditus  est.  Omnes  postea 
Bononiam  cum  Vincentio  Scajola  relegati,  praeter  Lucam 
Fontanellum,  qui  ob  mortem  Stephani  patrui  post  sex 
menses  reditum  impetravit,  extra  patriam  usque  ad  obi- 
tum PontiAcis  permanserunt. 

Ceterum  in  montibus  Morottus  otium  non  ferens  sub 
finem  anni,  capto  custode  et  alio  nobili  Sessio  e Castello 
Dardo,  Carpineti  arcem  occupat.  Guicciardinus  rei  atroci- 
tate commotus  undique  ex  vicinis  oppidis  et  plebe  col- 
lecto milite  Hieronymum  propinquum  cum  aeneis  tor- 
mentis ad  opprimendum  hominem  mittit ; sed  illi  pagis 

montanis  direptis  ( quae  nunc  egregia  merentium,  sunt 
facinora  ) frustra  tempus  contriverunt,  donec  per  Rama- 
ciotum  Bononiensem  quibusdam  conditionibus  arx  est 
reddita.  Morottus  Bernardi  Rubei  episcopi,  qui  Bononiae 
Legati  vicibus  fungebatur,  liberali  stipendio,  ut  miles 
retentus,  nec  se,  nec  Vitalem  fratrem  Carpinetum  rever- 
suros, vel  Bononia  exituros  promisit.  Verum  Vitalis  in- 
genio indomito  in  omne  facinus  temere  irruens  domum  re- 
diit, ubi  cum  nonnullqs  Guicciardini  satellites  contumelia 
Ciani,  olim  Sejani,  affecisset,  orta  rixa,  vix  evadere  po- 
tuit. Id  ubi  Dominicus  frater  rescivit,  pactorum  contem- 
ptor, et  ipse  Carpinetum  reversus  fratri  infensos  satellites 
in  Cervareciae  villa  equis,  armisque  turpiter  spoliatos 
dimisit.  Rursus  (0  eo  missus  Hieronymus  Guicciardinus, 
Morotti,  qui  in  altos,  et  praeruptos  montes  fugit,  domum 
iterum  funditus  evertit;  ipsum  vero  facinorum  auctorem 
io  unum,  et  alium  montem  transfugientem  nunquam  as- 
sequi potuit.  Quod  igitur  supererat,  et  ipsi  milites  maxi- 
me exoptabant,  ad  stupra,  rapinas,  et  incendia  conver- 
tuntur. Tandem  Joannis  Francisci  Corrigii,  Sigismundique 
Carpensis,  et  Lucae  Fontanellae  opera,  Guicciardinus 
iterum  Morotto,  qui  fuga  insequentes  eludebat,  vel  in- 
vitus conciliatur  (*). 

Defuncto  interim  cum  uxore  Laurentio  Medice  cum 
regiae  affinitatis  jura  exolescerent,  Leo  Placentiae,  et 
Parmae  recipiendae,  quas  Galli  impotenter  eripuerant, 
animum  adjecit.  Ad  id  eum  acrius  inflammavit  grave 
jam,  et  non  amplius  ferendum  Italis  Gallorum  jugum, 
qui  magua  Lotrechi  superbia  universorum  Insubrum  io 

se  odia  concitaverant,  et  totius  edam  Galliae  cisalpinae 
sacerdotia,  contempta  Pontificis  majestate,  plerumque  in- 
dignis hominibus  deferebant ; nec  contenti  Insubriae  fini- 
bus, de  occupandis  quoque  Ecclesiae  urbibus  cogitare 
credebantur.  Leo  igitur  qui  Gallorum  armis  minime  fiden- 
dum existimabat,  ac  de  recipiendis  ereptis  civitatibus 
maxime  laborabat,  cum  Carolo,  qui  nuper  Caesar  decla- 
ratus erat,  percusso  foedere  primum  de  expellendis  Me- 
diolanensi principatu  Gallis,  Franciscoque  Sfortia  in  pa- 
ternam ditionem  communibus  armis  restituendo  consilium 
coepit.  Itaque  octo  millia  Helvetiorum  conduxit,  qui  dum 
Regio  in  Picenum,  mense  aprili,  transeunt,  magna  cum 
disciplina  et  modestia,  in  civium  aedibus  sunt  diversad. 
Ex  his  duo  tantum  millia  retenta,  alii  longo  otio  fracti, 
dum  messes  facturi,  pridie  calendas  majas,  domum  rever- 
tuntur. Quindecim  diebus  quibus  Regii  sunt  commorati, 
octingentas  vini  cuppas  absorbuisse  feruntur,  ac  centum 
quinquaginta  aureorum  millia  in  eos  inutiliter  consumpta 
fuere.  Ceterum  Leo,  qui  causam  belli  contra  Gallum 
quaerebat,  tutissimum  omnibus  Mediolano  proscriptis  io 
Ecclesiae  urbibus  refugium  concessit.  Qui  sub  Hieronymo 
Morono  statuto  die  Mediolani  fines  adoriri  debebant.  Guic- 
ciardino  vero  decem  millia  aureorum  Roma  missa , ut  tria 
millia  peditum  conscriberet.  Plurimis  igitur  exulibus  Re- 
gium certarim  confluentibus,  Galli , ubi  ob  hanc  novita- 
tem Pontificis  fidem  suspectam  habuere  per  fraudem  oc- 
cupandi Regii  consilium  inierunt.  Quare  clam  copiis 
Parmae  contractis  se  de  communibus  Pontificis,  et  Gallo- 
rum rebus  colloqui  velle  cum  Guicciardino  simulant. 
Sponsione  hinc  inde  facta  de  injuria  neutri  pard  infe- 
renda, Lescutus  Lotrechii  frater,  die,  quo  Joannis  Bapti- 
stae ortus  celebratur,  summo  mane  cum  sexcentorum 

eqnitam  ala  Regium  advolat.  Ubi  ad  Divi  Ceminiaoi 
templum  pervenit , quod  tunc  in  nostris  suburbiis  Parma 
venientibus  occurrebat,  triplici  facta  acie  duas  dextra,  et 
sinistra  dimissas,  quavis  via  urbem  adoriri  jubet,  ter- 
tiam ipse  apud  se  retinet,  Guicciardinumque  ad  collo- 
quium vocat.  Facta  ad  D.  Stephani  portulam  dicendi 
potestate,  Lescutus  equo  descendit,  longaque  oratione,  ut 
urbis  praefectum  distineat,  exules  contra  foedera  ab  eo 
recipi  queritur.  Interea  Bonvallis  unum  ex  eorum  ducibus 
cum  cataphractis  vi  ingredi -conatur.  Porta  statim  magno 
impetu  clausa,  a civibus,  qui  per  moenia  Guicciardini 
vigilantia  dispositi  fuerant,  et  militibus,  qui  ea  nocte  ex 
Mutinensibus  venerant,  facile  propellitur.  In  eo  tumultu 
Alexander  Triultius  aenea  glande  percussus,  intra  biduum 
occubuit.  Lescutus  quoque  ipse  tormentis  aeneis  sublatus 
esset , nisi  colloquentem  Guicciardinum  offendere  timuis- 
sent. Illum  vero  repentino  rumore  perculsum,  et  quid 
agendum  sibi  esset  incertum , Guicciardinus  in  urbem 
perduxit,  ac  ab  omni  imminentis  periculi  metu  liberavit. 
Alii  qui  ad  sinistram  se  verterant  equites  cum  per  cru- 
ceam  portam,  ut  mandatum  erat,  irrumpere  conarentur, 
ab  bis  qui  praesidio  erant  pulsi  per  viam , et  agros  re- 
lictis armis  in  fugam  effusius  se  dedere:  et  cum  Lescu- 
tum,  qui  in  urbe  receptus  erat,  captum  esse  fama  Par- 
mam usque  detulisset,  ceteri  qui  aliis  portis  vim  inferre 
voluerunt,  et  ipsi  turpiter  repulsi  fuere.  - Guicciardinus 
etsi  Gallorum  perfidia  non  mediocriter  commotus,  ut  da- 
tam tamen  fidem  servaret,  illaesum  Lescutum  dimisit. 
Ip  animo  habuerant  Galli  captam  urbem  diripere,  et  eam, 
caesis  exulibus,  suo  imperio  adjicere.  Fugientes  ad  Niceam 
flumen  Fridericum  Gonzagam  Botioli  principem  pedestri- 
bus Gallorum  copiis  praefectum  cum  mille  peditibus  sibi 

subsidium  allaturum  obviam  habuerunt;  qui  ubi  irritum 
sociorum  conatum  fuisse  intelligit,  ut  aliquid  egisse  vide- 
retur, equitatu  magnis  precibus  retento,  Copriacum  oc- 
cupat , ubi  magno  cum  incolentium  detrimento  novem 
diebus  castra  habuit.  Demum  vel  jussu  Francisci  Regis, 
ad  quem  Regienses  graviter  rei  novitatem  detulere,  vel 
alia  ratione  motus  Parmam,  relicto  castro,  rediit. 

Leo  cognita  Gallorum  audacia  de  eorum  injuria  in 
fratrum  senatu  cum  legato  Francisci  Regis  questus  ipsum 
Ecclesiae  Anibus  exire  jubet,  et  bellum  contra  Gallos 
decernit.  Prosper  Columna  rei  militaris  disciplina  nemine 
secundus,  ex  Campania  accitus,  omnibus  copiis  cum  im- 
perio praeficitur.  Thomas  vero  Foissejus  et  Lotrechius 
cum  fratre  Lescuto,  quod  urbem  Regii  invasissent,  salem- 
que Pontificis  in  Mediolani  principatu  intervertissent,  ac 
quorumdam  sacerdociorum  fructus  temerario  ausu  usur- 
pavissent, diro  anathemate  percussi  fuere.  Prosper  Co- 
lumna, consiliis  omnibus  cum  Mediceo  legato  Pontificio 
Florentiae  communicatis , Bononiam  arma  expediturus 
venit.  Ibi  Pontificis  copiis  Friderico  Gonzaga  praefecto 
et  Guicciardino  castrorum  curae  proposito  summus  ipse 
omnium  arbiter  erat  constitutus.  Majora  aenea  tormenta 
Arimino  educta,  et  Regium  mille  peditum  praesidio  sub 
Ramaciotto  duce,  et  ala  equitum  sub  Guidonibus,  Ran- 
gono  et  Vajno  adversus  Atestinorum  arma  est  munitum. 
Hi  religiosorum  sumptibus  ut  plurimum  in  coenobiis  sunt 
hospitati : omnibus  tandem  Neapoli  et  Florentia  copiis 
evocatis,  universoque  Bononiae  exercitu  explicato,  dux 
ipse  Parmam  versus  discedens  in  Regiensium  suburbiis 
ad  portam  cruceam  castra  posuit.  Plumbini  Princeps, 
Joanninus  Medices,  Vitellius  Ursinus,  et  Guido  Rangonius 
singuli  centenos  cataphractos,  aliosque  ducentos  equites 

cum  millenis  peditibus  regebant.  Laurentius  Cibous  ex 
sorore  Pontificis  nepos  quinquaginta  cataphractos  ducebat. 
Ascanius  Columna,  Petrus  Aloisius  Farnesius,  et  Guido 
Vajna  singuli  centeDis  levis  armaturae  equitibus  praee- 
rant. Dux  Zuccarus  mille  pedites,  et  centum  equites,  et 
Aloisius  Gonsaga  quinquaginta  equitum  turmam  habebat. 
Sub  Hieronymo  Guicciardino  quadringenti  quinquaginta 
pedites,  et  sub  Bernardino  Carrario  trecenti  militabant. 
His  additi  erant  bis  mille  quingenti  Helvetii  cum  pluri- 
bus Hispanorum  copiis,  quae  nuper  ex  Hispania  tredecim 
majora  aenea  tormenta ,*et  sex  minora  advexerant.  Hos 
ingens  curruum  numerus  magnam  tormentarii  pulveris  et 
ferrearum  pilarum  copiam  vehentium  cum  aliis  impedi- 
mentis sequebantur.  Cum  semel  in  Regiensibus  pernoctas- 
sent,  mane  abeuntes  ad  Niceam  flumen,  donec  novae  co- 
piae Neapoli  adveniunt,  per  tredecim  dies  castra  habue- 
runt. Demum  collectis  vasis  inter  viam  regiam  et  coeno- 
bium montis  Oliveti  castrametati  Parmam  obsederunt, 
ubi  contritis  moletrinis  aquas  ex  Parmensibus  divertere 
conabantur.  Post  octo  dies  Fridericus  Gonzaga  octingentos 
pedites,  sagittarios  ducentos,  et  quinquaginta  cataphractos, 
quatuorque  minora  aenea  tormenta  adduxit.  His  alii  tre- 
centi cataphracti  et  bis  mille  Hispani  Neapoli  superve- 
nere, donec  universi  numerum  duodeviginti  millium  im- 
plevere. Galli'  velut  rerum  domini,  omnia  Parmensium 
bona  sibi  usurpaverant,  civibusque  armorum  usu  adempto, 
ac  quatuor  portis  obstructis,  paucas  pilas  aeneas  ex  tor- 
mentis, nemine  laeso,  in  hostes  emiserunt.  Interim  nun- 
ciatur  decem  millibus  Germanorum  quae  a Caesare  Pon- 
tificiis in  subsidium  mittebantur  viam  a Venetis  praecludi. 
Jussus  igitur  Guido  Rangonus  cum  expeditis  mille  pedi- 
tibus, trecentisque  cataphractis,  et  totidem  levioris  arma- 

turae  equitibus,  et  Piscarius  Hispanarum  copiarum  prae' 
fectus  cum  mille  et  quingentis  peditibus  trecentisque  equi- 
tibus ad  educendum  in  tutum  auxiliarium  militem  pro- 
perare. Sed  cum  Veneti  liberam  transeundi  facultatem 
permisissent.  Piscarius  reversus  cum  quibusdam  copiis,  et 
duobus  Corsicorum  vexillis  in  suburbiis  nostris  pernocta- 
vit. Tanta  disciplina  ea  regebantur,  ut  plurimi  ex  nostris 
civibus,  aliisque  finitimis  urbibus,  etiam  cum  pueris  per 
armatos  libere  incederent,  nullaque  accepta  injuria  illa 
saepius  inviserint.  Contra  Galli  crebris  injuriis  Regienses 
afficere  non  desistebant,  quorulii  equitatus  duo  aenea 
tormenta  Regio  in  Pontificis  castra  ducta  intercepturus 
exierat.  Ubi  a praeda  aberravit  ad  pontem  Sorbolae  in- 
ventum Perinum  Pratonerium  Regiensem  cum  nonnullis 
armentis  trucidarunt.  Inde  in  suburbia  nostra  delati  etiam 
Alexandrum  Cassolum  intempestive  rure  revertentem 
captum  trecentis  postea  aureis  acceptis  dimiserunt.  Ubi 
haec  in  castra  sunt  relata,  retroactis  tormentis,  Guido 
Vajnus,  ut  tutum  iter  euntibus  esset,  cum  centum  equi- 
tibus Regium  venit.  Non  ideo  tamen  perterriti  hostes 
rursus  in  Regienses  populabundi  crebras  incursiones  facie- 
bant. Semel  vero  magno  ex  villa  Roncinae  abacto  peco- 
rum numero  dum  abeunt,  pulsatis  nolis,  Regii  ad  arma 
conclamatur ; illos  Parmam  celeriter  recurrentes  cives 
usque  ad  Masonem  secuti  nemine  invento  moesti  domum 
revertuntur.  Verum  ducenti  • equites  levis  armaturae  a 
nepote  Prosperi  Columnae  per  Regienses  in  castra  deducti, 
atque  alii  qui  viam  regiam  percgrrerent,  commeatus  tuto 
Regio  quotidie  ad  exercitum  vehendi  facultatem  prae- 
buerunt. Demum  dejectis  aeneorum  tormentorum  impetu 
Parmae  moenibus,  Galli  ultra  Parmam  flumen  alteram 
urbis  partem  defensuri  se  receperunt,  et  Pontificii  a civi- 

bns  acciti  magno  impetu  deserta  loca  occuparunt.  A mi- 
litum manibus  temperari  non  potuit,  quin  octavo  die, 
quo  Virginis  nativitas  celebratur,  vix  feminis  intactis  re- 
lictis omnia  profana  sacraque  avarissime  diriperentur.  Sed 
cum  Lotrecbius  Lescuti  frater  magno  cum  exercitu  ad- 
ventasse diceretur,  Pontificii  ad  D.  Lazarum  Regium  ver- 
sus retrocesserunt.  Ab  alia  vero  parte  cum  Finale  et 
S.  Felicis  castella  ab  Alponso  Atestino  capta  nunciarentur, 
Guido  Rangonus  ut  paria  faceret  cum  octingentis  Helvetiis 
et  ducentis  equitibus  Frignani  ignobilia  castella  occupat. 
Nonnullos  praeterea  Gallos,  qui  praedam  ex  Regiensibus 
agere  non  cessabant,  rustici  trucidarunt.  Tandem  exercitu 
hostium  Cremonam  deducto,  Regii  timebatur,  ne  Galli 
in  urbem  irruerent.  Itaque  clausae  quae  Parmam  respi- 
ciunt portae,  aggeres  secundum  Crustumium  extrui,  prae- 
sidia ubique  disponi,  et  cives  post  horam  noctis  secun- 
dam domo  exire  prohibiti.  At  Vitellius  cum  bis  mille 
Helvetiis,  et  quinque  millibus  Italorum,  oataphractisque 
centum  quinquaginta,  et  aliis  equitibus  trecentis,  adjuncto 
sibi  Ramaciotto,  Mutina  movit,  fusoque  Atestinorum  exer- 
citu, quem  Carpianus  ducebat,  Bondenum  et  Finale  op- 
pidum recepit.  Quo  tempore  post  frequentissima  fulgura, 
et  tonitrua,  circa  octavam  noctis  horam  magno  cum  to- 
tius civitatis  tremore  Herculis  Atestini  aedes  Thomae 
Cambia  tori  contiguae  et  aliae  monacornm  S.  Prosperi, 
quae  D.  Petri  templo  adjacebant,  de  coelo  tactae  fuerant. 
Eadem  nocte  Petrus  Jacobus  Verminescus  cum  quingen- 
torum proscriptorum  Mediolanensium  cohorte  ducento- 
rumque  equitum  ala  proditum  iri  sibi  Placentiam  frustra 
sperans  Regium  divertit.  Alii  praeterea  duces  cum  plu- 
rimis copiis  in  dies  crudescentis  belli  necessitate  postu- 
lante per  Regieuses  non  sine  magna  civium  injuria  tran- 
sierunt, quos  longum  esset  referre. 

In  montibus  vero  latrocinantibus  Morottanis  nulli  tu- 
tum iter  erat,  passim  caedes  fieri,  ex  Hetruria  Regium 
venientes  spoliari,  pecuniaque  a ditioribus  montium  incolis 
extorqueri.  Morottus  ubi  facinora  in  suam  invidiam  con- 
verti cernit,  ad  Guicciardinum,  quem  sub  nulla  fide  pu- 
blica unquam  antea  adire  voluit,  magno  ausu  in  castra 
contendit:  rapinas,  se  inscio,  aut  invito  committi,  nefan- 
dasque  caedes  perpetrari  queritar : si  praefectura  mon- 
tanae regionis  sibi  committatur,  facturum  ut  omnibus, 
quo  velint,  commeandi  tutum  sit  arbitrium,  et  Morottum 
non  rapinarum  auctorem  sed  hostium  tantum  ultorem 
esse  intelligat.  Guicciardinus  in  proximos  conversus  eum 
sibi  haud  rusticum  videri  dixit ; ulciscendique  hominis 
consilio  in  opportunius  tempus  dilato,  quod  tum  gravio- 
ribus negotiis  occupatus  innumeros  latrones  perdere  non 
posset,  petitum  magistratum  per  mensem  concessit.  Ille 
non  multo  post  aliquot  captos  Regium  laqueo  necandos 
misit,  et  Valletemporios  latrociniis  deditos,  qui  Petrum 
Camegnonum  montanum  facibus  domui  illatis  cum  liberis 
combusserant,  ab  abis  gravioribus  facinoribus  prohibuit. 
Ceterum  ipse  Herculem  Canussium  Montisvetri  dominum 
apud  S.  Pauli  oppidum  inventum  hostem  trucidavit.  In 
urbe  vero  nonis  novembria  quatermille  Helvetii  per  civium 
domos  divisi  decem  diebus  praesente  aere  omnia  libera- 
liter  mercati,  non  mediocrem  pecuniam  civibus  reliquere. 
Plus  centum  enim  in  inferiori  fori  parte  paratae  mensae, 
quas  cum  plurimi  in  quintam  noctis  horam  magna  cibo- 
rum copia  protracto  convivio  vescerentur,  non  modico 
lucro  caupones  ditabantur.  Mox  alii  Bondeno  supervenere 
Helvetii,  et  cum  magno  equitatu  quater  mille  Itali,  qui, 
sexcentis  tantum  militibus  ad  urbis  nostrae  praesidium 
relictis,  in  castra  conteoderuut.  Inter  utriusque  partis 

duces  convenerat,  at  rusticis  semina  jactaris  intacta  ar- 
menta relinquerentur,  sed  milites,  qui  a rapinis  abstinere 
non  poterant,  plura  Parmensium  abacta  pecora  in  Re- 
giensium nundinis  distraxerunt,  quae  cives  dominis  de 
injuria  conquerentibus  ex  bona  fide  restitui  curarunt. 
Tandem  Hispani  per  cloacas  Mediolanum  ingressi  Ponti- 
ficios introduxerunt.  Laus  quoque  Pompeja,  Ticinum,  et 
Placentia  pari  felicitate  occupatae  fuere.  Itaque  Galli, 
quorum  superbia  et  barbara  crudelitas  omnium  in  se 
odium  converterat,  Novumcomum  se  recepere.  Regii  igni- 
bus, tubis,  nolisque  .concinentibus , ob  res  prospere  gestas 
ingens  laetitia  populi  est  declarata.  Mox  cum  Parma  Galli 
discessissent,  liberi  cives  relicti  Vitelio  se  dediderunt,  quo 
profectus  Franciscus  Gnicciardinus  revocatis  exulibus  ejus 
urbis  statum  composuit.  Ceteri  qui  Mediolano  parebant 
populi  Pontificis,  Caesarisque  fidei  certatim  se  commise- 
runt. Quare  Franciscus  Sfortia,  Parma  et  Placentia  Eccle- 
siae restitutis,  Insubrum  imperii  principatum  obtinuit. 
Ceterum  non  diu  victoria  laetatus  Leo  post  calendas  de- 
cembris circa  horam  noctis  septimam  arthritico  morbo 
necatus  decessit;  etsi  alii  eum  veneno  sublatum  affirmant. 
Cardinalis  Mediceus,  et  Sedunensis  Helvetius  dum  ad 
novum  creandum  Pontificem  Romam  currunt,  Regii  in 
campanae  caupona  diverterunt,  ubi*in  cubiculo  pallatis 
vestibus  se  apud  ignem  prostraverant,  et  donec  cibum 
caperent,  in  speciem  luctus  diu  in  solo  jacuerant. 

In  urbe  vero  nostra  etsi  sopitae  civiles  discordiae  esse 
videbantur,  ad  omnem  tamen  dimovendam  turbam  utrius- 
que  factionis  homines,  qui  audita  Pontificis  morte  redie- 
rant, Tursus  exire  jussi  fuere.  Ex  Gibellinis  Alexander 
cum  Gallasio  filio,  et  Anselmus  Zoboli,  Lucas  Fontanel- 
lus,  Alexander  Messorius,  aliique  Scajoli  fautores  disces- 

sere.  Ex  his  vero  qui  Bebiorum  studiosi  videbantur,  Jaco- 
binus  Fontanellus,  Petri  Antonii  Fiastri  filii,  et  cum  aliis 
quibusdam  Prosper  Parisettus  ejecti  fuerunt.  Jacobinus 
S.  Martinum  ubi  Nicolaus  Calcaneus  degebat  infaustis 
auspiciis  se  contulit.  Post  paucos  enim  menses  ex  con- 
tentiosa verborum  altercatione  ad  arma  venerunt,  occiso- 
que  Jacobino,  Nicolaus  quamquam  natandi  ignarus  castelli 
fossa  superata  evasit.  Cum  urbs  interim  deductis  foveis 
et  extructis  aggeribus  muniretur,  Franciscus  Guicciardinus 
trecentos  cives  Carpinetum  ad  opprimendum  Morottum 
misit,  quo  non  invento,  ejus  et  Valletemporiorum  aedes 
solo  aequatae  fuerunt.  Romae  vero  non  sine  Patrum  de- 
decore, qui  numero  quadraginta  in  conventu  mutuis  con- 
viciis se  lacescentes  novi  Pontificis  electionem  protrahe- 
bant, omnium  de  rebus  Ecclesiae  solliciti  animi  tene- 
bantur. Fridericus  Gonzagus  Ecclesiae  copiarum  praefectus 
ubi  rem  diiferri  videt,  calendis  januariis  (')  Monticulum 
venit,  et  cum  quadrigentorum  equitum  ala  in  urbe  hy- 
berna  petiit.  Ei  cives  et  intestinis  et  externis  malis  afflicti 
aegre  consenserunt  ut  in  proximis  pagis  privatorum  sum- 
ptibus hyemaret.  Ex  his  ducenti  pedites  ea  conditione 
intra  moenia  recepti,  ut  infelicium  civium  impensis  ale- 
rentur, qui  tandem,  ducentis  et  triginta  aureis  acceptis, 
discesserunt.  Inter  h’aec  quinto  idus  januarii  Adrianus, 
quem  postremum  Leo  Cardinalem  fecerat,  Caroli  Impe- 
ratoris praeceptor,  quamquam  absens  Pontifex  renunciatur. 
Is  et  litteris  et  morum  probitate  insignis  summa  semper 
aequitate  Hispanos  aliasque  provincias  praefectus  rexerat : 
sed  quod  genere  Batavus  sedem  apostolicam  ultra  montes 
traslaturus  putaretur,  aut  certe  nunquam  Romam  ventu- 

tus,  non  admodum  grata  Italis  haec  electio  fuit.  Dum 
vero  ejus  in  Italiam  adventus  expectatur,  Cardinalium 
coetus  Albertum  Pium  Carpiorum  Principem  cum  ducentis 
peditibus,  et  sexaginta  equitum  ala  Regio  praefecit,  qui 
Leonellum  fratrem  suo  nomine  urbem  recturum  misit  (■). 
Is,  Jacobo  Guicciardino  mane  discedente,  circa  horam  vi- 
gesimam a civibus  benigne  in  speciem  honoris,  sed  non 
libenti  animg,  exceptus  est.  Cum  enim  Morotti  se  antea 
studiosissimum  ostendisset  timebatur  ne  ille  in  urbem  fc 
veniret,  ac  novis  suscitatis  tumultibus  pene  sanata  odia 
exulceraret,  qui  licet  intra  moenia  receptus  non  fuerit. 
Praefecti  cum  gratia  fretus  nonnullas  extra  urbem  turbas 
concitavit.  Inter  alios  ejus  capitales  hostes  Bonjoannes 
Albinea  oriundus  paulo  ante  fratrum  opera  patrium  ca- 
stellum occupaverat,  et  cum  Donino  Paclono  a Rodellia 
et  Sessiis,  qui  castellum  Dardum  ad  Gabellum  tenebant, 
plures  suae  factionis  socios  convocarat.  His  stipatus  apud 
Vianum  Caesarem  a Valle  Morotti  affinem,  domi  ut  oppri- 
meret, armatos  circumire  jussit,  et  igne  injecto,  cum  jam 
aedes  conflagrarent  prope  erat  ut  miser  combureretur, 
nisi  excitus  Morottus  cum  fratre  Vitali  auxilium  propin- 
quo opportune  ferre  properasset.  Bonjoannes  cum  eo  im- 
paribus armis  congredi  non  ausus,  hosti  liberam  exeundi 
potestatem  fecit.  Morottus  ut  praeter  opinionem  praedam 
sibi  e manibus  elapsam  videt,  alia  via  fugientem  inter- 
cepturus copias  colligit,  ac  castellum  Dardum,  ubi  cum 
Paclonio  et  centum  sociis  Sessii  degebant,  obsidere  coepit. 
Commeatu  intus  deficiente  propediem  inclusos  in  potestate 
habiturus  erat,  nisi  Leonellus  per  tubicinem  eum  arma 
deponere  et  ad  se  Regium  venire  j ussisset.  Ille  mandatis 

obtemperans,  sine  stipatoribus  pacatus  affuit.  Sed  vix 
horis  duodecim  pernoctaverat,  cum  ab  infensissimo  inimico 
Donino  Paclono  aedes  Manfredi  Rascatii,  in  quibus  ipse 
Carpineti  habitabat , cum  fenili  incensas  fuisse  audit ; 
itaque  statim  negotiis  omnibus  ommissis  rursus  castellum 
Dardum  obsessurus  nongentos  socios  contrahit.  Coepto 
praelio  jam  terni  utrinque  ceciderant,  cum  rursus  a Leo- 
nello  mandata  afferuntur,  ut  utriusque  fqptionis  duces 
# armis  depositis  Carpum  contendant.  Eo  nuncio  etsi  seda- 
tus est  tumultus,  non  paucorum  tamen  pauperum  bona 
sunt  direpta.  Morottus  igitur  Paclionus  et  Bonjoannes  ad 
Albertum  Pium  profecti,  Hercule  Atestino,  qui  eo  prius 
venerat,  auctore  usque  ad  D.  Joannis  natale  inter  se  in- 
ducias fecerunt.  Ceterum  mense  majo  subsequente  Morot- 
tus Albineam  ingressus,  bonis  tantum  Bonjoannis  ablatis, 
et  turrim  in  quam  se  recipere  consueverat  cum  aedibus 
Manfredorum  combussit.  Ibi  Scaeva  quodam  viro  nequis- 
simo incendio  consumpto,  alius  latro  captus  Regii  sup- 
plicio affectus  est.  Magnam  in  eo  facinore  temperantiam 
et  animi  magnitudinem  Morottus  ostendit,  qui  inventam 
Bonjoannis  uxorem  et  filiam  singulari  pietate  intactas 
dimisit.  Nec  multo  post  Philippo  Mariae  Roscio,  qui  Pal- 
lavicinorum  factione  cum  fratre  Bernardo  Episcopo  pa- 
ternis opibus  quadraginta  annis  caruerat,  cum  ducentorum 
peditum  vexillo  opera  tulit.  Basilicam  novam  in  Parmensi 
agro  ad  montium  radices  castellum  vi  espugnavit,  quod 
postea  a Joannino  Mediceo  receptum  fuit.  His  actis  in- 
fensissimum hostem  Cattum  a Castagneto  de  medio  tol- 
lendum esse  existimavit,  qui  et  ipse  in  Frignanis  Muti- 
nensium montibus  collecta  agrestium  manu  tyrannidem 
exercebat,  et  Guicciardini  etiam  copiis  contra  se  adductis 
antea  auxilio  fuerat.  Undique  igitur  magna  montanorum 

collecta  manu  per  Hetruriam,  ne  adveniens  audiri  posset, 
copias  transmisit,  ac  rursus  cis  apenninum  nocte,  qua 
Assumptio  in  coelum  Virginis  celebratur,  clam  in  Fri- 
gnanos  traduxit.  Parte  in  insidiis  collocata,  ipse  sexaginta 
sociis  stipatus  ad  Fanum  castellum  dormientem  inimicum 
improvisus  opprimit,  et  cum  sacerdote  filio  atque  aliis 
viginti  quatuor  hominibus  trucidat,  omniumque  aedes 
suis  diripiendas,  et  aliquas  etiam  igne  incendendas  tradit. 
Inter  alios  in  eo  tumultu  Joannes  et  Jacobellus  Paclioni 
adversae  factionis  principes  obtruncati  fuere.  Multis  gre- 
gibus, ingentique  praeda  capta,  dum  revertitur,  Panciadici 
ex  Pistorensibus  montibus  serum  Catto  .auxilium  ferunt. 
Miserando  sociorum  casu  audito,  quod  supererat  Morottum 
secuti  Corneti  inclusum  obsident.  Qua  re  Ramaciottus 
intellecta  ducentis  peditffius,  totidemque  equitibus  Bono- 
nia eo  trasmissis  obsidione  amicum  liberavit.  Cum  enim 
antea  Bentivolis  hostibus  Bononiam  repetentibus  cum  mon- 
tanorum manu  Cattus  affuisset,  eo  tempore  opportunam 
ob  trucidatum  hominem  inimicum  gratiam  Morotto  re- 
tulit; qui  gratulabundus  domum  reversus  nova  ceterorum 
hostium  caedendorum  occasione  oblata  ad  aliam  se  ex- 
peditionem paravit.  Ad  expugnandum  enim  Thebaldum 
Sessium,  qui  a Leonello  frustra  vocatus,  intra  castellum 
Dardum  se  continebat,  cum  aeneis  tormentis  ingenti  gau- 
dio mittitur.  At  ut  aliquis  homini  ad  susceptam  provin- 
ciam obeundam  honos  additus  videretur,  Vitali  fratre 
Castelli  novi  in  Regiensibus  praeturam  adepto,  ipse  uni- 
versae montanae  regioni  praeficitur.  Alexander  et  Nicolaus 
Zoboli  cum  Vincentio  Scajolo,  et  Alberto  Messorio  duo- 
rum -millium  aureorum  sponsione  facta,  eum  justum  ju- 
dicem futurum  promiserunt.  Ubi  igitur  castellum  Dardum 
Morottus  pervenit,  quamprimum  quassatis  moenibus  ad 

deditionem  Thebaldum  compulit,  et  castellum  Gothifredu* 
Sessius  agnationis  jure  postea  obtinuit.  At  Valletemporii 
latrociniis  intenti  impedimenta  Laurentii  Cyboi  Massam 
ad  uxorem  deferenda  diripuere.  Regienses  vero  assiduis 
militum  itineribus  quotidie  vexabantur.  Joanninus  enim 
Medices  qui  paulo  ante  cum  delectis  ducentis  equitibus, 
et  bis  mille  peditibus  in  Regiensibus  fuerat,  ut  erat  fe- 
rocis et  contumacis  ingenii,  agrestes  homines  variis  injuriis, 
et  damnis  misere  afflixit.  Placentiam  tandem  se  contulit, 
sed  cum  petitum  a Duce  Mediolani  stipendium  non  obti- 
nuisset, ad  Gallos,  etsi  a plurimis  tum  equitibus  tum 
peditibus  desertus,  transiit.  Praeter  privatorum  incommoda 
ipsa  etiam  nostra  respublica,  ut  rapaces  milites  averteret, 
aliqua  pecunia  avaros  ducum  animos  placare  cogebatur. 
Ac  inter  alios  Joannes  Gonzagus**  qui  ut  ejectos  Benti- 
volos  reduceret,  cum  quatuor  millibus  hominum  Bono- 
niam profectus,  a Ramaciotto,  et  Gozadinis  turpiter  re- 
pulsus erat,  non  modico  auro  a Regiensibus  accepto  (*) 
discessit,  et  Mantuam  versus  iter  vertit. 

Ceterum  Adriano  Pontifici  Romam  venienti  omnium 
Italiae  principum  legati  gratulatum  conveniunt.  Inter  alios 
Hercules  Alphonsi  Atestini  filius  cum  ducentis  peditibus 
a parente  missus  Regium,  et  Mutinam  urbes  sibi  ante- 
riorum Pontificum  injuria  ablatas  restitui  postulavit.  Cui 
Adrianus  : si  quae  parentis  tui,  inquit,  juris  esse  dicis 
vacante  sede  recepisses,  facibus  confirmare  possem  ; sed 
quod  Ecclesia  possidet,  ne  spoliari  videar,  nulh  sum  tra- 
diturus. Haec  verba  ab  Alphonso  diligentius  excepta,  quid 
sibi  defuncto  Pontifice  ageudum  esset,  opportune  monue- 
runt. Interea  Prosper  Columna  copiarum  suarum  partem 


(■)  Secundum  aliquot  fucruut  aurei  xxv. 

sub  Joannino  Medice  magno  civium  incommodo  hyberna- 
turam  Regium  misit.  Praeter  tectum,  stramenta,  supel- 
lectilem, et  ligna,  quae  militibus  suppeditabantur,  singulis 
cataphractis  quotidie  quindenos  asses  Mediolanenses,  aliis 
levioris  armaturae  equitibus  dimidium  ejus  stipendii  sol- 
vere cogebantur.  Montani  vero  facinorosorum  hominum 
opera  contumaces  facti  sibi  assignatos  milites  expulerunt. 
Quare  decuriones  decreverunt,  ut  qui  ex  illis  Regium  ad 
nundinas  venissent  pignerationis  causa  detinerentur.  Ob 
haec  consilia  illi  perterriti  in  montibus  se  continuarunt, 
et  singulos  cives  pro  singulo  boum  jugo  viginti  qua  tuor 
asses  quotidie  ad  alendos  equites  conferre  oportuit.  Pyr- 
rhus Gonzagus  Joannis  Petri  filius , qui  Nivolariae,  et 
Bagnoli  alam  equitum  habebat,  agros  civium  Regiensium 
ibi  sitos  huic  oneri  s.ubjecit.  Jamque  abactis  pecoribus  et 
frumentis  ablatis  contumaces  multaverat ; sed  legati  ter 
Ticinum  ad  Prosperum  Columnam  missi,  tandem,  bonis 
receptis,  iniquam  exactionem  sustulerunt.  Idem  tributum 
iu  sancti  Martini  territorio  Regiensium  praediis  Atestinus 
imposuerat,  quod  et  ipsum  imperatoris  exercitus  benigni- 
tate extinctum  fuit. 

Sub  id  tempus  ut  Rhodanus  torrens,  qui  ex  Bortiani 
montibus  descendit,  exitum  inveniret,  Refossum  canale  a 
ponte  Ruptarum,  alveo  in  viginti  ulnas  patefacto,  per 
campi  Rainetii  valles  in  Crustumium  est  derivatum,  quod 
a magnitudine  Canalatium  vulgo  dictum,  Bagnoli,  et  Re- 
giensium fines  dividit.  Quarto  vero  nonas  octobris  circiter 
horam  noctis  septimam  tremendo  terraemotu  concussa 
civitas,  sequenti  etiam  die  circa  horam  decimam  quintam, 
mitiore  tamen  repetito  motu  laboravit.  Id  cruenta,  quae 
secuta  sunt  montanorum  praelia  praedixisse  ferebatur. 
Catto  enim,  quem  a Morotto  caesum  fuisse  diximus,  Vir- 

gilius  frater  Guidonis  Rangoni  stipendia  merens  superstes 
erat.  Is  ex  Frignanis  montibus  Mutinam  versus  cum  ar- 
matorum  manu  Albergutium  oppressurus  Miconium  venit. 
Ille  ubi  hostem  adesse  sensit  in  templi  turrim  se  cum 
viginti  octo  sociis  recepit,  unde  tormentis  aeneis  Virgiiinra 
strenue  propellebat.  Aspera  jam  coepta  erat  pugna,  tres- 
que  Virgiliani,  et  duo  ex  obsessis  ceciderant,  cum  Mo- 
rottus  adesse  nunciatur.  Ad  hanc  vocem  propere  turris 
oppugnatione  relicta,  Virgilius  se  in  pedes  dedit.  Fugien- 
tem ailtra  Scultennam  fluvium  cum  Morottus  assequi  non 
potuisset,  in  illius  moletrinas  aquariis  instrumentis  dis- 
jectis saevire  coepit.  Mox  domuncula,  quae  praedii  colendi 
gratia  condita  fuerat,  incendio  consumpta  et  laeta  gratu- 
latione salutato  Albergutio  discessit.  Ob  id  factum  animo 
aestuans  Virgilius,  quod  neque  Morotto  obstare,  nec  sua 
conservare  potuisset,  septingentis  viginti  sex  montanis 
coactis,  et  aliis  triginta  qui  tormentis  aeneis  utebantur 
suo  aere  conductis,  rursus  Albergutium  majoribus  copiis 
aggreditur.  Fama  jam  contractae  cohortis  longe  diffusa, 
accitus  Morottus  cum  quadringentis  sociis  cito  affuit.  Ac 
ne  aliquod  vigilantissimi  ducis  officium  praetermitteret 
triginta  praemisit,  qui  summum  Miconii  montis  cacumen 
occuparent:  reliqjiam  vero  aciem  bifariam  divisit;  altera- 
que  parte  Vitali  tradita,  ut  in  prati  planitiem  ad  montis 
radices  duceretur,  alios  ipse  post  collem  ductos  instruxit; 
pugnacissimis  quibusque  in  fronte  collocatis  hortatur,  ut 
praesente  animo,  et  viriliter  hostem  invadant,  exploratam 
contra  imbelles,  et  incompositos  homines  victoriam  pro- 
mittit. Oriente  jam  sole  in  extrema  planitie  se  Vitalis 
ostendebat,  et  aliae  copiae  longo  ordine  ex  colle  descen- 
dere conspiciuntur.  Viso  hoste  Virgilius  ubi  duobus  in 
locis  pugnandum  esse  animadvertit,  duplici  et  ipse  ordine 

ingenti  clamore  sublato  in  eum  convertitur.  Morottus  si- 
lenti agmine  procedens  jam  manus  conserebat,  cum  qui 
collem  occupaverant  geminata  voce  carnem  exclamant, 
quo  ferocium  agrestium  vocabulo  caedes  praecipitur.  Vir- 
giliani  qui  aeneis  tormentis  utebantur,  et  plumbeas  glan- 
des emisere  prope  inermes  facti,  instantibus  Morottanis, 
verubus  et  sparis  pecudum  instar  confodiebantur.  Qui  pro- 
xime sequebantur  priorum  caede  turbati,  et  ipsi  facile 
repelluntur.  Dum  terga  darent  a caedentibus  usque  ad 
Scultennam  flumen  circiter  centum  trucidati,  et  totidem 
in  flumine  submersi  fuere.  Ceteri  vel  tranantes  vel  in 
proximas  sylvas  se  abdentes  hostium  manus  evaserunt. 
Hac  victoria  potitus  Morottus  jam  non  sicarii,  ut  antea, 
sed  praestantis  ducis  nomine  quaesito,  clarior  haberi  coepit. 

Interim  Franciscus  Guicciardinus  ob  summam  in  re- 
gendis populis  aequitatem  et  justitiam,  Parmae,  Regio, 
et  Mutinae  iterum  praeficitur,  et  octavo  calendas  decem- 
bris effuse  obviam  euntibus  civibus  ingenti  omnium  lae- 
titia, et  frequenti  nolaram  pulsatione  pater  patriae  salu- 
tatur. Id  unum  tamen  urbem  turbavit,  quod  Pius  arcem , 
quam  Gallis  prodere  cogitabat,  ei  tradere  recusavit,  et 
ipse  in  publicum  palatium  divertere  coactus  fuit ; quin 
etiam  Morottus  contra  eum  invidiose  est  accitus,  qui 
Joannini  Medices  copias  in  Regiensibus  hybernantes  veri- 
tus, Albineam  transgredi  non  est  ausus.  Inter  hos  tumultus 
religiosum  populo  spectaculum,  divorum  urbis  tutelarium 
antiquae  pietatis  memoria  renovata,  exhibitum  fuit.  Bea- 
torum enim  Chrysanti  et  Dariae  martyrum  reliquias,  quas 
ab  hinc  mille  et  aliquot  annos  Regium  delatas  fuisse  dixi, 
etsi  omnes  ingenti  studio  venerabantur,  nullum  tamen 
earum  translationis  publicum  monumentum  apparebat ; 
unde  non  pauci  vacuam  esse  arcam , et  falsam  populo 

religionem  injectam  esse  jactabant.  Primus  Bonfranciscnf 
Arlottus , anno  jam  decimo  quinto  elapso,  Joannesque 
Lucas  Pontremulensia,  ut  hujus  rei  certiores  fierent,  sae- 
pius aperiendae  arcae  cum  canonicis  consilium  inierant  ; 
sed  eam  se  inanem  reperturos  timentes,  ne  a pietate  po- 
pulum avocarent,  negotium  tentare  ausi  non  fuerant. 
Ugo  vero  Rangonus  Antistes  cognoscendae  veritatis  desi- 
derio tactus,  canonicis  aliisque  sacerdotibus  convocatis, 
omne  ex  civibus  animis  dubium  removendum  esse  pro- 
ponit. Verum  ne  loco  forte  vacuo  invento  populi  religio 
minueretur,  antequam  rem  in  publicum  proferat,  Cheru- 
bino  Manenti  ecclesiae  ratiocinario , et  Ludovico  Bedogno 
aedituo,  ut  superius  arae  marmor  removeant,  committit. 
Nocte  concubia  jussa  fecerunt,  cubitalemque  arculam  ia 
arae  cavea  ccllocatam  invenerunt.  Sed  eam  attingere  non 
ausi  rem  ad  Antistitem , et  quosdam  seniores  canonicos 
clam  deferunt.  Ugo  dubia  Gerardi  parentis  aegritudine 
commotus,  et  ad  Castrum  Vitreum,  ubi  graviter  aegro- 
tabat, se  conferre  coactus  in  opportunius  tempus  visen- 
dorum martyrum  spectaculum  differt.  Demum  firma  cor- 
poris valetudine  a Gerardo  recepta,  cum  eo  Regium  venit, 
et  quid  cum  canonicis  deliberasset  Regiensium  curiae 
aperuit.  Ut  vero  tanto  negotio  graviores  cives  interesse 
possent,  aliquos  ex  optimatibus  mitti  suadet.  Electi  Lu- 
dovicus  Pinottus  a S.  Laurentio,  et  Albertus  Pancirolus 
jureconsulti,  Prosper  Lanceus  eques,  duo  Nicolai  alter 
Ancinus,  alter  Fossa,  Alexander  Bebius  qui  postea  ante 
episcopum  ensem  et  cassidem  de  more  detulit,  Joannes 
Baptista  Fabalius,  Albertus  Gaziolus,  Sigismundus  Angui- 
sciolus,  et  Alexander  Malegutius,  qui  rei  gerendae  testes 
ossa  diligenter  inspicerent,  et  donec  reposita  essent  die 
noctuque  custodirent:  septeni  praeterea  tabulariis  omnia 

acta  describenda  commissa.  Ante  septem  vero  dies,  quam 
sanctorum  ossa  viserentur  per  concionatorem  jejunium 
per  triduum  populo  est  indictum,  et  omnibus  mandatum, 
ut  exomolegesi  religiose  facta  crimina  expiarent.  Quae 
cum  cujusque  ordinis  et  aetatis  homines  studiose  obser- 
vassent,  Quicciardino,  Hercule  Atestino,  et  Alberto  Ca- 
nussio  ad  nobile  spectaculum  invitatis,  pridie  calendas 
decembris,  qui  dies  dominicus  fuit,  circa  horam  decimam 
sextam  Antistes  cum  universo  sacrorum  virorum  ordine 
et  populo,  cujus  nec  dimidia  pars  templum  .propter  ho- 
minum multitudinem  ingredi  potuit,  ad  aram  majorem 
primarii  templi  se  contulit.  Religiosi  sacerdotalibus  vesti- 
bus solemniter  induti,  prius  hymnis  in  laudem  martyrum 
decantatis,  Chrysantique  et  Dariae  moribus  et  gestis, 
eorumque  translatione  recitatis,  cryptam,  ubi  reliquiae 
jacebant,  ordine  ingrediuntur.  Ibi  intra  lignea  septa,  quae 
sd  arcendum  populum  facta  erant,  sacris  pie  peractis. 
Antistes  pontificali  habitu  indutus  malleo  primus  arae 
murum  percussit,  tum  superiore  marmorea  tabula  a Cle- 
mentibus fabris  remota  rubri  coloris  arcula  aereis  vinculis 
arcte  constricta,  in  arae  vacuo  inventa  fuit.  Eam  prope 
erat  lignea  pyxis,  in  qua  subucularum  martyrum  parti- 
culae adhuc  sanguine  infectae  servabantur.  Arcula  ob 
vetustatem  carie  corrosa  vix  integra  extrahi  potuit,  quae 
alteri  proximae  arae,  quae  ad  id  antea  parata  erat,  im- 
posita fuit.  Remotis  vinculis  intus  ossa  in  candidissimo 
linteo  arcte  consuto  miro  ordine  disposita,  et  cranea  in 
medio  collocata  invenerunt,  quae  suavem  ac  fere  nativum 
odorem  redolebant.  Dum  ea  Episcopus  tremulis  prae  reli- 
gione manibus  singulo  populo  ostendit,  omnes  genibus 
flexis,  et  prae  gaudio  effusis  lacrymis  alta  voce  miseri- 
cordiam implorant.  Capita  cum  brachiis  labro  argenteo 

coccineo  bombice  substrato  imposita  et  arcula  in  parato 
ferculo  collocata  fuit.  Antistes  luculenta  oratione,  gratiis 
Deo  actis,  quod  tantum  thesaurum  reperiisset,  Ambrosii, 
Augustinique  hymnum  cani  jussit.  Inde  sub  umbella 
exiens  Praesul  ipse  capita  cum  brachiis,  duo  vero  cano- 
nici humeris  arculam  cum  reliquis  ossibus  populo  spectan- 
dam circum  forum  detulerunt.  Interea  omnium  templorum 
nolae  ad  gaudium  declarandum  pulsabantur,  canentibus 
tubis  aliisque  personantibus  instrumentis,  undique  omnia 
gaudio  implebantur,  ut  prae  laetitia  nullus  lacrymas  con- 
tinere potuerit.  Ad  templum  reversi  reliquias  super  ara 
altius  evecta  visendas  omnibus  deposuere.  Demum  Anti- 
stes pro  urbis  salute  et  pace  precibus  recitatis  circa  horam 
vigesimam  populum  dimisit.  Quatuor  sacerdotes  cum  duo- 
bus canonicis,  et  sex  civibus  decurionum  jussu,  qui  mar- 
tyrum ossa  custodirent,  in  templo  relicti  fuere.  Teto  eo 
die,  et  sequenti  nocte  ingens  virorum  mulierumque  nu- 
merus martyres  venerantium  ia  templum  confluxit.  Inter 
alios  etiam  ex  Divi  Thomae  coenobio  Deo  dicatae  virgi- 
nes venerunt.  Postridie  pomeridianis  horis  Antistes,  non- 
nullis adhibitis  jurisconsultis  et  scribis,  peritiores  medicos 
et  chirurgos  convocavit,  qui  ossibus  collectis  diligenterque 
inspectis,  quae  Chrysanti,  quaeve  Dariae  essent,  certa 
ratione  demonstrarunt.  Uterque  viginti  annorum  fuisse  est 
judicatus.  Sub  vesperam  Episcopus  retentis  capitum,  et 
brachiorum  ossibus,  cetera  suo,  ut  prius  erant,  lineo 
linteo  insuta  cum  alia  tenui  ex  necydali  filis  contexta 
tela  in  nova  arca,  quae  ex  robore  ad  id  elegantius  fabri- 
cata fuerat,  condidit.  Arcae  imposita  est  lamina  plumbea, 
in  qua  dies,  quo  haec  acta  sunt,  Antistitis,  Alberti  Pan- 
ciroli,  Nicolai  Trignoli,  et  Joannis  Baptistae  Martelli  ad 
id  testium  adhibitorum,  et  canonicorum,  qui  tunc  aderant. 

nomina  inscripta  fuere.  Mox  capsula  vinculis  ferreis  arctius 
constricta,  et  in  prioris  arae  cavea  est  collocata.  Cranea 
cum  brachiis,  et  pyxide  alii  arculae  inclusa  in  publici 
carthophilacii  armario  deposita,  ac  tribus  clavibus  obse- 
rata diligentius  custodita  fuerunt. 

Nocte  qua  Regii  haec  acta  sunt,  Hercules  Gonzagus 
Achillem  Tanrellum  Guastallae  tyrannum  virum  flagitio- 
sissimum, quod  cum  sua  sponsa  cubuisse  diceretur,  Nivo- 
lariae  in  propriis  aedibus  trucidavit.  Ob  id  factum  eorum 
populi  per  multos  annos  mutuis  postea  cladibus  se  affli- 
xerunt. At  Guicciardinus , arce  quamquam  jubente  Pon- 
tifice nondum  recepta,  etiam  Parmae  praefectura,  quam 
Fanensis  Episcopus  habuit,  privatur.  Ceterum  Albertus 
Pius  vir  alioqui  litterarum  eruditione  insignis  perfide  ac- 
cusatus , quod  cum  Gallis  conspirasse  diceretur , temeri- 
tatis suae  non  multo  post  poenas  dedit.  Siquidem  inse- 
quentis  anni  (')  initio,  unus  Prosperi  Columnae  militum 
tribunus  Caesaris  mandato  Carpum  ingressus,  Leonellum 
cum  liberis,  atque  Alberti  uxorem  armata  vi  ejecit.  Ita- 
que dum  aliena  Pii  ambitiose  non  restituunt,  propria 
amiserunt.  Leonellus  Novum  Alberti  fratris  castellum, 
ubi  tutius  viveret,  concessit.  At  in  montibus  Virgilius 
acceptas  a Morotto  injurias  ulturus  quantascumque  po- 
test undique  copias  contrahit.  Ducentos  jam  socios  Rode- 
liam  secum  adduxerat,  ac  dum  alios  plures  Medula,  ac 
ex  ceteris  propinquioribus  locis  sibi  affuturos  expectat, 
Bonjoannes  cum  quinquaginta  stipatoribus  ex  montibus 
Parmensium  ei  auxilium  laturus  Livicianum  pervenit. 
Guicciardinus  hos  motus  a Morotti  nuncio  intelligens 
utrisque  per  tubicinem  arma  deponere,  et  ab  Ecclesiae 

finibus  recedere  imperat.  Omnibus  Praefecti  mandatis 
parentibus,  solus  Vitalis  hostes  obscura  nocte  secutus, 
viginti  in  Albineae  et  Mocciatellae  finibus  interfecit  (0. 
Inter  eos  Bonjoannes  elapsus  Monticuli  permittentibus 
Rangonis,  qui  illud  oppidum  a Leone  Pontifice  obtinue- 
rant, se  servavit.  At  Doninus  Valtemporius  latrociniis 
assuetus  Caesarem  a Cerutto  Morotti  asseclam  aliosque 
ejusdem  factionis  octo  viros  trucidavit,  et  universam  eo- 
rum pecuniam  diripuit.  Contra  Petrus  Petius  a Baisio 
cum  nepote  et  Antoniacius  a Castello  Arianorum  Morotti 
stipatores  Albineam  cum  triginta  sociis  venerunt,  ubi 
Joannem  a Guardasono , qui  a - partibus  Bonjoannis  An- 
drioli  stabat,  prope  capreoli  cauponam  inscio  Morotto 
jugularunt,  et  viginti  uno  capitibus  armentorum  abductis, 
tredecim  tantum  vigintiquinque  aureorum  pretio  Dominici 
Morotti  opera,  qui  hoc  facinus  graviter  tulit,  reddita  fuere. 
Post  haec  mense  junio  Morottus  cum  quingentis  sociis 
Ligurtianum  in  Frignano  Dianae  a Contrariis  castellum 
petiit,  ubi,  hostibus  duodecim  obtruncatis,  etiam  septem 
aedificia  solo  aequavit,  nonnullisque  captis  ingentem  ju- 
mentorum praedam  Carpinetum  egit.  Prope  urbem  vero 
plurimi  quoque  qui  armis  tecti  agnosci  non  poterant  in 
Regiensium  villis  omne  flagitii  genus  ediderunt.  Hi  exules 
esse  credebantur  qui  latronum  more,  non  paucis  sparsim 
caesis,  pecora  vel  frumenta,  pront  sors  dabat,  abduce- 
bant ; nulloque  obviam  eunte,  quod  praesidio  urbs  deserta 
esset,  non  mediocriter  cives  affligebant.  Herberiae  quoque 
ingens  facinus  Caesar  Martellus  edidit,  qui,  praetore  oc- 
ciso, omnia  apud  Hebraeum  deposita  pignora  cum  auro 
et  argento  diripuit.  At  milites  qui  apud  nos  in  hybernis 

erant,  Prosperi  Columnae  mandato  in  Apuanos  Ligures 
transmissi , cnm  a Malaspinis  non  reciperentur,  non  pauca 
eorum  oppida  sunt  depraedati.  Virgines  et  nuptas  e tem- 
plis extractas  nefarie  constuprarunt ; plurimorum  prae- 
terea aedibus  incensis,  nullum  fiagitii  genus  fuit  quod 
per  eam  regionem  non  perpetrarint.  Inde  in  Parmensium 
agros  descendentes,  nulla  jam  militari  observata  disciplina 
ad  rapinas  ibidem  convertuntur.  Ea  injuria  commoti  Par- 
menses duce  urbis  Praefecto  Fanensi  Episcopo,  latronum 
libidinem  compressuri  exeunt;  sed  illi  ad  Niceam  ilumen 
se  recipientes,  dum  oppidum  aliquod  occupare  tentant, 
frustra  paucis  diebus  consumptis,  demum  in  Regienses 
revertuntur;  qui  et  ipsi,  duce  Ludovico  Rangono  Monti- 
culi  domino,  eos  in  Cremonenses  retrocedere  coegerunt. 
Aliqui  ex  Regiensibus  de  plebe  homines,  qui  se  eis  co- 
mites addiderant,  capti  pro  meritis  laqueo  necati  fuere. 
In  urbe  vero  Joanninus  Medices  in  via  quae  inter  Mar- 
cum et  Dominicum  interjacet  equestribus  ludis  diu  ob- 
lectatus mox  Apuanis  Liguribus,  quos  ob  natas  proximis 
annis  rixas  inimicos  habebat,  bellum  intulit.  Ibi  nou 
paucis  ejus  regionis  opulentioribus  villis  eversis,  aliisque 
non  ignobilibus  locis  dirutis,  demum  Auolam  oppidum  a 
Malaspinis  emit,  et  Regium  cum  copiis  revertitur  : quo 
tempore  ob  insolitas  grandines  repentini  vis  frigoris  media 
aestate  mortales  igne,  et  hyemalibus  vestibus  uti  coegit. 

Interea  Morottus  Catto  fratri  superstitem  esse  Virgi- 
lium  aegre  ferens,  Fregnanum  sibi  repetendum  esse  con- 
stituit. Undique  igitur  contracto  milite,  eo  tanta  celeri- 
tate contendit  ut  pridie  vesperi  Scandiani  conspectus,  po- 
stridie, qui  dominicus  dies  fuit,  sub  lucem  ad  Ripam 
hostis  locum  pervenerit.  Ibi  omnia  depraedatus  quadra- 
ginta etiam  aedes , nonnullis  senibus  occisis , funditus 

evertit.  Virgilius  ubi  hostem  adesse  sentit,  suorum  et 
ipse  collecta  manu  in  campo  inter  Ripam  et  Montemfor- 
tem  Morotto  occurrit.  Primum  praelium  aeneis  tormentis 
eminus  coeptum,  mox  pede  collato  cruenta  pugna  est 
dimicatum.  Pluribus  utrinque  cadentibus  eveuit  ut  jam 
ad  vesperam  inclinante  die  Virgilius  ipse  singulari  cer- 
tamine cum  Morotto  cominus  congrederetur:  pugnantibus 
formidandum  erat  ipsos  agminum  et  factionum  principes 
inter  se  concurrentes  conspicere,  qui  ultro  citroque  cum 
magno  impetu  illatos  impetus  excepissent  aliquam  diu 
pugnam  sustinuerunt.  Tandem  Virgilius,  glandea  pila  ab 
Ugolino  Garola,  Morotti  genero,  eminus  sclopo  emissa, 
lethaliter  vulneratus  concidit.  Dominicus  et»  ipse  a Joanne 
sacerdote  Virgilii  patruo  in  gutture  confossus  et  iterum 
in  facie  percussus  ab  equa  unde  viriliter  pugnabat  deji- 
citur. Tum  Morottani  Virgilianos  amisso  duce  fugientes 
facile  fundunt.  Ex  victoribus  etiam  multi,  qui  Domini- 
cum saucium  esse  sciebant,  se  in  pedes  dederunt.  Pauci, 
quod  ducum  clade  non  diuturna  fuerit  pugna,  nec  plures 
quadraginta  eo  praelio  desiderati  fuisse  dicuntur.  Inter 
eos  inventi  sunt  quinque  Regienses  qui  cum  Roberto  Mes- 
sorio Morotto  opem  tulerant.  Ex  his  Petrus  Vianinus 
securi  percussus.  Robertus  Messorius  captus  decepta  cu- 
stodia Bononiam  fugit ; sed  iterum  Scandiani  comprehen- 
sus , quod  Georgium  Gabbium  occidisset , Regii  suspensus 
fuit.  Plerique  alii  qui  incerto  itinere  vagabantur  ab  incolis 
caesi  ; Vitalis  solus  domum  reversus  plus  dimidiam  par- 
tem ex  suis  cecidisse  arbitrabatur.  Ceterum  qui  ex  Mo- 
rottanis  non  longe  hostes  secuti  fuerant  ad  Dominicum 
revertuntur;  quem  cum  vulneribus  defessum  arma  exuisse 
invenissent,  equae  rursus  impositum  cum  Ugolino  genero 
ct  aliis  quinque  sociis  Cornetum  curandum  deducunt. 

Inter  eundum  forte  Thebaido  Sessio  et  Antonio  Paclono 
infensissimis  hostibus,  qui  cum  armatorum  manu  Virgilio 
auxilium  laturi  veniebant,  in  medio  itinere  occurrunt. 
Ubi  Thebaldus  Morottum  cognovit,  infesta  hasta  in  equo 
currens  percussum  transfodit,  mox  alius  sparo  vulneratum 
equa  dejecit,  ac  caput  ab  humeris  abscissum  Spilimber- 
tum  specioso  triumpho  detulit : ejus  etiam  manus  velut 
insignis  latronis  ad  incutiendum  facinorosis  hominibus 
metum  publice  suspensa  fuit.  Hunc  finem  habuit  Domi- 
nicus Morottus,  qui  infimo  loco  natus  tantum  sibi  virium 
comparaverat  ut  etiam  potentioribus  hostibus  timendus 
et  nobilibus  amicis  honorandus  videretur.  Guicciardinus 
audita  illius  morte  cum  ejus  sicarios  Montemriccium  se 
plerumque  conferre  intellexisset,  contracto  magno  equitum 
peditumque  agmine  eo  Bernardinum  a Carraria  stipatorum 
ducem  mittit  ut  castello  in  potestatem  redacto  quoscum- 
que Morottanos  invenerit  captos  Regium  deducat.  Loco 
primo  impetu  capto,  munitissima  turris  jam  multis  annis 
ante  aedificata  expugnanda  supererat,  in  quam  Carolus 
Manfredus  Ludovici  filius  cum  duobus  fratribus  et  qua- 
tuordeciin  sociis  se  receperat.  Bernardinus  priusquam  eam 
adoriretur,  sub  vesperam  inclusis  si  dedantnr  vitam  et 
bonorum  incolumitatem  promittit ; sed  pacta  recusante 
Carolo,  aeneo  tormento  murus  dirui  coepit.  Jamque  prope 
erat  nt  pars  turris  concideret  cum  iterum  ad  deditionem 
per  tubicinem  Carolus  invitatus  iniquiore  conditione  ar- 
bitrio victoris  cum  sociis  se  hostibus  committere  coactus 
est.  Omnes  numero  decem  et  septem  Regium  deducti 
praeter  duos  Caroli  fratres  qui  in  Alberti  Fossae  gratiam 
sunt  dimissi,  alii  custodiae  “traditi  fuere.  Tota  turri  de- 
jecta, ingens  rerum  quae  ibi  inventa  est  copia  ad  Guic- 
ciardinum  est  deducta.  Carolus  quaestioni  subjectus,  quod 

nullius  rei  conscius  esset,  nihil  est  confessus.  Unus  vero 
a Rodelia,  qui  multa  facinora  perpetrasse  dicebatnr,  la- 
queo est  suspensus.  Ludovicus  Manfredus  Caroli  pater 
primo  Scandianum  profectus,  demum  in  arcem  Regii  a 
Leonello  Pio  velut  ad  tutius  refugium  se  contulit.  Alius 
ejus  natu  major  filius  ad  Vitalem  concessisse  dicebatur. 
Non  minus  tamen  in  montibus  a facinoribus  abstinebatur : 
siquidem  Doninus  Valtemporius  collecta  montanorum 
manu  Franciscum  propinquum,  sed  quod  Franchetum  sibi 
fratrem  occidisset,  hostem  factum  in  villa  Gottano  inter 
VrtUisneriarn  et  Nigonem  domi  inclusum  obsidet:  incenso 
illius  et  vicinorum  tritico,  Regio  et  Parma  apparitores 
evocat  quibus  se  facinorosissimum  hominem  et  ultimo 
supplicio  dignum  in  manus  daturum  pollicetur.  Jam  illi 
venerant,  et  prope  erat  ut  Franciscus  caperetur  cum  Vi- 
talis Morottus  magna  sociorum  manu  adesse  nanciatur. 
Hostis  adventu  perterriti  obsidentes,  fuga  arrepta,  inclusos 
liberarunt.  Vitalis  Carpineti  praefectus  et  Castelli  Novi 
praetor  a Pontifice  confirmatus  postea  in  Fregnano  cum 
diversae  factionis  hostibus,  excepto  Bonjoanne  et  Cama- 
clionibus,  papem  inivit.  At  Regii  cum  ab  utroque  latere 
apertum  divi  Prosperi  in  summo  tecto  hemispherium  per 
latitudinem  palmi  hiantibus  rimis  ruinam  minaretur,  cla- 
vibusque murus  contineri  non  posset,  laborans  aedificium 
dirui  placuit.  Fabrorum  imperitia  illud  vitium  acciderat, 
qui  angustiora  fundamenta  jecerant,  nec  ea,  ut  scaturiente 
aqua  faciendum  fuit,  robustioribus  palis  confirmaverant. 

Interea  Pontifex  a Guicciardino  certior  factus  quor- 
sum Alberti  Pii  consilia  tenderent  crebris  litteris  stimu- 
latus tandein  eum  Regii  arcem  dimittere  compulit.  Ger- 
manus homo  Regium  missus  certa  soluta  pecunia  cum 
oppido  Herberiae  nostram  arcem  recepit,  quae  Joanni 

Baptistae  Smiraldo  Parmensi,  qui  eam  alias  obtinuerat, 
commissa  fuit,  Guicciardino  si  voluisset  ibi  commorandi 
potestate  concessa.  Paulo  post  arce  quoque  Herberiae, 
quam  idem  Albertus  Pius  tenebat,  certa  soluta  pecunia, 
est  recepta.  Contra  Morgantus  et  Boccalinus  Alberti  Pii 
duces  ducentis  peditibus  et  viginti  equitibus  stipati  Car- 
pum recipiunt ; Vincentioque  Cosso,  qui  ibi  pro  Caesare 
imperabat,  vulnerato,  et  Joanne  Baptista  Castaldo  captis, 
quorumdam  aedes  diripuerunt.  Rentius  quoque  Ursinus 
a Cerete  cum  centum  equitibus  et  pluribus  exulibus 
Campum  Cajanum  et  Fabricum  capit;  sed  id  postea, 
acceptis  sexcentum  aureis,  Corrigiis  restituit.  Ejus  milites, 
ut  erant  rapinae  dediti  tam  in  Mutinensibus  quam  Re- 
giensibus usque  ad  viam  publicam  viatoribus  expoliatis, 
latrocinia  exercere  non  desistebant.  Inter  haec  nunciata 
Adriani  Pontificis  morte,  Andreas  Biragus  et  Tristanus 
Corsicus  Rentii  peditum  tribunus  intempesta  nocte  pri- 
mum Herberiae  pontem  dormientibus  vigiliis  occuparunt. 
Dum  vero  ad  secundum  invadendum  se  accingant,  stre- 
pitu expergefacti  qui  excubabant,  capto  Tristano,  plures 
confecerunt.  Ceteri,  re  infecta , turpiter  repulsi  domum 
redierunt.  Alphonsus  Atestinus  sedis  vacantis  tempus  ma- 
gnam recipiendarum  paternarum  urbium  occasionem  esse 
ratus,  octo  vel,  ut  alii  scribunt,  trium  millium  peditum 
et  quingentorum  equitum  coacto  exercitu,  etiam  Rentiuin 
Ursinum  ter  mille  pedites  et  ducentos  equites  ducentem 
trium  millium  aureorum  stipendio  conducit.  Mutinam 
deductis  copiis  per  tubicinem  prius  a Guidone  Rangono, 
qui  cum  centum  cataphractis  totidemque  levioris  arma- 
turae equitibus  et  mille  peditibus  in  tubis  praesidio  erat, 
deinde  a Guicciardino,  postremo  a populo  urbem  petiit. 
Praefectis  postulata  facere  detrectantibus  cives  se  in  alio- 

rum  potestate  esse  respondent.  Hoc  nuncio  accepto,  cum 
mille  Hispani  opportune  supervenissent,  populusque  ur- 
bem constanter  defensurus  esse  crederetur,  postridie  cum 
viginti  majoribus  aeneis  tormentis  ad  Marzajam  fluvium 
cum  Rentio  venit.  Rangonus  et  Guicciardinus  Vincentium 
Majatum  Bononiensem  cum  quingentis  peditibus  Regium 
omni  praesidio  destitutum  antea  praemiserant,  ut  pro 
viribus  eam  urbem  aut  saltem  arcem  tueretur,  quam  non 
paucis  diebus  defensum  iri  sperabant : Smiraldo  praeterea 
pecuniam  ad  conducendos  tercentum  milites  dedernnt. 
Demum  Regienses  instanter  rogarunt  ut  stipem  ad  novas 
copias  comparandas  Ecclesiae  mutuo  dare  vellent ; sed 
illi  et  continuis  militum  exactionibus  attriti,  et  Atestini 
etiam  nominis  studiosi  nihil  conferre  voluerunt.  Quare 
Alphonsns  in  ejus  civitatis  obtinendae  spem  erectus  per 
tubicinem  Antonium  Folleanum  Mutinensem  et  Philippum 
Fontanam  Guicciardini  assessores  de  Regio  sibi  restituendo 
interpellat.  Illi  civitatem  in  Praefecti  potestate  esse,  ad 
quem  Mutinam  de  hac  re  nuncios  se  missuros  esse  dixe- 
runt. Sed  his  in  itinere  ab  Alphonso  interceptis,  alius 
caduceator  in  curiam  introductus  exponit:  Regium  anti- 
quo jure  ad  Atestinos  pertinere,  nunc  eam  urbem  Julii  II 
injuria  vi  occupatam  repeti , deditos  non  secus  atque  a 
parente  in  fidem  tutelamque  suscipiendos  ; si  in  contu- 
macia persistant  vim  expectent,  omnia  crudeliter  diripien- 
,da,  et  victoris  arbitrio  atrox  in  cives  imperium  exercen- 
dum. His  decuriones  respondent:  se  non  credere  Alphon- 
sum  in  castris  esse,  nec  ejus  mandato  haec  verba  referri; 
cives  enim  non  posse  eam  de  Alphonso  opinionem  con- 
cipere, ut  de  evertenda  ea  nrbe  cogitet,  quae  Atestinum 
nomen  semper  coluit.  Antequam  igitur  aliud  statueretur, 
Franciscus  Maria  a Dadallo  et  Philippus  Saravallus  cum 

tubicine  ad  castra,  jam  ad  D.  L a 7. arum  posita,  explo- 
ratum mittuntur,  an  Alphonsus  ipse,  vel  ejus  filius,  ibi 
inveniretur.  Ubi  eo  perventum  est,  Alphonsus  Regiensium 
nuncios  amplexus  urbem  quam  mirifice  semper  dilexit 
se  malle  incolumem  servare  quam  perdere  affirmavit ; porro 
nisi  dedatur,  se  quamquam  invitum  moenibus  vi  tormen- 
torum eversis  totam  civitatem  praedae  militibus  concessu- 
rum. His  dictis  missus  statim  est  Regium  Vincentius 
Mustus,  deinde  ASneas  Pius,  qui  cives  ut  se  Atestinorum 
fidei  committerent  magno  verborum  apparatu  exhorta- 
rentur. Decuriones  qui  Atestinis  semper  studuerant  ubi 
etiam  imminens  periculum  viderunt,  die  quo  Michaelis 
memoria  colitur  circa  decimam  quintam  horam  certis 
conditionibus  urbem  dedidere.  Itaque  Hieronymo  Fonta- 
nello,  Prospero  Lanceo  equite,  Paulo  Nigramonte , et  Ni- 
colao Fossa  ante  obviam  missis,  sub  vesperam  Alphonsus 
benigne  exceptus  cum  copiis  aeneisque  tormentis  ac  reli- 
quis impedimentis  ingreditur.  Inde  per  viam  regiam  ad 
basilicam  profectus,  ante  majorem  aram  lacrymis  prae 
gaudio  emissis,  Deo  immortali  gratias  agit,  quod  pater- 
nam urbem,  sine  tumultu  et  civibus  optantibus,  rece- 
pisset. Mo^  in  episcopi  palatium  divertens  quamprimum 
arcem , quae  a Joanne  Baptista  Smiraldo  cum  quadraginta 
peditibus  praefecto  tenebatur,  omni  conatu  adoritur.  Ab 
hora  noctis  sexta  usque  ad  decimam  tertiam  majora  octo 
tormenta  certo  libramento  in  tollonem  unde  pons  sub- 
ductilis  catena  suspendebatur  et  in  moenia  ad  libellam 
dirigit , ipse  astans  frequenti  tormentorum  crepitu  qua- 
draginta quinque  pilis  evibratis  magnam  muri  partem 
quassavit.  Demum  trabe  perfracta  cum  pons  casurus 
timeretur,  ac  non  nisi,  quadraginta  peditum  intus  praesi- 
dium esset,  salvis  hominibus  et  rebus  circa  horam  deci- 

mam  quintam  arx  deditur.  Hanc  deditionis  excusationem 
Smiraldus  attulit  quod  Vincentius  Majatus  eo  ingredi 
recusaverat,  et  pecunia  Parmam  ad  conducendum  militem 
missa  in  itinere  direpta  fuerat.  Postridie  Alphousus  prae- 
misso tubicine  Monticulum,  Brixillutn  et  Castellum  no- 
vum in  Parmensibus,  et  montana  omnia,  oppidanis  Re- 
giensium exemplo  ultro  se  dedentibus,  recepit.  Ludovicus 
quoque  Rangonus  qui  cum  ducentum  peditibus  se  Mon- 
ticuli  continebat,  cum  et  ipse  demum  Atestinorum  fidei 
se  commisisset,  Regii  custodiae  traditus  et  Ferrariam  de- 
ductus fuit.  Calendis  vero  octobris  Alpbonsus,  conventio- 
nibus cum  Regiensibus  confirmatis,  inter  factionum  prin- 
cipes initam  pacem  repetitis  poenis  rursus  ratam  haberi 
voluit : ipse  utriusque  partis  se  fidejussorem  constituens 
severa  fronte  his  qui  pacta  rupissent  graviter  est  commi- 
natus. Mox  omnibus  praeter  Gozadini  percussores  in  ur- 
bem revocatis,  ut  aliquem  justitiae  terrorem  facinorosis 
injiceret , Bellabarbam  flagitiosissimum  hominem , qui 
etiam  Gozadini  neci  interfuerat,  quamquam  suo  stipendio 
merentem  media  nocte  laqueo  strangulari  jussit.  Ita  Go- 
zadini percussores  fere  omnes  infelicem  exitum  habue- 
runt. Paulus  enim  Cossellus  dum  Venetiis  quemdam  ab 
apparitoribus  captum  eripere  conatnr,  iisdem  diebus  fuerat 
occisus.  Cocconus  quoque  novem  post  annos  non  longe 
a D.  Bartholomaei  templo  in  Philippi  Zucchi  pigmentarii 
taberna  dum  per  otium  colloquiis  familiaribus  vacat  a 
Lodovico  Genaro  Brixiliensi  est  obtruncatus.  Soli  Paulus 
et  Bernardinus  Bebii,  hic  in  sancti  Secundi  ubi  exulabat 
castello,  ille  Regii  ab  exilio  revocatus,  naturali  morte 
decesserunt.  Civium  agris  et  Capelli  cauponae  immunitate 
concessa,  etiam  Niceae  aquae  jura  Regiensibus  sunt  do- 
nata. Dimidium  quoque  vectigalis  memorialis  extinctum. 

et  salem  duodenis  assibus  Regiensibus  in  vigintiquinque 
libras  vendendum  esse  convenit.  Alphonsus  arci  Joannem 
Rubeum  cum  ducentis  peditibus,  et  urbi  Aeneam  Pium 
praefecit.  Mox  Rentio,  qui  in  suburbanis  vicis  praedam 
agebat,  Regiensium  agro  excedere  jusso,  ipse  postridie  ad 
Mareajam  ut  Mutinam  reciperet,  castra  posuit.  Ibi  civibus 
nisi  se  dedant  bona  militibus  praedae  daturum  frustra 
minatus  Theodorum  Triultium  copiarum  Venetarum  du- 
cem cum  quinquaginta  cataphractis  et  ducentis  aliis  le- 
vioribus equitibus  ac  septingentis  peditibus  ad  meridiem 
sub  moenibus  castra  habere  jubet.  Hercule  vero  filio  cum 
aliirf  copiis  et  majoribus  tormentis  Ferraria  accito,  ipse 
Herberiam  reversus  oppidum  sibi  dedi  per  tubicinem  nonis 
octobris  postulat.  Cum  responsum  contra  votum  tulisset, 
sequenti  die  circa  horam  noctis  tertiam  portam  majoribus 
tormentis  quassare  coepit:  postridie  ubi  expectatum  Mu- 
tina subsidium  non  venit,  Guido  Covianus  senior  qui  cum 
ducentis  peditibus  oppido  praeerat  ex  moenibus  descen- 
dens se  et  oppidum  Atestino  commisit,  ingertum  an  pe- 
cunia corruptus , an  vero  a tumultuantibus  oppidanis 
coactus  id  fecerit.  Paulo  post  equitum  turma  ad  feren- 
dam obsessis  opem  missa  ubi  serum  auxilium  esse  intel- 
ligit,  ne  Cabellum  quidem  ausi  sunt  pertransire.  Capta 
Herberia,  Alphonsus  arcem  omni  rerum  copia  munitam 
nullo  disploso  tormento  a Tito  Tagliaferro  Parmensi  sta- 
tim  recepit.  Mox  muris  et  aggeribus  magno  rusticorum 
et  Regiensium  dispendio  oppidum  munire  coepit,  aedibus- 
que circa  moenia  ad  quingentos  passus  dirui  jussis,  per 
quadraginta  dies  ibi  se  continuit.  Interea  in  Mutinensem 
agrum  missi  frumentatum  milites  aut  caesi,  aut  capti, 
armisve  exuti  fuere.  Cum  vero  apud  Nonantulam  equi- 
tum ala  sub  Albertino  Atestino  et  Alberico  Rangone  com- 

misso  in  itinere  praelio  profligata  fuisset , Theodori  Trinltii 
agmen  ultra  Crustumium  plures  Regiensium  villas  diripuit, 
reliquusque  ejus  exercitus  qui  ex  quatuor  millibus  pedi- 
tum et  octingentis  equitibus  constabat,  in  urbe  per  civium 
domos  magna  cum  injuria  et  detrimento  divisus  fuit.  His 
incommodis  accessit  quod  Alphonsus  Regium  reversus  du- 
centorum equitum  turmam  et  quingentorum  peditum  ma- 
num in  agros  Regiensium  hybernaturas  deduxit.  At  Cau- 
lenses  Atestini  nominis  hostes  cum  centum  quinquaginta 
Hispanis  Saxolum  patriam  suam  adorti  duodecim  Mario- 
rum domos,  quatuor  trucidatis  et  ingenti  abacta  praeda, 
incenderunt.  Quod  ubi  Alphonsus  intellexit  alios  ipse  Re- 
gio centum  quinquaginta  pedites  Mariis  auxilium  laturos 
mittit,  qui  hoste  non  invento,  ut  paria  facerent,  alias  et 
ipsi  domos  combusserunt. 


( 


Digitized  by  Google 


LIBER  OCTAVUS 


Dum  haec  apud  nos  aguntur,  Cardinalis  Medices,  qui 
Clemens  VII  est  vocatus,  a triginta  novem  Cardinalibus, 
post  quinquaginta  dies  quam  inclusi  fuerant,  Romae  Pon- 
tifex declaratur.  Quo  audito  Alphonsus  cum  copiis  nono 
calendas  decembris  Brixillum,  et  inde  Ferrariam  secessit. 
Eo  die  Triultii  equites,  qui  ad  Valverdura  hyemabant, 
a Mutinensibus  fugati  Regium  se  receperunt.  Verum  ut 
tutum  per  viam  regiam  iter  esset,  cum  Regiensibus  Mu- 
tinenses conveniunt,  ut  ab  omni  ultro  citroque  inferenda 
injuria  abstineretur.  Clemens,  qui  etiam  antequam  Pon- 
tifex declararetur  apud  Carolum  Caesarem  egerat,  ut 
Regium  et  Mutina  Atestinis  restituerentur,  Herculemque 
Alphonsi  filium,  quum  Adrianum  Romae  salutavit,  hos- 
pitio humaniter  exceperat,  benigne  rescribit,  ut  quae 
Alphonsus  tenebat,  modo  arma  deponantur,  tuto  possideat. 
Quare  sexcentis  tantum  peditibus,  et  equitatu  ad  nostrae 
urbis  praesidium  retentis,  ceteri  dimissi,  et  Trinltius  Car- 
pum jussus  est  proficisci.  Cives  autem  et  de  militum 
onere,  et  de  aedium  ruina,  quae  circa  Herberiae  oppi- 
dum fiebat,  plurimum  querebantur.  Praefectus  quoque 
Neapolis,  qui  in  Flaminiam  venerat,  quod  nova  molitu- 
rus crederetur,  non  mediocriter  urbem  exterruit,  et  ex 

hybernis  intra  moenia  milites  sunt  convocati.  Sed  is  pa- 
cato agmine  Mutinam  ingressus  edicto  Atestinorum  populis 
injuriam  fieri  prohibuit.  Cum  vero  a Gallis  Mediolanum 
arcte  obsideretur,  Nicolaus  Vitellius,  qui  Mutinae  prae- 
sidio erat,  centum  triginta  equitibus  stipatus  fidem  pu- 
blicam de  itinere  per  Regienses  habendo  accepit,  et  se- 
cundum moenia  nostrae  urbis  ad  Prosperum  Columnam , 
qui  in  apoplexiam  ceciderat,  properanti  agmine  conten- 
dit (*).  Praefectus  Neapolis  Prospero  jam  inutili  facto  suf- 
fectus cum  duobus  millibus  et  quingentis  peditibus,  ac 
centum  equitum  et  quinquaginta  cataphractorum  turma 
eum  est  subsecutus.  Venienti  lineas  Regii  Praefectus  ad 
primum  lapidem  obviam  exiens  non  mediocrem  albae 
cerae,  zeae  et  volatilium , di versique  generis  carnium  mu- 
nus obtulit.  Ille  aureo  sago  indutus,  et  torque  splendide 
exornatus  magnam  Hispanici  fastus  jactantiam  ostendit; 
cujus  majora  tormenta  civium  jumentis  Niceam-  usque 
perducta  fuere.  In  eo  itinere  Hispani  se  abstinere  non 
potuerunt,  quin  pistorum  ad  D.  Stephani  portam  venales 
panes  diriperent.  Eos  alia  duo  equitum  millia  Neapoli 
secuta,  deinde  Piscarius,  et  Vastius,  aliique  Caesaris  duces, 
qui  ad  repellendos  Mediolano  Gallos  proficiscebantur,  in 
Regiensium  agris  modestius  se  gesserunt.  Tandem  pridie 
calendas  januarias  (»)  Prosper  Columna  morbo  confectus, 
omnibus  sui  temporis  ducibus  praeferendus , deecessit ; 
qui  postea  sexto  calendas  februarias  sequente  anno  lectica 
Regium  est  delatus.  Ea  auratis  clavis  confixa,  coccinea 
stragula  auro  villosaque  bombice  intexta  undique  tege- 
batur. In  summo  mediam  coccinea  crux  dividebat.  Pone 

Marci  Antonii  Columnae  cadaver  in  alia  lectica,  et  villosa, 
sed  nigra  bombice  tecta,  sequebatur,  quam  alba  dama- 
sceno  opere  elaborata  crux  distinguebat.  Diversi  crucium 
colores,  alterum  Ecclesiae,  alterum  Callorum  exercitui 
praefuisse  significabant.  Ai  neas  cum  magistratibus,  et  urbis 
nobilissimis  civibus  ad  S.  Stepfaani  portam  obviam  exiit ; 
religiosisque  cum  funalibus  praecedentibus  defunctorum 
reliquias  ad  templum  majus  deduxit.  Postridie  naeniis  de- 
cantatis ad  S.  Petri  portam  eadem  pompa  honestata  cada- 
vera , et  inde  Fundos  Columnensium  urbem  delata  fuere. 

Ceterum  Vitalis  Morottus,  cui  libera  per  totos  baccha- 
nalium  dies  in  montibus  versandi  facultas  concessa  fuerat) 
post  id  tempus  Alphonsi  mandato  ab  ,£nea  Pio,  velat 
ad  necessarium  negotium,  vocatur.  Ille,  genio  hominem 
ad  supplicium  agente,  nihil  sinistri  suspicatus,  duodecim 
tantum  comitantibus,  mane  Regium  venit.  Jam  ad  quin- 
tum ab  urbe  lapidem  pervenerat,  cum,  nescio  qua  .doli 
suspicione  sociorum  mentibus  injecta,  evocationis  causam 
inter  se  conferunt.  Tum  unus  in  Vitalem  conversus:  quo, 
inquit,  Morotte,  nulla  fide  publica  accepta  tendimus? 
adeo  ne  confidentes  sumus  ut  omni  salutis  cura  abjecta 
sponte  nos  morti  temere  objiciamus?  suadeo,  dum  licet, 
ut  vitam  servemus.  Vitalis  omnes  bono  animo  esse  jubet, 
vetustam  se  cum  Piis  amicitiam  colere,  nihil  mali  ab  ea 
familia,  quae  sibi  semper  favit,  posse  expectari.  Sociis 
aegre  persuasis  urbem  ingressus,  A£neam  adiit,  a quo  be- 
nigna fronte  simulate  excipitur,  et  tamquam  alia  hora 
eo  opus  esset,  comiter  dimittitur:  postridie  abeundi  com- 
meatum petentem  ALneas  specie  instantium  negotiorum 
ad  vesperam  remoratur ; mox  apparitoribus,  qui  venientes 
retinerent,  in  insidiis  collocatis,  oborientibus  tenebris  rursus 
vocatur.  Vitalis,  ut  erat  omni  suspicione  liber,  sex  tan- 

tum  comitantibus,  profectus  in  dJneae  cubiculo  cum 
sociis  capitur,  ac  circiter  horam  noctis  tertiam  in  arcem 
abvoluto  capite  deductus,  postridie  tormentis  subjectus 
fuit,  ubi  scelerum  quae  patraverat  nullus  finis  apparuit. 
Sequenti  saturni  die  sub  horam  noctis  secundam  injecto 
collo  fune,  et  per  foramina  tabulae  immisso,  novo  necis 
genere  est  strangulatus.  Quod  latronum  nequissimus  omni 
supplicio  dignus  crederetur,  diu  in  mortis  cruciatu  deten- 
tum esse  dicitur : prope  enim  necatus  remisso  laqueo  spi- 
ritum recipere  permittebatur,  tum  rursus  constrictus  ad 
necem  deducebatur,  donec  saepius  in  mortis  angustias 
deductus  animam  tandem  expiravit.  Ceteri  ex  Praetorii 
fenestris  laqueo  palam  sunt  suspensi.  Bontempum  quoque 
Baisiensem,  Peregrinum  Cruceum,  et  Philippum  Paclo- 
num,  qui  cum  fratribus  viatores  et  pauperum  villas  in 
montibus  latrociniis  flagitiosissime  infestabant,  Alphonsus 
extifpare  decrevit.  Baisiensis  primo  fide  publica  accepta 
Regium  venire  permissus,  ut  alii  deciperentur,  incolumis 
dimittitur ; sed  non  multo  post  in  montibus  dolo  captus 
supplicio  afficitur.  Philippus  quoque  a Pasino  satellitum 
praefecto  domi  est  obtruncatus : socii  et  fratres  partim 
Regium  partim  Ferrariam  deducti,  et  ipsi  dignas  factis 
poenas  dederunt.  Cruceus,  qui  solus  supererat,  cum  capi 
non  posset,  ab  eodem  Pasino  ad  colloquium  vocatus,  et  a 
Volta  apparitore  aeneo  tormento  trajectus  cecidit.  Instante 
februario  iEneas,  debacchandi  licentia  quinque  quadrantum 
pretio  sordide  per  chirographum  concessa,  primus  Regii 
personas  venales  fecit : demum  sub  finem  martii  ad  in- 
struendos filios  Ferrariam  ab  Alphonso  evocatus,  Hecto- 
rem Sacratum  virum  humanitate  insignem  successorem 
accepit,  quo  tempore  Ludovico  Rangono  decepto  Joannes 
Monticuli  Praefectus  castellum  occupavit. 

Haec  ingens  secutus  terraemotus  magnas,  quae  vene- 
runt, perturbationes  portendisse  ferebatur.  Siquidem  multis 
quotidie  militibus  Bononia  exeuntibus  cum  novi  rerum 
motus  timerentur,  Alphonsus  sexcentos  in  urbe  milites 
conscripsit,  et  Sertorium  Neapolitanum,  qui  firmo  prae- 
sidio urbem  tueretur,  Regium  misit.  Sed  cum  ad  suas 
res  defendendas  aliquod  sibi  externorum  auxilium  quae- 
rendum videret,  cum  Francisco  Gallorum  Rege,  qui  Tici- 
num obsidebat,  foedus  percussit;  ad  quem  trecentas  sexa- 
genas tormentarii  pulveris  cupas  transmisit.  Inter  haec 
Albaniae  Dux,  qui  cum  sex  millibus  peditum,  et  qua- 
dringentis equitibus  in  montibus  Regii  hybernaverat,  ut 
Neapolim  oppugnaret  in  Campaniam  proficiscebatur,  in 
Regienses  magno  cum  civium  detrimento  venit ; nam 
praeter  rapinas,  quas  ubique  avarissime  exercuit,  etiam 
quadraginta  domos  in  villa  Ligoncii,  aliasque  plures  in 
montibus  exussit.  Assiduis  quoque  pluviis  cum  agri  Re- 
gium usque  ab  aquis  submersi  navigarentur,  non  multo 
post  saeva  pestis  urbem  afflixit.  Sequente  vero  anno  <«) 
cum  Franciscus  Gallorum  Rex  Ticinum  obsideret,  Cae- 
sariani, qui  ex  viginti  quatuor  millibus  peditum,  et  mil- 
libus trecentis  cataphractis,  et  aliis  millibus  quingentis 
levioris  armaturae  equitibus  constabant,  sancti  Angeli 
oppido  capto,  omnes  Gallos  trucidarunt.  Gregarios  autem 
Italos,  proprio  idiomate  agnitos,  incolumes  dimiserunt, 
et  nobiliores,  inter  quos  Gaspar  Sessius  fuit,  captivos  fe- 
cerunt. Is  postea  Piccighitoni  morbo  extinctus,  et  Regium 
delatus  in  D.  Dominici  aede  sepultus  est.  Post  haec, 
cruento  conflictu  edito,  Franciscus  Gallorum  Rex  captus 
sub  fide  Proregis  Apuliae  et  ipse  Piccighitonum  est  de- 

doctus ; Joanninoque  Medice  aeneo  tormento  vulnerato, 
regia  supellex  cum  omnibus  tormentis  direpta  fuit.  In- 
sperata hac  victoria  potiti  Caesariani  per  omnes  Galliae 
cisalpinae  urbes  tam  gravi  civium  aere  milites  alendos 
diviserunt,  ut  diurnus  in  singulos  equites  aureus  solve- 
retur. Io  Regiense  territorium  septingenti  equites  missi,  a 
die  quae  idus  aprilis  praecedebat  usque  ad  tertium  calen- 
das julias,  ducentos  singulis  diebus  aureos  devorarnnt. 
Magna  postea  eorum  parte  abeunte,  reliqui  ferme  cen- 
tum et  quinquaginta  usque  ad  calendas  Septembris  sum- 
mo cum  civium  incommodo  permanserunt.  Pro  singulis 
jugis  boum  julius  nummus  quolibet  die  solvebatur,  ita 
ut  plus  quinquaginta  millia  aureorum  iu  eos  impensa 
fuisse  dicantur.  Iniquo  et  gravi  hoc  onere  supra  vires 
oppressi  Regienses  Albertum  Pancirolnm  et  Nicolaum 
Zobolum  legatos  ad  Piscarium  de  abducendis  ex  hybemis 
militibus  Mediolanum  miserunt.  Hilari,  vultu,  huraaniter- 
que  excepti  cum  magnam  obtinendae  justae  petitionis 
spem  habuissent,  postea  re  infecta  discesserunt ; quod  non 
equites  removere,  sed  solum  ad  aequiorem  modum  alendo- 
rum militum  sumptum  revocare  Piscarius  voluisset.  Cives 
ubi  hac  via  se  nihil  proficere  intelligunt,  corrupto  Uria 
Hispano  castrorum  praefecto,  aliam  removendi  intolerabilis 
jugi  rationem  inveniunt.  Is  clam  acceptis  ducentis  quin- 
quaginta aureis,  si  acrius  discessum  decuriones  efflagitas- 
sent,  se  recessurum  occulte  promittit.  Certa  igitur  die, 
cum  reipublicae  Praefecti  ex  composito  se  amplius  milites 
non  passuros  clamitarent,  Urias  ex  adverso  alta  voce  se 
non  abiturum  contendebat,  ac  simulate  quaedam  graviora 
minatus  tandem  velut  victus  et  juri  cedens  recessit.  Alii 
non  multo  post  supervenerunt,  sed  Dux  Mercurius  in 
Regiensium  gratiam,  quibuscum  magnam  amicitiam  ser- 


Digitized  by  Google 


LIBER  OCTAVUS  51? 

vabat,  eos  in  Mutinenses  et  Ferrarienses  abduxit.  Maxi- 
mum tamen  ob  centum  Alphonsi  equites,  et  alios  postea 
missos  dispendium  cives  sustinuerunt.  Nec  minus  sequente 
anno  (*)  est  laboratum , quo  ter  mille  ex  Caesariano  exer- 
citu pedites,  ac  nonnulli  equites  in  inferioribus  Regien- 
sium villis  magno  cum  hospitum  detrimento  aliquot  die- 
bus fuerunt.  Guido  quoque  Rangonus  qui  semel  cum 
peditum  vexillo  Monticulum  se  contulerat,  rursus  cum 
ducentis  equitibus  per  Regiensium  villas  aliique  plures 
cum  gravi  civium  incommodo  transierunt.  Ab  alia  parte, 
qui  sub  Francisco  Castaldo  Neapolitano,  et  Varga  Hispano 
in  Carporum  praesidio  erant,  quotidie  latronum  more  quos- 
cumque intercipere  poterant,  avare  spoliabant,  solisque 
Atestinorum  ditionis,  qui  vel  eorum,  vel  magistratuum 
diplomata  ostendissent,  ignoscebant.  Etsi  tot  sumptibus 
exhausti  Regienses,  sacella  tamen  in  Misericordiae  templo 
aedificare  coeperunt.  Piscario  vero  extincto,  ipsius  et  alte- 
rius a S.  Angelo  ducis  cadavera,  quae  Aternum,  nunc 
Piscarium  vocatum,  deferebantur,  Regii  eodem,  quo  Pros- 
per Columna,  honore  excepta  fuere. 

Ceterum  Clemens,  Galli  captivitate  cognita,  ut  Re- 
gium reciperet  cum  Caesare  foedus  sibi  ineundum  esse 
censuit.  Summae  rei  pro  eo  tum  in  Italia  praeerat 
Carolus  Lanojus  Belga  Prorex  Neapolis , a quo  cen- 
tum triginta  millibus  aureorum  nummum  pace  redempta, 
calendis  maii  convenit,  ut  ad  recipiendum  cum  Herberia 
Regium,  quod  Adriano  vita  functo  per  interregnum  Al- 
phonsus  occupaverat,  sibi  auxilium  ferret.  Alphonsus  Pon- 
tificis consiliis  exploratis  majore  pecunia  expugnatum 
Lanojum  a negotio  avertit;  qui  alias  ex  aliis  moras 

nectens  se  inconsulto  Caesare,  cujas  imperii  ea  urbs  esset, 
id  bellum  temere  non  suscepturum  dicere ; et  si  sine  ar- 
morum strepitu  ea  contentio  sedari  posset,  se  medium 
polliceri.  Tandem  cum  Caesar,  qui  ejus  urbis  adjectione 
Pontificis  opes  augeri  nolebat,  pactam  pacem  ratam  non 
haberet,  elusus  Clemens  alte  concepto  animi  dolore  gra- 
viter premebatur.  Injuriam  auxit  Lanojus,  qui  in  Par- 
menses, et  Placentinos  hostili  populatione  copias  tradu- 
cens magna  clade  eos  agros  afflixit.  Gallus  qui  se  Pon- 
tificis, Venetorumque  armis  liberatum  iri  speraverat,  ubi 
a sua  salute  diversa  eorum  consilia  esse  intelligit,  spem 
omnem  in  Caesaris  clementia  reponit  et  cum  Lanojo,  in 
cujus  potestate  erat,  clam  agit,  ut  in  Hispaniam  dedu- 
catur. Ei  Caesar  Eleonoram  viduam  sororem,  quae  antea 
Emmanueli  Lusitaniae  Regi  nupta  fuerat,  captivo  des- 
pondit, ducentisque  millibus  aureorum  et  quibusdam  etiam 
in  Heduis  locis,  de  quibus  lis  erat,  pro  dote  promissis, 
laetam  cum  eo  pacem  inivit.  Contra  Gallus  Neapoli , 
Mediolano,  Genuae,  Flandriae  Allobrogumque  ditioni  re- 
nunciavit,  ac  intra  bimestre  tempus  postquam  in  Gallias 
rediisset,  se  Heduos,  vulgo  Burgundos  vocatos,  quos  per 
annos  quinquaginta  detinuerat,  Caesari  restituturum  fidem 
dedit.  Henrico  Novariae  Regi , Carolo  Gheldriae , Ulrico 
Vitembergkae,  Roberto  in  Piceno  Comiti  nullam  bc  opem 
laturum,  nec  quidquam  in  Italiam  moliturum  spopondit: 
Carolo  in  Italiam  venturo  sedecim  triremium  classem 
omni  armorum  genere,  praeterquam  milite,  se  adornatu- 
rum , et  annuam  pecuniam  Anglo  debitam  soluturum ; 
Carolum  denique  Borboniae  Ducem  cum  sociis  in  inte- 
grum restituturum  promisit.  Francisco,  et  Henrico  pueris 
obsidibus  relictis,  nisi  pacta  servavisset  captivum  se  re- 
versurum pollicitus  est.  Contra  Caesar  Isabellani  sororem 

Joannis,  qui  Emmanueli  in  Lusitaniae  regno  successerat, 
duodecies  centies  millibus  aureorum  pro  dote  acceptis, 
uxorem  duxit.  Eas  ob  causas  accensis  ignibus,  displosis- 
que  tormentis,  et  frequenti  nolarum  sono  magna  laetitiae 
signa  Regii  edita  fuere. 

Ceterum  Clemens  eo  Caesaris  opes  provectas  intelligens, 
ut  totam  Italiam  brevi  occupaturus  crederetur,  cum  Venetis 
et  Sfortia  contra  eum  conspirat.  Gallus  quoque  ulciscendae 
per  captivitatem  acceptae  injuriae  cupidus  in  eam  societa- 
tem his  conditionibus  recipitur,  ut  triginta  millium  pedi- 
tum, et  sex  millium  equitum  communibus  impensis  con- 
tracto exercitu  viginti  octo  triremium  classem  instrueret, 
Mediceisque  Florentiae  praefectis  cum  expugnatum  esset 
regnum  Neapolis  septuaginta  quinque  aureorum  millia  quo- 
tannis solverentur.  Franciscus  vero  Sfortia,  regis  filia  uxore 
accepta  et  quinquaginta  millibus  aureorum  socero  solutis, 
Mediolano  potiretur.  Sed  is  ob  hoc  foedus  proditionis  insi- 
mulatus cum  morbo  vehementer  affligeretur  munitionibus 
omnibus  exutus,  et  a Vastio  in  arce  Mediolani  obsessus, 
salvis  rebus,  se  dedere  coactus  est.  Hoc  cognito  Pontifex 
Cardinalem  Cyboum  legatum  cum  ducentis  equitibus  et 
centum  curruum  commeatu  per  Regienses  ad  Venetorum 
castra  transmisit ; qui , Laude  Pompeja  Vistarini  opera 
capta,  ac  caesis  trecentis  Hispanis,  Italisque  spoliatis, 
S.  Angeli  oppidum,  et  Cremonam  occupaverant.  At  Car- 
dinalis Columna  a Caesare  excitatus,  Vaticano  Palatio 
direpto,  expilatisque  Florentinorum  mensis,  Pontificem 
in  Adriani  molem  compulsum  exercitum  dimittere  coegit. 
Tandem  rebus  in  hunc  modum  compositis  ut  Pontifex 
ex  Gallia  cisalpina  copias  revocaret,  plura  peditum  vexilla 
in  D.  Martini  agro,  magno  cum  Regiensium  incommodo, 
aestiva  habuerunt.  Alphonsus  cum  suspectum  Clementis 

ingenium  haberet,  qui  recipiendo  Regio  die  noctuque 
studebat,  sexaginta  equitum  alam , quae  Joannini  Medices 
fuerat,  cum  ducentis  equitibus  Germanis  in  Regienses, 
ingrediente  anno  mdxxvii,  deduxit.  Salutius  Pontificii 
exercitus  imperator  cum  Guicciardino  castrorum  praefecto 
ex  conventione  revocatus  dum  per  Regienses  Mutinam 
proficiscitur  rusticos  in  urbem  cum  armentis  et  frugibus 
confugere  compulit,  et  aliquot  aedes  Copriaci  incendit. 
Cum  his  erant  duo  Helvetiorum  millia  et  septem  Italicae 
cohortes,  quae  sub  Joanne  Medice  pugnaci  duce  milita- 
verant, ducentique  Friderici  Gonzagi  cataphracti.  Quibus 
copiis  confirmatus  Clemeus,  aliisque  conscriptis  militibus 
initae  pacis  foedere  contempto  quatuordecim  Columno- 
rum  oppida  avarius  direpta  devastat.  Valdemontius  quo- 
que qui  ex  regia  stirpe  ortus  ex  Gallis  a Pontifice  accer- 
situs  erat,  expugnato  Salerno  Neapolim  .infestis  armis 
vexare  coepit.  Caesar  Pontificis  consiliis  exploratis  Bor- 
bonium  cum  viginti  millibus  Germanorum , octoque  mil- 
libus Hispanorum  et  ter  mille  Italorum  exercitu  ad  repri- 
mendos hostium  conatus  misit.  His  octingenti  cataphracti 
et  ter  mille  levioris  armaturae  equites  conjuncti  formi- 
dandas copias  fecerant.  Ubi  ad  proxima  Copriaco  loca 
pervenere,  Regiensium  mandato  Annibal  Malegutius,  et 
Albertus 'Pratonerius  speciosis  muneribus  oblatis,  ferocis 
ducis  animum  placare  conati  sunt.  Alpbonsus  quoque 
magnifica  per  legatos  donaria  detulit.  Haec  tamen  super- 
bum licentiaque  corruptum  militem  ab  insatiabili  libidine 
revocare  non  potuerunt.  Per  sex  enim  dies,  quibus  in 
Regiensibus  fuerunt,  plures  villas  ab  agricolis  desertas 
incenderunt,  agros  devastarunt,  nec  paucis  mulieribus 
turpiter  constupratis,  etiam  S.  Pauli  castellum  avarius 
diripuerunt.  Cives  plaustra  et  jumenta  profiteri  coacti, 

etiam  ducentos  operarios  totidem  jnliis  nummis  ad  com- 
planandas majoribus  tormentis  vias  conduxerunt.  Cum  ca- 
lendis martii  discessissent  non  multo  post  (*)  Feltrius  Ve- 
netarum copiarum  imperator  cum  duodecim  millibus  pe- 
ditum, centum  quinquaginta  cataphractis,  et  undeviginti 
majoribus  tormentis  Borbonium  secutus  ad  V&lverdum 
divertit.  Ei  conjunctus  erat  Paulus  Manfronus  cum  qua- 
dringentis levioris  armaturae  equitibus,  et  septem  peditum 
cohortibus,  qui  omnis  generis  commeatu  abunde  adjuti 
recreatique  per  Casalis  et  Castellacii  villas  ad  S.  Marti- 
oum,  et  Faustinum,  impedientibus  iter  nivibus,  se  per 
aliquot  dies  effuderunt.  Alii  in  Arginis,  Sessii,  Ripaltae, 
Folleani , et  proximis  villis  se  continuerunt , ut  Gallorum 
copiis  commode  conjuncti  cum  Caesarianis  certamen  com- 
mitterent. Demum  cum  octo  mensium  inter  Caesarem 
Gallumque  et  Pontiiicem  pactae  induciae  fuissent,  Fel- 
trius collectis  vasis  magno  cum  Regiensium  incommodo 
Brixillum  se  convertit. 

His  malis  accessit,  quod  etsi  tanta  vini  copia  fuerit 
ut  tribus  assibus  Mediolanensibus  uvae  coDgius  distrahe- 
retur, in  magna  tamen  frumenti  cantate,  plurimi  vix 
semina  colligere  potuerunt.  Laborante  igitur  civitate  an- 
nona, cum  plus  mille  sextariis  frumenti  singulis  diebus 
in  alendo  exercitu  insumeretur,  pauperes  ad  extremam 
egestatem  deductos  glandibus  et  asininis  carnibus  vesci 
necesse  fuit,  frumentumque  usque  ad  duos  aureos  num- 
mos cum  dimidio  in  singulos  sextarios  nostros  est  distrac- 
tum. Post  famem  Carpi,  Ferrariae  et  Scandiani  secuta 
pestis  cum  his  locis  commercium  prohibuit,  Regiique 
supplicationes  ad  divinam  iram  avertendam  habitae  fue- 

runt.  Alphonsus  Carpam,  quod  Vergas  cum  Hispanorum 
cohorte  per  biennium  graviter  oppresserat,  centum  milii* 
bus  aureorum  a Caesare  emit,  et  Russinum  cum  trecentis 
peditibus  in  oppidi  praesidio  posuit.  Id  in  Alberti  Pii 
contemptam  factum  fuisse  dicebatur,  qui  Gallicis  partibus 
addictus,  velut  laesae  majestatis  reus  ejus  ditionis  jure 
excidisse  judicatus  fuerat.  Ceterum  Borbonius  spreto  pacis 
foedere  incredibili  celeritate  Romam  traducto  exercitu, 
urbem  milite  destitutam  invadit.  Dimiserat  paulo  ante 
Clemens  detestabili  avaritia  perditus  duo  Helvetiorum 
millia,  et  septem  spectatae  virtutis  cohortes,  quae,  ex- 
tincto  Joanne  Medice  duce,  ab  atro  vexillo  nigrae  voca- 
bantur. Itaque  solus  Rentius  Ceres  imbelli  armata  plebe 
patriam  tueri  conabatur.  Borbonius  tumultuario  hostium 
apparatu  minime  perterritus  dum  scalas  moenibus  sua 
manu  apponit,  plumbea  glande  ex  aenea  fistula  extrusa 
in  inguine  trajectus  occubuit.  Cadenti  duci  statim  milites 
Philibertum  Aurantium  Belgam  suffecerunt;  plus  demum 
septem  millibus  utrinque  desideratis  in  urbem  irruere. 
Ibi  inusitatis  caedibus  in  cujusque  ordinis  homines  saevire, 
nobiles  matronas  violare,  vestales  turpiter  constuprare, 
ac  per  octo  dies  sacra  profanaque  omnia  impudenter  diri- 
pere. Hispanorum  ante  omnes  inexplebilis  avaritia  fuit, 
qui  Julii  Pontificis  jam  multa  carie  consumptum  cadaver, 
ut  anulo  spoliarent,  sepulchro  extrahere  non  exhorrue- 
runt. Pontifex  in  arce  obsessus,  cum  ad  eam  deficientis 
commeatus  egestatem  pervenisset,  ut  asinina  came  pro 
exquisitis  epulis  vesceretur,  arbitrio  victorum  se  dedidit. 

Alphonsus,  ubi  Clementis  casum  audivit,  ne  oppor- 
tunam benegerendae  rei  occasionem  pretermitteret,  reci- 
piendae Mutinae  animum  intendit.  Magna  itaque  peditum, 
equitumque  coacta  manu,  et  eductis  copiis,  quae  in  Regii 

praesidio  erant,  Herberiam  veniens,  Mutinenses  ad  dedi- 
tionem sollicitat.  Ludovicus  Rangonus,  qni  cum  paucis 
militibus  urbem  tuebatur,  se  primo  vanis  Atestinorum 
minis  non  terreri  respondit ; sed  cum  attritis  Pontificis 
viribus  ab  irato  Alphonso  cladem  perterriti  cives  time- 
rent, excedente  Rangono,  postridie  ei  urbis  claves  mise- 
runt. Itaque  post  sexdecim  annos , quam  Pontifici  se  com- 
miserant, in  Atestinorum  potestatem  redierunt.  Nec  multo 
post  pari  felicitate  occupatum  Monticulum  fuisset.  Ob 
res  prospere  gestas  accensis  ignibus  displosisque  majoribus 
tormentis  Regii  laetitiae  publicae  signa  edita  fuere.  Cle- 
mens, qui  Romae  arce  a Caesarianis  capta,  et  Centum- 
cellis, hodie  Civitas  vetus  dicitur,  bosti  traditis,  post  se- 
ptimum mensem  quam  obsessus  fuerat,  quadraginta  mil- 
libus aureorum  nummum  se  redimere  coactus  erat,  ubi 
amissae  Mutinae  nuncium  accepit,  incredibilem  dolorem 
concepit.  Denique  velut  omnibus  eodem  tempore  concur- 
rentibus calamitatibus  animo  plane  consternatus  est,  quum 
Hippolyto,  et  Alexandro  Mediceis  necessariis  ejectis  Flo- 
rentinos in  spem  veteris  libertatis  erectos  defecisse  co- 
gnovit. Annibal  quoque  Bentivolus  nonnullis  contractis 
copiis  Bononiam  invaserat,  sed  dum  hostibus  se  inferio- 
rem cerneret,  receptis  Atestinorum  opera  paternis  praediis, 
retrocessit.  Caesaris  felicitati  etiam  accessit,  quod  Philip- 
pum ex  Isabella  conjuge  suscepit.  Alphonsus  vero,  capto 
Castello  Franco,  omnia  Guidonis  Rangoni , velut  rebellis, 
castra  invasit:  quo  tempore  opportune  Rangono  Antistite 
defuncto  pro  filio  Hippolyto  Mutinae  episcopatum  obti- 
nuit. At  Gallus  ubi  miserandam  Clementis  calamitatem 
intellexit,  Odettum  Lotrechiuro  cis  alpes  ad  liberandum 
Pontificem  pia  generositate  transmisit,  qui,  Caesarianis 
ad  Boschum  oppidum  profligatis,  captaque  Alexandria, 

et  Ticino  direpto,  totam  Insubriam  subacturos  credeba- 
tur, nisi  mutato  importune  consilio  per  Flaminiam  Nea- 
polim se  convertisset.  Ad  eam  expeditionem  obeundam 
Pontifex  et  Veneti  cum  Henrico  Anglorum  Rege,  et 
Sfortia  contra  Caesarem  socii  fuere:  Alphonsus  quoque 
in  id  foedus  receptus  Cotignolam  in  Faventino  agro,  et 
Novum  Alberti  Pii  castellum  pro  societatis  praemio  ac- 
cepit : ipse  sena  millia  aureorum  singulis  mensibus  con- 
ferre, et  cum  centum  cataphractis,  laborantibus  rebus , se 
opem  laturum  promisit.  Foedere  clangentibus  tubis  Regii 
pubblice  promulgato,  universae  Callorum  copiae  per  no- 
stras villas  late  in  hyberna  diffusae  fuerunt.  Lotrechio 
duci,  qui,  comitantibus  Venetorum,  Anglique  et  Floren- 
tinorum legatis,  cum  bis  mille  equitibus  per  duos  dies 
Regii  se  continuit,  Alphonsus  frumentum,  copiosum  pe- 
num, caelatumque  argentum  donavit ; cives  quoque  ma- 
gnificum munus  obtulerunt.  Majora  tormenta,  quae  cum 
commeatu  equi  supra  mille  trahebant,  in  Valverdi  villa 
sub  militum  custodia  posita  fuere. 

Interea  Hercules  Alphonsi  filius,  cui  Rex  Franciscus 
Renatam  Ludovici  Regis  filiam,  et  Claudiae  conjugis  so- 
rorem, desponderat,  in  Callias  ad  celebrandas  nuptias 
profecturus  cum  Hippolyto  fratre  Regium  venit , ubi 
summo  honore  exceptus  reos  omnes  ex  carceribus  dimitti 
jussit.  Eo  anno  (')  ante  augustum  mensem  ob  perpetuos 
imbres  qui  per  duos  et  quadraginta  dies  continuos  pro- 
fluxerant, aucta  flumina  cum  agris  late  aedes  submerse- 
rant , armentaque  necaverant : quare  redundante  humore 
vitiato  coelo,  saeva  pestilentia  Italiam  invasit.  Antea  omnes 
finitimas  urbes  ea  lues  occupaverat,  ac  demum  non  sine 

magna  apud  vulgum  meae  familiae  invidia,  etiam  Regium 
penetravit.  Pauci  antea  eo  morbo  decessisse  cogniti  fue- 
rant, cum  mea  mater  Catharina  et  soror  infans  Violantha 
eodem  die  septimo  idus  maii  forte  obiere.  Inde  plurium 
postea  morte  secuta  plebs  non  sine  male  dicto  mali  cau- 
sam in  eas  referebat  quasi  extraneorum  contagione  negli- 
gentius  se  infici  permisissent.  Sed  corrupto  aere  cum  alii 
urbium  populi  passim  occumberent,  ita  et  Regienses  eo- 
dem morbo  correpti  fuere.  Plerisque  in  villas  secedentibus 
per  aestatem  pestis  intermissa  videbatur ; sed  veniente 
autumno  multiplicatis  funeribus,  plurimos  absumpsit. 
Cadaverum  strage  plenae  aedes  inveniebantur,  nec  pauci 
in  mediis  viis  cadentes  conspiciebantur.  Vespillones  ad 
corpora,  quae  acervarim  plaustris  efferebant,  humanda 
non  sufficiebant.  Praeter  eos  qui  innumerabiles  in  villis 
defuncti  sunt,  in  urbe  supra  sex  millia  decessisse  dicuntur. 
Adeo  destituta  incolis  urbs  fuit,  ut  curandae  saniori  prae- 
fecti relicta  domi  chlamyde  in  sago  deserto  in  foro  ver- 
sarentur. Lotrechius  quoque,  qui  Caesarianos  intra  Nea- 
polim summa  cum  laude  compulerat,  saeviente  pestilentia 
per  eos  dies  cum  exercitu  in  medio  victoriae  cursu  ex- 
tinctus  est.  Ea  occasione  arrepta,  obsessi  in  hostium  castra 
lurida  macie  deformata  irruerunt,  illisque  facile  profligaris, 
bello  finem  imposuerunt. 

Clemens  ubi  Gallorum,  qui  etiam  Florentinis  conjuncti 
erant,  se  armis  parum  juvari  animadvertit  cum  Caesare 
pacem  renovandam  esse  censuit.  Novo  igitur  foedere  per- 
cusso, convenit,  ut  aureo  diademate  a Pontifice  coronatus 
Caesar  Florentinos,  quod  Gallis  Neapolim  petentibus  con- 
tra se  opem  tulissent,  vetusto  libertatis  jure  privaret,  et 
Alexandro  Mediceo,  quem,  Margarita  naturali  filia  despon- 
sata, sibi  generum  adsciverat,  subjiceret.  Alia  vero  arte 

Pontifex  urbes  sibi  ab  Alphonso  ereptas  recipere  cogitavit. 
In  primis  enim  Hieronymum  Pium,  qui  tunc  in  Regii 
praesidio  erat,  ingentibus  promissis  ad  defectionem  solli- 
citat. Ubi  in  sententiam  deductus  est , convenit , ut  ille 
Saxoli,  quod  suae  ditionis  castellum  erat,  clam  militem 
describeret,  et  caeso  Alphonso  ejus  civitates  Clementi  tra- 
deret. Compositae  technae  litteras  in  tabula  per  negli- 
gentiam  relictas  a Roberto  Boschetto  Mutinensi  Pontificis 
cubiculario  lectas  fuisse  ferunt.  Is  etsi  Albertino  genitus, 
quem  velut  laesae  majestatis  reum  alias  ab  Alphonso 
caesum  fuisse  diximus,  ut  praeclaro  tamen  hoc  beneficio 
ab  Atestinis  gratiam  iniret,  Ferrariam  paraveredis  prope- 
rans conspirationem  detexit.  Praeerat  tunc  Regiensi  arci 
Rubeus  cognomento  Malvasia,  qui,  simulato  Alphonsi  Re- 
gium adventu,  ut  edoctus  erat , Hieronymum  ad  inspi- 
ciendum palatii  apparatum  invitat.  Ubi  urbiculae  portam 
ingressu^,  est,  sublato  ponte,  exclusis  comitibus,  a circum- 
stantibus militibus  captus  in  vincula  conjicitur  ; exinde 
Ferrariam  ductus,  et  crimen  confessus  perfidiae  capite 
poenas  dedit.  Alteram  iisdem  diebus  Bartholomaeus  Co- 
mestabilis  cum  Uberto  Gambara,  et  Bernardino  Barba, 
qui  Bononiae  magistratum  gerebant,  Ferrariae  conjura- 
tionem inierat,  quam  Hieronymus  Pepulus,  a Gambara 
tum  in  oppidum  Centum  relegatus,  deprehendisse  dicitur. 
Erat  Comestabilis  exiguae  auctoritatis,  et  extremae  ino- 
piae jurisconsultus,  senioque  confectus,  ut  vix  amicis, 
opibusque  destitutus  tantum  facinus  aggredi  posse  crede- 
retur. Moenibus  contiguam  domum  habebat,  per  quam, 
Alphonso  tum  ad  Aponenses  aquas  valetudinis  gratia 
profecto,  liberisque  ad  Belloguardum  villam  amoenitate 
celebrem  rusticantibus,  milites,  qui  sub  frumentariae  ne- 
gotiationis specie  navibus  vehebantur,  perfracto  muro  in 

urbem  recepturus  erat;  sed  patefacto  scelere  comprehen- 
sus in  quaestionibus  proditionem  confessus  est,  et  in  foro 
capite  punitus. 

Inter  haec  cum  Renata  Herculis  uxor  jam  alpes  su- 
perasse!, Alphonsus  nurui  officii  gratia  obviam  iturus 
Regium  venit.  Triumphalibus  arcubus  in  sponsae  hono- 
rem erectis,  quinquaginta  juvenes  raso  bombice  caerulei 
coloris  sub  horam  primam  noctis  cum  sacris  viris  venienti 
occurrerunt.  Nuptiae  postea  Mutinae  celebratae,  ubi  Ve- 
netorum legati,  qui  gratulatum  venerant,  duas  vestes 
aureas  Renatae  liberaliter  donarunt.  Vincentius  Scajolus, 
et  Alexander  Vicedominus  et  ipsi  cum  nuptialibus  mu- 
neribus eo  a Regiensibus  missi  equestri  dignitate  ab  Al- 
phonso  exornati  fuere.  Ibi  etiam  Florentini,  qui  inter 
Caesarem  et  Pontificem  contra  se  factam  conspirationem 
cognoverant,  Herculi  Atestino,  quem  copiarum  imperato- 
rem declaraverant,  praefecturae  sceptrum  miserunt.  Cum 
vero  Gallus  obsides  a Caesare  filios  efflagitaret,  ab  alia 
parte  Anglus  trecenta  aureorum  millia  eidem  mutuo  data 
et  alia  quingenta  millia  sibi  poenae  numine  promissa, 
quod  desponsatam  filiam  uxorem  non  duxisset,  et  quatuor 
annorum  pactam  pensionem  repetebat ; et  cum  nihil  prae- 
staretur ei  ab  utroquo  rege  grave  bellum  indictum  fuit. 
Tanta  in  eum  ira  Gallus  exarsisse  dicitur  ut  verbis  no- 
tatum ad  singulare  certamen  provocaverit.  Nec  Caesar 
conditionem  renuit,  qui  missis  ad  regem  per  praeconem 
litteris  ad  Fonterabiam  et  Andeam  flumina  eo  armorum 
genere,  quod  certi  proceres  elegissent,  se  pugnaturum 
promisit.  Sed  ille,  dissimulato  responso,  ubi  suos,  qui 
Mediolanum  obsidebant , ab  Hispanis  profligatos  fuisse 
audivit,  et  Auriam  ob  occultam  injuriam  ad  hostem  de- 
fecisse, his  legibus  hosti  iterum  est  conciliatus,  ut  vicies 

centenis  millibus  aureorum  nunmum  persolutis,  obsides 
filios  incolumes  recuperaret,  e:  si  ex  Eleonora  prolem 
masculam  suscepisset,  Heduos  omnes  in  suam  potestatem 
reciperet.  Pacis  foedere  percusso , Caesar  Auriae  classe 
vectus  Cenuam  applicuit,  indi  Bononiam  ad  imperato- 
rium diadema  a Clemente  accipiendum  profecturus,  cum 
Regio  iter  esset  habiturus , splendidissimi  apparatus  in 
urbe  fieri  coeperunt.  Alpbonsus  arcis  palatium  aulaeis 
auro  bombiceque  superbius  intextis  ubique  exornatum 
regia  supellectile  instruxit.  Aureum  solium  sub  umbella 
alte  suspensa  cum  argentea  virga  ad  jus  reddendum  po- 
suit. Fulcra  attalicis  opibus,  nobilibusque  toralibus  ma- 
gnifice velabantur.  Ingentes  auri  argentique  caelati  abaci, 
elaborato  opere  picta  tapeta , regalique  luxu  undique 
splendentes  aedes  non  sine  omnium  admiratione  specta- 
bantur. Viae  crassioribus  pannis  ad  arcendum  solem  ex- 
tensis peristromatibusque  tectae  visebantur.  Caesaris  pa- 
latii magister  et  metator  ad  di  ponenda  hospitia  praecur- 
rentes, alter  apud  Alexandrum  Zobolum , alter  apud  An- 
nibalem  Malegutium  splendide  exceptus  divertit.  Caesari 
postea  pridie  calendas  novembr.s  Regium  venienti  Alphon- 
8U8  extra  D.  Stephani  portam  occurrit , ac  statim  equo 
desiliens  in  argenteo  labro  gembus  flexis  urbis  claves  ob- 
tulit. Caesar  excelso  animo  munere  recusato  Alphonsum 
in  equum  remisit.  Tum  obviam  pro  more  venientibus 
sacris  viris  venerandam  crucem  exosculatus  sub  umbella, 
quae  ex  auri  albique  rasi  plagulis  alternarim  contexta 
erat,  civitatem  ingreditur.  Ad  majus  templum  deductus, 
cum  orandi  gratia  descendisset,  postea  recta  in  arcem  se 
contulit.  Postridie  Mutinam  profectus  similis  ■ apparatus 
magnificentia  ab  Alphonso  liberali  bospirio  acceptus  fuit. 
Exinde  cum  Bononiam  pervenisset,  multa  cum  Clemente 

secretiora  colloquia  habuit,  sed  in  primis,  imminente  Pan- 
noniis Turea,  de  componendo  Italiae  statu  diu  agitavit. 
Tandem,  deprecantibus  Venetis  et  Pontifice,  etiam  Fran- 
ciscum  Sfortiam  calumniose,  ut  ajebant,  majestatis  reum 
factum  in  gratiam  recepit , et  in  principatum  Insubrum 
clementer  restituit.  Interea  donec  imperata  nongenta  millia 
aureorum  nummum  solverentur.  Novum  Comum,  et  Me- 
diolani arcem  in  sua  potestate  retinuit.  Cum  vero  ob 
ejectos  Mediceos  in  primis  Florentiam  subigi  convenisset 
undique  contracto  milite  etiam  Georgius  Franispergus 
quatuor  millibus  peditum  praefectus  ex  Insubria  revoca- 
tus cum  mille  Heduorum  equitum  ala  Regium  venit. 
Hos  secuta  Pontificis  stipendio  collecta  Italorum  legio  in 
Monticuli,  Albineae,  vicinorumque  castellorum  villis  omne 
exeerandum  libidinis  genus  per  septem  dies  exercuit. 
Paleis  incensis,  vinoque  per  furiosam  lasciviam  effuso, 
undique  pecora , et  pauperum  supellectilem  diripiebant. 
Ubi  bona  abstulerunt , omni  tormentorum  vi  adhibita  ab 
infelicibus  agricolis  quam  non  habebant  pecuniam  extor- 
quere conabantur.  Plures  fustibus  caesi,  alii  atrociter 
vulnerati,  nonnullis  etiam  testiculi  inaudita  crudelitate 
extirpati,  et,  quod  dictu  horrendum  est,  quibusdam  di- 
gitis oculi  eruti  immaniter  fuere.  Inventi  praeterea  abo- 
minanda feritate  sunt  alii,  qui  nudos  in  doliis  cum  feli- 
bus conditos  ad  timpanorum  sonitum  barbara  feritate 
circumvolverent , ut  eo  strepitu  perterrefacta  animalia 
miseros  crudeli  cruciatu  dilacerarent.  His  septingenti  Cae- 
saris Hedui  equites  successerunt,  qui  in  Regiensium  hy- 
berna  deducti , aliquanto  mitius  se  gesserunt. 

Ad  haec  mala,  pullulante  per  aliquot  dies  pestilentia, 
etiam  Clementis  severitas  accessit;  qui  ob  superiora  in- 
commoda pecunia  exhaustus  cum  novis  ob  Florentinam 

expeditionem  impensis  opus  esset,  quinque  decimas,  quae 
dimidiam  redituum  efficiebant,  omnibus  religiosis  Regien- 
sibus avarius  imperavit  10.  Cum  vero  Caesar  coronam 
accepisset , Alphonsum  Pontifici  conciliatum  Bononiam 
vocat.  Is  antea  duodecim  tormenta  majora  cum  pulvere 
tormentario  instructa  ad  Caesarem  dono  miserat,  et  tum 
quoque  trecenta  plaustra  vario  commeatu  onerata  ad  con- 
firmandam Augusti  benevolentiam  sub  horam  noctis  ter- 
tiam ad  eum  deduxit.  Postridie  cum  ad  Pontificis  pedes, 
eo  non  respondente,  prostratus  diu  jacuisset,  tandem  com- 
posito ad  lenitatem  vultu  surgere  jussus,  ad  Caesarem  a 
quo  humaniter  exceptus  est  se  contulit.  Clemens  de 
adempta  sibi  importune  Mutina  graviter  est  conquestus  ; 
demum  Caesar  totius  Atestini  principatus  arbiter  consti- 
tutus, seorsum  secreto  colloquio  a Pontifice  rogatus  fuisse 
dicitur,  ut  si  potiora  Alphonsi  jura  cognovisset,  nulla  dicta 
sententia,  compromissi  diem  exire  pateretur.  Dum  vero 
lis  cognoscitur,  et  plurimi  hinc  inde  testes  producuntur, 
Caesar  eductis  Alphonsi  magistratibus  Mutinam  a Petro 
Labacta  cum  Hispanorum  praesidio  non  sine  anxia  Ate- 
stinorum  sollicitudine  custodiri  voluit.  Tandem  in  Ger- 
maniam profecturus  primo  Corrigium,  mox  Gonzagam  et 
Mantuam  se  contulit.  Alphonsus  eum  secutus  honoris 
gratia,  Hercule  Hippolytoque  filiis  in  clientelam  oblatis, 
mox  Regium  «et  Ferrariam  rediit.  Varii  tum  principes 
inter  quos  fuit  Dux  Allobrogum  a Caesare  domum  pro- 
fecturi Regio  transierunt ; ubi  ob  D.  Francisci  coenobitas 
ingens  tumultus  est  suscitatus.  Hi  virgines  sacras  quae 
suae  disciplinae  commissae  fuerant  vitiasse  dicebantur. 
Scelere  evulgato  cives  publico  decreto  pollutos  homines 

ejici  jubent ; missique  statim  satellites  eos  bonis  omnibus 
exutos  urbe  expulerunt.  Coenobium  castioribus  religio- 
sioribusque  minoritis  traditum  fuit.  Sed  illi  non  multo 
post  principum  interventu  pristinam  sedem,  virginibus 
sub  civium  tutela  relictis,  receperunt.  Sub  id  tempns 
Carolus  Ruinus  Regiensis,  qui  Papiae,  mox  Patavii,  et 
Ferrariae,  postremoque  Bononiae  mille  ducentorum^  au- 
reorum annuo  stipendio  summa  cum  laude  legum  inter- 
pretationem professus  fuerat,  septimo  idus  aprilis  decessit. 
Eo  die  cum  magna  imbrium  copia  ipsius  cubiculum  de 
coelo  tactum , et  inventam  ibi  supellectilem  combustam 
fuisse  ferunt.  Hieronymus  Prividellus  Ruini  loco  suffectus 
intra  paucos  annos  sicariorum  manu  confectus  occubuit. 

Inter  haec  Florentini  qui  per  annum  obsessi  fuerant, 
fame  domiti,  octuaginta  millibus  aureorum  persolutis, 
salvis  rebus  et  hominibus,  se  Pontifici  dediderunt.  Eorum 
Alexander  Medices  Laurentii  nothus  filius  qui  Margaritam 
Caesaris  notham  item  filiam  ex  paupere  Hollanda  su- 
sceptam, uxorem  duxerat,  Princeps  est  constitutus.,  Al- 
phonsus  vero  per  Baptistinum  Stroccium  octingentorum 
peditum  manu  Regii  descripta  alias  etiam  ad  suum  prin- 
cipatum defendendum  copias  coegit.  Ceterum  Caesare 
in  Belgas  ad  componendum  Germaniae  statum  profecto, 
consiliarios  apud  eum  potentes  per  Casellium  jureconsul- 
tum legatum  amplis  largitionibus  in  suas  partes  trahere 
conabatur.  Tandem  sub  finem  martii  <•)  Mutina  Regium- 
que  velut  urbes  imperii  Alphonso  sunt  adjudicatae,  eidem- 
que  Ferraria  confirmata,  pro  qua  tamquam  Pontificis  be- 
neficiarius cliens  ipse  et  posteri  principes  septies  mille 
aureos  annuos  nummos  solvere  , et  ducentis  cum  opus 

esset  cataphractis  suo  aere  Ecclesiae  militare  sunt  con- 
demnati. Alphonsus  centum  millia  aureorum  antequam 
sententiae  beneficio  uteretur  Clementi  pendere  jussus  fuit, 
qui  hoc  arbitrio  summopere  laetatus  ad  Divino  Numini 
agendas  gratias  in  omnia  virginum  coenobia  pecuniam 
liberaliter  divisit.  Regii  quoque  effractis  ob  gaudium  car- 
ceribus,  vincti  dimissi,  et  ingens  ignibus  displosisque  tor- 
mentis laetitia  est  declarata.  Clemens  vero  hanc  senten- 
tiam graviter  ferens,  oblatum  sibi  ex  ejus  formula  ad 
pedes  aurum , frustra  instante  protestanteque  Alvaroto 
legato,  truci  vultu  repudiavit,  cum  diceret,  iniquo  Cae- 
saris decreto  se  Ecclesiae  jura  fraudari,  suumque  nomen 
impudenter  sugillari  non  passurum.  Itaque  Alvarotus  pe- 
cuniam retulit.  Nec  multo  post  Baptista  Strocciua  cum 
trecentis  peditibus  Regium  ab  Alphonso  missus,  Mutinam, 
Hispanis  qui  ibi  in  praesidio  erant  discedentibus,  magno 
cum  gaudio  recepit.  Contra  iratus  Pontifex  qui  aliam 
tum  in  Atestinos  saeviendi  occasionem  non  habebat  ob 
decimas  a Judaeis  integre  non  solutas  sacris  omnibus 
Regiensibus  interdixit.  Eo  anno  Laurentius  Bergomas  ex 
D.  Dominici  familia  facundus  concionator  ducentos  pau- 
peres inter  cives  in  aedibus  alendos  insigni  pietatis  exem- 
plo divisit.  Sed  illi  stipi  ignaviter  mendicandae  assueti 
intra  paucos  dies  fere  omnes  ad  pristinam  vitam  reverti, 
quam  honeste  victum  quaerere  maluerunt. 

Post  haec  quiescente  Gallo,  Alphonsus  Vastius  Cae- 
saris dux  cum  bis  mille  equitibus  et  peditum  legionibus 
duabus  per  sex  menses  in  Regiensium  pagis  magno  cum 
civium  dispendio  aestiva  habuit.  Discedens  tres  peditum 
cohortes  Corrigii  reliquit.  Sed  non  multo  post  (‘i  cum 

Galleacius  Tassonns  Hectori  Sacrato  in  Regii  praefectura 
suffectus  esset,  reversi  in  hyberna  Hispani  per  tredecim 
menses,  quibus  misere  Regienses  afflixerunt,  plus  centum 
millium  aureorum  damnum  intulerunt.  Praeter  omnes 
barbara  crudelitate  insignis  Cajetani  Tribuni  cohors  fuit, 
quae  omni  flagitii  genere  patrato,  ut  alia  scelera  praete- 
ream , infelices  agricolas  suillo  adipe  inunctos  ad  ignem 
horrenda  feritate  petulanter  torruisse  dicitur  ; suavissimis 
quibusque  epulis  saturati,  raptaque  pecunia  abunde  re- 
pleti, etiam  austerum  saccharum,  vel  lac  gallinaceum  ad 
quaerendam  inferendae  injuriae  occasionem  quidam  effla- 
gitasse dicuntur.  Quibus  contumeliis  exacerbati  rustici, 
quos  solos  in  mediis  campis  intercipere  potuerunt  non 
paucos  trucidarunt.  In  eam  tandem  audaciam  milites 
devenerunt,  ut  in  urbem  praedandi  studio  irrumpere  ten- 
taverint:  sed  cum  cives  toto  die  pro  moenibus  excuban- 
tes vidissent,  postridieque  trecentorum  peditum  manum 
Alphonsus  misisset,  ab  insano  consilio  destiterunt.  Illis 
stipendii  plurium  mensium  creditoribus,  cum  in  magna 
rei  nummariae  difficultate  satisfieri  non  posset,  alimenta 
praebere  Regienses  cogebantur.  Tandem  cum  Tureae,  qui 
Pannoniae  cum  innumero  exercitu  imminebat , Caesar 
obviam  ire  cogeretur,  omnes  in  Germaniam  revocati  di- 
scessere. Fabricius  Maramaldus  Neapolitanus  eo  cum  dua- 
bus legionibus,  Romanusque  cum  quatuor  mille  peditibus 
et  trecentis  equitibus  profecturi  in  Regiensibus  ex  civium 
fortunis  se  aliquandiu  aluerunt.  Demum  Turea  cum 
formidandis  Christianorum  copiis  congredi  non  auso,  cum 
utrihque  retracti  essent  exercitus,  Caesar  cum  Pontifice 
foedus  renovaturus  in  Italiam  revertitur.  Venienti  pro 
lata  sententia  gratias  acturus  Alphonsus  affuit,  ac  Man- 
tua Mutinam  deductum  splendidissimo  cum  apparatu 

excepit.  Mantuae  Caesae  omnes  qui  tum  Regii  erant  ju- 
risconsultos equestri  dignitate  honestavit,  toiquibusque , 
gladiis,  vestibus,  phaleris,  et  calcaribus  auratis  utendi 
facultatem  praestitit.  Bononiae  quoque  cum  esset,  nostro 
collegio  dandae  in  utroque  jure  laureae,  nothis  legitimam 
successionem  tribuendi,  in  integrum  infumes  restituendi, 
arrogandi,  emancipandi,  aliaque  ampla  privilegia  concessit. 
Duae  legiones  altera  Germanorum,  Hispanorum  altera 
eum  comitatae  cum  per  Regienses  iter  haberent,  agricolis 
quos  invenerunt  avidius  spoliatis,  plurimas  aedes  ab  in- 
colis desertas  incenderunt.  Alia  deinde  Hispanorum  cohors 
cum  ducentis  Aloysii  Gonzagi  equitibus,  qui  a corporis 
robore  Rhodomons  dicebatur,  Italicaeque  copiae  in  hy- 
berna  Regiensium  missae  aliam  super  aliam  cladem  civi- 
bus intulerunt.  Praeter  ea  enim  quae  voraci  ingluvie 
absumebant,  bovilibus,  aedibusque  incensis,  non  paucos 
rusticos  tormentis  subjiciebant.  Missi  (■)  ob  id  ad  Alphon- 
sum  Julius  Scarlatinus  jurisconsultus  et  eques  Malvetius, 
ut  urbem  a tanta  injuria  liberaret,«iihil  certi  retulerunt. 
At  Caesar  cum  Pontifice,  quem  a se  alienatum  invenit 
in  sesquiannum  tantum  inducias  fecit , Hispaniamque 
repetiturus  cum  Francisco  Mediolani  Duce,  Alphonso  et 
tribus  Cardinalibus  calendis  martii  Regium  venit.  Ibi 
regio  apparatu  exceptus  post  biduum  Mediolanum  ac 
recta  Genuam  contendit ; inde  classe  a Doria  splendidis- 
sime exornata  in  Hispaniam  transvectus  est.  Dux  Allo- 
brogum cum  trecentis  equitibus  et  uxore  eum  saluta- 
turus apud  Zobolos  divertit.  Regii  vero  Alphonso  Bevi- 
laqua  in  Tassoni  locum  suffecto,  D.  Rochi  gesta  celeber- 
rimo spectaculo  repraesentata  fuere.  Admirandum . in  ipso 

initio  fuit,  descendentem  nubem,  et  in  medio  aere  suspen- 
sam cernere : ea  aereis  filis , quae  ob  tenuitatem  cerni 
non  poterant,  magna  arte  sustentata  ex  se  in  medio  coelo 
pendere  videbatur.  Demum  cum  inde  prodiens  vestalis 
virgo  prologum  apposite  recitavisset,  sensim  labens  eva- 
nuit. Expugnatum  ibidem  oppidum  maxima  cum  spec- 
tantium oblectatione  veri  certaminis  imaginem  retulit. 
Fictus  quoque  elephas  productus,  ita  veros  animantis 
actus  expressit,  ut  nqn  cives  tantum  sed  etiam  plurimi, 
qui  spectandi  gratia  confluxerunt  peregrini,  eos  ludos 
summopere  commendaverint  (*). 

Interea  Caesare  Concilium  religionis  gratia  efflagitante. 
Pontifex  Ugonem  Rangonum  Regiensem  Antistitem  in 
Germaniam  ad  Ducem  Saxoniae  misit,  per  quem  ante 
omnia  de  loco,  tempore,  et  modo  conveniendi  tractandum 
esse  exposuit ; nisi  certum  detur  responsum  se  intra  sex 
menses  Bononiae,  aut  Mantuae  aut  Placentiae  synodum 
indicturum  esse  denunciat.  Saxo  rem  tanti  negotii  defi- 
nire non  ausus,  in  comitiis  intra  paucos  dies  Smalcaldiae 
indictis  respondet:  Germanos,  nisi  in  sua  provincia  habea- 
tur, concilio  non  affuturos;  petere  ut,  posthabitis  scho- 
lasticis voluminibus,  ex  utriusque  tantum  Testamenti 
scriptura  controversi  articuli  definiantur  ; Pontifex , qui 
actor  sit,  vel  reus,  judex  non  habeatur.  His  cognitis  Cle- 
mens, qni  ereptam  sibi  Mutinam  graviter  ferebat,  foedere 
cum  Gallo  percusso  Catharinam  Mediceam  Laurentii  fi- 
liam Henrico  111  Francisci  filio  Duci  Aurelianensi,  anno- 
rum quindecim  adolescenti,  despondet  (»).  Mox  ut  oppor- 

(i)  Die  xxvi  auii  occisus  est  Cerolus  Bojardus  canonicus  regiensis; 
causa  cum  sit  odiosa  reticetur.  — Die  vi  julii  Ludoricus  Ariostus  ex  Ma- 
legucia  genitus  decessit. 

(a)  Mense  Septembris. 

tuna  de  oppugnando  Caesare  et  amissis  urbibus  recipien- 
dis consilia  iniret,  Niceam  cum  rege  collocuturus  profi- 
ciscitur ; cui  cum  Gallus  omne  auxilium  promisisset  ad 
conscribendum  Parmae  militem  est  conversus.  Leonellus 
Pius  in  his  motibus  Novium  paternae  ditionis  oppidu- 
lum occupavit.  Ceterum  Alphonsum  rerum  novitate  per- 
turbatum propagatae  sobolis  superveniens  gaudium  me- 
diocriter sublevavit : ex  Hercule  enim  filio  et  Renata 
nuru  Alphonsum,  postea  imperii  successorem,  nepotem 
suscepit.  Ob  id  Regii  rei  omnes  ex  vinculis  dimissi  alia- 
que ad  laetitiam  ostendendam  peracta  fuere.  Puerperae 
Regienses  caponum  et  pernicum  vicena  paria,  turdorum 
quinquaginta,  lepores  duodecim  cum  caseo,  et  duobus 
juvencis  pondo  dcccxli  et  undecim  funalia  octonum  pon- 
do gratulantcs  dono  miserunt.  Paucis  ante  mensibus  Fer- 
rariae nobile  quod  conflagraverat  Atestinorum  palatium 
magnum  futuri  principis  splendorem  significasse  ferebatur. 
Cum  vero  Alphonsus  Parmae  exercitum  contra  se  quoti- 
die augeri  sentiret,  Alberto  Sacrato  in  Regii  praefectura 
Alplionso  Bevilaquae  suffecto,  in  universa  sua  ditione 
militem  conscripsit.  Sed  dum  imminentis  belli  terrore 
omnia  complentur,  Cleinens  insanabili  morbo  corripitur, 
ac  in  urbem  revectus  post  duos  menses  quam  jacere 
coepit,  anno  pontificatus  undecimo,  sexto  calendas  octo- 
bris  consumptus  est.  Lethi  causam  Curtius  medicus,  qui 
mutandi  victus  auctor  fuerat , dedisse  creditus  est.  Eo 
nuncio  accepto  mirum  in  modum  laetatus  Alphonsus  ne 
aliquam  bene  gerendae  rei  occasionem  praetermitteret, 
Novium  sibi  a Leonello  ereptum  recepit.  Post  decem  vero 
et  septem  dies,  quam  sedes  vacavit,  Alexander  Farnesius, 
qui  Pauli  III  nomen  desumpsit.  Pontifex  est  declaratus. 
Cum  is  Burgiae  familiae  conjunctissimus  Ateslinis  fautu- 

rus  esse  crederetur,  Regienses  publice  laetitiam  ostende- 
runt\  Ceterum  Alphonsus  praesente  febcitate  non  diu 
laetatus,  quinto  et  tricesimo  die  post  Clementis  obitum 
pridie  calendas  novembris  et  ip9e  decessit.  Ex  nimio  me- 
lopeponum  esu  lethali  concepto  morbo  mortem  accersi- 
visse  existimatus  est. 

Defuncto  patri  Hercules,  ejus  nominis  secundus,  suc- 
cessit. Ob  id  Regii  aperti  carceres,  vectigalium  et  causa- 
rum criminalium  libri  lacerati,  publiceque  luculenti  ignes 
ad  exprimendum  gaudium  accensi  fuere.  Bonifacius  Ru- 
gerius,  Vincentius  Scajolus  equites,  Annibal  Malegutius, 
et  Antonius  Maria  Fontanellus  legati  Ferrariam  gratula- 
tum missi , obtinuerunt , ut  per  annos  decem  Aedilis  a 
civibus  libere  crearetur:  rusticis  parte  dimidia  zearum, 
et  tributi  taxarum  quas  debebant  dimissa,  reliquum,  quod 
debebant  intra  quinque  arvnorum  spatium  pro  rata  solvere 
jussi.  Hercules  ubi  primum  imperii  habenas  suscepit, 
nihil  antiquius  habuit,  quam  ut  nutantia  urbium  suarum 
jura  confirmaret.  Itaque  centum  millibus  aureorum  ex 
forma  sententiae  a Caesare  latae  Paulo  Pontifici  nume- 
ratis, non  modo  se  a funestis  contentionibus  singulari 
prudentia  liberavit , verum  etiam  Hippolytum  fratrem 
inter  purpuratos  senatores  legi  fecit.  Ob  id  factum,  et 
aequissimum  postea  moderamen , laudatissimosque  mores, 
omnium  Italiae  principum  sapientissimi  nomeu  tulit. 
Postea  ubi  Paulum  Pcrusium  venisse  audivit,  eo  pro- 
fectus perpetuum  cum  ipso  pacis  foedus  percussit.  Inde 
cum  Neapolim  ad  Caesarem  se  transtulisset,  ob  senten- 
tiam antea  latam  cumulate  gratiis  actis  in  intimam  ejus 
amicitiam  receptus  est.  Is  paulo  ante  Barchinone  in  Afri- 
cam solverat,  ubi  in  Guletam  arcem  munitissimam  a 
captivis  christianis  receptus,  navigiisque  sexagenis  cum 

magno  aeneorum  tormentorum  numero  iEnobarbo  archi- 
piratae ereptU,  ingentem  barbarorum  stragem  ediderat  ('). 
Nec  multo  post  pluribus  hostium  caesis  etiam  Tunetum, 
ubi  olim  Carthago  fuit,  insignem  urbem  expugnavit;  ac 
Muleasse,  qui  a filio  ejectus  fuerat,  in  regnum  restituto, 
in  Siciliam  navigavit.  Quinque  millia  Germanorum  ab  ea 
expeditione  reversa  tanta  modestia  Regii  pernoctarunt, 
ut  nullum  de  se  conquerendi  locum  reliquerint.  Prae- 
claram hanc  Caesaris  felicitatem  adjectum  nobile  Medio- 
lani imperium  mirabiliter  adauxit.  Defuncto  enim  l*) 
Francisco  Maria  Duce,  Antonius  Levius  Caesarianarum 
copiarum  in  Italia  imperator  omnes  Insubrium  civitates 
occupavit.  Supererat  Joannes  Paulus  extincti  principis 
frater,  qui  dum  Neapolim  ad  paternum  imperium  a Cae- 
sare repetendum  contendit,  in  itinere  decessit.  At  Gallus 
Insubriam,  quam  ab  aemulo  Carolo  detineri  aegre  ferebat, 
quamprimum  subigere  constituit.  Per  Valentinam  enim 
proaviam  suam , quae  Philippi  Vicecomitis  Mediolanensium 
Ducis  soror  Ludovico  Caroli  V regis  filio  et  Aurelianen- 
sium  principi  nupta  fuerat,  illud  imperium  vindicabat ; 
ac,  praeter  legitimam  successionem  etiam  tabulis  nuptia- 
libus adjectum  erat,  ut  Valentinae  liberi,  Philippo  sine 
justa  prole  decedente,  Insubrium  principatu  potirentur. 
Susceperat  autem  Ludovicus  Carolum  et  Joannem  filios, 
quorum  ille  Ludovicum  postea  Galliae  regem  procreavit, 
hic  Engolismorum  princeps  Carolum  Francisci  regis  pa- 
trem genuit.  His  subnixus  juribus  cum  armis  sibi  decer- 
nendum esse  judicaret,  Claudium  et  Guidonem  Rangonos, 

aliosque  egregios  duces  in  diversas  Italiae  civitates  ad 
conscribendas  copias  dimisit  (0.  Annibal  quoque  Nivola- 
rius  armorum  peritia,  et  corporis  robore  ceteris  tribunis 
antecellens , militem  et  ipse  Regii  cogere  coepit ; sed  ab 
Hercule  Atestino,  qui  neutrarum  partium  prudenti  con- 
silio videri  volebat,  finibus  suis  excedere  jussus  est. 

Gallus  interim  ad  tanti  belli  molem  sustinendam  qua- 
draginta millium  peditum  legiones,  exemplo  Romanorum 
Caesarum , per  Gallias  perpetuo  exercendas  alebat ; qui- 
bus instructus  Carolum  Allobrogum  principem  avuncu- 
lum quamprimum  e Sabaudia  expulit.  Belli  causam  prae- 
tulit, quod  Ludovicae  matri  a Carolo  fratre  quaedam 
baereditas  inique  retineretur;  sed  re  vera  indignatus,  quod 
precibus  Beatricis  uxoris,  quae  Isabellae  Caesaris  conju- 
gis soror  erat,  secum  arma  conjungere  noluisset.  Subacta 
Sabaudia , alpes  transgressus  primo  impetu  Taurinum 
occupavit,  et  Vercellas  obsedit.  Ad  cum  in  exercitus 
supplementum  a variis  ducibus  coactae  copiae  per  Re- 
gienses transmittebantur ; ac  inter  alios  Valerius  Ursi- 
nus quingentorum  equitum  alam,  et  magnam  peditatus 
vim  sibi  ab  Alexandro  Medice  commissam  duxit.  Caesar 
ubi  Gallorum  conatum  intellexit,  accito  ex  Germania 
Hispaniaque  milite  duodecim  millia  Germanorum,  et  Fa- 
bricium Maramottum  quatuor  millium  quingentorum  pe- 
ditum et  centum  equitum  ducem  per  Regienses  ad  defen- 
dendas Insubrium  civitates  praemisit.  Ipse,  cum  Venetis 
adversus  Tureas  foedere  percusso,  Neapoli  Romam  venit. 
Ibi  apud  Pontificem  de  Galli  perfidia  conquestus,  misso 
libello  Franciscum  regem  ad  singulare  certamen  provo- 
cavit. Mox  diplomate  celebrandi  Mantuae  concilii  a Paulo 

obtento,  post  undecim  quam  venerat  dies,  per  SeneDses 
et  Florentinos  rebus  bellicis  consulturus  in  Galliam  cisal- 
pinam venit.  Eum  mille  quingenti  equites  sub  Hieronymo 
Ursino,  et  alii  ducenti  sub  alio  duce  per  Regienses  sunt 
secuti.  Aliud  paucis  ante  diebus  patratutn  facinus  non 
mediocriter  Caesarem  perturbaverat.  Galleotus  enim  Picus, 
Joanne  Francisco  patruo  musarum  alumno  occiso,  Miran- 
dulam  munitissimum  oppidum  Galli  opibus  armisque 
tuebatur ; ibi  ex  infimis  gentibus  collecto  milite , cum 
non  modicum  Insubrium  imperio  damnum  aiFerret,  eam 
novi  alendi  belli  sedem  habere  videbatur.  Caesar  id  aegre 
ferens,  qui  etiam  trucidati  Francisci  liberos  in  paternam 
ditionem  restituere  cupiebat,  septem  Germanorum  millia, 
ut  oppidum  expugnarent,  per  duos 'menses  in  Regiensium 
aestivis  ad  S.  Martinum  tenuit ; quae  postea  Italis  con- 
juncta ad  numerum  hominum  circiter  decem  millium 
excreverunt.  Sed  cum  eam  expeditionem  in  opportunius 
tempus  diferri  placuisset,  corruptis  frumentis,  tantum 
Mirandulensium  praedia  devastarunt,  et  ad  Caesarem,  qui 
cum  valido  exercitu  Provinciam  invadebat,  contenderunt. 
Sed  ille  a Gallo,  qui  ad  Avinionem  castris  positis  agros 
omnes  late  incenderat,  in  magnas  difficultates  conjectus, 
amisso  Antonio  Levio,  multisque  inedia  consumptis,  re 
infecta,  Genuam,  et  inde  in  Hispaniam  redire  coactus  est. 
Ceterum  Franciscus  rex  non  diu  eo  successu  laetatus, 
filium  sibi  in  regno  successurum  amisit ; quem  ipse  a Fer- 
dinando  Gonzago  et  Antonio  Levio  per  ministros  veneno 
sublatum  fuisse,  missis  ad  principes  litteris,  conquestus 
est,  Sebastianumque  Moncuculanum,  qui  facinus  patrasse 
dicebatur,  equis  distractum  velut  perduellionem  punivit  (*). 

Regii  vero  ob  exules,  qui  conjunctis  viribus  urbem  im- 
petere ferebantur,  populus  non  sine  timore  arreptis  armis 
moenia  custodivit. 

Sub  finem  anni  Hercules,  qui  post  susceptum  impe- 
rium nondum  ditionis  suae  urbes  ingressus  fuerat,  Re- 
gium venit.  Praeter  graviores  viros  equo  vectos,  ei  triceni 
ex  omni  juventute  delecti  adolescentes  albis  vestibus,  at 
raso  bombicino  contextis , conspicui  sed  nigro  thorace 
superinduti  pedites  occurrerunt.  Arcus  in  ejus  honorem 
erecti  per  depictos  Herculis  labores  haud  obscure  jgrtutes 
principis  significabant.  Illo  ingrediente  in  summo  arcu 
quod  ad  D.  Petri  portam  aedificatum  erat,  vir  herculeo 
habitu  armatus  hydram  mira  arte  compositam  percussit, 
quae  septem  capita  artificiose  movens  dum  longe  terrificos 
ignes  evomit,  Ducem  ipsum  et  spectantes  mirabiliter  oble- 
ctavit. Urbem  ingressus,  omnibus  sacri  ordinis  viris  praevia 
cruce  occurrentibus,  sub  umbella  a civibus  exceptus  fuit; 
ea,  ubi  ad  majus  templum  deductus  est,  a praetorianis 
direpta  fuit;  equum  adolescentes  abduxerunt,  qui  centum 
aureorum  pretio  postea  redemptus  est.  Postridie  cives 
praeter  varia  edulia  auream  etiam  cupam  cum  operculo 
principi  obtulerunt.  Postridie  in  majore  templo  Bassianus 
Landus  Placentinus,  praeceptor  meus,  qui  tum  Regii 
graecas,  latinasque  litteras  magna  cum  laude  publice  pro- 
fitebatur, luculenta  oratione  in  ejus  laudem  recitata  mu- 
nus viginti  ulnarum  villosi  bombicis  retulit.  Is  postea 
Patavii  medicinae  theoricem  magna  audientium  frequentia 
interpretatus  celebre  nomen  sibi  comparavit,  donec  sica- 
riorum manu  trucidatus  occubuit.  Ceterum  concilium 
Mantuam  indictum  quamquam  reclamantibus  Germanis 
ob  varios  tumultus  in  calendas  majas  sequentis  anni  (0 

Vicentiam  translatum  fuit.  Alexandrum  vero  Medicem 
Florentiae  Principem  Laurentius  agnatus,  spe  potiundae 
nobilis  matronae  in  aedes  suas  traductum , trucidaverat ; 
cui  Cosmus  gentilis  Caesare  concedente  suffectus,  Eleo* 
noram  Petri  Toletani  filiam  uxorem  duxit.  Caesar  quo- 
que Toroane  Morinorum  diu  per  legatos  obsessa,  tan- 
dem S.  Paulum  oppidum  in  Belgis  Atrebatibus,  vulgo 
Artesienses  vocant,  cum  arce  occupaverat,  in  subalpinis- 
que  magna  hostium  strage  facta , Cherium  receperat. 
Panlu^j  vero  Pontifex,  vir  consilio  prud&ns,  ut  . sublatis 
belli  discordiis  aliquo  principatu  posteros  amplificaret, 
praesentibus  tumultibus  occurrendum  esse  existimavit. 
Niceae  itaque,  quae  urbs  est  Provinciae  praeclara,  cum 
Gallo  et  Caesare  convenit,  ubi  cum  pacem  firmare  non 
potuisset,  in  decem  annos  inducias  a principibus  extor- 
sit (');  ac  Margarita  Caesaris  notha,  quae  Alexandri  Me- 
dices uxor  fuerat,  Octavio  ex  Petro  Aloysio  nepoti  nuptui 
locata,  discessit.  Dum  Paulus  Niceae  fuit,  Caesar,  incer- 
tum ex  qua  causa,  cum  Gallo  non  est  collocutus.  Postea 
vero  in  Hispaniam  iturus  cum  ad  Aquas  mortuas,  quod 
est  ad  ostium  Rhodani  Galliae  Narbonensis  oppidum , 
olim  Fossa  Mariana  dictum,  classe  applicuisset,  Gallo  ve- 
nienti ad  scalas  obviam  prodiit.  Incredibili  gratulatione, 
arctisque  complexibus  se  salutantes,  in  puppi  familiariter 
consederunt.  Ibi  Rex,  Auria,  qui  annis  decem  ante  a se 
defecerat,  accersito : quandoquidem , inquit,  ita  visum  est 
Augusto,  ut  te  invisam  ei  morem  gerere  volui.  Mox  cum 
Caesare  per  horam  remotis  arbitris,  collocutus  discessit. 
Postridie  Carolus  ex  litore  a rege  et  regina  cum  duobus 
filiis  in  palatium  deductus  ibi  pernoctavit ; mane  cum 

rege  pransus,  et  ad  classem  reversus  in  Hispaniam  navi- 
gavit. Regii  vero  cum  adhuc  tumultus  essent,  Hercules 
vicenos  cataphractos  urbem  cum  peditatu  defensuros  misit, 
quibus  cives  hospitium  exhibere,  paleasque  et  ligna  aequo 
pretio  vendere  jussi,  sed  illi  instructa  cum  luxu  cubicula 
exposcere,  et  alia  |uo  arbitrio  disponere  coeperunt.  Que- 
rentibus  ea  de  re  apud  Herculem  civibus  rescriptum  est, 
ut  praeter  stratum  cum  fulcris  mensae,  scamni,  cupae 
et  stabuli  usum  cetera  miles  justo  pretio  emeret.  Sed 
induciis  inter  Gallum  et  Caesarem  publicatis,  illi  mox 
Ferrariam  sunt  revocati.  Aliud  quoque  Regiensibus  est 
indultum,  ut  in  causis  summam  trecentorum  aureorum 
non  excedentibus  duabus  latis  sententiis  litigatores  Fer- 
rariam ire  non  compellerentur,  sed  ab  uno  ex  jurecon- 
sultis Collegii,  in  quem  consensissent,  lis  decideretur.  Cum 
vero  qui  ditionem  in  Regiensium  castellis  habebant,  sub- 
ditos Regium  sedem  transferre  non  permitterent,  et  civium 
agricolas  in  suis  moletrinis  frumenta  molere  iniquius  co- 
gerent, id  ab  Hercule  agere  decreto  sunt  prohibiti.  Eo 
quoque  anno  turris  sancti  Prosperi  a Castello  ingenti 
studio  magnifica  quadrati  lapidis  structura  coepta  est 
aedificari. 

Caesar  autem  amissa  conjuge  Isabella  Emmanuelis 
Lusitaniae  regis  filia  per  Gailias  in  Germaniam  profici- 
scitur. Quo  tempore  (0  Philippus  Aenobarbus  archipirata 
Castellum  novum  in  .sinu  Ambriaco  Illyrici  oppidum, 
praesidiariis  Hispanis , qui  in  Regiensibus  anteactis  annis 
onerosa  hyberna  habuerant,  interfectis,  occupavit.  Eum 
locum  anno  ante  Veneti  Caesari  qonjuncti  ceperant,  ex 
foedereque  sibi  deberi  contendebant.  Sed  cum  Augustus 

quater  mille  Hispanos  in  oppidi  praesidio  posuisset,  ne- 
que res  ex  sententia  cessissent,  Venetis  necesse  fuit  cuna 
Turea  iniquam  pacem  facere,  cujus  gratia  ei  Naupliam 
et  Monembasiam , et  amplius  trecentis  millibus  aureorum 
nummorum  tradidere.  Tanta  eo  anno  frugum  inopia  fuit, 
ut  sextarius  noster  frumenti  plus  tribus  aureis  venierit. 
Eam  ob  rem  Albertus  Pancirolus  Curiae  princeps  cives 
hortatus,  ut  ad  emendum  frumentum  pecuniam  confer- 
rent, ipse  primus  centum  aureos  numeravit;  aliis  ejus 
exemplum  secutis , cum  ingens  nummorum  numerus 
coactus  esset,  ad  emendum  ex  alienis  regionibus  frumen- 
tum negotiatores  miserunt.  Praeter  haec  cives  ad  alendos 
pauperrimos  quosque  triticum,  pecuniamque  hoc  ordine 
contulerunt,  ut  ex  suae  viciniae  sacerdote  praescriptam 
sibi  panis  carniumque  partem  quilibet  inops  perciperet. 
Superveniente  postea  maxima  frugum  copia  («),  cum  res- 
publica ingens  aes  alienum  ob  emptum  carius  frumentum 
contraxisset,  novum  tributum  imponi  oportuit;  ad  quod 
solvendum  etiam  qui  immunitatem  adepti  fuerant  a Bap- 
tistino  Stroccio  urbis  Praefecto  condemnati  fuere.  Ube- 
rioris praeterea  annonae  gratia  decretum  est  ab  Hercule 
ne  ex  castellis  pecora  in  urbem  duci  prohiberentur,  gra- 
viore poena  laniis,  qui  edicto  fraudem  fecissent,  denun- 
ciata.  Paulus  vero  Pontifex  qui  transferendae  ad  nepotes 
Parmae  et  Placentiae  animum  adjecerat,  Lucam  venit  (»), 
ubi  cum  Caesare  collocutus,  quod-  eum  gravioribus  curis 
implicitum  invenerit,  nihil  efficere  potuit.  Juliam  enim 
Caesaream,  nunc  Algeriam  dictam,  urbem  a barbaris 
in  Mauritania  occupatam  expugnaturus  viginti  duorum 

millium  peditum  et  equitum  supra  mille  exercitum  col- 
legerat: sed  postea  ob  ortam  tempestatem  navibus  et 
majoribus  tormentis  amissis  cum  milite  in  Hispaniam 
retrocessit.  Gallus  quoque  per  eos  dies  abrumpendarum 
induciarum  occasionem  invenit,  quod  Caesar  Fregosius 
Genuensis,  et  Antonius  Riconius  Hispanus,  quos  ad  evocan- 
dam Turcicam  classem  legatos  mittebat,  dum  per  Padum 
Venetias  deferuntur  trucidati  fuerant.  Ea  nova  injuria 
concitatns  Franciscus  Rex  primum  Lucemburgo  in  Belgis 
capto  Papirianum  in  Hispania  obsedit,  atque  in  Pede- 
montibus  novo  belli  incendio  suscitato  classem  Turcicam 
per  Polinum  ad  oram  ligusticam  traduxit.  His  motibus 
auditis  Hercules,  ut  ad  omnem  occasionem  paratum  mili- 
tem haberet,  singulos  ex  quaque  rusticana  familia,  quae 
plures  puberes  habuisset,  pedites  describi  voluit : omnibus 
tribuni,  a quibus  erudirentur,  praefecti,  et  quamquam 
cohortem  sub  uno  pago  unoquoque  mense  lustrari,  simul 
vero  omnes,  binis  aureis  cuique  numeratis , bis  quotannis 
recenseri  statutum  fuit.  Cunctis  ferendorum  armorum 
praeter  quam  in  conventibus  publicis  facultas  concessa, 
vexillaque  a villarum  universitate  comparari  jussa.  Tanta 
eo  anno  locustarum  ex  Germania  in  Italiam  multitudo 
venit,  ut  solem  obscuraverint.  In  Regiensibus  ubi  con- 
sederunt virentibus  omnibus  devoratis  solum  herbis,  et 
arbores  foliis  denudarunt. 

Interea  Paulus  Pontifex,  Concilio  Tridentum  indicto  (>), 
Caesarem  ex  Hispanis  in  Germaniam  redeuntem  Busseti, 
quod  est  ad  ripam  Tari  inter  Placentiam  et  Cremonam 
non  ignobile  oppidum,  convenit.  Ibi  se  Placentiam  et 
Parmam  Petro  Aloysio  filio  concessisse  exposuit,  et  quod 

principatus  Insubrum  hae  urbes  quandoque  fuerint,  au- 
gusta auctoritate  contractum  confirmari  postulavit.  Caesar, 
quod  Pontifex  secum  contra  Gallum  arma  conjuagere 
recusavisset,  nec  ipse  ratam  earum  civitatum  alienatio- 
nem habere  voluit,  ad  Henricumque  Angliae  regem  con- 
versus eum  in  partes  suas  pertraxit.  Deinde  Philippo  filio 
Hispaniarum  regi  declarato  Mariam  Joannis  Lusitaniae 
regis  filiam  in  matrimonio  collocavit.  Liburni  et  Floren- 
tiae arcem  Cosmo,  ducentis  mille  acceptis  aureis,  concessit. 
Magna  sequenti  anno  (0  solis  eclipsis,  et  triplex  lunae 
orbis  ingentes  clades  nunciavit.  Classis  enim  Turcica,  post 
captam  in  Provincia,  excepta  arce,  Niceam,  oramque 
Ligusticam  et  Tyrrhenam  direptam,  Byzantium  se  contulit. 
In  Pannonia  quoque  terrestri  exercitu  Solimanus  Quin- 
que Ecclesias,  Strigoniam,  et  Albam  regalem  expugnavit. 
Contra  Caesar  idibus  aprilis,  qui  dies  dominicam  resur- 
rectionem secutus  est,  ad  Carignanum  insigni  clade  ac- 
cepta, postea  in  Belgis  Lucemburgum  recepit.  Anglus 
vero  trajectis  in  Galliam  copiis  Bononiam  urbem  clarissi- 
mam occupavit.  Tandem  mutuis  cladibus  utrinque  prin- 
cipes attriti  pacem  inierunt.  Gallus,  Neapoli  et  Mediolano 
dimissis , Sabaudo  ablata  se  restituturum  professus  est. 
Contra  Caesar  se  Burgundia  inferiore  decessurum,  Caro- 
loque  Aureliano  regis  filio,  aut  Mariam  natu  majorem 
filiam,  auf  unam  ex  Ferdinandi  fratris  filiabus,  utram 
inter  quatuor  menses  optaret,  se  nuptui  traditurum  pol- 
licitus est.  Si  filiam  daret  Brabantiam,  Gheldriam,  Lu- 
cemburgum, Limburgum,  Flandriam,  Bataviam,  Frisiam 
superiorem,  Burgundiam,  usufructu  sibi,  dum  viveret, 
servato,  dotis  nomine  spopondit,  quae,  sine  liberis  dece- 

dente  filia,  ad  se  aut  haeredes  reverterentur.  Si  vero  Fer- 
dinandi  filiam  traderet,  Mediolanensem  principatum  pro 
dote  futurum  dixit.  Quae  omnia,  Carolo  Aurelianensi  non 
multo  post  decedente,  irrita  fuere.  Regii  vero  cives  cen- 
sum memorialis  vocatum  pro  annua  centum  aureorum 
pensione  ab  Hercule  in  emphyteusim  acceperunt.  Est  id 
tributi  genus  quod  contrahentes  ei  solvere  tenebantur  qui 
Principis  jussu  conventionum  memoriam  conservabat.  Id 
institutum  fuerat,  ut  cuj usque  rei  dominii  origo  facile 
posset  inveniri. 

Ceterum  Paulus  Pontifex  diu  concoctum  Parmae  et 
Placentiae  Petro  Iaoisio  tradendae  consilium,  tandem  pa- 
tefecit ('),  Ac  prius  cuj  usque  Purpurati  voluntate  priva- 
tim  explorata,  cum  plures  in  suam  sententiam  blandiendo 
adduxisset,  senatum  convocavit.  Duas  ultra  Mutinam  et 
Regium  Ecclesiae  civitates  longe  remotas  magno  incom- 
modo impensaque  defendi  exponit.  Eas,  altercantibus  inter 
se  christiani  orbis  principibus,  expositas  facile  ab  alterutro, 
qui  vicerit,  occupari  posse,  praesertim  cum  ad  Insubrum 
principatum  pertinere  dicantur.  Expedire  magna  molestia 
Sedem  Apostolicam  liberare;  et  Camerino,  quod  in  mediis 
Ecclesiae  terris  continetur,  accepto,  eas  urbes  Petro  Loisio 
beneficiario  titulo  regendas  committere  ; ita  futurum , ut 
directo  apud  Ecclesiam  dominio  residente,  nec  alienatae 
civitates  viderentur,  et  alterius  urbis  lucrum  fieret.  Eo 
inani  colore  persuasis  patribus,  Grimanus  illarum  civita- 
tum legatus  revocatur,  quarum  Petrus  Loisius  Dux  de- 
claratus tertio  calendas  octobris  primo  Parmam,  deinde 
Placentiam  obtinnit.  At  Hercules  Atestiniis  veritus,  ne  id 
factum  novi  quandoque  belli  causam  pareret,  ingenti  stu- 

dio  muniendo  Regio  animum  adjecit.  Dum  vero  Conci- 
lium Tridenti  celebratur  («),  Caesar  contra  Germanos,  quos 
novae  religionis  specie  contumaces  nova  moliri  sciebat, 
expeditionem  parat.  Praeter  Hispanorum  tria  millia,  et 
quinque  Germanorum,  quae  apud  se  habebat,  etiam  sex 
millia  veteranorum  Hispanorum  Neapoli  evocavit.  Ei  Pon- 
tifex dimidia  parte  annuorum  redituum  qui  ex  sacer- 
dotiis percipiebantur  concessa,  decem  millia  peditum,  et 
quingentos  equites  sub  Octavio  nepote  in  auxilium  misit. 
Hercules  quoque  Atestinus  centum  equorum  et  Cosmus 
Medices  ducentorum  opem  tulerunt.  Contra  Fridericus 
Saxoniae  Dux,  et  Philippus  Hassiae  Lantgravius  liberis 
civitatibus  foedere  conjuncti  in  libertatem  se  asserere  ni- 
tebantur. Caesar  postquam  aliquandiu  peste  et  caritate 
annonae  atque  imbribus  laboravit,  demum  Durensi  Co- 
mite, aliisque  Neapoli  quingentis  equitibus  sibi  adjunctis, 
plura  oppida  ac  ipsum  denique  Joannem  Fridericum  feli- 
citer cepit.  Mox  Erico  Brunsvicensi  profligato,  Lantgra- 
vium  in  deditionem  accepit.  Inter  haec  Franciscus  pridie 
calendas  aprilis  (*)  decedens  Henricum  filium  viginti  octo 
annos  natum,  opulenti  regni  gallici  successorem  reliquit. 
Rex  magnae  eruditionis  fuit,  qui  ex  litterarum  colloquio 
omnes  disciplinas  adeo  exacte  didicerat,  ut  plenam  arbo- 
rum, plantarum,  gemmarumque  notitiam  haberet;  insi- 
gnem etiam  bibliothecam , nndique  ex  Italia  et  Graecia 
libris  conquisitis,  instituerat ; ac  quinquaginta  millia  an- 
nuorum aureorum  censum  alendis  sexcentis  studiosis  in 
Collegio  a se  condito  destinaverat,  in  quo  omnes  artes, 
et  linguae  docerentur. 

At  Concilium  Tridentum  indictum,  quod  Hieronymus 
Fracastorius  Medicus  menstruis  aureis  sexagenis  conductus 
pestem  predixisset,  Bononiam  transfertur.  Id  aegre  ferens 
Caesar  sui  imperii  episcopos  inde  discedere  prohibuit.  Inter 
haec  Comes  Fliscus  Genuam  occupaturus,  Zanettino  Auria 
interfecto,  in  magnum  discrimen  patriam  conjecit;  sed 
dum  in  triremem  transit,  mari  demersus  tumultui  finem 
imposuit.  Petrus  Loisius  velut  ejus  conspirationis  auctor 
ad  causam  dicendam  a Caesare  citatur,  qui  cum  se  Pon- 
tificis exercitus  imperatorem  Italia  non  discessurum  re- 
spondisset, alia  arte  punitus  est.  Scripserat  ad  cum  pater 
Pontifex  astronomiae  peritus,  ut  a die  decima  Septembris 
sibi  caveret,  et  ille  ob  eas  litteras  sollicitus  omnes  urbis 
munitiones  inviserat.  Sed  fato  impellente  domum  reversus 
a triginta  sex  conjuratis  cum  sacerdote  stabuli  magistro, 
et  quinque  Germanis  satellitibus  Placentiae  confossus  est. 
Concurrentibus  ad  rumorem  civibus  percussores  occisum 
esse  tyrannum  clamant,  catenaque  ligatum  cadaver  ex 
fenestra  suspendunt : demum  aliquandiu  per  ruinas  de- 
volutum in  fossam  praecipitant.  Mox  direpta  nobili  su- 
pellectile Ferdinandum  Gonzagum , qui  in  Mediolanensi 
praefectura  Alfonso  Davalo  proximo  anno  suffectus  fuerat, 
cum  militum  manu  adventantem  in  urbem  recipiunt,  ac 
Caesari  se  dedunt.  Frustra  sollicitati  Parmenses  ut  a Pon- 
tifice deficerent,  in  fide  permanserunt.  Paulus  ubi  divino 
judicio  se  filio  privatum  et  Placentia  spoliatum  animad- 
vertit, sero  rescipiens  Parmam  Camillo  Ursino  ei  praefecto 
restituit.  Hercules  vero  Atestinus  filiam  natu  grandiorem 
Aumalio  Guisii  Principis  filio,  qui  Caesaris  ex  sorore 
neptem  Lotharingiae  Dominam  frustra  ambierat,  uxorem 
dedit:  dehinc  Philippo  Hispaniarum  Regi,  qui  a Caesare 
patre  in  Germaniam  accitus  in  Italiam  venerat,  Mantuae 


RERUM  REGIENSIUM 


55o 

occurrit:  ibi  regio  instructus  apparatu,  et  incredibili  ma- 
gnificentia alios  proceres  superans  in  se  omnium  oculos 
convertit.  Mirum  erat  aulaea  eruditis  manibus  auro  bom- 
biceque  intexta,  et  toralia  gemmis  distincta,  superbamque 
supellectilem  inspicere.  In  spaciosa  coenatione  tres  auro 
argentoque  onusti  stabant  abaci,  sed  ad  majorem  luxum 
ostendendum  centum  convivis  aliunde  argenteis  vasis  sem- 
per  ministrabatur.  Philippus  quamquam  natnra  humanus 
ab  assentantibus  praeceptoribus  Hispanicum  fastum  edoc- 
tus, cum  vix  alios  Principes  respiceret,  Herculem  tamen 
praeter  omnium  opinionem  benigne  amplexus  est.  Ipse 
non  multo  post  cum  primum  Spirae  patrem  convenit, 
commutatis  antiquis  moribus,  vanaque  superbia  relicta, 
cum  omnibus  familiariter  est  versatus.  Caesar  in  ejus 
fidem  omnes  inferioris  Germaniae  populos,  accepto  prius 
juramento,  adegit. 

Ceterum  (')  Octavius  Pauli  III  ex  Petro  Loisio  nepos 
Parmam,  quam  amissa  Placentia  sibi  ab  avo  ademptam 
fuisse  aegre  ferebat,  astu  intercipere,  et,  ut  quidam  asse- 
runt , etiam  Caesari  tradere  statuit.  Litteris  igitur  con- 
fictis, et  clam  Pontificis  signo  munitis,  quibus  ea  urbs 
sibi  tradi  jubebatur,  currentibus  equis  ad  Camillum  Ur- 
sinum Praefectum  advolat.  Id  ubi  Pontifex  rescivit  etiamsi 
celeriore  nuncio  nepotem  antevertens  Ursinum  de  insidiis 
certiorem  fecisset,  rei  tamen  gestae  dolore  consternatus 
quarto  idus  novembris  decessit.  Camillus  de  voluntate 
Pontificis  edoctus  Octavium  Parma  exclusit.  Interea  coactis 
ad  novum  successorem  creandum  senatoribus,  Alexander 
Farnesius,  qui  plurimos  a Paulo  avo  in  senatum  lectos 
sectatores  habebat,  nemini  temere  favendo  diu  electionem 

retardavit ; tandem  in  Joannem  Mariam  Montanum  ea 
conditione  consensit,  ut  Parmam  Octavio  fratri  restitueret. 
Is  igitur  quarto  idus  februarii  (0  Pontifex  declaratus,  et 
Julius  III  vocatus,  promissa  Farnesiis  praestitit.  Curre- 
bat tunc  jubilaei  annus,  quo  aurea  porta  pro  superio- 
rum Pontificum  more  erat  aperienda ; ea  aureo  malleo 
a Julio  primum  percussa,  cum  subinde  ostium  fabri  ape- 
ruissent, irrumpens  populus  calcem  et  rudera  velut  reli- 
giosa abstulit.  Malleus  qui  hoDoris  gratia  amicissimo  tradi 
solet,  Augustano  Cardinali  est  donatus.  Hercules  Atestinus 
Romam  profectus  ditionis  suae  confirmationem  retulit. 
At  Octavius,  Parma  recepta,  cum  nec  petitam  Placentiam, 
nec  Parmensium  oppida  a Caesare  socero  obtinuisset,  ad 
Henrici  Galliae  regis  partes  se  contulit.  Quare  Diegus, 
qui  Senas  pro  Caesare  tenebat,  Parmam  in  Ecclesiae 
fraudem  in  Gallos  alienatam  fuisse  Julio  suadet,  et  cre- 
dulum hominem  facile  ad  inferendum  Octavio  bellum 
impellit.  Ferunt  aliqui  tacite  conventum  fuisse,  ut,  Parma 
Caesari  concessa,  principatus  in  Apulia  Joanni  Baptistae 
Julii  ex  fratre  nepoti  traderetur.  Citatus  in  primis  Octa- 
vius ut  intra  triginta  dies  Romae  se  sisteret ; ubi  non 
venit,  bonis  publicatis,  perduellionis  damnatus  est,  et 
Caesaris  auxilium  ad  puniendum  hostem  imploratum. 
Demum  conscriptis  duodecim  millibus  peditum,  cum  ad 
Niceam  flumen  Ferando  Gonzaga  Mediolani  Praefecto 
mense  junio  se  conjunxisset,  convenit,  ut  Caesariani  Par- 
mam obsiderent.  Pontificii  vero,  duce  Joanne  Baptista 
Balduini  Julii  fratris  filio,  Mirandulam  expugnarent.  Erat 
is  ferocis,  ac  impotentis  ingenii  juvenis,  qui  primo  impetu 
agris  undique  devastatis  plus  octingentas  Mirandulensium 

aedes  incendisse  dicitor.  Et  cum  Mantuanorum  etiam 
praedia  vexasset,  legatura,  qui  ut  de  illata  injuria  que- 
reretur missus  fuerat,  liberius  locutum  vulneravit.  Contra 
Gallus,  ubi  se  Ecclesiae  causam  suscepisse  frustra  prae- 
dicavit, Caesari  bellum  indixit  nonnullaque  in  subalpinis 
oppida  occupavit.  Deinde  pecunia  ex  Galliis  Romam  de- 
ferri prohibita  et  sacerdotiorum  collatione  sibi  retenta, 
decies  centenum  millium  aureorum  censum  Pontifici  abs- 
tulit. Ferandus  vero,  octo  et  decem  millibus  hominum 
coactis,  primo  impetu  Brixillum  occupavit.  Deinde  ut 
Monticulum,  et  Castellum  Novum  ab  Hercule  Atestino 
sibi  committerentur  obtinuit.  Tum  vastandis  praediis,  abi- 
gendisque  pecoribus  intentus  ex  Regiensibus  multa,  quae 
Parmensium  esse  dicebat,  abduxit.  Nonnullos  etiam  ex 
Regiensibus  et  Cambinm  Cambiatorem  legatum  a civibus 
Parmam  missum,  captivos  duxit.  Sed  hoc  ob  crebras 
Regiensium  querelas  demum  dimisso,  ceteri  octingentis 
et  mille  aureis  se  redimere  coacti  fuere.  Id  militibus, 
quibus  ob  rei  nummariae  difficultatem  stipendium  non 
repraesentabatur,  concedi  necesse  fuit.  Interea  vallo  ad 
Niceae  pontem  erecto  trinis  castris  Parmam  obsedit;  ubi 
pluribus  levioribus  praeliis  commissis  Colurnum  per  pro- 
ditionem, aliaque  ignobilia  oppida  cepit;  demum  ad  de- 
fendendos subalpinos,  ubi  Gallus  Cherium  et  S.  Daroia- 
num  occupaverat,  revocatur.  Regienses  magna  in  vicinos 
humanitate  usi  per  publicum  nuncium  invitatos  plures 
ex  Parmensibus  in  urbem  hospitio  pie  susceperunt.  Hanc 
ob  causam  cum  Gallici  nominis  studiosi  esse  dicerentur, 
crebras  agrorum  direptiones  saepius  sustinuerunt.  Placidis- 
sima hyems  secuta,  quae  nulla  ventorum,  nivis,  aut  plu' 
viarum  viin  sensit,  magnam  rapinis  occasionem  praebuit- 

Hercules  interim  propugnacula  ex  pratorum  crustis 
cretaque  interjectis  trabibus  ad  muniendum  Regium  eri- 
gebat. Ceterum  Julius,  qui  se  Gallicis  reditibus  priva- 
tum et  bellico  sumptu,  nulla  memorabili  re  acta,  one- 
ratum esse  animadvertebat,  ab  armis  discedere  constituit. 
Gallo  itaque  ea  conditione  conciliatus,  ut  ipse  neutrarum 
partium  esset,  exercitum,  quo  Mirandulam  obsidebat,  Cae- 
sarianis ducibus  erat  traditurus.  Evenit  itaque  ut  quo 
die  pacis  conditiones  recitandae  erant,  qui  Dominicae 
passionis  fuit,  Joannes  Baptista  ex  Balduino  fratre  Pon- 
tificis nepos  idemque  copiarum  imperator  temere  egrediens 
ab  hostibus  occideretur.  Minores  duces  vel  amisso  exer- 
citus praetore  in  obsidione , ut  convenerat , Caesaris  no- 
mine erant  permansuri ; verum  Hippolytus  Atestinus  Car- 
dinalis magna  calliditate  in  ea  rerum  perturbatione  nu- 
meratis praesente  pecunia  quinis  aut  senis  aureis  singulis 
militibus,  omnes  ex  Pontificio  exercitu  ad  se  traxit.  Ita 
destituti  duces  discedere  coacti  Mirandulae  obsidionem 
deseruerunt.  His  actis  Caesar  cum  inducias  in  duos  annos 
cum  Octavio  Farnesio,  et  Mirandulensibus  fecisset,  Mon- 
ticulum  et  Castellum  Novum  Herculi  Atestino  restituit : 
Brixillum  quoque  aliquandiu  retentum  ea  postea  condi- 
tione redditum  est  ne  Hippolyto  Cardinali  restitueretur. 
Hercules,  qui  eo  bello  urbibus  suis  vehementer  timuerat, 
ubi  armorum  metu  liberatus  est,  ad  Regium  Brixillum- 
que  firmius  muniendum  se  convertit.  In  primis  ne  ullum 
hosti  tuto  consistendi  locum  relinqueret,  omnia  extra  ur- 
bem per  quingentos  passus  aedificia,  arboresque  mense 
octobris  disjecit.  Praeter  longa  suburbia,  magnificaque 
hospitia,  et  plures  privatorum  aedes,  quae  cum  publico 
lnctu  ceciderunt,  Divi  etiam  Joannis  templum,  quod 
prope  Divi  Petri  Portam  magna  elegantia  cum  nobili  pa- 

latio,  topiariisque  operibus,  et  jucundissimis  vivariis  fabri- 
catum erat,  dirutum  fuit.  Extra  Portam  Castelli  amplum 
Minoritarum  coenobium  latis  piscinis,  umbrosisque  nemo- 
ribus, et  amoenissimis  viridariis  insigne  cum  alio  templo 
Divi  Claudii,  ubi  praeclarum  Antistitis  praetorium  erat, 
solo  aequatum  fuit.  Miserandum  erat  sacra  templa  everti, 
jucundissimos  privatorum  secessus  devastari,  limpidissimos 
fontes  obstrui,  frugiferas  arbores  exscindi,  desolatosque 
undique  campos  conspicere.  Ea  ruina  centum  millium 
aureorum  damnum  civibus  illatum  fuisse  ferunt.  Fons, 
qui  in  D.  Joannis  peristylio  saliebat,  intra  moenia  est 
receptus ; et  Minoritae  quam  uunc  habent  S.  Spiritus 
aedem  obtinuerunt.  Sequente  anno  sub  finem  junii  Seba- 
sbanus  Pighinus  magno  purpuratorum  applausu  in  Cardi- 
nalium collegium  est  cooptatus.  Is  ex  Recetto  Regiensium 
pago  oriundus  cum  juribus  operam  dedisset,  jurisconsultus 
creatus  primo  Romanis  singulari  aequitate  et  justitia  jus 
dixit,  postea  ad  regendos  Perusinos  missus,  et  iterum 
Romam  revocatus,  Joannis  Baptistae  Cicadae  Auditoris, 
ut  appellant,  Camerae  Vicarius  factus  est ; deinde  Auditor 
Rotae,  et  Syponti  Archiepiscopus  declaratus  ad  Carolum 
Caesarem  pro  Pontifice  legati  officio  functus  est.  Demum 
cum  Tridentinae  synodo  praeesset  superiore  anno  occultis 
suffragiis  ne  alii,  qui  Concilium  celebrabant,  Patres  offen- 
derentur, Cardinali  dignitate  honestatus  fuerat.  Sed  id 
nonnisi  eo  Romam  reverso  post  annum  et  mensem  est 
publicatum.  Hac  tamen  dignitate  paulo  plus  biennio  frui 
potuit ; cum  enim  pridie  calendas  novembris  mdliu  in 
divinis  officiis  sudorem  concepisset , refrigerato  corpore 
aegritudinem  contraxit,  ac  primum  dolore  renum,  mox 
alterius  pedis  tumore  affectus , febri  laborare  coepit. 
Demum  invalescente  morbo  intra  octo  dies  undecimo 

calendas  decembris  circa  duodecimam  horam  noctis  vita 
functus  est. 

Per  id  tempus  Mauritius,  quod  socer  Lantgravius  non 
liberaretur,  cum  Gallo  se  conjunxerat,  ac  contra  Caesa- 
rem bellum  molitus  Augustam  et  Erebergum  per  dedi- 
tionem ceperat.  Quo  audito  Patres  Tridento  aufugerunt , 
et  Caesar  Oenoponte  discedens  cum  Ferdinando  fratre 
Yillacum,  quod  est  in  Carnis  ad  Dravam  oppidum,  se 
recepit.  Mauritius  Oenopontem  veniens  Caesaris  supellec- 
tilem diripuit;  demum  Lantgravio  dimisso,  Caesari  est 
conciliatus.  Gallus  autem  Metim  cum  Lotoringhia  aliisque 
oppidis  occupavit,  ad  quam  obsidendam  Caesar  profectus 
profligatis  hostibus  Guisium,  tribus  illatis  vulneribus, 
cepit.  Demum  frigore,  et  peste  amissa  tertia  parte  exer- 
citus, quam  quindecim  millium  peditum,  et  quinque 
millium  equitum  fuisse  ferunt.  Metis  obsidionem  solvit. 
Inter  haec  Senenses,  cum  Diegus  Praefectus  Romam  pe- 
tiisset, a Caesare  ad  Gallum  defecerunt,  ad  quos  regendos 
Hippolytus  Atestinus  Cardinalis  profectus  quingentos  fa- 
miliares secum  adduxit.  Ea  re  indignatus  Caesar  a Petro 
Toledo  Neapoli  Prorege  Senas  expugnari  jubet,  qui  dum 
Florentiae  apud  generum  eam  expeditionem  parat,  ve- 
neno, ut  ferunt,  sublatus  decessit.  Non  ideo  minus  Caesar 
qui  Teroanam  Morinorum  ceperat,  et  in  Pedemontibus 
bellum  gerebat , Senas  obsidere  destitit ; sed  inde  milites 
ad  defendendum  a classe  Turcica  Neapolim  revocati,  ob- 
sidionem solverunt.  Illa  totum  litus  Tyrrhenum  foede 
devastaverat , ingentique  hominum  et  pecudum  abacto 
numero  opulentam  praedam  fecerat ; demum  adveniente 
Caesarianorum  auxilio  repulsa , Bonifacium  oppidum  in 
Corsica  Galli  nomine  occupavit.  Post  haec  Philippus  Caroli 
filius,  Maria,  quae  in  Anglo  regno,  defuncto  fratri  Eduardo 

successerat,  uxore  ducta,  Mediolani  principatum  a Caesare 
patre  obtinuit.  Cosmus  autem  Medices,  qui  ampliando 
imperio  studebat,  cum  Carolo  Augusto  convenit,  ut  Senas 
obsideret,  et  captas  sui  juris  efficeret,  quam  postea,  cum 
Petrum  Stroccium  ad  liberandam  urbem  missum  profii- 
gasset,  jure  beneficiario  obtinuit.  Contra  Gallus  Dovino 
et  Dinanto  ad  Mosam  flumen  captis,  etiam  Mariembur- 
gum  et  Binsium  occupavit.  In  Pederoontibus  quoque,  duce 
Brisaeo,  Eporediam  nunc  Inveream  vocatam,  et  cum  Val- 
leaugusta  etiam  Casalem  Montisferrati  invasit.  Sub  id 
tempus  Julio  Pontifice  defuncto,  Marcellus  successit,  qui 
superfluis  sumptibus  recisis,  cum  magnam  sobrietatis  et 
frugalitatis  spem  dedisset,  intra  viginti  dies  defunctus  est. 
Ei  Joannes  Petrus  Caraffius  Neapolitanus  Theatinus  epi- 
scopus, Paulus  IV  vocatus,  est  suffectus  (•).  Tandem  post 
multas  illatas,  acceptasque  clades  Caesar  cum  Gallo  in 
quinquennium  inducias  inivit,  quae  Pontificis  opera  non 
diu  observatae  fuere.  Is  enim  Paleanum  Columniis  velut 
rebellantibus  ademptum  nepoti  ex  fratre  tradiderat,  et 
Balneum  in  Flaminia  non  ignobile  oppidum,  possessore 
expulso,  alii  nepoti  concesserat.  Columnii  Caesaris  prae- 
sidium imploravere,  quibus  Dux  Albae  Italiae  praefectas 
opem  ferre  jussus,  quatuordecim  millium  peditum,  et 
mille  quingentorum  equitum  collecto  exercitu,  nonnulla 
Ecclesiae  oppida  invasit.  Quo  tempore  Sebastianus  Cor- 
radus  Recetto  oriundus , et  praeceptor  meus , qui  primo 
Regii,  deinde  Bononiae  magna  cum  laude  publice  docue- 
rat, stranguria  oppressus  decessit,  et  in  Divi  Dominici 
aede  Regii  humatus  fuit. 

luter  haec  Octavius  Farnesius  a Gallo  ad  Caesarem 
defecit,  Placentiamque  et  Novariam , praeter  arces,  omnia- 
que  Parmensium  oppida  recepit.  Regii  vero  cum  a coeno- 
bitis sacrae  virgines  turpiter  violari  dicerentur,  decretum 
est  ut  illae  sub  delectorum  civium  cura  degerent : non 
ob  id  tamen  aliquae  pollutae  castitatis  notam  evitarunt, 
quae  occulte  se  cum  nonnullis  Divi  Dominici  religiosis 
nefarie  commiscuisse  diffamabantur.  Id  ubi  Alberto  Pan- 
cirolo  curiae  principi  relatum  fuit,  qui  a necessariis  coac- 
tus, convocatis  affinibus,  et  omnium  virginum  curatoribus, 
rem  turpiter  patratam  per  certa  indicia  aperit:  interrogat, 
quid  in  re  tam  gravi  deliberandum  censeant.  Omnes  ar- 
mis populi  sacrilegos  ejicendos  esse  clamant,  ac  de  nefariis 
supplicium  sumi  postulant.  Cum  irati  cives  oratione  flecti 
non  possent,  plurium  votum  obtinuit:  adeoque  ob  cri- 
minis atrocitatem  audientium  animi  exarserant,  ut  vix 
in  posterum  diem,  qui  sextus  calendas  novembris  fuit, 
negotium  differri  potuerit.  Mane  sub  tertiam  horam  in 
forum  conscii  venere,  ubi  aeris  campani  crebra  pulsatione 
cives  ad  arma  vocati  ad  Divum  Dominicum  contende- 
runt, factoque  in  coenobium  impetu  cum  innocentibus 
sontes  magno  cum  religiosorum  dedecore  expulerunt.  Al- 
phonsus  Tassonus  urbis  Praefectus  cum  militibus  ad  ru- 
morem accurrens  sanguinem  effundi  prohibuit.  In  eorum 
cellulis  cum  phrigianis  sudariis,  et  mitris  acu  pictis  in- 
ventae amatoriae  litterae  deprehensam  turpitudinem  ma- 
nifestius indicasse  feruntur.  Illis  ejectis  Ludovicus  Zobo- 
lus,  et  Franciscus  Maria  Brameus  ad  loci  custodiam  re- 
licti supellectilem  custodierunt.  Ceterum  Hercules  alios 
ex  eodem  ordine  honestiores  ad  idem  coenobium  redire, 
et  Divi  Raphaelis  virgines  custodire  voluit ; quae  omnes, 
praeter  tres  vitae  sanctitate  incorruptas,  pollutae  fuisse 

dicebantur.  Inter  hos  tumultus  Divi  Benedicti  patres 
Sanctae  Magdalenae  virgines  in  comitiis  Mantuae  habitis 
dimiserunt,  quae  Herculis  auctoritate  postea  in  pristinam 
tutelam  receptae  fuernnt.  Ego  qui  tum  Patavii  profitebar, 
in  privatis  comitiis,  quae  ibi  Patres  habuerunt,  ob  eam 
rem  obtinendam,  non  mediocrem  meam  operam  praestiti. 
Pontifex  vero,  qui  a Duce  Albae  acriter  urgebatur,  Gal- 
lum ad  ferendam  sibi  opem  sollicitat.  Is  cum  inducias 
superiore  anno  cum  Caesare  inivisset,  earum  abrumpen- 
darum hanc  occasionem  invenit,  quod  Pontifici,  qui  pro 
socio  nominatus  fuerat,  contra  foedera  vis  inferretur.  Ve- 
rum priusquam  arma  moveret,  Herculem  Atestinum  opi- 
bus, aeneorum  tormentorum  copia,  lato  imperio,  et  in- 
genti auctoritate  in  Italia  florentem  sibi  conjunxit,  et 
centum  millium  coronatorum  quotannis  belli , et  pacis 
tempore,  honorario  constituto,  suum  in  universa  Italia 
magistrum  militum  declaravit ; eidem  summam  in  Eccle- 
siae milites  potestatem  Pontifex  concessit.  Quare  magi- 
stratus sceptrum  alter,  alter  gladium,  quod  Ecclesiam  ab 
omni  injuria  vindicaret,  et  pileum,  velut  imperii  orna- 
mentum donavit.  Idem  ferme  antiquitus  ab  imperatoribus 
romanis,  cum  militum  tribunos,  hoc  est  legionum  prae- 
fectos, creabant,  observabatur  ('),  Atestino  itaque  in  suas 
partes  traducto,  Galli,  ingenti  Helvetiorum  et  Rhetiorum 
coacta  manu,  ad  triginta  ferme  peditum,  et  equitum  tria 
millia,  quorum  octingenti  erant  cataphracti  aere  suo  no- 
biles militantes  in  Italiam  descendunt.  Primo  impetu 
Valentiam  non  ignobile  oppidum  ad  Padum,  Ticino  non 
amplius  miliariis  viginti  distans , occupant.  Octingenti 
propugnatores  cum  aliquandiu  vim  sustinuissent,  tandem 

se  dedere  coacti  incolumes  abiere.  Hoc  loco  in  potestatem 
redacto  et  pro  temporis  angustiis  munito,  ultra  progre- 
diuntur, Dertonamque  et  alia  circiter  decem  oppida,  non 
validis  tamen  muris,  aut  magno  praesidio  defensa  capiunt. 
Rebus  ita  prospere  gestis,  statim  Placentiam  contendunt, 
quo  Octavius  Dux  rebus  suis  timens  propere  se  contulit. 
Ob  eos  successus  non  sine  ingenti  suspicione  Florentiae 
vivebatur,  nec  parum  de  se  Neapolitani  dubitabant,  quod 
illud  regnum  violatis  jam  directi  dominii  juribus  ad  Pon- 
tificem ex  lege  devolutum  esse  diceretur.  Hispani  etiam, 
qui  magnam  Ecclesiae  patrimonii  partem  occupaverant 
vel  quod  commeatu  destituerentur,  vel  pecunia  non  abun- 
darent, cedere  sunt  coacti.  Stroccius  eos  secutus,  quadrin- 
gentos in  vallo  arctius  obsedit,  ac  dum  audacius  loci 
expugnationem  tentat,  saxum  ab  aeneo  tormento  percus- 
sum in  ejus  os  recidens  anteriores  duos  dentes  excussit. 
Demum  excrescente  Tybri,  obsessi,  cum  nec  ipsi,  nec 
hostes  aquae  inundationem  amplius  sustinere  possent, 
vix  incolumes  abierunt.  Ex  deserto  vallo  non  mediocris 
vini  et  frumenti  copia  Romam  est  allata,  et  omnia  quae 
jam  antea  ab  Albensi  Duce  capta  fuerant  loca  non  magno 
negotio  a Stroccio  octo  millium  peditum  et  quingentorum 
equitum  duce  sunt  recepta. 

Inter  haec  Galli  sub  Guisio  ad  quatuordecim  ferme 
peditum  millia , et  mille  quingenti  equites  Regium  ve- 
niunt. Ibi  Hercules  qui  totidem  milites  collegerat,  velut 
copiarum  imperator,  auro,  gemmisque  fulgentibus  armis 
conspicuus  exercitum  lustravit.  Equo  per  agmina  discur- 
rentem armiger,  et  alius  hastam  parvo  vexillo  praefixam 
gerens,  quod  ibi  Ducem  consistere  significabatur,  pone 
subsequebatur.  Eo  etiam  Cardinalis  Caraifius  Pontificis 
ex  fratre  nepos  advenit,  qui  belli  incendium  accenderat. 

Prudenti  consilio  suadebant  Galli  prioio  impetu  Cremo- 
nam, mox  Parmam  invadendam  : Brisaeo  enim  ex  Pede- 
montibus  urgente,  et  opulentioribus  urbibus  ab  alia  parte 
expugnatis,  futurum  ajebant  ut  brevi  tota  Insubria  Gallo 
subjiceretur.  Ceterum  contendente  CarafEo,  qui  regnum 
affectabat,  mentem  Pontificis  esse  ut  exercitus  Neapolim 
duceretur,  eo  Galli  sunt  perducti.  Hercules  qui  insano 
consilio  eam  expeditionem  tentari  cognovit,  Guisio  dimisso, 
ad  sua  defendenda  permansit,  et  de  pace  cum  Philippo, 
cui  Caesar  omnia  regna  commiserat,  paulatim  agere  coepit. 
Interea  magna  commeatus,  et  aeneorum  tormentorum 
vim  Regium  transmisit,  deficientesque  a se  populos  pu- 
nire statuit.  In  primis  Sigismundum  S.  Martini  dominum, 
ob  occultas  causas  etiam  antea  sibi  invisum , quod  His- 
panos recepisset,  velut  rebellantem  vocavit.  Sed  is  sar- 
cinis mature  collectis,  Nivolariam  ad  amicos  Gonzagos 
ubi  in  aegritudinem  incidit,  se  contulerat.  Militibus,  qui 
ad  oppugnandum  castellum  missi  fuerant,  ab  Hispanis 
responsum  est,  Philippi  regis  nomine  eum  locum  teneri, 
quem  ad  necem  usque  essent  defensuri.  Corrigienses  quo- 
que, qui  Imperatori  jamdudum  faverant,  et  ipsi  non 
amplius  decem  millibus  passuum  Regio  distant,  ad  septin- 
gentos Hispanos  adversus  Ferrarienses  acciverunt.  Hac  re 
Dux  animadversa,  sub  Alphonso  fratre  milites  cum  aeneis 
tormentis  ad  S.  Martinum  recipiendum  mittit.  Propugna- 
tores, vix  duodecim  ferreis  globis  in  arcem  contortis, 
omnes  victoris  arbitrio  se  dediderunt.  Ex  his  centum 
quadraginta,  qui  Herculis  subjecti  erant,  in  carcerem 
conjecti;  reliqui,  castello  solo  aequato,  impune  dimissi 
fuere.  Hinc  Corrigium  opulentius  - oppidum  est  itum  , 
cujus  domini  Gibertus  et  Camillus  precibus  Herculem 
exorarunt,  ut  se  obsidum  loco  retineret,  nihil  se  adversus 

ipsum  molituros,  nuliumve  Hispanorum  praesirliam  intra 
oppidum , quinquaginta  millium  aureorum  fidejussione 
data,  recepturos  promiserunt:  idem  Nivolarienses  polliciti. 
Quare  Hercules  ut  erat  benignus,  ab  omnique  injuria 
abhorrens,  discessit.  Sed  haec  simulata  fuisse  res  postea 
consecuta  patefecit.  Tertio  enim  idus  aprilis  Hieronymus 
Corrigiensis  a Parmensibus  adjutus  cum  mille  peditibus 
et  circiter  trecentis  equitibus  oppidum  ingressus , diu 
noctuque  munire  non  destitit.  Alphonsus  vero  Herculis 
filius,  qui  parentis  copiis  praefectus  erat,  Luzariam  primo 
impetu  occupavit,  mox  Guastallam  mense  junio  per  tri- 
duum tormentis  oppugnavit.  Interea  levioribus  praeliis 
factis,  qui  tormentis  praeerat,  cum  supra  muros  pilas 
aeneas  in  aliam  castrorum  partem  emitteret,  magnam 
nostris  cladem  intulit  : qua  re  comperta,  eorum  duo  la- 
queo sunt  necati.  Ceterum  Alphonso  a patre,  qui  pacem 
tentabat,  revocato,  hinc  Corrigienses , inde  Guastallenses 
Regiensium  villas  crudeliter  diripuerunt.  Camillus  enim 
Gonzagus  ex  Alexandro  Joannis  Petri  nepos  ad  Pratum 
Fontanae,  et  proximas  villas  captis  nostris  civibus  omnia 
armenta  abegit.  Idem  ab  alia  parte  a Corrigiensibus  fac- 
tum fuit.  Ob  id  iratus  Alphonsus  universum  eorum  ter- 
ritorium incendio  consumpsit.  Qui  Rossenam  incolebant, 
Corrigiorum  oppidum,  gravia  et  ipsi  vicinis  villis  et  pagis 
damna  intulerunt.  Res  rustica  ab  agricolis  deserebatur, 
animalia  undique  abigebantur,  cives  simul  et  rustici  cap- 
tivi ducebantur.  Quare  Canuli,  Fossae,  Cognenti,  et  aliae 
inferiores  villae  messes  amiserunt,  et  plurimi  moerore 
affecti , et  praesertim  rustici  qui  urbe  inclusi  exire  non 
poterant,  occubuere.  Alphonsus  vero  dimissa  Corrigii  ob- 
sidione magnam  equitum  pe^itumque  partem  Regium 
deduxit,  et  alios  abire  jussit.  Itaque  Corrigienses  jam 

omni  metu  liberati,  velut  effraenes  equi  ad  diripiendos 
omnes  Regiensium  pagos  discnrrnnt,  armenta  abigunt, 
villas  incendunt,  captivos  homines  ducunt,  ac  quidquid 
obvium  est  crudeliter  dissipant.  Denique  ut  incautum 
Alphonsum  interciperent,  oppidum  se  prodituros  simulant, 
sed  Gibertus  Corrigius,  re  clam  indicata,  principem,  cujus 
familiaris  fuerat,  a periculo  humaniter  liberavit.  Dum 
vero  apud  Brixillum  leviora  praelia  saepius  committeban- 
tur, ineunte  augusto  mense  evenit,  ut  Gibertus  Cortillus 
Quaestor  Regium  iturus  esset . Hispani , qui  Guastallae 
praesidio  erant,  ut  hominem  intercipiant,  ferme  centum 
inter  densas  arbores  se  abdiderunt.  Insidiis  per  explora- 
tores cognitis,  Ludovicus  Ateneus  Vicentinus,  qui  Brixillo 
praeerat  cum  aliis  ferme  centum  in  hostes  fertur.  Ubi 
manus  conseri  coepit  alii  quingenti  Hispanis  subsidium 
tulerunt.  Asperiore  pugna  facta,  plures  vulnerati  sed 
pauci,  inter  quos  quatuor  Regienses  fuerunt,  hinc  inde 
cecidere.  Ludovicus  glande  plumbea  in  ore  vulneratus, 
pugna  excedere  coactus,  Brixillum  se  recepit.  Tum  His- 
pani turmatim  Guastalla  exeuntes  praeter  ingentem  ab- 
actam praedam,  etiam  viginti  septem  aedificia  in  villa 
Nemorum  barbarica  crudelitate  incenderunt; -pluribusque 
factis  captivis  non  modicam  pecuniam  extorserunt.  Mox 
e villa  Sessii  praeter  immensam  minuti  gregis  multitudi- 
nem plus  centum  paribus  boum  dicti  sunt  abduxisse. 
Ab  alia  parte  Horatius  Sessius  dum  Mantuam  cum  magno 
comitatu  contendit  in  quosdam  equites  Ferrariolos  incidit, 
a quibus  altero  in  capite,  altero  in  collo  vulnere  accepto 
cum  sociis  capitur.  Hi  ex  Pannoniis  omnium  barbarorum 
trucissimi  venerant,  tribus  sclopis,  scuto,  lancea,  et  aeneo 
thorace  armati , quod  malleum  et  ad  fabricanda  arma 
alia  instrumenta  secum  ferrent,  Ferrarioli  vocati  fuisse 

dicuntur.  His  malis  accessit,  quod  omnes  fere  catarrho, 
ex  coeli  intemperie  concepto,  eodem  tempore  laborarunt. 
Afflicti  cives  Herculi  per  legatos  incredibilem  suam  cala- 
mitatem exponere,  civium  bona  devastata,  ut  urbein  jam 
pessundatam  esse  nunciare,  obtestantur  ut  miseris  suae 
fidei  commissis  subvenire,  hostiumque  furorem  compescere 
velit.  Ille  inanibus  verbis  oratores  consolatus  ac  futuri 
propediem  auxilii  spem  faciens,  moestos  dimittit.  Interim 
crebris  commissis  praeliis,  etsi  hostes  semper  inferiores 
discedebant,  ubi  nostri  longius  aberant,  cuncta  incendio 
miscebant.  Super  alios  barbara  crudelitate  eminebant 
Ferrarioli,  qui  cum  Corrigiensibus  tandem  in  Valverdo 
ab  iratis  agricolis  inclusi,  donec  Regio  accita  cohors  su- 
perveniret, diligenter  observati  fuere.  Sed  illi,  dum  tar- 
dius auxilium  adducitur,  nonnullis  amissis  demum  evasere. 

Sub  finem  mensis  augusti  Alphonsus  Herculis  Ducis 
filius  cum  Cornelio  Bentivolo  Regium  venit.  Castrorum 
praefectus  erat  Justinianus  Faventinus,  qui  in  Alberti 
parentis  mei  aedibus  commoratus  modestissime  semper 
se  gessit.  Plurimi  alii  tum  pedites,  tum  equites  in  civium 
domibus  coenobiisque  hospitium  habuere.  Laborante  vero 
annona  Brixillo,  nocte,  quae  calendas  septembris  praecessit, 
ter  mille  sextarii  frumenti,  duodecim  peditum  vexillis  et 
sexcentis  equitibus  comitantibus,  eo  sunt  deducti.  Galli 
interea  cum  ferme  spatio  mensis  in  iEmilia  prope  Fanum 
Fortunae  non  sine  incolarum  injuria  consedissent,  demum 
mense  aprili  in  Brutios  sub  duce  Guisa  sunt  profecti,  qui 
cum  Pontifice  coenatus  adamante  triginta  millium  aureo- 
rum aestimationis  est  donatus.  Circiter  duodecim  oppida 
minus  munita  primo  impetu  ab  eo  capta , et  Stroccius 
cum  quatuor  millibus  peditum,  et  quadringentis  equitibus 
observaturus,  ne  quid  novi  Florentini  molirentur,  Bono- 

niam  est  missus.  Brisaeus  quoque  Pedemontibus  a Gallo 
praefectus,  ue  otiosus  sederet,  et  ut  bellum  a Ferrariensi, 
quod  ei  imminere  videbatur,  averteret,  Valfenaria  et  Chi- 
rasco  munitissimis  castellis  expugnatis,  Cuneum  obsedit. 
Senas  vero  Cosmo  Florentiae  Duci  Philippus  Hispaniarum 
Rex  his  legibus  tradidit,  ut  Plumbinum  pristino  domino 
restitueret,  ac  tributi  nomine  certam  pecuniam  sibi  quo* 
tannis  persolveret.  Sub  finem  mensis  augusti  idem  rex 
Sanctum  Quintinum  in  Galliae  finibus,  profligato  Gallo- 
rum exercitu,  qui  in  eam  urbem  commeatum  intulerat, 
vi  cepit,  urbemque  moenibus  refectis  valido  relicto  prae- 
sidio muniit.  Hac  victoria  potitus  Octavium  Farnesium 
Parmae  et  Placentiae  principem,  quem  copiis  Italicis  prae- 
fecerat, contra  Herculem  Atestinum,  quod  Gallo  se  con- 
junxisset arma  movere  jubet ; ad  sustinendamque  belli 
molem  ei  ex  centum  quinquaginta  millibus  aureorum 
Mantuam  missis,  vicena  millia  singulis  mensibus  solvi 
jussit.  Farnesius  quatuor  millibus  peditum  et  sexcentis 
equitibus  contractis,  donec  justiorem  compleret  exercitum 
Brixilliensibus  infestus  esse  coepit.  Septingenti  Ferrarioli, 
qui  in  ejus  auxilium  supervenere,  non  nostris  solum  no- 
cuere, sed  ingentem  etiam  ex  Mantuanis  sociis  praedam 
egerunt , quae  plus  decies  centum  millibus  aureorum 
aestimata  fuisse  dicitur.  Jam  Brixilli,  Guastallae,  et  Via- 
danae  praedia  incensa  ac  penitus  devastata  fuerant,  et 
ejus  anni  frugibus  amissis  plures  ad  eam  calamitatem 
devenerant,  ut  supellectile  etiam  denudati  reperirentur. 
Inter  alios  Guastallcnses,  qui  in  extruendo  pro  moenibus 
vallo  cupas  opposuerant,  cum  modicam  vindemiam,  quae 
hostium  oculos  effugerat,  fecissent,  vasa,  in  quibus  vinum 
conderent,  non  habuere. 

His  malis  accessit  quod  Paulus  Pontifex,  pace  cum 
Philippo  inita,  Herculem,  quem  ad  bellum  incitaverat, 
inique  exclusit.  Ille  ad  hostium  impetum  sustinendum 
praeter  ter  mille  pedites,  et  centum  cataphractos,  qui 
Regium  tuebantur,  alia  etiam  octo  millia  peditum,  cen- 
tumque  cataphractos  et  quadringentos  levioris  armaturae 
equites  habere  dicebatur  ; ex  quibus  cum  plurimos  Al- 
phonsus  Regium  deduxisset,  octo  ferme  mille  peditum,  et 
mille  equitum  praesidium  urbi  imposuit.  Ex  his  circiter 
centum  pedites  decimo  octavo  calendas  octobris  ad  Cor- 
rigii  fines  profecti , ut  cives  vindemiam  facturos  ab  ho- 
stium injuria  tuerentur,  in  insidias  inciderunt.  Non  ob  id 
tamen  animo  deficiunt,  sed  facto  globo  hostium  impetum 
fortiter  sustinent.  Nec  virtuti  fortuna  defuit.  Strenue 
enim  pugnantibus  centum  ex  nostris  cataphractis  super- 
veniunt, qui,  Corrigiensibus  primo  impetu  profligatis,  plu- 
rimos occiderunt,  et  centum  parium  boum  praedam  fe- 
cerunt: demum  octuaginta  septem  milites,  aliosque  Cor- 
rigio  oriundos  vivos  ceperunt,  et  vinctos  Regium  duxe- 
runt. Contra  Octavius  Farnesius  quinque  millium  pedi- 
tum, et  octingentorum  equitum  copiis  instructus,  Nicea 
flumine  superato,  in  primis  Monticulum,  turpiter  se  de- 
dentibus praesidiariis  militibus,  deinde  S.  Paulum,  et 
Quatuor  Castella,  nemine  obstante,  ineunte  mense  octo- 
bri,  occupavit.  Hercules  vero  qui  intra  moenia  se  tueri 
decreverat  omne  foenum  et  stramenta,  quae  in  hostium 
potestatem  venire  nolebat,  intra  urbem  duci  aut  comburi 
praecepit;  quod  cum  negligentius  cives  exequerentur , et 
pluribus  etiam  jumenta  quibus  abduceretur  deessent,  mi- 
lites dejiciendi  foeni  molestia  pertaesi  confestiin  igne 
foenilibus  injecto,  plura  tecta,  aedesque  in  Copriaci  terri- 
torio crudeliter  incenderunt ; quae  acerbitas  non  paucos 

ad  despondendum  animum  cives  adegit.  At  Farnesius, 
Canussio  expugnato,  etiam  Bibianellum  cum  proximis 
castellis  occupavit.  Inde  colles  Regiensium  depraedatus, 
montanos  homines  proprias  sedes  deserere  coegit.  Cum 
alii  quoque  rustici  intra  urbem  se  recepissent,  desertis 
agrestibus  casis,  ingens  ubique  in  villis  solitudo  invenie- 
batur; nemo  agros  colere,  pauci  etiam  terrae  semina  com- 
mittere. In  urbe  calamitatem  Aquitani  milites  augebant, 
qui  rapinis  intenti,  quidquid  poterant,  impudenter  aufe- 
rebant. His  addebatur  quod  frumenta  a rusticis  pro  victus 
usu  in  urbem  allata  ad  militum  alimenta  vertebantur. 
Gemitus  pauperum  et  mulierum,  quae  sub  porticibus 
pernoctare  cogebantur,  puerorumque  ploratus  miserando 
spectaculo  totam  urbem  compleverant.  Ingens  praeterea 
monentium  multitudo  afflictae  civitatis  calamitatem  adau- 
xit ; et  quod  miserabilius  est , si  diuturnius  bellum  fuis- 
set, in  urbe  commeatu  deficiente,  cives  omnes  bonis  de- 
nudatos urbe  ejectum  iri  ferebant. 

Inter  haec  Mocciatella,  et  Scandiano  ab  hostibus  cap- 
tis, et  canalis  aqua  aversa,  urbs  fere  obsidebatur.  Prae- 
sidio ibi  imposito,  Octavius  dum  Parmam  revertitur  forte 
in  Alphonsum  incidit.  Commisso  usque  ad  obscuram 
noctem  praelio,  in  neutram  partem  visa  est  inclinare 
victoria.  Plures  tamen  ex  hostibus,  et  ferme  sexcentum, 
equo  etiam  quo  Octavius  ferebatur  vulnerato,  cecidisse 
dicebantur.  Demum  Rollf  capto,  cum  armenta  undique 
abigerentur,  vivique  homines  caperentur,  nemini  tutum 
iter  dabatur.  Per  hyeraem  dum  res  quiescere  videntur, 
Alphonsus  Herculis  filius  cum  mille  peditibus  et  quin- 
gentis equitibus  intempesta  nocte  Mocciatellam , et  Ca- 
nussium  vi  expugnata  castella  recepit : mox  Nicea  supe- 
rata, etiam  Guardasonum  in  montibus  castrum  vi  occu- 

pavit.  Inde  quaito  idas  januarii  cum  vallum,  ubi  se  ad 
Niceae  pontem  Parmenses  munierant,  expugnasset,  centum 
Hispanis  trucidatis  in  Parmensem  agrum  incursionem  fecit. 
Demum  S.  Paulo  occupato,  etiam (Russenam  proximum 
Corrigiensium  oppidum  cepit.  At  Cardinalis  Carafflus  ubi 
res  suas  cum  Philippo  composuit,  ad  eum  Herculis  Ate- 
Stini  statum  turbaturus  contendit.  Ille  turbulenti  hominis 
ambitione  cognita  omni  spe  vacuum  Romam  dimisit ; ac 
Philippus  cum  Hercule,  sequenti  anno  mdlviii,  laetam 
pacem  inivit.  Octavius  ne  amissi  Guardasoni  ignominiam 
pateretur,  armis  prius  illud  recepisse  videri  voluit.  Eo 
itaque  mense  martii  cum  exercitu  profectus,  cum  obsessi 
aliquandiu  se  defendere  finxissent,  demum  castrum  red- 
diderunt. Itaque  ingenti  omnium  laetitia , quamquam 
afflictis  rebus,  ineunte  mense  tnajo  laeta  pax  est  promul- 
gata. Cosmus  Medices,  qui  equitatu  suo  auxilium  Octavio 
tulerat,  pactis  cum  Alphonso  Herculis  filio  Lucretiae  mi- 
noris natae  nuptiis,  ejus  tranquillitatis  auctor  fuit;  sta- 
timque  Scandianum,  Monticulum,  aliaque  ab  hostibus 
capta  loca  sunt  restituta.  Ceterum  rustici,  qui  libero  coelo 
assueti  moenibus  inclusi  fuerant,  acuto  morbo  correpti 
passim  decesserant ; nec  pauci  cives  moerore  afflicti , et 
jumentorum  foetore  infecto  aere  laesi  occubuere.  Tanta 
hominum  strages  fuit,  ut  jam  ubi  cadavera  humarentur 
sepulcra  deficerent.  Plus  tertia  parte  agricolarum  eo  anno 
periisse  creditur,  ita  ut  nec  qui  agros  colerent,  nec  armenta 
quibus  colerentur,  amplius  superesscnt. 

Sub  id  tempus  Rex  Gallorum  Calesium,  olim  Portum 
Icium,  Stroccio  et  Thermensi  ducibus,  vi  ferrearum  pila- 
rum, quas  ex  sex  onerariis  navibus  in  arcem  emittebant, 
cepit.  Ducenta  aenea  tormenta  bellica  ibi  inventa,  in- 
gensque  pannorum  et  stanni  copia  Gallos  ditavit.  Urbs 

celeberrima  antea  ab  Eduardo  III  post  nndecimum  men- 
sem quam  terra  marique  obsessa  fuerat  anno  mcccxlvii 
capta,  post  ccx  annos  in  Callorum  potestatem  rediit. 
Nec  multo  post  Theopvillam  munitissimum  oppidum  ad 
deditionem  compulit , ubi  aenei  tormenti  ictu  Petrus 
Stroccius,  magna  regis  et  procerum  consternatione  cecidit, 
qui  in  templo,  ubi  condi  reges  solent,  honorifice  sepultus 
fuit.  Quinto  quoque  calendas  octobris  hora  noctis  prima 
Carolus  V Imperator  in  Hispania  decessit,  quem  et  Maria 
ejus  soror,  et  Maria  Angliae  regina,  ex  Catharina  Ferdi- 
nandi  Castilliae  regis  ab  Henrico  VIII  suscepta,  secutae 
et  ipsae  in  fata  concesserunt.  Huic  Elisabetha  quae  ex 
Anna  Bolena  suscepta  fuerat , vigintiquinque  annorum 
mulier  in  Angliae  imperio  successit.  Ea  velut  ex  nefariis 
nuptiis,  quas  cum  Anna  Bolena  Henricus  contraxerat, 
procreata  spuria  habebatur.  Quare  Scotiae  regina,  quae 
ex  Margarita  Henrici  VII  sorore  et  Jacobo  Stuardo  nata 
erat,  illud  regnum  ad  se  spectare  praetendebat;  eo  vero 
anno  Francisco  Gallorum  regis  filio  nupta,  compositis 
Galliae  rebus,  regnum  illud  brevi  repetitura  esse  crede- 
batur. Inter  Henricum  enim  Gallorum  et  Philippum  His- 
paniarum  regem,  nuptiarum  foedere  firma  pace  inita,  con- 
ventum erat  ut  Margarita  Galli  regis  soror  Emanueli 
Philiberto  Sabaudiae  principi , universa  Pedemontana  re- 
gione cum  Sabaudia  restituta,  nuberet,  ejusdemque  Galli 
filia  primogenita  Isabella  aut  Philippo  ipsi,  aut  ejus  filio 
Carolo  Hispaniarum  infanti  locaretur,  omnibusque  Medio- 
lani, Siciliae,  Neapolisque  juribus  Gallus  cederet.  Is  ut 
celebriorem  filiae  et  sororis  nuptiarum  apparatum  faceret, 
in  decursione,  quam  solemnem  instituerat,  hasta  et  ipse 
pridie  calendas  julias  currens  certavit.  Ter  quaterve  ma- 
gna cum  laude  adveisarium  incursaverat,  cum  repetito 

certamine  currens  Scotus,  qui  pluribus  equitum  alis  in 
Galliis  praeerat,  fractae  hastae  acutum  mucronem  per 
inediam  venientis  regis  cassidem  adactum  oculo  infixit. 
Ex  eo  vulnere  rex  lethaliter  sauciatus  sexto  nonas  julii 
postea  extinctus  est.  Pridie  quam  decesserat  Franciscum 
filium  successorem  jam  firmatam  pacem  servatum** iri 
scripto  promittere  coegit;  ac  Philippum,  cui  etiam  filftim 
commendavit,  cum  aliis  regni  proceribus  testamenti  exe- 
cutorem  reliquit.  Nec  multo  post  Paulus  IV  Pontifex  et 
ipse  decessit,  die  vigesima  octava  augusti. 

Regii  vero  atrox  inter  monachos  S.  Petri,  et  S.  Pros- 
peri canonicos  de  ejus  Divi  corpore  orta  est  controversia. 
Cum  enim  jam  diruto  coenobio,  quod  extra  muros  fuit, 
ad  S.  Petrum  intra  urbem  se  coenobitae  recepissent, 
prohibentibus  adversariis  cives  nec  ex  carceribus  libera- 
tum pro  more  offerebant,  nec  solitas  oblationes  faciebant. 
Hercules  itaque  Dux  Praetori,  et  Alberto  Pancirolo  litem 
decidendam  commisit;  qui  ex  Pontificis  diplomate  D.  Petri 
coenobium  in  antiquis  privilegiis  subrogatum  fuisse,  non 
sine  magna  civium  qui  alteri  parti  favebant  indignatione, 
pronunciarunt.  His  actis  Hercules  Dux,  cum  Alphonsus 
filius  in  Galliis  degeret,  et  Hippolytus  Cardinalis  frater, 
vacante  sede , conclavi  inclusus  teneretur , quinto  nonas 
octobris  inter  decimam  quintam  et  decimam  sextam  ho- 
ram decessit.  Cum  antea  ad  multam  noctem  scripsisset, 
primo  lenta  febricula  correptus  mane  quievit,  adeoque 
levis  morbus  videbatur,  ut  nec  vino,  aut  negotiis  absti- 
nuerit. Demum  die  martis,ubi  deficere  coepit,  a religioso 
viro  monitus  est,  ut  peccatorum  absolutionem  peteret, 
quod  sibi  bene  habere  videretur,  ad  id  vix  induci  potuit; 
demum  quamdam  anxietatem  se  in  animo  habere  dicti- 
tans paruit.  Exomologesi  vix  peracta,  sub  manu  absol- 

ventis  sacerdotis  anno  aetatis  quinquagesimo  primo  et 
imperii  vigesimo  quinto  expiravit.  Statim  ad  Alphonsum 
filium  tres  veredi  sunt  missi  ; quorum  primus  despera- 
tam patris  salutem  nunciavit,  alii  duo  diversis  itineribus 
usi  secutam  mortem  significarunt.  Quod  vinum  ligni  in- 
diciMnense  julio  consilio  imperitorum  medicorum  hau- 
sisset, exustis  intestinis  mortem  accersivisse  creditus  est: 
cadaveris  enim  ventre  exsecto,  etiam  jecur  nimia  ariditate 
contractum  corque  exiguum  inventum  fuit.  Dum  vero 
successor  expectatur,  Renata  mater  Ferrariae  arcem  cu- 
stodivit, et  Alphonsus  patruus  Mutinam  ad  continendos 
in  officio  cives  missus  est.  Regii  vero  Alphonsus  Tassonus 
gubernator  statim  ad  urbis  custodiam  rusticos  ad  militiam 
designatos  evocavit.  Alphonsus,  ubi  primum  de  parentis 
morte  certior  factus  est,  Cornelium  Bentivolum  cum  lit- 
teris ad  Regienses  praemisit,  quibus  donec  ipse  adveniret 
universae  ditionis  praefectus  declarabatur ; ideo  cives 
humaniter  monebat,  ut  ipsi  omne  obsequium  , ac.  si  ipse 
Princeps  fuisset,  praestare  vellent,  se  non  minorem  in 
Regienses,  ac  pater  habuisset,  benevolentiam  declaraturum 
brevique  ad  eos  se  venturum.  Cornelius  nono  calendas 
novembris  urbem  ingressus  a decurionibus,  qifos  Antianos 
vocant,  servandae  novo  Principi  fidei  juramentum  exegit. 
Eum  paulo  post  subsecutus  Alphonsus  navi  Liburnum 
delatus,  apud  socerum  et  conjugem  aliquandiu  Florentiae 
resedit;  demum  decimo  calendas  decembris,  qui  natalis 
ipsius  dies  fuit,  ad  insulam,  quae  jucundi  visus  nomen 
habet,  donec  apparatus  in  urbe  compleretur  paululum 
substitit.  Regienses  quatuor  legatos  Vincentium  Scajolum 
equitem,  Albertum  Pancirolum  parentem  meum,  Hora- 
tium Malegucium  et  Franciscum  Mariam  Brameum  de 
nova  ia  principatu  successione  gratulaturos,  et  Herculis 

obitu  dolituros,  Joanne  Baptista  Marone  scriba  adjuncto, 
destinaverunt.  Pulla  lugubrique  veste  induti  decimoprimo 
calendas  decembris  Regio  Mutinam  pervenerunt : ibi  flu- 
viali navi  Ferrariam  usque  conducta,  cum  jam  essent, 
abituri,  Mutinenses,  qui  se  praeveniri  aegre  ferebant,  a 
nauclero  acceptam  arrham  restitui  imperant,  nostrumque, 
discessum  impediunt.  Ad  urbis  praefectum  ob  hanc  in- 
juriam cum  frustra  legati  provocavissent,  aliam  ad  secun- 
dum ab  ea  urbe  lapidem  navim  clam  conduxerunt,  et 
postridie  duabus  ante  Mutinenses  horis  Ferrariam  perve- 
nerunt. Dux  eo  die,  quo  Catharinae  virginis  pro  Christo 
passae  memoria  agitur,  magnis  cum  acclamationibus  ar- 
gentea trabea  indutus  circa  meridiem  urbem  ingressus, 
ac  in  cathedrali  ecclesia  sacra  audivit : inde  in  arcem 
comitante  populo  sub  umbella  deductus  octo  millia  au- 
reorum  ad  aedificandum  palatium  Cornelio  Bentivolo  do- 
nasse dicitur.  Mox  ad  patruum  Alphonsum  conversus,  ei 
alia  quinquaginta  millia  aureorum , quibus  tamen  in  ma- 
gna penuria  populo  subveniret,  elargitus  esse  fertur,  ut 
his  nummis  comparatum  frumentum,  pretio  quo  ipse 
emisset,  civibus  distraheret,  pecuniamque  sibi  retineret. 
In  ea  laetitia  Julius  Alphonsi  patruus  magnus,  qui  antea 
nova  molitus  annos  quinquagenos  carceribus  inclusus  fue- 
rat, cum  ei  gratulatus  per  nuncium  se  sperare  significa- 
verat sicut  ab  Alphonso  custodiae  traditus  erat,  ita  ab 
alio  Alphonso  liberatum  iri,  benigne  dimissus  fuit.  Ves- 
pere parentis  clam  humato  cadavere  postridie  obortis  te- 
nebris ingenti  pompa  ejus  imaginem  ad  sepulcrum  atratus 
comitatus  est.  Dies  jam  xxvm  novembris  venerat  cum 
nostri  circa  meridiem  equis  insidentes  ad  Alphonsum  pa- 
triae mandata  exposituri  accedunt.  Ibi  Mutinensium  lega- 
tis inventis , se  ante  alios  tamquam  prius  urbem  ingressos 


Digilized  by  Google 


57»  RERUM  REGIENSIUM 

audiri  petunt.  Orta  altercatione  Princeps  se  eos,  qui  primi 
Ferrariam  venissent , auditurum  pronunciavit.  Interitu 
utrisque  dimissis  circa  horam  noctis  secundam  prius  Re- 
giensium petitioni  benigne  vacavit,  a quibus  sacramento 
pro  more  promissae  fidei  servandae  praestito  antiquas  cum 
.majoribus  initas  conventiones  liberaliter  confirmavit.  Po- 
stridie Mutinensium  quoque  legatis  satisfecit.  Sequenti 
anno  (0  cum  tota  Gallia  cisalpina  annona  maxime  labo- 
raret, ut  frumenti  sextarius  pene  tribus  aureis  veniret, 
paupertati  consulendum  esse  Regii  decuriones  censuernnt. 

* Egentibus  enim  cuique  familiae,  a qua  alerentur,  attri- 

butis, magnam  etiam  stipem  ad  sustentandos  inopes, 
elatis  in  publicis  supplicationibus  tutelarium  Sanctorum 
reliquiis,  quinto  calendas  februarii  collegerunt.  Respublica 
sexcentos  aureos,  religiosa  profanorum  sodalitia  centenos, 
aut  quinquagenos,  tricenosve  pro  facultatibus  contulerunt. 
Templi  majoris  Collegium  fruges  mille  ducentis  aureis 
aestimatas  donavit.  Religiosorum  quoque  coenobia  aureos 
calices,  sacras  lanceas  et  argentea  vasa,  aliquae  matronae 
anulos,  et  monilia,  elenchos,  vel  frumentum,  aut  aurum 
magno  pietatis  studio  obtulerunt.  Universa  summa  quatuor 
millia  aureorum  excessit,  quae  ab  attrita  bello  civitate 
vix  sperari  potuisset.  Alphonsus  vero  Cosmi  Medices  Flo- 
rentiae principis  filiam,  quam  proximo  anno  acceperat 
conjugem,  ad  se  venientem  decimotertio  calendas  martii 
magna  pompa  excepit.  Triginta  juniores  matronas  vigesi- 
mum quintum  annum  nondum  excedentes , vestibus  albo 
bombice  damasceno  opere  elaboratis  et  argento  picturatis 
indutas  Bononiam  usque  obviam  misit.  Aliae  praeterea 
maturiori  aetate  totidem  eodem  habitu  ad  Poggium  Lam- 

bertinorum  oppidum  eam  expectaverunt.  At  Renata  Al- 
phonsi  mater  cum  ducentis  viduis  pulla  veste  extra  por- 
tam venienti  occurrit.  Regienses  varia  esculenta,  quae 
tres  currus  oneraverunt,  per  Carolum  Fossam  gratulantes 
sponsae  dono  miserunt.  Sed  ea  lenta  tabe  confecta  intra 
paucos  menses  occubuit.  Inter  haec  Philippus  Hispania- 
rum  Rex  Isabellam  sororem  Francisci  Gallorum  Regis 
uxorem  se  habiturum  declaravit.  Emanuel  quoque  Sabau- 
diae  Dux,  paterno  recepto  imperio,  Margaritam  ejusdem 
amitam  in  Allobroges  duxit. 

Alphonsus,  conjuge  amissa,  imperii  sui  urbes,  quas 
patre  defuncto  nondum  adiverat,  invisere  decrevit.  Re- 
gium venienti  cives,  qui  in  urbe  ingentem  apparatum 
ediderant,  cum  celebri  pompa  obviam  exierunt.  Ei  Al- 
phonsus Tassonus  urbis  Praefectus  cum  nobilium  urbis 
procerum  auro  bombiceque  nitentium  comitata  intra  pri- 
mum ab  urbe  lapidem  occurrit.  Quem  cum  jureconsul- 
torum collegio  praetor  sequebatur.  Ab  his  ad  lapideum 
arcum  extra  Portam  D.  Petri  in  ejus  honorem  dorico 
opere  elaboratum  deductus  est.  A summo  utriusque  la- 
teris vertice  duobus  surgentibus  obeliscis  in  fronte  Ate- 
stinae  domus  insignia  cum  hac  inscriptione  visebatur: 
AlPH.  II  Dcci  V OPTIMO  FORTISSIMOQ.  PRINCIPI  QUOD  CIVI- 
TATEM IPSIUS  CONSILIO  ET  ARMIS  AB  HOSTIUM  IMPETU  EREP- 
TAM SUMMA  REGAT  AEQUITATE  ET  IN  PLACIDISSIMA  CONSER- 
VET pace  S.  P.  Q.  Rec.  D.  Ad  dextrum  pegmate  inclusa 
Justitiae  efBgies  cum  hac  inscriptione  spectabatur : Jam 
redit  et  virgo  ; et  in  sinistro  ad  Pacis  simulacrum  le- 
gebatur: Redeunt  saturnia  regna.  Ab  arcu  exeuntibus 
ad  dextram  gypso  efficta  Victoria  querneam  coronam  cum 
hac  inscriptione  porrigebat : Ob  cives  servatos.  Ab  alio 
latere  Securitas  sinistra  columna  innixa,  dextra  albam 

aquilam  tenebat ; litterae  erant:  Ob  partam  securitatem. 
Quibus  Alphonsi  opera  a superiore  bello  servatam  fuisse 
civitatem  significabatur.  Ubi  eo  Princeps  pervenit  tubi- 
cines intra  summi  arcus  podia  clangenti  aere  concinere 
coeperunt;  alii  emissis  ignibus,  qui  longis  meatibus  per 
coelum  stridentes,  demum  inanes  cadebant,  publicae  lae- 
titiae signa  ediderunt.  Ibi  Princeps  a viginti  quinque 
juvenibus,  qui  ex  universa  pube  delecti  fuerant,  hono- 
rifice excipitur.  Hi  galeris  albo  villosoque  bombice  con- 
textis, et  plurimo  auro  gemmisque  superbe  distinctis 
conspicui,  atque  ejusdem  bombicis  vestibus  intus  argentea 
tela  sublucente  nitentes  incedebant.  Ensibus  splendente 
argento  exornatis  accinti  praealtas  secures  praefixas  hastis, 
quae  villoso  alboque  bombice  et  auro  undique  tegebantur, 
ad  submovendam  turbam  gerebant.  Eos  Hercules  Bebius 
Georgii  filius  qui  torque  aureo  et  gravi  longoque  gladio 
insignis  praecedebat,  cum  sociis  medium  Alphonsum  sti- 
pavit. Illum  undecim  hippagi  pueri  generosis  equis  vecti, 
omnes  caeruleo  bombice  auroque  virgato  insignes,  cum 
octo  tubicinibus  ejusdem  habitus  antecedebant.  Nicolaus 
Tassonus  sceptrum  et  Cornelius  Bentivolus  strictum  gla- 
dium splendentibus  gemmis  in  capulo  exornatum  praefe- 
rebant. Pone  croceo,  caeruleoque  habitu  decori  stipatores, 
nobilissimusque  Principis  comitatos  post  urbis  praefectum, 
et  alios  cives  sequebantur.  Ubi  ad  Portam  perventum  est, 
displosis  majoribus  minoribusque  aeneis  tormentis  salu- 
tatur. Tum  omnium  ordinum  sacris  viris  obviam  eunti- 
bus, magnifico  habitu  spectandi  decuriones  sub  umbella 
excipiunt.  Eam  majoris  templo  sacerdotes  ex  albo  dama- 
scenoque  opere  elaborato  bombice  cum  aureis  fimbriis 
contexi  jusserant.  Iliam  ex  Regiensium  villis  descripti 
milites  fulgentibus  armis  instructi  praecedebant ; qui 

croceo,  caeruleoque  colore  distinctam  pro  galea  cristam 
cum  hac  inscriptione  gerebant:  S.  P,  Q.  Reg.  Hos  candi- 
dum civitatis  vexillum  rubenti  cruce  divisum  sequebatur; 
in  cujus  summo  Chrysanthus,  Daria,  et  Prosper  urbis 
tutelares  Divi  depicti  visebantur.  Prope  stabant  tubicines, 
qui  eodem  colore  divisas  vestes  habebant.  Via  regia,  per 
quam  eundum  erat,  usque  in  forum  pannis  contecta,  et 
redolentibus  floribus,  depictisque  tapetis  exornata  conspi- 
ciebatur. Ad  Ruini  palatium  lapideus  arcus  genio  Prin- 
cipis, quj  sub  scorpii  signo  natus  esse  dicebatur,  erectus 
fuerat.  In  summa  fronte  aquila  alba  scorpium  cum  hoc 
carmine  pedibus  constringebat:  Ipse  tibi  jam  brachia  cox- 
trahit  ardens  scorpius.  In  dextra  alius  dimidius  versus 
legebatur:  Nil  oriturum  alias.  In  sinistra:  Nil  ortum 
tale  patentes.  In  epistilio  vero : Ingredere  et  votis 
jam  nunc  assuesce  vocari.  Et  quia  scorpius,  signum  Al- 
phonsi,  ab  astronorais  bellicosos  gignere  dicitur,  in  dextra 
parte  in  pegmate  Martis  effigies  albam  aquilam  in  clypeo 
cum  hac  inscriptione  regebat : Marti  Victori.  In  sinistra 
Genius  Principis  veste  aureis  stellis  distincta  indutus 
poculum  snpra  aram  ad  pedes  erectam  versabat,  cui 
inscriptum  erat : Genio  Principis.  Arcus  fornix  aureis 
rosis  exornatus  ab  uno  latere  Gloriae,  ab  altero  Famae 
effigiem  habebat.  A tergo  in  summa  fronte  alba  aquila 
coronam  auream  cum  his  verbis  tenebat:  Dei  providentia. 
In  arcus  vero  ambitu  haec  legebantur : Ingredimini 

PORTAS  EJUS  CUM  LAUDE,  ET  ATRIA  EJUS  CUM  HYMNO. 

Judaeorum  impensa  opus  illud  fabricatum  fuerat,  et  ob 
id  ad  dextram  hebraeo  idiomate  ex  sacris  libris  scriptus 
erat  versiculus : Thronus  tuus  erit  primus  usque  in 
saeculum.  Infra  vero  judicium  Salomonis  cum  aliis  verbis 
hebraeis  cernebatur,  quae  latine  sonant : Sapientia  Dei  in 

eo  est  ad  faciendum  judicium.  Ad  sinistram  sub  solio 
Salomonis  Davidis  carmen  legebatur,  cujus  haec  est  sen- 
tentia : Justitia  et  judicium  praeparatio  sedis  tuae. 
Interim  a pueris,  qui  albis  vestibus  induti  cum  viridi 
corona  in  capite,  et  vexillulo  in  manu  longo  ordine  prae- 
cedebant, alta  voce  Alphonsi  nomen  acclamabatur.  Ei 
tertius  a coriariis  ex  lapide  conditus  arcus  fuerat : ia 
cujus  summa  fronte  supra  Atestinorum  insignia  legebatur: 
Alphonso  II  Optimo  Principi.  In  dextra  parte  Prudentiae 
effigies  cum  speculo  in  manu  illud  virgilianuip  carmen 
habebat : Quo  nec  prudentior  alter.  In  sinistra  stabat 
Pietas  cum  sequenti  versu:  Nec  pietate  major.  In  sum- 
ma vero  posterioris  partis  fronte  inscriptum  erat:  S.  P.  Q. 
Rec.  publicae  laetitiae  M.  D.  D.  Ad  dextram  cum  his 
verbis  Hilaritas  erat  collocata : Publicae  Hilaritatis 
auctori.  Ad  sinistram  Felicitas  cum  copiae  cornu,  et  his 
litteris:  Perpetuae  Felicitatis  Conservatori.  Omnes 
quarum  hucusque  meminimus  effigies  ex  gypso  humanae 
staturae  instar  scitissime  formatae  fuerant.  Progressus 
Alphonsus  ubi  ad  teloneum,  qua  in  forum  itur,  pervenit, 
quartum  ex  ligno  a tabulariorum  collegio  fabricatum 
arcum  invenit:  in  cujus  summo  inter  duo  podia  sub  vasto 
vase  aquila  rostro  haec  verba  ferebat:  Nobilitas  Estensis; 
pedibus  vero  sequentia  constringebat : Non  imbellem 
feroces  procenerant  Aquilae  Columbam.  In  dextro  la- 
tere Alphonsi  imago  cum  hoc  encomio  depicta  visebatur: 
Alph.  II  nulli  veterum  virtute  secundus.  In  sinistro 
alia  parentis  Herculis  leonina  pelle  induti  cum  sequenti- 
bus litteris  spectabatur  : Herc.  II  qui  nobis  cunctando 
restituit  rem.  In  summo  posterioris  partis  culmine  alia 
item  ex  gypso  aquila  easdem , quas  et  anterior  rostro 
descriptas  litteras  gerebat.  Ad  pedes  subscriptum  erat : 

Herculis  parta  laboribus  praeclaris  liberorum  facino- 
ribus exaltata.  Ad  dextrum  latus  Alphonsi  avi  imago 
cum  hoc  carmine  cernebatur  : Alph.  I adversis  rerum 
immersabilis  undis.  Ad  sinistrum  Hercules  proavus  cum 
alio  sequenti  spectabatur : Hercules  I pariter  pietate 
vel  armis  ecrecius.  In  cuj usque  arcus  summo  dulces 
phonascorum  voces  musicique  concentus  venientes  mirifice 
oblectabant.  In  ipso  fori  aditu  alium  arcum  sublimes  ex 
viridi  junipero  contextae  variisque  ornamentis  spectandae 
columnae  fulciebant.  In  cujus  summo  Atestinae  familiae 
insignia  duo  angeli  aureis  vestibus  conspicui  sustinebant. 
Sub  illis  inter  reipublicae  Regiensis  insignia , quae  hinc 
inde  locata  fuerant,  inscriptum  erat : Nil  desperandum 
Alphonso  duce  et  auspice.  Ad  dextram  sequens  carmen 
legebatur:  Adsis  o tandem  et  propius  tua  numina  firmes. 
Ad  sinistram  aliud  : Praesenti  tibi  maturos  larcimur 
honores.  Cum  eo  Alphonsus  pervenisset  displosa  majora 
tormenta,  undique  nolae,  et  tympana  resonare,  tubisque 
cum  cornicibus  atque  aliis  musicis  instrumentis  urbs  cir- 
cumstrepebat, atque  hilari  laetitia  cuncta  impleri.  In 
medio  foro  M.  /Emilii  Lepidi  Regii  instauratoris  effigies 
stabat  a Prospero  Cleraente  admiranda  fama  longitudinis 
decem  et  octo  ulnarum  efficta ; in  cujus  basi  scriptum 
erat : M.  jEmilius  Lepidus  hujus  urbis  instaurator  in 
maxima  laetitia  adveniente  Alphonso  II  Duce  V hujus 
URBIS  CONSERVATORE  A S.  P.  Q.  Rec.  erectus.  Ubi  ad 
majoris  templi  fores  Alphonsus  descendit,  equum  juvenes, 
qui  eum  stipaverant  pro  more  abduxerunt.  Intus  tem- 
plum totum  depictis  aulaeis  exornatum  supra  majorem 
aram  haec  carmina  habebantur : 

Alter  adest  nobis  specimen  virtutis  avitae 
Qui  feret  Alphonsus  aurea  saecla  suis. 

*7 

Alia  quoque  versus  chorum  descripta  erant : 

Alphonsi  adventu  laetentur  corda  suorum 
Quos  pietate  fovet,  justitiaque  regit. 

Ubi  in  aureo  solio,  quod  ipsi  paratum  fuerat  sub  aurea 
umbella,  Alphonsus  sedit,  qui  ab  eo  ex  carceribus  emissi 
fuerant,  manu  vexilla  gerentes  superveniunt,  in  quibus 
scriptum  erat : Salus  nostra.  Mox  solemnibus  sacris  a 
Ravello  Episcopo  celebratis,  Alphonsus  ad  arcem  se  con- 
vertit. In  primo  ejus  areae  aditu  excelsae  columnae  in 
virginum  formam  effictae,  quae  floribus  fructibusque  one- 
ratae pro  Flora  et  Pomona  cernebantur,  arcnm  buxo 
pinuque  contextum  sustinebant.  Super  eum  Nicolaus 
Atestinus  Ottobonum  Tertium,  quo  caeso  Regio  potitus 
fuerat,  sub  equo  prostratum  habebat.  Ab  uno  latere 
legebatur  : Divus  Nicolaus  Atestinus  , qui  mirifica  in- 
cenii  sui  vigilantia  Ottonem  Tertium  bello  et  armis 
oppressit,  et  hanc  urbem  Lepidi  ab  ejus  saeva  tyran- 
nide liberavit.  Ab  alio : Hunc  agrum  Atestinorum 
Principum  eximiam  singularemque  naturam  Regienses 

OLIM  MIRATI  ILLIS  IPSIS  DE  SE  OPTIME  MERITIS,  ET  SE  IPSOS 
ET  PATRIAM  IN  DEDITIONEM  PERPETUAM  DEDIDERUNT.  Sub 

arcus  fornice  duae  virgines  ninpharum  habitu  hinc  inde 
redolentibus  floribus  vestem  transeuntis  Alphonsi  sparse- 
runt. Prope  totidem  pueri  cum  Copiae  cornu  suaves  odo- 
res in  ara  accendebant.  In  area  ante  arcem  Andromeda 
inter  sirenes  scopulo  alligata  visebatur.  Mirandum  erat 
belluam,  ut  puellam  devoraret,  mari  exeuntem  cernere, 
et  Perseum  a Pegaso  in  aethere  mira  arte  suspensum,  ut 
vix  videri  posset  quo  ingenio  velut  volans  in  aere  retine- 
retur. Ibi  majorum  minorumque  tormentorum  cessante 
strepitu,  laureatus  juvenis  dextra  jaculum,  et  sinistra 
Medusae  caput  tenens  in  Alphonsi , et  inclytae  domus 

Atestinae  laudem  pauca  recitavit : tum  belluae  capite 
percusso,  maxima  sanguinis  copia  visa  est  exire.  Alphonsus 
arcis  portam  variis  ornamentis  illustratam  ingressus  ad 
lapideum  arcum  opere  dorico  ab  Alphonso  Tassono  urbis 
Praefecto  elaborari  jussum  pervenit.  In  summo  candido 
velamine  tecta  Fides  cum  hac  subscriptione  dextra  indi- 
cem tollebat : Alph.  II  Atesti  no  Alphonsus  Atestinus 
Tassonus  suae  in  eum  fidei  monumentum  D.  A dextra 
turbinatus  adamas,  qui  fidei  argumentum  in  hierogliphicis 
esse  dicitur,  cum  his  verbis  locatus  erat : Perpetua  fide. 
A sinistra  vero  ad  amoris  firmitatem  ostendendam  canis 
sequentibus  litteris  humeris  columnam  sustinebat : Amoris 
firmitate.  Sub  fornice  in  dextra  parte  Mercurii  statuae 
caduceum  teneDti  adscriptum  erat : Seu  bella  ceras. 
A sinistra  vero  Mars  clavam  cum  his  verbis  regebat : Seu 
pace  quiescas.  In  arcus  basi  Charitas,  Justitia,  Pax,  et 
Temperantia  depictae  cernebantur.  In  summo  posterioris 
partis  statua  matris  custodiae  alata  dextra  regulam,  sini- 
stra fraenum  tenens  sub  pedibus  scriptum  habebat:  Haud 
aliter  : quasi  non  secus  a se  urbem  regi  Tassonus  signi- 
ficaret. In  dextra  hoc  carmen  conspiciebatur:  Tranquillos 
teneo  populos  terrasque  vacantes.  In  sinistra  aliud : 
Quisque  domum  propriam  noscit  per  me  atque  tuetur. 
In  ima  base  Victoria,  Fama,  Fortitudo  et  Prudentia 
spectabantur.  Arcus  reliquum  variis  historiis,  fabulisque, 
quas  longum  esset  referre,  plenum  erat.  Exinde  ad  pala- 
tium delatus  Alphonsus  ad  postes  a duabus  ingentibus 
statuis  Aeternitatem  cum  Tempore  sustentatam  invenit ; 
quarum  sub  pedibus  versus  erat : Imperium  sine  fine 
dedi.  Ad  dextram  supra  gruem  lapillum  pedibus  tenen- 
tem Vigilantia  cum  hoc  apophtegmate  leoni  juncta  erat: 
Semper  vicil.  Ad  sinistram  Custodia  supra  laurum  navis 

temonem  cum  his  litteris  regebat : Fidelissima  custos. 
Ibi  equo  descendens  Alpbonsus,  dimissis  decurionibus  iu 
superiorem  aulam  superbis  aulaeis  exornatam  ad  pran- 
dium se  contulit.  Mensis  sublatis,  equum,  qui  sibi  a ju- 
venibus pro  more  abductus  fuerat,  centum  aureis  rede- 
mit. Illi,  ea  pecunia  empto  coccinei  coloris  villoso  bom- 
bice,  currentibus  equis  praemium  praestiterunt.  Postridie 
decuriones  Alphonso  de  adventu  gratulati  praeter  com- 
meatum ducentis  aureis  emptum , auream  Regiensis  urbis 
effigiem,  in  qua  forum,  templa,  turres,  et  cum  viis  aedes 
moeniaque  cum  propugnaculis  visebantur,  mira  arte  ela- 
boratam pro  solemni  munere  obtulerunt.  In  eam  octin- 
genti aurei  impensi  fuerant.  Nullus  anteriorum  princi- 
pum,  vel  Regii,  vel  in  proximis  urbibus  tanta  honoris 
pompa  unquam  exceptus  fuisse  dicitur.  Decuriones  ab 
Alphonso  pro  insigni  gratia  petierunt,  ne  praeter  majorum 
consuetudinem,  ut  coeperat,  rusticos  ad  agendas  urbis 
excubias  compelleret.  Id  cum  ille  negasset,  nec  aliud 
exposcere  voluissent,  moestis  civibus  relictis,  post  octi- 
iluuin,  quam  venerat,  discessit. 


Finis. 

Jacobo  Magnanio  postulante,  exemplum  Rerum  Regiensium 
Guidi  Paneiroli  mihi  oblatum  cum  Ateslino  codice  Ms. 
recognovi,  et  ad  lectionem  ejusdem  Ms.  codicis  Atestini 
restitui.  In  quorum  ec. 

Mutinae,  xiii  cal.  julii  an.  mdcccxlix. 

A.  Lodi  Alest.  Bibi.  Pro  a Secretis. 

i\ncini  conte  Luigi  di Reggio 

Aleolti  maestro  Antonio — 

Amorotti  Giuseppe  di  .......  Carpineti 

Boni  Gaetano  impiegato  in Reggio 

Bergomi  perito  Cesare — 


Bruni  cancelliere  dott.  Bartolomeo  . . . 

Bonati  Pietro  impiegato 

Baroni  dott.  Pietro 

Bongiovanni  dott.  Pietro 

Bersani  Antonio  dispensiere 

Bertani  D.  Giuseppe 

Bassi  Giuseppe 

Borsiglia  avv.  Biagio 

Bongiovanni  perito  Paolo 

Bonilauri  prof.  D.  Gio.  Ballista  . . . . 

Benassi  D.  Luigi 

Boali  Gaetano  segretario 

Bertani  medico  Baldassarre 


Bedogui  D.  Ferrante  arciprete  di ...  . Seandiano 

Baldi  D.  Gaetano  arciprete  di Bretcello 

Berlolini  D.  Filippo  di Bibbiano 

Barazzoni  dott.  Clarenzio — 

Bocconi  Giuscppe  di Catriago 

Boni  D.  Domenico — 

Bottazzi  D.  Fabio  maestro  in S.  Ilario 

Baccarini  dolt.  Angelo  di Campagnola 

Bonicelli  dott.  Pellegrino  cancclliere  in  . Slinozzo 

Boni  dott.  Angelo  di Uonlecchio 

Bigi  dolt.  Quirino  di Correggio 


Cuppini  dolt.  Giuseppe  di 

Corbelli  D.  Maurizio 

Canali  dolt.  Francesco 

Catellani  ingegnere  Domenico 

Casoli  canonico  tcologo  Jacopo  . . . . 

Cavatorli  dolt.  Pietro 

Croppi  perito  Paolo 

Curti  dolt.  fisico  Lazzaro 

Camurri  D.  Vincenzo 

Chiesi  dott.  Luigi 

Curti  Francesco  orologiaro 

Cecchetti  Giulio 

Cremonini  giudice  Giuseppe 

Campani  D.  Filippo  cancelliere  vescovile  . 
Corbelli  cavaliere  commendatore  Luigi  . . 

Cugini  D.  Emilio  arcip.  della  caltedraie 
Cugini  dott.  Adolfo  ........ 

Cocchi  prof.  Filippo  

Curti  Michele 

Ciarlini  D.  Giuseppe  rettore  dei  convitto  . 

Cagnoli  prof.  Luigi 

Casali  Pellegrino  impiegalo 

Cigarini  D.  Angelo  priore  di 

Canossini  D.  Domenico  parroco  ai  . . . 

Colli  Geminiano  esattore  in 

Caselli  D.  Girolamo  maeslro  in  . . . . 


Reggio 


Roncacui 

Canali 

Uodtna 

Campagnola 


Canali  D.  Domenico  parroco  in  . 
Campovecchi  dolt.  Enrico  podesti» 
Corbelli  Gioachino  perito  di  . . 

Curti  D.  Pellegrino  maeslro  in 
Conti  dolt.  Genesio  di  ...  . 

Cocconi  Antonio  di 

Ciamberlani  D.  Alberto  canonico  in 
Cecardi  D.  Giovanni  rcltore  di 
Corradiui  D.  Giuseppe  parroco  a 
Ch  1 Ioni  perito  Gioranni  di  . . . 

Chilloni  dolt.  D.  Francesco  . . . 

Chilloni  chirurgo  Luigi  .... 

Denti  prevoslo  D.  Prospero  di  . . 

Davalli  Gio.  Ballista  impiegalo 
Da  valli  ragiouato  Andrea  . . . 

Davoli  D.  Antonio 

Fantuzzi  dolt.  Prospero  .... 
Fornaciari  dott.  Francesco  . . . 

Fantuzzi  Antonio  impiegalo  . . 

Flori  dolt.  Angelo  segrelario  di  . 
Fabbrici  dolt.  Luigi  di  ...  . 
Ferrari  D.  Giuseppe  arciprele  di  . 
Fabbi  D.  Domenico  professore  in 
Ferrari  D.  Vincenzo  parroco  . . 
Ferrarini  D.  Domenico  di  . . . 

Fontana  D.  Angelo  parroco  in 

Grassetti  Camillo  spedizioniere  di 
Gardini  dolt.  Giuseppe  .... 
Gasparolti  canonico  D.  Luca  . . 

Grasselli  D.  Carlo 

Gorisi  dott.  Gio.  Ballista  . . . 


Casleln.  ne'  Sfonti 

Vezza  no 

Barco 

Bretcello 

Campegine 

Novellara 

Blarota 

S.  Donnino 

Cavriago 


Beggio 


Casteln.  di  sotto 
Norcllara 
S.  Polo 
Uonlecchio 

Cavriago 

Sesso 

Reggio 

Gualerzi  doli.  Orlando  di Reggio 

Galli  Prospero  orologiaro — 

Giavarini  D.  Gio.  Ballista  * — - 

Grasselli  dolt.  Gactano — 

Gardini  medico  Antonio — 

Gargiolli  marchese  Luigi — 

Grasselli  D.  Luigi — 

Gianolti  dolt.  Camillo — 

Gesuili  ( Collegio  de’ ) — 

Gramoli  prof.  0.  Bartolomeo  a ...  . Corpineti 


Gualerzi  medico  Giuseppe  di Itarco 

Jodi  D.  Zeffirino  parroco  in Reggio 


Lustrini  Giuseppe — 

Lasagni  D.  Giacomo  ........  — 

Lasagni  0.  Bonifazio — 

Lanii  D.  Gaetano *.  — 

Lorenzani  dolt.  Giuseppe  archivista  in  . . Monteechio 
Lodi  vice-segretario  Luigi  di Mode  na 

Marmiroli  dolt.  Gaetano  cancelliere  . . . Reggio 

Manfredini  dolt.  Francesco — 

Marchelli  prof.  Pietro — 

Medici  prof.  Pietro — 

Magliani  prof.  dott.  Domenico — 

Manodori  Giuseppe — 

Malaguzzi  conte  Ippolilo  presidente  ...  — 

Manini  giudice  avv.  Romualdo  ....  — 

Menozzi  dolt.  Giacinto — 

Magnani  D.  Antonio — 

Mazzoli  Giovanni — 

Malaspina  marchese  Lodovico — 

Magliani  D.  Antonio  arciprele  di  . . . . Albinea 

Marmiroli  dott-  Francesco  di Campognola 

Montagnani  D.  Felice  maestro  in  ...  . Catriago 

Moretli  D.  Riccardo  cappellano  in  . . . Rouena 


Nizzoli  D.  Giovanni  di Reggio 

Natalini  D.  Ignazio  — 

Nobili  dott.  Giuseppe  di Carpineti 

Otlavi  dott.  Paolo  di Reggio 


Pedrazzi  dott.  Eugenio 

Prandi  dott.  Francesco  segretario  . . . 

Pieroni  dott.  Eugenio 

Peretti  ragioniere  Francesco 

Predelli  dott.  Giuseppe  . 

Paglia  maestro  Gioachino 

Paradisi  conte  Agostino 

Pedrazzi  Achille  impiegato 

Pini  Angelo  impiegato 

Perseguiti  perito  Antonio 

Paderni  D.  Luigi  parroco 

Prati  giudice  dott.  Francesco 


Pistoui  ingegnere  Gaetano  di Scandiano 

Patacciui  D.  Luigi  maestro  in 5.  Polo 


Prampotini  medico  Giovanni  di  ...  . Corliedlo 

Pizzarelli  D.  Gio.  Battisla  parroco  in  . . Pratofontana 
Peretti  prof.  dott.  Antonio  poeta  in . . . Modena 

Rota  D.  Alessandro  di ' Reggio 

Riva  Eugenio — 

Rovesti  dott.  Giuseppe  . — 

Rocca  canonico  conte  Guido — 

Rossi  Deodali  dott.  Giuseppe — 

Komei  iugegnere  Agostino — 

Reverberi  dott.  Pietro  di  .... 

Montecchio 

Ricco  0.  Giovanni  arciprete  di  . . 

Barco 

Rossi  D.  Luciano  parroco  a . . . 

S.  Gio.  della  Fossa 

Roffi  D.  Giovanni  parroco  a . . . 

Montecastagnelo 

Rovacchi  D.  Giammaria  maestro  in  . 

Cotreggio 

Spallanzani  dolt.  Domenico  segretario 

Reggio 

Signoretti  conte  dott.  Giorgio . . . 

— 

Spalletti  Gio.  Battista  nobile  . . . 

— 

Spadoni  perito  Gio.  Ballista  . . . 

— 

Secchi  Giuseppe  

— 

Scapinelli  conte  Gio.  Battista  . . . 

— 

Spadoni  dott.  Giuseppe 

— 

Sidoli  Domenico 

— 

Saracchi  dott.  Giuseppe 

— 

Sezzi  Vincenzo 

— 

Seminario  vescovile 

— 

Saracchi  dott.  Prospero  parroco  di  . 

Argine 

Saletti  D.  Patrizio  parroco  a . . . 

S.  Maurizio 

Saccani  dott.  Gaetano  di  .... 

Casteln.  di  sotlo 

Simonazzi  D.  Antonio  parroco  di 

Seta 

Tarabini  Castellani  dott.  Flaminio  . 

Reggio 

Tassoni  dott.  Alessandro  cancelliere  . 

— 

Terracchini  perito  Jacopo  .... 

— 

Terracchini  ingegnere  Alfonso  . . 

— 

Terracchini  dott.  Enrico  .... 

— 

T ri velli  n.  u.  Giacomo 

— 

Tarasconi  prof.  D.  Gio.  Battista  . . 

— 

Turri  presidente  dott.  Giuseppe  . . 

— 

Torreggiani  dott.  Felice  giudice  . . 

— 

Taschini  dolt.  Antonio  di  ...  . 

Novellara 

Tarasconi  D.  Domenico  maestro  in  . 

Cavriago 

Tarasconi  faltore  Andrea  di  . . . 

Pine  i lodoltna 

Toschi  dott.  Pietro  di S.  Rajfino 

Taddei  Pietro  campioniere  in Cnrpineti 

Tosi  D.  Giuseppe  canonico  in Corrtggio 

Ugolini  D.  Pietro  di Felina 

Veroni  D.  Luigi  parroco  in Reggio 

Veneri  Pietro — 

Venturini  dott.  Giuseppe  di Brttcello 

Valcavi  D.  Alessandro  di  ......  Pantano 

Zanichelli  capitano  Carlo  di Reggio 

Zannini  medico  Antonio — 

